ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ B΄

ΣΥΝΕΔΡΙΑΣΗ ΡΞΖ**΄**

Πέμπτη 31 Ιουλίου 2025

Αθήνα, σήμερα στις 31 Ιουλίου 2025, ημέρα Πέμπτη και ώρα 10.35΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτής κ. ΓΕΩΡΓΙΟΥ ΓΕΩΡΓΑΝΤΑ.

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 31-7-2025 εξουσιοδότηση του Σώματος, επικυρώθηκαν με ευθύνη του Προεδρείου τα Πρακτικά της ΡΞΣΤ΄ συνεδριάσεώς του, της Πέμπτης 31 Ιουλίου 2025, καθ’ ο μέρος αφορά την ειδική ημερήσια διάταξη για την επαναληπτική κλήρωση ενώπιον της Ολομέλειας της Βουλής, από τον Πρόεδρό της, μεταξύ των μελών του Συμβουλίου της Επικρατείας, του Αρείου Πάγου και της Εισαγγελίας του Αρείου Πάγου που έχουν διορισθεί ή προαχθεί στον βαθμό που κατέχουν πριν από την υποβολή της πρότασης για άσκηση δίωξης, για την ανάδειξη ενός τακτικού μέλους και δύο αναπληρωματικών μελών του Δικαστικού Συμβουλίου, καθώς και του ασκούντος καθήκοντα Εισαγγελέα, σύμφωνα με τα άρθρα 86 παρ. 4 του Συντάγματος, 158 παρ. 1 και 2 του Κανονισμού της Βουλής και 8 του ν. 3126/2003 «Ποινική ευθύνη των Υπουργών» όπως ισχύουν, μετά την από 11 Απριλίου 2025 απόφαση της Ολομέλειας της Βουλής, για την άσκηση ποινικής δίωξης κατά του πρώην Υφυπουργού παρά τω Πρωθυπουργώ, κ. Χρήστου Τριαντόπουλου, για την ενδεχόμενη τέλεση της αξιόποινης πράξης της παράβασης καθήκοντος (άρθρο 259 ΠΚ) κατά το χρονικό διάστημα μεταξύ 03-03-2023 και 06-03-2023 από τον ως άνω πρώην Υφυπουργό κατά την άσκηση των καθηκόντων του»)

Παρακαλείται ο κύριος Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τον κ. Χαράλαμπο Κατσιβαρδά, Ανεξάρτητο Βουλευτή Β1΄ Βόρειου Τομέα Αθηνών τα ακόλουθα:

Ο Βουλευτής Λακωνίας της K.O. «ΝΕΑ ΔΗΜΟΚΡΑΤΙΑ» κ. Νεοκλής Κρητικός κατέθεσε αναφορά προς τον Υπουργό Υγείας, με την οποία ο Σύλλογος Εργαζομένων Νοσοκομείου Μολάων και Σύλλογοι Φορέων της περιοχής επεξηγούν τους παράγοντες που ευθύνονται για την υποβάθμιση της Νοσηλευτικής Μονάδας Μολάων και αιτείται απαντήσεων.

Η Βουλευτής Σερρών της K.O. «ΝΕΑ ΔΗΜΟΚΡΑΤΙΑ» κ. Φωτεινή Αραμπατζή κατέθεσε αναφορά προς τους Υπουργούς Προστασίας του Πολίτη και Μετανάστευσης και Ασύλου, με την οποία η Ένωση Αστυνομικών Υπαλλήλων Σερρών με επιστολή εκφράζει την έντονη ανησυχία και τον προβληματισμό της για την απόφαση λειτουργίας της Ελεγχόμενης Δομής Προσωρινής Φιλοξενίας Αιτούντων Ασύλου, ως Κλειστής Ελεγχόμενης Δομής Κράτησης Μεταναστών και επισημαίνει την αναγκαιότητα λήψης μιας σειράς μέτρων για την ασφαλή λειτουργία της.

Η Βουλευτής Εύβοιας της K.O. «ΠΑΣΟΚ - ΚΙΝΗΜΑ ΑΛΛΑΓΗΣ» κ. Αικατερίνη Καζάνη κατέθεσε αναφορά προς τον Υπουργό Υποδομών και Μεταφορών, με την οποία η Ομοσπονδία Πολυμελών Οικογενειών με Τρία Τέκνα επισήμανε με επιστολή της τις ελλείψεις που αντιμετωπίζουν οι τρίτεκνες οικογένειες στον τομέα των μεταφορών και κατέθεσε συγκεκριμένες προτάσεις για την επίλυσή τους.

Ο Βουλευτής Δράμας της K.O. «ΠΑΣΟΚ - ΚΙΝΗΜΑ ΑΛΛΑΓΗΣ» κ. Αναστάσιος (Τάσος) Νικολαΐδης κατέθεσε αναφορά προς τον Υπουργό Υγείας, με την οποία το Ενωτικό Σωματείο Εργαζομένων ΕΚΑΒ Δράμας με επιστολή του καταγγέλλει το γεγονός ότι ο τομέας ευθύνης του έμεινε για περίπου δυόμισι ώρες με μόνο ένα διαθέσιμο ασθενοφόρο για την εξυπηρέτηση ολόκληρης της Περιφερειακής Ενότητας Δράμας και αιτείται απάντησης.

Η Βουλευτής Τρικάλων της Κ.Ο. «ΣΥΡΙΖΑ - ΠΡΟΟΔΕΥΤΙΚΗ ΣΥΜΜΑΧΙΑ» κυρία Μαρίνα Κοντοτόλη κατέθεσε αναφορά προς τους Υπουργούς Περιβάλλοντος και Ενέργειας, Τουρισμού, Ανάπτυξης, Εργασίας και Κοινωνικής Ασφάλισης και Εθνικής Οικονομίας και Οικονομικών, με την οποία η Ένωση Ξενοδόχων Νομού Τρικάλων με υπόμνημά της αποτυπώνει τις προκλήσεις που αντιμετωπίζει ο ξενοδοχειακός κλάδος, καθώς και τις προτάσεις για την ενίσχυση και την περαιτέρω ανάπτυξή του.

Ο ΣΤ΄ Αντιπρόεδρος της Βουλής και Βουλευτής Λάρισας κ. Γεώργιος Λαμπρούλης και οι Βουλευτές Εύβοιας κ. Γεώργιος Μαρίνος και Β΄ Πειραιώς κ. Διαμάντω Μανωλάκου της Κ.Ο. «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κατέθεσαν αναφορά προς τους Υπουργούς Περιβάλλοντος και Ενέργειας, Κλιματικής Κρίσης και Πολιτικής Προστασίας και Αγροτικής Ανάπτυξης και Τροφίμων, με την οποία το Σωματείο Ρητινοκαλλιεργητών και Δασεργατών Εύβοιας με επιστολή του ζητά την ολοκλήρωση έργων αντιπυρικής προστασίας και μέτρα στήριξης των πληγέντων από την πρόσφατη καταστροφική πυρκαγιά που εκδηλώθηκε στην περιοχή του Πισσώνα Εύβοιας.

Η Βουλευτής Β2΄ Δυτικού Τομέα Αθηνών της Κ.Ο. «ΕΛΛΗΝΙΚΗ ΛΥΣΗ» κ. Μαρία Αθανασίου κατέθεσε αναφορά προς τον Υπουργό Εργασίας και Κοινωνικής Ασφάλισης, με την οποία η Ομοσπονδία Συνταξιούχων ΙΚΑ με υπόμνημα ενημερώνει για τις δύσκολες συνθήκες που αντιμετωπίζουν στην καθημερινότητά τους οι συνταξιούχοι και απαριθμεί μια σειρά από προβλήματα που ζητούν επίλυση.

Ο Βουλευτής Αχαΐας της Κ.Ο. «ΝΙΚΗ» κ. Σπυρίδων Τσιρώνης κατέθεσε αναφορά προς τον Υπουργό Ναυτιλίας και Νησιωτικής Πολιτικής, με την οποία η Εθνική Συνομοσπονδία Ατόμων με Αναπηρία με επιστολή της επισημαίνει όχι μόνο το ζήτημα της απουσίας προσβασιμότητας, αλλά και της ασφάλειας των επιβατών με αναπηρία και μειωμένη κινητικότητα, όταν ταξιδεύουν με πλοίο, διότι τα πληρώματα των πλοίων δεν λαμβάνουν επιμόρφωση για την εξυπηρέτηση των επιβατών με αναπηρία.

Ο Ανεξάρτητος Βουλευτής Β΄ Θεσσαλονίκης κ. Νικόλαος Παπαδόπουλος κατέθεσε αναφορά προς την Υπουργό Παιδείας, Θρησκευμάτων και Αθλητισμού, με την οποία η Πανελλήνια Ομοσπονδία Συλλόγων Ειδικού Εκπαιδευτικού Προσωπικού Ειδικής Αγωγής με Δελτίο Τύπου θέτει το ζήτημα της αναγκαιότητας παρουσίας των Σχολικών Νοσηλευτών σε κάθε σχολείο, με αφορμή την κατάθεση του υπό διαβούλευση νομοσχεδίου του Υπουργείου Παιδείας, στο οποίο γίνεται σχετική αναφορά για το θέμα.)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ, κύριε συνάδελφε.

Κυρίες και κύριοι συνάδελφοι, ολοκληρώθηκε η ανάγνωση των αναφορών.

**ΠΡΟΕΔΡΕΥΩΝ (Γεώργιος Γεωργαντάς):** Εισερχόμαστε στη συμπληρωματική ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Μόνη συζήτηση και ψήφιση επί της αρχής, των άρθρων, των τροπολογιών και του συνόλου του σχεδίου νόμου του Υπουργείου Παιδείας, Θρησκευμάτων και Αθλητισμού: «Σύσταση νομικού προσώπου δημοσίου δικαίου με την επωνυμία “Ελληνορθόδοξη Ιερά Βασιλική Αυτόνομη Μονή του Αγίου και Θεοβάδιστου όρους Σινά στην Ελλάδα”, ρυθμίσεις θεμάτων αρμοδιότητας Γενικής Γραμματείας Θρησκευμάτων, ενίσχυση της ασφάλειας στα ανώτατα εκπαιδευτικά ιδρύματα, διατάξεις για τον αθλητισμό, απονομή ισόβιας σύνταξης σε λογοτέχνες και καλλιτέχνες έτους 2025 και λοιπές ρυθμίσεις».

Η Διάσκεψη των Προέδρων αποφάσισε στη συνεδρίασή της της 24ης-7-2025 τη συζήτηση του νομοσχεδίου σε μία έως δύο συνεδριάσεις ενιαία επί της αρχής, επί των άρθρων και των τροπολογιών. Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή.

Πριν προχωρήσω στο αν συμφωνεί το Σώμα, επί της διαδικασίας μου ζήτησαν τον λόγο ο κ. Γιαννούλης, ο κ. Τσιρώνης και στη συνέχεια ο κ. Καραθανασόπουλος.

Κύριε Γιαννούλη, έχετε τον λόγο.

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, κυρίες και κύριοι συνάδελφοι, η ζωή συνεχίζεται και δεν σταματάει με καμία ετσιθελική απόφαση των πλειοψηφιών.

Λέει ο λαός μας, κύριε Πρόεδρε, επειδή συμμετείχατε ενεργά και ως φυσικό πρόσωπο και ως θεσμική ιδιότητα στη σημερινή διαδικασία -τελείωσε στις 2.00΄ τα ξημερώματα- ότι «της νύχτας τα καμώματα τα βλέπει η μέρα και γελά».

Θέλω να δηλώσω εκπροσωπώντας τον ΣΥΡΙΖΑ - Προοδευτική Συμμαχία ότι αυτός ο χθεσινός ευτελισμός της κοινοβουλευτικής διαδικασίας, της παραβίασης άρθρων του Κανονισμού της Βουλής, της παραβίασης κάθε ηθικής δεοντολογικής πολιτικής πρακτικής δεν θα μείνει από την πλευρά μας -φαντάζομαι και από άλλα κόμματα της Αντιπολίτευσης- σε αδράνεια. Κάθε ώρα που ακολουθεί μέχρι την επανέναρξη της λειτουργίας της Βουλής, κάθε μέρα που θα περνάει, θα είναι και μια διαρκής προσπάθεια τεκμηρίωσης γι’ αυτό το κοινοβουλευτικό πραξικόπημα που πήρε πλέον μορφή παιδευτικού αρνητικού υποδείγματος. Θα συζητήσουμε για την παιδεία σε λίγο και για τον παιδευτικό χαρακτήρα της πολιτικής κατά τον Αριστοτέλη, αν έχετε ακουστά. Αυτό που έγινε χθες ξεπερνάει κάθε όριο και αγγίζει τα όρια του αδιανόητου.

Θέλω, λοιπόν, να δηλώσω δημόσια την πρόθεσή μας αυτή. Εκφράστηκε και διά του Προέδρου του ΣΥΡΙΖΑ - Προοδευτική Συμμαχία, του κ. Σωκράτη Φάμελλου. Έχουμε όμως δύο εκκρεμότητες που είναι ηθικής τάξης, επίσης πολιτικής γενναιότητας και εντιμότητας. Θέλω να ζητήσω από την κυβερνητική πλειοψηφία να αποδοκιμάσει ένα κομμάτι αυτού που ο κ. Δημήτρης Μαρκόπουλος, ο Βουλευτής της Πλειοψηφίας, αποκάλεσε «σαβούρα της πολιτικής» και υπάρχει εντός Νέας Δημοκρατίας. Ένας γνήσιος εκπρόσωπός της -προφανώς πολιτικά- είναι και ο υποδυόμενος τον Υπουργό Δικαιοσύνης, ο κ. Φλωρίδης, ο οποίος αποκάλεσε λίγο - πολύ προδότες τα μέλη της Αντιπολίτευσης, ότι εξυπηρετούμε τουρκικά συμφέροντα μέσα σε ένα ντελίριο, σε ένα παραλήρημα ανοησίας, γιατί κάτι άλλο δεν μπορώ να του αποδώσω. Ελπίζω ότι θα βρεθούν συνάδελφοι να αποκαταστήσουν αυτήν τη χυδαιότητα.

Και το δεύτερο: Θέλω να ξέρει ο ελληνικός λαός ότι αυτό το οποίο σας ζητήσαμε να αποφύγουμε, το χθεσινό φιάσκο, το χθεσινό πραγματικά καρναβαλικής διάστασης δρώμενο στη Βουλή, στο πλαίσιο της διαδικασίας, είναι ότι ο Κανονισμός της Βουλής για την επιστολική ψήφο -και στηρίζομαι στην εμπειρία σας-, αυτό που κάνατε εργαλείο λαθροχειρίας και κοινοβουλευτικής εκτροπής, θα γνωρίζετε καλύτερα από μένα ότι υπάρχουν τρεις λόγοι για τους οποίους θεσμοθετήθηκε.

Γιατί αν δεν κάνω λάθος, 78 ή 87 Βουλευτές της πλειοψηφίας, αρνούμενοι – σήμερα, για παράδειγμα, σε μια τηλεοπτική συζήτηση ο κ. Πέτσας είπε απλά και κυνικά «Εγώ δεν πήγα να ψηφίσω»- με βάση το αποτέλεσμα εμπίπτουν στον κανόνα είτε βρίσκονται σε περίοδο εγκυμοσύνης -πρέπει να είστε πολύ καρπερό κόμμα- ή λείπουν σε ταξίδι στο εξωτερικό για τις ανάγκες της Βουλής ή δηλώνουν ασθένεια. Αυτοί είναι οι τρεις λόγοι που επιτρέπουν, δίνουν τη δυνατότητα στη χρήση του δικαιώματος της επιστολικής ψήφου. Τα συμπεράσματα των πολιτών.

Πάντως αν θέλετε έναν τίτλο γι’ αυτά που συνέβησαν χθες, είναι ότι εμείς θα συνεχίσουμε με κάθε νομικό, συνταγματικό και κανονιστικό της Βουλής τρόπο να επαναφέρουμε το αναφαίρετο δικαίωμα της δημοκρατικής λειτουργίας της Βουλής. Αυτή είναι μια δέσμευση. Ο δεύτερος τίτλος θα ήταν για τον κ. Φλωρίδη: Ντροπή και χυδαιότητα και συνολικά πικρία και απογοήτευση.

Επειδή όμως το αδιανόητο που συνέβη μπορεί να έχει και απροσδόκητες πολιτικές εξελίξεις, αισιοδοξούμε με την παρουσία σας ως Κυβέρνηση μόνο από απόγνωση.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

**ΠΡΟΕΔΡΕΥΩΝ (Γεώργιος Γεωργαντάς):** Πριν δώσω τον λόγο στους υπόλοιπους κοινοβουλευτικούς, μια μόνο αναγκαία επισήμανση από το Προεδρείο.

Κύριε Γιαννούλη, είμαι από αυτούς που συμφωνώ ότι το τελευταίο διάστημα, ιδίως μετά τον κορωνοϊό, έχει γίνει κατάχρηση της επιστολικής ψήφου. Αυτή η κατάχρηση όμως, για να είμαστε ειλικρινείς, αφορά όλα τα πολιτικά κόμματα. Έχω μπροστά μου όλα τα ποσοστά της συμμετοχής σε ονομαστικές ψηφοφορίες μέσω επιστολικής ψήφου από όλα τα κόμματα. Δεν θέλω να το εξειδικεύσω.

Θέλω να πω ότι εγώ δεν διαφωνώ ότι πρέπει οι κανόνες να επαναπροσδιοριστούν και να τηρηθούν, γιατί όντως μετά την περίοδο του κορωνοϊού στην υπόθεση της επιστολική ψήφο νομίζω ότι έχουμε μια κατάχρηση των δικαιωμάτων τα οποία υπήρχαν για τους Βουλευτές.

Ο κ. Καραθανασόπουλος έχει τον λόγο. Έχει ζητήσει νωρίτερα τον λόγο.

**ΧΡΗΣΤΟΣ ΓΙΑΝΝΟΥΛΗΣ:** Πάντως ξέρουμε και οι δύο γιατί έγινε, κύριε Πρόεδρε. Ας είμαστε ειλικρινείς.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Γιαννούλη, νομίζω ότι έγινε καθαρό αυτό που είπατε εσείς και αυτό που είπα και εγώ.

Ο κ. Καραθανασόπουλος έχει τον λόγο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Κύριε Πρόεδρε, η όλη διαδικασία που παρακολουθήσαμε χθες αποτέλεσε το επιστέγασμα της χωρίς όριο σχεδιαζόμενης προσπάθειας της Κυβέρνησης για τη συγκάλυψη του σκανδάλου του ΟΠΕΚΕΠΕ και για την απαλλαγή των εμπλεκόμενων σε αυτό το σκάνδαλο πολιτικών προσώπων, πρώην Υπουργών.

Η απελπισία της ήταν τόσο μεγάλη, η οποία την οδήγησε σε τραγελαφικές και εκφυλιστικές επιλογές, με αποκορύφωμα τη στάση της Κυβέρνησης στη διαδικασία της ψηφοφορίας με την επιλογή της επιστολικής ψήφου, ψήφου ελέγχου των Βουλευτών της. Μια διαδικασία διάτρητη η οποία επιβεβαιώνει τον πανικό της, αλλά και την επί της ουσίας παραδοχής της ενοχής της.

Το ΚΚΕ είχε έγκαιρα προειδοποιήσει και καταγγείλει αυτή τη διαδικασία, δεν συμμετείχε στη διαδικασία αποστολής επιστολικής ψήφου -είμαστε το μοναδικό κόμμα που δεν συμμετείχαμε σε αυτή τη διαδικασία- και βεβαίως δεν τη νομιμοποιήσαμε με τη συμμετοχή μας και σε αυτήν τη διάτρητη διαδικασία της ψηφοφορίας, η οποία και παραβιάζει, κύριε Πρόεδρε, τη μυστικότητα της ψήφου.

Θεωρούμε ότι ήταν μια άκυρη διαδικασία, γι’ αυτό το ΚΚΕ ζητάει την έκτακτη σύγκληση μέσα στην ημέρα της Διάσκεψης του Προεδρείου της Βουλής για να κηρύξει άκυρη τη διαδικασία της ψηφοφορίας και επί της ουσίας να παραμείνει η υπόθεση της ποινικής δίωξης των πολιτικών προσώπων, πρώην Υπουργών, αλλά και ενδεχομένως άλλων που εμπλέκονται σε αυτό ανοικτή. Και θεωρούμε ότι παραμένει ανοικτή ως ΚΚΕ αυτή η διαδικασία.

Και μάλιστα, δηλώνουμε ότι θα εξαντλήσουμε κάθε δυνατότητα που μας παρέχει ο Κανονισμός της Βουλής για να ολοκληρωθεί η διαδικασία της άσκησης ποινικής δίωξης σε όλα τα πολιτικά πρόσωπα που εμπλέκονται σε αυτό το σκάνδαλο, αλλά, πάνω από όλα, θα στηρίξουμε με κάθε τρόπο την οργανωμένη παρέμβαση των βιοπαλαιστών αγροτοκτηνοτρόφων για να μην πληρώσουν το σκάνδαλο αυτοί, αλλά και ταυτόχρονα να τιμωρηθούν όλοι όσοι εμπλέκονται σε αυτό.

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει ο κ. Χρηστίδης από το ΠΑΣΟΚ-Κινήματος Αλλαγής.

**ΠΑΥΛΟΣ ΧΡΗΣΤΙΔΗΣ:** Κύριε Πρόεδρε, ειλικρινά αυτά τα οποία ζήσαμε χθες στην Ελληνική Βουλή αποτελούν μια μαύρη ημέρα για τη δημοκρατία μας, αποτελούν ένα στίγμα για όποιον σκαρφίστηκε και υλοποίησε ένα σχέδιο το οποίο είναι τόσο εξευτελιστικό για τα χρήματα του ελληνικού λαού -ένα δισεκατομμύριο είναι μόνο τα πρόστιμα-, για την αξιοπρέπεια των Βουλευτών, που φαίνεται από το γεγονός ότι κατά τη διάρκεια της χθεσινής συζήτησης της προανακριτικής επιτροπής μπαινόβγαιναν με κόφτη πέντε Βουλευτές της Νέας Δημοκρατίας και σήμερα το πρωί σε αυτήν εδώ τη συζήτηση υπάρχουν περισσότεροι. Ο τακτικισμός δεν έχει όρια για τη Νέα Δημοκρατία.

Αυτό όμως το οποίο έχει όρια είναι ο σεβασμός στον κοινοβουλευτισμό και ανεξαρτήτως παροδικών κυβερνητικών πλειοψηφιών, αυτό για το οποίο θέλουμε να διαβεβαιώσουμε τον ελληνικό λαό, με ευθύνη και σεβασμό στην ψήφο του, είναι ότι δεν είμαστε όλοι το ίδιο. Ο καθένας από εμάς έχει έναν τρόπο με τον οποίο πορεύεται, σεβόμενος τον όρκο του, σεβόμενος το Σύνταγμα, σεβόμενος τον Κανονισμό της Βουλής, σεβόμενος μια διαδικασία η οποία δεν μετατρέπει έναν Βουλευτή σε μια επιστολική ασφαλή ψήφο, με βάση τα χαρακτηριστικά τα οποία η Νέα Δημοκρατία χθες επέλεξε.

68 συνάδελφοι της Νέας Δημοκρατίας επέλεξαν να στείλουν χθες επιστολική ψήφο. Τόσο πείστηκαν από τους Υπουργούς Αγροτικής Ανάπτυξης οι οποίοι τοποθετήθηκαν. Τόσο πείστηκαν από τα επιχειρήματα του κ. Βορίδη και του κ. Αυγενάκη.

Όμως η ουσία του ζητήματος είναι ότι αυτό το κοινοβουλευτικό πραξικόπημα το οποίο είδαμε χθες, το οποίο δεν έχει προηγούμενο, ακόμα και όταν η κυβερνητική πλειοψηφία της Νέας Δημοκρατίας και πάλι επέλεξε να αποχωρήσει το 2008 και το 2009, τέτοιου είδους διαδικασία σαν αυτή την οποία κάνατε δεν επέλεξε να κάνει, με ό,τι αυτό συνεπάγεται και για τις ευθύνες του Προεδρείου.

Εδώ πρέπει να πω προς όλους εκείνους οι οποίοι μας παρακολουθούν μέσα και έξω από αυτήν την Αίθουσα ότι το ΠΑΣΟΚ προφανώς δεν αναγνωρίζει το αποτέλεσμα της χθεσινής διαδικασίας. Δεύτερον, το ΠΑΣΟΚ επιφυλάσσεται προς το Προεδρείο, προς όλους τους συναδέλφους Βουλευτές και φυσικά προς τον ελληνικό λαό για να πάρει πρωτοβουλίες οι οποίες ανατρέπουν τη χθεσινοβραδινή εικόνα και φυσικά, οδηγούν τους υπευθύνους, με βάση αυτά τα οποία λέει η Ευρωπαϊκή Εισαγγελία για το σκάνδαλο του ΟΠΕΚΕΠΕ, μπροστά στη Δικαιοσύνη.

Παιχνίδια με τη δημοκρατία μας, παιχνίδια με την κυβερνητική πλειοψηφία, παιχνίδια με τα μέσα, παιχνίδια με τη Δικαιοσύνη έχουμε δει να ξανακάνετε την τελευταία εξαετία, κύριοι συνάδελφοι της Νέας Δημοκρατίας. Αυτό το χθεσινό κατάντημα δεν έχει προηγούμενο τα 51 χρόνια της δημοκρατίας μας.

Αυτό το χθεσινό κατάντημα δεν μπορεί να το υπερασπιστεί ένας μέσος νεοδημοκράτης, ο οποίος στήριξε την παράταξή σας τα προηγούμενα χρόνια, δεν μπορεί να το υποστηρίξει κανένας άνθρωπος ο οποίος έχει πίστη στο πολίτευμά μας. Τη νάρκη την οποία βάζετε στο πολίτευμά μας για να διαφυλάξετε τον εκβιαζόμενο κ. Μητσοτάκη θα τη βρείτε εσείς μπροστά σας.

Εμείς διαχωρίζουμε τη θέση μας απ’ όλα όσα κάνατε και ζητάμε και από τους Βουλευτές, όποιον Βουλευτή της Νέας Δημοκρατίας έχει τη στοιχειώδη αξιοπρέπεια και αξιοπιστία να διαχωρίσει τη θέση του από αυτό το οποίο συνέβη χθες που δεν συμβαίνει ούτε στις πιο παρακμιακές στιγμές αμφιθεάτρων των ελληνικών πανεπιστημίων.

Δεν υπάρχουν αυτά τα πράγματα που συμβαίνουν. Έχετε ευτελίσει τα πάντα. Δεν θα σας ακολουθήσουμε σε αυτόν τον κατήφορο.

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει ο κ. Χήτας από την Ελληνική Λύση.

**ΚΩΝΣΤΑΝΤΙΝΟΣ ΧΗΤΑΣ:** Τα είπαμε και το ξημέρωμα, αλλά άλλη χάρη έχει να τα λες το ξημέρωμα και άλλη το πρωί. Βέβαια ό,τι ώρα και να τα πούμε μυαλό δεν βάζει αυτή η Κυβέρνηση, ούτε η Κυβέρνηση ούτε δυστυχώς, θα πω εγώ, κύριε Πρόεδρε, και ο τρόπος με τον οποίο λειτουργεί η Βουλή. Γιατί αυτό που ζήσαμε χθες πραγματικά ήταν απαράδεκτο.

Ξέρετε, δεν είναι μόνο θέμα Κανονισμού Βουλής που είναι το σημαντικότερο. Εδώ μας προσβάλλει και σαν ανθρώπους αυτή η όλη διαδικασία, αυτό που ζήσαμε χθες. Πραγματικά πραξικοπηματικά προχωρήσατε τη διαδικασία, ενώ έπρεπε, όπως λέει και το συγκεκριμένο άρθρο, να θέσετε το θέμα σε ψηφοφορία και δια ανατάσεως να αποφασίσει η Βουλή. Δεν το πράξετε.

Εγώ αντιλαμβάνομαι την πρεμούρα της Κυβέρνησης και την τάση που έχει να μπαζώνει και να κουκουλώνει τα σκάνδαλά της. Αλλά ό,τι και να κάνετε, να ξέρετε ότι όλα αυτά τα αντιλαμβάνεται ο Έλληνας πολίτης, ο ελληνικός λαός τα βλέπει και το μόνο που καταφέρνουμε, κύριε Πρόεδρε, είναι να διώχνουμε τον κόσμο από την πολιτική και να νιώθει αποστροφή και αηδία για το πολιτικό σύστημα.

Είναι κρίμα γιατί εμείς δεν συμβάλλουμε σε αυτό. Εμείς θεωρούμε ότι συμβάλλουμε στο να επιστρέψουν οι άνθρωποι, να μας ξανακοιτάξουν, να ασχοληθούν με την καθημερινότητα, να ασχοληθούν με τη Βουλή, να ασχοληθούν με την πολιτική, με τους πολιτικούς και να τους σηκώσουμε πάλι από τους καναπέδες τους να πάνε να ψηφίσουν.

Με τον τρόπο που λειτουργείτε εσείς το μόνο που καταφέρνετε είναι το 50% της αποχής να το κάνετε 60%. Μπορεί και να σας συμφέρει αυτό, γιατί έχετε τον κομματικό σας στρατό και με αυτόν πορεύεστε. Εδώ όμως δεν είναι θέμα συμφέροντος. Εδώ είναι θέμα λειτουργίας του κράτους και τα όσα κάνετε εσείς πραγματικά είναι απαράδεκτα.

Ένα απλό ερώτημα να θέσω -σαν άνθρωποι τώρα μιλάμε, ούτε σαν πολιτικοί ούτε σαν Βουλευτές ούτε τίποτα- που το συζητούσα εδώ με τον συνάδελφο κ. Βιλιάρδο: Τι θα πει απαρτία; Συνέλευση στην πολυκατοικία κάνεις και θες απαρτία. Απαρτία, απλά πράγματα. Μπείτε μέσα να διαβάσετε τι θα πει απαρτία. Δεν γίνεται επιστολικά απαρτία. Δεν γίνεται αυτό.

Είναι από τις στιγμές που λες ότι δεν έχω κάτι άλλο να πω πραγματικά. Δηλαδή σηκώνουμε τα χέρια ψηλά. Τι να πω πραγματικά; Τι άλλο θα δούμε; Τι άλλο θα ζήσουμε; Τι άλλο θα σκαρφιστείτε για το πώς πρέπει να λειτουργήσει η δημοκρατία μας ή το Κοινοβούλιο; Τι άλλο θα σκεφτεί αυτή η Κυβέρνηση; Πραγματικά μας εντυπωσιάζετε κάθε μέρα, αρνητικά βέβαια.

Ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ, κύριε συνάδελφε.

Τον λόγο έχει ο κ. Τσιρώνης από τη ΝΙΚΗ.

**ΣΠΥΡΙΔΩΝ ΤΣΙΡΩΝΗΣ:** Ευχαριστώ πολύ, κύριε Πρόεδρε.

Δύο σχόλια. Το πρώτο για τη χθεσινή απαράδεκτη διαδικασία για μια ακόμη φορά. Θα θυμίσω ότι στην αρχή της κοινοβουλευτικής περιόδου δια στόματος της κ. Μπακογιάννη, κοιτώντας περιφρονητικά προς την αντιπολίτευση, είχε πει «Προσέξτε μην γίνει η Βουλή τσίρκο». Η πρόρρηση αυτή της κ. Μπακογιάννη απλά δεν εμπεριείχε την πρόβλεψη από ποια μεριά των εδράνων θα γίνει τσίρκο η Βουλή. Γιατί πραγματικά εχθές αυτή η διαδικασία, η μαύρη μέρα για την ελληνική δημοκρατία και για το Κοινοβούλιο δεν πρέπει να επαναληφθεί.

Και μιλώντας προς τους συναδέλφους της Νέας Δημοκρατίας, όσους ακόμα δεν έχουν μπαζώσει τη συνείδησή τους, να τους πω ότι όσο προχωρά αυτή η διαφαινόμενη και, απ’ ό,τι γράφεται και στη δικογραφία της Ευρωπαίας Εισαγγελέως, εγκληματική οργάνωση, ο τρόπος και η πίεση στη συνείδησή σας θα χρειάζεται να αποδειχθεί όλο και με πιο δύσκολο τρόπο. Και γι’ αυτό κάποια στιγμή πρέπει από αυτό το καράβι που βουλιάζει να βγάλετε τον εαυτό σας, όποιος έχει ακόμα συνείδηση. Μας προσβάλλει όλους η χθεσινή διαδικασία και οφείλω να πω, όπως είπαν και οι συνάδελφοι, ότι δεν είμαστε όλοι ίδιοι. Μας προσβάλλει αυτό που έγινε χθες.

Η δεύτερη παρατήρηση είναι μετά από τις χθεσινές εξελίξεις που αφορούν την Ιερά Μονή του Σινά και κατ’ επέκταση ίσως θέτει και εν αμφιβόλω τα άρθρα του νομοσχεδίου που θα ψηφίσουμε σήμερα και ό,τι συζητήθηκε στις αρμόδιες επιτροπές. Γιατί, όπως έγινε γνωστό, υπάρχουν ανακοινώσεις της Αδελφότητας της Ιεράς Μονής Σινά περί καθαιρέσεως του Ηγουμένου Σεβασμιότατου Αρχιεπισκόπου Δαμιανού.

Δεν θα μπω σε αντιπαράθεση, γιατί είναι διχαστική για την Ορθοδοξία και την Αδελφότητα και το πολύ σημαντικό προσκύνημα της Ιεράς Μονής, δεν θα πω αν ισχύει ή δεν ισχύει. Έχουμε ανακοινώσεις εκατέρωθεν, έχουμε ότι δεν είναι έγκυρη ή είναι έγκυρη.

Είχα προειδοποιήσει δύο φορές τις επιτροπές: Προσέξτε μετά την γκάφα ολκής της εξωτερικής σας πολιτικής, προσπαθώντας να μπαλώσετε αυτήν την γκάφα, την ανεπανάληπτη γκάφα, φέρετε κάτι το οποίο θα δημιουργήσει περισσότερα προβλήματα από αυτά που πάει να λύσει.

Θεωρώ απαραίτητη την απόσυρση των άρθρων που συζητάμε σήμερα για τη Μονή Σινά και διαβούλευση ώστε να ακουστεί και η Αδελφότητα του Σινά. Δεν πρέπει να συνεχίσουμε τον διχασμό. Η ευθύνη η πνευματική και η εθνική είναι πάρα πολύ μεγάλη και σας καλώ να τη σκεφτείτε. Θα πρέπει να γίνει εκ νέου διαβούλευση να ακουστεί και η Αδελφότητα.

Δεν θα μπω στο ποιος έχει δίκιο. Μπαίνω στην ουσία που λέει: Πρέπει να διατηρήσουμε την ενότητα της Αδελφότητας, γιατί αυτό που προκύπτει είναι ο διχασμός και σε αυτόν τον διχασμό δεν μπορούμε να συναινέσουμε.

Σας ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ, κύριε συνάδελφε.

Έχει ζητήσει τον λόγο ο Πρόεδρος της Κοινοβουλευτικής Ομάδας της Νέας Αριστεράς, ο κ. Χαρίτσης.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Ευχαριστώ, κύριε Πρόεδρε.

Κοινοβουλευτικό πραξικόπημα. Θα επιμείνω, κύριε Πρόεδρε, στον χαρακτηρισμό τον οποίο απέδωσα χθες σε όσα πρωτοφανή ζήσαμε εδώ στην Ολομέλεια του Κοινοβουλίου.

Είναι κοινοβουλευτικό πραξικόπημα αυτό το οποίο επιχείρησε ο κ. Μητσοτάκης, προσωπικά ο Πρωθυπουργός, για να μαντρώσει τους Βουλευτές του, για να διασφαλίσει ότι δεν θα εκφραστεί η ελεύθερη βούληση των Βουλευτών, όπως επιτάσσει το Σύνταγμα της χώρας. Αυτό το οποίο έκανε ο κ. Μητσοτάκης οδηγεί σε έναν πρωτοφανή εκφυλισμό, σε μια πρωτοφανή απαξίωση της κοινοβουλευτικής διαδικασίας.

Και όπως από σήμερα το πρωί έχουν ήδη τοποθετηθεί δημοσίως έγκριτοι νομικοί και συνταγματολόγοι, η διαδικασία που ακολουθήθηκε χθες, κύριε Πρόεδρε, κατά τη γνώμη μας και κατά τη γνώμη των ειδικών, είναι μια διαδικασία άκυρη, είναι μια διαδικασία η οποία δεν μπορεί να θεωρηθεί ότι περαιώθηκε.

Επειδή λοιπόν η δική μας δουλειά, της αντιπολίτευσης, δεν είναι απλώς και μόνο να καταγγέλλουμε -που πρέπει να το κάνουμε, πρέπει να καταγγέλλουμε τις μεθοδεύσεις, πρέπει να καταγγέλλουμε τον εκφυλισμό, πρέπει να καταγγέλλουμε την απαξίωση-, είναι ακριβώς να δίνουμε και διέξοδο.

Η δική σας δουλειά, κύριε Πρόεδρε, και η δουλειά του Προεδρείου της Βουλής και του Προέδρου της Βουλής, ο οποίος δυστυχώς έλαμψε δια της απουσίας του χθες από την πολύωρη διαδικασία, είναι να διασφαλίσετε τη νομιμότητα και τη θεσμική εγκυρότητα της κοινοβουλευτικής διαδικασίας.

Γι’ αυτό λοιπόν σας ενημερώνω, κύριε Πρόεδρε, ότι πριν από λίγο απέστειλα επιστολή προς τον Πρόεδρο της Βουλής και του ζητώ να απευθύνει ερώτημα στο Επιστημονικό Συμβούλιο της Βουλής σε σχέση με την εγκυρότητα της χθεσινής πρωτοφανούς διαδικασίας και να προχωρήσει και σε έκτακτη σύγκληση της Διάσκεψης των Προέδρων, για να συζητηθούν όσα εξωφρενικά ζήσαμε χθες και να παρθούν μέτρα από τη Βουλή και από τον Πρόεδρο της Βουλής κατά της κοινοβουλευτικής πλειοψηφίας της Νέας Δημοκρατίας για όσα έκαναν, τα οποία απαξιώνουν το Κοινοβούλιο.

Εμείς θα επιμείνουμε, κύριε Πρόεδρε. Δεν μπορεί η Βουλή να επιστρέψει σε μια υποτιθέμενη κανονικότητα ωσάν να μη συνέβη τίποτα. Αυτό το οποίο έγινε είναι ένα κοινοβουλευτικό πραξικόπημα και εμείς δεν θα το αφήσουμε να περάσει έτσι.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ, κύριε Πρόεδρε.

Τον λόγο και ο κ. Καζαμίας από την Πλεύση Ελευθερίας.

**ΑΛΕΞΑΝΔΡΟΣ ΚΑΖΑΜΙΑΣ:** Κύριε Πρόεδρε, η Πλεύση Ελευθερίας θεωρεί ότι η διαδικασία με την οποία διεξήχθη η ψηφοφορία χθες -σήμερα το πρωί μάλλον- για την υπόθεση της σύστασης προανακριτικής επιτροπής για τους κ. Αυγενάκη και Βορίδη ήταν μια θεσμική εκτροπή.

Η άποψή μας είναι ότι η όλη διαδικασία, έτσι όπως διαμορφώθηκε από την πλειοψηφία της Νέας Δημοκρατίας, αποτελεί μια ξεκάθαρη ήττα της κυβερνώσας παράταξης. Για εμάς η διαδικασία και το αποτέλεσμα είναι άκυρα. Θεωρούμε ότι είναι παρωδία το να στέλνονται επιστολικές ψήφοι για το 90% των Βουλευτών της Νέας Δημοκρατίας που ψήφισαν, γιατί οι μισοί δεν ψήφισαν. Και θεωρούμε ότι είναι προσβλητικό αυτό που είπατε λίγο πριν ότι υπάρχει μια γενικότερη κατάχρηση της επιστολική ψήφου από το τέλος της πανδημίας του κορονοϊού.

Χθες δεν είχαμε μία συνηθισμένη χρήση της επιστολικής ψήφου. Είχαμε μία στημένη διαδικασία από την πλευρά της Νέας Δημοκρατίας, η οποία μαγειρευόταν από το πρωί. Στη διάρκεια της συνεδρίασης κάναμε αλλεπάλληλες επισημάνσεις και θέσαμε ερωτήματα στον Κοινοβουλευτικό Εκπρόσωπο της Νέας Δημοκρατίας για το τι προτίθεται να κάνει η Πλειοψηφία και δεν παίρναμε απάντηση, παίρναμε γελοίες απαντήσεις.

Είναι φανερό, βεβαίως, ότι αυτή η διστακτικότητα και η τραγελαφική εξέλιξη που πήρε η διαδικασία οφείλεται στο γεγονός ότι εντός της Νέας Δημοκρατίας υπάρχουν τεράστιες διαφωνίες και δεν είχε καταλήξει η Πλειοψηφία στο τι θα έκανε. Βεβαίως φάνηκε αυτό και από το αποτέλεσμα της ψηφοφορίας.

Είναι πραξικοπηματικό να χρησιμοποιείται η επιστολική ψήφος με τον τρόπο που χρησιμοποιήθηκε χθες από τη Νέα Δημοκρατία για να ελεγχθούν οι ψήφοι Βουλευτών, οι οποίοι προφανώς δεν ήθελαν να ακολουθήσουν τη γραμμή που επέβαλε ο κ. Μητσοτάκης και να ψηφίσουν κατά της παραπομπής των κ. Αυγενάκη και Βορίδη σε προανακριτική. Αυτές τις διαρροές φοβόσασταν.

Η κυρία Κωνσταντοπούλου εδώ ζήτησε από τον Πρωθυπουργό να παραβρίσκεται στην Αίθουσα για να υποστηρίξει τη στάση της Νέας Δημοκρατίας και όμως απουσίαζε διαρκώς, όπως απουσίαζαν και οι περισσότεροι Βουλευτές της Νέας Δημοκρατίας.

Σήμερα όλοι αυτοί, που χθες προφανώς ήταν άρρωστοι ή έλειπαν ή είχαν κάποιον λόγο, αρκετοί από αυτούς είναι εδώ τώρα. Φαίνεται με άλλα λόγια ότι έγινε τακτική χρήση της επιστολικής ψήφου με σκοπό τον έλεγχο της ψηφοφορίας και του αποτελέσματος.

Κύριε Πρόεδρε, θεωρούμε ότι αυτό που συνέβη χθες είναι μία προφανής προσπάθεια να συνεχιστεί η επιχείρηση συγκάλυψης των σκανδάλων της Νέας Δημοκρατίας. Στην προκειμένη περίπτωση αυτή ήταν μια αποτυχημένη προσπάθεια, γιατί όλος ο κόσμος βλέπει τι κάνετε. Και βεβαίως το θλιβερό είναι ότι με τον τρόπο αυτόν προσβάλλετε τη δημοκρατία, συνεχίζετε να παρεμβαίνετε και να παραβιάζετε τη δικαιοσύνη και βεβαίως προδίδετε την εμπιστοσύνη που σας έχει δώσει ο ελληνικός λαός.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστώ, κύριε συνάδελφε.

Με τον κ. Μακάριο Λαζαρίδη από τη Νέα Δημοκρατία κλείνει αυτός ο κύκλος.

Παρακαλώ, κύριε Λαζαρίδη, έχετε τον λόγο.

**ΜΑΚΑΡΙΟΣ ΛΑΖΑΡΙΔΗΣ:** Κύριε Πρόεδρε, δεν θα ακολουθήσω τα κόμματα της Αντιπολίτευσης, γιατί άκουσα λεκτικές υπερβολές, όπως «κοινοβουλευτικό πραξικόπημα», «μαύρη μέρα για τη δημοκρατία», «θεσμική εκτροπή». Για να δούμε λίγο, γιατί πρέπει να βάλουμε, νομίζω, λίγο τα πράγματα σε μια τάξη.

Ο Πρωθυπουργός και η Κοινοβουλευτική Ομάδα της Νέας Δημοκρατίας είχε ταχθεί από την αρχή υπέρ της σύστασης της εξεταστικής επιτροπής, ούτως ώστε να διερευνηθεί η υπόθεση του ΟΠΕΚΕΠΕ διαχρονικά από το 1998. Και μάλιστα είχαμε καλέσει τα κόμματα της Αντιπολίτευσης να αποσύρουν τις προτάσεις τους για την προανακριτική. Η Αντιπολίτευση τελικά αντί να αποσύρει τις προτάσεις της απέσυρε τους Βουλευτές.

Η θέση της Νέας Δημοκρατίας, κυρίες και κύριοι συνάδελφοι, ήταν από την αρχή καθαρή. «Ναι» στη σύσταση της εξεταστικής, «όχι» στη σύσταση της προανακριτικής επιτροπής. Αυτές οι δύο επιλογές επικυρώθηκαν από το Ελληνικό Κοινοβούλιο.

Το τρίτο το οποίο θέλω να επισημάνω είναι ότι η Κοινοβουλευτική Ομάδα της Νέας Δημοκρατίας είχε ξεκαθαρίσει ότι δεν θα αποχωρήσει. Αυτό όμως το οποίο είχαμε καταστήσει σαφές από την αρχή είναι ότι από τη στιγμή που υπήρξε η σύσταση της εξεταστικής επιτροπής παρέλκει η σύσταση της προανακριτικής επιτροπής. Μάλιστα θα ήθελα να σας καλέσω συναινετικά, ενωτικά, δημιουργικά να έρθετε από τον Σεπτέμβριο στην εξεταστική επιτροπή και να συμβάλουμε όλοι, ούτως ώστε ξανά να μην έχουμε μια τέτοια υπόθεση με τον ΟΠΕΚΕΠΕ.

Από εκεί και πέρα σε όλη τη συζήτηση χθες η Αντιπολίτευση κατηγορούσε την Κυβέρνηση ότι θα αποχωρήσει, αλλά τελικά ξέρετε τι έγινε; Έγινε το αντίθετο. Αποχώρησε η Αντιπολίτευση, ενώ οι Βουλευτές της Συμπολίτευσης ψήφισαν.

(Χειροκροτήματα από την πτέρυγα της Νέας Αριστεράς)

Ευχαριστώ πολύ!

Και πραγματικά, επειδή άκουσα με πάρα πολύ μεγάλη προσοχή τον Πρόεδρο του ΠΑΣΟΚ, τον κ. Ανδρουλάκη, ο οποίος μας είπε ότι «αν αποχωρήσετε από την ψηφοφορία, θα τινάξετε τη διαδικασία αυτή στον αέρα» με την αποχώρηση, αναρωτιέμαι, των Βουλευτών της Αντιπολίτευσης δεν τινάχτηκε η ψηφοφορία στον αέρα;

Η κοινοβουλευτική μας ομάδα, κυρίες και κύριοι συνάδελφοι, καθ’ όλη τη διάρκεια της συζήτησης ήταν εδώ παρούσα δια του Κοινοβουλευτικού Εκπροσώπου, δια των μελών της, δια των Βουλευτών της και βεβαίως με την ηγεσία του Υπουργείου Δικαιοσύνης. Η Κοινοβουλευτική Ομάδα της Νέας Δημοκρατίας υπερψήφισε την πρότασή μας για την εξεταστική επιτροπή, ούτως ώστε να ερευνηθούν όλοι οι περίοδοι από το 1998, γιατί τελικά και αυτό που ενδιαφέρει τον ελληνικό λαό είναι αυτό.

Τώρα, για την προανακριτική είχαμε εξαρχής πει ότι θα καταψηφίζαμε τις προτάσεις των κομμάτων της Αντιπολίτευσης, καθώς δεν προκύπτουν ποινικές ευθύνες στα πρόσωπα τα οποία αναφέρει. Νομίζω η Αντιπολίτευση τελικά δεν υποστήριξε με τους ψήφους των Βουλευτών της τις προτάσεις της. Και ξέρετε τι δείχνει αυτό, κυρίες και κύριοι συνάδελφοι; Ότι δεν σας απασχολούσε και γενικώς δεν σας απασχολούν οι ουσίες των υποθέσεων, αλλά μόνο φτηνά παιχνίδια, που τελικά μάλιστα δεν σας βγήκαν.

Ακούω και κλείνω, κύριε Πρόεδρε, μία κριτική για το ζήτημα της επιστολικής ψήφου. Αλήθεια; Η επιστολική ψήφος έχει όλο το προηγούμενο χρονικό διάστημα αξιοποιηθεί, έχει επιλεγεί από δεκάδες Βουλευτές της Αντιπολίτευσης. Ακόμα και χθες υπήρχαν επιστολικές ψήφοι τις οποίες απέσυραν.

Ζήτησα από τις υπηρεσίες της Βουλής, κύριε Γιαννούλη, επειδή αναφερθήκατε εσείς ειδικά στο θέμα, να δω ποια κόμματα έχουν κάνει χρήση της επιστολικής ψήφου. Πρέπει να σας πω λοιπόν, κύριε Γιαννούλη, ότι σε αυτήν την τρέχουσα περίοδο ο ΣΥΡΙΖΑ είναι το κόμμα εκείνο που έχει κάνει τη μεγαλύτερη χρήση επιστολικής ψήφου. Αν θέλετε, μπορώ να σας δώσω και τα στοιχεία, αλλά μπορείτε να απευθυνθείτε και στις αρμόδιες υπηρεσίες.

Η Αντιπολίτευση λοιπόν αντί να υποστηρίξει τις προτάσεις της ασχολήθηκε μόνο με την παραπολιτική και έφτασε στο σημείο να μην ψηφίζει τις δικές της τελικά προτάσεις. Αυτό είναι εντέλει το αποτέλεσμα της πολιτικής ένδειας, είναι αποτέλεσμα της έλλειψης σχεδίου, στρατηγικής και οράματος για την πατρίδα μας και επιπλέον δείχνει και πόσο κατακερματισμένοι είστε.

Η Νέα Δημοκρατία, κύριε Πρόεδρε, και κλείνω, ενωμένη και συμπαγής μένει προσηλωμένη στην υλοποίηση των πολιτικών που με την ψήφο του ο ελληνικός λαός μας τίμησε τον Μάιο και τον Ιούνιο του 2023, δηλαδή την αντιμετώπιση των προβλημάτων.

Σας ευχαριστώ πολύ.

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, ζητώ τον λόγο για ένα λεπτό.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Γιαννούλη, είμαστε επί της διαδικασίας. Ακούστηκαν οι θέσεις όλων. Θα μπούμε στη συζήτηση και εκεί θα πείτε ό,τι θέλετε να πείτε.

**ΧΡΗΣΤΟΣ ΓΙΑΝΝΟΥΛΗΣ:** Εδώ έγινε διαστροφή προσωπική.

**ΠΡΟΕΔΡΕΥΩΝ (Γεώργιος Γεωργαντάς):** Δεν είναι προσωπική. Πολιτική είναι η τοποθέτηση. Θα έχετε τη δυνατότητα να απαντήσετε, αλλά σεβαστείτε ότι είμαστε επί της διαδικασίας.

Παρακαλώ, έχετε τον λόγο.

**ΧΡΗΣΤΟΣ ΓΙΑΝΝΟΥΛΗΣ:** Κύριε Λαζαρίδη, αποδεικνύετε για μία ακόμη φορά ότι είστε εκτός πραγματικότητας. Το ζήτημά μας δεν είναι η χρήση της επιστολικής ψήφου μόνο. Το ζήτημά μας είναι ότι ο Κυριάκος Μητσοτάκης φοβούμενος το αποτέλεσμα, σας υποχρέωσε, εξευτελίζοντάς σας και ως Βουλευτές και ως ανθρώπους σε θέσεις ευθύνης, σας υποχρέωσε, εξήντα οκτώ από τους σίγουρους του «όχι» να καταθέσουν επιστολική ψήφο και οι άλλοι να μην τολμήσουν να εμφανιστούν στη Βουλή για να ψηφίσουν. Αυτό είναι ζήτημα δημοκρατίας, κοινοβουλευτικής αντίληψης και εντιμότητας. Δεν είναι το αν είστε άρρωστοι, αν κάποιες συναδέλφισσες είναι εγκυμονούσες ή αν ήταν στο εξωτερικό. Πετάτε τη μπάλα στην κερκίδα, κάνοντας ότι δεν καταλαβαίνετε. Χρησιμοποιήσατε, εργαλειοποιήσατε την επιστολική ψήφο για κάτι ανέντιμο δεοντολογικά, τελεία.

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει ο κ. Λαζαρίδης για πολύ λίγο.

**ΜΑΚΑΡΙΟΣ ΛΑΖΑΡΙΔΗΣ:** Κύριε Γιαννούλη, θα ξεπεράσω τους χαρακτηρισμούς, τους απρεπείς θα έλεγα και ειρωνικούς χαρακτηρισμούς, απέναντι στους Βουλευτές και στην Κοινοβουλευτική Ομάδα της Νέας Δημοκρατίας. Το συνηθίζετε άλλωστε.

Εγώ το μόνο που θέλω να πω, κύριε Γιαννούλη, είναι: μαθήματα από ένα κόμμα το οποίο πέραν του ότι έχει διασπαστεί δεκαπέντε φορές, πέραν του γεγονότος ότι καθαίρεσε τον νόμιμα εκλεγμένο Πρόεδρό του -γιατί αυτό κάνατε και καταλήξατε σε μπουζουκτσίδικο να κάνετε το συνέδριό σας- αυτή η παράταξη δεν δέχεται.

(Θόρυβος από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Γεωργαντάς):** Η εγγραφή των ομιλητών θα γίνει ηλεκτρονικά και μέχρι το τέλος της ομιλίας του δεύτερου εισηγητή.

Συμφωνεί το Σώμα;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Το Σώμα συνεφώνησε.

Τον λόγο έχει ο εισηγητής της Νέας Δημοκρατίας, ο κ. Ευάγγελος Συρίγος, για δεκαπέντε λεπτά.

Παρακαλώ, να ανοίξει το σύστημα της ηλεκτρονικής εγγραφής.

**ΕΥΑΓΓΕΛΟΣ ΣΥΡΙΓΟΣ:** Ευχαριστώ πολύ, κύριε Πρόεδρε.

Κυρίες και κύριοι, έχουμε ενώπιόν μας ένα νομοσχέδιο το οποίο είναι αρκετά μεγάλο και περιέχει πλήθος διατάξεων. Θα σταθώ σε ορισμένες από αυτές και ιδίως σε δύο από αυτές, που θεωρώ ιστορικής σημασίας.

Η πρώτη αφορά στην Ιερά Μονή Σινά, η οποία αποκτά θεσμικό βραχίονα στο ελληνικό δίκαιο. Η Ιερά Μονή Σινά έχει ιδρυθεί τον 6ο αιώνα. Είναι η παλαιότερη διαρκώς εν λειτουργία χριστιανική μονή παγκοσμίως. Έχει τεράστια ιστορική σημασία, πολιτισμική σημασία, αλλά για εμάς και θρησκευτική σημασία. Είναι εξαιρετικά σημαντικό ότι δημιουργείται ένα νομικό πρόσωπο δημοσίου δικαίου στην Ελλάδα, το οποίο αναλαμβάνει να την εκπροσωπεί κατόπιν ρητής εξουσιοδότησης της Ιεράς Σιναϊτικής Αδελφότητας.

Εδώ να διευκρινίσω τα ακόλουθα, πράγματι τις τελευταίες ημέρες έχει δημιουργηθεί κάποια αναστάτωση -μεγάλη αναστάτωση- στους κόλπους της Μονής Σινά. Η παρούσα διάταξη του νόμου αφορά στο νομικό πρόσωπο δημοσίου δικαίου που ιδρύεται στην Ελλάδα και το οποίο, εάν η Ιερά Σιναϊτική Αδελφότητα δεν επιθυμεί να λειτουργήσει, απλώς δεν θα λειτουργεί. Επί παραδείγματι, ποιος διοικεί αυτόν το νέο φορέα; Πενταμελές διοικητικό συμβούλιο στο οποίο συμμετέχει ο Αρχιεπίσκοπος και καθηγούμενος της Μονής, ο Δικαίος και Αποκρισάριος της Μονής, τα τρία μέλη, και τα άλλα δύο μέλη ορίζονται μετά από εισήγηση της Ιεράς Σιναϊτικής Αδελφότητας από τον Υπουργό.

Μπορούν να κάνουν ό,τι θέλουν σε σχέση με την περιουσία της Μονής; Απάντηση: Ρητώς όχι. Σύμφωνα με το άρθρο 7 παράγραφος 2 οι αποφάσεις οι οποίες αφορούν σε εκπροσώπηση και στη διαχείριση κινητής ή ακίνητης περιουσίας της Μονής τελούν πάντοτε υπό την έγκριση της Μονής με τους κανόνες της Μονής άλλως λογίζονται εντός έξι μηνών αυτοδικαίως άκυρες.

Μέχρι χθες στις επιτροπές υπήρξε σύμπνοια μεταξύ όλων των κομμάτων για το θέμα της Ιεράς Μονής. Θα παρακαλέσω να συνεχιστεί η ίδια σύμπνοια σε αυτό το θέμα. Είναι εθνικής σημασίας και θα πρέπει να το αντιμετωπίσουμε με αυτόν τον τρόπο. Θεωρώ ότι κλείνουμε ένα κεφάλαιο που αφορά στην εκπροσώπηση της Μονής στην Ελλάδα. Σε αυτήν τη φάση είναι εξαιρετικά κρίσιμο.

Από εκεί και πέρα στα άρθρα 23 έως 31 απλοποιείται η διαδικασία για άδεια χορηγήσεως σε χώρους λατρείας άλλων θρησκειών και προβλέπεται μια συγκεκριμένη διαδικασία, η οποία αλλάζει ένα νομικό πλαίσιο το οποίο ανάγεται στην περίοδο του Μεταξά. Από τότε έχουμε να αγγίξουμε το θέμα των αδειών χώρων λατρείας. Γίνεται η διάκριση μεταξύ ευκτηρίου οίκου και ναού και δίνεται η δυνατότητα στην Αστυνομία να σφραγίζει και να επιβάλει φυλάκιση δύο έως έξι μηνών σε όσους λειτουργούν χώρους λατρείας χωρίς άδεια ή έχουν να αλλάξει τη χρήση της.

Θα σταθώ για λίγο στο θέμα της νομικής αναγνώρισης των Μπεκτασήδων Αλεβιτών της Θράκης. Για μένα έχει ιδιαίτερη σημασία. Πρωτογνώρισα τους Αλεβίτες πριν από ακριβώς τριάντα χρόνια τέτοιες ημέρες, ήταν Ιούλιος του 1995, όταν παρέστη σε κάποια τελετή που κάνανε στον τεκέ του χωριού Ρούσσα, που χρονολογείται από το 1402, στον Έβρο. Εκεί είδα με έκπληξη αυτό το οποίο έχω επαναλάβει επανειλημμένως σε επιστημονικές μου αναλύσεις, το θέμα της μειονότητας μέσα στη μειονότητα.

Τι είναι μειονότητα μέσα στη μειονότητα; Συνήθως λέμε ότι μία μειονότητα σε ένα κράτος κινδυνεύει από την πλειοψηφούσα ομάδα να απορροφηθεί, να καταπατηθούν τα δικαιώματά της και ούτω καθ’ εξής. Στην περίπτωση αυτή όμως έχουμε μειονότητες που είναι μέσα στη μειονότητα. Πομάκοι, Τσιγγάνοι, διαφορετικές θρησκευτικές ομάδες αντιμετώπιζαν τέτοια προβλήματα.

Η συγκεκριμένη ομάδα είναι κατά κύριο λόγο τουρκόφωνοι, δεν είναι όμως σουνίτες. Ανήκουν στη θρησκευτική ομάδα των Αλεβιτών Μπεκτασήδων. Ο Σουνιτισμός είναι η κύρια ομάδα μέσα στο εσωτερικό της μειονότητας. Οι Μπεκτασήδες Αλεβίτες δεν επισκέπτονται τεμένη, γι’ αυτόν τον λόγο σε αρκετά μουσουλμανικά χωριά δεν υπήρχαν τεμένη μέχρι και τα μέσα του 20ού αιώνα. Το σουνιτικό Ισλάμ τούς επιβάλλει αυτήν τη διαδικασία.

Και πώς τους το επιβάλλει; Με διάφορους τρόπους. Σας λέω τρία-τέσσερα χτυπητά παραδείγματα. Όταν πέθαινε κάποιος Αλεβίτης, εάν επέμενε η οικογένειά του σκληρά στην αλεβιτική ταυτότητα, τότε απαγορευόταν η ταφή του μέσα στο νεκροταφείο. Το 2005 οι σουνίτες υφάρπαξαν τεκέ στο χωριό Βέννα της Ροδόπης. Το 2005 καταστράφηκε ο τεκές Πος Πος Μπαμπά που βρίσκεται στην Κομοτηνή, αγαπητέ κύριε Ιλχάν. Το 2007 έγινε προσπάθεια υφαρπαγής, που κράτησε για αρκετά χρόνια, του τεκέ στη Ρούσα, που είναι ο ιστορικότερος τεκές για τους Αλεβίτες Μπεκτασήδες της περιοχής.

Δεν είναι τυχαίο ότι το 2006 -με αφορμή την προσπάθεια υφαρπαγής ενός πανηγυριού στο ύψωμα Bella Voda, στο γνωστό Ύψωμα Χίλια- είχαν ανακοινώσει ότι οι κάτοικοι της ορεινής περιοχής φοβούνται να σκεφτούν και να λειτουργήσουν ελεύθερα «Όσα λέμε μεταξύ μας και μέσα στα σπίτια μας, ποτέ δεν τολμούμε να τα πούμε δημόσια.».

Γι’ αυτό το λόγο, με ιδιαίτερη συγκίνηση, μιλάω για τη νομική αναγνώριση των Μπεκτασήδων Αλεβιτών της Θράκης. Τελειώνει αυτό το κεφάλαιο της καταπίεσης. Αποκτούν δικό τους θρησκευτικό νομικό πρόσωπο. Έχουν τη δυνατότητα σύναψης συμβάσεων, κατοχής περιουσίας, εκπροσώπησης σε κρατικούς φορείς, δικής τους διαχειριστικής επιτροπής για τους ιερούς τους χώρους και κατοχυρώνεται το δικαίωμα των Αλεβιτών μαθητών στη θρησκευτική εκπαίδευση.

Για να είμαι ειλικρινής, θεωρώ ότι από αυτό το νομοσχέδιο, ύστερα από μερικά χρόνια δεν ξέρω ποιες επιμέρους διατάξεις θα μείνουν κύριε Γιαννούλη, δύο διατάξεις όμως, θα μείνουν και έχουν ιστορική σημασία: Η διάταξη για τη Μονή Σινά και η διάταξη για τους Αλεβίτες Μπεκτασήδες θα κρατηθούν σε βάθος χρόνου.

Από εκεί και πέρα, το νομοσχέδιο αντιμετωπίζει κάποια άλλα θέματα, τα οποία σχετίζονται με την προστασία της ακαδημαϊκής ελευθερίας.

Πριν από έξι χρόνια είχε ψηφιστεί ο ιστορικός -κατά τη γνώμη μου- νόμος που επέτρεψε την είσοδο της αστυνομίας μέσα στα ανώτατα εκπαιδευτικά ιδρύματα, όταν υπάρχει οποιοδήποτε αδίκημα και χωρίς άλλες διαδικασίες, όπως συμβαίνει στον έξω κόσμο. Με το παρόν νομοσχέδιο επεκτείνεται το άρθρο 168 του Ποινικού Κώδικα, ούτως ώστε η έννοια της διατάραξης της λειτουργίας της υπηρεσίας να καλύπτει ρητώς πλέον και τη λειτουργία των πανεπιστημίων.

Αυστηροποιούνται οι ποινές για οργανωμένες και βίαιες ενέργειες ατόμων που έρχονται οπλισμένα, με σκοπό να προκαλέσουν σωματικές βλάβες, σημαντικές φθορές, να ματαιώσουν τη λειτουργία του πανεπιστημίου.

Εδώ υπάρχει ένα πρόβλημα, το οποίο αντιμετωπίζεται για πρώτη φορά. Ποιο ήταν αυτό; Από την ώρα που ο Εισαγγελέας ξεκινά την άσκηση ποινικής δίωξης κατά συγκεκριμένων ατόμων, αρχίζει ένα γαϊτανάκι διαρκών αναβολών. Είναι ενδεικτικό ότι στην επίθεση, η οποία έγινε εις βάρος του τότε Πρύτανη του Οικονομικού Πανεπιστημίου Αθηνών, του κ. Μπουραντώνη, πέντε χρόνια μετά, δεν έχει ακόμη γίνει η δίκη, μετά από συνεχείς αναβολές.

Εδώ πλέον, με το νέο άρθρο 168Α, δίνεται η δυνατότητα στον Εισαγγελέα να απαγορεύει στον κατηγορούμενο την είσοδο στους χώρους του πανεπιστημίου αμέσως μετά τη δίωξη. Δεν είναι ένα οριζόντιο μέτρο. Είναι με απόφαση Εισαγγελέα, με βάση τα δεδομένα, τα οποία έχει.

Από εκεί και πέρα, υπάρχουν ορισμένες διαδικασίες οι οποίες αφορούν στα τεχνικά μέσα. Εδώ, ακούω μεγάλη φασαρία εκ μέρους της Αντιπολιτεύσεως και εδώ θέλω να θέσω το εξής ερώτημα: Στα γραφεία του ΠΑΣΟΚ, του ΣΥΡΙΖΑ, του Κομμουνιστικού Κόμματος Ελλάδος, δεν υπάρχουν κάμερες ασφαλείας για το ποιος μπαίνει, ποιος βγαίνει; Δεν υπάρχουν μέτρα; Όποιος θέλει ανοίγει την πόρτα και μπαίνει μέσα; Αυτό που εσείς θεωρείτε αυτονόητο στα γραφεία των κομμάτων σας, στα πανεπιστήμια μέσα θα πρέπει να είναι εντελώς χωρίς κανένα κανόνα; Δηλαδή να μπορεί να μπαίνει και να βγαίνει όποιος θέλει; Το θεωρώ αυτονόητο ότι αυτά τα μέτρα πρέπει να υπάρχουν σε οποιονδήποτε χώρο.

Περνάω γρήγορα στις ρυθμίσεις για τις διατάξεις του ερασιτεχνικού αθλητισμού. Είναι το Μέρος Δ΄. Θεωρώ ότι αντιμετωπίζουμε με αποτελεσματικό τρόπο μια πληθώρα προβλημάτων που σχετίζονται με τον αθλητισμό.

Σας λέω επιγραμματικά μερικά: Η μη χρονική εναρμόνιση της θητείας και των αρχαιρεσιών των μελών των διοικητικών συμβουλίων των σωματείων με εκείνη των μελών των ομοσπονδιών, των υπερκείμενων ομοσπονδιών, δημιουργεί πολλές φορές ζητήματα εκπροσωπήσεως. Το θέμα της ισόρροπης εκπροσωπήσεως των φύλων στα διοικητικά συμβούλια των αθλητικών σωματείων. Οι διάφορες δυσκολίες αθλητικής, λειτουργικής, αλλά κυρίως διοικητικής φύσεως που υπάρχουν σε πληθώρα σωματείων και τα οδηγούν σε αδράνεια και σε διάλυση. Η υποχρέωση για σύσταση και συγκρότηση επιτροπών δεοντολογίας σε όλες τις αθλητικές ομοσπονδίες. Η εφαρμογή του κανόνα περί ύπαρξης ενός εντευκτηρίου ανά περιφερειακή ενότητα, το οποίο δημιουργεί πρακτικά προβλήματα σε Αθήνα και Θεσσαλονίκη, όπου είναι ο κύριος όγκος. Άλλο στα Γρεβενά, άλλο στην Ευρυτανία άλλο στη Σάμο, άλλο στην Αθήνα να υπάρχει ένα εντευκτήριο μόνο. Η πρόβλεψη εναλλακτικού τρόπου ταυτοποιήσεως για εισόδους στα γήπεδα και στους αθλητικούς χώρους για άτομα με αναπηρία. Και ο οικονομικός έλεγχος των αθλητικών ομοσπονδιών και ενώσεων, οι οποίες λαμβάνουν επιχορήγηση από τη Γενική Γραμματεία Αθλητισμού που είναι απαραίτητος για την αποφυγή τυχόν οικονομικής κακοδιαχειρίσεως. Επίσης, θεωρώ σημαντική την πρόβλεψη ενός και μόνον πλαισίου διοικητικού προστίμου που μπορεί να επιβληθεί εκ μέρους της Διαρκούς Επιτροπής για την αντιμετώπιση της βίας.

Τέλος, έχουμε κάποιες άλλες διατάξεις, για να προσαρμοστούμε στη σημερινή πραγματικότητα, σχετικά με την αλλαγή του ορισμού για το ηλεκτρονικό άθλημα.

Τώρα, υπάρχουν κάποιες άλλες διατάξεις για την πρωτοβάθμια και δευτεροβάθμια εκπαίδευση: Επεκτείνουμε τη δυνατότητα παροχής παράλληλης στήριξης στο ολοήμερο σχολείο, ενοποιούνται τα πολλά και διαφορετικά συστήματα -τις περίφημες πλατφόρμες που λέμε- σε ένα ενιαίο σύστημα iSchool. Διευρύνονται οι θέσεις ψυχολόγων με επιπλέον εξακόσιους κοινωνικούς λειτουργούς και άλλους εξακόσιους για τη στελέχωση των ΕΔΥ. Προχωράμε σε κάποιες διατάξεις σχετικά με την παράταση της θητείας των υπηρετούντων εκπαιδευτικών στα πρότυπα και πειραματικά σχολεία, μέχρι να ολοκληρωθεί η αξιολόγησή τους.

Πάω σε ένα θέμα, το οποίο έχει προκαλέσει αρκετά μεγάλη ένταση, τις ρυθμίσεις για την ανώτατη διάρκεια φοιτήσεως σε σαφή χρονικά όρια. Κυρίες και κύριοι, έκατσα και κοίταξα από την ΕΘΑΑΕ μια σειρά από στοιχεία, τα οποία είναι εξαιρετικά ενδιαφέροντα. Ποια είναι αυτά; Έχουμε τριακόσιους είκοσι τρεις χιλιάδες διακόσιους πενήντα επτά φοιτητές, οι οποίοι έχουν ξεπεράσει το  ν+2. Θα μου πείτε «Πώς το έχουν ξεπεράσει; Πότε σπούδαζαν και το ξεπέρασαν;».

Κοίταξα λοιπόν και είδα ότι έχουμε, για παράδειγμα, προ του 1949 καμιά εκατοστή άτομα, τα οποία δεν έχουν ολοκληρώσει ακόμη τις σπουδές τους. Τι σημαίνει αυτό; Σημαίνει ότι αν υπήρχε αυτόματη διασύνδεση του Εθνικού Δημοτολογίου με το Φοιτητολόγιο, αρκετοί θα είχαν διαγραφεί για αντικειμενικούς λόγους. Διότι τα άτομα αυτά που είχαν εγγραφεί για παράδειγμα το 1930, τώρα πρέπει να είναι άνω των 110 ετών.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Για ένα λεπτό, κύριε Πρόεδρε, ζητώ την ανοχή σας.

Προ του 1980 έχουμε είκοσι έξι χιλιάδες άτομα . Προ του 2000 έχουμε εκατόν είκοσι χιλιάδες άτομα. Οι αριθμοί αυτοί είναι τρομακτικοί. Προσέξτε: Προ του 2000 έχουμε εκατόν είκοσι χιλιάδες άτομα εγγεγραμμένα στα πανεπιστήμια. Από τότε που έγινε γνωστό, από το 2022, ότι θα εφαρμοστεί το ν+2, από το 2025 από τους τριακόσιους είκοσι τρεις χιλιάδες φοιτητές πόσοι έλαβαν μέρος σε εξετάσεις; Περίπου είκοσι πέντε χιλιάδες, δηλαδή τριακόσιες χιλιάδες δεν ενδιαφέρθηκαν. Το έχουν ξεχάσει. Πρέπει να το καταλάβουμε.

Θα μου πείτε, γιατί το ακούω συχνά ως σχόλιο «Τι μας πειράζει ο μεγάλος, επιπλέον αριθμός φοιτητών, αφού δωρεάν βιβλία δεν παίρνουν, δεν επιβαρύνουν τα μαθήματα κλ.π.».

Θα σας πω τι μας πειράζει: Πρώτα απ’ όλα εμφανίζουμε πολύ χαμηλή αναλογία φοιτητών προς εγγεγραμμένους φοιτητές, 9,8%, το μισό από τη Σουηδία που είναι η δεύτερη χώρα μετά από εμάς. Το επόμενο είναι η πολύ μικρή αναλογία χρηματοδοτήσεως ανά φοιτητή. Διότι πιάνεις το σύνολο των φοιτητών. Πολύ μεγάλη διάρκεια σπουδών σε σχέση με τα συστήματα όλων των άλλων ευρωπαϊκών χωρών, το οποίο εμπεδώνει μια κουλτούρα μακροχρόνιας φοίτησης ότι «Δεν θα βγω στην αγορά να δουλέψω. Θα είμαι αιωνίως φοιτητής.». Διοικητικό κόστος σε διοικητικές υπηρεσίες. Διότι μπορεί να μην έρχεται να παίρνει βιβλία, αλλά στα εργαστήρια συμμετέχει κανονικά. Στις παραδόσεις είναι αδιάφορο αν είναι μέσα δέκα ή είκοσι, όχι εντελώς αδιάφορο, διότι παίζει ρόλο με την αναλογία φοιτητή προς διδάσκοντα, αλλά όταν έρχεται στα εργαστήρια, εννοείται πως δεν μπορείς να του πεις σήκω φύγε.

Επίσης, εμπεδώνει και μια κουλτούρα, την οποίαν όσοι είμαστε στο πανεπιστήμιο, κυρία Αναγνωστοπούλου, την ξέρουμε, για παρέκκλιση από ακαδημαϊκούς κανόνες με συνεχείς εξεταστικές. Είχαμε γίνει κάποια περίοδο ένα ατελείωτο κέντρο εξεταστικών περιόδων. Αυτά έρχονται να μπουν σε μία τάξη πλέον με έναν μηχανισμό τελευταίας ευκαιρίας για τους ενεργούς φοιτητές, με παράταση της φοιτήσεώς τους για δύο εξάμηνα ή τρία εξάμηνα, αν απαιτείται πρακτική άσκηση ή διπλωματική εργασία και αφορά σε αυτούς τους είκοσι πέντε χιλιάδες φοιτητές, οι οποίοι έδειξαν ενδιαφέρον από το 2022 και μετά, εφόσον έχουν ολοκληρώσει το 70% των απαιτούμενων πιστωτικών μονάδων.

Εφαρμόζονται, επίσης, ειδικές διατάξεις για ορισμένες κατηγορίες φοιτητών που εξαιρούνται εντελώς από το Ν+, φοιτητές με αναπηρία, αθλητές υψηλού επιπέδου, γονείς ανήλικων, περιπτώσεις εγκυμοσύνης, σοβαροί λόγοι υγείας. Επίσης πολύ σημαντικό, δίνεται μία νέα ευκαιρία μέσω κατατακτήριων εξετάσεων σε αυτούς οι οποίοι διαγράφονται για αυτούς τους λόγους να συμμετάσχουν στις κατατακτήριες εξετάσεις.

Σας ευχαριστώ πάρα πολύ για την προσοχή σας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε. Τον λόγο έχει τώρα από το ΠΑΣΟΚ-Κίνημα Αλλαγής από το Κιλκίς ο κ. Παραστατίδης, επειδή είναι συμπατριώτης μου.

Παρακαλώ, κύριε Παραστατίδη.

**ΣΤΕΦΑΝΟΣ ΠΑΡΑΣΤΑΤΙΔΗΣ:** Κυρίες και κύριοι συνάδελφοι, κύριε Πρόεδρε, δεν μπορώ να μην ξεκινήσω την ομιλία μου με τη χθεσινή μαύρη σελίδα για την κοινοβουλευτική μας δημοκρατία. Μια σελίδα την οποία έγραψε λέξη-λέξη αυτή η Κυβέρνηση της Νέας Δημοκρατίας, καθώς όχι μόνο δεν ανέλαβε την ευθύνη του σκανδάλου του ΟΠΕΚΕΠΕ, όχι μόνο δεν καταδίκασε το πάρτι ατασθαλίας των χιλιάδων παρανόμως δηλωθέντων εκτάσεων, όπου αλλού ήταν τα αιγοπρόβατα αλλού τα βοσκοτόπια, αλλά υιοθέτησε και επέκτεινε την τεχνική λύση και στο Ελληνικό Κοινοβούλιο, καθώς οι Βουλευτές μας καθ’ όλη τη διάρκεια της εξαιρετικά σημαντική συζήτησης για τη σύσταση προανακριτικής επιτροπής βρίσκονταν έξω από την Αίθουσα της Βουλής, αλλά δήλωσαν παρανόμως και δια επιστολικής ψήφου την παρουσία τους στα άδεια έδρανα.

Κυρίες και κύριοι της Κυβέρνησης, είστε αμετανόητοι και όταν σας πιάσαμε με τη γίδα στην πλάτη, ρωτώντας σας «θα μείνετε τελικά ή θα φύγετε;», οι ελάχιστοι παρόντες-απόντες, παραμείνατε σιωπηροί, θεωρώντας πως το αποτέλεσμα θα γραφτεί στα Πρακτικά και η πράξη σας αυτή θα παραγραφεί στο χρόνο.

Κυρίες και κύριοι συνάδελφοι, το ΠΑΣΟΚ δεν θα νομιμοποιήσει τον ευτελισμό των θεσμών στα χέρια μιας επικίνδυνης Κυβέρνησης. Το χθεσινό συμβάν συνιστά θεσμική εκτροπή και εξηγώ:

Κατά το άρθρο 86 παρ. 3, που μιλάει για την ποινική ευθύνη και τη διαδικασία δίωξης των μελών της κυβέρνησης κατά την άσκηση των καθηκόντων τους, απαιτείται ελάχιστος αριθμός 151 Βουλευτών για τη λήψη σχετικής απόφασης της Βουλής για τη σύσταση προανακριτικής επιτροπής. Προβλέπεται, δηλαδή, ο ελάχιστος αριθμός Βουλευτών για λήψη απόφασης και δεν γίνεται καμία αναφορά σε καμία απαρτία, την οποία επικαλέστηκε η Κυβέρνηση. Το άρθρο 67 που μιλάει για απαρτία είναι γενική διάταξη και κατά συνέπεια το 86 παρ. 3 υπερισχύει ως ειδικότερη διάταξη.

Επομένως, όταν δεν υπάρχει Σώμα 151 Βουλευτών, δηλαδή ο ελάχιστος απαιτούμενος αριθμός για τη λήψη απόφασης κατά το Σύνταγμα, δεν συντρέχουν οι ελάχιστες προϋποθέσεις για τη λήψη έγκυρης απόφασης. Χθες συμμετείχαν ογδόντα τρεις Βουλευτές. Κατά συνέπεια, η χθεσινή διαδικασία δεν είναι έγκυρη και δεν παράγει έννομο αποτέλεσμα. Συνεπώς, παραμένει ανοιχτή η πρόταση για τη σύσταση προανακριτικής επιτροπής για τους δύο Υπουργούς, ώστε να οδηγηθούν στη δικαιοσύνη.

Μάλιστα, για το συγκεκριμένο ζήτημα υπάρχει και διαδικαστικό προηγούμενο στη Βουλή, καθώς και τις τρεις φορές που ανάλογο ζήτημα προέκυψε στο παρελθόν, πάλι με την ευθύνη της Νέας Δημοκρατίας το 2008 και το 2009 η ανωτέρω ερμηνεία έγινε δεκτή ακόμα και από τον προερχόμενο από τη Νέα Δημοκρατία τότε Πρόεδρο της Βουλής Δημήτρη Σιούφα και μάλιστα, δεν πραγματοποιήθηκε ψηφοφορία. Υποθέσεις, θυμίζω, Βατοπεδίου και Παυλίδη.

Δική μας ευθύνη, του ΠΑΣΟΚ, είναι να περιφρουρήσουμε τους νόμους και το Σύνταγμα της ελληνικής Δημοκρατίας και θα το κάνουμε.

Δική σας θεσμική ευθύνη, κύριοι της Κυβέρνησης, είναι να προσέλθετε εκ νέου σε ψηφοφορία και θα το κάνετε, γιατί αυτό προβλέπει το Σύνταγμα και ο Κανονισμός της Βουλής. Η ελληνική Δημοκρατία δεν είναι τσιφλίκι σας.

Κυρίες και κύριοι συνάδελφοι, όλες οι περιπτώσεις που έχουν απασχολήσει ποινικά τη Βουλή τα τελευταία δύο χρόνια εξαιτίας αυτής της Κυβέρνησης και μόνο -έχετε κάνει τη Βουλή δικαστήριο- θα όφειλαν να έχουν μία φυσιολογική οδό σε μια κανονική δημοκρατία. Μία φυσιολογική οδό, η οποία έχει τρία βήματα: Πρώτον, οποιοδήποτε πόρισμα, πορίσματα ελληνικής και ευρωπαϊκής δικαιοσύνης που στοιχειοθετούν τη διερεύνηση ενδεχόμενων ποινικών ευθυνών σε πολιτικά πρόσωπα, δεύτερο βήμα, προανακριτική στη Βουλή και τρίτο βήμα, παραπομπής στο δικαστικό συμβούλιο, στον φυσικό δικαστή, όποια υπόθεση -όποια υπόθεση- από την ελληνική ή την ευρωπαϊκή δικαιοσύνη. Αυτή είναι η μοναδική οδός που υπηρετεί το Σύνταγμα και διασφαλίζει την ισότητα πολίτη - πολιτικού έναντι των νόμων και του κράτους.

Αντιλαμβάνομαι γιατί πολλοί από εσάς τους Βουλευτές της Νέας Δημοκρατίας είστε έξαλλοι με την ηγετική σας ομάδα, διότι οι μεθοδεύσεις που καλείστε να εφαρμόσετε, σας εκθέτουν ανεπανόρθωτα. Διότι για την ίδια διαδικασία, όπως την περιέγραψα παραπάνω με τα συγκεκριμένα τρία βήματα, εσείς τη μία καλείστε να ψηφίσετε «όχι» σε προανακριτική, την άλλη σας λένε να ψηφίσετε «ναι» αλλάζοντας την κατηγορία που έχει διατυπώσει η δικαιοσύνη, την τρίτη σας υπαγορεύουν να πείτε «ναι» στην εξεταστική και «όχι» στην προανακριτική και χθες σας σφύριξαν να μην εμφανιστείτε καν στην Αίθουσα, να ψηφίσετε με επιστολική, γιατί δεν σας εμπιστεύονται. Μην υπάρξουν, δηλαδή, διαρροές.

Ξέρετε ποιο είναι το χειρότερο από όλα; Και απευθύνομαι στους Βουλευτές της Νέας Δημοκρατίας. Τις εντολές σάς τις δίνει η στενή διορισμένη παρέα του κ. Μητσοτάκη, ενώ εσείς απολογείστε στους ψηφοφόρους σας, που σας έχουν κρεμάσει κουδούνια με τον ΟΠΕΚΕΠΕ στις περιφέρειές σας. Τι άλλο περιμένετε για να αντιδράσετε; Τι άλλο περιμένετε για να αντιδράσετε!

Έρχομαι στο νομοσχέδιο. Πρόκειται για ένα νομοσχέδιο που πέραν του μέρους που αφορά την Ιερά Μονή Αγίας Αικατερίνης του Όρος Σινά και στο οποίο επισημάναμε τη συμφωνία μας και μάλιστα, με ειδική ανακοίνωση του κ. Μάντζου, είναι πολύ σαφής η θέση μας, να πούμε ότι το νομοσχέδιο επιχειρεί εμβαλωματικά και αποσπασματικά να καλύψει προηγούμενες παραλείψεις και νομοθετικά κενά στον τομέα της παιδείας και του αθλητισμού. Κατά συνέπεια, η μεγάλη διασπορά των θεμάτων δεν επιτρέπει τη διατύπωση μίας ενιαίας άποψης για το σύνολο του νομοσχεδίου.

Ας πάρουμε τα πράγματα με τη σειρά. Σύσταση νομικού προσώπου δημοσίου δικαίου για τη Μονή Σινά. Το ΠΑΣΟΚ-Κίνημα Αλλαγής διαχρονικά και ιδίως από τη στιγμή που ανέκυψε η πολύ σοβαρή εμπλοκή στο ζήτημα της Ιεράς Μονής έλαβε καθαρή θέση αλλά και συγκεκριμένες πρωτοβουλίες για την προστασία του καθεστώτος και των δικαιωμάτων της αρχαιότερης εν λειτουργία χριστιανικής μονής στον κόσμο και σπάνιο Μνημείο Παγκόσμιας Πολιτικής Κληρονομιάς της Ουνέσκο.

Στο πλαίσιο, λοιπόν, αυτό θεωρούμε αναγκαία την προωθούμενη και με σημαντική και αναιτιολόγητη καθυστέρηση από την Κυβέρνηση σύσταση νομικού προσώπου δημοσίου δικαίου και τη ρύθμιση των σχετικών θεμάτων με το υπό συζήτηση σχέδιο νόμου του Υπουργείου Παιδείας Θρησκευμάτων και Αθλητισμού. Το βήμα αυτό, προφανώς, δεν συνιστά την πλήρη λύση αλλά είναι μια σημαντική ψηφίδα προς αυτήν την κατεύθυνση.

Το κύριο διακύβευμα, ωστόσο, για την προστασία του πνευματικού καθεστώτος της πολιτιστικής αξίας και των περιουσιακών και ιδιοκτησιακών δικαιωμάτων της Μονής εξακολουθεί να εναπόκειται στις διαπραγματεύσεις Ελλάδας-Αιγύπτου, τις οποίες θα εξακολουθήσουμε να παρακολουθούμε στενά.

Παρά, λοιπόν, το γεγονός ότι το Υπουργείο Παιδείας προτίμησε να μην θέσει το σημαντικό και διακριτό αυτό ζήτημα σε αυτοτελή συζήτηση, αλλά αρκέστηκε να το συμπεριλάβει σε ένα ερανιστικόσχέδιο νόμου μαζί με μη συναφή θέματα, όπως η βία στα Πανεπιστήμια, οι «αιώνιοι» -σε εισαγωγικά- φοιτητές, θέματα ειδικής αγωγής, ρυθμίσεις για τον αθλητισμό από θέση αρχής στηρίζουμε τις σχετικές με τη Μονή Σινά διατάξεις, όπως άλλωστε έχουμε ήδη αποσαφηνίσει από την πρώτη συνεδρίαση της αρμόδιας Επιτροπής Μορφωτικών Υποθέσεων της Βουλής, στις 25 Ιουλίου.

Και έρχομαι στο τρίτο μέρος του νομοσχεδίου τώρα να συζητήσουμε για τη νομοθετική παρέμβαση για τη βία στα Πανεπιστήμια, που είναι μία από τις πολύ σημαντικές πτυχές αυτού του νομοσχεδίου. Αυτή η παρέμβαση βασίζεται σε δύο καταδικαστέα περιστατικά βίας εντός χώρου τριτοβάθμιας εκπαίδευσης, με διαφορετικά χαρακτηριστικά, τα οποία έτυχαν εκτεταμένης προβολής από τα μέσα ενημέρωσης και αξιοποιήθηκαν από την κυβερνητική μονταζιέρα, ώστε να ξεδιπλωθεί για ακόμη μια φορά η προσφιλής της ατζέντα, αυτή του νόμου και της τάξης.

Οι διατάξεις του συγκεκριμένου μέρους του σχεδίου νόμου διέπονται ακριβώς από αυτήν τη λογική, καθώς διαμορφώνουν ένα εξαιρετικά αυστηρό πλαίσιο κυρώσεων σε ποινικό και πειθαρχικό επίπεδο και ταυτόχρονα, επιβάλλουν ένα ασφυκτικό ρυθμιστικό πλαίσιο στην πειθαρχική διαδικασία των ΑΕΙ, κάμπτοντας για ακόμη μία φορά το αυτοδιοίκητο των Πανεπιστημίων.

Η τυποποίηση δε οιονεί ιδιώνυμων ποινικών αδικημάτων στα πρότυπα των αδικημάτων, που συσχετίζονται με πράξεις εντός των χώρων της τριτοβάθμιας εκπαίδευσης με βαρύτατες ποινές -λες και το Πανεπιστήμιο είναι γήπεδο- δημιουργεί ένα επικίνδυνο περιβάλλον καταστολής, που μπορεί να οδηγήσει σε εξαιρετικά προβληματικές καταστάσεις την ακαδημαϊκή και φοιτητική κοινότητα. Η αυστηροποίηση δε αυτή έρχεται σε ευθεία αντίθεση με τους ισχυρισμούς της ηγεσίας του Υπουργείου Παιδείας και εκπροσώπων της Κυβέρνησης περί περιορισμού της βίας στα Πανεπιστήμια.

Εδώ υπάρχει μια αντίφαση: Ή τα καταφέρατε αυτά τα έξι χρόνια και η βία υποχωρεί, άρα δεν χρειάζεται αυστηροποίηση ή δεν τα καταφέρατε και αν δεν τα καταφέρατε, προφανώς αυτός είναι ο λάθος τρόπος. Όμως, το πρόβλημα της βίας στα Πανεπιστήμια είναι δομικό, συνδέεται άρρηκτα και με το διοικητικό μοντέλο, το πρυτανοκεντρικό μοντέλο διοίκησης των Πανεπιστημίων, που καθιέρωσε ο νόμος Κεραμέως, το οποίο αποκλίνει σημαντικά από το κυρίαρχο μοντέλο διοίκησης των ευρωπαϊκών Πανεπιστημίων.

Συνδέεται, επίσης, άρρηκτα με τον χαμηλότατο βαθμό αυτοδιοίκησης που έχει το ελληνικό Πανεπιστήμιο, συγκρινόμενο με το κυρίαρχο ευρωπαϊκό κεκτημένο. Αυτοδιοίκηση που πρέπει πάντα να νοείται μαζί και να συνοδεύεται απαρέγκλιτα από την απαίτηση για πλήρη λογοδοσία στον χρηματοδότη του δημοσίου πανεπιστημίου, τον ελληνικό λαό. Όσο η Κυβέρνηση εξακολουθεί να αντιμετωπίζει τα Πανεπιστήμια ως περιφερειακές διευθύνσεις του Υπουργείου Παιδείας, ρυθμίζοντας ακόμη και τις πιο μικρές και ασήμαντες λεπτομέρειες της διοίκησης και λειτουργίας τους, ακόμη και εκείνα τα μέτρα ασφαλείας, που έχουν πετύχει σε άλλες χώρες, είναι μοιραίο να αποτύχουν ή τουλάχιστον να μην αποδώσουν τα αναμενόμενα.

Ο ακραίος και αναποτελεσματικός αυταρχικός βερμπαλισμός υπηρετεί μόνο την επικοινωνία και όχι την ουσία. Οι αλληλοαναιρούμενες ανακοινώσεις πειθαρχικών και οικονομικών κυρώσεων το μόνο που πετυχαίνουν είναι να ικανοποιούν ιδεοληψίες και να μετατρέπουν τα Πανεπιστήμια σε πεδία εντάσεων και πόλωσης.

Το επαναλαμβάνουμε. Η αυστηροποίηση και ο αυταρχισμός είναι το καταφύγιο του ανίκανου. Όπως και με το φιάσκο της πανεπιστημιακής αστυνομίας περιμένουμε απλά να επιβεβαιωθούμε για μία ακόμη φορά.

Το ΠΑΣΟΚ έχει καταθέσει ολοκληρωμένες προτάσεις τόσο για τη διοίκηση του πανεπιστημίου με σεβασμό στο αυτοδιοίκητο και τη δημοκρατική του λειτουργία όσο και για τη φύλαξη και για την προστασία των πανεπιστημιακών χώρων. Είναι προτάσεις με σύγχρονη προσέγγιση απαλλαγμένες από ιδεοληψίες.

Σας καταθέτω ενδεικτικά την πρόταση νόμου την τελευταία, την οποία έχουμε καταθέσει και βεβαίως και το νόμο, τον οποίο έχουμε ψηφίσει και παρέμεινε ανεφάρμοστος το 2011, δηλαδή ένα μοντέλο, το οποίο αφορά σε ένα πολύ πιο δημοκρατικό Πανεπιστήμιο με ενισχυμένο το αυτοδιοίκητο του έναντι αυτού του συγκεντρωτικού και αν θέλετε εν τέλει αυταρχικού μοντέλου, το οποίο παρουσιάζετε ή θέλετε να παρουσιάσετε.

(Στο σημείο αυτό ο Βουλευτής κ. Στέφανος Παραστατίδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Πάμε στο άρθρο 130, εξειδίκευση ζητημάτων ανώτατης διάρκειας φοίτησης. Και με το άρθρο αυτό, λοιπόν, ρυθμίζεται εκ νέου το έτερο θέμα, που απασχόλησε το τελευταίο διάστημα την επικαιρότητα, το θέμα των λεγόμενων αιώνιων φοιτητών. Κατ’ αρχάς έχουμε μια υπαναχώρηση σοβαρή από την Κυβέρνηση από το εφαρμόζω οριζόντια τον ανώτατο χρόνο φοίτησης και προχωρώ σε μαζικές διαγραφές, πλέον υιοθετείται ένα μοντέλο εφαρμογής αντικειμενικών κριτηρίων, που εμείς επί της αρχής είχαμε προτείνει ως ΠΑΣΟΚ-Κίνημα Αλλαγής. Θυμίζω τους προηγούμενους μήνες ότι η Κυβέρνηση της Νέας Δημοκρατίας τοποθετήθηκε απέναντί μας με το γνωστό αυστηρό τιμωρητικό ύφος -μιλώ για την προηγούμενη ηγεσία του Υπουργείου Παιδείας, αλλά και τον Κυβερνητικό Εκπρόσωπο, ήταν κυβερνητική προφανώς απόφαση και γραμμή- υπέρ της απαραίτητης και οριζόντιας εφαρμογής του νόμου χωρίς εξαιρέσεις.

Ενδεικτικά, στις 21-10-2024, Κυριάκος Πιερρακάκης: «Ο νόμος για διαγραφές φοιτητών θα εφαρμοστεί απολύτως και απαρέγκλιτα.». Στις 4-11-2024, ο ίδιος πρώην Υπουργός Παιδείας: «Αναμένονται οι διαγραφές τριακοσίων χιλιάδων αιώνιων φοιτητών. Τα Πανεπιστήμια μας δεν πρέπει να εκπέμπουν χαλαρότητα, αλλά δυναμισμό.». Στις 22-1-2025, ο κ. Μαρινάκης: «Ο νόμος για τους αιώνιους φοιτητές θα εφαρμοστεί. Είναι ζήτημα αξιοπιστίας.».

Σήμερα, η Νέα Δημοκρατία υπαναχωρεί στην αρχική μας θέση, η οποία έλεγε όχι στην άδικη οριζόντια εφαρμογή του μέτρου της διαγραφής. Κάθε τι οριζόντιο, κυρίες και κύριοι συνάδελφοι, είναι άδικο. Και δεν υπάρχει κανένα σύγχρονο ευρωπαϊκό Πανεπιστήμιο να λειτουργεί με οριζόντια μέτρα ούτε στην παιδεία ούτε στην υγεία ούτε στην οικονομία. Το οριζόντιο τι σημαίνει; Σημαίνει ότι δεν είμαστε έτοιμοι θεσμικά να αντιμετωπίσουμε κάτι και προσπαθούμε ουσιαστικά να λύσουμε εμβαλωματικά τα προβλήματα.

Εμείς δεν θέλουμε να κλείσουμε τα μάτια στο υπαρκτό πρόβλημα. Θέλω να είμαι καθαρός σ’ αυτό. Και βεβαίως, πρέπει να υπάρξει ανώτατο όριο, το οποίο και εμείς θεσμοθετήσαμε σε ένα πρόβλημα, το οποίο είναι υπαρκτό, το βλέπουμε. Δεν θέλω να στρέψω και εγώ το βλέμμα μου αλλού. Εκτιμάμε, όμως, ότι ακόμη κάποια από τα κριτήρια παραμένουν αυστηρά και η δική μας θέση είναι απολύτως συγχρονισμένη με αυτήν της Συνόδου των Πρυτάνεων.

Θα μου πείτε, ρε Παραστατίδη, τα θέλεις όλα. Και ίσως να έχετε και δίκιο σ’ αυτήν σας την κριτική. Θέλω, όμως, να δοθούν οι περισσότερες ευκαιρίες σε όσα παιδιά προσπαθούν και έχουν ως στόχο να τελειώσουν παρά τις δυσκολίες έναντι των πραγματικά ανενεργών φοιτητών. Γι’ αυτό και έχουμε καταθέσει τη σχετική τροπολογία, την οποία ελπίζω να κάνετε δεκτή.

Όμως δεν θα μείνω εδώ, καθώς πιστεύω ότι αυτό το μοντέλο με το ανώτατο όριο δεν είναι λειτουργικό από μόνο του. Θέλω να το ξεκαθαρίσω αυτό. Εμείς ερχόμαστε και προτείνουμε και αντιπροτείνουμε. Διεκδικούμε την ψήφο του ελληνικού λαού, πιστεύοντας σε ένα διαφορετικό μοντέλο. Και περιγράφω μία συνολική εναλλακτική πρόταση, την οποία θα καταθέσω και στα Πρακτικά με δέκα σημεία, δέκα προτάσεις για την αποτελεσματική αντιμετώπιση της λιμνάζουσας φοίτησης.

Η αντιμετώπιση, λοιπόν, του φαινομένου της λιμνάζουσας φοίτησης στην τριτοβάθμια εκπαίδευση δεν μπορεί να γίνει αποτελεσματικά μόνο με τον περιορισμό της μέγιστης επιτρεπόμενης διάρκειας φοίτησης και την απώλεια της φοιτητικής ιδιότητας, όταν κάποιος την υπερβεί. Αυτή η στρατηγική αντιμετωπίζει το σύμπτωμα, όχι όμως την αιτία του προβλήματος.

Πάω επιγραμματικά, γιατί ο χρόνος περνά στα σημεία και θα την καταθέσω στα Πρακτικά να την μελετήσουμε όλοι μαζί. Πρώτον, επαγγελματικός προσανατολισμός και ανασχεδιασμός του συστήματος εισαγωγής. Γιατί; Γιατί τα παιδιά περνούν σε σχολές, οι οποίες εν τέλει είναι μειωμένου ενδιαφέροντος. Έχει σημασία, λοιπόν, ο σωστός επαγγελματικός προσανατολισμός, αλλά και ο ανασχεδιασμός επαναλαμβάνω είναι πολύ σημαντικός. Δεύτερον, θέσπιση μηχανισμού οριζόντιας κινητικότητας, όλοι γνωρίζουμε τι σημαίνει αυτό. Όλοι γνωρίζουμε ότι εφαρμόζεται με επιτυχία σε άλλες χώρες της Ευρώπης και δίνει επιλογές στα παιδιά. Τρίτον, αναμόρφωση των προγραμμάτων σπουδών. Τα υπερφορτωμένα και παρωχημένα προγράμματα σπουδών αποθαρρύνουν τους φοιτητές. Απαιτείται επανασχεδιασμός. Απαιτείται επικαιροποίηση των γνωστικών αντικειμένων, αξιοποίηση και σύνδεση με σύγχρονες τεχνολογίες. Τέταρτον, αντικειμενική πολυδιάστατη αξιολόγηση. Χθες, στο καφέ της Βουλής μιλούσα με έναν τελειόφοιτο, ο οποίος μου έδειχνε από το δικό του Πανεπιστήμιο έναν καθηγητή, ο οποίος περνούσε το 25% των παιδιών και ο μέσος όρος ήταν 5,45. Είναι φαινόμενα, τα οποία πρέπει να τα δούμε. Πρέπει να δούμε την αντικειμενικότητα και το πώς αξιολογούμε και τα μέλη ΔΕΠ. Πέμπτον, διαφανής εξεταστική διαδικασία. Έκτον, εναρμόνιση υποδομών ανθρώπινου δυναμικού και αριθμού εισακτέων. Έβδομον, ενίσχυση του διδακτικού προσωπικού, γιατί προφανώς η καλύτερη αναλογία μελών ΔΕΠ - φοιτητών βοηθάει στα παιδιά και έχει μεγαλύτερη αποτελεσματικότητα. Ένατον, ουσιαστική αξιοποίηση της ΕΘAΑΕ, να μην μπω σε λεπτομέρειες. Δέκατον, μελέτες και εμπειρικά δεδομένα και κίνητρα επίδοσης συνέπειας και ακαδημαϊκής εξέλιξης.

Πρόκειται για δέκα σημεία, στα οποία εμείς χτίζουμε την πρότασή μας και θεωρώ ότι μέσα από αυτή τη διαδικασία μπορούμε να μειώσουμε τον χρόνο κτήσης πτυχίου πολύ καλύτερα από αυτόν τον τρόπο.

Κλείνω με μια μόνο μικρή αναφορά στις ρυθμίσεις για τα Κέντρα Επαγγελματικής Εκπαίδευσης, κύριε Πρόεδρε.

Με τις διατάξεις του παρόντος κεφαλαίου πρακτικά αποδομείται πλήρως ο ν.5082/2024, ο νόμος Πιερρακάκη για την επαγγελματική εκπαίδευση. Μπαίνει ταφόπλακα στα περίφημα campus επαγγελματικής εκπαίδευσης.

Σας θυμίζω τώρα –για να έχουμε και μια εικόνα πιο μακροσκοπική- είχαμε το νόμο Κεραμέως το 2020 για την επαγγελματική εκπαίδευση. Έρχεται ο κ. Πιερρακάκης, δεύτερος Υπουργός, ουσιαστικά καταργεί τον νόμο Κεραμέως, φέρνει τον δικό του νόμο και δεσμεύεται για εξήντα μέγα δομές, εξήντα campus σε όλη τη χώρα. Μέχρι σήμερα δεν έχουμε ούτε ένα, ούτε καν πιλοτικό και κατά πώς φαίνεται δεν θα έχουμε κανένα. Δηλαδή τρεις Υπουργοί –τρίτο Υπουργείο-, ο ένας Υπουργός ουσιαστικά καταργεί το έργο του προηγούμενου, την υποτιθέμενη μεταρρύθμιση

Κλείνω, κυρίες και κύριοι συνάδελφοι, λέγοντας απλά ότι η σημερινή Κυβέρνηση μεταθέτει διαρκώς την πολιτική συζήτηση από την ελευθερία στην ασφάλεια. Η διαρκής αυστηροποίηση, η οποία παρατηρείται σε όλα τα νομοσχέδια που επιβάλλει αυτή η Κυβέρνηση, αυξάνει μοιραία την ήδη υπάρχουσα ασυμμετρία πολιτικής και οικονομικής ισχύος. Τρέφει ολοένα και περισσότερο τον αυταρχισμό.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ ολοκληρώστε.

**ΣΤΕΦΑΝΟΣ ΠΑΡΑΣΤΑΤΙΔΗΣ:** Τελειώνω.

Ο προοδευτικός χώρος πρέπει να πάψει να προσαρμόζεται προσεταιριζόμενος την ατζέντα των πολιτικών του αντιπάλων, να πάψει να σκέφτεται με τον τρόπο που σκέφτονται, να πάψει να μιλάει τη γλώσσα τους και να αντιπαραβάλει ένα συγκροτημένο δημοκρατικό μέτωπο απέναντι στον αυταρχισμό με προτάσεις και λύσεις. Αυτό κάνουμε ως ΠΑΣΟΚ και έτσι θα συνεχίσουμε.

Σας ευχαριστώ.

(Στο σημείο αυτό ο Βουλευτής κ. Στέφανος Παραστατίδης καταθέτει για τα Πρακτικά το προαναφερθέν έγγραφο, το οποίο βρίσκεται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο τώρα έχει ειδική αγορήτρια από τον ΣΥΡΙΖΑ, η κ. Παρθένα Τσαπανίδου.

Παρακαλώ, κυρία συνάδελφε.

Παρακαλώ να κλείσει το σύστημα της ηλεκτρονικής εγγραφής ομιλητών.

**ΠΑΡΘΕΝΑ (ΠΟΠΗ) ΤΣΑΠΑΝΙΔΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, χθες τα μεσάνυχτα γίναμε όλοι μας μάρτυρες μιας στιγμής η οποία θα γραφτεί στα Πρακτικά ως μελανό σημείο της Μεταπολίτευσης.

Σε αυτή τη μυστική ψηφοφορία –τη μυστική ψηφοφορία!- για τη σύσταση προανακριτικής επιτροπής σχετικά με το σκάνδαλο του ΟΠΕΚΕΠΕ, αυτή την υπόθεση που ερεύνησε η Ευρωπαϊκή Εισαγγελία και έστειλε τη δικογραφία στην Ελλάδα γιατί προσέκρουσε σε δύο πολιτικά πρόσωπα, πρώην Υπουργούς της Νέας Δημοκρατίας αρμόδιους για το θέμα, τι έκανε η κυβερνητική Πλειοψηφία; Κατέθεσε μαζικά επιστολικές ψήφους αφήνοντας μέσα στην Αίθουσα ελάχιστους Βουλευτές της.

Όταν ο Κανονισμός της Βουλής ορίζει ρητά προσωπική παρουσία και προβλέπει εξαιρέσεις μόνο για λόγους υγείας ή αποστολή στο εξωτερικό, αυτή η πρακτική σε αυτή τη συγκεκριμένη ψηφοφορία, τη μυστική ψηφοφορία, για ένα τόσο μεγάλο σκάνδαλο που διασύρει τη χώρα μας πανευρωπαϊκά και διεθνώς, που κάνει τον κάθε Έλληνα πολίτη να μην μπορεί να κοιτάξει ευθέως στα μάτια τον Ευρωπαίο πολίτη, συνιστά μια παραχάραξη της μυστικής ψήφου.

Μετέτρεψε η Κυβέρνηση την Ολομέλεια, έναν χώρο δηλαδή όπου γίνεται μια ζωντανή διαπραγμάτευση, μία ζωντανή ανταλλαγή ιδεών και απόψεων σε αποθήκη φακέλων, οι οποίοι σφραγίστηκαν κάπου αλλού, υπογράφηκαν –αν!- από τους ίδιους τους Βουλευτές κάπου αλλού, κάπως αλλιώς, σίγουρα όχι εδώ, σίγουρα όχι μπροστά στο κοινοβουλευτικό Σώμα, για να αποφύγει τον πανικό της, το φόβο της, τον οποίο έδειξε βεβαίως. Τον έδειξε μεγεθυμένα σε κάθε Έλληνα πολίτη. Φοβόταν ότι θα υπάρχουν διαρροές. Φοβόταν τον ίδιο τον Βουλευτή της κοινοβουλευτικής παράταξης της Πλειοψηφίας ο Πρωθυπουργός, ο κ. Μητσοτάκης, και γι’ αυτό κατέφυγε σε αυτό το φθηνό τέχνασμα, το οποίο ευτέλισε τη δημοκρατία και τις κοινοβουλευτικές διαδικασίες χθες.

Άκουσα τον Κοινοβουλευτικό Εκπρόσωπο της Νέας Δημοκρατίας λίγο νωρίτερα να μας υποτιμά, να μας προσβάλλει στον ΣΥΡΙΖΑ –για τι;- για το συνέδριό μας το οποίο έγινε σε μπουζουξίδικο –είπε. Μάλιστα.

Τον καταλαβαίνω, τον καταλαβαίνω. Εμείς είμαστε σε επαφή με τον κόσμο, ακόμη και σε χώρους που είναι προσιτοί, για να μη χρειαστεί να πάρουμε δάνεια για να τους νοικιάσουμε, που είναι προσιτοί, αρκεί να έχουμε απέναντι μας τον πολίτη να τον ακούμε και να απαντάμε στις ανάγκες του. Τον καταλαβαίνω που το ειρωνεύτηκε. Έχει συνηθίσει στα μεγάλα σαλόνια των offshores. Το κόμμα του Predator, των Τεμπών, του ΟΠΕΚΕΠΕ μιλάει για μπουζούκια; Τελειώστε το σόλο σας και στη συνέχεια τα ξαναλέμε.

Δεν είναι η πρώτη φορά βέβαια που διαδικασίες σαν τη χθεσινή βλέπουμε να συμβαίνουν στραγγαλίζοντας την πραγματικότητα, για να εξυπηρετήσουν την επικοινωνία, να εξυπηρετήσουν την εικόνα. Την ώρα δηλαδή που μιλάμε για υβριδικές απειλές στη Δημοκρατία, τι γίνεται; Κατατασσόμαστε 89οι διεθνώς στην ελευθερία του Τύπου. Την ώρα που το κυβερνητικό κόμμα μιλάει για διαφάνεια, τι γίνεται; Ερευνάται από την Ευρωπαϊκή Εισαγγελία για πληθώρα σκανδάλων και οικονομικών κακών διαχειρίσεων των ευρωπαϊκών κονδυλίων. Την ώρα που εδώ συζητάμε για τους άριστους, έξω μας δείχνουν με το δάχτυλο ότι κάθε άλλο παρά άριστη είναι αυτή η Κυβέρνηση.

Και αυτή η χθεσινή μεθόδευση ταιριάζει πάρα πολύ σε αυτό, σε αυτή την τάση της Κυβέρνησης. Θέλει να ελέγχει την πληροφόρηση, θέλει να ελέγχει και την κοινοβουλευτική βούληση. Είναι λογικό, μην της χαλάσουμε και το αφήγημα, με όποιο και αν είναι το τίμημα για τους θεσμούς.

Έξω όμως από αυτά τα κοινοβουλευτικά έδρανα, ξέρετε, η ζωή τρέχει με μια ταχύτητα που καμία επικοινωνιακή τεχνική δεν μπορεί να σταματήσει. Πυρκαγιές κατέκαψαν από τα Κύθηρα μέχρι και το Θερμαϊκό δείχνοντας πόσο μεγάλες είναι οι τρύπες στα περίφημα και πολυδιαφημισμένα αντιπυρικά σας συστήματα. Ο πληθωρισμός των τροφίμων παραμένει υπερδιπλάσιος σε σχέση με τον πληθωρισμό του ευρωπαϊκού μέσου όρου. Με απλά λόγια, να σας το πολύ απλά να το καταλάβουμε, η μέση ελληνική οικογένεια πληρώνει μία καλοκαιρινή σαλάτα χωριάτικη σχεδόν όσο θα πλήρωνε ολόκληρη τη μεσημεριανή της έξοδο λίγο νωρίτερα.

Κι αυτό που πραγματικά εξοργίζει είναι η απόφαση της Κυβέρνησης να προχωρήσει σε μείωση του ΦΠΑ στο 6% -προσέξτε- στην εισαγωγή έργων τέχνης. Για την ελαιογραφία που θα κοσμήσει τους τοίχους μιας ιδιωτικής συλλογής ή δημόσιας –ή δεν ξέρω κι εγώ τι- κατεβάζει εύκολα το ΦΠΑ στο 6%. Το λάδι όμως, το γάλα, το ψωμί παραμένουν σε δυσθεώρητα ύψη.

Καμίνι η χώρα, κυρίες και κύριοι συνάδελφοι και σε αυτό το καμίνι η Κυβέρνηση αντί να κατεβάσει ένα πολυνομοσχέδιο, τελευταία στιγμή, λίγο πριν κλείσει η Βουλή, να το δεχτούμε, 600 σελίδων, 200 άρθρων, να το δεχτούμε, αλλά ένα νομοσχέδιο το οποίο θα σβήνει λιγάκι αυτές τις φωτιές τόσο στα δάση όσο και στις ζωές, στην καθημερινότητα των ανθρώπων, τι κάνει, τι επιχειρεί να κάνει;

Τελευταία στιγμή και αφού έκλεισαν τα πανεπιστήμια, για να γλιτώσει την επικοινωνιακή διαχείριση βεβαίως του θέματος, φέρνει ένα πολυνομοσχέδιο που έχει μέσα τα πάντα. Έχει μέσα μοναστήρια, θρησκείες, πολιτισμό, αθλητισμό. Γιατί το κάνει; Για να κρύψει κάτω από αυτά διατάξεις για την ασφάλεια στα πανεπιστήμια, τις διαγραφές των φοιτητών, την αποδυνάμωση της ειδικής αγωγής.

Μέσα στην καρδιά του καλοκαιριού, την ώρα που τα πανεπιστήμια είναι κλειστά και οι φοιτητές –έχει σημασία και αυτό- ιδρώνουν για να δουλέψουν σεζόν να καταφέρουν να σπουδάσουν στη διάρκεια του χειμώνα, τότε η Κυβέρνηση βρίσκει την ευκαιρία να περάσει στα μουλωχτά τις αλλαγές που έρχονται στα ΑΕΙ και θα τις δουν τον Σεπτέμβριο και δεν θα πιστεύουν στα μάτια και τα αυτιά τους και γι’ αυτό έχουμε υποχρέωση να τις πούμε και να τις τονίσουμε.

Για να θολώσει δε τα νερά, βάζει ένα πάρα πολύ ωραίο τίτλο σε αυτό το νομοσχέδιο. Το ονομάζει νομοσχέδιο «…Ιερά Μονή του Σινά…» θρησκευτική πατίνα από πάνω και από κάτω ό,τι μπορεί να φανταστεί κανείς για τα πανεπιστήμια. Επικοινωνιακή απάτη;

Εγώ θα πω απόπειρα συγκάλυψης, γιατί είναι συνηθισμένη η Κυβέρνηση σε αυτά. Έχουμε τη συγκάλυψη των Τεμπών, έχουμε τη συγκάλυψη του ΟΠΕΚΕΠΕ, έχουμε τώρα και τη συγκάλυψη της θεσμικής, της πιο ακραίας θεσμικής εκτροπής στον χώρο της παιδείας εδώ και δεκαετίες. Γιατί αυτό που κάνετε με το νομοσχέδιο που κατεβάζετε είναι η εγκαθίδρυση ενός καθεστώτος επιτήρησης, πειθαρχίας και καταστολής στα δημόσια πανεπιστήμια, με πειθαρχικά συμβούλια-καρμανιόλες, με διαγραφές φοιτητών, με κάμερες και drones μέσα στα πανεπιστήμια, με εισαγγελική εποπτεία μέσα στα πανεπιστήμια. Επιχειρείτε να μετατρέψετε τα ΑΕΙ από χώρους ελευθερίας και γνώσης σε ζώνες επιτήρησης και φόβου.

Φροντίσατε δε προηγουμένως να κάνετε αυτό που ξέρετε πάρα πολύ καλά, αυτό στο οποίο είστε άριστοι: να κατασκευάσετε μία εικόνα χάους. Διογκώσατε επιλεγμένα, μεμονωμένα περιστατικά, δαιμονοποιήσατε τη φοιτητική κοινότητα και παρουσιάσατε τα πανεπιστήμια στην κοινωνία ως εστίες ανομίας. Μεταδώσατε αυτό το αφήγημα φόβου, αυτό το αφήγημα τρόμου για να νομιμοποιήσετε εκ των προτέρων την αυταρχική σας ατζέντα.

Και πρόκειται για μία συνειδητή στρατηγική εξαπάτησης, γιατί σε αυτό είστε πραγματικά άριστοι. Όταν η πραγματικότητα δεν σας βολεύει, αλλάζετε πολύ βολικά την πραγματικότητα. Τι και αν οι καθηγητές, οι πρυτάνεις, το διοικητικό προσωπικό, οι φοιτητές οι ίδιοι, ολόκληρη η πανεπιστημιακή κοινότητα σάς το φωνάζει; Δεν είναι το πρόβλημα η βία στα πανεπιστήμια. Είμαστε στο 0,03 του συνολικού ποσοστού της παραβατικότητας, σύμφωνα με τα στοιχεία της ΕΛΣΤΑΤ. Δεν σας ενδιαφέρει εσάς, δεν τους ακούτε. Και στην ακρόαση φορέων στην επιτροπή τα ίδια σας έλεγαν. Δεν ίδρωσε το αυτί σας. Σιγά μην πτοήσει τα σχέδιά σας η πραγματικότητα. Εσείς –είπαμε- την αλλάζετε, με την ίδια ακριβώς τακτική –γιατί είναι παλιά τακτική αυτή- που εφαρμόσατε και στο θέμα της νεανικής παραβατικότητας.

Το θυμάστε τι κάνατε εκεί; Να θυμίσουμε λιγάκι τι έγινε; Πρώτα περιγράψατε μια δήθεν πρωτόγνωρη κατάσταση εγκληματικής έξαρσης βασισμένης σε ωμές αστυνομικές συλλήψεις τις οποίες προκαλέσατε, αγνοήσατε συστηματικά ό,τι σας έλεγαν κοινωνιολόγοι, ψυχολόγοι, εγκληματολόγοι, τα πάντα όλα, δεν κάνατε καμία σοβαρή επιστημονική μελέτη για να στηρίξετε την ανάγκη του ότι πρέπει να προχωρήσετε σε αυτές τις αλλαγές, μιλήσατε για έξαρση του φαινομένου και νομοθετήσατε το σκληρότερο ποινικό πλαίσιο της Μεταπολίτευσης.

Εξομοιώσατε τους ανήλικους παραβάτες με τους ενήλικες και θα σας πω μόνο ένα πράγμα, για να καταλάβει λίγο και ο πολίτης που μας ακούει τι συμβαίνει: Το 2019 κρατούνταν δεκαπέντε ανήλικοι για πολύ βαριά αδικήματα. Εσείς τώρα κοντεύετε να τους φτάσετε στους εκατό, είναι πάνω από ογδόντα οι ανήλικοι που κρατούνται.

Ακριβώς το ίδιο μοτίβο εφαρμόζετε και στα πανεπιστήμια. Στήνετε το αφήγημα «χαοτική παρανομία», μολονότι και η Σύνοδος των Πρυτάνεων σάς λέει ότι δεν είναι αυτό το θέμα μας, οι υποδομές είναι, η χρηματοδότηση είναι, τα μέλη ΔΕΠ είναι και είναι μακρύς ο κατάλογος, όχι πάντως η βία και εσείς περνάτε στη βαριά ποινικοποίηση, αφού έχετε στήσει αυτήν την ιστορία.

Τι κάνετε; Πάμε να δούμε τι αλλαγές φέρνει το νομοσχέδιό σας. Με αόριστες γενικές εκφράσεις χαρακτηρίζετε πειθαρχικά παραπτώματα ό,τι επιλέγει κανείς να χαρακτηρίσει ως εμπόδιο στην ομαλή λειτουργία του ιδρύματος και ως ανάρμοστη συμπεριφορά. Αυτές είναι οι δύο έννοιες που βάζετε μέσα στο νομοσχέδιό σας με αυτήν την ασάφεια, με τρόπο που είναι διατυπωμένος έτσι, ώστε μπορεί καθένας να προχωρήσει σε οποιαδήποτε αυθαίρετη ερμηνεία. Μπορεί, δηλαδή, ένας φοιτητής, επειδή διαμαρτυρήθηκε, επειδή εξέφρασε δυνατά μια διαφορετική άποψη σε μία συνέλευση, επειδή πήρε μέρος σε μία ειρηνική διαμαρτυρία, να χαρακτηρισθεί και να διωχθεί πειθαρχικά.

Προχωράτε δε στην αναστολή της φοιτητικής ιδιότητας για όποιον φοιτητή τού επιβληθεί περιοριστικός όρος, όρος μη εισόδου στο πανεπιστήμιο, όχι με απόφαση δικαστηρίου, αλλά με μία απλή διάταξη εισαγγελέα. Προσέξτε, το Σύνταγμα ξέρετε τι λέει για τους εισαγγελείς; Ότι είναι εισαγωγείς κατηγοριών, προτείνουν. Εσείς τι κάνετε για τους εισαγγελείς; Σιγά μην διστάσετε τώρα στο τι λέει το Σύνταγμα! Τους ορίζετε τελικούς κριτές, με αποτέλεσμα, αν υπάρχει ένα κατηγορητήριο σε εξέλιξη, θα αρκεί αυτό και μόνο να πετάξει εκτός πανεπιστημίου έναν ή μία φοιτήτρια. Και αν μιλάμε για αδικήματα γνώμης; Αν δηλαδή υπάρξει ένας φοιτητής που εσείς θα χαρακτηρίσετε θορυβώδη, μπορείτε να τον παραπέμψετε με την κατηγορία της ηχορύπανσης μετά από την έντονη ομιλία του -ας πούμε- σε μία γενική συνέλευση; Μπορεί να θεωρήσετε ότι διαταράσσει την ομαλή λειτουργία του πανεπιστημίου; Βάσει του νόμου που κατεβάζετε και που ζητάτε να ψηφίσουμε, ναι, μπορεί να συμβεί αυτό, έτσι, τόσο απλά όσο σας το περιγράφω. Και μπορεί να επέμβει ο εισαγγελέας και να πάρει, να αφαιρέσει τη φοιτητική ιδιότητα, ίσως να καταστρέψει τη ζωή ενός ανθρώπου ο οποίος διεκδικούσε τα δικαιώματά του.

Ξέρετε, όμως, για να διεκδικήσει κανείς δικαιώματα, δεν μπορεί να τα ψιθυρίσει. Τα δικαιώματα δεν τα διεκδικείς ψιθυρίζοντας, τα φωνάζεις, γιατί όσο και να τα φωνάξεις, δεν σε ακούνε. Και αυτό, ξέρετε, δεν σας αρέσει καθόλου. Όποτε ακούγεται διαφορετική άποψη, θέλετε να τη φιμώσετε και αυτό κάνετε τώρα με αυτό το νομοσχέδιο. Τόσο πολύ στενεύετε την ελεύθερη φωνή των ανθρώπων που οφείλουν να έχουν άποψη και να την ανταλλάσσουν και να τη διακηρύσσουν μέσα στους πανεπιστημιακούς χώρους!

Αν, κύριε Παπαϊωάννου, θα μου επιτρέψετε, μιας και έχετε διατελέσει και πρύτανης στο ΑΠΘ –έχει φύγει ο κ. Παπαϊωάννου, μάλιστα- αυτός ο φοιτητής του παραδείγματος που έφερα ήταν ένας φοιτητής ο οποίος καθόταν δίπλα στον φοιτητή που έπεσε από το αμφιθέατρο επειδή δεν χωρούσε -το θυμάστε που τραυματίστηκε πέφτοντας από το παράθυρο, επειδή δεν χωρούσε να καθίσει μέσα;- αν αυτός ο άνθρωπος, λοιπόν, φώναζε και ζητούσε να γίνει διαμαρτυρία για το θέμα αυτό, ή αν ήταν μέσα στο ασανσέρ που έπεσε στις φοιτητικές εστίες και ζητούσε διαμαρτυρία για το θέμα αυτό, θα υπήρχε επέμβαση του εισαγγελέα; Θα τον έδιωχναν από το πανεπιστήμιο; Θα του στερούσαν τη φοιτητική άδεια; Βάσει του νόμου αυτού που κατεβάζει η Κυβέρνηση αυτό θα γινόταν, γιατί αυτό θέλει η Κυβέρνηση, να υπάρχει φόβος και να μην υπάρχει διαφορετική άποψη.

Ακόμη σοβαρότερη είναι η μεταφορά του Ποινικού Δικαίου στον πανεπιστημιακό χώρο. Είναι γεγονός ότι το τελευταίο διάστημα δεν υπάρχει νομοσχέδιο στο οποίο δεν έχει αλλάξει κάτι στον Ποινικό Κώδικα. Το έλεγα και στις επιτροπές, βλέπω τον κ. Φλωρίδη μόνιμο στα κυβερνητικά έδρανα. Δεν έχει έρθει ακόμα, θα έρθει σε λίγο. Μην ανησυχείτε, θα τον δούμε εδώ. Έχω μετρήσει τουλάχιστον δεκαέξι, δεκαεπτά αλλαγές -μπορείτε να με διορθώσετε, αν είναι περισσότερες οι αλλαγές- στον Ποινικό Κώδικα. Άκουγα στους φορείς τους ίδιους τους φοιτητές -θα ήταν κωμικό, αν δεν ήταν τραγικό- να λένε «σταματήστε πια να αλλάζετε τους Ποινικούς Κώδικες, κάθε φορά χρειάζεται να τους αγοράσουμε επικαιροποιημένους, δεν μας φτάνουν τα χρήματα να αγοράζουμε Ποινικούς Κώδικες με τον ρυθμό που τους αλλάζετε». Κάθε νομοσχέδιό σας αλλάζει τους Ποινικούς Κώδικες. Είναι αδιανόητα πράγματα αυτά που συμβαίνουν και παγκόσμιες πρωτοτυπίες!

Τι κάνετε, λοιπόν, με αυτό το νομοσχέδιο; Με διατάξεις, την 82 και την 83, επεκτείνετε την έννοια της διέγερσης σε εγκλήματα και δημιουργείτε μια ειδική μορφή του εγκλήματος χωρίς να υπάρχει καμία απολύτως σχετική ανάγκη να γίνει αυτό. Είναι δε τόσο αόριστη η διατύπωση που αποτελεί απειλή ακόμη και για φοιτητικές κινητοποιήσεις που μπορούν να τιμωρηθούν με ποινές φυλάκισης. Είναι δε τόσο προβληματική, ασαφής και αόριστη αυτή η διάταξη, που στο πρώτο της εδάφιο δεν περιγράφεται κάποιο αποτέλεσμα της πράξης του δράστη. Δηλαδή, αν κάποιος πει «παιδιά, πάμε να κάνουμε κατάληψη», αλλά δεν τον ακούσει κανένας, δεν τον ακολουθήσει κανένας, ακουστεί μια φωνή και δεν γίνει τίποτα στην πράξη, πάλι τιμωρείται ο φοιτητής αυτός με φυλάκιση από τρεις μήνες έως πέντε χρόνια. Αν είναι δυνατόν!

Τι άλλο κάνετε; Επιχειρείτε επιβολή πειθαρχικής λογοκρισίας στα μέλη ΔΕΠ, κάνετε υπεύθυνους τους καθηγητές να πηγαίνουν και να καρφώνουν στην Αστυνομία παραβατικές συμπεριφορές, αλλιώς να τιμωρούνται οι ίδιοι πειθαρχικά. Μιλάμε για αδιανόητα πράγματα.

Εισάγετε την εισαγγελική εποπτεία των ΑΕΙ, η οποία παραπέμπει στην αντίστοιχη διάταξη για τις φυλακές, εκεί υπάρχει εισαγγελική εποπτεία, αλλά εδώ μιλάμε για τα πανεπιστήμια.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Κύριε Πρόεδρε, θα χρειαστώ λίγα λεπτά ακόμα.

Και βέβαια, κερασάκι σε αυτήν την τούρτα ποιο είναι; Είναι οι κάμερες και τα drones -κάμερες και drones!- σε κλειστούς και ανοικτούς χώρους. Προσβάλλετε κάθε έννοια της ιδιωτικότητας, ελευθερίας λόγου, εμπιστευτικότητας της εκπαιδευτικής διαδικασίας. Στις επιτροπές μάς λέγατε στην πρώτη συνεδρίαση ότι δεν υπάρχουν κάμερες μέσα στα αμφιθέατρα. Στη δεύτερη συνεδρίαση της επιτροπής έγινε «εντάξει, υπάρχουν κάμερες, αλλά δεν καταγράφουν». Στην τρίτη έγινε «υπάρχουν κάμερες, αλλά είναι για να μεταδίδουν τα μαθήματα στους εξ αποστάσεως φοιτούντες» και τώρα σήμερα τι έγινε; Έγινε «έχετε κάμερες στα κομματικά σας γραφεία, δεν είναι δυνατόν να διαμαρτύρεστε που μπαίνουν κάμερες στα πανεπιστήμια». Μόνο που σας διαφεύγει ότι τα κομματικά γραφεία τις έχουν για ασφάλεια, στα πανεπιστήμια που ανήκουν στην κοινωνία οι κάμερες είναι κομματική, είναι κρατική παρακολούθηση. Σας διαφεύγουν μικρά, αλλά πολύ σοβαρά πράγματα ως λεπτομέρειες.

Είπαμε επίσης τώρα να μιλήσουμε λίγο και για τη «ν+2»», τη ρύθμιση…

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Λίγα λεπτά ακόμα δώστε μου, κύριε Πρόεδρε, παρακαλώ και μην με αγχώνετε γιατί θα χρειαστώ νερό και θα χάσω και άλλο χρόνο. Ευχαριστώ πολύ.

Να μιλήσουμε, λοιπόν, για τη ρύθμιση «ν+2» της διαγραφής των φοιτητών, για την οποία σας άκουσα να λέτε ότι «τη φέρνουμε για να μπει μια τάξη στα πανεπιστήμια πια, έλεος, δεν είναι δυνατόν, αυτή η κατάσταση που υπάρχει είναι απαράδεκτη, πρέπει να μπει μια τάξη». Μάλιστα. Μου θυμίζετε τον συμπατριώτη μου τον Μέγα Αλέξανδρο, ό,τι δεν λύνεται, κόβεται. Δεν μπορούμε να λύσουμε το πρόβλημα, δεν ακούμε τι λένε στα πανεπιστήμια. Εισάγετε τους όρους «ενεργός» και «ανενεργός φοιτητής». «Αφήστε μας να ξεκαθαρίσουμε τα μητρώα, να δούμε πώς θα προχωρήσουμε». Εσείς λέτε «τι λες τώρα; Ψιλά γράμματα. Αυτό παραβαίνει την αρχή της ισότητας». Και τι λέτε; «Δεν μπορείς να ακολουθήσεις το ‘’ν+2’’;». Εντάξει, βάζετε και κάποιους όρους μέσα, δεν τους είχατε στην αρχή, τους βάζετε στη συνέχεια, αλλά εν πάση περιπτώσει. Όμως, τι κάνετε εκεί; Όποιος δεν μπορεί πραγματικά να παρακολουθήσει τα μαθήματα στο «ν+2» που βάζετε εσείς, τότε τον πετάτε έξω. Αυτό είναι αρχή ισότητας; Κάθε άλλο παρά. Δείχνει την απόλυτη αδιαφορία σας απέναντι σε παιδιά τα οποία δουλεύουν τριάντα, σαράντα ώρες σε σκληρές συνθήκες για να πληρώσουν νοίκια, να στηρίξουν οικογένειες, αντιμετωπίζουν προβλήματα υγείας, ψυχολογικά προβλήματα, προβλήματα ψυχικής υγείας. Αντί να τα στηρίξετε, τους λέτε «τέλειωσε στην ώρα σου, ή αλλιώς σήκω, φύγε από το πανεπιστήμιο, δεν χωράς».

Κάθε άλλο παρά αυτήν την τακτική ακολουθούν οι ευρωπαϊκές χώρες, τα πανεπιστήμια σε ευρωπαϊκές χώρες. Εκεί έχουν κίνητρα και οικονομικής φύσεως κίνητρα, που ίσως θα έπρεπε να το δούμε λίγο διαφορετικά και να τα υιοθετήσουμε και εμείς. Σίγουρα δεν πετάνε τους φοιτητές εκτός πανεπιστημίου.

Και ενώ αυτά συμβαίνουν στο τριτοβάθμιο επίπεδο, στα σχολεία της πρωτοβάθμιας έχουμε άλλα πλήγματα. Εκεί η Κυβέρνηση παρουσιάζει ως εξορθολογισμό την απόφασή της να μοιράζεται ένας εκπαιδευτικός ειδικής αγωγής σε τέσσερις, πέντε μαθητές διαφορετικών τάξεων. Δηλαδή, φέρνω παράδειγμα για να το καταλάβουν όλοι: Έχουμε έναν μαθητή με ΔΕΠΥ, έχουμε έναν μαθητή με αυτισμό. Καθένας έχει τις δικές του προσωπικές ανάγκες, χρειάζεται έναν σχεδιασμό πολύ προσωπικό για την αντιμετώπιση αυτών, χρειάζεται ηρεμία και ένα περιβάλλον όπου θα μπορέσει να λειτουργήσει και τι του λέμε; Του λέμε «με συγχωρείς, αλλά ο δάσκαλος αυτήν την ώρα δεν μπορεί να έρθει σε εσένα, βρίσκεται στις διπλανές αίθουσες, τρέχει τρεις, τέσσερις αίθουσες», οπότε και ο ίδιος ο δάσκαλος έχει περισσότερο στρες και οι μαθητές ακόμη περισσότερο.

Εσείς, όμως, λέτε «δεν αφήνουμε κανένα παιδί πίσω». Όχι, τα αφήνετε τα παιδιά πίσω, τα αφήνετε ξέρετε πού; Στην οικογένειά τους. Και θα μου πεις, είναι κακό να αφήσουμε το παιδί στην οικογένειά του; Όχι, αλλά η οικογένεια πρέπει να βρει ιδιωτική στήριξη και να πληρώσει 400 ευρώ, 500 ευρώ, 600 ευρώ τον μήνα για λογοθεραπεία, φέρ’ ειπείν, για εργοθεραπεία, φέρ’ ειπείν, για οτιδήποτε χρειάζεται το παιδί αυτό, που θα έπρεπε να έχει αυτήν τη στήριξη στα σχολεία, αφού αυτήν την ειδική αγωγή την πολυδιαφημίζετε.

Ακόμη πιο ωμή είναι η ιστορία των σχολικών νοσηλευτών. Όσον αφορά την πρόβλεψη για κάλυψη όμορων σχολείων, το είχατε στα πεντακόσια μέτρα, εντάξει, υπήρξε κατακραυγή, το κατεβάσατε στα εκατό και πανηγυρίζετε ότι είναι και καλή ρύθμιση αυτή.

Έξω από τα σχολεία τον Σεπτέμβρη θα είναι πάλι μαμάδες με αυτά τα ψυγειάκια με τις ινσουλίνες μέσα και θα περιμένουν με την καρδιά τους να χτυπά για το αν θα πάθει κρίση το παιδί τους και χρειαστεί να μπουν μέσα οι ίδιες, γιατί ο νοσηλευτής θα είναι σε ένα όμορο σχολείο και δε θα μπορεί να βοηθήσει.

Λέτε ότι δεν βρίσκετε νοσηλευτές. Πού να βρείτε με τον μισθό που τους δίνετε και βάζοντάς τους να τρέχουν πανικόβλητοι σε γειτονικά σχολεία με ευθύνη τις ζωές των παιδιών; Βρείτε και φτιάξτε, λοιπόν, τα κίνητρα και θα δείτε πόσο εύκολο θα είναι στη συνέχεια να βρείτε νοσηλευτές για να καλύψουν τις ανάγκες των παιδιών.

Ο Σεπτέμβρης θα έρθει και οι γονείς θα κουβαλάνε πραγματικά μεγάλο άγχος για το τι θα κάνουν με τα παιδιά τους.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κυρία συνάδελφε.

**ΠΑΡΘΕΝΑ (ΠΟΠΗ) ΤΣΑΠΑΝΙΔΟΥ:** Ολοκληρώνω σε δύο λεπτά, κύριε Πρόεδρε.

Επίσης, θα περιμένουμε να δούμε τι εγκυκλίους θα φέρετε. Είπα εγκύκλιο και θυμήθηκα μία -την οποία και θα καταθέσω στα Πρακτικά- που αφορά τις αιτήσεις παράλληλης στήριξης και σχολικού νοσηλευτή και η οποία επισημαίνει μέσα ότι δεν εγκρίνονται αιτήματα που αφορούν στον ίδιο μαθητή ή μαθήτρια για περισσότερες στηρίξεις της μίας της παρούσας εγκυκλίου για το ίδιο σχολικό έτος. Ειλικρινά, αυτό είναι κάτι που δεν κατάλαβα. Αν, δηλαδή, εννοείτε ότι ένα παιδί το οποίο έχει διαβήτη και ΔΕΠΥ θα πρέπει να διαλέξει μεταξύ σχολικού νοσηλευτή ή ειδικής αγωγής, αν αυτό είναι που εννοείτε -και το λέω ήρεμα και με πολύ μεγάλη αγάπη-, ειλικρινά δεν χωράει απάντηση σε αυτό και δεν ξέρω τι άλλο να πω.

(Στο σημείο αυτό η Βουλευτής κ. Παρθένα (Πόπη) Τσαπανίδου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Πάμε τώρα στους εκπαιδευτές ενηλίκων.

**ΠΡΟΕΔΡΕΥΩΝ (Γεώργιος Γεωργαντάς):** Κυρία συνάδελφε, επιτρέψτε μου…

**ΠΑΡΘΕΝΑ (ΠΟΠΗ) ΤΣΑΠΑΝΙΔΟΥ:** Κύριε Πρόεδρε, δώστε μου δύο λεπτάκια και θα ολοκληρώσω.

**ΠΡΟΕΔΡΕΥΩΝ (Γεώργιος Γεωργαντάς):** Κυρία συνάδελφε, πάμε για τα είκοσι λεπτά.

**ΠΑΡΘΕΝΑ (ΠΟΠΗ) ΤΣΑΠΑΝΙΔΟΥ:** Δύο λεπτάκια, κύριε Πρόεδρε και θα ολοκληρώσω. Δεν νομίζω ότι έχω ξεπεράσει τον χρόνο που έκαναν…

**ΠΡΟΕΔΡΕΥΩΝ (Γεώργιος Γεωργαντάς):** Είστε ευγενέστατη βέβαια και το ζητάτε, αλλά, σας παρακαλώ πολύ, να ολοκληρώσετε σε ένα λεπτάκι.

**ΠΑΡΘΕΝΑ (ΠΟΠΗ) ΤΣΑΠΑΝΙΔΟΥ:** Σε ένα λεπτάκι, κύριε Πρόεδρε, θα ολοκληρώσω.

Καταργείτε τα εργαστήρια από τα ΚΕΚ, κάτι που είναι τέρμα παράλογο. Είναι σαν να μου λέτε ότι θα ανοίξω σχολή οδηγών, αλλά δεν θα έχω αυτοκίνητα. Καλή επιτυχία σε όσους θα φοιτήσουν εκεί πέρα.

Στον αθλητισμό έχουμε θετικές ρυθμίσεις τις οποίες αναλύσαμε στις επιτροπές που προηγήθηκαν και δεν θα πω περισσότερα.

Θετική, επίσης, είναι η ρύθμιση για την αναγνώριση που αφορά τους Μπεκτασήδες Αλεβίτες.

Σε θετική κατεύθυνση είναι και η ίδρυση νομικού προσώπου δημοσίου δικαίου της Ιεράς Μονής Σινά, η οποία όμως έρχεται τρέχοντας πίσω από τις εξελίξεις, αφού πρώτα έγιναν όσα έγιναν στην Αίγυπτο και η Κυβέρνηση κοιτούσε χωρίς να έχει δράσει και χωρίς να έχει ακούσει τα καμπανάκια των διεθνών οργανισμών που το προμήνυαν και την προειδοποιούσαν. Πρέπει να κάνετε κάτι και να δείξετε μία υπευθυνότητα.

**ΠΡΟΕΔΡΕΥΩΝ (Γεώργιος Γεωργαντάς):** Κυρία συνάδελφε, τα υπόλοιπα στη δευτερολογία σας.

**ΠΑΡΘΕΝΑ (ΠΟΠΗ) ΤΣΑΠΑΝΙΔΟΥ:** Θέλω να πω ότι έχουμε καταθέσει μία τροπολογία την οποία σας καλούμε να υπερψηφίσετε και αφορά τη συνταξιοδοτική αναγνώριση του χρόνου υπηρεσίας των κληρικών και λειτουργών που υπηρέτησαν στη Μονή Σινά. Μάλιστα, το είχατε ζητήσει, το κάναμε, οπότε στηρίξτε την.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία συνάδελφε.

**ΠΑΡΘΕΝΑ (ΠΟΠΗ) ΤΣΑΠΑΝΙΔΟΥ:** Και κλείνω, κύριε Πρόεδρε, απευθυνόμενη στον πολίτη που μας ακούει και απαντώντάς του σε μία ερώτηση ---στα πιο βασικά σημεία- που αφορά το τι θα αλλάξει με αυτό το νομοσχέδιο στη ζωή του μέσου πολίτη που ακούει.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κυρία συνάδελφε. Είστε στα είκοσι ένα λεπτά. Έχετε δευτερολογία και σας παρακαλώ να τα πείτε εκεί.

**ΠΑΡΘΕΝΑ (ΠΟΠΗ) ΤΣΑΠΑΝΙΔΟΥ:** Ας αφήσουμε, λοιπόν, τον πολίτη να δουν στην πράξη τι θα αλλάξει στη ζωή του. Μάλιστα!

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ πολύ!

**ΠΑΡΘΕΝΑ (ΠΟΠΗ) ΤΣΑΠΑΝΙΔΟΥ:** Μόνο που αυτό δεν είναι όραμα για το μέλλον, αλλά μάλλον οδηγία υποταγής.

**ΠΡΟΕΔΡΕΥΩΝ (Γεώργιος Γεωργαντάς):** Ήσασταν καταιγιστική, αλλά έχετε και δευτερολογία.

**ΠΑΡΘΕΝΑ (ΠΟΠΗ) ΤΣΑΠΑΝΙΔΟΥ:** Εντάξει, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

**ΠΡΟΕΔΡΕΥΩΝ (Γεώργιος Γεωργαντάς):** Πριν δώσω τον λόγο στην κ. Κτενά, θα ήθελα να σας ενημερώσω ότι η κ. Ασημακοπούλου από την Ελληνική Λύση μου ζήτησε να μιλήσει μετά τον κ. Σπυρίδωνα Τσιρώνη, δηλαδή προτελευταία. Αυτό το λέω για να ετοιμάζεται η κ. Τζούφη να μιλήσει μετά την κ. Κτενά.

Τον λόγο, λοιπόν, τώρα έχει η κ. Κτενά από το Κομμουνιστικό Κόμμα Ελλάδας.

Παρακαλώ, κυρία συνάδελφε, έχετε τον λόγο.

**ΑΦΡΟΔΙΤΗ ΚΤΕΝΑ:** Ευχαριστώ, κύριε Πρόεδρε.

Θα ήθελα να ζητήσω από την αρχή την ανοχή σας, γιατί το νομοσχέδιο είναι τεράστιο και πάρα πολλά τα θέματα.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ να μην περνάμε τα είκοσι λεπτά. Είναι όντως πολλά τα θέματα, αλλά σας παρακαλώ να μιλάτε μέχρι είκοσι λεπτά, ώστε να μη χρειάζεται να παρεμβαίνω.

Παρακαλώ, έχετε τον λόγο.

**ΑΦΡΟΔΙΤΗ ΚΤΕΝΑ:** Δεν μπορούμε να μην καταγγείλουμε τις χθεσινές μεθοδεύσεις της Κυβέρνησης η οποία βρίσκεται σε πανικό. Κάτω από το συντριπτικό βάρος του σκανδάλου του ΟΠΕΚΕΠΕ είναι εμφανείς οι κραδασμοί και στο εσωτερικό της. Έτσι, κατέφυγε σε άθλιες και αλλεπάλληλες κατάπτυστες μεθοδεύσεις για τη συγκάλυψη του τεράστιου αυτού σκανδάλου. Η μία ήταν με την εξεταστική προχθές για να διαγράψει τη δικογραφία, σύμφωνα με την οποία υπάρχουν ισχυρές ενδείξεις για ποινικές ευθύνες των Υπουργών της κ.κ. Βορίδη και Αυγενάκη, αλλά και χθες με τους απαράδεκτους χειρισμούς που παρακολούθησε όλος ο κόσμος από την τηλεόραση στη συζήτηση για την προανακριτική και τις ανεπιτυχείς προσπάθειες να απαλλάξει τους Υπουργούς της από την προβλεπόμενη διαδικασία.

Βέβαια, το κόμμα μας, το ΚΚΕ έχει από την πρώτη στιγμή αποκαλύψει τεκμηριωμένα όλες τις πλευρές του σκανδάλου αυτού. Αποκάλυψε έγκαιρα και σε κάθε στάδιο κάθε απόπειρα συγκάλυψης, κάτι που θα συνεχίσει να κάνει μέχρι να πληρώσουν οι ένοχοι, μέχρι να καταλογιστούν οι ποινικές και πολιτικές ευθύνες σε όλους τους εμπλεκόμενους όσο ψηλά κι αν βρίσκονται σε όλη την ιεραρχία μέχρι τον Πρωθυπουργό.

Μια βδομάδα, λοιπόν, πριν κλείσει η Βουλή για καλοκαίρι κατατέθηκε από την Κυβέρνηση αυτό το τεράστιο νομοσχέδιο που αποτελείται από έξι μέρη και εκατόν εξήντα έξι άρθρα. Μία από τις ρυθμίσεις του -που είναι και ο τίτλος- αφορά τη Μονή Σινά. Τι κάνετε, λοιπόν, με αυτό; Ιδρύετε ένα νομικό πρόσωπο δημοσίου δικαίου σε μια αλυσιτελή προσπάθεια για να αντιμετωπίσετε τις εξαιρετικά δυσάρεστες εξελίξεις στο θέμα της Μονής. Εμείς λέμε ότι δεν πρόκειται απλά για αδιαφορία, δεν πρόκειται απλά για αστοχία, αλλά ότι αυτό είναι αποτέλεσμα πολιτικών επιλογών οι οποίες δεν είναι άσχετες με τις διμερείς σχέσεις Ελλάδας-Αιγύπτου και με την προώθηση των ευρωατλαντικών σχεδιασμών σε αυτή την περιοχή της Ανατολικής Μεσογείου.

Μάλιστα, η γνωστή αρνητική απόφαση για τη Μονή εκδόθηκε λίγες μέρες μετά τη συνάντηση του Πρωθυπουργού με τον Αλ Σίσι, κατά την οποία μάλιστα τον συνεχάρη και τον ευχαρίστησε για τις φροντίδες του για την προστασία της Μονής Σινά. Εδώ δεν θα κάνω κανένα άλλο σχόλιο.

Επίσης, το νομοσχέδιο έχει μέρη που περιλαμβάνουν ρυθμίσεις για εκκλησιαστικά και θρησκευτικά ζητήματα, όπως είναι η αναγνώριση των Αλεβιτών, ρυθμίσεις για τον αθλητισμό, τους συλλόγους, τον ηλεκτρονικό αθλητισμό, ρυθμίσεις-μπαλώματα για την πρωτοβάθμια, δευτεροβάθμια και ειδική εκπαίδευση, ρυθμίσεις για τον πολιτισμό, διάσπαρτες ρυθμίσεις και παρατάσεις των άθλιων σχέσεων εργασίας με μπλοκάκι και άλλων συμβασιούχων με τα οποία έχετε γεμίσει όλους τους χώρους, είτε μιλάμε για καλλιτέχνες, για διοικητικούς ή για ερευνητές, κάτι που είναι περίτρανη απόδειξη των πάγιων και διαρκών αναγκών που όλοι αυτοί καλύπτουν, αλλά και της δικής σας εγκληματικής και ανάλγητης πολιτικής να τους κρατάτε τόσα χρόνια σε ομηρία και να φέρνετε παρατάσεις χρόνο με τον χρόνο.

Και όλα αυτά τα κάνετε για να κρυφτεί ο πραγματικός σκοπός του νομοσχεδίου που είναι το πειθαρχικό των φοιτητών και εργαζομένων στα πανεπιστήμια και οι διαγραφές φοιτητών. Και επειδή θέλετε να περάσει χωρίς μεγάλες αντιδράσεις, το φέρνετε τώρα, μία μέρα πριν κλείσει η Βουλή. Όμως, λογαριάζετε χωρίς τον ξενοδόχο. Οι φοιτητές είναι εκεί έξω με τους συλλόγους τους και διαδηλώνουν για τα αιτήματά τους και ενημερώνουν τον κόσμο.

Αυτό που φέρνετε, κυρίες και κύριοι της Κυβέρνησης, είναι ένα αυταρχικό παραλήρημα που αντιμετωπίζει εκ προοιμίου τους φοιτητές ως εγκληματίες και τους καθηγητές ως συνενόχους τους. Οι συνειδητά γενικόλογες διατυπώσεις στοχοποιούν τη συλλογική δράση, τη διεκδίκηση και την άρθρωση της αντίθετης άποψης. Ακόμα και η έκθεση της Επιστημονικής Επιτροπής της Βουλής έχει σοβαρές ενστάσεις, θέτει ζητήματα αντισυνταγματικότητας και παραβίασης της αρχής της αναλογικότητας και ζητάει να αποσύρετε διατάξεις και να επαναδιατυπώσετε μία σειρά από άλλες.

Την ίδια στιγμή, καμία διάταξη δεν αναφέρεται στα πραγματικά προβλήματα των πανεπιστημίων, στα πραγματικά προβλήματα ασφαλείας που προκαλεί η χρόνια υποχρηματοδότηση και η αναζήτηση πόρων από τα ίδια με οποιοδήποτε κόστος.

Με αυτό το νομοσχέδιο ξεκαθαρίζετε, κύριε Υπουργέ, τι πραγματικά εννοείτε με το αυτοδιοίκητο. Το αυτοδιοίκητο αφορά στην ιδιωτικοοικονομική λειτουργία των πανεπιστημίων, δηλαδή βρες λεφτά και κάντο. Για ό,τι την εμποδίζει, έρχεται κρατική παρέμβαση και δίωξη. Διαμορφώνετε ένα πραγματικά επικίνδυνο πλαίσιο καταστολής και το κάνετε γιατί αναμένετε, κύριοι της Κυβέρνησης, ένταση της λαϊκής δυσαρέσκειας συνολικά για την πολιτική σας για την κοινωνία και όχι μόνο για τα πανεπιστήμια. Γνωρίζετε ότι η λαϊκή δυσαρέσκεια θα ενταθεί, γιατί οξύνεται διαρκώς η αντίθεση ανάμεσα στη συσσώρευση πλούτου σε λίγα χέρια, για την οποία νομοθετείτε ακατάπαυστα και στη χώρα μας από τη μια μεριά και στην επιδείνωση των όρων ζωής σπουδών και εργασίας για την πλειοψηφία του ελληνικού λαού, για τους παραγωγούς του πλούτου από την άλλη.

Αυτή η στόχευση διαπερνά όλα σας τα νομοσχέδια, όπως και το πειθαρχικό των δημοσίων υπαλλήλων που συζητούνταν παράλληλα αυτή την εβδομάδα, κάτι που αποτυπώθηκε και στις πρόσφατες δηλώσεις του Πρωθυπουργού. Έχετε στήσει ένα αφήγημα για τη βία και ανομία που πραγματικά δεν τεκμηριώνεται πουθενά και από τίποτα. Αξιοποιείτε μεμονωμένα περιστατικά απολύτως καταδικαστέα που ουδεμία σχέση έχουν με συλλογικές διαδικασίες και φοιτητικό κίνημα. Μάλιστα, αυτές τις μέρες ακούσαμε πολλά. Ακούσαμε ότι εσείς που κάθεστε ή έχετε περάσει από υπουργικές θέσεις, έχετε ήδη πέσει θύματα βίας μέσα στα πανεπιστήμια είτε από φοιτητές είτε σαν φοιτητές είτε σαν καθηγητές. Ρωτώ, λοιπόν, το εξής: Από πού κι ως πού προκύπτει ότι η χρηστή νομοθέτηση, ακόμα και στο αστικό κράτος, πρέπει να υπακούει σε προσωπικές εμπειρίες;

Τι ρεβανσισμός είναι αυτός; Οι φοιτητές δεν είναι εγκληματίες. Επίσης, δεν είναι ούτε «Φραπέδες» ούτε «Χασάπηδες» που περιμένουν να τους βολέψει ο κολλητός στο Υπουργείο. Έχουν μάθει να κερδίζουν τη ζωή τους και όχι να τσιμπολογάνε ό,τι τους πετάνε από το τραπέζι.

Ο βασικός σας στόχος για εμάς είναι καθαρός. Είναι η φίμωση της άλλης άποψης, η επιβολή σιγής νεκροταφείου. Θέλετε να τελειώνετε ακόμα και με παραδοσιακές αστικές αρχές ακαδημαϊκής λειτουργίας, γιατί μπαίνουν εμπόδιο στη νέα στοχοθεσία της Ευρωπαϊκής Ένωσης, του ΝΑΤΟ, της αστικής τάξης της χώρας μας. Έχετε ζηλέψει, φαίνεται, τη δόξα των πανεπιστημίων στις ΗΠΑ που διαγράφουν φοιτητές επειδή φωνάζουν «Λευτεριά στην Παλαιστίνη». Ζητάτε από τα μέλη ΔΕΠ να καρφώνουν φοιτητές τους, αλλιώς θα τιμωρούνται οι ίδιοι. Τους ζητάτε να διώκουν φοιτητές, να συμπληρώνουν εκθέσεις. Αλήθεια, τι νομίζετε ότι είναι ένας καθηγητής πανεπιστημίου; Χαρτογιακάς ή στρατονόμος;

Την ίδια στιγμή δεν έχετε την ίδια ευαισθησία για τα κυκλώματα διακίνησης ναρκωτικών, για τα κυκλώματα αντιγραφών. Καθιερώνετε κάμερες και αυξημένα επίπεδα ασφάλειας σε συγκεκριμένους χώρους στο άρθρο 78. Τι γίνεται, αλήθεια, μέσα σε εκείνους τους χώρους και θέλετε τόσο πολύ να τους προστατεύσετε από αδιάκριτα βλέμματα και παρεμβάσεις; Διότι για μας είναι ξεκάθαρο ότι θέλετε να προστατεύσετε την επιχειρηματική δράση –αυτή διασφαλίζετε- που σε καιρούς πολεμικής οικονομίας γίνεται εγκληματική δράση.

Τσουβαλιάζετε καθαρά ακαδημαϊκά παραπτώματα, όπως είναι η αντιγραφή και η λογοκλοπή, για παράδειγμα, με ποινικά αδικήματα και εγκλήματα, όπως είναι η διακίνηση ναρκωτικών, με μορφές πάλης και δραστηριότητες που επιλέγουν οι φοιτητικοί σύλλογοι. Με ασαφείς και γενικόλογες διατυπώσεις, όπως «εν γένει λειτουργία του πανεπιστημίου» ή «για τους σκοπούς του πανεπιστημίου», ανοίγετε δρόμο τις διώξεις κατά το δοκούν. Και ερωτώ: Η νατοϊκή έρευνα είναι μέσα στους σκοπούς του πανεπιστημίου;

Αναθεωρείτε τον Ποινικό Κώδικα και εισάγετε επικίνδυνες έννοιες, όπως είναι το σύγχρονο ιδιώνυμο για διατάραξη της λειτουργίας Υπηρεσίας ή τη διέγερση σε διάπραξη εγκλημάτων ή διχόνοια, όπως λέτε. Αυτά τα αναφέρει και η έκθεση της Επιστημονικής Υπηρεσίας της Βουλής και –ξαναλέω- ζητά απόσυρση σε ορισμένα άρθρα και αναδιατύπωση σε άλλα γιατί εκτιμά ότι εγείρονται θέματα αντισυνταγματικότητας και υπάρχει παραβίαση της αρχής της αναλογικότητας.

Παραβιάζετε ακόμα και το τεκμήριο της αθωότητας. Μιλάτε για πανεπιστημιακά εγκλήματα. Αλήθεια, είναι νέος όρος στην εγκληματολογία αυτός; Ανοίγετε πραγματικά επικίνδυνους δρόμους. Θέλετε να μιλήσουμε για διατάραξη της ακαδημαϊκής λειτουργίας; Να μιλήσουμε για την υποστελέχωση που οδηγεί τα μαθήματα να ξεκινούν στα μισά του εξαμήνου. Θέλετε να μιλήσουμε για εύρυθμη, ασφαλή και ανεμπόδιστη διεξαγωγή του εκπαιδευτικού ερευνητικού και διοικητικού έργου, όπως λέει ο νόμος σας; Να μιλήσουμε για τα έργα αποκατάστασης στο Πανεπιστημιακό Δάσος στο Περτούλι που ακόμα να ολοκληρωθούν και για δεύτερη χρονιά έχει χαθεί η πρακτική άσκηση.

Θέλετε να μιλήσουμε για υλικοτεχνική θωράκιση και ασφάλεια; Κάμερες και τουρνικέ χρειάζονται, κύριε Υπουργέ, ή συστήματα πυρόσβεσης και οδοί διαφυγής; Για παράδειγμα, πριν δύο μέρες ξέσπασε πυρκαγιά μέσα στην Πολυτεχνειούπολη του Ζωγράφου, εντός δηλαδή του αστικού ιστού –εκεί έχουμε φτάσει- και αποκάλυψε τα σοβαρά κενά στην πυρασφάλεια, που έχουν καταγγείλει εδώ και καιρό οι φοιτητικοί σύλλογοι, μαζί με τα ανεπαρκή μέτρα πρόληψης και πυροπροστασίας στα πανεπιστήμια, την έλλειψη προσωπικού, τα σοβαρά ζητήματα ασφαλείας, τη φύλαξη επικίνδυνου υλικού στα κτίρια του ΕΜΠ, την πραγματική χρήση των θερμικών καμερών που έχει τοποθετήσει η Διοίκηση και που μόνο για την πυρασφάλεια δεν έχουν χρησιμοποιηθεί. Και η απάντηση σε σχετικό ερώτημα που σας καταθέσαμε ήταν «αυτοδιοίκητο».

Φτιάχνετε πλατφόρμες τη μια μετά την άλλη για να φακελώνετε τον κόσμο, γιατί για σας αυτό είναι η Δ΄ Βιομηχανική Επανάσταση, στην οποία ηγείστε κιόλας. Έχετε σκεφτεί να φτιάξετε πλατφόρμα για την παρακολούθηση της ακαδημαϊκής πορείας των φοιτητών, να χρηματοδοτήσετε τη στήριξη των φοιτητών με ενισχυτική διδασκαλία, με αναβαθμισμένη φοιτητική μέριμνα, πραγματικά δωρεάν, ώστε οι φοιτητές να μπορούν να αφιερωθούν στις σπουδές τους απερίσπαστοι και τότε να έχετε απαιτήσεις και να έχουμε όλοι απαιτήσεις για επιδόσεις; Διότι, κύριε Υπουργέ, δεν υπάρχει μόνο το «mentoring», υπάρχει και το «tutoring».

Επιμένετε στις διαγραφές φοιτητών και επαίρεστε γι’ αυτό. Μια ακαδημαϊκή λειτουργία –θα το ξαναπώ- όπως είναι η τυπική διάρκεια ενός προγράμματος σπουδών, δηλαδή η διάρθρωσή του σε εξάμηνα, γίνεται διοικητικό μέτρο και το ταυτίζετε εντελώς αντιεπιστημονικά με το νεόκοπο ανώτατο όριο φοίτησης, με τον απαράδεκτο δηλαδή διαχωρισμό φοιτητών σε ενεργούς και ανενεργούς, ώστε να μπορούν να γίνουν διαγραφές.

Και όλα αυτά, όπως ακούσαμε, για βελτίωση δεικτών. Δεν υπάρχει τίποτε άλλο. «Βελτίωση δεικτών» και «προσέλκυση πελατείας» είναι το νέο εγχείρημα της διεθνοποίησης. Αυτή είναι η μόνη αιτία πίσω από αυτή τη ρύθμιση, το μόνο κίνητρο. Δεν σέβεστε τους κόπους των φοιτητών ούτε τους κόπους των οικογενειών τους που είναι οι μόνοι που επωμίζονται το κόστος της παράτασης των σπουδών τους, γιατί οι σπουδές κοστίζουν ακριβά, κύριε Πρωθυπουργέ –που επίσης δεν είναι σήμερα εδώ πέρα- γιατί μόνο δίδακτρα δεν έχουν ακόμη οι σπουδές, αλλά δωρεάν δεν είναι, όπως ισχυρίστηκε ο Πρωθυπουργός με θράσος.

Μάλιστα, μίλησε και για τελευταία ευκαιρία. Σε ποιους δίνεται η τελευταία ευκαιρία; Σε αυτούς που τώρα ξεκινάνε τη ζωή τους; Αποκαλείτε τους φοιτητές τεμπέληδες και δεν τους ακούτε τόσους μήνες που σας λένε ότι έχουν πραγματικά προβλήματα και χρειάζονται στήριξη και όχι διαγραφές. Εκατόν πενήντα σύλλογοι φοιτητών σας το φωνάζουν.

Καταθέτω το ψήφισμά τους και τη λίστα των εκατόν πενήντα συλλόγων στα Πρακτικά.

(Στο σημείο αυτό η Βουλευτής κ. Αφροδίτη Κτενά καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Το επιτελικό σας κράτος δεν βλέπει ανάγκες πανεπιστημίων. Δεν βλέπει τις ανάγκες τους για τα πραγματικά μεγάλα προβλήματα που έχουν, αλλά νομοθετείτε για να ανακαλούνται τίτλοι σπουδών και βεβαιώσεις, αν αυτά έχουν αποκτηθεί μετά το πέρας του ανώτατου ορίου φοίτησης. Αυτό μας καίει, η επιβολή των διαγραφών με κάθε τρόπο!

Επίσης, λέτε ψέματα και πρέπει να το μάθει ο ελληνικός λαός. Λέτε ψέματα όταν λέτε ότι διαγράφετε πεθαμένους ή διαγράφετε υπερήλικες που έχουν εγγραφεί δεκαετίες πριν. Είναι μερικές δεκάδες, το είπατε και μόνοι σας. Οι εκατοντάδες χιλιάδες που διαφημίζετε τόσο καιρό ότι θα διαγράψετε δεν προκύπτουν από αυτά. Σας είπαμε και την προηγούμενη φορά να μας δώσετε την κατανομή ανά έτος να δούμε πάνω από τα δύο, τρία, τέσσερα, πέντε χρόνια –και όχι δεκαπέντε- πόσοι φοιτητές είναι, για να καταλάβουν όλοι ότι διαγράφονται ενεργοί φοιτητές, ενεργότατοι φοιτητές, νέα παιδιά που με ευθύνη δικιά σας δεν έχουν τελειώσει στην ώρα τους και έχουν καθυστερήσει τις σπουδές τους.

Η μόνη λύση για μας, κύριε Παραστατίδη, δεν είναι ούτε κι άλλες εξαιρέσεις ούτε αλλαγή ορίων. Επίσης, ούτε η τροπολογία σας δίνει λύση. Η μόνη λύση είναι η οριστική απόσυρση αυτής της διάταξης και κάθε διάταξης που σχετίζεται με ανώτατα όρια φοίτησης.

Την ίδια στιγμή που φέρνετε όλα αυτά, στρώνετε το έδαφος για νέα Τέμπη. Απαλλάσσετε τους υπαλλήλους που θα πιστοποιήσουν άρον-άρον τα νέα ιδιωτικά πανεπιστήμια, αυτά τα κολέγια που τα λέτε «Νομικά Πρόσωπα Πανεπιστημιακής Εκπαίδευσης», αφαιρείτε μία-μία τις προδιαγραφές που ισχυριζόσασταν ότι επιβάλλουν κριτήρια ποιότητας στα ιδιωτικά, αφαιρείτε ακόμα και το πιστοποιητικό πυρασφάλειας από τα προαπαιτούμενα. Και ρωτάμε το εξής: Αν στο μεταξύ συμβεί κάτι, θα μιλάτε για κακιά ώρα και θα ψάχνετε σταθμάρχη;

Αναποδογυρίζετε πραγματικά τις έννοιες. Μιλάτε για ακαδημαϊκή ελευθερία, για φόβο, για ασφάλεια. Λέτε ότι διασφαλίζετε την ασφάλεια. Το είπε η Υπουργός εχθές. Να σας θυμίσω ότι δεν πήγε πολύ καλά αυτή η φράση για τον προηγούμενο Υπουργό που την εκστόμισε.

Ξέρετε, όμως, τι είναι αυτό που φοβίζει πραγματικά και γεμίζει ανασφάλεια φοιτητές και καθηγητές; Σας το είπαν και στην ακρόαση των φορέων. Είναι οι γερασμένες και ασυντήρητες υποδομές, οι με πλημμελή φωτισμό εσωτερικοί και εξωτερικοί χώροι. Και επειδή η κυρία Υπουργός είπε «Να μη φροντίσουμε να πηγαίνει το παιδάκι το βράδυ στα μαθήματά του με ασφάλεια;», να πούμε ότι αυτό που χρειάζεται, κυρία Υπουργέ, για να πηγαίνει το παιδάκι στο μάθημά του χωρίς να φοβάται το βράδυ, είναι φωτισμός, καλές συγκοινωνίες, όχι πειθαρχικό και ποινικοποίηση της λειτουργίας των πανεπιστημίων.

Τι άλλο τους φοβίζει; Τους φοβίζει το κυνήγι της χρηματοδότησης για την έρευνα και μάλιστα τώρα λέτε στους καθηγητές και τους ερευνητές: «Φτιάξτε όπλα για το Ισραήλ και την Τουρκία, αν θέλετε λεφτά». Γιατί θεωρείται, βλέπετε, σημαντικός εταίρος η Τουρκία στο SAFE, που σήμερα κατατέθηκε και αίτηση από τη χώρα μας για συμμετοχή σε αυτό για πολεμικούς εξοπλισμούς, για λογαριασμό του ΝΑΤΟ και της Ευρωπαϊκής Ένωσης.

Τους φοβίζει η άθλια φοιτητική μέριμνα με τις εστίες χρέπια. Αλήθεια 31 έφθασε ο μήνας, τι θα γίνει με τη σίτιση στους φοιτητές που μένουν στις εστίες μέσα στο κατακαλόκαιρο; Έχετε ένα ολόκληρο κεφάλαιο για το ΙΝΕΔΙΒΙΜ που αφορά στο πώς θα «τρέξει» πιο αποτελεσματικά για τους εργολάβους, τις δουλειές που έρχονται, αλλά για τους φοιτητές ακόμα να βρούμε λύση.

Τους φοβίζει η αποσύνδεση πτυχίου - επαγγέλματος, η μεγάλη ανεργία των αποφοίτων, ο άγριος ανταγωνισμός για μια θέση στον ήλιο, το κυνήγι πιστοποιήσεων και προσόντων με ατομική κιόλας ευθύνη, μπας και τους κάτσει κάτι καλό. Τους τρομάζουν οι χαμηλές αποδοχές.

Εμείς λέμε και κλείνω, κύριε Πρόεδρε, ότι σήμερα υπάρχουν όλες οι υλικές προϋποθέσεις και οι δυνατότητες για ένα πανεπιστήμιο σε μια κοινωνία που θα υπηρετεί τις κοινωνικές ανάγκες. Το ΚΚΕ καλεί φοιτητές, ερευνητές, εργαζόμενους και καθηγητές, να αγωνιστούμε μαζί ενάντια σε πολιτικές που τρέμουν την αμφισβήτηση και το νέο, που πνίγουν το πραγματικά καινοτόμο, αν το κέρδος δεν είναι αρκετό, που στους φοιτητές βλέπουν κόστος και απειλή και όχι το μέλλον αυτού του τόπου.

Τους καλούμε να παλέψουν για ένα πανεπιστήμιο, όπου φοιτητές και καθηγητές, θα είναι πραγματικά ελεύθεροι να αφοσιωθούν στις σπουδές τους. Γιατί; Γιατί θα είναι απαλλαγμένοι από το άγχος της επιβίωσης. Πραγματικά ελεύθεροι είναι οι ερευνητές οι απαλλαγμένοι από την αγωνία της χρηματοδότησης. Πραγματική ελευθερία είναι να επιλέγεις επάγγελμα, σύμφωνα με τις κλίσεις σου και όχι σύμφωνα με την τσέπη σου. Πραγματική ελευθερία είναι να μελετάς προβλήματα, με κριτήριο τα ενδιαφέροντά σου και το κοινωνικό τους αποτύπωμα και όχι την κερδοφορία του επενδυτή που μπορεί να ενδιαφερθεί γι’ αυτό. Πάντα το παλιό φοβόταν και μαχόταν να πνίξει το νέο.

Το είπα και στην Επιτροπή, έναν αιώνα πριν, το 1929, παραμονές του Β’ Παγκοσμίου Πολέμου, με το ιδιώνυμο του Βενιζέλου να γεμίζει ξερονήσια και φυλακές με κομμουνιστές, ο Αϊνστάιν έστειλε επιστολή στον τότε Πρωθυπουργό Βενιζέλο, διαμαρτυρόμενος για τη διαγραφή -αποβολή διά παντός λεγόταν τότε- τεσσάρων φοιτητών του Πανεπιστημίου Αθηνών, δια την εν γένει -εν γένει- κομμουνιστικήν δράση των και απαιτούσε, ο Αϊνστάιν, την ελευθερία στην εκδήλωση των σκέψεων ανάμεσα στους φοιτητές.

Λίγα χρόνια αργότερα, τέτοιοι φοιτητές ήταν, που στη διαδήλωση που οργάνωνε το ΕΑΜ Νέων στις 25 Μάρτη του 1942 μέσα στην Κατοχή, τέτοιοι νέοι ήταν που νωρίς εβγήκαν κατά μπροστά στον ήλιο, με πάνω ως κάτω απλωμένη την αφοβιά ως σημαία. Οι νέοι με τα πρησμένα πόδια, που τους έλεγαν αλήτες.

Θα κλείσω με τα λόγια του ποιητή από τη Μαρία Νεφέλη: «Όταν ακούς τάξη, ανθρώπινο κρέας μυρίζει».

Ευχαριστώ για την ανοχή.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία συνάδελφε.

Τον λόγο τώρα έχει από τη Νέα Αριστερά η ειδική αγορήτρια, κ. Μερόπη Τζούφη.

**ΜΕΡΟΠΗ ΤΖΟΥΦΗ:** Κύριε Πρόεδρε, θα ξεκινήσω και εγώ, ζητώντας την ανοχή σας, όπως και με τους άλλους συναδέλφους…

**ΠΡΟΕΔΡΕΥΩΝ (Γεώργιος Γεωργαντάς):** Νομίζω ότι έχουμε καθορίσει έναν νέο χρόνο για τους εισηγητές.

**ΜΕΡΟΠΗ ΤΖΟΥΦΗ:** Ωραία.

Ξεκινώ, λοιπόν, λέγοντας ότι όσα συνέβησαν χθες στη Βουλή, στη συζήτηση για την Προανακριτική του ΟΠΕΚΕΠΕ, απαξίωσαν τον κοινοβουλευτισμό -μιλήσαμε για κοινοβουλευτικό πραξικόπημα- και φαλκίδευσαν την απονομή της δικαιοσύνης. Μη μπορώντας να διασφαλίσει το αποτέλεσμα που επιθυμούσε το Μαξίμου, επέλεξε να ανεβάσει μια πρωτοφανή θεσμική οπερέτα, που κατέδειξε όχι μόνο την αποτυχία του Πρωθυπουργού να ελέγξει τους Βουλευτές του, αλλά και τη συνολική αποδυνάμωση της Κυβέρνησης.

Και με την επιστολή του Προέδρου μας και με την παρουσία του και χθες και σήμερα εδώ, ζητάμε η διαδικασία αυτή να κηρυχθεί άκυρη, να έχουμε άποψη από το Επιστημονικό Συμβούλιο της Βουλής με ειδική γνωμοδότηση για την ακυρότητα, έτσι ώστε να μπορέσει να επανέλθει το αίτημα και να αποδοθεί δικαιοσύνη για τους ξωμάχους και αυτούς που μάχονται, για να τα βγάλουν πέρα.

(Χειροκροτήματα από την πτέρυγα της Νέας Αριστεράς)

Και έρχομαι στο σημερινό νομοσχέδιο του Υπουργείου Παιδείας, ένα από τα πολλά της τελευταίας εξαετίας, που φυσικά δεν έχει σκοπό να ενισχύσει τη δημόσια εκπαίδευση, αλλά να διευθετήσει εκκρεμότητες, να ικανοποιήσει πελατειακά αιτήματα και κυρίως, να εδραιώσει μια συντηρητική αυταρχική και βαθιά αντιεκπαιδευτική ατζέντα. Μπορεί να άλλαξε η ηγεσία του υπουργείου, αλλά η πολιτική είναι η ίδια, όπως την δημιούργησαν η κ. Κεραμέως και ο κ. Πιερρακάκης, μια πολιτική που επιβράβευσε την ιδιωτική εκπαίδευση, διευκόλυνε τα ιδιωτικά εντός εισαγωγικών πανεπιστήμια και τα ιδιωτικά ΣΑΕΚ. Τρεις χιλιάδες είναι οι φοιτούντες στα δημόσια ΙΕΚ, δέκα χιλιάδες μέσα σε αυτά τα τέσσερα χρόνια είναι οι φοιτούντες στα ιδιωτικά ΣΑΕΚ. Άρα, απολύτως επιτυχημένη πολιτική και γι’ αυτό βεβαίως στοχοποιούνται τα δημόσια σχολεία, τα πανεπιστήμια και η νέα γενιά.

Από την άλλη μεριά, καλούμαστε να μιλήσουμε σε ένα νομοσχέδιο που το 40% αφορά σε θέματα θρησκευμάτων, το 20% στον αθλητισμό και το υπόλοιπο 40% στην εκπαίδευση, με τις ρυθμίσεις για την τριτοβάθμια εκπαίδευση να φέρουν τη σφραγίδα του Υπουργείου Δημόσιας Τάξης και του Υπουργείου Δικαιοσύνης, παρά του Υπουργείου Παιδείας.

Πιο συγκεκριμένα, οι διατάξεις για τα πανεπιστήμια εισάγονται χωρίς διαβούλευση χωρίς συναίνεση της πανεπιστημιακής κοινότητας, με τα πανεπιστήμια κλειστά. Είναι πειθαρχικές, ποινικές και τιμωρητικές. Δεν προωθούν τη γνώση, τη συνεργασία και τον δημοκρατικό διάλογο, αλλά τον φόβο, την καταστολή και την επιτήρηση. Δεν πρόκειται για πολιτική παιδείας, αλλά για στρατηγική πειθάρχησης. Και όλα αυτά, τη στιγμή που το κυβερνητικό αφήγημα καταρρέει, με την Ελλάδα στο επίκεντρο των ερευνών της Ευρωπαϊκής Εισαγγελίας για διασπάθιση ευρωπαϊκών πόρων.

Σύμφωνα με πρόσφατη έκθεση της Ευρωπαϊκής Εισαγγελίας ογδόντα τέσσερις έρευνες βρίσκονται σε εξέλιξη για τη χώρα μας, με αντικείμενο τη διαχείριση 1,71 δισεκατομμύρια ευρώ. Στο μικροσκόπιο υπουργεία, αναθέσεις, συμβάσεις, Βουλευτές, ανάμεσά τους και το πρόγραμμα με τα εκατόν εβδομήντα επτά χιλιάδες και Κιτ ρομποτικής που παραδόθηκαν στα σχολεία το2020-2023, ύψους 30 εκατομμυρίων ευρώ, επί υπουργίας Κεραμέως. Και φυσικά, ξέρουμε ότι εξετάζονται και θα έρθουν αναθέσεις εκατομμυρίων ευρώ από το Ταμείο Ανάκαμψης για το γεγονός μιας μόνο προσφοράς ανά διαγωνισμό που δημιουργεί τεράστια ερωτήματα διαφάνειας.

Ενώ, λοιπόν, διερευνώνται από τους ευρωπαϊκούς θεσμούς και η χώρα εκτίθεται θεσμικά και πολιτικά, η Κυβέρνηση απαντά με τον συνήθη τρόπο. Αντί να δώσει πειστικές απαντήσεις, επιτίθεται στη νεολαία, στα πανεπιστήμια, στους φοιτητές και τις φοιτήτριες. Επιστρατεύει τη ρητορική του φόβου και της καταστολής, επενδύει στον αυταρχισμό και στήνει ένα σκηνικό κοινωνικής πόλωσης. Εκτιμούμε ως Νέα Αριστερά πως το παρόν νομοσχέδιο δεν είναι αποτέλεσμα φυσικά παιδαγωγικής ανάγκης ή θεσμικού σχεδιασμού, αλλά επικοινωνιακή απόπειρα συσπείρωσης ενός συντηρητικού ακροατηρίου.

(Χειροκροτήματα από την πτέρυγα της Νέας Αριστεράς)

Δεν χτίζει το σχολείο και το πανεπιστήμιο του αύριο, τα αποδομεί. Δεν προάγει τον διάλογο και τη γνώση, τα υποκαθιστά με το δόγμα νόμος και τάξη. Γι’ αυτό και αντιστεκόμαστε σε αυτή τη στρατηγική διολίσθησης. Αντιστεκόμαστε στο δόγμα της καταστολής και της πειθάρχησης και στο δημόσιο πανεπιστήμιο-φρούριο. Αντιστεκόμαστε στην εκχώρηση του δημόσιου εκπαιδευτικού συστήματος σε ιδιωτικά συμφέροντα, σε πολιτικές σκοπιμότητες και σε θεσμικά παράδοξα.

Βεβαίως, υπάρχουν πολλά θέματα για τα οποία τοποθετηθήκαμε. Είναι το θέμα της Μονής Σινά. Εμείς αντιλαμβανόμαστε την κρισιμότητα της κατάστασης με σεβασμό στο ιστορικό και πνευματικό έργο της ιεράς μονής και βεβαίως, θεωρούμε θεμιτή την ανάγκη να διασφαλιστεί η λειτουργία και η προστασία της, αλλά δεν μπορούμε να μην σχολιάσουμε πως η πολιτική και θεσμική διαχείριση από πλευράς της Κυβέρνησης είναι πρόχειρη, αδιαφανής και θεσμικά επισφαλής.

Στο δεύτερο μέρος που αφορά εκτεταμένες παρεμβάσεις, στο θεσμικό πλαίσιο των θρησκευτικών κοινοτήτων της εκκλησιαστικής εκπαίδευσης και της θεσμικής διαχείρισης θρησκευτικών ζητημάτων, υπάρχουν κάποια θέματα εξομάλυνσης και κατοχύρωσης βασικών δικαιωμάτων των θρησκευτικών κοινοτήτων, αλλά υπάρχουν και αντιρρήσεις ισχυρές σε άλλα άρθρα.

Εμείς ως Νέα Αριστερά διατηρούμε σταθερή την προσήλωσή μας στη θρησκευτική ελευθερία, στην ισονομία και στην προστασία των μειονοτήτων, μακριά από λογικές προνομιακής μεταχείρισης ή αυταρχικού ελέγχου.

Άλλοι συνάδελφοι θα αναφερθούν στα ζητήματα αυτά που είναι σημαντικά, που αφορούν τις επιλογές που κάνετε για τις μουφτείες της Θράκης, για τους Μπετακτσήδες - Αλεβίτες, λέγοντας ότι είναι θέμα αρχής για τη Νέα Αριστερά η ελευθερία θρησκευτικού και εθνοτικού αυτοπροσδιορισμού ατομικά και συλλογικά, που είναι αδιαπραγμάτευτο δημοκρατικό δικαίωμα. Με τις επιμέρους ρυθμίσεις, που αφορούν τα ζητήματα της διοίκησης των βακουφικών περιουσιών, όπως και τα ζητήματα του θεσμού των ιεροδιδασκάλων, εξακολουθείτε να επιμένετε σε θεσμούς που έχουν στο σύνολό τους απορριφθεί από τη Μειονότητα.

Προχωρώ στον πυρήνα του νομοσχεδίου, με τον οποίο ξεκίνησα, αυτόν που προσπαθείτε επικοινωνιακά με όλες αυτές τις ρυθμίσεις να τον κρύψετε διότι είναι βαθύτατα αντιδραστικός και αφορά χιλιάδες ανθρώπους. Είναι η πιο επιθετική θεσμικά βίαιη παρέμβαση στα δημόσια πανεπιστήμια από τη Μεταπολίτευση μέχρι σήμερα.

Μετά την κατάργηση του πανεπιστημιακού ασύλου και την ίδρυση της πολυδιαφημισμένης, αλλά παντελώς άχρηστης και πολυδάπανης Πανεπιστημιακής Αστυνομίας, η Κυβέρνηση επανέρχεται με ολοκληρωμένη στρατηγική ελέγχου, πειθάρχησης, εκφοβισμού της πανεπιστημιακής κοινότητας, φοιτητών, διδασκόντων, επιστημονικού προσωπικού και διοικητικών.

Η Κυβέρνηση μιλάει τη μόνη γλώσσα που γνωρίζει, τη γλώσσα της καταστολής, του αυταρχισμού και της επιτήρησης. Αντί για μέτρα στήριξης της έρευνας, της διδασκαλίας, της φοιτητικής μέριμνας, νομοθετεί πειθαρχικά συμβούλια, πλατφόρμες καταγραφής, διαγραφές, αναστολές ιδιότητας, ειδικούς εισαγγελείς για τη διατάραξη της πανεπιστημιακής λειτουργίας. Άρα είναι μία συνειδητή ιδεολογική επιλογή. Τα δημόσια πανεπιστήμια αντιμετωπίζονται ως χώροι παραβατικότητας. Οι φοιτητές και οι καθηγητές ως ύποπτοι, οι συλλογικές πρακτικές ως απειλές, οι φοιτητικές κινητοποιήσεις ως εγκλήματα. Και όλα αυτά στο όνομα της ασφάλειας. Της ασφάλειας από τι; Από την ελεύθερη άποψη; Από τη διαφορετική άποψη; Από την πολιτική συμμετοχή;

(Χειροκροτήματα από την πτέρυγα της Νέας Αριστεράς)

Στα άρθρα 65 και 66 το πανεπιστήμιο παρουσιάζεται ως εστία κινδύνου, όχι ως χώρος ελευθερίας, κριτικής σκέψης και αυτοδιοίκησης. Οι έννοιες «παραβατικότητα» και «παρεμπόδιση» χρησιμοποιούνται -προσέξτε- χωρίς νομικό ορισμό, ως εργαλείο αυθαιρεσίας και ποινικοποίησης κάθε διαφωνίας. Είπα ήδη ότι φοιτητές και καθηγητές είναι στο στόχαστρο. Οι φοιτητές με διαγραφές και απαγορεύσεις απογυμνώνονται από δικαιώματα. Ποινικοποιούνται οι κινητοποιήσεις, οι συνελεύσεις, ακόμη και τα συνθήματα στους τοίχους. Θεσπίζεται -προσέξτε- η αναστολή της φοιτητικής ιδιότητας, ακόμη και με απλή εισαγγελική διάταξη. Χωρίς ακρόαση, χωρίς δικαίωμα ένστασης παραβιάζεται το τεκμήριο της αθωότητας και η πρόσβαση στην εκπαίδευση.

Το πανεπιστήμιο, λοιπόν, είναι χώρος επιτήρησης και όχι μάθησης. Και για να μην μείνουμε μόνο εκεί, έχουμε και πλατφόρμα πειθαρχικών υποθέσεων, δηλαδή ψηφιακό φακέλωμα των φοιτητών υπό την αιγίδα του Υπουργείου Παιδείας. Ό,τι δεν καταφέρνει να ελέγξει η διοίκηση, θα το επιτηρεί ο αλγόριθμος.

Με τα άρθρα 76 έως 80 έχουμε μονάδες και παρατηρητήρια ασφάλειας, ένα ολόκληρο πλέγμα επιτήρησης, ώστε η φοιτητική ζωή να αντιμετωπίζεται ως πρόβλημα ασφάλειας, όχι ως συλλογική συνθήκη μάθησης και δημοκρατίας. Και βεβαίως υπάρχει και ο περίφημος Ποινικός Κώδικας. Αυστηροποιούνται οι ποινές για πράξεις διατάραξης λειτουργίας στα ΑΕΙ, ειδικός εισαγγελέας ανά πόλη, αρμόδιος αποκλειστικά για τα εγκλήματα φοιτητικής δράσης. Είναι πρωτοφανές μέτρο νομικού αναχρονισμού.

Και βεβαίως όλα αυτά επιτρέπεται να ρυθμίζονται με απλές υπουργικές αποφάσεις, χωρίς κοινοβουλευτικό έλεγχο, χωρίς διαβούλευση, χωρίς θεσμικά αντίβαρα. Ένα Υπουργείο πανίσχυρο και ένα πανεπιστήμιο αδύνατο. Μέτρα που δεν προβλέπονται ούτε στις ΗΠΑ του Τραμπ, ούτε στην Τουρκία του Ερντογάν, ούτε στην Ουγγαρία του Όρμπαν. Ακόμη και εκεί, η φοιτητική δράση δεν διαγράφεται. Ο καθηγητής δεν τιμωρείται για τις απόψεις του -τουλάχιστον μέχρι στιγμής- και οι φοιτητές δεν αποπέμπονται χωρίς ακρόαση, αν και έχουν ξεκινήσει όπως ξέρετε στο «Columbia» για όσους διαμαρτύρονται για τη γενοκτονία στην Παλαιστίνη. Ακόμα και η ίδια η Οικονομική και Κοινωνική Επιτροπή, ένας θεσμός που δεν εργάζεται ούτε για την Αντιπολίτευση ούτε για τα πανεπιστήμια, σε έκθεσή της που συνοδεύει το νομοσχέδιο και είναι αναρτημένη στο site της Βουλής χαρακτηρίζει τις ρυθμίσεις αντιπαραγωγικές, ασκεί δριμεία κριτική στην άκριτη αυστηροποίηση των ποινών και καταρρίπτει τον πυρήνα της κυβερνητικής επιχειρηματολογίας ότι υπάρχει έξαρση παραβατικότητας στα ΑΕΙ. Τίποτε τέτοιο δεν προκύπτει ούτε από τις εκθέσεις της ΕΛΑΣ ούτε από την Επιτροπή για την Ακαδημαϊκή Ειρήνη. Η ΟΚΕ είναι σαφής: Δεν τεκμηριώνεται η αύξηση της εγκληματικότητας ούτε η σοβαρότητα των αδικημάτων εντός των πανεπιστημίων, ώστε να δικαιολογούνται ειδικά ποινικά και πειθαρχικά καθεστώτα. Αντιθέτως η έκθεση επισημαίνει ότι το πανεπιστήμιο δεν αποτελεί χώρο επικίνδυνων δραστηριοτήτων, ότι οι φοιτητές δεν έχουν σχέση ειδικής πειθαρχίας με το κράτος και ότι η θέσπιση πλαισίων μηδενικής ανοχής δεν συμβάλλει στην πρόληψη της εγκληματικότητας.

Όταν η ίδια η Κυβέρνηση έχει αποτύχει στην εφαρμογή των προηγούμενων ρυθμίσεων, αντί να επανεξετάσει τις πολιτικές της, επιμένει να τις επαναλαμβάνει με μεγαλύτερη ένταση και χωρίς συναίνεση και σε ό,τι ρωτάμε με τεκμηριωμένο τρόπο η Κυβέρνηση δεν έχει τίποτε να απαντήσει, ούτε τεκμηρίωση, ούτε στοιχεία. Αντί, λοιπόν, για την ακαδημαϊκή ειρήνη, σκόπιμα επιλέγει την καταστολή και τη σύγκρουση.

Η Νέα Αριστερά ζητά την άμεση απόσυρση του Μέρους Γ΄, το καταψηφίζει στο σύνολό του και θέτει τα άρθρα σε ονομαστική ψηφοφορία μαζί με τα άρθρα που αφορούν τις διαγραφές των φοιτητών.

(Χειροκροτήματα από την πτέρυγα της Νέας Αριστεράς)

Και βεβαίως καλούμε την πανεπιστημιακή κοινότητα, τις προοδευτικές δυνάμεις, τους φοιτητικούς συλλόγους και την κοινωνία να αντισταθούν σε αυτήν την προσπάθεια θεσμικής φίμωσης. Δεν υπάρχει ακαδημαϊκή πρόοδος χωρίς ελευθερία. Δεν υπάρχει έρευνα χωρίς αμφισβήτηση. Δεν υπάρχει γνώση χωρίς δικαιώματα. Δεν υπάρχει δημοκρατία χωρίς φοιτητές.

Κυρίες και κύριοι συνάδελφοι, υπάρχουν κι άλλα σημαντικά πράγματα, όπως στον αθλητισμό, ένα σοβαρό πεδίο που θα άξιζε, αν μη τι άλλο, να είναι αντικείμενο ξεχωριστής νομοθετικής πρωτοβουλίας, με ουσιαστικό διάλογο και κοινωνική διαβούλευση. Δυστυχώς ο χρόνος που υπάρχει, δεν μου επιτρέπει να αναφερθώ εκτενέστερα. Τοποθετηθήκαμε στις Επιτροπές. Υπάρχουν θετικές διατάξεις. Όμως παρ’ όλα αυτά δεν υπάρχει ένα συνεκτικό όραμα για έναν μαζικό κοινωνικό και δημοκρατικό αθλητισμό. Βλέπουμε ρυθμίσεις που αντιμετωπίζουν το χώρο είτε ως πεδίο διοικητικής επιβολής είτε ως πολιτικό λάφυρο. Επομένως, παρά το ότι υπάρχουν θετικές διατάξεις, θεωρούμε ότι εδώ χρειάζεται επανασχεδιασμός και κυρίως πολιτική βούληση σε άλλη κατεύθυνση.

Στον χρόνο που μου απομένει, θα προσπαθήσω να μιλήσω για όλα τα άλλα θέματα που αφορούν την πρωτοβάθμια και τη δευτεροβάθμια εκπαίδευση, την ειδική αγωγή, την επαγγελματική εκπαίδευση. Πάλι αρνητικές διατάξεις και θετικές για τα ιδιωτικά ψευδοπανεπιστήμια.

Υπάρχει -και είναι κρίσιμη- η οπισθοδρόμηση στην ειδική αγωγή. Από τη μια μεριά εξαγγέλλονται νέα τμήματα ένταξης -και καλώς- και από την άλλη υπονομεύεται ο θεσμός της παράλληλης στήριξης και καταργούνται βασικές ενταξιακές πολιτικές, όπως η μείωση μαθητών ανά τμήμα. Παράλληλα, περιορίζεται η δυνατότητα φοίτησης των μαθητών με αναπηρία στο γενικό σχολείο, επαναφέροντας τη λογική των ειδικών σχολείων και της περιθωριοποίησης. Οι διατάξεις αυτές δεν στοχεύουν στην αναβάθμιση της ειδικής αγωγής, αλλά στην εξοικονόμηση πόρων εις βάρος των δικαιωμάτων των παιδιών.

Σε μια σειρά άρθρων βλέπουμε την ίδια μονομερή λογική. Το Υπουργείο μετακυλίει ευθύνες και κόστος στις σχολικές μονάδες και στους δήμους είτε πρόκειται για βιβλία ξένων γλωσσών είτε για εφαρμογή του προγράμματος κολύμβησης. Την ίδια στιγμή έχουμε νέες ρυθμίσεις που χωρίζουν το δημόσιο σχολείο στα δύο: Από τη μια οι εκπαιδευτικοί των πρότυπων σχολείων αποζημιώνονται για καινοτόμες δράσεις, την ώρα που οι υπόλοιποι εργαζόμενοι σε όλα τα δημόσια σχολεία, οι χειρότερα αμειβόμενοι εκπαιδευτικοί σε όλη την Ευρώπη, το υψηλότερο ποσοστό αναπληρωτών εκπαιδευτικών -είναι στο 40%- θα δουλεύουν εθελοντικά χωρίς καμία αναγνώριση. Άρα υπάρχει σταδιακά ένα ταξικό, εσωτερικά άνισο εκπαιδευτικό σύστημα.

Σε αυτό το μέρος ολοκληρώνεται αυτό που είπα πριν, μια μακρά πορεία συστηματικής αποδόμησης της δημόσιας ανώτατης εκπαίδευσης. Πώς γίνεται αυτό; Αντί να λυθούν οι χρόνιες παθογένειες, θεσμοθετείται η διαγραφή από τα δημόσια Ανώτατα Εκπαιδευτικά Ιδρύματα, αλλά ταυτόχρονα και η θεσμική αναγνώριση ιδιωτικών συμφερόντων, συχνά χωρίς καμία απολύτως λογοδοσία. Καταρχήν οι διατάξεις για την ανώτατη διάρκεια φοίτησης συνεχίζουν να αντιμετωπίζουν τους φοιτητές ως βάρος για τα πανεπιστήμια. Και επειδή εδώ ζητήσαμε στοιχεία -τα ζήτησα και εγώ στις Επιτροπές- να παραθέσω κάποια στοιχεία που υπάρχουν σε δημοσιεύσεις και δεν έχουν αμφισβητηθεί: Δραματική αύξηση των φοιτητών που καθυστερούν στη λήψη του πτυχίου τους από 180.000 το 2015 σε 330.000 το 2020-2024 που δείχνει τη γιγάντωση λόγω των κοινωνικών ανισοτήτων.

Οι περισσότεροι από αυτούς τους φοιτητές εγκατέλειψαν ή καθυστέρησαν να ολοκληρώσουν τις σπουδές τους ακριβώς για οικονομικούς λόγους, προερχόμενοι από τα μεσαία και κυρίως, από τα ευάλωτα κοινωνικοοικονομικά στρώματα.

Διότι παρότι υπήρξαν και υπάρχουν κάποιες δυνατότητες μερικής φοίτησης ή αναστολής, η προϋπόθεση αυξημένων ωρών εβδομαδιαίας απασχόλησης και οι συνθήκες εκμετάλλευσης ή αδήλωτης εργασίας που επικρατούν στις εργασιακές σχέσεις καθιστούν εξαιρετικά δυσχερή έως αδύνατη την αξιοποίηση αυτών των δυνατοτήτων. Εντέλει δηλαδή τιμωρούνται με μια ανάλγητη ταξική πολιτική εκείνοι οι νέοι που είναι οικονομικά και κοινωνικά ασθενέστεροι.

Και επειδή μιλάμε και για διεθνή στοιχεία, με βάση τα στοιχεία του ΟΟΣΑ, το 39% των φοιτητών αποφοιτά στην Ευρώπη εντός του θεωρητικά προβλεπόμενου χρόνου σπουδών, καμία όμως χώρα της Ευρωπαϊκής Ένωσης δεν διαγράφει φοιτητές με οριζόντιες υιοθετημένες πρακτικές.

Έρχομαι και στο πιο προκλητικό τμήμα του νομοσχεδίου που είναι η θεσμική εγγύηση για τη λειτουργία των λεγόμενων ιδιωτικών κολεγιοπανεπιστημίων, συντομογραφικά ΝΠΠΕ.

Με το άρθρο 134 η Κυβέρνηση ξηλώνει κυριολεκτικά ακόμη και τις ελάχιστες απαιτήσεις που η ίδια είχε ψηφίσει πριν από λίγους μήνες για την αδειοδότησή τους. Γιατί; Διότι αποδείχτηκε ότι οι επίδοξοι ιδρυτές δεν μπορούν να ανταποκριθούν ούτε στα στοιχειώδη. Αντί λοιπόν να ενισχύσει τη διαφάνεια και την αξιοπιστία, κατεβάζει τον πήχη, μέχρι τον εξαφανίζει.

Καταργούνται προϋποθέσεις όπως αναλυτικό σχέδιο σπουδών, περιγράμματα θέσεων και προσωπικού, τεκμηρίωση υποδομών, στοιχειώδη κριτήρια ερευνητικής δραστηριότητας. Και προσέξτε, ταυτόχρονα θεσπίζεται ασυλία στα μέλη των φορέων που θα εγκρίνουν άδειες, ΕΘΑΑΕ και ΕΟΠΠΕΠ, σε μια πρωτοφανή προληπτική νομική προστασία. Αντί να ενισχυθεί ο θεσμικός έλεγχος, εξασφαλίζεται η ατιμωρησία.

Η ρητορική για Χάρβαρντ και Στάνφορντ αποδεικνύεται το επικοινωνιακό κατασκεύασμα ενός εκπαιδευτικού φιάσκου. Αυτό που χτίζετε δεν είναι κορυφαία πανεπιστήμια, αλλά εκπαιδευτικά σχήματα χωρίς υποδομές, χωρίς καθηγητές, χωρίς τις στοιχειώδεις εγγυήσεις, αλλά με πολιτική στήριξη και νομική κάλυψη.

Και στο άρθρο 135, προσέξτε, οι επιτροπές που θα αξιολογούν αμείβονται με κατ’ αποκοπήν ποσά, απαλλάσσονται πλήρως από φόρους και τέλη και λειτουργούν χωρίς κανένα άλλο φίλτρο. Και όλα αυτά για να νομιμοποιηθούν οι ήδη δρομολογημένες διαδικασίες. Πρόκειται για θεσμικό σκάνδαλο.

Ως Νέα Αριστερά δεν θα επιτρέψουμε να περάσει αυτή η κανονικότητα. Θα συνεχίσουμε να δίνουμε τον αγώνα για ένα ισχυρό ποιοτικό δημόσιο πανεπιστήμιο απέναντι σε κάθε προσπάθεια εμπορευματοποίησης, απορρύθμισης και θεσμικής εξαγοράς.

Δυστυχώς παρόμοια στοιχεία έχουμε και στα περιβόητα campuses της επαγγελματικής εκπαίδευσης και κατάρτισης. Έχουν καταρρεύσει και εκεί, όπως ξέρετε, όλος ο στρατηγικός σχεδιασμός.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κυρία συνάδελφε.

**ΜΕΡΟΠΗ ΤΖΟΥΦΗ:** Σταματάω, κύριε Πρόεδρε. Τελειώνω.

Λέω λοιπόν και κλείνω με αυτό. Βλέπουμε λοιπόν ότι παντού υπάρχει εκπαιδευτική απορρύθμιση που παρουσιάζεται ως κανονικότητα.

Εμείς πιστεύουμε στην εκπαίδευση η οποία μπορεί να είναι δημόσια. Στεκόμαστε απέναντι σε όλες αυτές τις μεταρρυθμίσεις, όπως τις ονομάζετε, απορρυθμίσεις, με σαφήνεια, γιατί είναι βαθιά αντιεκπαιδευτικές, ταξικά μεροληπτικές και οδηγούν σε αυταρχική αναδιάρθρωση του εκπαιδευτικού πεδίου.

Στεκόμαστε λοιπόν απέναντι και υπερασπιζόμαστε το δικαίωμα όλων στην παιδεία χωρίς φραγμούς, χωρίς ταξικά φίλτρα, χωρίς θεσμικές εκπτώσεις. Υπερασπιζόμαστε την ισότητα, τη δημοκρατία, τη συμμετοχή και την κριτική σκέψη.

(Χειροκροτήματα από την πτέρυγα της Νέας Αριστεράς)

Η απάντηση σε αυτό το νομοσχέδιο οφείλει να είναι πολιτική και θα δοθεί μέσα από ένα ευρύ κοινωνικό και πολιτικό μέτωπο υπεράσπισης της δημόσιας εκπαίδευσης, της ακαδημαϊκής ελευθερίας και της παιδαγωγικής δημοκρατίας. Και αυτή η μάχη δεν σταματάει σήμερα, συνεχίζεται και θα συνεχιστεί σε κάθε σχολείο, σε κάθε πανεπιστήμιο και σε κάθε κοινωνικό χώρο που υπερασπίζεται την αξία της γνώσης ως δημόσιου αγαθού και κοινωνικού δικαιώματος.

Σας ευχαριστώ πολύ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο έχει τώρα από την Κοινοβουλευτική Ομάδα της ΝΙΚΗΣ ο ειδικός αγορητής, ο κ. Τσιρώνης.

Παρακαλώ, κύριε συνάδελφε.

**ΣΠΥΡΙΔΩΝ ΤΣΙΡΩΝΗΣ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, ζήτησα τον λόγο πριν ξεκινήσει η συζήτηση του νομοσχεδίου, γιατί πραγματικά βρισκόμαστε προ των χθεσινοβραδινών εξελίξεων που αφορούν την Ιερά Μονή του Σινά και κατ’ επέκταση θέτουν και εν αμφιβόλω ό,τι έχει συζητηθεί μέχρι σήμερα στις συνεδριάσεις των επιτροπών για το συγκεκριμένο θέμα του νομοσχεδίου.

Όπως έγινε γνωστό, διχάστηκε η Αδελφότητα. Δεν θα μπω στη συζήτηση του εκκλησιαστικού μέρους. Δεν μας αφορά το εκκλησιαστικό μέρος. Δεν θα επιχειρηματολογήσω επ’ αυτού. Αλλά σας είχαμε και σας είχα προειδοποιήσει δύο φορές στις επιτροπές. Κάνατε μια τεράστια γκάφα στην εξωτερική πολιτική, τη μία μετά την άλλη, αλλά τώρα μιλάμε για την Ιερά Μονή του Σινά.

Σας είπα μην φέρετε κάτι που στην πορεία, ενώ προσπαθείτε να μπαλώσετε αυτήν την γκάφα, δημιουργήσει μεγαλύτερα προβλήματα. Δύο φορές το είπα. Και αντί να δοθεί λύση να έχουμε περισσότερα προβλήματα. Πριν αλέκτωρ λαλήσει τρεις, ιδού. Ζητάμε εξηγήσεις, ζητάμε καθαρές κουβέντες από εσάς τις οποίες δεν ακούσαμε από τον εισηγητή σας και ζητάμε εξηγήσεις γι’ αυτό το θέμα που έχει γίνει.

Ως ΝΙΚΗ προτάσσουμε την ενότητα της μοναστικής αδελφότητας και θεωρώ ότι οι εξελίξεις επιβάλλουν την απόσυρση των άρθρων, την αναβολή της ψήφισης για περαιτέρω διαβούλευση. Δεν μπορεί να μην στηρίζουμε την ενότητα της Αδελφότητας, όταν αυτή είναι που φυλάει και πνευματικές και εθνικές, όπως είπατε, «Θερμοπύλες» και μάλιστα σε μια δύσκολη περιοχή με διακύβευμα την ίδια τους τη ζωή.

Δεν θα συμμετάσχουμε σε παιχνίδια μυστικής διπλωματίας στην πλάτη της Μονής και της Αδελφότητας. Η ευθύνη που βαραίνει τις πλάτες σας είναι τεράστια. Γι’ αυτό σας ζητάμε να το αποσύρετε τώρα και ζητώ και επιμένω σε εξηγήσεις.

Ποιον εξυπηρετεί η πιθανή καθαίρεση του Ηγουμένου; Γιατί δεν προβλέψατε πριν φέρετε το νομοσχέδιο αυτό αυτές τις εξελίξεις; Για μια ακόμη φορά δεν τις προβλέψατε. Ποια είναι τα κίνητρα; Υπάρχουν χώρες που θέλουν το ένα ή το άλλο; Τι τελικά θέλει η Κυβέρνησή σας; Γιατί πραγματικά δεν σας έχουμε καμία εμπιστοσύνη σε ό,τι αφορά την εξωτερική πολιτική, ειδικά με όλους τους χειρισμούς που είχατε σε όλα τα θέματα.

Στη ΝΙΚΗ δεν λειτουργούμε επικοινωνιακά, δεν κοιτάμε το επικοινωνιακό κόστος. Το έχουμε αποδείξει πολλές φορές. Αλλά όλες αυτές τις φορές δικαιωθήκαμε αργότερα, όπως και έγινε πολύ γρήγορα μέσα σε λίγες μέρες σε αυτό που σας προειδοποίησα στις επιτροπές.

Επειδή όντως είναι εθνικό θέμα, επειδή όντως είναι μεγάλο πνευματικό θέμα και διακυβεύονται πολλά, μην παίζετε παιχνίδια μυστικής διπλωματίας στην πλάτη της Αδελφότητας, στην πλάτη ενός μεγάλου προσκυνήματος του ελληνορθόδοξου κόσμου. Αναβάλλετε την ψήφιση να ξαναγίνει διαβούλευση.

Αυτά ως προς το θέμα αυτό.

Το πολυδιαφημιζόμενο μέχρι τώρα νομοσχέδιο-πολυνομοσχέδιο δεν είναι τίποτα περισσότερο από μια συρραφή ετερόκλητων ρυθμίσεων τα οποία θα έπρεπε να αποτελούν ξεχωριστά νομοθετήματα με ξεχωριστή διαβούλευση και σοβαρότερη κοινοβουλευτική επεξεργασία.

Συνεπής όμως η Κυβέρνηση στο πνεύμα που τη χαρακτηρίζει επιλέγει μια διαδικασία που παρακάμπτει την κοινωνική συμμετοχή, ενώ οι ρυθμίσεις του φέρουν το στίγμα του αυταρχισμού, της καταστολής και ενός υποδόριου μίσους σε οτιδήποτε είναι δημόσιο.

Ως προς τη σύσταση του νομικού προσώπου μίλησα, οπότε δεν θα επιμείνω σε αυτό. Να πω μόνο κάτι επιπλέον. Μη μείνετε σε αυτό, το είπα και αυτό στις επιτροπές. Δεν θα μείνετε σε αυτό. Πρέπει να πιέσετε με όλους τους τρόπους την αιγυπτιακή πλευρά. Εξάλλου, η πραγματικότητα και τα ιδιοκτησιακά δικαιώματα της Μονής επί των οικοπέδων, εκκλησιών και άλλων συναφών ακινήτων της, που λειτουργούν προστατευτικά για την αυτονομία της ιδίας και τη θρησκευτική ελευθερία των μοναχών της, έχουν αναγνωριστεί από το αιγυπτιακό κράτος ήδη από το 1979 με το π.δ.263. Είναι και μνημείο της παγκόσμιας πολιτιστικής κληρονομιάς της UNESCO, η οποία συνεπάγεται και μια διεθνή δέσμευση.

Και πάμε στο τρίτο μέρος του νομοσχεδίου. Η νομοθετική ρύθμιση που αφορά την ασφάλεια των ανώτατων εκπαιδευτικών ιδρυμάτων παρουσιάζεται, όπως σας είπα και στις επιτροπές, πολλαπλώς προβληματική. Τόσο οι ασάφειες όσο και τα νομικά κενά μπορούν να δώσουν χώρο σε αυθαιρεσίες και να δημιουργήσουν προβλήματα που αγγίζουν τον ίδιο τον πυρήνα της ακαδημαϊκής ελευθερίας και της λειτουργίας του πανεπιστημίου ως χώρου ελεύθερου, δημοκρατικού στοχασμού και κριτικής.

Παράλληλα αναδύονται σημαντικά παιδαγωγικά ζητήματα που εγείρουν ανησυχίες για το μέλλον της πανεπιστημιακής κοινότητας, αλλά και της δημοκρατίας γενικότερα. Με τις προβλέψεις του νομοσχεδίου μετατρέπεται ευθέως ένας χώρος εκπαίδευσης σε πεδίο αυστηρής αστυνόμευσης και ελέγχου. Η Κυβέρνηση δεν θέλει να βασιστεί σε θεσμούς αυτορρύθμισης και διάλογο, αλλά σε ποινικά μέσα. Προέχει η δική σας εννοούμενη ασφάλεια, γεμάτη κενά και αοριστίες, έναντι της ελευθερίας των φοιτητών, αλλά και της ακαδημαϊκής κοινότητας.

Είναι ενδεικτικό ότι δημιουργείται νέο ποινικό άρθρο για πράξεις που ήδη καλύπτονται, το οποίο δηλώνει ξεκάθαρα τον ιδεολογικό προσανατολισμό της Κυβέρνησης. Θα εξοντώσει, και αυτό επιχειρείτε, τα πολιτικά υποκείμενα που την αμφισβητούν. Είναι τρομακτικό ότι υπάρχει η δυνατότητα ένα αδίκημα να κριθεί βαρύτερα μόνο και μόνο επειδή συνέβη σε πανεπιστημιακό πλαίσιο. Μιλάμε πλέον για ποινικό στιγματισμό της φοιτητικής ιδιότητας, γιατί δείχνετε να μισείτε πραγματικά τους φοιτητές των δημόσιων πανεπιστημίων.

Η Κυβέρνηση αδιαφορεί πλήρως για τις αιτίες των εντάσεων και αγνοεί τις εκκλήσεις των πανεπιστημιακών για χρηματοδότηση. Δεν ενδιαφέρεται να λύσει το δομικό πρόβλημα της βίας, που είναι η φτώχεια, οι κοινωνικές ανισότητες, η φοίτηση σε απαξιωμένα από το κράτος ιδρύματα, η αδυναμία ολοκλήρωσης των σπουδών λόγω οικονομικών προβλημάτων, η απελπισία για ένα μέλλον χωρίς εργασία ή με εργασία που αγγίζει τα όρια της δουλείας, αλλά επιλέγει να ενισχύσει τον ποινικό κλοιό.

Ζητήσαμε και το θέτουμε και πάλι, πρώτον, να αποσαφηνιστούν οι όροι «διατάραξη λειτουργίας» των ανώτατων εκπαιδευτικών ιδρυμάτων. Δεύτερον, καμία καταγραφή δεδομένων των φοιτητών με κάμερες και βιομετρικά στοιχεία. Πλήρη συμμόρφωση με τον Γενικό Κανονισμό Προστασίας Προσωπικών Δεδομένων, εάν συμβεί τέτοια καταγραφή. Εγγυήσεις υπεράσπισης στην ταχεία προανάκριση. Προστασία του αυτοδιοίκητου των πανεπιστημίων και ανεξαρτησία στη σύνθεση πειθαρχικού συμβουλίου και συμμετοχή μελών διαφορετικών βαθμίδων, αλλά και με τη φωνή των φοιτητών.

Η ανησυχία εντείνεται από την πιθανότητα να συνδεθεί σε ένα εγγύς μέλλον το σύστημα εισόδου με άλλα κρατικά ή ιδιωτικά δεδομένα, γεγονός που θα μπορούσε να οδηγήσει σε ψηφιακό φακέλωμα των φοιτητών με βάση την κινητικότητά τους, τις ώρες προσέλευσης, ακόμα και τις πολιτικές τους δράσεις. Ένα μέτρο που απευθύνεται στους φοιτητές και τους αφορά άμεσα δεν μπορεί να τους αποκλείει από τη διαβούλευση. Είναι μια μονομερώς συγκροτημένη επιβολή που επιβάλλει ένα πνεύμα ελέγχου, αποκλεισμού και συρρίκνωσης του πανεπιστημιακού χώρου ως δημόσιου και συμμετοχικού πεδίου.

Με τη σύσταση του Εθνικού Παρατηρητηρίου για την Πρόληψη και Καταγραφή Περιστατικών Πανεπιστημιακής Βίας και την παρακολούθηση της εφαρμογής πολιτικών ασφάλειας στα ιδρύματα παρατηρείται μια εμφανής υπερσυγκέντρωση εξουσιών για μία ακόμη φορά σε ένα ακόμα νομοσχέδιο στον Υπουργό. Η λειτουργία, η στελέχωση και η συνεργασία του παρατηρητηρίου με τα ιδρύματα ρυθμίζεται και ελέγχεται αποκλειστικά με απόφαση του Υπουργού Παιδείας, καταλύοντας το αυτοδιοίκητο των πανεπιστημίων και εγείροντας σκέψεις για απόλυτο έλεγχο, σύμφωνα με τις αποφάσεις και ιδεολογικούς προσανατολισμούς του εκάστοτε ή της εκάστοτε Υπουργού.

Το παρατηρητήριο παρακολουθεί την πορεία υλοποίησης των σχεδίων ασφαλείας και προστασίας και υποβάλλει προτάσεις στον Υπουργό. Με άλλα λόγια ελέγχει και επηρεάζει την εσωτερική λειτουργία των ιδρυμάτων σε ζητήματα ασφαλείας, αξιολογεί τις αποφάσεις των πρυτανικών αρχών, υποκαθιστώντας τα πανεπιστημιακά όργανα και εγείροντας πλείστα όσα ερωτήματα. Ποιος καθορίζει τι συνιστά βία και εκφοβισμό; Θα παρακολουθούνται οι φοιτητικές κινητοποιήσεις; Ποιος θα κρίνει την αποτελεσματικότητα του παρατηρητηρίου; Ποιο ακριβώς είδος δεδομένων θα συλλέγει το παρατηρητήριο; Έχει εκπονηθεί εκτίμηση αντίκτυπου για τη συλλογή και τη διαχείριση τέτοιων δεδομένων; Σας ζητήσαμε να την καταθέσετε, αν την έχετε, από την αρχή. Πώς θα διασφαλιστεί ότι δεν θα δημιουργηθεί κλίμα πειθάρχησης, εκφοβισμού, παρακολούθησης της φοιτητικής ζωής; Τι προϋπολογισμό θα διαθέτει το παρατηρητήριο; Θα έχει δικαίωμα σύναψης συμβάσεων με ιδιώτες και με ποια διαφάνεια;

Ως προς το ζήτημα των ιδιωτικών πανεπιστημίων η μεγάλη πλειονότητα των αιτήσεων προέρχεται από υφιστάμενα κολέγια, που ξεκάθαρα αποτελούν εμπορικές εταιρείες, τα οποία κυριολεκτικά εν μία νυκτί και χωρίς αντίσταση μεταμορφώνονται σε νομικά πρόσωπα πανεπιστημιακής εκπαίδευσης. Σας το λέγαμε τότε. Άρα ο ισχυρισμός περί μη κερδοσκοπικού χαρακτήρα ήταν απλά ένα νομικό περίβλημα για να περάσετε και να καταπατήσετε το άρθρο 16 του Συντάγματος τότε. Δεν ήρθε κανένα μεγάλο ξένο πανεπιστήμιο, όπως ευαγγελιζόταν τότε η Κυβέρνηση και οι εκπρόσωποί της, ούτε Χάρβαρντ ούτε Σορβόννη. Σας το λέγαμε τότε ότι δεν θα έρθουν. Σας λέγαμε ότι είναι για να μετατραπούν τα κολέγια σε πανεπιστήμια. Ιδού και αυτό.

Η Κυβέρνηση τότε μας διαβεβαίωνε πως θα έχουμε τα αυστηρότερα κριτήρια της Ευρώπης, κάτι που δεν συμβαίνει. Και όχι απλώς δεν συμβαίνει αυτό, αλλά υπάρχουν σοβαρές καταγγελίες και για μεταμεσονύχτιες τροπολογίες, ελαστικοποίηση λειτουργικών προϋποθέσεων, για να χωρέσουν όλοι οι αιτούντες, ακόμα και αυτοί που, αν γινόταν έλεγχος, θα έπρεπε να απορριφθούν.

Νομιμοποιείται λειτουργία έως τρεις μήνες χωρίς πιστοποιητικό ενεργητικής πυροπροστασίας, κάτι που δεν επιτρέπεται ούτε στα ΙΕΚ. Δεν σας αφορά ούτε η προστασία διδασκόντων και διδασκομένων αρκεί να λειτουργήσουν πάση θυσία τα ιδρύματα με σκοπό το κέρδος και όχι την ποιότητα. Πρώτα δίνεται η άδεια και μετά έως και τρεις μήνες ελέγχει ο ΕΟΠΠΕΠ. Δηλαδή θα έχουν εγγράψει, φοιτητές, θα έχουν πληρώσει κανονικά οι οικογένειές τους και, αν τελικά δεν πάρουν την άδεια, πώς θα επιστραφούν αυτά τα λεφτά; Βαφτίστηκαν τα κολέγια παραρτήματα ξένων πανεπιστημίων χωρίς την κατ’ νόμο αξιολόγηση. Μάλιστα αναμένεται, σύμφωνα με τα δημοσιεύματα, και προειδοποιητική επιστολή από την Ευρωπαϊκή Επιτροπή.

Δεν έχουμε απαντήσεις σε πολύ βασικές ερωτήσεις. Ποιοι κατέθεσαν αιτήσεις; Ποια είναι η εταιρική μορφή και η χώρα έδρας; Ποιοι κατέβαλαν παράβολα και εγγυητικές; Υπάρχουν ποινικά μητρώα, ασφαλιστική και φορολογική ενημερότητα; Υπάρχει Πόθεν Έσχες για αυτούς; Προβλέπεται συστέγαση με άλλες εκπαιδευτικές δομές, όπως τα ΙΕΚ; Ποια είναι μέχρι τώρα η πρόοδος των ελεγκτικών κτιριακών υποδομών από τον ΕΟΠΠΕΠ και πώς σχετίζεται με τις τροποποιήσεις των κτιριολογικών απαιτήσεων;

Η παράκαμψη και υποβάθμιση της αξιολόγησης, της αξιολόγησης που εσείς όταν είναι για το Δημόσιο και όταν είναι για υπάλληλους τη φέρνετε στην κορυφή, κατά την ίδρυση όμως και λειτουργία των παραπάνω υπονομεύει την αξιοπιστία του ακαδημαϊκού προϊόντος με πιθανές ευρωπαϊκές κυρώσεις ή πιθανή μη αναγνώριση τίτλων.

Οφείλουμε ως Νίκη να χαιρετίσουμε την πρόβλεψη του άρθρου 125 το οποίο είχαμε τουλάχιστον έναν χρόνο με πολλούς τρόπους απαιτήσει από το Υπουργείο, σύμφωνα με το οποίο ο χρόνος απόσπασης λογίζεται ως χρόνος υπηρέτησης του εκπαιδευτικού στην οργανική του θέση. Ρύθμιση που καταλαμβάνει ως προς τη θεμελίωση του δικαιώματος μετάθεσης και τους νεοδιοριζόμενους εκπαιδευτικούς ΜΕ ΔΥΕΠ και Ειδικού Βοηθητικού Προσωπικού που έλαβαν απόσπαση το σχολικό έτος 2020-2021.

Αυτή η εξέλιξη αποτελεί μια πρώτη και ουσιαστική δικαίωση των γονέων αυτών που καθημερινά αντιμετωπίζουν ιδιαίτερες κοινωνικές και οικογενειακές προκλήσεις. Κατάφεραν να γίνουν ορατοί σε μια Κυβέρνηση και μια πολιτική που απαξιώνει την ίδια την εκπαίδευση και τους λειτουργούς της.

Και τελειώνω, κύριε Πρόεδρε, με δύο ακόμα θέματα που έθιξα και στις Επιτροπές.

Το πρώτο είναι το θέμα των μεταγραφών των τέκνων τρίτεκνων και πολύτεκνων οικογενειών. Σας ζητώ και πάλι να δώσετε τη δυνατότητα στους ανωτέρω φοιτητές να μπορέσουν να σπουδάσουν στα πλησιέστερα πανεπιστημιακά ιδρύματα από τον τόπο της μόνιμης διαμονής των γονιών τους, ανεξάρτητα από οποιαδήποτε εισοδηματικά και άλλα κοινωνικά κριτήρια.

Το δεύτερο ζήτημα, είναι η άμεση νομοθετική παρέμβαση, που την έχετε υποσχεθεί, σχετικά με τη χορήγηση της άδειας άνευ αποδοχών λόγω ανατροφής τέκνων στους εκπαιδευτικούς και στην οποία θα αναφέρω ότι δεν προκύπτει η υποχρεωτική διάρκεια της χορηγούμενης άδειας άνευ αποδοχών μέχρι τη λήξη του σχολικού έτους.

Σας παρακαλώ να μην αναβάλετε άλλο τη θέσπιση των σχετικών ρυθμίσεων που λύνουν χρονίζοντα προβλήματα και αφορούν πλήθος φοιτητών, γονέων και εκπαιδευτικών. Στηρίξτε -και το λέω σε κάθε νομοσχέδιο- τις οικογένειες που βοηθούν, όσο μπορούν, την πληθυσμιακή ανάταση της χώρας και διευκολύνετε και τον οικογενειακό προγραμματισμό, ώστε να μπορείτε να στηρίξετε τις οικογένειες να κάνουν περισσότερα παιδιά.

Το δημογραφικό, όπως ξέρετε και για μας, αλλά και για όσους έχουν εθνική συνείδηση, είναι πρωταρχικό.

Σας ευχαριστώ.

(Χειροκροτήματα από την πτέρυγα του Δημοκρατικού Πατριωτικού Κινήματος-ΝΙΚΗ)

**ΠΡΟΕΔΡΕΥΩΝ (Γεώργιος Γεωργαντάς):**  Ευχαριστούμε, κύριε συνάδελφε.

Το λόγο τώρα έχει από την Ελληνική Λύση η κ. Ασημακοπούλου και ακολουθεί ο κ. Καραναστάσης.

Παρακαλώ, κυρία Ασημακοπούλου, έχετε τον λόγο.

**ΣΟΦΙΑ ΧΑΪΔΩ ΑΣΗΜΑΚΟΠΟΥΛΟΥ:** Σας ευχαριστώ, κύριε Πρόεδρε.

Κυρίες και κύριοι συνάδελφοι, δυστυχώς μας θλίβουν οι τελευταίες εξελίξεις στη Μονή Σινά. Έχουμε στα χέρια μας μια φερόμενη απόφαση που δημοσιεύτηκε στα Μέσα Μαζικής Ενημέρωσης της Σιναϊτικής Αδελφότητος που κάνει λόγο για παύση του Αρχιεπισκόπου Σινά. Τελικά τι ακριβώς συμβαίνει; Έχετε την έγκριση της Αδελφότητας για τη σύσταση του νομικού προσώπου ή όχι;

Αναγνωρίζουμε την τεράστια πνευματική και ιστορική αξία της Ιεράς Μονής Σινά που είναι φάρος της ορθοδοξίας εδώ και χίλια πεντακόσια χρόνια. Η Ελλάδα που είναι το κέντρο της ορθοδοξίας, πρέπει να στηρίζει τέτοια θεμέλια του έθνους, γιατί χωρίς πίστη και παράδοση, δεν υπάρχει μέλλον. Πρέπει να φροντίζει για κάθε κίνηση που αφορά στην προστασία των ορθόδοξων ιερών μονών σε όλη τη γη.

Απαντήστε μας, όμως, σε αυτά τα κρίσιμα ερωτήματα: Από πόσα μέλη αποτελείται η Αδελφότητα της Μονής; Έχετε τη γραπτή έγκριση της Αδελφότητας της Ιεράς Μονής που είναι το ανώτατο όργανο διοίκησής της για το παρόν νομοσχέδιο; Έχετε υπογράψει σχετική συμφωνία με την Αίγυπτο για την πρωτοβουλία σας αυτή; Δεν είναι απλώς μία μονή, αλλά ένα κομμάτι της παγκόσμιας ορθόδοξης κληρονομιάς και φυσικά της ελληνορθόδοξης παράδοσης που μάχεται να κρατηθεί ζωντανή σε μια εποχή παγκοσμιοποίησης και απόχριστιανοποίησης.

Είναι απολύτως κρίσιμο επίσης, να διαφυλάξουμε την αγνή ελληνική και ορθόδοξη παράδοσή μας, μέσα από τη σωστή και διάφανη διοίκηση της Μονής.

Εμείς ως Έλληνες πατριώτες και χριστιανοί ορθόδοξοι, δεν ξεχνάμε το χρέος μας απέναντι στην πίστη και στην ιστορία. Η διαχείριση και η προστασία της περιουσίας της Μονής Σινά, απαιτούν απόλυτη προσοχή, καθώς σχετίζονται με το εθνικό μας συμφέρον και την πολιτιστική μας κληρονομιά.

Χορηγείτε στους μουφτήδες και τοποτηρητές μουφτήδες ύστερα από αίτησή τους, ειδική άδεια επιμόρφωσης με αποδοχές μέχρι τρεις μήνες ανά έτος σε δημόσιους ή ιδιωτικούς φορείς στην Ελλάδα ή στο εξωτερικό για να αποκτήσουν ειδικές γνώσεις σε θρησκευτικά θέματα.

Γιατί δεν μιλάτε όμως, για το πρόβλημα με τους ψευδομουφτήδες στη Θράκη; Ξηλώνεται επιτέλους τους ψευδομουφτήδες. Εμείς μιλάμε μόνο για τους νόμιμους. Προχωράτε στην αναγνώριση ως θρησκευτικού Νομικού Προσώπου Ιδιωτικού Δικαίου της θρησκευτικής κοινότητας των Μπεκτασήδων Αλεβιτών Μουσουλμάνων Θράκης. Θα εδρεύει στη Ρούσα της δημοτικής ενότητας Ορφέα του Δήμου Σουφλίου της Περιφερειακής Ενότητας Έβρου. Γιατί στον Έβρο, αφού εκεί δεν υπάρχει μουσουλμανική μειονότητα; Μια τέτοια κίνηση ανοίγει την κερκόπορτα και για την υπόλοιπη Ελλάδα να ζητήσουν τα ίδια και να πουν «Γιατί μόνο εκεί και όχι αλλού;», και οριοθετείτε και τους χώρους λατρείας τους.

Τι δουλειά έχει λοιπόν ο Έβρος; Τι δουλειά έχουν στη Θράκη όλα αυτά; Κάνατε το ΚΥΤ στην Ορεστιάδα για να το εκπαιδεύετε;

Κατηγορείτε τους ιερείς της Εκκλησίας ενώ οι μουσουλμάνοι έχουν και περιουσία και πληρώνονται και θέλουν και προστασία από το ελληνικό κράτος.

Λέτε ότι για τους μαθητές και τις μαθήτριες που είναι Μπεκτασήδες Αλεβίτες Μουσουλμάνοι Θράκης, οι οποίοι φοιτούν στα δημόσια ή μειονοτικά σχολεία της Θράκης, εφόσον έχουν λάβει απαλλαγή από το μάθημα των θρησκευτικών και δεν επιθυμούν την παρακολούθηση εναλλακτικού μαθήματος, είναι τουλάχιστον δέκα ανά τάξη στα δημόσια σχολεία και ανεξάρτητα από τον αριθμό τους στα μειονοτικά σχολεία και το επιθυμούν ορίζεται ως τρόπος της απασχόλησής τους κατά τη διάρκεια της διδασκαλίας του μαθήματος των θρησκευτικών, από το οποίο απαλλάχθηκαν, η διδασκαλία του δόγματος των Μπεκτασήδων Αλεβιτών Μουσουλμάνων Θράκης;

Η διδασκαλία σε ποια γλώσσα θα γίνεται; Στα τουρκικά, που δεν έχουμε καμία υποχρέωση για διδασκαλία σε αυτή τη γλώσσα; Παραβιάζετε την ίδια τη Συνθήκη της Λωζάννης. Εσείς που την επικαλείστε, την παραβιάζετε. Όπως τονίσαμε και κατά τη συνεδρίαση των Επιτροπών, κάθε προσπάθεια για την εμπέδωση της ασφάλειας, της νομιμότητας και της ευταξίας στους πανεπιστημιακούς χώρους, είναι θεμιτή.

Το ελληνικό δημόσιο πανεπιστήμιο δεν μπορεί να παραμένει έρμαιο οργανωμένων μειοψηφιών, παραβατικών στοιχείων ή κομματικών παρατάξεων που μετατρέπουν τον χώρο γνώσης σε άντρο ανομίας και βίας. Το θέμα είναι να είναι αποτελεσματικές οι ρυθμίσεις, να καταργηθούν οι κομματικές παρατάξεις, να αποβληθούν όλοι οι ταραξίες από τα πανεπιστήμια, με υποχρέωση όχι μόνο αποζημίωσης, αλλά και κοινωνικής εργασίας για ό,τι καταστρέφουν. Το πολιτικό σύστημα αντί να συγκρουστεί με την παρακμή και την παρανομία, τις ταΐζει με τις κομματικές παρατάξεις. Καθηγητές ξυλοκοπούνται, φοιτητές τρομοκρατούνται, εργαστήρια λεηλατούνται.

Λέτε ότι με οποιονδήποτε τρόπο η προσωρινή αναστολή της φοιτητικής ιδιότητας επιφέρει την αναστολή της ισχύος της ακαδημαϊκής ταυτότητας και την αποστέρηση, κατά το αντίστοιχο χρονικό διάστημα, των δικαιωμάτων που η ιδιότητα αυτή συνεπάγεται, όπως της συμμετοχής στις εξετάσεις, της λήψης διδακτικών συγγραμμάτων, στέρηση του δικαιώματος εισόδου και χρήσης των χώρων και υποδομών του Ιδρύματος, καθώς και του δικαιώματος διαμονής στις φοιτητικές εστίες των ΑΕΙ. Η αναστολή φοιτητικής ιδιότητας, σημαίνει αναστολή κάθε προνομίου που απορρέει από αυτήν. Και είναι απολύτως ορθό, γιατί σε αυτό το κράτος αν θέλουμε τάξη, ασφάλεια και δικαιοσύνη, πρέπει επιτέλους να εννοούμε αυτό που λέμε «Σύμφωνοι μέχρι εδώ.».

Το ίδιο όμως, να κάνετε και για τους πολιτικούς. Όταν ο πολιτικός κάνει κάτι κακό γιατί τον καλύπτετε; Αυτό που πρέπει να καταλάβουν κάποιοι είναι ότι η φοιτητική ιδιότητα δεν είναι άσυλο εγκληματικότητας. Ο φοιτητής είναι μέλος της ακαδημαϊκής κοινότητας υπό τον όρο ότι σέβεται τους κανόνες, τους θεσμούς και τον νόμο. Η ασφάλεια στα ελληνικά πανεπιστήμια δεν είναι ιδεολογικό ζήτημα, είναι εθνική αναγκαιότητα.

Η σύσταση του Εθνικού Παρατηρητηρίου για την Πρόληψη Φαινομένων Βίας στα ΑΕΙ δεν αποτελεί λύση. Είναι ένας γραφειοκρατικός μηχανισμός που υπόσχεται να παρακολουθεί, να συμβουλεύει, να συλλέγει εκθέσεις, να εκπονεί σχέδια, αλλά δεν λύνει το πρόβλημα επί της ουσίας, δηλαδή την άμεση αντιμετώπιση της βίας μέσα στα πανεπιστήμια που πρέπει να γίνει με επιχειρησιακή δράση και ευθύνη.

Για όλα όσα το αφορούν θα αποφασίζει ο Υπουργός. Προβλέπεται η υποχρέωση και η διαδικασία άμεσης και πλήρους αποζημίωσης των ΑΕΙ εκ μέρους των υπαιτίων φυσικών προσώπων για την πρόκληση φθορών ή καταστροφών μερικών ή ολικών σε κτιριακές εγκαταστάσεις, εξοπλισμό ή στην εν γένει περιουσία τους και όλα αυτά με αυστηρές προθεσμίες.

Όποιος προκαλεί ζημία οφείλει να την αποκαταστήσει. Η περιουσία των ΑΕΙ ανήκει σε όλους τους φορολογούμενους πολίτες, δεν είναι αποδεκτό να επιβαρύνεται το κράτος και οι φοιτητές για καταστροφικές συμπεριφορές μειοψηφιών.

Εμείς στην Ελληνική Λύση θέλουμε επιστροφή του πανεπιστημίου στην αποστολή του, την αριστεία, την πειθαρχία, την εθνική ανόρθωση και τη γνώση.

Η διασφάλιση της ομαλής λειτουργίας των πανεπιστημίων δεν αποτελεί μόνο ζήτημα ακαδημαϊκής ελευθερίας αλλά και εθνικής ευθύνης και κοινωνικής σταθερότητας. Εσείς, όμως, κάνετε πανεπιστήμιο δύο ταχυτήτων με τους πλούσιους να μπαίνουν όπου θέλουν και με τους φτωχούς να περιμένουν στην ουρά.

Σχετικά με το θέμα των ιδιωτικών πανεπιστημίων ή μη κρατικών, όπως θέλετε να τα λέτε, πριν και κατά τη διάρκεια των συζητήσεων του ν.5094/2024, μας λέγατε ότι στις άμεσες προτεραιότητές σας ήταν η στήριξη των περιφερειακών δημόσιων πανεπιστημίων. Όμως, κάτι τέτοιο δεν είδαμε και σύμφωνα με τον εκπρόσωπο της ΠΟΣΔΕΠ στη συζήτηση της Δευτέρας, η ελάχιστη βάση εισαγωγής σε συνδυασμό με τη λειτουργία των παραρτημάτων ξένων πανεπιστημίων, το φαινόμενο των κενών θέσεων στα περιφερειακά πανεπιστήμια θα επιταθεί. Ήδη τα πρόσφατα αποτελέσματα των Πανελλαδικών το επιβεβαιώνουν. Στο Τμήμα Μαθηματικών του Πανεπιστημίου Αιγαίου στη Σάμο εισήχθησαν μόνο πέντε άτομα από εκατόν σαράντα τέσσερα. Στο Τμήμα Αειφορικής Γεωργίας του Πανεπιστημίου της Πάτρας, στο Αγρίνιο μόνο ένας. Σχεδόν χίλιες κενές θέσεις στο Πανεπιστήμιο Ιωαννίνων. Στο Τμήμα Μηχανικών Ηλεκτρονικών Υπολογιστών και Πληροφορικής, του οποίου οι απόφοιτοι είναι περιζήτητοι, οι εισακτέοι είναι τριάντα έξι. Έμειναν εκατόν σαράντα οκτώ θέσεις κενές. Στο Τμήμα Μαθηματικών εκατόν δέκα πέντε εισακτέοι εισακτέοι και εκατόν τριάντα κενές θέσεις. Στο Τμήμα Φυσικής ενενήντα τέσσερις εισακτέοι και εκατόν είκοσι έξι κενές θέσεις. Η συζήτηση για το θέμα αυτό έχει ήδη αργήσει.

Εκτός από τις διευκολύνσεις που προσφέρετε με τις νομοθετικές εκπτώσεις του άρθρου 134 και που αντιμετωπίζουν την ίδρυση πανεπιστημίων όχι ως ίδρυση Ανώτατων Εκπαιδευτικών Ιδρυμάτων, χώρων αριστείας, χώρων παραγωγής επιστήμης και έρευνας, αλλά ως μαγαζιά παραγωγής πτυχίων, θέλετε να καταχωρίσετε ότι μέλη των φορέων που εμπλέκονται στην όλη διαδικασία αδειοδότησης δεν θα διωχθούν και γι’ αυτό τους προσφέρετε ασυλία.

Είναι σαν να μας λέτε ότι γνωρίζετε ότι η διαδικασία αδειοδότησης γίνεται με προβληματικό τρόπο, επειδή έχετε δεσμευτεί τα κατ’ ευφημισμό μη κερδοσκοπικά πανεπιστήμια να λειτουργήσουν από φέτος τον Οκτώβριο και θέλετε να προστατεύσετε τους εμπλεκόμενους. Λυπούμαστε, αλλά δεν βλέπουμε αυτές οι διατάξεις να υπηρετούν την αριστεία που ευαγγελίζεστε παρά μόνο την εξυπηρέτηση συμφερόντων που βλέπουν την εκπαίδευση ως πεδίο κερδοσκοπίας. Ο τρόπος με τον οποίο μεθοδεύετε το όλο εγχείρημα θα θυμίζει ευνομούμενο κράτος.

Όσον αφορά στα άτομα με αναπηρίες, σας λέμε για ακόμη μία φορά ότι είναι ανεπίτρεπτο να μην λειτουργεί στην Αθήνα Ειδικό Εργαστήριο Επαγγελματικής Εκπαίδευσης. Σύλλογοι γονέων και κηδεμόνων μαθητών με αναπηρίες κατά καιρούς μάς ενημερώνουν για τις δυσκολίες που αντιμετωπίζουν, όσον αφορά στη συνέχιση της εκπαίδευσης των παιδιών σε δομές ειδικής αγωγής δευτεροβάθμιας εκπαίδευσης, όπως είναι αυτές των Εργαστηρίων Ειδικής Επαγγελματικής Εκπαίδευσης.

Ο Δήμος Αθηναίων, ο μεγαλύτερος πληθυσμιακά δήμος και Πρωτεύουσα της χώρας, δεν διαθέτει τέτοιες εκπαιδευτικές δομές, με αποτέλεσμα τα παιδιά των οικογενειών δημοτών του να αναγκάζονται να μετακινούνται καθημερινά έως και τέσσερις ώρες για να πάνε και να έρθουν, προκειμένου να φοιτήσουν σε σχετικές δομές γειτονικών δήμων, όπως του Αγίου Δημητρίου, του Αιγάλεω και του Νέου Ηρακλείου. Είναι απαράδεκτο, όμως, να πρέπει να υποβάλλονται σε πολύωρη καθημερινή μετακίνηση παιδιά με πολύ σοβαρές νευρολογικές και αναπτυξιακές διαταραχές, που πρέπει στη συνέχεια να ανταπεξέλθουν και στο εξωσχολικό θεραπευτικό πρόγραμμα τους.

Αξίζει, επίσης, να επισημανθεί ότι οι ανωτέρω διασπαρμένες στα γειτονικά προάστια εκπαιδευτικές δομές ΕΕΕΕΚ, όπου φοιτούν και τα παιδιά του Δήμου της Αθήνας, είναι ήδη υπερκορεσμένες αφού κάθε μία από αυτές φιλοξενεί από διακόσια έως διακόσια πενήντα παιδιά, με αποτέλεσμα να γίνονται ακόμη πιο δύσκολες τόσο η μαθησιακή όσο και οι λοιπή υποστηρικτική τους καθημερινή διαδικασία, αφού βασική προϋπόθεση δομών της ειδικής αγωγής είναι η ύπαρξη ολιγομελών τμημάτων. Να σημειωθεί ότι η απόφαση για την ίδρυση του ΕΕΕΕΚ Αθήνας έχει παρθεί από το 2018.

Για το θέμα έχουμε υποβάλει έως τώρα δύο ερωτήσεις, 16-6-2022 και 31-8-2023. Αν κρίνουμε από τις απαντήσεις που πήραμε, με το μπαλάκι των ευθυνών να πηγαίνει από το Υπουργείο στον δήμο και στην ΚΤΥΠ, το ΕΕΕΕΚ Αθήνας, θα μείνει στα χαρτιά.

Όλα τα παραπάνω προφανώς είναι σε πλήρη αντίθεση με όσα λέτε ότι προσπαθείτε να πετύχετε στο Στρατηγικό Σχέδιο για την Επαγγελματική Εκπαίδευση και τη Διά Βίου Μάθηση 2025-2027. Με τον αποκλεισμό ατόμων με αναπηρίες, με τις καθυστερήσεις των συμβάσεων των εκπαιδευτικών, με τον αποκλεισμό μαθητών από επαγγελματικά λύκεια, όπως έγινε στο Πέραμα και τη Σαλαμίνα, με τη μη συμπερίληψη ΣΑΕΚ στο μηχανογραφικό, με τις πολύχρονες καθυστερήσεις πιστοποίησης των προγραμμάτων των Κέντρων Διά Βίου Μάθησης, με την απουσία επαγγελματικού προσανατολισμού, δυστυχώς δεν αναμένεται η ενίσχυση της ποιότητας και της αποτελεσματικότητας της επαγγελματικής εκπαίδευσης και κατάρτισης και διά βίου μάθησης, καθώς και η αύξηση της ελκυστικότητας και του κοινωνικού κύρους της και ούτε ενδυναμώνεται η θέση της ως ισότιμης εκπαιδευτικής και επαγγελματικής επιλογής.

Τέλος, θέλουμε να μας πείτε τι θα γίνει με τα κέντρα μελέτης. Από πέρυσι τον Αύγουστο η τότε πολιτική ηγεσία του Υπουργείου Παιδείας είχε δεσμευτεί με δηλώσεις της ότι θα φέρει άμεσα προς ψήφιση στη Βουλή νόμο, ο οποίος θα ορίζει αυστηρούς όρους και προϋποθέσεις αδειοδότησης και λειτουργίας των κέντρων μελέτης. Δεν έχει γίνει απολύτως τίποτα, τη στιγμή που αυτό το είδος των φροντιστηρίων αυξάνεται και πληθύνεται, λόγω των εξετάσεων εισαγωγής στα πρότυπα και τα Ωνάσεια Σχολεία. Μαζί με αυτά αυξάνονται και οι δαπάνες της οικογένειας. Το 4,2 των δαπανών για φροντιστήρια γενικής εκπαίδευσης αφορά στην πρωτοβάθμια εκπαίδευση και η δαπάνη αυτή έχει τετραπλασιαστεί. Από 5,9 εκατομμύρια το 2013 έχει ανέλθει στα 26,1 εκατομμύρια το 2023.

Έως τώρα σας έχουμε υποβάλει τέσσερις ερωτήσεις. Σε μία από αυτές η τότε Υφυπουργός μεταξύ άλλων έλεγε ότι όσον αφορά στη νομοθετική ρύθμιση του εν λόγω ζητήματος, αυτή έγκειται στην αρμοδιότητα περισσότερων Υπουργείων, ΥΠΑΙΘΑ, Εργασίας και Κοινωνικής Ασφάλισης, Ανάπτυξης. Σαν να λέμε όπου λαλούν πολλά κοκόρια, αργεί να ξημερώσει. Σε αυτή την περίπτωση το ξημέρωμα φαίνεται να αργεί πολύ και ώσπου να ξημερώσει τα κέντρα μελέτης θα εξακολουθούν να δουλεύουν ανεξέλεγκτα, με αμφίβολης προέλευσης προσωπικό, με κενά στην ασφάλεια μαθητριών, μαθητών και εργαζομένων και με αδιαφανείς συνθήκες εργασίας, ωράριο, αποδοχές, άδειες κ.λπ.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Εμείς ως Ελληνική Λύση πιστεύουμε πως η Ελλάδα δεν έχει μέλλον χωρίς Ορθοδοξία και παιδεία. Αυτοί οι δύο πυλώνες στήριξαν το γένος σε καιρούς σκλαβιάς, σε καιρούς πολέμου, σε καιρούς φτώχειας. Η πίστη μας είναι ορθόδοξη και η παιδεία μας πρέπει να είναι ελληνική. Χωρίς πίστη δεν υπάρχει ψυχή, χωρίς παιδεία δεν υπάρχει νους και χωρίς ψυχή και νου δεν υπάρχει πατρίδα.

Σας ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία συνάδελφε. Τον λόγο τώρα έχει ο ειδικός αγορητής από την Πλεύση Ελευθερίας κ. Καραναστάσης.

Παρακαλώ, έχετε τον λόγο.

**ΑΔΑΜΑΝΤΙΟΣ ΚΑΡΑΝΑΣΤΑΣΗΣ:** Σας ευχαριστώ πολύ.

Κύριε Πρόεδρε, κυρία Υπουργέ, αγαπητοί συνάδελφοι, καφενείο δεν γεμίζουμε.

Λοιπόν, θα ξεκινήσω με ένα σχόλιο για τα χθεσινοβραδινά, τα πρωινά και εγώ, αν και θα μονοπωλήσουν τη συζήτηση από ό,τι καταλαβαίνω. Δεν μας φτάνουν τα επτά νομοσχέδια, οι εξελίξεις στη Μονή Σινά. Εμένα μου θυμίζει η χθεσινή διαδικασία -ήμουν μικρός και έβλεπα Βουλή με τον πατέρα μου στα μακρινά ’80s- κάτι ψηφοφορίες με χρωματιστά ψηφοδέλτια, που δήλωναν μια περίοδο πολιτικής παρακμής τότε, που το αντιστοιχίζω σε μια αντίστοιχη πολιτική παρακμή συνολικά αυτό που συνέβη χθες.

Πάμε παρακάτω. Πάμε στο νομοσχέδιο, στα πολλά νομοσχέδια που καλούμαστε να ψηφίσουμε σήμερα.

Για το Πρώτο και Δεύτερο Μέρος δεν θα επεκταθώ, γιατί θα επεκταθεί και η Πρόεδρος και ο Κοινοβουλευτικός μας, ο κ. Καζαμίας, στο θέμα της Μονής Σινά. Υπάρχουν και αυτές οι εξελίξεις που παρακολουθούμε όλοι, που δεν καταλαβαίνουμε τι γίνεται με την προσπάθεια καθαίρεσης του Δαμιανού, τη δική του απάντηση για Βαβυλωνία κ.λπ.

Στη φάση που είναι αυτή τη στιγμή το νομοσχέδιο προτείνουμε, όπως είπαμε και στις επιτροπές, σαφή οριοθέτηση της διοικητικής και νομικής αυτοτέλειας της Μονής Σινά με ασφαλιστικές ρήτρες σεβασμού των κανονισμών της, διαφάνεια και λογοδοσία, σεβασμό στην ιδιομορφία, αλλά και εγγυήσεις διαφάνειας, δικαιώματος πληροφόρησης και δημοκρατικής λογοδοσίας, ειδικά σε θέματα οικονομικής διαχείρισης και σύνθεσης των οργάνων, ειδικά για νομικό πρόσωπο δημοσίου δικαίου, κ.λπ..

(Στο σημείο αυτό την Προεδρική Έδρα καταλαμβάνει η Δ΄ Αντιπρόεδρος της Βουλής κ. ΟΛΓΑ ΓΕΡΟΒΑΣΙΛΗ)

Στα υπόλοιπα άρθρα, το δεύτερο μέρος, στην ανάγκη για διαφάνεια στη χρηματοδότηση και στους διορισμούς και μηχανισμούς ελέγχου σύγκρουσης συμφερόντων. Για τους κληρικούς και τους μουφτήδες ζητάμε πρόβλεψη δικαιωμάτων, δυνατότητα διοικητικής προσφυγής και ενιαία πλαίσια ενημέρωσης και εποπτείας, σεβασμό στην ιδιομορφία, αλλά και εγγυήσεις διαφάνειας, δικαιώματος πληροφόρησης και δημοκρατικής λογοδοσίας.

Το περίφημο αγκάθι για εμένα σ’ αυτήν την προσπάθεια, γιατί βρίσκουμε πάρα πολύ θετικά πράγματα στα υπόλοιπα μέρη, είναι το περίφημο τρίτο μέρος. Θα τελειώσω κιόλας με αυτό το τρίτο μέρος. Το πειθαρχικό δίκαιο δεν μπορεί να λειτουργήσει ως ποινικός κώδικας. Ζητάμε αρχικά αναλογικότητα, τεκμήριο αθωότητας και δυνατότητα ένστασης, πλήρη σεβασμό στην ακαδημαϊκή αυτονομία των Πανεπιστημίων, θωράκιση των δικαιωμάτων φοιτητών με ευάλωτο κοινωνικό προφίλ. Επισημαίνουμε την ανάγκη κατάργησης ή ουσιαστικής αναμόρφωσης διατάξεων, που οδηγούν στην ποινικοποίηση φοιτητικών δράσεων ή επιβάλλουν ποινές πριν από τελεσίδικες αποφάσεις, κάτι που προσβάλλει το τεκμήριο αθωότητας.

Και για την παραβίαση του τεκμηρίου αθωότητας στο άρθρο 65, προβλέπεται η δυνατότητα επιβολής μέτρων, αποκλεισμός από εξετάσεις, αναστολή φοιτητικής ιδιότητας με απλή άσκηση ποινικής δίωξης πριν από οποιαδήποτε τελεσίδικη δικαστική απόφαση, δηλαδή τιμωρία χωρίς απόδειξη. Αυτό δεν αποτελεί μόνο αδικία, θεωρώ ότι παραβιάζει το Σύνταγμα.

Δικαιώματα και ελευθερίες, τα Πανεπιστήμια πρέπει να παραμείνουν χώροι ελεύθερης διακίνησης ιδεών και έκφρασης χωρίς αστυνομική παρουσία ή μέτρα που περιορίζουν ή καταπνίγουν τις φοιτητικές ελευθερίες. Οι κάμερες και οι ελεγχόμενες είσοδοι είναι κατασταλτικά και αναποτελεσματικά μέτρα κατά τη γνώμη μας στην αντιμετώπιση των βαθύτερων αιτιών της βίας, τα οποία είναι κυρίως κοινωνικά και όχι εκπαιδευτικά.

Καταστολή, αυστηροποίηση ποινών ή η επιβολή διαγραφών ποινικοποιεί τη φοιτητική δράση. Η καταστολή δεν επιλύει τα προβλήματα, ξέρουμε ότι πολλές φορές τα οξύνει.

Ακαδημαϊκή αυτονομία, η καθολική επιβολή ενός ενιαίου πειθαρχικού πλαισίου χωρίς δυνατότητα προσαρμογής από τα ίδια τα ΑΕΙ υπονομεύει το θεμελιώδες δικαίωμα του αυτοδιοίκητου. Η εκπαιδευτική πολιτική απαιτεί εμπιστοσύνη, διαφάνεια και ανοιχτό διάλογο με την πανεπιστημιακή κοινότητα. Ζητούμε να δίνεται η αρμοδιότητα στα ίδια τα ιδρύματα να καθορίζουν το πειθαρχικό πλαίσιο λειτουργίας τους με σεβασμό στις αρχές της δίκαιης διαδικασίας.

Ποινικοποίηση της συμμετοχής, οι διατυπώσεις για τα πειθαρχικά παραπτώματα, όπως ανάρμοστη συμπεριφορά, παρεμπόδιση λειτουργίας, παραβίαση χώρων είναι ασαφής και εύκολα παρερμηνεύσιμες. Μπορούν να χρησιμοποιηθούν κατά το δοκούν εναντίον φοιτητικών κινητοποιήσεων ή έστω απλών διαφωνιών. Ζητάμε τον σαφή διαχωρισμό μεταξύ πειθαρχικού και ποινικού δικαίου και την κατοχύρωση δικαιώματος ένστασης ακρόασης και ένδικης προστασίας.

Οικονομικές κυρώσεις, η πρόβλεψη για αποζημιώσεις φθοράς δημόσιας περιουσίας σε φοιτητές χωρίς τελεσίδικη απόφαση δεν είναι ούτε αναλογική ούτε νομικά ανεκτή. Δεν είναι δυνατόν να επιβαρύνεται ένας φοιτητής με κόστος για μια αφισοκόλληση ή για μια κατάληψη που αποφασίστηκε συλλογικά. Προτείνουμε την απαλοιφή ή περιοριστική επαναδιατύπωση αυτών των διατάξεων.

Το δίλημμα των διαγραφών φοιτητών μετά τη συμπλήρωση του ν συν δύο, η αποπομπή φοιτητών μετά τη λήξη του προβλεπόμενου διαστήματος σπουδών αποτελεί ένα θεσμικά λεπτό και κοινωνικά εκρηκτικό θέμα, γιατί δεν αγγίζει μόνο τη διάρκεια της φοίτησης, αγγίζει το δικαίωμα στη δεύτερη ευκαιρία, αγγίζει ανθρώπινες ζωές. Ζούμε σε μια χώρα με χαμηλή φοιτητική μέριμνα, με ανεπαρκή συμβουλευτική, με φοιτητές που εργάζονται, που μεγαλώνουν παιδιά, που φροντίζουν συγγενείς και η διαγραφή με ένα απλό χρονικό όριο δεν είναι μεταρρύθμιση, είναι σκληρή πειθαρχική λογική που εξοστρακίζει τους πιο ευάλωτους. Ζητάμε να θεσπιστεί ενιαίο ψηφιακό και απλό σύστημα αίτησης παράτασης με εγγυημένη απάντηση εντός δεκαπέντε ημερών, να προβλεφθούν ειδικές διατάξεις για λόγους υγείας, αναπηρίας, εργασίας και οικογενειακής κατάστασης, να δημιουργηθούν δομές ψυχοκοινωνικής υποστήριξης στα ιδρύματα για όσους φοιτητές επιστρέφουν μετά από χρόνια και καμία διαγραφή χωρίς προηγούμενη ακρόαση και δυνατότητα προσφυγής.

Προτείνουμε μια παιδεία με δυνατότητα επανόρθωσης με δικαίωμα στην επιστροφή, μια παιδεία χωρίς αποκλεισμούς. Και επειδή λέγονται έτσι διάφορα παραδείγματα από άλλες ευρωπαϊκές χώρες, είπε ο Υπουργός είπε και ο εισηγητής σας παραδείγματα, ξέρετε εγώ συνήθως αυτό το να παίρνουμε παραδείγματα ξένων χωρών αλά καρτ είναι κάτι το οποίο προσωπικά σε μένα δεν είναι στη λογική μου. Μιλάμε για άλλες χώρες, μιλάμε για άλλες συνθήκες και παίρνουμε κάτι που συμβαίνει σε μία χώρα και λέμε αυτό συμβαίνει στη Σουηδία. Ναι, να δούμε τι συμβαίνει συνολικά στην Σουηδία; Γιατί παίρνουμε αυτό που μας συμφέρει να ακούσουμε για τη Σουηδία και όχι τα άλλα που δεν μας συμφέρει να ακούσουμε για τη Σουηδία, τη Γερμανία, τη Γαλλία, την Αγγλία. Αυτή η λογική των αλά καρτ επιχειρημάτων για μένα δεν λειτουργεί.

Πολιτισμός και αθλητισμός, πολύ θετικά σε αυτό το μέρος. Για τα e-sports Προτείναμε διακριτή κατηγοριοποίηση, εποπτεία, προστασία ανηλίκων, δημιουργία φορέα πιστοποίησης και ετήσια αξιολόγηση τίτλων. Για τον αθλητισμό προσωρινές εξαιρέσεις σας είπαμε σε αθλήματα, όπως το μπέιζμπολ για να μπορέσουν να αναπτυχθούν καλύτερα σε σχέση με τους προπονητές. Προστασία εργαζομένων και διαφάνεια στις αποζημιώσεις και αξιολογήσεις.

Στο άρθρο 95 κάποιες ορολογίες, κάποιες αποσαφηνίσεις, επιτρέπει μεταβίβαση περιουσίας χωρίς δημόσιο έλεγχο ή διαφάνεια.

Στο άρθρο 96, δεν προβλέπεται γνωμοδότηση δημόσιου φορέα.

Στο άρθρο 97, η αυστηροποίηση διαδικασίας και η θέσπιση κυρώσεων για παράνομη λειτουργία είναι θετική. Ίσως χρειάζεται μια περαιτέρω διευκρίνιση, τέτοιου τύπου παρατηρήσεις.

Μέρος πέμπτο, άλλο νομοσχέδιο, μαθητές με αναπηρία και ειδική αγωγή και εκπαίδευση, μη μόνιμες θέσεις ΕΑΕ. Οι εκπαιδευτικοί της ειδικής αγωγής βρίσκονται διαρκώς σε επισφάλεια. Ζητάμε ρητή πρόβλεψη μόνιμης οργανικής θέσης ΕΑΕ ανά δέκα, δώδεκα μαθητές, όχι έως δύο εκπαιδευτικοί με απόφαση, όπως προβλέπει το σχέδιο.

Υπάρχει ανεπαρκής επιμόρφωση. Οι δάσκαλοι και οι καθηγητές καλούνται να διαχειριστούν ΔΕΠΥ, αυτισμό, σύνθετες διαταραχές χωρίς κατάρτιση. Προτείνω τουλάχιστον είκοσι ώρες ετήσιας επιμόρφωσης ανά εκπαιδευτικό γενικής τάξης.

Αποκλεισμός γονέων, ζητάμε υποχρεωτική τριμερή συνάντηση, γονείς - ΕΔΥ- διεύθυνση, πριν από κάθε απόφαση για τροποποίηση πλαισίου φοίτησης.

Άλλες προτάσεις μας στο άρθρο 115, για τα βιβλία ξένων γλωσσών ζητήσαμε και ζητάμε κεντρική προμήθεια και δωρεάν προσβάσιμες ψηφιακές εκδόσεις. Οι φοιτητές της Νομικής αναφέρθηκαν -το είπα και στις επιτροπές μας- για το πρόβλημα που έχουν με τα βιβλία τους που αναγκάζονται να αγοράζουν βιβλία νόμων, οι οποίοι αλλάζουν κιόλας και πρέπει να αγοράζουν συνέχεια νέα βιβλία, ανανεωμένα βιβλία.

Στο άρθρο 116, για τα πρότυπα και πειραματικά, ζητάμε άμεση τοποθέτηση συμβούλων εκπαίδευσης και κατάρτιση αξιολογητών για να μην συνεχίζεται αυτή η παρατεταμένη αξιολόγηση ορφάνιας.

Παιδεία ενηλίκων και δια βίου μάθηση, δημόσια διαβούλευση πριν από κάθε ΚΥΑ αξιολόγησης, επιδοτούμενη επιμόρφωση αξιολογητών, αντιπροσώπευση εκπαιδευομένων και εργαζομένων σε όργανα διοίκησης.

Άρθρο 153, έκτακτη στήριξη λογοτεχνών, καλλιτεχνών, αναγκαίο φυσικά.

Άρθρα 155, αυτόματη παράταση συμβάσεως του φεστιβάλ Αθηνών Επιδαύρου, είναι και αυτό πολύ θετικό. Αποτρέπει κενά σε κρίσιμο θερινή περίοδο και πρόγραμμα. Πιθανή ανάγκη για μόνιμο προσωπικό.

Και στο άρθρο 156, κυρία Υπουργέ, όπως είπα και στις επιτροπές, για τον ΕΚΚΟΜΕΔ, αυτό που δεν είναι ακριβώς λεπτομέρεια για τον διακριτικό τίτλο που απαλείφεται ουσιαστικά ο τίτλος «Creative Greece» ή πηγαίνει στην άκρη, ας κρατήσουμε τον διακριτικό τίτλο τουλάχιστον στην αγγλική ορολογία, γιατί έχει καταστεί αυτή τη στιγμή brand name στους καλλιτεχνικούς κύκλους του εξωτερικού.

Συμπερασματικά, κυρία Υπουργέ, μιλήσατε όμορφα στις επιτροπές, πάρα πολύ όμορφα και μιλήσατε με αγάπη για τη δημόσια εκπαίδευση, για το δημόσιο σχολείο, το δημόσιο Πανεπιστήμιο. Είπα και στον Υφυπουργό δημόσιο σχολείο, δημόσιο Πανεπιστήμιο, υπεραιωνόβιος φοιτητής στο Εθνικό Μετσόβιο Πολυτεχνείο πια. Και είπατε ότι κάπως έτσι βλέπετε την προστασία της ελευθερίας έκφρασης. Και εγώ το παίρνω καλοπροαίρετα. Και λέω έτσι το βλέπετε, με αυτό τον τρόπο διασφαλίζετε εσείς -ο άλλος έχει μία άποψη, ο άλλος έχει μια άλλη άποψη- την ελευθερία έκφρασης με αυτήν τη νομοθέτηση.

Και η δική μου απάντηση σε αυτό είναι ότι, κυρία Υπουργέ, δεν θα το εκτελέσετε εσείς. Αν το εκτελούσατε εσείς, να το δοκιμάσουμε, να πούμε ότι εντάξει, θα δώσετε εσείς εντολές. Σας εμπιστεύομαι. Πάμε να το κάνουμε. Άλλοι θα δώσουν τις εντολές. Άλλοι θα το εκτελέσουν. Άλλα Υπουργεία, άλλοι υπεύθυνοι, άλλες κυβερνήσεις, άλλα καθεστώτα. Δημιουργούμε κάτι για το μέλλον αυτή τη στιγμή, που δεν ξέρω τι θα γίνει στο μέλλον. Βλέπω τι γίνεται στην Αμερική αυτή τη στιγμή, κάτι που δεν μας περνάει ποτέ από το μυαλό μας.

Αυτή τη στιγμή βλέπουμε τι γίνεται με ρυθμίσεις για τον covid, που εμένα με ανησυχούσαν από τότε. Βλέπουμε ότι κάποια νομοθέτηση, αναγκαία τότε για απαγόρευση κυκλοφορίας αξιοποιείται πια χωρίς να υπάρχει covid.

Αυτός είναι ο φόβος μου μένα και εκεί είναι μεγάλη μου ένσταση. Μπορώ να το δω πολύ καλοπροαίρετα και να πω ωραία, πάμε, έτσι το πιστεύετε, αλλά φοβάμαι πάρα πολύ σε τι χέρια θα πέσουν, πώς θα το εκτελέσουν.

Οι εξεγέρσεις έχουν πάει τον πλανήτη μπροστά. Το ξέρουμε αυτό, το ξέρετε και εσείς, από το Summer of Love και τα κινήματα για τα πολιτικά δικαιώματα και τις αντιπολεμικές πορείες και τις πανεπιστημιακές κινητοποιήσεις στην Καλιφόρνια, το Free Speech Movement στο Μπέρκλεϊ που για κάποιους οδήγησαν –κι εγώ το πιστεύω- στο Μάιο του ’68, που άλλαξε όλη την ιστορία του πλανήτη όπως την ξέρουμε και όλα τα δικαιώματά μας, αλλά και στη δικιά μας εξέγερση του Πολυτεχνείου, που –όπως είπα και στην επιτροπή- αν είχαν στα χέρια τους αυτοί οι άνθρωποι κάποια από αυτά τα όπλα τότε, δεν θέλω καν να φανταστώ τι θα συνέβαινε την πρώτη μέρα της εξέγερσης του Πολυτεχνείου και πώς θα ήταν η ζωή μας σήμερα.

Και σας το λέει αυτό ένας αιωνόβιος, υπεραιωνόβιος φοιτητής του πολυτεχνείου, που καλά θα κάνετε να με διαγράψετε άμεσα και ίσως εγώ είμαι η φωτεινή εξαίρεση σε όλο αυτό που προσπαθούμε λίγο έτσι να συζητήσουμε στις επιτροπές μας και σήμερα.

Βλέπω πολύ θετικά πολλά πράγματα στο νομοσχέδιο και παρακαλώ πολύ να δούμε κάπως πολύ πιο ανοιχτά αυτό το περίφημο αγκάθι του Μέρους Γ΄.

Σας ευχαριστώ πάρα πολύ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΟΥΣΑ (Όλγα Γεροβασίλη):** Ευχαριστούμε.

Κύριε Πρόεδρε, κύριε Κουτσούμπα, αν δεν σας ενοχλεί, να δώσουμε τρία λεπτά στον Υπουργό Ψηφιακής Διακυβέρνησης επί της τροπολογίας.

**ΔΗΜΗΤΡIOΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Εντάξει, για τρία λεπτά.

**ΔΗΜΗΤΡΙΟΣ ΠΑΠΑΣΤΕΡΓΙΟΥ** **(Υπουργός Ψηφιακής Διακυβέρνησης):** Θα είμαι πάρα πολύ σύντομος, κυρία Πρόεδρε, κύριε Πρόεδρε, κυρίες και κύριοι Βουλευτές.

Έρχομαι να υποστηρίξω δύο ζητήματα που αφορούν στο Υπουργείο μας: άρθρο 128 του νομοσχεδίου και άρθρο 4 της τροπολογίας 392.

Το άρθρο 128 μιλάει για την ανάγκη να νομοθετήσουμε τη δυνατότητα πληρωμής κάποιων sms, τα οποία στάλθηκαν τα προηγούμενα χρόνια. Στην ουσία είναι το ΣΥΖΕΥΞΙΣ ΙΙ, ένα πολύπαθο έργο το οποίο νομοθετήθηκε το 2011 και στην ουσία άρχισε να τρέχει δέκα χρόνια αργότερα. Στο ΣΥΖΕΥΞΙΣ ΙΙ προβλεπόντουσαν και μερικά εκατομμύρια sms, τα οποία όμως καταναλώθηκαν πολύ γρήγορα μέσα στην πανδημία. Για να έχετε μια τάξη μεγέθους, μέσα στην πανδημία ενώ αρχικά είχαν υπολογιστεί περίπου 90 εκατομμύρια sms, με την προαίρεση στάλθηκαν πολύ περισσότερα. Σήμερα έχουν σταλθεί περίπου 683 εκατομμύρια sms για όλες τις διαδικασίες του ελληνικού Δημοσίου, δηλαδή πανδημία, προληπτική ιατρική και όλα τα υπόλοιπα.

Ο ανάδοχος του έργου προφανώς συνέχισε να παρέχει τις υπηρεσίες, όμως κινήθηκε νομικά. Βγήκε πριν από λίγο καιρό και μία απόφαση του Πολυμελούς Πρωτοδικείου Πειραιά που δικαιώνει τον ανάδοχο. Προκειμένου να μπορέσουμε να τον πληρώσουμε και να γλιτώσουμε τόκους και δικαστικά έξοδα, ερχόμαστε να ζητήσουμε ακριβώς αυτό, το να γίνει δυνατή η πληρωμή του αναδόχου.

Στο εύλογο ερώτημα «μα γιατί δεν βγάζετε καινούργιο διαγωνισμό;», ο καινούργιος διαγωνισμός έχει ήδη φτάσει στο Ελεγκτικό Συνέδριο, προκειμένου να μπορέσουμε να αντλήσουμε από εκεί πέρα πόρους για την περαιτέρω πληρωμή και αποστολή των sms που το ελληνικό Δημόσιο έχει ανάγκη. Αυτό περίπου περιγράφει το άρθρο 128, καθώς και τη δυνατότητα πληρωμής αντίστοιχων υπηρεσιών προς και από τα κινητά τηλέφωνα του Δημοσίου.

Το άρθρο 4 της τροπολογίας 392, στην ουσία, ζητά να επεκτείνουμε κατά τρεις μήνες τη λειτουργία, τη νομιμοποίηση του ΔΣ της ΗΔΙΚΑ γιατί έχει μετατραπεί σε τεχνολογικό φορέα και ήδη την ώρα αυτή αλλάζουμε το καταστατικό της.

Ευχαριστώ πάρα πολύ.

**ΠΡΟΕΔΡΕΥΟΥΣΑ (Όλγα Γεροβασίλη):** Ξεπεράσατε λίγο το ’17-’18 , κύριε Υπουργέ, τα βήματα για το ΣΥΖΕΥΞΙΣ ΙΙ.

**ΔΗΜΗΤΡΙΟΣ ΠΑΠΑΣΤΕΡΓΙΟΥ** **(Υπουργός Ψηφιακής Διακυβέρνησης):** Αν θέλετε να σας τα πω, αλλά δεν είχα πολύ χρόνο.

**ΠΡΟΕΔΡΕΥΟΥΣΑ (Όλγα Γεροβασίλη):** Όχι, να μην τα πείτε, αλλά επειδή αναφερθήκατε στο ’11 και δεν είναι καλή ημερομηνία να την θυμάται κάποιος για το συγκεκριμένο έργο.

Παρακαλώ επόμενος ομιλητής είναι ο Γενικός Γραμματέας του Κομμουνιστικού Κόμματος Ελλάδας, ο κ. Δημήτρης Κουτσούμπας.

**ΔΗΜΗΤΡIOΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Κυρίες και κύριοι, το ΚΚΕ από την αρχή είχε προειδοποιήσει για τις απαράδεκτες μεθοδεύσεις της Κυβέρνησης σχετικά με την ψηφοφορία για την προανακριτική και τα διάφορα τεχνάσματα που πρόκειται να επιστρατεύσει, για να βγάλει λάδι τους Υπουργούς της που εμπλέκονται στο σκάνδαλο του ΟΠΕΚΕΠΕ.

Η Κυβέρνηση μάλιστα ξεπέρασε κάθε πρόβλεψη. Σήμερα τα ξημερώματα έφτασε στην αθλιότητα να επιστρατεύσει την επιστολική ψήφο για τους Βουλευτές της, αφού μέσα στην Αίθουσα παρευρίσκονταν μετρημένοι στα δάκτυλα του ενός χεριού.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Οκτώ!

**ΔΗΜΗΤΡIOΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Ναι, οκτώ.

Καταγγέλλουμε αυτή την διάτρητη και άκυρη διαδικασία και ψηφοφορία και επισημαίνουμε ότι είναι απόδειξη του συνολικού εκφυλισμού της παρασέρνοντας σε αυτό τον εκφυλισμό και την ίδια τη Βουλή, που ήδη είναι απαξιωμένη ανάμεσα στους εργαζόμενους της χώρας με τη συμβολή πολλών εδώ μέσα, εκτός των εγγενών προβλημάτων της, αφού αποτελεί απλά προσπάθεια μασκαρέματος αυτής της αστικής Δημοκρατίας με κοινοβουλευτικό μανδύα.

Την απάντηση την πήρε βέβαια από την Κοινοβουλευτική Ομάδα του ΚΚΕ και από τις υπόλοιπες Κοινοβουλευτικές Ομάδες της Αντιπολίτευσης που αποχώρησαν από αυτή την εκφυλιστική διαδικασία. Το ΚΚΕ δεν αναγνωρίζει αυτή την άκυρη ψηφοφορία και τα αποτελέσματά της. Το Κομμουνιστικό Κόμμα Ελλάδας δεν δίνει καμία δυνατότητα και διέξοδο στην προσπάθεια διαφυγής της Κυβέρνησης, προκειμένου αυτή να αποσείσει από πάνω της τις καραμπινάτες ευθύνες της σχετικά με το σκάνδαλο του ΟΠΕΚΕΠΕ. Η Νέα Δημοκρατία είναι πολύ βαθιά εκτεθειμένη για την με κάθε τρόπο προσπάθεια συγκάλυψης του σκανδάλου και αμνήστευσης των υπευθύνων.

Για το ΚΚΕ παραμένει ανοιχτή η υπόθεση των ποινικών διώξεων όλων των πολιτικών προσώπων που εμπλέκονται στο σκάνδαλο. Συνεπώς, θέτουμε επιτακτικά το ζήτημα της άμεσης, εντός της ημέρας, συνεδρίασης της Διάσκεψης των Προέδρων, με αποκλειστικό θέμα την αναγνώριση της ούτως ή άλλως δεδομένης ακυρότητας της διάτρητης χθεσινής ψηφοφορίας και να παραμείνουν ανοιχτές οι διαδικασίες για σύσταση προανακριτικής επιτροπής με την τήρηση όλων των προβλεπόμενων διατάξεων.

Κυρίες και κύριοι, και με το σημερινό πολυνομοσχέδιο γίνεστε για πολλοστή φορά προκλητικοί και ψεύτες στην προσπάθειά σας να υπερασπιστείτε τις αθλιότητες που φέρνετε για τα πανεπιστήμια με αυτό το πολυνομοσχέδιο. Άλλωστε δεν σας το λέει μόνο το ΚΚΕ να αποσύρετε το νομοσχέδιο αυτό εδώ και τώρα. Στην Επιτροπή Μορφωτικών Υποθέσεων δεν βρέθηκε ούτε ένας να το υπερασπιστεί, να βρει έστω κάτι θετικό. Όλοι μα όλοι οι φορείς –σε αυτούς αναφέρομαι και όχι σε κάποιους Βουλευτές άλλων Κοινοβουλευτικών Ομάδων εδώ μέσα και ειδικούς αγορητές- ήταν αρνητικοί εκεί.

Είστε μια τραγική μειοψηφία ανάμεσά τους και το νομοσχέδιο που φέρνετε αφορά την πλειοψηφία της νεολαίας και του λαού μας. Ούτε θέλετε ούτε μπορείτε να χτυπήσετε την όποια ανομία μέσα στα πανεπιστήμια και τις αιτίες της κυρίως. Γιατί εσείς βλέπετε σαν εχθρούς αυτούς που διεκδικούν, που αγωνίζονται, που ορθώνουν δράση και σκέψη για να καλυτερεύσει η ζωή, οι σπουδές και ο κόσμος.

Να είστε σίγουροι ότι αυτοί θα γίνουν ακόμα πολύ περισσότεροι. Γι’ αυτό άλλωστε παίρνετε και αυτά τα μέτρα. Ούτε θέλετε ούτε μπορείτε να αντιμετωπίσετε το φαινόμενο της παράτασης των σπουδών. Ίσα ίσα, τιμωρείτε αυτές και αυτούς που τα παλεύουν, κόντρα στις ταξικές δυσκολίες που εσείς και το σύστημα που εκπροσωπείτε ορθώνετε. Και αφού είστε μειοψηφία –τι πιο σύνηθες άλλωστε;- το φέρνετε το νομοσχέδιο σας μέσα στο κατακαλόκαιρο μήπως και πιάσετε στον ύπνο τις φοιτήτριες, τους φοιτητές, τους πανεπιστημιακούς, τους δασκάλους.

Δεν πήγε όμως και πολύ καλά ούτε αυτό. Ακόμα και σήμερα βρέθηκαν εδώ, αυτοί που βρέθηκαν έξω από τη Βουλή, και απαίτησαν να πάρετε πίσω αυτό το έκτρωμα. Ίσως βέβαια το ενοποιητικό στοιχείο αυτού του πολυνομοσχεδίου να είναι ότι αντιμετωπίζετε τις φοιτήτριες και τους φοιτητές κάτι σαν τους πληρωμένους στρατούς των διαφόρων επιχειρηματικών παραγόντων του αθλητισμού, που εσείς υπηρετείτε με το Μέρος Δ΄ του νομοσχεδίου.

Αλήθεια, τι απέγινε με εκείνες τις παραβατικές συμπεριφορές -γιατί από ό,τι φαίνεται παράνομες δεν τις θεωρείτε- διαφόρων μεγαλοπαραγόντων, για τις οποίες θα εφαρμόζατε τον νόμο, όποιος και αν παρανομεί; Αφήστε, λοιπόν, την υποκρισία περί βίας και ανομίας που θέλετε δήθεν να αντιμετωπίσετε. Αυτό που θέλετε είναι να προστατεύσετε την επιχειρηματική δράση και στα πανεπιστήμια μέσα και φυσικά, στα γήπεδα.

Μόλις προχθές έπιασε φωτιά στην Πολυτεχνειούπολη του Ζωγράφου. Οι πυροσβεστικές δυνάμεις δεν μπορούσαν να μπουν εύκολα στον χώρο λόγω κλειστών πυλών -δήθεν για την ασφάλεια ήταν κλειστές- οι θερμικές κάμερες που μπήκαν αποδείχθηκαν άχρηστες. Υπάρχουν κτίσματα με εύφλεκτα υλικά διάσπαρτα και μέσα στο δάσος. Κατά τα άλλα, η ασφάλεια σας μάρανε.

Η αλήθεια είναι ότι ασφαλίζετε τη λειτουργία των πανεπιστημίων προς σκοπούς ξένους και εχθρικούς από τις πραγματικές κοινωνικές ανάγκες, ιδιαίτερα, φυσικά, στις σημερινές συνθήκες πολεμικής εμπλοκής στα αρρωστημένα σχέδια των ΗΠΑ, του ΝΑΤΟ, της Ευρωπαϊκής Ένωσης, που με των λαών το αίμα ξαναμοιράζουν τη γη.

Απευθύνομαι στον Πρωθυπουργό: Είστε προκλητικός, κύριε Μητσοτάκη, όταν λέτε πως η υπό προϋποθέσεις παράταση στις διαγραφές φοιτητών που προβλέπεται στο νομοσχέδιο και η οποία συνεχίζει να αποκλείει άδικα χιλιάδες επί της ουσίας ενεργούς φοιτητές είναι απονομή χάριτος και τελευταία ευκαιρία. Σε ποιους δίνετε τελευταία ευκαιρία; Σε νέα παιδιά είκοσι τεσσάρων και είκοσι πέντε χρονών; Έχετε το θράσος να μιλάτε για τελευταίες ευκαιρίες και να δίνετε τελεσίγραφα σε ανθρώπους που είναι στην άνοιξη της ζωής τους και η πολιτική σας τους κόβει τα φτερά; Μιλάμε για νέα παιδιά που έχουν ξεπεράσει πολλά από τα εμπόδια που εσείς ορθώνετε στον δρόμο τους και εσείς και οι προηγούμενοι που κυβέρνησαν, αλλά και όσοι πίνετε εδώ μέσα νερό στην πολιτική της Ευρωπαϊκής Ένωσης και του ΟΟΣΑ στην εκπαίδευση.

Αυτό που ζητούν αυτά τα παιδιά, αυτό που οφείλει να κάνει η πολιτεία είναι να στηρίξει τις προσπάθειές τους, να δώσει απαντήσεις στην αγωνία τους για το μέλλον. Γι’ αυτό βρίσκονται αρκετοί από αυτούς στον δρόμο ακόμα και μέσα στο καλοκαίρι, για να κατακτήσουν δικαιώματα. Χορτάσανε από τις δήθεν ευκαιρίες.

Σας το λέμε ξεκάθαρα: Οι φοιτήτριες και οι φοιτητές δεν είναι ούτε εγκληματίες ούτε τεμπέληδες. Παρά το ότι σήμερα η κυβερνητική Πλειοψηφία και διάφοροι άλλοι ίσως πρόθυμοι θα ψηφίσουν αυτό το τερατούργημα, το ΚΚΕ και μέσα και κυρίως έξω από τη Βουλή θα δώσει όλες του τις δυνάμεις για να μείνει στα χαρτιά και τελικά να πεταχτεί και αυτό, όπως τόσοι άλλοι αντιλαϊκοί νόμοι, στον σκουπιδοτενεκέ της ιστορίας.

Και σας το λέμε ξεκάθαρα: Πίσω από την πυγμή κρύβεται η μεγάλη αδυναμία σας. Δεν μπορείτε να πείσετε και για αυτό παίρνετε τα μέτρα σας, αλλά ο λαός, η νεολαία δεν έχουν πει την τελευταία τους λέξη.

Και τι δεν ακούσαμε όλο αυτόν τον καιρό; Μέχρι και νεκρούς αναστήσατε για να πείσετε ότι το άδικο μέτρο των διαγραφών φοιτητών είναι δήθεν διοικητικός εξορθολογισμός και εκκαθάριση φοιτητικών καταλόγων. Ξέρετε, όμως, πάρα πολύ καλά ότι αυτό θα μπορούσε να είχε επιτευχθεί με μια απλή οδηγία διοικητικού χαρακτήρα. Μέχρι και τεμπέληδες διά στόματος Πρωθυπουργού παρουσιάσατε τις φοιτήτριες και τους φοιτητές που καθυστερούν την ολοκλήρωση των σπουδών τους. Ξέρετε, όμως, ότι είναι η πολιτική σας που δεν τους επιτρέπει να αφοσιωθούν απρόσκοπτα σε αυτές.

Εκεί, όμως, που ξεπεράσατε τον ήδη κακό εαυτό σας είναι όταν αναγκαστήκατε κάτω από την πίεση του κόσμου των πανεπιστημίων σε μια μικρή αναδίπλωση ως προς την εφαρμογή του άδικου μέτρου των διαγραφών, δίνοντας μια παράταση υπό προϋποθέσεις, οι οποίες συνεχίζουν να αποκλείουν άδικα χιλιάδες που παλεύουν με νύχια και με δόντια να ολοκληρώσουν τις σπουδές τους και αυτό είναι που διαφημίσατε ως τελευταία ευκαιρία.

Την ίδια στιγμή, βέβαια, όλες οι ευκαιρίες και πόρτες είναι ορθάνοιχτες για όποιον έχει γεμάτες τσέπες. Προβλέπεται, άλλωστε, με την πράξη της διαγραφής να παίρνουν βεβαίωση των πιστωτικών μονάδων που έχουν συγκεντρώσει και των μαθημάτων που έχουν περάσει. Γιατί; Δεν θέλει και πολλή σκέψη. Μα, για να μετακινηθούν ως πελατεία στα ιδιωτικά πανεπιστήμια με βάση και τη Σύμβαση της Λισσαβόνας που ψηφίσατε μαζί με το ΠΑΣΟΚ. Καμιά φορά οι συγκυρίες είναι και μαρτυριάρες.

Την ώρα που ανακοινώνετε ότι προσεχώς θα έχουν εγκαίνια με νέο brand name τα κολέγια που αναβαθμίσατε σε πανεπιστήμια για να υποδεχτούν φοιτητές-πελάτες, με το άλλο χέρι διαγράφετε χιλιάδες επί της ουσίας ενεργούς φοιτητές από τα δημόσια. Την ώρα που προβλέπετε σε αυτό εδώ το νομοσχέδιο που συζητάμε σήμερα ότι μπορούν να λειτουργούν χωρίς σύστημα πυρασφάλειας στις σχολές οι έμποροι πτυχίων, μην τυχόν και καθυστερήσει η έναρξη του επιχειρηματικού τους κύκλου από Σεπτέμβρη, με το άλλο χέρι αξιοποιείτε ως πρόσχημα την ασφάλεια στα πανεπιστήμια για να φιμώσετε τους φοιτητές και τους πανεπιστημιακούς δασκάλους. Τέτοια πρεμούρα έχετε για να διαθέσετε πελατεία στους διάφορους εμπόρους πτυχίων!

Όμως, για να μην σας αδικούμε, θέλετε πελατεία και για τα δημόσια. Αυτό, άλλωστε, εννοούσατε, όταν μιλούσατε για αναβάθμιση του δημόσιου πανεπιστημίου στον ανταγωνισμό με τα ιδιωτικά. Πραγματικός στόχος των διαγραφών -το οποίο ομολόγησε και ο ίδιος ο Πρωθυπουργός- είναι να βελτιώνετε εικονικά κάποιους δείκτες για να ανέβουν μερικά ποντάκια στις διεθνείς κατατάξεις τα δημόσια πανεπιστήμια, να τους γυαλίσετε τη βιτρίνα για να προσελκύσετε πελατεία. Αυτή είναι η περιβόητη ανταγωνιστικότητα των πανεπιστημίων με τις ευλογίες της Ευρωπαϊκής Ένωσης, που όλοι -πλην ΚΚΕ- επικαλείστε. Διαγράφετε όσους δε φέρνουν έσοδα από δίδακτρα για να υποδεχτείτε φοιτητές-πελάτες.

Αλήθεια, αυτός δεν είναι ο λόγος για τον οποίο εξαιρείτε και το Ελληνικό Ανοικτό Πανεπιστήμιο από το μέτρο, ότι πληρώνουν δίδακτρα οι φοιτητές; Δεν περιμέναμε, βέβαια και τίποτα καλύτερο ούτε από την Κυβέρνηση της Νέας Δημοκρατίας ούτε από το ΠΑΣΟΚ, που πρώτο με τον νόμο Διαμαντοπούλου είχε θεσπίσει ανώτατο όριο φοίτησης, υπερψήφισε τις διατάξεις του νόμου-πλαισίου της Κεραμέως για τις διαγραφές και μάλιστα, τώρα νιώθει και δικαιωμένο, όπως λέει, που θα εφαρμόσετε τις διαγραφές με ένα μοτίβο πιο κοντά στον νόμο Διαμαντοπούλου από ό,τι στον νόμο Κεραμέως. Κατά τα άλλα, τους κατηγορείτε και για τοξική Αντιπολίτευση.

Όμως, βέβαια, κρίνετε τα παιδιά που πέρασαν στα πανεπιστήμια και αντιμετωπίζουν χίλιες όσες δυσκολίες για την ολοκλήρωση των σπουδών τους με ύφος χιλίων καρδιναλίων, με υπεροψία. Λογικό για εσάς, για την τάξη που εκπροσωπείτε.

Εμείς, όμως, σας λέμε ότι δεν είναι ταπεινό να απαιτείς, να διεκδικείς το δικαίωμα στις σπουδές, δεν είναι ταπεινό να το παλεύεις μέχρι τέλους, να λες «μπορεί να έχω μόνο στήριγμα την οικογένειά μου, να έχω απέναντί μου αυτό το άδικο και ταξικό κράτος που μου βάζει εμπόδια, να γίνομαι λάστιχο ανάμεσα στη δουλειά και στο πανεπιστήμιο, αλλά θα την τελειώσω τη σχολή, θα παλέψω οι κόποι, οι προσπάθειές μου, οι δικές μου, της οικογένειάς μου να βρουν δικαίωση».

Κυρίες και κύριοι της Κυβέρνησης, γνωρίζετε πολύ καλά ότι και αυτό το νομοθέτημα θα συναντήσει σοβαρές αντιστάσεις. Γι’ αυτό προβλέπετε πειθαρχικές ποινές για να εφαρμοστεί αυτό το άδικο και ταξικό μέτρο, αυτός ο νέος κόφτης από τα δημόσια πανεπιστήμια. Λογικό, αφού είστε μειοψηφία μέσα στα πανεπιστήμια.

Απαντήστε, λοιπόν: Αντί να κουνάτε το δάχτυλο και να απειλείτε με διαγραφή τα παιδιά που παλεύουν να σπουδάσουν, γιατί δεν ακούτε τις φοιτήτριες και τους φοιτητές, τους πανεπιστημιακούς δασκάλους, τους πρυτάνεις, που λένε ότι η παράταση των σπουδών είναι ένα πολυπαραγοντικό φαινόμενο, στην εμφάνιση του οποίου βαραίνουν οικονομικοί και κοινωνικοί παράγοντες, όπως είναι η εργασία παράλληλα με τις σπουδές, το άγχος της επιβίωσης και μορφωτικά επίσης κενά από τις προηγούμενες βαθμίδες της εκπαίδευσης;

Γιατί δεν παίρνετε μέτρα ουσιαστικής στήριξης των φοιτητών και φοιτητριών; Γιατί δεν ξεκινάτε από το φλέγον, ειδικά αυτή την περίοδο, πρόβλημα που αντιμετωπίζουν οι λαϊκές οικογένειες, την εύρεση φοιτητικής στέγης; Γιατί δεν φτιάχνετε δημόσιες και δωρεάν φοιτητικές εστίες που να καλύπτουν όλες και όλους που σπουδάζουν εκτός τόπου μόνιμης κατοικίας;

Και δεν θέλουμε να ακούσουμε πάλι ότι έχετε δώσει αύξηση 40 ευρώ τον μήνα στο φοιτητικό στεγαστικό επίδομα, ενώ τα ενοίκια, όπως ξέρετε, έχουν φτάσει στον Θεό και από τα οποία μάλιστα αποκλείετε όλους και όλες όσους και όσες σπουδάζουν σε Αθήνα και Θεσσαλονίκη. Ούτε βεβαίως θέλουμε να ακούσουμε δήθεν συμβουλές του τύπου «να διαλέγουν υπεύθυνα οι οικογένειες σχολή».

Έχετε φτιάξει ένα αφήγημα και προσπαθείτε να παρουσιάσετε μια εικονική πραγματικότητα μέσα στα πανεπιστήμια, για να κουκουλώσετε τις πραγματικές σας προθέσεις. Ούτε τα δικά σας στοιχεία δεν συμφωνούν με τα σενάρια γουέστερν που φτιάχνετε εδώ. Γι’ αυτό αξιοποιείτε μεμονωμένα καταδικαστέα σκηνικά και τα φουσκώνετε για να πείσετε την κοινωνία. Καμία σχέση, όμως, δεν έχουν όλα αυτά με την καθημερινότητα των πανεπιστημίων.

Αντίθετα, οι διάφοροι «Φραπέδες», οι «Χασάπηδες» και άλλα κατακάθια που υπάρχουν και στα πανεπιστήμια δεν παίζουν πρώτο θέμα, γιατί αποδεικνύουν ότι ο διαφθορέας και μέσα στα πανεπιστήμια είναι η πολιτική του κέρδους, είναι η πολιτική της Ευρωπαϊκής Ένωσης των λόμπι. Μην κάνετε ότι πέφτετε πάλι από τα σύννεφα! Υπάρχει διαφθορά, υπάρχουν κυκλώματα, υπάρχουν συμφωνίες κάτω από το τραπέζι, όπως και μασούλημα εκατομμυρίων και άλλες ιστορίες ανομίας στα πανεπιστήμια τα οποία και ξέρετε. Αυτά τα φαινόμενα αναπτύσσονται στο έδαφος της νόμιμης λειτουργίας και δράσης των πανεπιστημίων, της διαπλοκής τους δηλαδή με επιχειρηματικά συμφέροντα που έχουν λόγο για όλα, μέχρι και για τα προγράμματα σπουδών. Αυτό ακριβώς είναι που θέλετε να προστατεύσετε.

Κατά τον ίδιο τρόπο, προστατεύσατε τις δύο προηγούμενες μέρες εδώ μέσα στη Βουλή και τους δύο πρώην Υπουργούς σας, για τους οποίους η δικογραφία του σκανδάλου του ΟΠΕΚΕΠΕ εμπεριέχει σοβαρές ενδείξεις -δεν θα κουραστούμε να το λέμε- ποινικών ευθυνών, αλλά και την ίδια την πολιτική της ΚΑΠ και των κυβερνήσεων που αποτέλεσε και αποτελεί το καλύτερο φυτώριο και τέτοιων σκανδάλων. Όμως, δεν θα σας περάσει.

Επίσης, δεν μπορείτε να χωνέψετε ότι τρώει πόρτα η πολιτική σας στα πανεπιστήμια. Για παράδειγμα, δεν μπορείτε να χωνέψετε ότι η πολυδιαφημιζόμενη Πανεπιστημιακή Αστυνομία εξελίχθηκε σε ιλαροτραγωδία με την αποφασιστική παρέμβαση των φοιτητών και των εργαζομένων μέσα στα πανεπιστήμια, ότι ακυρώνονται στην πράξη αντιδραστικοί νόμοι που ψηφίζονται με ευρείες πλειοψηφίες εδώ μέσα, ότι ο μεγαλειώδης αγώνας του κόσμου των πανεπιστημίων πέρυσι ενάντια στα ιδιωτικά πανεπιστήμια αποκάλυψε τις πραγματικές σας στοχεύσεις, ξεσκέπασε τα ψέματά σας και ανάγκασε και τα κόμματα του «ναι μεν, αλλά» να καταψηφίσουν, ότι δύο χρόνια τώρα δεκάδες χιλιάδες φοιτητές σε όλη τη χώρα καταγγέλλουν αυτή την εγκληματική πολιτική και στον σιδηρόδρομο και σας εμποδίζουν μαζί με όλο τον λαό να συγκαλύψετε το έγκλημα των Τεμπών, ότι δεκάδες χιλιάδες φοιτητές, επίσης, διαδηλώνουν για το δικαίωμα του παλαιστινιακού λαού να έχει πατρίδα και απαιτούν να βγουν έξω από τα πανεπιστήμια οι νατοϊκοί φονιάδες που βάζουν χέρι στην έρευνα.

Αυτά είναι που σας ενοχλούν, γιατί όποιος ξέρει να διαβάζει ελληνικά, καταλαβαίνει αμέσως ότι βασικός και κύριος στόχος, σκοπός του νομοσχεδίου, είναι η ενίσχυση μηχανισμών καταστολής και παρακολούθησης. Άλλωστε, τα πειθαρχικά παραπτώματα που προβλέπεται να έχουν τις βαρύτατες ποινές, που φτάνουν έως και την απώλεια φοιτητικής ιδιότητας, είναι αυτά που με τις διατυπώσεις-λάστιχο που κάνετε αξιοποιούνται μόνο για καταστολή φοιτητικών αγώνων. Αντίθετα, είστε πιο χαλαροί με τα κυκλώματα αντιγραφής στα οποία εδώ εδώ που τα λέμε πρωτοστατεί η ΔΑΠ ή με τα κυκλώματα διακίνησης ναρκωτικών.

Αλήθεια, τα αντιδραστικά αυτά άρθρα τα έχετε ξεπατικώσει από τις τακτικές του Κολούμπια των ΗΠΑ, το οποίο πλέον, ξέρετε, διαγράφει φοιτητές με την κατηγορία του αντισημιτισμού, σαν αυτά που ακούσαμε από τον Φλωρίδη χθες εδώ, επειδή καταγγέλλουν τα εγκλήματα των Αμερικανών, του ΝΑΤΟ, του κράτους- δολοφόνου του Ισραήλ, του στρατηγικού σας εταίρου ενάντια στους λαούς εκεί της περιοχής; Ή μήπως θα βρούμε πολλά κοινά τελικά αν πάμε έναν αιώνα πίσω στα τότε «ιδιώνυμα» του Βενιζέλου; Σας το θύμισε και η εισηγήτριά μας, η Αφροδίτη.

**ΠΑΡΘΕΝΑ (ΠΟΠΗ) ΤΣΑΠΑΝΙΔΟΥ:** Η Κτενά!

**ΔΗΜΗΤΡIOΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Ορίστε;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Η Κτενά!

**ΔΗΜΗΤΡIOΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Θέλετε και το επίθετο; Μία είναι η Αφροδίτη εδώ μέσα! Βουλευτής Βόρειου Τομέα του ΚΚΕ και πανεπιστημιακή, επίσης. Κτενά είναι το επίθετό της.

Μάλιστα, έχει γραφεί πλέον στην ιστορία -και θα το επαναλάβω κι εγώ για να θυμηθείτε- ότι ο Άλμπερτ Αϊνστάιν μαζί με πολλούς άλλους Γερμανούς επιστήμονες έστειλαν τότε επιστολή διαμαρτυρίας στον Ελευθέριο Βενιζέλο και στη σύγκλητο του ΕΚΠΑ από όπου διαγράφονταν πέντε φοιτήτριες και φοιτητές, λόγω φρονημάτων. Τόσο πίσω, έναν αιώνα πριν, μας γυρνάτε με αυτό το αναχρονιστικό έκτρωμα.

Τώρα, εκατό χρόνια μετά, νομοθετείτε ένα νέο «ιδιώνυμο» αδίκημα. Ποινικοποιείτε ακόμα και την έκφραση διαφορετικής άποψης αν κριθεί ότι αυτή είναι δήθεν διχαστική. Μιλάτε για ποινές φυλάκισης αν οποιοσδήποτε φοιτητής ή εργαζόμενος τολμήσει να μπει σε κτίριο της διοίκησης ή του ΕΛΚΕ. Μιλάτε για ποινές που φτάνουν ως και τη διαγραφή φοιτητών αν κάποιος διακόψει κάποια ακαδημαϊκή λειτουργία ή κάποιο όργανο και μάλιστα αυτοδίκαια, καταργώντας ακόμα και το τεκμήριο της αθωότητας. Μάλιστα, προβλέπετε βαρύτατες ποινές αν δύο ή περισσότερα άτομα έχουν οργανωθεί. Θέλετε να μετατρέψετε τους πανεπιστημιακούς δασκάλους σε χωροφύλακες με πειθαρχικές ποινές αν δεν καταγγείλουν φοιτητές που αγωνίζονται ή αν δεν συμμετέχουν σε πειθαρχικά συμβούλια. Μπορεί να ασκήσει πειθαρχική δίωξη σε φοιτητή ακόμα και ο ίδιος ο Υπουργός. Τέτοια αυτονομία τα πανεπιστήμια! Φτιάχνετε και παρατηρητήριο για την πρόληψη της βίας. Γιατί; Για να φακελώνετε φοιτητές και καθηγητές που διαφωνούν μαζί σας σαν το «Σπουδαστικό» της Ασφάλειας του 21ού αιώνα;

Όσο για τα κόμματα της Αντιπολίτευσης, όπου σταθούν και όπου βρεθούν εδώ μέσα, μιλούν για ιδεοληψίες κυρίως της Κυβέρνησης που δεν εναρμονίζονται δήθεν, όπως λένε κάποιοι, με τις κατευθύνσεις της Ευρωπαϊκής Ένωσης. Έλεος πια με αυτό το ξέπλυμα και τις ιδεοληψίες όλων σας! Μα, στις ίδιες τις εκθέσεις της Ευρωπαϊκής Ένωσης αναφέρεται σαν βασικό μέλημα η αντιμετώπιση της ριζοσπαστικοποίησης στους χώρους των πανεπιστημίων. Αφήστε που η Ευρωπαϊκή Ένωση έχει φτιάξει και ορισμό για την ακαδημαϊκή ελευθερία και δείκτες για τη μέτρησή της. Ξέρετε τι λέει; Σύμφωνα με την Ευρωπαϊκή Ένωση, λοιπόν, περισσότερη ακαδημαϊκή ελευθερία έχουν τα πανεπιστήμια που επιβάλλουν δίδακτρα, που εμπορεύονται τις υποδομές τους και που είναι αυτόνομα από την κρατική χρηματοδότηση. Ανάμεσα σε άλλα, λοιπόν, μετράνε και τη βία και καταγράφουν αρνητική αναφορά στις κινητοποιήσεις ενάντια στην Πανεπιστημιακή Αστυνομία. Για τέτοια και τόση ελευθερία μιλάμε!

Κύριοι της Κυβέρνησης, διακηρύσσετε ότι η ελεγχόμενη πρόσβαση διασφαλίζει ότι δεν θα μπαίνουν στα πανεπιστήμια άνθρωποι που δεν έχουν σχέση με αυτά. Απαντήστε μας. Γιατί δίνετε ελευθέρας εισόδου σε νατοϊκούς φονιάδες, σε οπλοβιομηχανίες, σε ομίλους, σε εταιρίες που στήνουν ακόμα και δικά τους προγράμματα σπουδών, σε στελέχη διάφορα επιχειρήσεων και εκπροσώπους εργοδοτικών ενώσεων οι οποίοι συμμετέχουν και σε όργανα διοίκησης των πανεπιστημίων; Θα έχουν πρόσβαση οι φοιτήτριες και οι φοιτητές σε υποδομές και εξοπλισμό των πανεπιστημίων ή θα συνεχίσετε να τους αφήνετε στην απ’ έξω, για να χρησιμοποιούνται αποκλειστικά σε επί πληρωμή προγράμματα;

Προβλέπετε αποζημίωση των ΑΕΙ από τους υπαίτιους, αν προκληθεί φθορά, για να μην πληρώνει, λέτε, ο λαός τα σπασμένα. Απαντήστε μας, όμως. Θα πληρώνουν οι εταιρείες που χρησιμοποιούν τις υποδομές για δικό τους αποκλειστικά όφελος και τις στερούνται οι φοιτητές ή θα τις παίρνουν διαλυμένες οι ερευνητές;

Η πολιτική σας τσακίζει τα πανεπιστήμια, πνίγει την έρευνα, καθηλώνει την επιστήμη, γιατί δεν θέλει τον νέο κριτικό, δημιουργικό νου, που θα αμφισβητεί, θα αποκαθηλώνει το παλιό, το κατεστημένο και θα φέρνει νέες, πραγματικά καινοτόμες ιδέες, θα απαλλάσσει τον άνθρωπο από τον μόχθο, αλλά και από ανορθολογικές και αντιεπιστημονικές θεωρίες.

Το πανεπιστήμιο μπορεί και πρέπει να είναι χώρος ανοιχτός στις νέες ιδέες, στον διάλογο, στη ζύμωση και τη διαπάλη. Πρέπει να είναι χώρος ανοιχτός στη μάθηση, χωρίς ταξικούς περιορισμούς, που στηρίζει την έρευνα χωρίς αποδείξεις σκοπιμότητας, δηλαδή κερδοφορίας.

Το νέο, το πραγματικά προοδευτικό, είναι αυτό που αντιστρατεύεται την αδικία σήμερα. Έχετε διαλέξει πλευρά και έχουμε επιλέξει και εμείς. Είμαστε με τους φοιτητές, τους πανεπιστημιακούς που παλεύουν και σήμερα ενάντια στο νομοσχέδιό σας και είστε με το κυνήγι μαγισσών, μία Ιερά Εξέταση στον 21ο αιώνα. Είμαστε η φωνή τους που ακούστηκε και ακούγεται και εδώ και στους δρόμους, μαζί τους και θα σπάει στην πράξη τις απαγορεύσεις σας, γιατί το δίκιο ξέρει πάντα να βρίσκει τον δρόμο του για να εκφραστεί.

Είμαστε με τη νεολαία που ασφυκτιά από την ταξική πολιτική σας. Οι νέες και οι νέοι της χώρας θα γράψουν τη δική τους ιστορία, όπως και οι προηγούμενες γενιές και αυτή θα είναι γραμμένη με τους αγώνες τους για τα δικαιώματα, για τις ανάγκες και τα όνειρά τους.

Σας ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Θα δώσω για ένα λεπτό τον λόγο στον Υφυπουργό Ναυτιλίας κ. Γκίκα επί τροπολογίας και μετά θα ακολουθήσετε με τη σειρά οι πολιτικοί Αρχηγοί.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Να τους ανακοινώσετε κιόλας.

**ΠΡΟΕΔΡΕΥΟΥΣΑ (Όλγα Γεροβασίλη):** Θα ανακοινώσω αμέσως μετά τον κ. Γκίκα.

Ορίστε, κύριε Γκίκα, έχετε τον λόγο.

**ΣΤΕΦΑΝΟΣ ΓΚΙΚΑΣ (Υφυπουργός Ναυτιλίας και Νησιωτικής Πολιτικής):** Κύριοι Υπουργοί, κυρίες και κύριοι συνάδελφοι, μιλάμε για το άρθρο 2 της τροπολογίας, με το οποίο ουσιαστικά παρατείνεται από το 2022 και μετά το επίδομα που παίρνουν οι σπουδαστές των Ακαδημιών Εμπορικού Ναυτικού για τα εκπαιδευτικά τους ταξίδια.

Η μέχρι τώρα νομοθεσία το κάλυπτε αυτό μέχρι και 2/4/2022 για το πρώτο ταξίδι και μέχρι 1/1/2023 για το δεύτερο ταξίδι. Η Κυβέρνηση με την τροπολογία αυτή αναδρομικά θα πληρώσει το επίδομα αυτό και για το πρώτο και για το δεύτερο ταξίδι μέχρι το τέλος αυτής της Προγραμματικής Περιόδου, δηλαδή μέχρι το 2029. Είναι περίπου 45 εκατομμύρια για το πρώτο ταξίδι και 44 εκατομμύρια για το δεύτερο ταξίδι. Αυτό είναι πολύ θετικό και προστίθεται στο επίδομα που παίρνουν πλέον οι φοιτητές των Ακαδημιών Εμπορικού Ναυτικού, που όπως γνωρίζετε είναι τρεις χιλιάδες τετρακόσια ευρώ τον χρόνο.

Το δεύτερο θέμα είναι ότι παρατείνουμε και για τη χρονική περίοδο 2025-2026 και 2026-2027 την έδρα της Σχολής Δοκίμων Λιμενοφυλάκων στο Ναυτικό Οχυρό του Σκαραμαγκά. Η προθεσμία έληγε στις 31 Οκτωβρίου του 2025. Άρα, και για το 2025-2026 και για το 2026-2027 η Σχολή Δοκίμων Λιμενοφυλάκων θα έχει έδρα το Ναυτικό Οχυρό Σκαραμαγκά.

Ευχαριστώ, κυρία Πρόεδρε.

**ΠΡΟΕΔΡΕΥΟΥΣΑ (Όλγα Γεροβασίλη):** Τώρα έχει τον λόγο ο Πρόεδρος του ΠΑΣΟΚ-Κινήματος Αλλαγής κ. Νίκος Ανδρουλάκης.

Θα ακολουθήσουν, όπως σας είπα, ο Πρόεδρος της Κοινοβουλευτικής Ομάδας του ΣΥΡΙΖΑ-Προοδευτική Συμμαχία κ. Φάμελλος, ο Πρόεδρος της Κοινοβουλευτικής Ομάδας Νίκη κ. Νατσιός και η παρέμβαση της Προέδρου της Πλεύσης Ελευθερίας κ. Ζωής Κωνσταντοπούλου.

Ορίστε, κύριε Ανδρουλάκη, έχετε τον λόγο.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Κυρία Πρόεδρε, κυρίες και κύριοι συνάδελφοι, ήρθα με τη διάθεση να καλωσορίσω στη Βουλή των Ελλήνων την επιστολική Κοινοβουλευτική Ομάδα της Νέας Δημοκρατίας, αλλά δεν τους βλέπω ούτε σήμερα εδώ!

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

Θα παρακαλούσα το Προεδρείο να τους ενημερώσει να επιστρέψουν! Η ψηφοφορία ολοκληρώθηκε! Ελάτε πίσω! Ελάτε!

**ΠΡΟΕΔΡΕΥΟΥΣΑ (Όλγα Γεροβασίλη):** Θα στείλω γράμμα, κύριε Ανδρουλάκη. Με επιστολή θα το κάνω.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Κι εσείς επιστολικά.

Κυρίες και κύριοι συνάδελφοι, χθες, η πολιτική δειλία του Πρωθυπουργού οδήγησε σε μία πρωτοφανή θεσμική και κοινοβουλευτική παρεκτροπή, μία εκτροπή κοινοβουλευτικών διαδικασιών, όπως έχουν καθιερωθεί όχι εθιμοτυπικά, αλλά βάσει του Συντάγματος και βάσει του Κανονισμού Λειτουργίας της Βουλής των Ελλήνων.

Το ερώτημα είναι τι ακριβώς συνέβη χθες, γιατί σε μια πρωτοφανή διαδικασία ήταν ένας στο Προεδρείο, επτά Βουλευτές της Νέας Δημοκρατίας στα έδρανά τους, άρα σύνολο οκτώ, ψήφισαν εξήντα επτά επιστολικά και έμειναν στο σπίτι τους σε μια κορυφαία κοινοβουλευτική διαδικασία εβδομήντα εννέα Βουλευτές της Νέας Δημοκρατίας!

Πότε ξανάγινε αυτό ιστορικά στη Βουλή; Πενήντα χρόνια Μεταπολίτευσης, πότε ξανά έγινε αυτό; Ποτέ ξανά είχαμε έναν Πρωθυπουργό που να φοβάται την ελεύθερη βούληση των Βουλευτών του και να λέει «Έχουμε τρεις κατηγορίες Βουλευτών, τους αυτοφωράκηδες οκτώ, τους ελεγχόμενους εξήντα εννέα και τους επίφοβους εβδομήντα εννέα να είναι παγιδευμένοι στο σπίτι τους, μη γίνει κανένα ατύχημα για τον κ. Βορίδη και τον κ. Αυγενάκη!

Τι πάθατε; Covid; Ομαδική δηλητηρίαση; Να σας πω τι πάθατε. Πάθατε ομαδική δυσανεξία στη διαφάνεια. Και αυτό το χθεσινό τραύμα στην ιστορία του ελληνικού κοινοβουλευτισμού είναι με το ονοματεπώνυμο του κ. Μητσοτάκη…

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

…ενός δειλού Πρωθυπουργού που φοβάται όχι μόνο τη διαφάνεια και τη δικαιοσύνη, αλλά εν τέλει και την ίδια την κοινοβουλευτική ομάδα της Νέας Δημοκρατίας.

Αυτός ο φόβος τον οδήγησε σε μια διαδικασία-φιάσκο. Η αγωνία του να προστατεύσει Βορίδη και Αυγενάκη αποδεικνύει έναν εκβιαζόμενο Πρωθυπουργό, έναν Πρωθυπουργό που επιλέγει μια πρωτοφανή μεθόδευση, μία μεθόδευση που δεν έχει ξανασυμβεί στα χρονικά και που οδηγεί σε αυτογελοιοποίηση και τη Βουλή και το κόμμα του.

Εμείς, όμως, σταθήκαμε με συνέπεια απέναντι στους θεσμούς και δεν σας επιτρέψαμε να ολοκληρώσετε το έργο και της παραγραφής και της αμνήστευσης Βορίδη και Αυγενάκη. Τι θέλατε να πετύχετε, για το περιγράψουμε απλά και να το καταλάβουν όλοι οι Έλληνες; Το 2008-2009 σε μία ανάλογη περίπτωση, τότε ο κ. Καραμανλής είπε καθαρά: «Φεύγουμε». Και επειδή δεν υπήρχε το εκατόν πενήντα ένα η Προανακριτική δεν απορρίφθηκε και ήρθε σε επόμενο χρόνο.

Δεν είχατε, λοιπόν, την ευθύτητα ούτε να ακολουθήσετε την πρόσφατη ιστορία του δικού σας κόμματος σε ανάλογες περιπτώσεις, για να καταλάβετε ποια θα είναι η περίοδος Προεδρίας του Κυριάκου Μητσοτάκη στη σύγχρονη ιστορία της Νέας Δημοκρατίας. Δεν μείνατε, όμως, κιόλας. Γιατί; Γιατί φοβάστε. Φοβάστε τους Βουλευτές σας. Ούτε να φύγετε με ευθύτητα ούτε να μείνετε με ευθύτητα. Και τι κάνατε; Πονηριές, αυτοσχεδιασμούς, σκοτεινές μεθοδεύσεις. Όλοι, όλοι οι Πρόεδροι και οι Βουλευτές σάς ρωτήσαμε πολλές φορές χθες: Θα μείνετε ή θα φύγετε; Καθαρό ερώτημα. Ούτε μείνατε ούτε φύγατε. Τι κάνατε; Καταπατήσατε το Σύνταγμα και ευτελίσατε τη Βουλή των Ελλήνων.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

Γιατί πολύ απλά έχουμε εκβιαζόμενο Πρωθυπουργό από Βορίδη και Αυγενάκη και μια Κοινοβουλευτική Ομάδα που είναι τρεις τάσεις. Οι απολύτως ελεγχόμενοι -οι αυτοφωράκηδες-, οι ημιελεγχόμενοι και οι επικίνδυνοι και ανεξέλεγκτοι. Και θέλετε έτσι να κυβερνήσετε τη χώρα.

Τι έργο σηκώσατε, για να τα πω πάρα πολύ απλά και περιγραφικά; Όπως η εγκληματική οργάνωση του ΟΠΕΚΕΠΕ, «Φραπέδες, χασάπηδες» και οι γνωστοί σας φίλοι, εκμεταλλεύτηκαν την προσωρινή τεχνική λύση, για να βγάλουν εκατομμύρια ευρώ εις βάρος του ελληνικού λαού, έτσι και χθες οι «Φραπέδες» του Μαξίμου και οι «χασάπηδες» που αφήσατε πίσω σας στο Προεδρείο της Βουλής, χρησιμοποίησαν την προσωρινή διεύρυνση άσκησης, λόγω πανδημίας, της επιστολικής ψήφου, για να στήσετε ένα έργο εξευτελισμού της Βουλής των Ελλήνων.

Γι’ αυτό, λοιπόν, εμείς είμαστε εδώ, στέλνοντας ένα καθαρό μήνυμα. Αν νομίζετε ότι ο θεσμικός σας κατήφορος δεν έχει τέλος και θα τον ανέχεται συνεχώς ο ελληνικός λαός, για να μένετε στην εξουσία, είστε γελασμένοι! Το τέλος θα το βάλει με την ψήφο του ο ελληνικός λαός στις επόμενες εθνικές εκλογές, κύριοι της Νέας Δημοκρατίας, πρωταγωνιστές στη διαφθορά, στη μεθόδευση και στην ατιμωρησία!

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

Πώς θα βγάλουμε λεφτά, πώς θα προστατεύσουμε τους δικούς μας, πώς θα ευτελίσουμε τους θεσμούς, αλλά είστε μία Κυβέρνηση υπεύθυνη, φιλοευρωπαϊκή, μεταρρυθμιστική! Είστε μόνο στο μυαλό σας μια τέτοια Κυβέρνηση και στους υπαλλήλους σας των Μέσων Μαζικής Ενημέρωσης. Στα μάτια εκατομμυρίων Ελλήνων, είστε μια Κυβέρνηση διεφθαρμένη, ενάντια σε μεταρρυθμίσεις για ισχυρό κοινωνικό κράτος δικαίου, ενάντια σε μεταρρυθμίσεις για ισχυρό κοινωνικό κράτος, ενάντια σε κάθε προσπάθεια μείωσης των κοινωνικών ανισοτήτων. Είστε μια Κυβέρνηση ταυτισμένη με την παρακμή και με τα υπερκέρδη των ισχυρών φίλων σας που σας προστατεύουν από τα μέσα μαζικής ενημέρωσης. Σας το ξαναλέω, όμως, πάρτε το καλά χαμπάρι, το τέλος αυτού του επώδυνου για τη χώρα κατήφορου και επώδυνου και για την ίδια την ποιότητα της δημοκρατίας, θα το βάλει σύντομα ο ελληνικός λαός. Δεν κρατιέται όρθιος Πρωθυπουργός που δεν εμπιστεύεται καν τους Βουλευτές της Κοινοβουλευτικής του Ομάδας.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

Στη θεσμική ουσία. Το άρθρο 67 του Συντάγματος δεν θεσπίζει ελάχιστο αριθμό Βουλευτών εβδομήντα πέντε στους τριακόσιους, για να υπάρχει απαρτία, αλλά ελάχιστο αριθμό θετικών ψήφων, για να αποφασίζει η Βουλή, όταν εφαρμόζεται ο γενικός κανόνας ότι η Βουλή αποφασίζει με την απόλυτη πλειοψηφία των παρόντων μελών της. Τι σημαίνει αυτό πρακτικά, αρχιτέκτονες της μεθόδευσης; Σημαίνει ότι από τη στιγμή που δεν υπάρχει Σώμα εκατόν πενήντα ενός Βουλευτών, δεν υπάρχει χθεσινή έγκυρη απόφαση που απορρίπτει την Προανακριτική πρόταση ΠΑΣΟΚ, ΣΥΡΙΖΑ - Νέας Αριστεράς.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

Άρα, τι πετύχατε; Μια τρύπα στο νερό! Και εξευτελιστήκατε και είναι μπροστά ακόμη τα δύο στελέχη σας στη δικαιοσύνη, για να ελεγχθούν για τις ευθύνες που τους περιγράφει η δικογραφία της Ευρωπαϊκής Εισαγγελίας. Και μάλιστα, για να μην ανταλλάσσετε επιστολές και ανακοινώσεις με έμπειρους συνταγματολόγους, όπως τον πρώην Πρόεδρο του ΠΑΣΟΚ, υπάρχει διαδικαστικό προηγούμενο στη Βουλή των Ελλήνων με εσάς Κυβέρνηση. Τρεις φορές προέκυψε ανάλογο ζήτημα, πάλι με ευθύνη της Νέας Δημοκρατίας και το 2008 και το 2009. Η ανωτέρω ερμηνεία που περιέγραψα έγινε δεκτή με δικό σας Πρόεδρο, τον αείμνηστο Πρόεδρο της Βουλής Δημήτρη Σιούφα, ο οποίος είχε παραμείνει στο έδρανό του και δεν είχε φύγει, αφήνοντας σε άλλους να οργανώσουν το χθεσινό πολιτικό αδιανόητο φιάσκο. Και το λέω αυτό, γιατί ο καθένας μας αναμετριέται, συνεχώς, με τα γεγονότα και με την πολιτική του ευθύνη. Τίποτα δεν πετύχατε, όλα είναι ακόμα στο πεδίο της διερεύνησης, όσο και να προσπαθείτε να βγάλετε λάδι μια εγκληματική συμμορία που έχει καταχραστεί δεκάδες εκατομμύρια ευρώ, μπορεί και εκατοντάδες εκατομμύρια ευρώ,…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μπορεί και δισεκατομμύρια!

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ-Κινήματος Αλλαγής):**…όπως λένε οι ειδικοί που παρακολουθούν το ζήτημα και για αυτό θα είστε υπόλογοι. Δεν καταφέρατε τίποτα! Καταφέρατε μόνο να αποδείξετε στα μάτια του ελληνικού λαού ότι δεν είχατε μέτρο, δεν έχετε σεβασμό, δεν έχετε όριο, είστε απλά επικίνδυνοι για τους θεσμούς, επικίνδυνοι για την ίδια τη δημοκρατία.

Περνάω τώρα σε ένα άλλο ζήτημα, που και αυτό είναι επίσης πολύ σημαντικό και αναδεικνύει μια Κυβέρνηση που δεν έχει κανένα σχέδιο, καμία στρατηγική, ακολουθεί τα γεγονότα. Είναι το μεγάλο ζήτημα που έχει ανακύψει με την Ιερά Μονή Αγίας Αικατερίνης στο Όρος Σινά, ένα μνημείο της παγκόσμιας πολιτιστικής κληρονομιάς, ένα μνημείο της UNESCO που στέκεται ακλόνητο δεκαεπτά ολόκληρους αιώνες, που το σεβάστηκαν κατακτητές πολλοί! Είναι ένα μνημείο το οποίο εκπροσωπεί την Ορθοδοξία, τον Χριστιανισμό, αλλά και τον ίδιο τον Ελληνισμό.

Τι κάνατε σε αυτήν την περίπτωση; Μήπως χάσατε το momentum; Τον Φεβρουάριο που μας πέρασε, παρουσιάσατε με τυμπανοκρουσίες σχέδιο νόμου για να προστατευθεί η μονή στην Ελλάδα. Όλοι περιμέναμε ότι θα προχωρήσετε. Τι έγινε; Τίποτα. Δεν καταθέσατε το νομοσχέδιο, δεν ανοίξατε τις διαπραγματεύσεις. Άρα και εδώ είστε εκτεθειμένοι.

Τι κάνατε σε σχέση με την κυβέρνηση της Αιγύπτου; Πότε διαπραγματευτήκατε; Πριν ή μετά την αιφνίδια και σοκαριστική απόφαση του αιγυπτιακού εφετείου στα τέλη Μαΐου; Ξυπνήσατε από τα απατηλά σας όνειρα και είδατε μπροστά σας έναν πραγματικό εφιάλτη. Και αντί να ζητήσετε συγγνώμη για την αβελτηρία σας, είχε το θράσος ο κ. Μαρινάκης και το Γραφείο Τύπου της Νέας Δημοκρατίας να κάνουν διαρροές ότι δεν υπάρχει θέμα. Υπερβάλλουμε! Είμαστε προπονητές της εξέδρας! Εσείς είστε προπονητές των παρασκηνίων, είστε προπονητές ανεύθυνοι, είστε προπονητές επικίνδυνοι, γιατί πριν βγάλουμε εμείς ανακοίνωση, είχε μιλήσει ο Πατριάρχης και ο Αρχιεπίσκοπος. Δεν ήξεραν αυτοί, δεν ξέραμε εμείς, ήξερε ο κ. Μαρινάκης! Πόσο θράσος και πόση αμετροέπεια!

Ήσασταν, λοιπόν, πολλά βήματα πίσω από τις εξελίξεις. Αυτό είναι το μόνιμο πρόβλημα της Κυβέρνησης και στις γεωπολιτικές της επιλογές, διότι το ζήτημα της Αγίας Αικατερίνης έχει να κάνει και με αυτόν τον χαρακτήρα των γεωπολιτικών ισορροπιών και επιλογών, με μια κυβέρνηση που έχουμε παραδοσιακούς δεσμούς, αλλά ίσως περιμένετε κοιμώμενοι την απόφαση του εφετείου για να ξυπνήσετε. Και μας κάνετε και μαθήματα εξωτερικής πολιτικής και υπευθυνότητας!

Μόλις το μάθαμε, εμείς δεν βγάλαμε μόνο ανακοινώσεις. Προσωπικά πήγα στην Αίγυπτο και συνάντησα τους νόμιμους εκπροσώπους της μονής και άμεσα, με προσωπική μου πρωτοβουλία, ανακοίνωσε η Σοσιαλιστική Ομάδα, η ομάδα των δημοκρατών και σοσιαλιστών, ότι θα έθετε στο προεδρείο του Ευρωπαϊκού Κοινοβουλίου το ζήτημα για να μπει στην ολομέλεια του Ιουνίου. Τι έκανε το Ευρωπαϊκό Λαϊκό Κόμμα; Βγήκε επίσημο δελτίο τύπου. Τι κάνατε; Μας στηρίξατε; Να το πείτε σήμερα εδώ άμα στηρίξατε και γιατί δεν μπήκε στην ολομέλεια το θέμα. Και όχι μόνο δεν μπαίνει στην ολομέλεια το θέμα με ευθύνη σας και παρά τη δική μου πρωτοβουλία, γιατί πάνω από όλα είναι η πατρίδα, τα συμφέροντα του ελληνικού λαού, ο σεβασμός στην ιστορία μας και όχι οι φτηνοί διαξιφισμοί και οι φτηνοί συνδικαλισμοί και τα ψευτοδελτία τύπου του Μαξίμου και οι επικίνδυνες διαρροές σας, οι τοξικές διαρροές σας, αλλά ήρθε από την ολομέλεια του Ιουλίου η έγκριση χρηματοδότησης προς την Αίγυπτο ύψους 4 δισεκατομμυρίων ευρώ από την Ευρωπαϊκή Ένωση, έναν μήνα πριν στην ολομέλεια του Ιουνίου.

Τι θα έκανε μια σοβαρή κυβέρνηση με ένα σοβαρό Υπουργείο Εξωτερικών; Ποιος είναι πρόεδρος στο Ευρωπαϊκό Κοινοβούλιο; Μόνο φωτογραφίες ξέρετε να βάζετε με την πρώην συνάδελφό μου; Μόνο φωτογραφίες για να λέτε ότι το Ευρωπαϊκό Λαϊκό Κόμμα ελέγχει τους θεσμούς, την κ. Μέτσολα, την κ. φον Ντερ Λάιεν; Σηκώσατε το τηλέφωνο και να βάλετε αιρεσιμότητες και προϋποθέσεις και να πείτε «ναι, να τα πάρει η Αίγυπτος τα 4 δισεκατομμύρια, που έχει πολύ μεγάλες οικονομικές ανάγκες και οφείλουμε» -το λέω πρώτος- «ως Ευρώπη να τη στηρίξουμε, αλλά να δεσμευτεί ότι θα υπάρχει ένας εξωδικαστικός συμβιβασμός»;

Το κάνατε, κύριοι της Νέας Δημοκρατίας; Να τελειώνουμε με τη φτηνή, δήθεν διπλωματία εσωτερικού δωματίου του Υπουργείου Εξωτερικών, για να μάθει την αλήθεια ο ελληνικός λαός, διότι μας πάτε από στραπάτσο σε στραπάτσο.

Η Τουρκία μπορεί να χρηματοδοτήσει ιδιωτικές εταιρείες εξοπλιστικών προγραμμάτων από τα χρήματα του Ευρωπαίου φορολογουμένου, παρά τις δήθεν διαβεβαιώσεις που έδωσε στην κ. Κοσιώνη ο Πρωθυπουργός. Άλλα έλεγε και άλλα τον ρωτούσαν. Άλλο είναι οι διμερείς συμφωνίες, άλλο είναι η δυνατότητα ιδιωτικών εταιρειών να συμμετέχουν στα προγράμματα. Μπορούν, κύριε Μητσοτάκη, χωρίς καμία ομοφωνία του συμβουλίου.

Με την Αίγυπτο τα είδαμε. Με τον Νετανιάχου θα τα πω σε λίγο. Με τη Λιβύη ούτε με τον ένα ούτε με τον άλλο. Η Τουρκία καλά με όλους. Να σας πούμε «μπράβο!»; Είστε ανεύθυνοι, χωρίς κανέναν στρατηγικό σχεδιασμό. Θα μπορούσατε να ασκήσετε πιέσεις και να βρεθούν λογικές λύσεις, που να διασφαλίζουν όχι μόνο τη θρησκευτική ελευθερία, όπως είπε από το Κάιρο, ο Υπουργός Εξωτερικών. Άλλωστε στην Αίγυπτο επιτρέπεται να κάνεις το σταυρό σου είτε είσαι ορθόδοξος χριστιανός είτε είσαι κόπτης. Άλλο είναι το ζήτημα: η ιδιοκτησία του μοναστηριού που διασφαλίζει τη βιωσιμότητά του στο διηνεκές και μάλιστα σε μία εποχή που η χριστιανοσύνη και η ορθοδοξία βάλλονται. Μας δίνει, όμως, πολλά επιχειρήματα αυτή η εποχή και προς την Ευρωπαϊκή Ένωση για τέτοια ζητήματα θρησκευτικού περιεχομένου. Ούτε αυτό το momentum μπορείτε να συλλάβετε με τον τρόπο που χειρίζεστε τα πράγματα.

Εμείς, λοιπόν, σήμερα είμαστε υπεύθυνο κόμμα και ασκούμε σκληρή κριτική και θέλουμε να αλλάξει ρότα η εξωτερική πολιτική της χώρας και αυτή η ανεύθυνη Κυβέρνηση. Θα ψηφίσουμε, όπως δεσμεύτηκα και στους νόμιμους εκπροσώπους της μονής, γιατί εμείς πραγματικά θέλουμε πραγματικά να σταθούμε αρωγοί σε κάθε προσπάθεια μιας πραγματικής λύσης, που εγγυάται και την ελευθερία της πίστης, αλλά πάνω απ’ όλα το επίδικο, που είναι ο σεβασμός στις ιδιοκτησίες της Μονής της Αγίας Αικατερίνης του Σινά.

Κλείνοντας, κυρίες και κύριοι Βουλευτές, θέλω να σταθώ στο θέμα της Γάζας, γιατί πολλά έχουν συμβεί στη χώρα μας τις τελευταίες ημέρες.

Καταρχάς ο Πρωθυπουργός είναι ο μόνος από τους αρχηγούς κρατών, Πρωθυπουργούς ή Πρόεδρους της Δημοκρατίας ευρωπαϊκών κρατών απόλυτα ταυτισμένος με τον Νετανιάχου.

Για ποιο λόγο; Η απάντηση Βουλευτών στα πάνελ και των γνωστών μιντιακών υποστυλωμάτων είναι «Μα, έχουμε στρατηγική σχέση με το Ισραήλ.».

Επειδή λοιπόν, αυτόν το δρόμο τον άνοιξε το ΠΑΣΟΚ, σας απαντάμε καθαρά: Στρατηγική σχέση έχουμε, συνενοχή δεν θα έχουμε με τον Νετανιάχου για την εθνοκάθαρση της Γάζας, κύριοι της Νέας Δημοκρατίας.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

Γινόμαστε μάρτυρες καθημερινά μιας στυγνής και ομολογημένης εθνοκάθαρσης που συντελείται στη Γάζα. Ένας Πρωθυπουργός, χωρίς να έχει κανένα δικαίωμα, ταυτίζει πλήρως τη δική μας πολιτική με την πολιτική του Νετανιάχου, για λόγους που μόνο ο ίδιος γνωρίζει. Σίγουρα δεν είναι η παράδοση ούτε η ιστορία του ελληνικού λαού.

Όμως, έχω μήνυμα και για άλλους. Κάποιοι πρέπει να καταλάβουν στη χώρα μας ότι όπως όλοι οι Ρώσοι δεν είναι φιλοπουτινικοί, ότι όπως όλοι οι Ρώσοι δεν επικροτούν τις σφαγές στην Ουκρανία και τη βάρβαρη εισβολή, έτσι και εκατομμύρια πολίτες του Ισραήλ είναι απέναντι στον κ. Νετανιάχου και στη σφαγή και στην εθνοκάθαρση της Γάζας. Γι’ αυτό, προσέξτε πολύ επικίνδυνους ακτιβισμούς που εκθέτουν τη χώρα, χωρίς να αναδεικνύουν στην ολότητα το πρόβλημα που υπάρχει σήμερα.

Δεν είναι όλοι οι άνθρωποι το ίδιο. Για φανταστείτε έναν πολίτη από τη Ρωσία, από το Ισραήλ, να έρθει στη χώρα μας για να γνωρίσει την πατρίδα μας, να είναι απέναντι και από τον Πούτιν και από τον Νετανιάχου και κάποιοι να του λένε «Φύγε από την Ελλάδα».

Εγώ, λοιπόν, σήμερα σας ζητώ να ακολουθήσουμε το δρόμο της λογικής, το δρόμο της σύγχρονης ιστορίας της πατρίδας μας, όπως χαράχτηκε από τον Κωνσταντίνο Καραμανλή, αλλά πάνω απ’ όλα από τον Ανδρέα Παπανδρέου.

Σας καλώ λοιπόν, να δούμε στην ολότητα τι συμβαίνει. Σήμερα στο Ισραήλ, ακόμη και ο Αρχηγός της Αντιπολίτευσης λέει στον Νετανιάχου «Μας οδηγείς σε διπλωματικό αποκλεισμό, τύπου απαρτχάιντ.». Προχθές, δεκάδες προσωπικότητες, σημαντικοί άνθρωποι του Ισραήλ, ζήτησαν οι ίδιοι από τη διεθνή κοινότητα «Βάλτε συγκεκριμένες κυρώσεις στον Νετανιάχου και στους Υπουργούς του.». Ναι πρέπει να γίνει! Άλλο οι λαοί κι άλλο τα καθεστώτα και οι επικίνδυνοι που ηγούνται.

Και αυτό δεν το λέω μόνο σε αυτή την περίπτωση. Αυτό συμβαίνει σε πολλές στροφές της ιστορίας. Γι’ αυτό λοιπόν, σήμερα προτείνουμε κάτι καθαρό που θα διαχωρίσει τη θέση της χώρας απέναντι στον δολοφόνο Νετανιάχου και την πολιτική της εθνοκάθαρσης. Σήμερα, σας καλούμε όλους να στείλουμε ένα μήνυμα στη διεθνή κοινότητα ότι η Ελλάδα στέκεται στο πλευρό όλων των χωρών που σέβονται στην Ευρώπη και τον κόσμο, το Διεθνές Δίκαιο και υπερασπίζονται τα ανθρώπινα δικαιώματα, κάνοντας μια κίνηση υψηλού πολιτικού συμβολισμού: Αμέσως μόλις ανοίξει η Βουλή να επιβεβαιώσουμε και να επικαιροποιήσουμε το ομόφωνο Ψήφισμα της Βουλής των Ελλήνων, το Ψήφισμα του 2015! Καθαρά λόγια, κύριοι της Νέας Δημοκρατίας!

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

Αμέσως μετά, να αναλάβουμε πρωτοβουλίες για την αναγνώριση του Παλαιστινιακού Κράτους στο πλαίσιο της λύσης των δύο κρατών, όπως λένε και τα ψηφίσματα του Οργανισμού Ηνωμένων Εθνών, τη μόνη δίκαιη, τη μόνη βιώσιμη λύση, για την ειρηνική συνύπαρξη των λαών σε αυτήν την πολύπαθη περιοχή.

Είναι ο μόνος τρόπος η χώρα μας να φύγει από ένα κάδρο απαξίωσης που μπήκε με ευθύνη του ίδιου του Πρωθυπουργού. Η ιστορία των Ελλήνων, η ιστορία της Μεταπολίτευσης δείχνει αυτόν τον δρόμο, καμία ταύτιση, καμία συνενοχή, παρά τη στρατηγική μας σχέση, με την πολιτική της εθνοκάθαρσης, την πολιτική που δολοφονεί καθημερινά αμάχους και παιδιά στη Γάζα, κύριοι της Νέας Δημοκρατίας.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

**ΠΡΟΕΔΡΕΥΟΥΣΑ (Όλγα Γεροβασίλη):** Επόμενος ομιλητής είναι ο Πρόεδρος της Κοινοβουλευτικής Ομάδας του ΣΥΡΙΖΑ-Προοδευτική Συμμαχία, ο κ. Σωκράτης Φάμελλος.

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Ευχαριστώ, κυρία Πρόεδρε.

Κυρίες και κύριοι Βουλευτές, κυρία και κύριοι Υπουργοί, μετά τη χθεσινή προσβλητική και ευτελιστική για τη Βουλή και για την ελληνική δημοκρατία διαδικασία, δυστυχώς, τίποτα δεν είναι πλέον ίδιο στη χώρα μας.

Ζήσαμε σε live μετάδοση, μπροστά στα μάτια και έκπληκτων συμπατριωτών μας, μια καθαρή εκτροπή παραβίασης του Συντάγματος και των κοινωνικών κανόνων μέσα από ένα -προσέξτε- ομολογημένο πλέον, με την ανακοίνωση της Νέας Δημοκρατίας, σχέδιο του κυρίου Μητσοτάκη.

Δεν είχαμε απλά συμπτώματα και ενδείξεις μέσα εδώ. Η Νέα Δημοκρατία έβγαλε ανακοίνωση μετά την ψηφοφορία και επιβεβαίωσε ότι υπήρξε σχέδιο ακυρότητας της διαδικασίας, πέρα από αυτά που αποτυπώθηκαν κατά τη διαδικασία της συζήτησης, τις τοποθετήσεις μας και τη διαδικασία της προσπάθειας ψηφοφορίας.

Δεν μπορούμε να μείνουμε λοιπόν, με σταυρωμένα χέρια, γιατί αυτά τα οποία είδαμε δεν είναι μόνο θλιβερά, δεν είναι μόνο απαισιόδοξα. Είχαμε ένα κρυφτούλι για δύο μέρες του κ. Μητσοτάκη. Δεν απαντούσαν, δεν έδιναν ξεκάθαρες τοποθετήσεις. Όμως, αυτό το οποίο τελικά εξελίχθηκε είναι επικίνδυνο για τη χώρα. Είναι επικίνδυνο για την Ελλάδα. Ο κ. Μητσοτάκης είναι επικίνδυνος για τη δημοκρατία και για την Ελλάδα και τους πολίτες της.

(Χειροκροτήματα από την πτέρυγα του ΣΥΡΙΖΑ – Προοδευτική Συμμαχία)

Είχε δύο στόχους και θα τους πούμε ξεκάθαρα, γιατί πρέπει να μάθουν οι πολίτες τελικά, τι έστησε χθες η επικίνδυνη εγκληματική συμμορία για την πολιτική και τη δημοκρατία της Νέας Δημοκρατίας.

Πρώτος στόχος του κ. Μητσοτάκη ήταν να μη γίνει με τίποτα προκαταρκτική επιτροπή. Γιατί δεν θέλει να γίνει προκαταρκτική επιτροπή; Πλέον είναι εμφανές, δεν θέλει για να μην αποκαλυφθεί το «γαλάζιο» σκάνδαλο του ΟΠΕΚΕΠΕ. Δεν θέλει για να μην ανοίξουν στόματα, γιατί και μέσα εδώ χθες ακούσαμε έμμεσες ή άμεσες χυδαίες απειλές. Οι έμμεσες από τον κ. Βορίδη, οι χυδαίες από τον κ. Αυγενάκη.

Δεν θέλει λοιπόν να μάθουν οι Έλληνες πολίτες πώς οι «γαλάζιες ακρίδες», με την ευλογία και το σχεδιασμό του Μαξίμου έκλεψαν τα λεφτά των αγροτών για να τα φάνε οι δικοί τους και να εξασφαλίσουν ψήφους. Αυτό είναι που θέλει να κρύψει.

Θέλει να κάνει μια στημένη Εξεταστική Επιτροπή, όπως έχει συνηθίσει να κάνει, το έχει παραδεχτεί και ο ίδιος. Δεν κάνουμε τώρα υποθέσεις για το μέλλον. Το έκαναν και το είπαν ότι μια κακή στιγμή ήταν η Εξεταστική για το έγκλημα των Τεμπών, για πενήντα επτά χαμένες ζωές, για την ασφάλεια των σιδηροδρόμων.

Θέλει λοιπόν, με μια στημένη Εξεταστική να πετάξει στον κάλαθο των αχρήστων τη δικογραφία της Εισαγγελέως. Έτσι σέβεστε τη δικαιοσύνη. Πετάτε στα σκουπίδια δικογραφία Ευρωπαϊκής Εισαγγελικής Αρχής. Και είναι και δήθεν ευρωπαϊστές! Τρομάρα τους! Τρομάρα τους! Πετάνε στα σκουπίδια δικογραφία Εισαγγελικής Αρχής -ένα το κρατούμενο- εναντίον της δικαιοσύνης και δεύτερον, Ευρωπαϊκής Εισαγγελικής Αρχής.

Εκθέτετε την Ελλάδα και γι’ αυτό τον λόγο στην Ευρώπη, το μαύρο πρόβατο ξανά. Κάποτε μας έλεγαν μπαταχτσήδες όταν χρεοκοπήσατε την Ελλάδα. Τώρα έχουμε και κατάχρηση και προσβολή του κράτους δικαίου και θέματα ασφάλειας της ζωής, εξαιτίας του κ. Μητσοτάκη, αυτής της τραγωδίας της ελληνικής πολιτικής σκηνής, αλλά και της διαφθοράς και της διαπλοκής. Αυτή είναι η Νέα Δημοκρατία και τελικά, αποδεικνύει ότι φοβάται τη δικαιοσύνη, αυτό είναι το πραγματικό θέμα, γιατί φοβάται την αλήθεια.

Όμως, επιτρέψτε μου να πω, κυρίες και κύριοι Βουλευτές, ότι υπάρχει ακόμα ένα σχέδιο. Το δεύτερο σχέδιο δεν ήταν να καταστρέψουν, να ναρκοθετήσουν την προκαταρκτική. Όχι. Το δεύτερο σχέδιο ήταν να μην υπάρχει ελεύθερη διατύπωση της γνώμης των Βουλευτών της Κοινοβουλευτικής Ομάδας της Νέας Δημοκρατίας. Αυτό είναι το πραγματικό σχέδιο! Το δεύτερο μεν, αλλά πολύ πιο σημαντικό τελικά.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

Γιατί; Οι Βουλευτές της Νέας Δημοκρατίας δεν μπορούν να αρνηθούν την αλήθεια. Δεν μπορούν, δηλαδή, να πάνε να αντικρίσουν τους πολίτες, τώρα που θα έρθει και η περίοδος που θα επιστρέψουμε όλοι στις εκλογικές μας περιφέρειες και να τους πουν ότι αρνήθηκαν να τοποθετηθούν θετικά ή αρνητικά για ένα σκάνδαλο ή για μια δικογραφία. Δεν μπορούν να πουν στους πολίτες ποια είναι η μη στάση τους μπροστά σε μια κατάχρηση εκατοντάδων εκατομμυρίων ευρώ, που είναι λεφτά των Ελλήνων αγροτών και των Ελληνίδων. Και επειδή δεν μπορούν να αρνηθούν την αλήθεια, έχουν, πράγματι, κρίση συνείδησης.

Ο κ. Μητσοτάκης τι θέλει να κάνει; Θέλει να σταματήσει τους Βουλευτές της Νέας Δημοκρατίας από την πιθανότητα σε μια μυστική ψηφοφορία να ψηφίσουν τη συγκρότηση προκαταρκτικής επιτροπής. Πώς θα μπορούσε να το κάνει αυτό; Μόνο αν έπαιρνε την Κοινοβουλευτική Ομάδα και έφευγε.

Γι’ αυτό, επειδή φοβάται τη βούληση σε μια μυστική ψηφοφορία των Βουλευτών της Νέας Δημοκρατίας, έστησε μια εκτροπή των κοινοβουλευτικών κανόνων και του Συντάγματος, γιατί θα υπήρχαν Βουλευτές της Νέας Δημοκρατίας που θα ψήφιζαν μυστικά την παραπομπή και τον έλεγχο ή του κ. Αυγενάκη ή του κ. Βορίδη ή και των δύο. Τελικά έκανε τα πάντα, μα τα πάντα, όμως, γιατί χθες το βράδυ ξεπεράστηκαν τα όρια, παραβιάζοντας κάθε δημοκρατικό κανόνα.

Πώς αλλιώς μπορεί να χαρακτηριστεί η εικόνα να είναι οκτώ Βουλευτές της Νέας Δημοκρατίας μέσα εδώ -πιθανά επτά και ο Προεδρεύων-, να έχουμε εξήντα επτά ασθενείς ή κάτι άλλο Βουλευτές της Νέας Δημοκρατίας ταυτοχρόνως, εξήντα επτά διαθέσιμοι και διαθέσιμες για ψήφο-κονσέρβα σε μαγνητοσκόπηση -αυτό το έργο έπαιξαν χθες- και ταυτόχρονα ογδόντα Βουλευτές της Νέας Δημοκρατίας να είναι εξαφανισμένοι, εβδομήντα εννέα και ο ίδιος. Ογδόντα απουσίες, ογδόντα αρνήσεις τοποθέτησης!

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

Δεν ήταν οι μαγνητοσκοπημένοι ψήφοι-κονσέρβα αυτοί. Όχι, αυτοί ήταν Βουλευτές που δεν δέχτηκαν ή για πολλούς λόγους δεν ακολούθησαν και δεν ήταν διαθέσιμοι ή για παρουσία ή για επιστολική και άρα, οριοθετημένη, στεγανοποιημένη ψήφο.

Άρα δημιουργείται ένα ερώτημα σήμερα στην Ελλάδα. Έχουμε εβδομήντα εννέα Βουλευτές που αφήνουν μετέωρο τον κ. Μητσοτάκη, γιατί δεν μπορώ να πιστέψω ότι δεν έχουν την επάρκεια της βουλής και της τοποθέτησης. Πάλι, όμως, πρόβλημα για τη Νέα Δημοκρατία και την Κοινοβουλευτικής της Ομάδα είναι. Δεν συμφωνείτε;

Η χθεσινή, λοιπόν, εικόνα και το αποτύπωμα της συμμετοχής στη διαδικασία της τελικά άκυρης εν εξελίξει ψηφοφορίας αποδεικνύει από τη άλλη μία μεριά, το σκάνδαλο της εκτροπής αλλά και από την άλλη μεριά, ότι ο κ. Μητσοτάκης δεν ελέγχει πάνω από το μισό της Κοινοβουλευτικής του Ομάδας. Αυτό του προκαλεί πανικό και οδηγείται στο να φθείρει, να ναρκοθετεί την ελληνική Δημοκρατία! Ο πανικός του κ. Μητσοτάκη, η μικρότητα του κ. Μητσοτάκη, η δειλία του κ. Μητσοτάκη, όπως είπα και χθες από το Βήμα της Βουλής.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

Τελικά, από το να αποκαλυφθεί η αδυναμία του και η έλλειψη πολιτικής επάρκειας και συνοχής της Κοινοβουλευτικής Ομάδας, ο ίδιος προτίμησε την ατίμωση.

Το ερώτημα είναι, οι Βουλευτές της Νέας Δημοκρατίας θα δεχτούν να ατιμωθούν και αυτοί και αυτές; Γιατί το ερώτημα πλέον μπαίνει στους Βουλευτές της Νέας Δημοκρατίας. Γιατί η χθεσινή ντροπιαστική εικόνα δεν ήταν μόνο μία παραβίαση του Κανονισμού. Δεν ήταν μόνο μία βάναυση προσβολή της κοινοβουλευτικής διαδικασίας.

Κυρίες και κύριοι Βουλευτές, χθες ζήσαμε την προσβολή της ελληνικής Δημοκρατίας. Ο κ. Μητσοτάκης χθες προσέβαλε τους Έλληνες και τις Ελληνίδες και προσέβαλε ταυτόχρονα και την εικόνα της χώρας μας και την αξιοπιστία μας στο εξωτερικό. Από τη μία μεριά, ο ίδιος επέλεξε να γελοιοποιηθεί, να αποδειχθεί δειλός και ανεπαρκής και μαζί του παρέσυρε και ένα πολύ μεγάλο τμήμα της Κοινοβουλευτικής Ομάδας της Νέας Δημοκρατίας. Και όλα αυτά γιατί; Γιατί δεν αντέχει την αλήθεια. Γιατί δεν μπορεί να χρεωθεί την αποκάλυψη της αλήθειας και έτσι χρεώνεται μια πιο βαριά ιστορική και πολιτική ευθύνη. Επειδή ο ίδιος δεν είναι αρκετός, είναι λίγος μπροστά στην αλήθεια, χρεώνεται η Ελλάδα μια κοινοβουλευτική και συνταγματική εκτροπή, μια εκτροπή δημοκρατίας. Και όλα αυτά, για να μην περάσει μια πρόταση προκαταρκτικής επιτροπής; Φανταστείτε πόσο φοβάται την αλήθεια, πόσο φοβάται τη διαπλοκή που υπάρχει από πίσω, πόσο φοβάται τη σχέση της Κυβέρνησης και του Μαξίμου με τους «Φραπέδες» και τους «Χασάπηδες».

Και έτσι, ενώ δεν δέχεται να γίνει προκαταρκτική επιτροπή για να αποκαλυφθούν όλα αυτά, η ελληνική κοινωνία τελικά καταλαβαίνει πολύ περισσότερα. Για να κάνετε τέτοιες άθλιες, δόλιες μεθοδεύσεις, όλοι καταλαβαίνουμε τι παιχνίδι είναι στημένο από πίσω και όχι μόνο πλέον στον ΟΠΕΚΕΠΕ αλλά και παντού. Γιατί αυτή η ομερτά «ή θα είσαι μαζί μας και θα βολευτείς με κάτι λίγα και θα σου δώσουμε κανένα ξεροκόμματο από τα πολλά εκατομμύρια ευρώ» για να μην πω δισεκατομμύρια «της διαφθοράς ή θα είσαι στην απέξω και βούλωσ’ το, γιατί δεν έχεις μέλλον στην Ελλάδα», τελικά αυτό προκύπτει σε όλους τους τομείς της ελληνικής κοινωνίας και αυτό υπάρχει παντού. Δυστυχώς, υπάρχει και στα πιο ευγενικά πεδία της ζωής μας, όπως είναι η παιδεία, όπως είναι ο πολιτισμός, όπως είναι ο αθλητισμός, όπως η νέα γενιά. Ομερτά, αυτό θέλετε να επιβάλλετε παντού.

Δεν άντεχε, λοιπόν, ο κ. Μητσοτάκης μία κοινοβουλευτική ήττα και προτίμησε μια αντιδημοκρατική εκτροπή. Αυτός είναι, τελικά, ο κ. Μητσοτάκης, ο οποίος παρουσιάστηκε στην κοινή γνώμη ως νεοεκσυγχρονιστής. Τρομάρα σας! Αλλά, δυστυχώς, απαισιοδοξία και θλίψη για το μέλλον της χώρας, ταυτόχρονα. Πρέπει να το παραδεχτούμε, κυρίες και κύριοι Βουλευτές. Λίγος και επικίνδυνος Πρωθυπουργός.

Εμείς τι ευθύνη έχουμε; Το λιγότερο που μπορούσαμε να κάνουμε όλοι η Αντιπολίτευση ήταν να υπάρξει σύσσωμη καταγγελία όλης αυτής της μεθόδευσης. Γιατί για τον κ. Μητσοτάκη πλέον μένει ένα τεράστιο στίγμα που θα τον ακολουθεί παντού και θα τον ακολουθεί και θα επιταχύνει τη διαδικασία της πτώσης και των επόμενων εκλογών, αλλά πρέπει να κρατήσουμε όρθιο το Ελληνικό Κοινοβούλιο και την πολιτική στη χώρα. Και αυτό είναι δική μας ευθύνη, γιατί είναι ευθύνη δημοκρατίας. Εδώ πρέπει να είμαστε πάρα πολύ προσεκτικοί όλη η Αντιπολίτευση και ιδιαίτερα η δημοκρατική αντιπολίτευση, γιατί έχουμε μία ιστορική πολιτική ευθύνη και την αναλαμβάνουμε εκ μέρους του ΣΥΡΙΖΑ-Προοδευτική Συμμαχία.

Ο ίδιος θα έχει ένα ανεξίτηλο στίγμα ανεπάρκειας, απονομιμοποιήσης αλλά και ήττας, γιατί δεν μπόρεσε να αντέξει τους εκβιασμούς μέσα στη δική του Κοινοβουλευτική Ομάδα ή στο σύστημα διαπλοκής των «Φραπέδων» και των «Χασάπηδων». Προστίθεται όλο αυτό το ιστορικό στις μηχανορραφίες, τις συνεχείς μηχανορραφίες και τα υπόλοιπα κατορθώματα του κ. Μητσοτάκη: ευτελισμός των θεσμών, ξεκάθαρη παραβίαση του Συντάγματος, ακραίος διασυρμός του Κοινοβουλίου, πλήρης αδιαφορία, απόλυτη αδιαφορία για όλο το θεσμικό και συνταγματικό πλαίσιο της Βουλής.

Ολισθαίνει θεσμικά η Κυβέρνηση, αλλά ταυτόχρονα η Κοινοβουλευτική Ομάδα της Νέας Δημοκρατίας απέδειξε χθες με αυτό το σπάσιμο στα τρία ότι έχει χάσει τη συνοχή της. Έχει χαθεί η νομιμοποίηση της Κυβέρνησης. Αυτό είναι το αποτέλεσμα της χθεσινής διαδικασίας. Προσπάθησε να αποφύγει την ομαδική αποχώρηση, που πάλι θα ήταν μια ένδειξη αποσταθεροποίησης της κοινοβουλευτικής διαδικασίας και τελικά, απέδειξε ότι είναι βαθιά διχασμένη η Κοινοβουλευτική Ομάδα και δεν την ελέγχει.

Εμείς, από την άλλη μεριά, αποδείξαμε ότι η Αντιπολίτευση υπάρχει και η Αντιπολίτευση υπερασπίζεται θεσμούς. Η αποχώρησή μας χθες ήταν ξεκάθαρη απάντηση και συνεπής.

Γιατί, κυρίες και κύριοι Βουλευτές, της Νέας Δημοκρατίας η Αντιπολίτευση και ο ΣΥΡΙΖΑ-Προοδευτική Συμμαχία μαζί με άλλα κόμματα είπαμε από την αρχή τι πάτε να κάνετε. Αποδείξαμε με την προκαταρκτική επιτροπή ότι εμείς είμαστε συνεπείς στις δικογραφίες, στη δικαιοσύνη, στην αλήθεια, στα λεφτά των Ελλήνων αγροτών, γιατί εσείς δεν ήσασταν.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

Ήμασταν συνεπείς πρώτα απ’ όλα στη δημοκρατική ευθύνη και είπαμε από την αρχή ότι πάτε να στήσετε μια εξεταστική για να τα θάψετε όλα αυτά και θα κάνετε ό,τι μπορείτε για να μην ολοκληρωθεί η διαδικασία ψηφοφορίας. Το ξέραμε από την ώρα που ήρθε εδώ υποκριτικά να μιλήσει ο κ. Μητσοτάκης για την Εξεταστική Επιτροπή. Τρεις φορές τον ρώτησα: Θα είστε όλοι στη ψηφοφορία; Δεν απάντησε. Kinder έκπληξη, το κρατούσε για το τέλος. Είδαμε, λοιπόν, τα χαΐρια σας τελικά.

Εμείς, λοιπόν, οφείλουμε να μην αφήσουμε ανυπεράσπιστη τη Βουλή, τους θεσμούς, την κοινωνία. Όμως, κυρίες και κύριοι Βουλευτές, μετά τη διακοπή της συνεδρίασης -γιατί διεκόπη η διαδικασία ψηφοφορίας, άλλο η μεθόδευση που επέλεξε ο Προεδρεύων, απαράδεκτη- η ανακοίνωση του κ. Μητσοτάκη, η ανακοίνωση του γραφείου Τύπου της Νέας Δημοκρατίας αποδεικνύει ότι είχατε στήσει -και αυτό βαραίνει και το υπουργικό συμβούλιο- ένα σχέδιο εκβιασμού και παραπλάνησης του Προεδρείου και της Βουλής. Στημένο ήταν το παιχνίδι. Δεν ξέρω αν το καταλάβατε.

Ανακοίνωσε επίσημα η Νέα Δημοκρατία ότι παίξανε σενάρια. Είχαν το σενάριο της αποχώρησης, είχαν το σενάριο των επιστολικών ψήφων, είχαν ετοιμάσει πακέτα, είχαν ομαδοποιήσει τους Βουλευτές, κάποιοι δέχτηκαν, κάποιοι δεν δέχτηκαν και το είχαν στημένο. Και το παραδέχτηκαν. Δεν είναι μόνο ότι το είδαμε να φτάνουν εδώ οι φάκελοι, παραδέχτηκαν πολιτικά την ακύρωση της όλης διαδικασίας.

Και αυτό πρέπει να το χρησιμοποιήσουμε, κυρίες και κύριοι Βουλευτές. Δεν είναι μόνο θέμα αποφάσεων, θεσμών που υπάρχουν σαφέστατα, αποφάσεων της Βουλής και στο παρελθόν. Έχει μία βεβαιωμένη δήλωση πλέον το Κοινοβούλιο της δόλιας διαπλοκής που στήθηκε και κατά του Κοινοβουλίου. Δεν χρειάζεται άλλη απόδειξη. Τους λόγους της ακυρότητας της χθεσινής διαδικασίας πολιτικά τους έχουμε με την ανακοίνωση του γραφείου Τύπου της Νέας Δημοκρατίας.

Οφείλω να πω, όμως, ότι εδώ έχει και σοβαρή ευθύνη το Προεδρείο της Βουλής όχι εν συνόλω, αλλά έτσι όπως εξελίχθηκε η διαδικασία υπάρχουν δύο διακριτές ευθύνες. Η πρώτη είναι του Προέδρου της Βουλής. Ο κ. Κακλαμάνης όφειλε να είναι εδώ την ώρα που υποβλήθηκε το παρεμπίπτον επί της διαδικασίας και της αναβολής. Όφειλε να είναι εδώ. Το δεύτερο είναι ότι όφειλε σε όλη αυτή διαδικασία, αφού άκουσε τις δικές μας αγωνίες και ενστάσεις, να εξασφαλίσει ότι δεν θα φτάσουμε σ’ αυτήν την εξευτελιστική μεταμεσονύκτια παράσταση εκ μέρους τμήματος της Νέας Δημοκρατίας.

Πρέπει να είμαστε δίκαιοι και τίμιοι, να τα λέμε όλα. Δεν μπορεί να μην ήξερε για τα πακέτα των επιστολικών ψήφων. Δεν μπορεί να μην ήξερε για αυτό το πήγαινε - έλα μεταξύ Κοινοβουλευτικής Ομάδας και Μαξίμου, θα έρθουμε, δεν θα έρθουμε, ποιοι θέλουν, ποιοι δεν θέλουν. Τα διαβάζαμε στα δημοσιεύματα.

Ο Πρόεδρος της Βουλής όφειλε και οφείλει και σήμερα να προστατεύσει το κύρος της Βουλής και του Συντάγματος και της ελληνικής δημοκρατίας. Και τον καλώ και σήμερα να έρθει εδώ και να αναλάβει αυτήν την ευθύνη.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

Είναι πολιτειακός παράγοντας και έχει ευθύνη απέναντι όλων και όχι μόνο όλων των Βουλευτών, απέναντι όλων των Ελλήνων και των Ελληνίδων. Όμως υπάρχει και μία πιο ακραία παράβαση και άρα, ευθύνη του Προεδρεύοντα χθες, ο οποίος παραβίασε τον Κανονισμό στα μάτια όλων των Ελλήνων, γιατί γινόταν σε live μετάδοση, γιατί όφειλε τη διαδικασία της αναβολής να τη θέσει στην ψήφο όλων των Βουλευτών με έγερση. Αυτό λέει ο Κανονισμός. Και έκανε μια δική του μετάφραση ότι δεν τέθηκε αίτημα. Μα, το αίτημα τέθηκε και τοποθετήθηκαν και όλοι οι Κοινοβουλευτικοί Εκπρόσωποι. Γιατί άφησε να γίνει ένας κύκλος τοποθετήσεων; Αν δεν υπήρχε αίτημα, ας έλεγε εκείνη τη στιγμή ότι δεν υπάρχει αίτημα, γιατί διαπιστώνω μια άλλη κατάσταση. Και αυτό στη φαντασία θα ήταν, αλλά έστω. Για ποιον λόγο έδωσε τον λόγο σε όλους τους Κοινοβουλευτικούς Εκπροσώπους; Αφού υπήρχε αίτημα. Και μετά είπε, όχι, δεν υπάρχει; Δηλαδή διαπίστωσε ότι δεν υπάρχει αίτημα, ενώ έδωσε τον λόγο σε όλους τους Κοινοβουλευτικούς Εκπροσώπους; Ακραίο ατόπημα του κ. Γεωργαντά. Γιατί; Γιατί πήρε εντολή να φτάσει σε μία άκυρη διαδικασία δήθεν ψηφοφορίας. Κρατήστε το και αυτό.

Και αυτό πρέπει να συζητηθεί άμεσα στη Διάσκεψη των Προέδρων. Καταλαβαίνω ότι θα ακούσουμε πολλές διαδικαστικές δικαιολογίες, ότι δεν είναι θέμα ημερήσιας διάταξης και δεν μπορεί να μπει στη Διάσκεψη των Προέδρων.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μπορεί.

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Από πότε, κυρίες και κύριοι Βουλευτές και κυρία και κύριοι Υπουργοί, τα πολιτικά ζητήματα δεν μπαίνουν στη Διάσκεψη των Προέδρων; Το λέω, γιατί μπορεί να ακούσουμε τη δικαιολογία και προκαταβάλω. Μην ακούσουμε διαδικαστικές δικαιολογίες ότι δεν είναι θέμα ημερήσιας διάταξης. Είναι θέμα πολιτικής ευθύνης, δεοντολογίας, συνταγματικής υποχρέωσης των Προέδρων και του Προεδρείου της Βουλής. Πρέπει να μπει στη Διάσκεψη των Προέδρων το ζήτημα αυτό της παράβασης Κανονισμού από τον κ. Γεωργαντά. Δεν μπορεί να μείνουμε αμέτοχοι σε αυτήν την εκτροπή, στον ευτελισμό των θεσμών.

Και προσέξτε τι προσβολή έγινε εις βάρος των υπολοίπων Βουλευτών. Από τη μια έστησαν έναν μηχανισμό να είναι εδώ μόνο επτά, οκτώ Βουλευτές της Νέας Δημοκρατίας και από την άλλη απαγόρευσαν στους υπόλοιπους Βουλευτές, που είναι εδώ, να υλοποιήσουν τον Κανονισμό. Δηλαδή, οι μεν μπορούσαν να λείπουν, οι δε, εμείς, δεν επιτρέπετο να υπάρχουμε. Δεν μας άφησαν να είμαστε στην Αίθουσα. Δεν μας επέτρεψαν να σηκωθούμε και να ψηφίσουμε όσοι και όσες ήμασταν στην Αίθουσα. Τι γελοιότητα, αλήθεια. Για να τους βγει το παιχνιδάκι της απουσίας παραβίασαν συνέχεια τον Κανονισμό. Ούτε οι ίδιοι πρέπει να είναι παρόντες, που είναι υποχρέωσή τους ούτε εμείς μπορούμε να είμαστε παρόντες, που ήμασταν εδώ. Αυτό έκανε χθες ο κ. Γεωργαντάς.

Δηλώνουμε, λοιπόν, ξεκάθαρα για να μην υπάρχει καμία παρανόηση ότι η χθεσινή διαδικασία δεν είναι περαιωμένη. Δεν έχει ολοκληρωθεί η συζήτηση για τις προτάσεις προκαταρκτικών επιτροπών. Δεν ολοκληρώθηκε και παραμένει σε εκκρεμότητα.

Και γι’ αυτό προκαλώ από τώρα την Κυβέρνηση και τον κ. Μητσοτάκη να μην ενεργοποιήσετε διάφορα «παπαγαλάκια» για να μπλεχτεί ο κόσμος σε γραφειοκρατικές συζητήσεις. Εσείς παραδεχτήκατε ότι στήσατε μηχανισμό με επιστολικές ψήφους για να διαχειριστείτε το αποτέλεσμα καταπώς σας βολεύει. Μην αρχίσουμε τώρα τα ίδια. Διαβάστε την ανακοίνωση του γραφείου Τύπου της Νέας Δημοκρατίας χθες. Διαβάστε Πρακτικά Βουλής προηγούμενων περιόδων. Δύο ή τρεις φορές έχει συμβεί. Άρα, όλα έχουν συζητηθεί και έχουν αποτυπωθεί θεσμικά. Υπάρχουν και τυπικές προϋποθέσεις που δεν καλύφθηκαν, αλλά υπάρχουν και πολιτικές, εφόσον αποκάλυψε ο ίδιος ο κ. Μητσοτάκης το δόλιο σχέδιό του να μην ολοκληρωθεί η χθεσινή διαδικασία.

Γι’ αυτόν τον λόγο η Κοινοβουλευτική Ομάδα του ΣΥΡΙΖΑ έχει υποβάλει αίτημα, που υπογράφεται από τον Διονύση τον Καλαματιανό και από την Όλγα την Γεροβασίλη, για να υπάρξει συνεδρίαση έκτακτη της Διάσκεψης των Προέδρων και να συζητήσει την επανάληψη - συνέχιση της μη περαιωθείσας συζήτησης για τα αιτήματα των προκαταρκτικών επιτροπών. Είναι η μόνη διέξοδος που έχουμε. Και η απαίτηση που έχουν οι Έλληνες και οι Ελληνίδες πολίτες είναι να είναι εδώ σε αυτή τη συζήτηση που θα συνεχιστεί. Ό,τι και να κάνει η Νέα Δημοκρατία αυτή η συζήτηση θα συνεχιστεί, θέλει δεν θέλει ο κ. Μητσοτάκης, με ή χωρίς τον κ. Μητσοτάκη. Θα είναι εδώ, όμως, οι Βουλευτές της Νέας Δημοκρατίας, γιατί τους έχει εκλέξει ο ελληνικός λαός. Σας έχει εκλέξει όχι για να κρύβεστε, όχι για να στέλνετε σήματα Μορς από το σπίτι σας. Όχι. Εδώ θα είστε, γιατί έχετε αυτή την ελάχιστη υποχρέωση στους Έλληνες και τις Ελληνίδες και στον όρκο σας στο Σύνταγμα και στην ελληνική δημοκρατία. Δεν μπορείτε να παίζετε κρυφτούλι ούτε με την αλήθεια ούτε με τους θεσμούς για να κάνουν πάρτι οι «Φραπέδες» και οι «Χασάπηδες» με τα λεφτά των Ελλήνων αγροτών. Δεν έχετε το δικαίωμα αυτό. Έχετε σαφή υποχρέωση απέναντι στην ελληνική δημοκρατία.

Και μετά το χθεσινό, κυρίες και κύριοι Βουλευτές, ένας μόνο είναι ο δρόμος, η παραίτηση του κ. Μητσοτάκη και της Κυβέρνησης της διαφθοράς, των σκανδάλων, αλλά και της συνταγματικής εκτροπής.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

Αυτή είναι η μόνη διέξοδος που έχετε. Δεν υπάρχει άλλη διέξοδος, και υπάρχει σαφέστατα και η δημοκρατική διέξοδος και υποχρέωση των εκλογών. Και αυτό και προσωπικά και η Κοινοβουλευτική Ομάδα του ΣΥΡΙΖΑ το έχουμε θέσει εγκαίρως εδώ και αρκετό καιρό, βλέποντας τον κατήφορο αυτής της Κυβέρνησης. Τώρα πλέον είναι επιτακτική ανάγκη η παραίτηση της Κυβέρνησης. Έχουμε εκτεθεί. Έχετε εκθέσει την Ελλάδα. Πρέπει να ανασάνει η κοινωνία και η κοινωνία δεν μπορεί να ανασάνει με μια Κυβέρνηση που δεν της έχει εμπιστοσύνη. Ποιος πιστεύει, δηλαδή ότι με τον κ. Μητσοτάκη Πρωθυπουργό θα υπάρξει έστω και μία αποκάλυψη αλήθειας, σκανδάλου, επίλυση θέματος δικαιοσύνης; Πρέπει να αποκατασταθεί και η δημοκρατική λειτουργία, αλλά και η κοινωνική και οικονομική λειτουργία και η θέση της χώρας.

Κυρία Πρόεδρε, όμως δεν θα αφήσω ασχολίαστο και αυτό που έγινε χθες με τον κ. Φλωρίδη, τον δήθεν Υπουργό Δικαιοσύνης. Αναρωτιέμαι πώς μπορεί να υπηρετήσει τη δικαιοσύνη ένα τέτοιο άτομο, που πλέον είναι ανυπόληπτο στην ελληνική κοινωνία. Ο κ. Φλωρίδης είναι όνειδος για την ελληνική κοινωνία. Είναι χυδαίος. Έφτασε σε σημείο να αμφισβητήσει τον πατριωτισμό των κομμάτων, των Βουλευτών και των Προέδρων των κομμάτων της Αντιπολίτευσης και να τους χρεώσει, να μας χρεώσει, εξυπηρέτηση των σχεδίων της Τουρκίας. Προσέξτε γιατί το έκανε αυτό, όμως. Για να καλύψει τα σκάνδαλα, τη διαπλοκή, τη διαφθορά, την κλοπή, δημιούργησε με σχέδιο άλλη ατζέντα.

Βαλτός ήταν από τον κ. Μητσοτάκη, κατ’ εικόνα και καθ’ ομοίωση του κ. Μητσοτάκη. Βαλτός είναι ο κ. Φλωρίδης, για να δημιουργήσει εντάσεις και να πουλήσει παραμύθι στους Έλληνες και στις Ελληνίδες που είναι και είμαστε όλοι πατριώτες, λέγοντας ψέματα. Είναι χυδαίος ψεύτης.

Και γι’ αυτό δεν υπάρχει άλλος δρόμος παρά να απαιτήσουμε όλοι, κυρίες και κύριοι Βουλευτές, την αποπομπή του ανάξιου για το αξίωμα του Υπουργού της Ελλάδας Φλωρίδη. Δεν υπάρχει άλλος δρόμος και δεν μπορούμε να επιτρέψουμε να γίνει άλλη συζήτηση εδώ με τον κ. Φλωρίδη, που είχε κατηγορήσει –θυμάστε- μέχρι και τους συγγενείς και όσους ασχολούμαστε με το μπάζωμα ότι είμαστε για τα μπάζα και τελικά έγινε προκαταρκτική επιτροπή για το μπάζωμα. Τι να λέμε;

Όμως, κυρίες και κύριοι Βουλευτές, παρότι είναι κεντρικό θέμα, δημοκρατικό θέμα η χθεσινή εκτροπή, είμαι υποχρεωμένος και το οφείλω –το οφείλω και στο Σύνταγμα της χώρας, το οφείλω και στη νέα γενιά της χώρας μας- να αναφερθώ και στο μείζον θέμα της παιδείας που έχει το νομοσχέδιο που συζητείται σήμερα και μάλιστα λίγες μέρες μετά την ανακοίνωση των αποτελεσμάτων των βάσεων και των εισακτέων στα ελληνικά δημόσια πανεπιστήμια.

Νομίζω ότι όλοι θέλουμε να τους συγχαρούμε και να δεσμευτούμε ότι θα κάνουμε ό,τι μπορούμε για να υπάρχουν καλά δημόσια πανεπιστήμια, αλλά και ότι θα κάνουμε ό,τι μπορούμε και για τους υπόλοιπους και τις υπόλοιπες που έχουν δικαίωμα στην πρόοδο, εννοώ για τα παιδιά μας, της Ελλάδας, που σε αυτή τη χρονική στιγμή δεν πέτυχαν στις εισαγωγικές εξετάσεις.

Εμείς λοιπόν θα κάνουμε ό,τι μπορούμε, για να έχουμε ποιοτικά δημόσια πανεπιστήμια. Κάνει η πολιτική ηγεσία του Υπουργείου ό,τι μπορεί; Μην κουνάτε το κεφάλι. Δεν κάνετε. Το χειρότερο κάνετε. Απαξιώνετε τα ελληνικά δημόσια πανεπιστήμια. Τα απαξιώνετε και σε αυτό το νομοσχέδιο, αλλά τα απαξιώνετε και στη δημόσια τοποθέτησή σας.

Πρώτα απ’ όλα, τα απαξιώνετε γιατί αφήνετε κενές θέσεις με σχέδιο στα ελληνικά δημόσια πανεπιστήμια. Δεν είστε Υπουργοί της δημόσιας παιδείας. Είστε Υπουργοί των κολεγίων. Υλοποιείτε ένα σχέδιο ιδιωτικοποίησης της ανώτατης εκπαίδευσης και αφήνετε εισακτέους εκτός για να τους κάνετε πελάτες για τα κολέγια με την αντισυνταγματική ρύθμιση που έχετε περάσει για την ιδιωτικοποίηση της ανώτατης εκπαίδευσης στην Ελλάδα!

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

Μην κουνάτε το κεφάλι, λοιπόν. Χαμηλά το κεφάλι, γιατί έχετε δημιουργήσει δυστυχώς μία πολύ αρνητική –δεν θέλω να πω άλλη λέξη- κατάσταση στα ελληνικά δημόσια πανεπιστήμια.

Παραβιάζετε το Σύνταγμα, γιατί αντιμετωπίζετε τα νέα παιδιά ως πελάτες, πελάτες οι άρρωστοι για την υγεία –του κ. Γεωργιάδη-, πελάτες οι φοιτητές και οι μαθητές, κατά την ανάγνωση της κ. Ζαχαράκη και του κ. Μητσοτάκη, για να λέμε την αλήθεια.

Και τώρα περιορίζετε την ελευθερία, το δικαίωμα στο μέλλον, στην πρόοδο που έχουν οι νέοι και οι νέες της χώρας μας. Αυτό δεν είναι μεταρρύθμιση, όχι. Είναι ένα καθαρό σχέδιο μετατροπής της παιδείας σε εμπόρευμα. Γι’ αυτό και κάνετε και τις fast track διαδικασίες αναβάθμισης των κολεγίων και αναγνώρισης, χωρίς καν τις απαιτούμενες αποφάσεις και διαψεύδοντας όλες τις μεγάλες εξαγγελίες, τα μεγάλα λόγια για όλα αυτά –θεωρητικά- τα μεγάλα σχήματα που θα έρθουν στην Ελλάδα.

Για εμάς, θέλω να το πω ξεκάθαρα, η παιδεία είναι κοινωνικό αγαθό, δεν είναι εμπόρευμα και υπερασπιζόμαστε και θα υπερασπιστούμε με επιτυχία το δημόσιο πανεπιστήμιο. Και ξέρετε πώς; Ρίχνοντας τη δική σας Κυβέρνηση. Γιατί με εσάς προκοπή δεν έχει το δημόσιο πανεπιστήμιο. Θέλουμε να υπερασπίσουμε το δικαίωμα κάθε νέο να σπουδάσει, όχι με βάση το πορτοφόλι του, αλλά με βάση τα όνειρά του και τις δυνατότητές του σε μια δίκαιη Ελλάδα. Αυτό χρειαζόμαστε.

Και θέλω να σταθώ και σε κάτι το οποίο δεν θα μείνει αναπάντητο. Κυρία Ζαχαράκη, δική σας ευθύνη είναι να έχουν τα περιφερειακά πανεπιστήμια εστίες, όχι να τρομοκρατείτε τους νέους και τις οικογένειές τους για το πώς θα επιλέξουν στο μηχανογραφικό πανεπιστήμιο λαμβάνοντας υπόψη αν μπορούν να πληρώσουν το κόστος στέγης στην Κρήτη ή στη Δυτική Μακεδονία ή στην Κομοτηνή.

**ΣΟΦΙΑ ΖΑΧΑΡΑΚΗ** **(Υπουργός Παιδείας, Θρησκευμάτων και Αθλητισμού):** Θα απαντήσω μετά.

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Πολλές φορές έχετε απαντήσει. Δικαιολογίες. Εστίες κάνατε, όμως; Τι κάνατε έξι χρόνια; Είστε κυβέρνηση έξι χρόνια και τώρα θα κάνετε προγραμματικές δηλώσεις; Για ποτέ; Για όταν πέσετε; Για πότε; Για πείτε μου. Για πότε, κυρία Ζαχαράκη;

Είναι δυνατόν αντί να λέτε ότι εμείς θα μπούμε μπροστά και θα καλύψουμε όλο το κόστος φοίτησης και στέγασης των Ελλήνων φοιτητών, όπου και αν μπουν στην ελληνική περιφέρεια, εσείς να τους τρομοκρατείτε, «να λάβει υπόψη η οικογένεια το κόστος» που ο κ. Μητσοτάκης δημιούργησε για την οικογένεια, για να μην μπορούν να σπουδάσουν τα παιδιά της οικογένειας, για να μένουν κενές θέσεις στα περιφερειακά πανεπιστήμια και να έχουν πελάτες τα κολέγια, που εσείς παράτυπα, αντισυνταγματικά δώσατε τη δυνατότητα να γίνονται μαγαζιά; Μαγαζιά, μαγαζιά!

Μεγάλο πρόβλημα για την Ελλάδα. Είστε μεγάλο πρόβλημα για την Ελλάδα και βλέπουμε τώρα τι κάνετε και στο νομοσχέδιο που έχουμε σήμερα μπροστά μας. Τι κάνετε; Πίσω από την ψεύτικη ασφάλεια –γιατί είναι ψεύτικη η λέξη «ασφάλεια» στα δικά σας χείλη, ό,τι κι αν λέτε εξάλλου, οι πολίτες πλέον είναι επιφυλακτικοί, λένε «κάτσε με αυτούς δεν ξέρεις τι σε περιμένει, ας μη δίνουμε και μεγάλη σημασία»-, τι κάνετε; Προχωράτε πειθαρχικές διώξεις. Αυτό κάνετε μόνο.

Είναι πολύ υποκριτική η αναφορά στο θέμα ασφάλειας. Γιατί τι έχει μέσα το νομοσχέδιο; Τι έχει στην ουσία του το νομοσχέδιο; Αυταρχισμό, αυθαιρεσία και καταστολή. Περνάτε μια εικόνα ότι τα πανεπιστήμια δεν είναι χώροι παιδείας, γνώσης και έρευνας, αλλά είναι χώροι και εστίες εγκληματικότητας. Αυτή την ανάγνωση έχετε φέρει, το πώς δηλαδή θα βάλετε περισσότερο αυταρχισμό, καταστολή και ποινές. Αυτό είναι το νομοσχέδιο μέσα! Οι φοιτητές δεν είναι οι νέοι και οι νέες που πρέπει να προοδεύουν στην Ελλάδα ή να βρουν νέα πεδία έρευνας και γνώσης, αλλά είναι εγκληματίες, σχεδόν σίγουροι παραβάτες –να το πω έτσι, τουλάχιστον έτσι είναι δομημένο.

Άρα τι χρειάζεται το πανεπιστήμιο; Όχι έρευνα, όχι εκπαιδευτικούς, αλλά ποινική επιτήρηση. Άλλος Φλωρίδης μας βρήκε στο πρόσωπο της ηγεσίας του Υπουργείου Παιδείας. Άλλος Φλωρίδης μας βρήκε!

Δεν είναι αυτά τα πραγματικά προβλήματα όμως που αντιμετωπίζουν ούτε οι εργαζόμενοι, ούτε οι πανεπιστημιακοί, ούτε οι φοιτητές. Προφανώς, δεν είναι η ποινικοποίηση της πανεπιστημιακής ζωής.

Για να μην ξεχάσω –γιατί δεν μπορεί να ξεχαστεί- το εξής: Πού είναι η πανεπιστημιακή αστυνομία; Για πείτε μου. Πού είναι η πανεπιστημιακή αστυνομία; Ήταν λάθος της Κυβέρνησης Μητσοτάκη; Ήταν ψέμα με το οποίο παραμυθιάσατε τον κόσμο και παίξατε και προσωπικά ρόλο στο ψεύτικο κλίμα που δημιουργήθηκε στα πανεπιστήμια; Παίξατε ή δεν παίξατε ρόλο για να μπει η πανεπιστημιακή αστυνομία, η οποία τελικά χρειαζόταν ΜΑΤ για να την φυλάει; Αυτά δεν τα πλήρωσαν οι Έλληνες πολίτες; Δεν είναι δικά σας λάθη; Άλλων είναι; Δεν έγιναν τώρα, δεν είναι πρόσφατα;

Εσείς τι θέλετε να κάνετε; Για να επιβάλλετε το φόβο. Γιατί έχετε τη λογική των πανεπιστημίων των ΜΑΤ. Την υπηρετήσατε, εξάλλου. Το ίδιο κάνετε και με τη νέα τιμωρητική διαδικασία, όπως κάνετε και στους υπόλοιπους εκπαιδευτικούς με τιμωρητική αξιολόγηση.

Κι εδώ θέλω να το ξεκαθαρίσω: Εμείς θέλουμε να αξιολογηθεί συνολικά το σχολείο και το Υπουργείο σας, συνολικά η παιδεία και η διοίκηση της παιδείας και οι διορισμένοι διευθυντές και όχι οι στημένοι αξιολογητές. Όλα θέλουμε να αξιολογηθούν. Δεν το αντέχετε αυτό. Το μόνο που προσπαθείτε να εισάγετε είναι μία τιμωρητική αξιολόγηση των εκπαιδευτικών, για να το βουλώσουν, για να μη μιλάνε. Αυτό θέλετε να κάνετε, αυτό θέλετε να υλοποιήσετε.

Εμείς θέλουμε ένα καλύτερο δημόσιο σχολείο και να αξιολογείται για τους πολίτες, όλο το σχολείο και η ηγεσία του Υπουργείου Παιδείας, που δεν δίνει υποδομές, διορισμούς και όλα τα υπόλοιπα που χρειάζεται το ελληνικό σχολείο. Εδώ φτάσατε σε σημείο να καταργήσετε τις σχολικές επιτροπές και σε πάρα πολλούς δήμους γίνεται χάος. Δεν μπορούν να πληρώσουν τα αναλώσιμα των σχολείων. Και μετά θα λέτε ότι φταίνε οι δήμοι. Καταργήσατε τις σχολικές επιτροπές και μετά φταίνε οι δήμοι.

Θέλετε λοιπόν να επιβάλλετε το φόβο, για να μην αισθάνονται ελεύθεροι οι νέοι άνθρωποι. Αυτό θέλετε να κάνετε σε όλα τα πεδία. Αυτός είναι ο αυταρχισμός που περνάει σαν κόκκινη γραμμή όλες τις πολιτικές σας και ταυτόχρονα να μην υπάρχει ελευθερία έκφρασης, να μην υπάρχει ακαδημαϊκή ανεξαρτησία, να μην υπάρχουν δημοκρατικά δικαιώματα φοιτητών και διδασκόντων.

Όμως, θα μου πείτε, εδώ δεν αντέχετε τη δημοκρατική λειτουργία της Βουλής. Θα αφήσετε περιθώρια δημοκρατικής λειτουργίας στα πανεπιστήμια; Εδώ φτάσατε σε σημείο να φιμώσουν και να κάνουν εκτροπή χθες το βράδυ μέσα στο Κοινοβούλιο. Μεγάλα λόγια λέω. Πολλά, πολλά ζητάω μάλλον από αυτή την Κυβέρνηση.

Κάθε ενέργεια πλέον ελεύθερης έκφρασης μιας συλλογικής διεκδίκησης θα είναι πειθαρχική παράβαση και δεν χρειάζεται πλέον απόφαση δικαστική. Αρκούν όλα αυτά. Ως πολιτικό μήνυμα λέτε στους φοιτητές ότι θα χάσετε τη φοιτητική ιδιότητα. Αυτό λέτε. Μην μιλήσετε ποτέ, μην διαμαρτυρηθείτε για κάποια αυθαιρεσία. Μη ζητήσετε συγγράμματα. Μη ζητήσετε καλύτερη σχολή. Μη ζητήσετε εργαστήρια. Μόλις ζητήσετε, πειθαρχική παράβαση!

Δεν υπάρχει πλέον το δικαίωμα του φοιτητή και ας το έχουν κατακτήσει τα παιδιά της Ελλάδας με σκληρούς αγώνες, με τους γονείς τους και τους εκπαιδευτικούς.

Μόνο αυταρχισμός και τρόμος. Αυτό θέλετε να κάνετε. Σας το είπαν όλοι όσοι ήρθαν εδώ, οι φορείς. Το είπαν ξεκάθαρα: Στοχοποιείτε το ελληνικό πανεπιστήμιο, παρότι τα περιστατικά εγκληματικότητας είναι πολύ λιγότερα από άλλους κοινωνικούς χώρους. Δεν ασχολείστε όμως με αυτό. Θέλετε να περάσετε τη νοοτροπία «βούλωσέ το, κάτσε στη γωνία, βολέψου με τα λίγα και άσε εμάς να κάνουμε παιχνίδι –με ποιους;- με τους «φραπέδες» και τους «χασάπηδες»». Αυτό.

Και βάζετε από τα ΜΑΤ μέχρι τη φίμωση της Βουλής στο ίδιο σχέδιο γιατί ο στόχος είναι η φίμωση της κοινωνίας. Το πρόβλημα που έχουν οι σχολές μας είναι η υποστελέχωση. Το πρόβλημα που έχουν οι σχολές μας είναι η έλλειψη φοιτητικής μέριμνας, οι εστίες. Το πρόβλημα που έχουν οι σχολές μας είναι η συστηματική υποχρηματοδότηση. Το πρόβλημα που έχουν οι σχολές μας είναι ότι ανωτατοποιείτε τα κολέγια. Αυτά είναι τα προβλήματα των σχολών, αυτά που εσείς προκαλείτε.

Η Κυβέρνηση, βέβαια, αντί να χρηματοδοτήσει τα δημόσια πανεπιστήμια, χρηματοδοτεί την καταστολή, αντί να προσλάβει καθηγητές, θεσπίζει την οριστική διαγραφή φοιτητή, χωρίς διαβάθμιση παραπτωμάτων, χωρίς απαραίτητες εγγυήσεις ακρόασης, ένστασης, δηλαδή παραβιάζοντας το τεκμήριο της αθωότητας. Και έτσι, η αναστολή φοιτητικής ιδιότητας γίνεται με απλή εισαγγελική διάταξη, ενώ όλο το δίκαιο λέει κάτι διαφορετικό στη χώρα μας. Γι’ αυτό λέω ότι παίζετε τον ρόλο του Φλωρίδη πολλές φορές. Γι’ αυτό και είναι σύσσωμη αντίθετη η πανεπιστημιακή κοινότητα.

Εγώ θέλω να το ξεκαθαρίσω: Ως ΣΥΡΙΖΑ-Προοδευτική Συμμαχία είμαστε κάθετα αντίθετοι με αυτήν τη νομοθετική πρωτοβουλία. Θα στηρίξουμε στην πράξη –και αυτήν τη δέσμευση πρέπει να τη μοιραστούμε ο προοδευτικός χώρος- κάθε κατάργηση αυτών των διατάξεων κινηματικά. Θα είμαστε δίπλα στους φοιτητές, δίπλα στις ακαδημαϊκές Αρχές, ανατρέποντας στην πράξη αυτό το τραγικό ανοσιούργημα και θα δεσμευτούμε ότι αυτό θα είναι από τα πρώτα μέτρα που θα καταργηθούν με την πτώση αυτής της δόλιας Κυβέρνησης.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

Και δεν μπορώ, βέβαια, να μην καταγγείλω και άλλα που αναφέρθηκαν –είναι πάρα πολλά, με συγχωρείτε, κυρία Πρόεδρε, δεν θα τα αναφέρω- για τους σχολικούς νοσηλευτές εξ ημισείας σε όμορα σχολεία, για τους καθηγητές, τους εκπαιδευτικούς ειδικής αγωγής με πολλές αίθουσες ταυτόχρονα. Τραγικά!

Θέλω μόνο να πω ότι για εμάς η παιδεία είναι δικαίωμα, κατοχυρωμένο ανθρώπινο δικαίωμα, είναι υποχρέωση της πολιτείας. Είναι δέσμευσή μας ότι αποτελεί κεντρική δημόσια πολιτική, γιατί το να έχεις δάσκαλο, το να έχεις καθηγητή, το να έχεις σχολείο, το να έχεις πανεπιστήμιο είναι θέμα δημοκρατίας και το στερείτε από πολλά νέα παιδιά. Γι’ αυτό και εμείς διεκδικούμε δημόσια, δωρεάν, ποιοτική, αναβαθμισμένη παιδεία.

Κυρίες και κύριοι Βουλευτές, τα τελευταία έξι χρόνια η Κυβέρνηση δίνει πλείστα δικαιώματα, στους ευαίσθητους τομείς της υγείας και της παιδείας αμφισβητεί τα δημόσια αγαθά, αμφισβητεί δηλαδή το δικαίωμα των πολιτών να έχουν γιατρό και δάσκαλο και το σημερινό νομοθέτημα έρχεται να προσθέσει ακόμα ορισμένα τέτοια, ορισμένους τέτοιους περιορισμούς, εισάγοντας τον αυταρχισμό και την καταστολή στα πανεπιστήμια.

Η Κυβέρνηση δεν μπορεί να διασφαλίσει τα κοινωνικά αγαθά της υγείας και της παιδείας και μετατρέπει την παιδεία σε εμπόρευμα και την ιδιωτικοποιεί.

Χρέος μας είναι να ανατρέψουμε αυτές τις επιλογές. Χρέος μας είναι να σταματήσουμε και τον αντιδημοκρατικό κατήφορο του κ. Μητσοτάκη, όπως τον ζήσαμε όλες και όλοι χθες. Χρέος μας είναι να στηρίξουμε την Ελλάδα που μας αξίζει, την Ελλάδα που αξίζει στα νέα παιδιά της Ελλάδας, γιατί αυτό που ετοιμάζει η πολιτική ηγεσία του Υπουργείου Παιδείας δεν αξίζει για τα παιδιά μας!

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

**ΠΡΟΕΔΡΕΥΟΥΣΑ (Όλγα Γεροβασίλη):** Κυρίες και κύριοι συνάδελφοι, έχω την τιμή να ανακοινώσω στο Σώμα ότι η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει την έκθεσή της στο σχέδιο νόμου του Υπουργείου Εσωτερικών «Αναμόρφωση του πειθαρχικού δικαίου των υπαλλήλων του δημόσιου τομέα, σύσταση Ελληνικού Κέντρου Εμπειρογνωμοσύνης Διοικητικών Μεταρρυθμίσεων και λοιπές διατάξεις».

Τον λόγο έχει τώρα η Πρόεδρος της Πλεύσης Ελευθερίας κ. Ζωή Κωνσταντοπούλου για μία σύντομη παρέμβαση.

Παρέμβαση είχατε ζητήσει, κυρία Πρόεδρε, σωστά;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Παρέμβαση με την ιδιότητά μου ως πρώην Προέδρου της Βουλής.

**ΠΡΟΕΔΡΕΥΟΥΣΑ (Όλγα Γεροβασίλη):** Μία ιδιότητα έχετε, το ξέρετε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δύο ιδιότητες έχω.

Σας ευχαριστώ.

Είναι μία πολύ κρίσιμη στιγμή και όλοι και όλες κρινόμαστε και αισθάνομαι την ανάγκη να ξεκαθαρίσω πρώτα από όλα, επειδή συζητιέται ένα νομοσχέδιο που αφορά την παιδεία και τα νέα παιδιά και το παρόν και το μέλλον τους, ότι εμείς είμαστε και θα είμαστε πάντα στο πλευρό των νέων που αγωνίζονται, αγωνιούν, επαναστατούν, εξεγείρονται και ανοίγουν δρόμους. Είμαστε και θα είμαστε πάντα με τις κοινωνικές εξεγέρσεις και διεκδικήσεις. Όλα τα δικαιώματα που κατακτήθηκαν κατακτήθηκαν κυρίως από νέους που όρθωσαν ανάστημα. Τα είπε με πολλή προσφιλή και συγκινητικό τρόπο ο εισηγητής μας, ο Διαμαντής Καραναστάσης. Είμαστε και θα είμαστε με τη δημοκρατία της συμμετοχής. Είμαστε και θα είμαστε με τους λαούς που καταπιέζονται, που βάλλονται, που εξοντώνονται και εξουθενώνονται.

Και θα μου επιτρέψετε ένα σχόλιο, όταν ο λαός μας και οι πολίτες του λαού μας εκδηλώνουν την αλληλεγγύη τους στον λαό της Παλαιστίνης και καλούν και τους πολίτες του Ισραήλ να εκδηλώσουν και αυτοί την ίδια αλληλεγγύη, να μην πηγαίνουν κρουαζιέρα την ώρα που το κράτος και η κυβέρνησή τους εξοντώνουν διά της λιμοκτονίας παιδιά.

Και βλέπουμε στο σήμερα εικόνες του Β΄ Παγκοσμίου Πολέμου, κυρίες και κύριοι, εικόνες με σκελετωμένα παιδιά και σκελετωμένους ανθρώπους, μανάδες και πατεράδες που παγιδεύονται σε αυτήν την παγίδα θανάτου της παραχώρησης δήθεν ανθρωπιστικής βοήθειας, κατά την οποία πυροβολούνται γονείς και παιδιά που πάνε απεγνωσμένοι να πάρουν φαγητό.

Ο λαός μας, λοιπόν, εκδηλώνει αυτήν την αλληλεγγύη και βγαίνει στα λιμάνια και στα νησιά και αψηφά το κέρδος του τουρισμού.

Η Ευαγγελία Παναή, η υπεύθυνη Δωδεκανήσου για την Πλεύση Ελευθερίας -που ελπίζω να την έχουμε Βουλευτίνα στην επόμενη Βουλή- είναι ξενοδόχος. Είναι ξενοδόχος και πήγε στο λιμάνι, είναι εξήντα τριών χρονών -δεν φοβάται την ηλικία της, οπότε τη λέω και εγώ- με σοβαρά προβλήματα κινητικά και επεμβάσεις και κράτησε ένα χαρτόνι, κύριε Συρίγο, εισηγητή της Νέας Δημοκρατίας, που έλεγε «Stop Genocide!». Ξυλοκοπήθηκε, της τράβηξαν τα μαλλιά, την έβαλαν στο περιπολικό σαν κακούργα, την κλωτσούσαν και την έσπρωχναν για να τη βάλουν στο περιπολικό, την ώρα που εκείνη φώναζε «Stop Genocide! Stop Genocide!», «Σταματήστε τη γενοκτονία!». Εμείς είμαστε αυτοί της ανοιχτής δράσης. Συνελήφθη, πέρασε είκοσι τέσσερις ώρες κρατούμενη. Ο κ. Χρυσοχοΐδης παρίστανε τον ανήξερο και ανίδεο. Πέρασε είκοσι τέσσερις ώρες κρατουμένη με βασικές στερήσεις και πρόσβασης στον γιατρό και στο νοσοκομείο και πρόσβασης σε δικηγόρο. Ούτε σε εμένα –φανταστείτε!- δεν επιτρεπόταν η πρόσβαση για να συνομιλήσω μαζί της. Φανταστείτε, δηλαδή, σε έναν δικηγόρο συνάδελφό μου και μια δικηγόρο συνάδελφό μου που δεν θα είχε την προστασία του δημοσίου βήματος που έχω εγώ.

Θέλετε να τυλίξετε σε μια κόλλα χαρτί την κοινωνία. Σας το είπα ξανά. Θέλετε να τυλίξετε σε μια κόλλα χαρτί τη δημοκρατία. Θέλετε να τυλίξετε σε μια κόλλα χαρτί τους θεσμούς και έχετε μάθει να παίζετε στα σίγουρα και με τους κανόνες των στημένων.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Προέδρου)

Κυρία Υπουργέ, θα μου επιτρέψετε από προσωπική συμπάθεια και λόγω της γνωριμίας μας και λόγω της ηθικής σας στάσης σε μία αήθη, σεξιστική και κανιβαλική επίθεση που δέχθηκα να μην απευθύνομαι σε εσάς, όταν μιλάω για την Κυβέρνηση και εξηγώ και τον λόγο.

Μιλώ, όμως, για την Κυβέρνηση στην οποία συμμετέχετε και εσείς και απευθύνομαι πρώτα από όλα στον μεγάλο απόντα, ιθύνοντα νου, ιθύνοντα υπεύθυνο και μηχανορραφούντα, τον κ. Μητσοτάκη.

Όμως, απευθύνομαι και στην Αντιπολίτευση για να πω, όπως το αισθάνομαι -το είπα και χθες εδώ μέσα σε μια γεμάτη Βουλή από αυτήν την πλευρά, από την πλευρά των εδράνων της Αντιπολίτευσης- ότι μακάρι να μπορέσουμε να συνεννοούμαστε για να είναι γεμάτα τα έδρανα της Αντιπολίτευσης πάντα, γιατί αυτό είναι που θα καταδείξει τη γύμνια του αυτοκράτορα Μητσοτάκη που είναι γυμνός, κατάγυμνος, αλλά έχει εξασφαλίσει ένα μιντιακό σύστημα μίσθαρνων οργάνων που περιγράφουν τι ωραία που είναι τα ρούχα του! Είναι γυμνός ο αυτοκράτορας! Είναι γυμνός και η γύμνια του φάνηκε χθες.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Προέδρου της Πλεύσης Ελευθερίας)

Ο κ. Μητσοτάκης επιδιώκει με στημένα, σαν αυτά για τα οποία διώχθηκε και φυλακίστηκε ο καλός του Δήμαρχος Μπέος-να μην παραλείψω να πω ότι αθωώθηκε κιόλας, γιατί πολλοί αθώοι έχουν μαζευτεί, να μην ξεχάσω το τεκμήριο της αθωότητας των αθώων- με στημένες και φαλκιδευμένες γενικά διαδικασίες να φαλκιδεύσει ό,τι πιο ιερό έχει κατακτήσει αυτός ο λαός με τον αγώνα του και με το αίμα του, τη δημοκρατία και τη θεσμική θωράκιση των δημοκρατικών δικαιωμάτων, της δικαιοσύνης και του Συντάγματος.

Κυρίες και κύριοι της Αντιπολίτευσης, θα μου επιτρέψετε να απευθυνθώ πρώτα στους Βουλευτές μας, στους Βουλευτές στην ηρωική και ανθεκτική Κοινοβουλευτική Ομάδα της Πλεύσης Ελευθερίας, αλλά και σε όλους σας και σε όλες σας. Ήταν πάρα πολύ σημαντική η στάση της Αντιπολίτευσης χθες με ό,τι μας χωρίζει και με όσες τεράστιες διαφορές μπορεί να έχουμε σε κάποια πεδία. Ήταν στάση ευθύνης η μέχρι τέλους διεκδίκηση καθαρών απαντήσεων που δεν δώσατε ποτέ για το τι θα κάνετε, αν θα μείνετε ή θα φύγετε, η μέχρι τέλους διεκδίκηση απαντήσεων για το πώς τοποθετείστε απέναντι στις ευθείες αιτιάσεις της Ευρωπαϊκής Εισαγγελίας για κακουργήματα και μάλιστα για εγκληματική οργάνωση, για το πώς τοποθετείστε στο ότι όλη μέρα διεκδικούσαμε όλη η Αντιπολίτευση χωρίς καμία εξαίρεση, κάτι που είναι πολύ σημαντικό, απαντήσεις θεσμικές από έναν κρυπτόμενο και μέχρι σήμερα εξαφανισμένο εκβιαζόμενο Πρωθυπουργό που μέσα σε αυτή τη μαφιόζικη λειτουργία φαίνεται να χάνει τον έλεγχο. Απαντήσεις, όμως, δεν πήραμε.

Είναι πραγματικά ντροπή! Και μιλώ με την ιδιότητά μου της πρώην Προέδρου της Βουλής, γιατί αισθάνομαι τη θεσμική ευθύνη. Είναι πραγματικά ντροπή εκείνοι που έχουν το πρώτο καθήκον και εντολή διαφύλαξης των θεσμών της εκτελεστικής εξουσίας και της κοινοβουλευτικής λειτουργίας από την πλευρά της Προεδρίας της Βουλής να παραβιάζουν τόσο στεγνά το καθήκον τους, αλλά και να ποντάρουν σαν τζογαδόροι και όχι σκακιστές στο υπονομευμένο σύστημα ενημέρωσης.

Ξέρετε, κύριοι, άκουσα τον κ. Μητσοτάκη στη συνέντευξη που έδωσε στην σύζυγο του ανηψιού του, την κ. Κοσιώνη, στον ΣΚΑΪ που τον διευθύνει ο πρώην Διευθυντής του Γραφείου του, ο κ. Ζούλας, να λέει μια ατάκα την οποία είχε προετοιμάσει: «Παίζετε σκάκι; Εμένα μου αρέσει να παίζω με τα λευκά για να έχω την πρωτοβουλία των κινήσεων». Επειδή, λοιπόν, εγώ παίζω και σκάκι και τάβλι, το πρώτο που σκέφτηκα είναι ότι αυτή είναι ατάκα των ταβλαδόρων και όχι των σκακιστών. Θέλει τα άσπρα, αλλά είναι μαύρος και άραχνος και σκοτεινός και του αρέσει το παρασκήνιο, του αρέσει η μηχανορραφία, του αρέσει να ελέγχει τα πράγματα και δεν του αρέσει καθόλου αυτό που έγινε χθες. Δεν του αρέσει καθόλου! Είναι, έτσι, ειρωνικό που έχουμε και Υπουργό Παιδείας και Υπουργό Αθλητισμού, γιατί είναι τόσο αντιαθλητικά και unfair όλα όσα γίνονται από αυτούς που έχουν και την μπάλα και τη διαιτησία και την αναμετάδοση και το var και τη χορηγία στα αποδυτήρια. Είναι ένας Πρωθυπουργός πραγματικά περιστοιχισμένος από κακοποιά στοιχεία με τα οποία συναλλάσσεται και τα οποία περιέφερε προχθές για να ξεπλύνει τον Τριαντόπουλο.

Και σήμερα το πρωί στις 9.30΄ ο Πρόεδρος της Βουλής που χθες ήταν άφαντος και δεν ανέλαβε την ευθύνη του Προέδρου -κάτι που όφειλε και εγώ θα αναλάμβανα στη θέση του και έχω αναλάβει στη θέση του- που και σήμερα δεν μιλάει παρά μόνο μέσω πηγών και διαρροών, όπως μιλάει και η Νέα Δημοκρατία μέσω πηγών και διαρροών -σκοτεινά δηλαδή, υπόγεια, παρασκηνιακά- ανέβηκε πάνω και κλήρωσε αναπληρωματικά μέλη. Έκανε συμπληρωματική κλήρωση για το δικαστικό συμβούλιο για την υπόθεση του υπόδικου Τριαντόπουλου, αυτού που μας κοροϊδεύετε ότι τον στείλατε στον φυσικό δικαστή τραμπούκικα με την ψηφοφορία της 11ης Απριλίου και μέχρι σήμερα το πρωί δεν υπήρχε ακόμη δικαστικό συμβούλιο.

Κυρίες και κύριοι της Αντιπολίτευσης, εγώ θέλω -ξεκινώ πάντα πρώτα από τους Βουλευτές μας, από την Πλεύση Ελευθερίας- να ευχαριστήσω πραγματικά όλες τις Κοινοβουλευτικές Ομάδες και τους Αρχηγούς τους -και το ΠΑΣΟΚ, και το ΣΥΡΙΖΑ, και το ΚΚΕ, και την Ελληνική Λύση, και τη Νέα Αριστερά, και τη Νίκη, όλες τις Κοινοβουλευτικές Ομάδες- που δείξαμε θεσμικά τι σημαίνει «αντιπολίτευση». Και δείξαμε, επίσης, θεσμικά ότι όταν η Αντιπολίτευση είναι εδώ παρούσα, μπορεί να επιτύχει πάρα πολύ σοβαρά πλήγματα στην καθεστωτική και αδιαφανή διακυβέρνηση. Σας ευχαριστώ, λοιπόν. Μάλιστα, πριν από αρκετό καιρό είχα προτείνει να συγκροτήσουμε ένα συμβούλιο αντιπολίτευσης, γιατί μέσα από έναν συντονισμό μπορεί να επιτευχθεί μία ακόμη καλύτερη παρουσία της Αντιπολίτευσης σε εκείνα για τα οποία δε χρειάζεται να διεκδικούμε, ούτε και θα έπρεπε, κομματικά οφέλη, αλλά είναι σημαντικό να διεκδικούμε ουσιαστική παρέμβαση και κυρίως ουσιαστική εκπροσώπηση της κοινωνίας.

Κυρία Πρόεδρε, επειδή έχει μακρύνει η ομιλία μου, παρακαλώ να τη λογίσετε ως ομιλία, γιατί ζήτησα παρέμβαση. Ευχαριστώ και τον κ. Νατσιό, γιατί μου έδωσε τη σειρά του. Όμως, αυτά είναι σημαντικά και θα αφιερώσω στη συνέχεια τις παρεμβάσεις μου για τα θέματα του νομοσχεδίου. Είναι πολύ σημαντικό να γίνουν καταγραφές.

Κυρίες και κύριοι, θα ήθελα να καταγραφούν κάποια πράγματα. Εχθές έκανα μία μακρά ομιλία, μιλώντας για το τι σημαίνει «φαλκίδευση της ενημέρωσης του πολίτη» και μίλησα ιδιαίτερα για το πρόβλημα της ελεγχόμενης ενημέρωσης και πολύ περισσότερο για κάτι που με πονάει και είναι η ΕΡΤ, γιατί έχω δώσει αγώνες –και αυτοδιακινδύνευσης- όταν έπεσε το «μαύρο» στην ΕΡΤ. Μίλησα, λοιπόν, για τη σημασία της ενημέρωσης και την αξία του να φτάνει η πληροφόρηση στους πολίτες.

Εχθές –θέλω να το περιγράψω και το περιγράφω για τους πολίτες, για εσάς το περιγράφω, για τους νέους και τις νέες, για τους πολίτες αυτής της χώρας και για τους ανθρώπους που βρίσκονται σε αυτή τη χώρα και αγωνιούν- η Βουλή ήταν κατάμεστη σε όλο το φάσμα της Αντιπολίτευσης, γεμάτη σαν μελίσσι από Βουλευτές και Αρχηγούς της Αντιπολίτευσης και τα έδρανα της Κυβέρνησης ήταν άδεια. Η Κυβέρνηση είχε εγκαταλείψει τα έδρανα και μονήρης στην Έδρα του Προέδρου –όπου έχω περάσει πολλές ώρες της ζωής μου το 2015 και ξέρω ποια ευθύνη σημαίνει και δεν καταδέχτηκα ποτέ να κάνω παιχνίδια από αυτήν την Έδρα- ο κ. Γεωργαντάς, Αντιπρόεδρος της Βουλής, αλλά και πρώην Υπουργός Αγροτικής Ανάπτυξης, στον οποίο αναφέρεται ειδικά το διαβιβαστικό της Ευρωπαϊκής Εισαγγελίας σε σχέση με τον διορισμό ως Προέδρου του ΟΠΕΚΕΠΕ του κ. Σημανδράκου, που τον κατακεραύνωνε επί μιάμιση ώρα χθες από το Βήμα αυτό ο ελεγχόμενος Αυγενάκης.

Ο κ. Γεωργαντάς για λόγους ευθιξίας, επειδή εμπλέκεται στην υπόθεση η οποία ερευνάται, θα έπρεπε να μην προεδρεύει σε μία τέτοια διαδικασία. Και είναι ενδεικτικό και των πιέσεων και των αλληλοεκβιασμών που βρίσκονται σε πλήρη έξαρση, ότι υποχρεώθηκε να προεδρεύει.

Είναι επίσης ενδεικτικό ότι ο Πρόεδρος της Βουλής, ο κ. Κακλαμάνης, σε αυτή τη διαδικασία και παρά τις επανειλημμένες εκκλήσεις, προσκλήσεις, προτάσεις της Αντιπολίτευσης, αρνήθηκε να εμφανιστεί, αλλά όπως σημείωσα χθες ακούγοντας την εκφώνηση των ονομάτων των Βουλευτών της Νέας Δημοκρατίας που δεν ψήφισαν, ο κ. Κακλαμάνης επίσης δεν ψήφισε χθες.

Και ξέρετε και ποιος άλλος δεν ψήφισε χθες;

**ΑΛΕΞΑΝΔΡΟΣ ΚΑΖΑΜΙΑΣ:** Ο κ. Μητσοτάκης.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σωστά. Είδατε; Οι Βουλευτές μου είναι ενήμεροι και μελετηροί. Δεν ξέρω αν το έχει γράψει κανένα μέσο ενημέρωσης. Δεν το είδα πουθενά. Δεν ψήφισε χθες ούτε ο κ. Μητσοτάκης.

Ο κ. Μητσοτάκης είναι στη θέση του ηγέτη. Θα μου επιτρέψετε να έχω μια ιδιαίτερη ευαισθησία γιατί ηγούμενη ενός κινήματος που είναι κινηματικό, χειροποίητο, το έχουμε φτιάξει με τα χέρια μας, το έχουμε πάρει στις πλάτες μας, οι πρωτεργάτες και οι στυλοβάτες είναι οι κατ’ εξοχήν στοχοποιούμενοι μονίμως, αισθάνομαι μια τεράστια ευθύνη για κάθε απόφαση που θα πάρω, για κάθε παρουσία της Κοινοβουλευτικής μας Ομάδας, για την πρόληψη κάποιου λάθους, για την ευθύνη απέναντι στην ψήφο να είναι σωστή. Εμείς ψηφίζουμε σαν η ψήφος μας να διαμόρφωνε το αποτέλεσμα. Δεν ψηφίζουμε με τη σιγουριά ότι όπως και να έχει, θα περάσει, οπότε ό,τι και να ψηφίσουμε, δεν πειράζει. Βασανίζουμε το τι ψηφίζουμε και γι’ αυτό είμαστε και σε τρομερή πίεση από το γεγονός ότι καταιγιστικά έρχονται νομοσχέδια, όπως το σημερινό, με εκατοντάδες άρθρα.

Είναι επτά, κύριε Καραναστάση; Είναι επτά νομοσχέδια;

Είναι έξι, επτά; Πόσα είναι, κυρία Ζαχαράκη; Κάπου εκεί;

Είναι έξι, επτά νομοσχέδια σε ένα, προσγειωμένα σε μία εβδομάδα την ώρα που υπάρχει και Κώδικας Πολιτικής Δικονομίας με εκατόν εξήντα άρθρα και Τελωνειακός Κώδικας με διακόσια εβδομήντα άρθρα και Υπουργείο Άμυνας με τριάντα επτά άρθρα. Για σκεφτείτε να μας φαίνονται και λίγα τριάντα επτά νέα άρθρα! Ενώ υπάρχει νομοθεσία, το είπε ο εισηγητής μας και στην επιτροπή! Υπάρχει νομοθεσία! Δεν βρίσκεται η χώρα εν κενώ! Αυτή η οργιώδης νομοθέτηση, αυτή η πολυνομία, αυτή η νομοθετική έξαρση είναι μια τεχνική πολύ μεγάλης αδιαφάνειας, η οποία είναι ηθελημένη αδιαφάνεια για τους λόγους που εξήγησε χθες ο Βορίδης.

Ο Βορίδης τι είπε; Είπε «Έχω τέτοια ισχύ και είμαι δικηγόρος…» -συγγνώμη, δεν έχω τις υποκριτικές ικανότητες των Βουλευτών μας που είναι ηθοποιοί, κύριε Καραναστάση με συγχωρείτε και στον Σπύρο μας «συγγνώμη»- «…και είμαι τόσο ισχυρός άντρας και δεν κάνω το αυτονόητο; Άμα δεν μου αρέσει κάτι, να το αλλάξω. Να βγάλω…».

Αυτά έλεγε χτες. Σε μένα που έχω μια άλλη άποψη για το ποιος είναι ο καλός δικηγόρος, ήταν σαν κουτσαβάκι. Και όπως λένε κάποιοι καλλιτέχνες που εκτιμώ πολύ, αν έβαζες σε επιθεώρηση έναν ηθοποιό να παίξει τον πολιτικάντη και έκανε αυτά που κάνει ο κ. Βορίδης, θα τον παίρνανε με τις ντομάτες!

Όμως, το θέμα δεν είναι αστείο, γιατί αυτός ο τύπος με το τσεκούρι από τα σκοτάδια, από το παρασκήνιο, αυτός ο τύπος ο χουντικός, ο εκπρόσωπος του φυλακισμένου δικτάτορα Παπαδόπουλου στη νιότη του –αυτό είναι ο Βορίδης- αυτός λοιπόν ο τύπος ο σκληρός με το τσεκούρι, αυτός ο τύπος που και στη δολοφονία Καλτεζά τη δεκαετία του 1980 ούτε δάκρυ δεν έχυσε για το δεκαπεντάχρονο παιδί –σαν τον Αλέξανδρο Γρηγορόπουλο ήταν ο Μιχάλης Καλτεζάς, δύο δεκαετίες νωρίτερα όμως- αυτός ο τύπος από αυτό το Βήμα χθες εκβίασε στεγνά και είπε στον κ. Μητσοτάκη «Εγώ επιφυλάσσομαι. Δεν λέω τώρα γιατί ζήτησα την παραίτηση του Βάρρα...» -που τον έχει μέχρι σήμερα στο Μαξίμου ο κ. Μητσοτάκης- «… και προς το παρόν λέω αυτά. Άμα χρειαστεί, θα πω και άλλα».

Εκβιασμός στεγνός μπροστά στις κάμερες, στον οποίο ο κ. Μητσοτάκης ενέδωσε, κύριοι της Κυβέρνησης!

Και σκεφτείτε τα καλά και εσείς, κύριε Παπαϊωάννου που σας κοιτάω και δεν μπορώ γιατί σκέφτομαι συνεχώς αυτό το βίντεο που λικνίζεστε δίπλα στον κ. Γεωργιάδη –άλλο σκοτεινό πρόσωπο- και φωνάζετε ως Πρύτανης «Και α και ου και ΔΑΠ-ΝΔΦΚ».

**ΝΙΚΟΛΑΟΣ ΠΑΠΑΪΩΑΝΝΟΥ (Υφυπουργός Παιδείας, Θρησκευμάτων και Αθλητισμού):** Δεν ήμουν Πρύτανης τότε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Α, δεν ήσασταν Πρύτανης. Είχατε αφυπηρετήσει;

**ΝΙΚΟΛΑΟΣ ΠΑΠΑΪΩΑΝΝΟΥ (Υφυπουργός Παιδείας, Θρησκευμάτων και Αθλητισμού):** Ήταν ιδιωτική στιγμή.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ήταν ιδιωτική στιγμή;

Ήταν ιδιωτική στιγμή, κύριοι!

Ήταν πριν που ήσασταν Πρύτανης ή μετά;

**ΝΙΚΟΛΑΟΣ ΠΑΠΑΪΩΑΝΝΟΥ (Υφυπουργός Παιδείας, Θρησκευμάτων και Αθλητισμού):** Πριν.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Πριν γίνετε ή αφού γίνατε;

**ΝΙΚΟΛΑΟΣ ΠΑΠΑΪΩΑΝΝΟΥ (Υφυπουργός Παιδείας, Θρησκευμάτων και Αθλητισμού):** Πριν γίνω.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Α, γίνατε Πρύτανης, καταλάβατε πόσο σημαντική για το πανεπιστήμιο είναι η ιαχή «Και α και ου και ΔΑΠ-ΝΔΦΚ» και είπατε «Θα το κάνω». Κι έτσι, μετά τι γίνατε; Γίνατε Υφυπουργός Παιδείας. Έτσι είναι! Τι ΑΣΕΠ; Τι αξιολογήσεις; Εδώ αρκεί ένα τραγούδι –όχι σαν το δικό σας, Τζόρτζια- για να γίνεις Υφυπουργός Παιδείας, γιατί τόση σχέση έχει αυτή η πολιτική του κ. Μητσοτάκη με οτιδήποτε πολιτισμένο και παιδαγωγικό.

Έρχομαι στην απουσία Μητσοτάκη χθες. Παρεμπιπτόντως, δεν έχουν κυκλοφορήσει -δεν ξέρω αν υπάρχει νεότερη εξέλιξη, φαντάζομαι θα μου το στείλουν οι συνεργάτες μου- τα Πρακτικά που αποτυπώνουν την ονομαστική ψηφοφορία, αλλά εγώ σημείωσα ποιοι ήταν απόντες χθες, γιατί είμαι επιμελής, είμαστε σχολαστικοί. Αν κάνω κάποιο λάθος, θα με διορθώσουν.

Απόντες, λοιπόν, ήταν: Κικίλιας, Κακλαμάνης, Συρίγος -εσείς, ο εισηγητής ο σημερινός, που δεν είπατε λέξη για χθες, δεν μπορείτε τώρα να φύγετε, πρέπει να πείτε στη δευτερολογία έστω ή επί προσωπικού, αν θέλετε-, Χατζηδάκης -ο Αντιπρόεδρος της Κυβέρνησης, που ήταν και παρακολουθούμενος-, Παπαθανάσης, Δένδιας, Κυρανάκης, Θεοχάρης, Καλλιάνος, Καραμανλή, Κατσαφάδος, Μιχαηλίδου, Μαρκόπουλος, Βορίδης. Ο Βορίδης δεν ψήφισε, άλλοι βγάλανε το φίδι από την τρύπα. Απόντες, επίσης, ήταν: Πέτσας, Βλάχος, Μπούρας, Σαλμάς, Ανδριανός, Βλάσης, Αλεξοπούλου, Φωτήλας, Κυριαζίδης. Τον λογίζουμε; Μάλλον.

Κύριοι Υπουργοί, να ξέρετε τον κ. Κυριαζίδη ότι τον ανέβασαν πάνω εδώ την προηγούμενη εβδομάδα -όχι χτες, προχθές-, να εκφωνεί και τον έστειλε ο κ. Κακλαμάνης και εκπρόσωπο όλων μας στη Δράμα. Εκπροσώπησε τη Βουλή ο κ. Κυριαζίδης, ο «κάνε κανένα παιδί». Θέλω να τα μοιραζόμαστε αυτά.

Απόντες ήταν: Παππάς Ιωάννης, Δερμεντζόπουλος, Κελέτσης, Δημοσχάκης, Ζεμπίλης, Καραμπατσώλη, Κεδίκογλου, Τσαβδαρίδης, Κοτίδης, Αυγενάκης, Σενετάκης, Μητσοτάκης, Καλαφάτης, Γκιουλέκας, Ράπτη, Ευθυμίου, Σιμόπουλος, Καράογλου, Παπάς, Κεφάλα, Παναγιωτόπουλος, Δεληκάρη, Τσιάρας -ο Υπουργός Αγροτικής Ανάπτυξης-, Σπάνιας, Γκίκας, Κωνσταντινίδης, Παπαδόπουλος, Δήμας, Βρούτσης, Φόρτωμας, Κρητικός, Κέλλας, Καπετάνος, Χαρακόπουλος -όλοι της Λάρισας, Αθανασίου, Τριαντόπουλος, Μακρής, Μπουκώρος, Σαμαράς, Χρυσομάλλης, Τσιλιγγίρης, Βασιλειάδης, Σταμενίτης, Καρασμάνος, Μπαραλιάκος, Κεφαλογιάννης, Στυλιανίδης, Στεφανάδης, Καραμανλής, Αραμπατζή, Παπακώστα-Παλιούρα, Σταϊκούρας, Οικονόμου, Μπούγας -ή μήπως είναι Μπούρας, όχι Μπούρας είναι πιο πάνω, ούτε ο Υφυπουργός δεν ψήφισε;-, και Γιώργος. Δώστε τα στη δημοσιότητα, να δούμε ποιοι ψήφισαν.

Αυτή είναι μια πολύ βαριά θεσμική εκτροπή, όπως θεσμική εκτροπή είναι η απόπειρα πραξικοπηματικής διενέργειας ψηφοφορίας, ενώ έχει υποβληθεί αίτημα παρεμπίπτοντος ζητήματος κατά το άρθρο 67 του Κανονισμού της Βουλής. Ο Πρόεδρος της Βουλής επιχείρησε να το λύσει, υπήρξε αντίρρηση στην επίλυση του Προέδρου. Όχι ο Πρόεδρος, ο Αντιπροεδρεύων, πρώην Υπουργός Αγροτικής Ανάπτυξης. Υπήρξε αντίρρηση. Όφειλε ο κύριος Αντιπρόεδρος να το θέσει στο Σώμα για ψηφοφορία, αλλά αν το έθετε στο Σώμα και σηκωνόταν, όπως σηκωθήκαμε όλοι γεμάτη αυτή η πλευρά στο ότι δεν μπορεί να γίνει ψηφοφορία και ζητάμε την αναβολή, θα έπρεπε να μην γίνει ψηφοφορία. Και αποφάσισε ο κ. Γεωργαντάς, ενώ λέει πάρα πολύ ρητά το άρθρο 67 για τα παρεμπίπτοντα αποφαίνεται ο Πρόεδρος. Αν διατυπωθούν αντιρρήσεις, αποφασίζει η Βουλή με ανάταση ή έγερση και χωρίς άλλη συζήτηση. Αυτό δεν έγινε ποτέ.

Επίσης, αφού αρνήθηκε να το κάνει αυτό, εγώ ζητούσα το λόγο έντονα, για να θέσω νέο παρεμπίπτον, χωρίς να μου δίδεται ο λόγος, μολονότι οι Πρόεδροι των Κοινοβουλευτικών Ομάδων μπορούν να θέτουν ανά πάσα στιγμή προφορικά, χωρίς καν έγγραφο, παρεμπίπτοντα ζητήματα.

Κύριοι, έχω αυτό το κακό. Δυστυχώς δεν πολιτεύομαι κάνοντας δημόσιες σχέσεις ούτε πολιτεύομαι πολιτευόμενη. Δεν διαπραγματεύομαι την ύπαρξή μου.

Θέλω, λοιπόν, να σας πω ότι είναι ντροπιαστικές οι δηλώσεις και οι ερμηνείες που με πηγές και διαρροές επιχειρεί η Νέα Δημοκρατία να δώσει και εγώ καλώ για άλλη μια φορά τον κ. Μητσοτάκη να εμφανισθεί, να έρθει να αναλάβει την ευθύνη του, όπως κάνουν οι ηγέτες, να έλθει να αναλάβει την ευθύνη που του αναλογεί και όχι να κρύβεται, γιατί το μόνο το οποίο καταφέρνει είναι να εκτίθεται.

Καλώ και τον Πρόεδρο της Βουλής, τον κ. Κακλαμάνη, με την ιδιότητά μου της πρώην Προέδρου της Βουλής, κυρία Πρόεδρε και με την ιδιαίτερη ευαισθησία που έχω. Ο κ. Κακλαμάνης ήταν Αντιπρόεδρος της Βουλής για πρώτη φορά όταν ήμουν Πρόεδρος και πολλές φορές μού λέει «με εσένα έμαθα πρώτη φορά τις διαδικασίες». Τον καλώ να έρθει να αναλάβει τις ευθύνες του. Οι επιστολικές ψήφοι αποστέλλονται στο γραφείο Προέδρου Βουλής. Ο έχων την ευθύνη για την αποδοχή τους είναι ο Πρόεδρος της Βουλής.

Εχθές αυτό το οποίο έγινε δεν ήταν ομαδική ασθένεια. Μπορεί να ήταν το θέμα μας ο ΟΠΕΚΕΠΕ, τα αιγοπρόβατα, τα βοσκοτόπια, αλλά δεν προσβληθήκατε ούτε από ευλογιά ούτε από άλλη ασθένεια των αιγοπροβάτων ή άλλων συμπαθών ζωντανών. Οργανώσατε την πάση θυσία, όπως την επιδιώκατε, καταστρατήγηση της διαδικασίας για την υπόθαλψη ελεγχομένων για πολύ βαριά ποινικά αδικήματα και σήμερα κανονικά θέλω να το θυμίσω και στην Αντιπολίτευση ειδικά, γιατί καμιά φορά εγώ θεωρούμαι ενοχλητική, σχολαστική: «Τι θέλει αυτή τώρα, τώρα κι αυτό το βάζει στη μέση; Επιτέλους, κούρασε!».

Την περασμένη Πέμπτη ο κ. Κακλαμάνης ήρθε στη Διάσκεψη των Προέδρων και είπε: «Ζητώ την εξουσιοδότησή σας για να μην κάνουμε Διάσκεψη την άλλη Πέμπτη», σήμερα. Θυμάστε, κύριε Καλαματιανέ; «Ζητώ την εξουσιοδότησή σας για να μην κάνουμε Διάσκεψη». Του είπα ειδικά –ακούστε- σε σχέση με το αν θα γίνει ή δεν θα γίνει, γιατί λέει «έλα μωρέ, δεν θα έχουμε τίποτα, θα κλείνει η Βουλή, δεν θα υπάρχει θέμα».

Του είπα, λοιπόν, και θα το καταθέσω στα Πρακτικά: «Ακούστε. Σε σχέση με το αν θα γίνει ή δεν θα γίνει Διάσκεψη την επόμενη Πέμπτη ή αν σας εξουσιοδοτούμε, εγώ με βάση όλα όσα κατέγραψα, που κατέγραψα μια σειρά εκτροπών που έχω καταγγείλει, που μας προκαλούν μεγάλο έλλειμμα εμπιστοσύνης στις διαδικασίες που ακολουθούνται, αλλά κυρίως, κύριε Πρόεδρε, με βάση ένα συγκεκριμένο γεγονός που έγινε επί του προκατόχου σας και αυτό ήταν ότι ο κ. Μπαγιώκος, ο Γενικός Γραμματέας της Βουλής που είναι και Ειδικός Γραμματέας της Βουλής, έχει γίνει Γενικός Γραμματέας της Βουλής», γιατί ο πρώην Γενικός Γραμματέας της Βουλής, ο κ. Μυλωνάκης, έγινε τώρα Υφυπουργός παρά τω Πρωθυπουργώ, δηλαδή έγινε Τριαντόπουλος στη θέση του Τριαντόπουλου και προκλήθηκε και όλος αυτός ο σάλος από την αναφορά μου προχθές.

Αυτό, λοιπόν, που έγινε ήταν ότι ο κ. Μπαγιώκος άνοιξε μόνος του τη Βουλή τον Γενάρη του 2024, χωρίς ούτε απόφαση της Διάσκεψης ούτε τίποτε, για ένα νομοσχέδιο που χάριζε κάποιες δεκάδες εκατομμύρια ευρώ στην Aegean. «Δεν θέλουμε, δεν θα παράσχουμε εξουσιοδότηση. Ζητάμε να συνεδριάσει η Διάσκεψη για να γίνει κανονικός προγραμματισμός».

Ποιο ήταν το αποτέλεσμα; Μόνος του ο κ. Κακλαμάνης –διατύπωσε αντίρρηση και ο κ. Καλαματιανός-, -το καταθέτω στα Πρακτικά, γιατί όλα είναι σχεδιασμένα και τίποτε δεν είναι τυχαίο και ξέρατε πολύ καλά ότι σχεδιάζατε και σκεφτόσασταν σενάρια έτσι όπως τα ανακοινώνετε.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο)

Ο κ. Κακλαμάνης μόνος του είπε ότι του δίνετε εσείς, δηλαδή αυτοί που είστε σήμερα απόντες, την εξουσιοδότηση να μη γίνει Διάσκεψη σήμερα και φτάσαμε, λοιπόν, όλοι οι Αρχηγοί της Αντιπολίτευσης να ζητάμε να γίνει Διάσκεψη και φυσικά εγώ επαναλαμβάνω το αίτημά μου και δηλώνουμε και δηλώνω κατηγορηματικά ότι η χθεσινή διαδικασία ψηφοφορίας είναι άκυρη, διότι διενεργήθηκε από μη έχοντα εξουσία Προεδρεύοντα που είχε και σύγκρουση συμφερόντων, διότι διενεργήθηκε χωρίς να προηγηθεί, όπως ρητά λέει το άρθρο 67, δι’ εγέρσεως ή ανατάσεως ψηφοφορία επί του παρεμπίπτοντος ζητήματος που έθεσε το ΠΑΣΟΚ και συμφωνήσαμε όλοι για αναβολή της ψηφοφορίας, διότι ήταν μια διαδικασία στημένη και άκυρη, διότι αμφισβητούμε και τις ίδιες τις επιστολικές ψήφους και είναι σημαντικό να ειπωθεί αυτό. Γράφτηκαν από τους ίδιους τους Βουλευτές ή ήταν μία προσπάθεια εξασφάλισης της ψήφου όπως την ήθελε ο κ. Μητσοτάκης, ο οποίος όμως δεν έδωσε ο ίδιος ψήφο; Η αδελφή του έδωσε.

Χθες η ΕΡΤ, όταν γινόντουσαν όλα αυτά, έπαιζε σε επανάληψη μία εκπομπή, την «Περίμετρο» και στα πρώτα δελτία τύπου που προβλήθηκαν προβαλλόταν η είδηση «καταψηφίστηκε η Προανακριτική Επιτροπή, αποχώρησε η Αντιπολίτευση» και όσο παιζόταν η είδηση αυτή στα μονόλεπτα, στις τρεις, στις τρεισήμισι, στις τέσσερις, προβάλλονταν πλάνα από μία γεμάτη Αίθουσα σε άλλη συνεδρίαση, με γεμάτα τα κυβερνητικά έδρανα, με γεμάτα τα έδρανα της κοινοβουλευτικής Πλειοψηφίας που ήταν άδεια και αυτά και εκείνα εχθές, με γεμάτα ακόμη και τα θεωρεία. Ίσως ήταν από το νομοσχέδιο για την ισότητα που το έχετε πια αποκηρύξει.

Καθαρή προπαγάνδα! Η ΕΡΤ που δεν έδωσε ως δελτίο την Εξεταστική Επιτροπή για τα Τέμπη όταν ξεκίνησε, η ΕΡΤ που όταν έγινε το πιο μεγαλειώδες συλλαλητήριο όλων των εποχών στις 26 Γενάρη, το πιο μεγαλειώδες από τις 3 Ιουλίου του ‘15 ήταν -αυτό που εγώ έχω τουλάχιστον ζήσει- η ΕΡΤ που δεν έπαιζε το συλλαλητήριο και έπαιζε την ανάρτηση του Πρωθυπουργού. Η ΕΡΤ λοιπόν χθες μετέδωσε ότι απορρίφθηκε η πρόταση και αποχώρησε η Αντιπολίτευση και έδειχνε εικόνες από άλλο νομοσχέδιο.

Εμάς η άμυνά μας είναι η αλήθεια, είναι η διαφάνεια, εμάς η πεποίθησή μας είναι ότι μόνο με αλήθεια, με διαφάνεια, με καλοσύνη και αγάπη, αλλά χωρίς εκπτώσεις στις αρχές και στις αξίες μας και με ευθυτενή στάση απέναντι σε όλα τα ζητήματα αρχών και αξιών, μόνον έτσι μπορούμε να προχωρήσουμε όλοι μαζί ως κοινωνία, μόνον έτσι μπορούμε να εγγυηθούμε ως Κοινοβούλιο στους πολίτες και στη νέα γενιά που εκπροσωπούνται από αυτό το Κοινοβούλιο τη στοιχειώδη διαφύλαξη των δικαιωμάτων, των ελευθεριών, της προοπτικής και του μέλλοντός τους και μόνον έτσι μπορούμε να διεκδικούμε αυτό το οποίο απλόχερα μάς δίνουν οι άνθρωποι με την εμπιστοσύνη τους, την οποίαν τη φέρουμε πολύτιμο φυλακτό στην καρδιά μας και τους λέμε και σας λέμε κάτι που εγώ έχει χρειαστεί να το πω και το έχω πει και θα το πω και θα το κάνω, γιατί δεν είμαστε αυτά που λέμε, είμαστε αυτά που κάνουμε, πολλές φορές.

Εμείς δεν θα σας προδώσουμε, δεν θα σας εγκαταλείψουμε, δεν θα λιποτακτήσουμε, δεν θα υποχωρήσουμε, δεν θα υπαναχωρήσουμε, δεν θα υποκύψουμε, δεν θα λυγίσουμε στις δολοφονικές επιθέσεις, δεν θα ρίξουμε τη σημαία και την ασπίδα της κοινωνίας και της δημοκρατίας. Θα είμαστε εδώ.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο Πρόεδρος της Κοινοβουλευτικής Ομάδας της Νίκης κ. Νατσιός. (BS)

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Κυρία Πρόεδρε, κυρίες και κύριοι συνάδελφοι, ακούγεται πολλές φορές εδώ μέσα η φράση από το γνωστό παραμύθι του Χανς Κρίστιαν Άντερσεν «ο βασιλιάς είναι γυμνός». Δεν είναι ο βασιλιάς γυμνός. Η γύμνια, η πνευματική γύμνια έγινε βασιλιάς. Αυτό συνέβη. Αυτό βλέπουμε να διαδραματίζεται. Στην ομιλία μου χτες αναφερόμενος στους Βουλευτές της Συμπολίτευσης τους είπα ότι ο κ. Μητσοτάκης τους σέρνει σε αυτό που ο ίδιος είναι: στην αξιοπρέπεια και στο μπάζωμα της συνειδήσεως.

Σας ζήτησαν, κυρίες και κύριοι συνάδελφοι, πολλές φορές να πειθαρχήσετε. Η λέξη «πειθαρχία» σημαίνει «άρχομαι διά της πειθούς». Στον περαιτέρω εξευτελισμό σας ως πότε άραγε θα γυρίζετε στις εκλογικές σας περιφέρειες ιδίως στην επαρχία, όπου και εγώ μένω, με σκυμμένο το κεφάλι απολογούμενοι για τις προκοπές του Πρωθυπουργού σας; Τώρα θα προσθέσετε ακόμη μία με αυτά που συμβαίνουν στο μπάζωμα του μεγάλου σκανδάλου του ΟΠΕΚΕΠΕ. Σκυμμένο το κεφάλι είχατε γυρίζοντας στις εκλογικές σας περιφέρειες και με τον ψευτογάμο των ομοφυλοφίλων. Τα ίδια πάθατε όταν αποκηρύξατε τα μεγαλειώδη συλλαλητήρια στα Τέμπη. Καθόσασταν στα παράθυρα και βλέπατε γιατί δεν είχατε πρόσωπο να βγείτε έξω και να ενωθείτε με τα εκατομμύρια των Ελλήνων που διατράνωναν πάλι την απαίτησή τους για δικαιοσύνη. Το ίδιο πάθατε με όλες αυτές τις πλεκτάνες και τις διαδικασίες στο θέμα των Τριαντόπουλου και Καραμανλή. Και τώρα πάλι με τον ΟΠΕΚΕΠΕ. Να το θυμάστε, θα λες ΟΠΕΚΕΠΕ ή Οπεκεπές -με συγχωρείτε για τον νεολογισμό- και θα αναφέρεσαι σε εγκληματική οργάνωση ή σε έναν εγκληματία διαβόητο, θα έλεγα.

Η χθεσινή διαδικασία ψηφοφορίας για το θέμα της σύστασης προανακριτικής επιτροπής για τη διερεύνηση ποινικών ευθυνών συγκεκριμένων προσώπων για το μέγα σκάνδαλο του ΟΠΕΚΕΠΕ αποτελεί ένα μνημείο απαξίωσης των θεσμών και ευτελισμό της κοινοβουλευτικής λειτουργίας από την Κυβέρνηση Μητσοτάκη. Συνιστά απροκάλυπτα υπονόμευση των θεσμών του κράτους αφού για ένα ζήτημα εγκληματικών πράξεων κακουργηματικού χαρακτήρα με βάση το πόρισμα της Ευρωπαίας Εισαγγελέως επέλεξε -η Κυβέρνηση εννοώ- τη συγκρότηση εξεταστικής και όχι προανακριτικής επιτροπής.

Ο κ. Μητσοτάκης έκανε το Σύνταγμα κουρελόχαρτο. Όπως είπα και σε πρωινή δήλωσή μου για μια φορά ακόμη έκανε το Σύνταγμα σύντριμμα. Αντί να σπεύσει πρώτος εκείνος και η Κυβέρνησή του να ρίξουν φως στην αλήθεια με την προανακριτική επιτροπή να διερευνά σε βάθος τις ευθύνες των προσώπων που εμπλέκονται ευθέως στο σκάνδαλο του ΟΠΕΚΕΠΕ τα οποία άλλωστε κατονομάζονται στο πόρισμα της Ευρωπαίας Εισαγγελέως έκανε την επιλογή, το τέχνασμα, το πονήρεμα μιας εξεταστικής επιτροπής που θα εξετάσει παθογένειες δεκαετιών, θα φτάσει και τον κατακλυσμό του Νώε ακολουθώντας την πάγια στρατηγική της διάχυσης των ευθυνών της Κυβέρνησης σε βάθος χρόνου. Ο στόχος ένας και μοναδικός. Να βγουν λάδι οι ένοχοι. Το έκανε στο έγκλημα των Τεμπών. Το επαναλαμβάνει και τώρα σε ένα μείζον σκάνδαλο που εκθέτει ανεπανόρθωτα τη χώρα και καθιστά την Κυβέρνηση υπόλογη για τις επιλογές της.

Σαν να μην έφτανε αυτό η Κυβέρνηση του κ. Μητσοτάκη ευτέλισε και την ίδια την κοινοβουλευτική διαδικασία. Επέλεξε να αποσύρει τους Βουλευτές της πλειοψηφίας και τελικά στην ψηφοφορία μετείχαν μόνο 83 Βουλευτές. Όμως όταν τίθεται διαδικαστικό ζήτημα αναβολής της ψηφοφορίας λόγω απουσίας των Βουλευτών της Συμπολίτευσης η απόφαση λαμβάνεται με την απόλυτη πλειοψηφία των παρόντων που δεν μπορεί να είναι μικρότερη των 75 τελικά. Επομένως, δεν συνέτρεξαν προϋποθέσεις έγκαιρης λήψης απόφασης για την οποία απαιτούνται τουλάχιστον 151 και όχι τουλάχιστον 75 Βουλευτές. Έγκριτοι συνταγματολόγοι εξηγούν ότι σε σειρά συνταγματικών διατάξεων απαιτείται απόλυτη πλειοψηφία 151 στους 300, είτε αυξημένη πλειοψηφία επί όλου αριθμό των Βουλευτών, είτε πλειοψηφία τριών πέμπτων, είτε πλειοψηφία δύο τρίτων. Στην προκειμένη περίπτωση κατά το άρθρο 86 παράγραφος 3 υπήρχε απαίτηση απόλυτης πλειοψηφίας του όλου αριθμού των Βουλευτών όχι ως απαρτία αλλά ως ελάχιστη πλειοψηφία. Και αυτό δεν τηρήθηκε. Θα πείτε τι τηρείτε εδώ μέσα.

Μία μικρή αναφορά, αγαπητοί μου, εξάλλου έκανε ο Βουλευτής μας ο κ. Τσιρώνης και θα ξανακάνει για το θέμα της Ιεράς Μονής Σινά στην Αίγυπτο. Η Ιερά Μονή Σινά ξέρουμε ότι χτίστηκε από τον Μέγα Ιουστινιανό γύρω στο 536- 540. Δεν υπάρχει ακριβής ημερομηνία ιδρύσεως. Ο Ιουστινιανός κατοχύρωσε τα εξής. Εις τους αιώνας, θα έλεγα, η Μονή πρέπει να μείνει αυτοδιοίκητη, αυτοδέσποτη και απάτητη. Αυτή ήταν η επιθυμία του ιδρυτή του κτήτορος της Ιεράς Μονής.

Στο θέμα αυτό θέλουμε να πούμε τα εξής. Έπρεπε να εκφραστεί και πρέπει να εκφραστεί όλη η αδελφότητα της Μονής. Δυστυχώς αυτό το πράγμα το μόνο που σήμερα θα έλεγα επιβεβαιώνει την καταγωγή μας και από τους αρχαίους και από τους μεσαίους, ας το πω έτσι, και από τους νεότερους Έλληνες, είναι η διχόνοια. Αυτό ανάγκασε και τον εθνικό μας ποιητή να μας αφήσει ως κληροδότημα για να μας ορμηνεύσει ότι πρέπει να προσέχουμε. «Η Διχόνοια που βαστάει ένα σκήπτρο η δολερή· καθενός χαμογελάει, παρ’ το, λέγοντας, και συ». Η διχόνοια η δολερή και στο θέμα αυτό που έπρεπε να είναι ενωμένο το γένος, εδώ η λέξη μπορεί να χρησιμοποιηθεί.

Σας είχαμε προειδοποιήσει, κύριοι της Κυβέρνησης, στην επιτροπή του νομοσχεδίου να προσέξετε μήπως προσπαθώντας να καλύψετε τη μνημειώδη γκάφα της εξωτερικής πολιτικής σε ό,τι αφορά την Ιερά Μονή Σινά, φέρετε κάτι το οποίο θα δημιουργήσει νέα προβλήματα. Γιατί για την Ιερά Μονή Σινά κοιμηθήκατε. Ήρθε ακόμη και ο Πρόεδρος τότε της Αιγύπτου αρχές Μαΐου στην Ελλάδα και δυστυχώς δεν ξέρουμε τι συζητείτο πίσω από τις πόρτες αλλά το θέμα το οποίο έπρεπε να λύσει για να διαφυλάξει τα συμφέροντα της Ιεράς Μονής και της ορθοδοξίας αλλά και του συνολικού γένους ο κ. Μητσοτάκης δεν το έκανε.

Βεβαίως δεν έχει να επιδείξει σε κανένα θέμα εξωτερικής πολιτικής ο κ. Μητσοτάκης μια επιτυχία. Συνεχείς ταπεινώσεις. Ψάχνω να βρω κάτι το οποίο να με κάνει να αισθάνομαι υπερήφανος για την Κυβέρνηση ότι πέτυχε κάτι. Με δυσκολία βρίσκω. Κιάλια βάζω. Μεγεθυντικούς φακούς για να ανακαλύψω μια επιτυχία και τίποτε. Το μόνο που κατόρθωσε να έχει εχθρό την Αμερική γιατί προήγαγε και διαφήμιζε την κ. Χάρις ως εδώ μέσα. Να έχει εχθρό τον Πούτιν, τη Ρωσία, ομόδοξη χώρα. Είναι δυνατόν να είμαστε σε εχθρική κατάσταση με τους ομοδόξους Ρώσους; Κόμιζαν μεγάλη βοήθεια στην ελληνική οικονομία και ως προσκυνητές στο Άγιον Όρος και ως τουρίστες. Αλλά ο κ. Μητσοτάκης το κατόρθωσε αυτό ως σύμμαχος του Ζελένσκι τον οποίον ετοιμάζουν τώρα να ξηλώσουν. Έκανε τη βρώμικη δουλειά και σαν στημένη λεμονόκουπα θα τον πετάξουν. Είναι σίγουρο αυτό γιατί ο άνθρωπος δεν κάνει. Δυστυχώς. Ντρέπομαι, ντρέπομαι για την ελληνική και όχι μόνο εξωτερική πολιτική. Ένας λαός ο οποίος κάποτε έδινε μαθήματα αγωνιστικότητας, ελευθερίας και άφηνε άφωνη την ανθρωπότητα όταν υπερασπιζόταν το δίκαιο του ελεύθερου κόσμου. Και μιλάω για το Β΄ Παγκόσμιο Πόλεμο. Καταντήσαμε τώρα περίγελος και παλιόψαθα των εθνών όπως απευχόταν ως πατριδοφύλακας ο στρατηγός Μακρυγιάννης.

Και αντί λοιπόν να μετριάζει η Κυβέρνηση το ανεπανόρθωτο πλήγμα που δέχτηκε η Μονή τελικά κάνατε τα πράγματα χειρότερα. Δεν πρόλαβε να στεγνώσει το μελάνι και μόλις χθες είχαμε ανακοινώσεις για παύση -αποφάσισε η αδελφότητα- του σεβαστού αρχιεπίσκοπου της Ιεράς Μονής κ. Δαμιανού. Τον σεβόμαστε απολύτως τον πολιό γέροντα.

 Εσείς, όμως, δεν τα κάνετε καλά τα πράγματα και δεν σας εμπιστευόμαστε σε κανέναν τομέα. Μας έχετε συνηθίσει στον διχασμό των Ελλήνων, αλλά φτάσατε να διχάσετε και τη μοναστική αδελφότητα της ήδη χτυπημένης και λαβωμένης, θα έλεγα, Ιεράς Μονής. Πρέπει τώρα το συγκεκριμένο νομοσχέδιο να αποσυρθεί. Να πάει μία αντιπροσωπεία όλων των κομμάτων, να έχει λόγο και τα αδελφότητα στα θέματα αυτά. Γιατί κρίνεται το μέλλον της Ιεράς Μονής. Γι’ αυτό ζητάμε λοιπόν και την απόσυρση. Δεν θα συμμετέχουμε εμείς σε παιχνίδια, τερτίπια μυστικής διπλωματίας, που εσάς τόσο πολύ σας αρέσει και τη συνηθίζετε στην πλάτη της αδελφότητας, η οποία φυλάει εθνικές και πνευματικές Θερμοπύλες σε ένα από τα σπουδαιότερα ελληνορθόδοξα προσκυνήματα παγκοσμίως. Η ευθύνη που φέρετε στις πλάτες σας είναι τεράστια.

Είχαμε ζητήσει, κυρία Υπουργέ, σύμφωνα και με το Σύνταγμα και το άρθρο 16 να προσθέσετε στα σχολικά μαθήματα. Γιατί βλέπουμε απέναντι τι κάνουν οι άλλοι με τις «γαλάζιες πατρίδες», εξ απαλών ονύχων διδάσκουν στους Τούρκους ότι το μισό Αιγαίο είναι δικό τους. Εμείς κοιμόμαστε με τα τσαρούχια. Εμείς σεξουαλικές αγωγές, woke ατζέντες, λεπτεπίλεπτοι, καλομαθημένοι, μην τα τρομάξουμε, όταν υπάρχουν υπαρκτοί κίνδυνοι.

Είχα αναρτήσει και κάποιους χάρτες χθες που έλεγα ότι όλοι οι γείτονες προβάλλουν και διαφημίζουν στις μεγάλες χώρες τους. Πότε υπήρξε Μεγάλη Αλβανία; Πότε. Μιλάνε για Μεγάλη Αλβανία οι αχάριστοι Αλβανοί. Πότε υπήρξε Μεγάλη Μακεδονία; Ποτέ. Οι ψευτοκλέφτες της ιστορίας. Βέβαια, αυτό οφείλεται, δυστυχώς, στην προδοσία της Μακεδονίας. Οι Βούλγαροι αγοράζουν σωρηδόν, το ξέρετε, από τη Νέα Πέραμο ως τη Ροδόπη σπίτια και οικόπεδα Και οι τούρκοι «γαλάζιες πατρίδες».

Βάλτε έννοιες μέσα στις μεγάλες τάξεις του λυκείου όπως είναι για την οικονομική ζώνη, για την ΑΟΖ και τον Θαλάσσιο Χωροταξικό Σχεδιασμό γεωστρατηγικής αξίας, να ξέρουν τα παιδιά, οι μαθητές, όσοι ενδιαφέρονται τι συμβαίνει και να διδάσκονται.

Είχαμε ζητήσει και κάτι άλλο. Αυτό θέλω να το προσέξετε. Πώς ονομάζεται το πέλαγος κάτω από την Κρήτη, κυρία Υπουργέ; Στα σχολικά βιβλία το λέμε Λιβυκό Πέλαγος. Σας στείλαμε έγγραφο και ζητήσαμε να αλλάξει στα σχολικά βιβλία και αντίο να κατονομάζεται ως Λιβυκό Πέλαγος, θα το ονομάσουμε Νότιο Κρητικό Πέλαγος. Οι Λίβυοι -Τουρκολίβυοι πια- με αυτό το χάρτη της υφαλοκρηπίδας έφτασαν στο κατώφλι της Κρήτης. Ε, βεβαίως, άμα βλέπουν στους χάρτες της Ελλάδας ότι το πέλαγος νοτίως της Κρήτης ονομάζεται Λιβυκό Πέλαγος, σου λέει δικό μας είναι, πάμε. Γι’ αυτό έρχονται και οι ροές των παράνομων μεταναστών. Πλέουν σε μια δικιά τους θάλασσα, στο Λιβυκό Πέλαγος και όχι στο Κρητικό Πέλαγος. Αλλάξτε τους χάρτες.

Το θυμάμαι όταν ψηφίστηκε η προδοσία των Πρεσπών οι Σκοπιανοί ακόμη τίποτε δεν άλλαξαν. Απαιτούν συνεχώς. Πήγα τον Σεπτέμβριο στο σχολείο και μου είχατε στείλει βιβλία γεωγραφίας με Βόρεια Μακεδονία και ντρεπόμουν μπροστά στους μαθητές μου. Τον Ιούνιο τους έλεγα Σκόπια -στο Κιλκίς ήμουνα- και τον Σεπτέμβριο να τους πω Βόρεια Μακεδονία. Δάσκαλος με στοιχειώδη πνευματική εντιμότητα δεν το κάνει αυτό και δεν το έκανα. Γι’ αυτό, το ξαναλέω, τους έλεγα: «Σκίστε τις σελίδες. Μακεδόνες είμαστε. Έλληνες είμαστε. Πέταξε στα σκουπίδια και τη Συμφωνία και τους χάρτες».

Διδάξτε επιτέλους εθνική υπερηφάνεια κάποτε. Ο λαός είναι με το κεφάλι σκυμμένο στην άμμο. Νομίζουμε ότι είναι πολύ μακριά να συμβεί κάτι. Το θηρίο που έχουμε απέναντι έχει αγριέψει κι εμάς, χάρη σε εσάς, μας βλέπουν πολύ αδύναμους και υποχωρητικούς.

Συγγνώμη για τη φωνή, αλλά τα θέματα της παιδείας τριάντα πέντε χρόνια τα διακονούσα. Θυμάμαι τον εαυτό μου ή πίσω ή μπροστά από τα θρανία. Πάντοτε δίδασκα Ελληνόπουλα. Και σήμερα είναι νομοσχέδιο για την παιδεία. Μόνο η παιδεία μπορεί να αναστήσει και να ανατάξει την πατρίδα μας, να το ξέρουμε. Ματαιοπονούμε, αν δεν έχουμε παιδεία.

Βεβαίως, εδώ δεν ξέρουμε και τι είναι παιδεία. Άμα ρωτήσω, θα μας πείτε σύνδεση με εργοστάσια, να βρουν δουλειά. Συμφωνώ. Όμως, είναι κάτι πολύ ευρύτερο η παιδεία. Θα ξαναπώ τον ορισμό που εντόπισα στον Πλούταρχο στους στα «Ηθικά» του έργα που έγραψε ο μεγάλος φιλόσοφος της ανθρωπότητας. «Παιδεία εστί ου την υδρία πληρώσαι, αλλά ανάψαι αυτήν». Η παιδεία -λέει ο μεγάλος Πλούταρχος- δεν είναι το γέμισμα ενός άδειου δοχείου -στην περίπτωσή μας ο εγκέφαλος του παιδιού, με σκόρπιες πληροφορίες- αλλά είναι άναμμα ψυχής. Είναι φως η ελληνική παιδεία. Γι’ αυτό και την περίοδο της τουρκοκρατίας τους δασκάλους του γένους τους ονόμαζε ο λαός «φωτιστές τους γένους».

Σήμερα, όμως, ο μαθητής δεν καταλαβαίνει για ποιον λόγο είναι μαθητής, ο δάσκαλος για ποιον λόγο είναι δάσκαλος. Δεν πρόκειται για μια επιγενόμενη κρίση αξιών. Πρόκειται περί κρίσεως νοήματος. Όχι δηλαδή τι αξίζει και τι όχι, αλλά τι σημαίνει και που αποσκοπεί τούτο και εκείνο.

Διαβάζω άρθρα για το πολυνομοσχέδιο-σκούπα κι όταν το μελέτησα όσο μπόρεσα, κατάλαβα γιατί το αποκάλεσαν «σκούπα». Γιατί σαρώνει οτιδήποτε συνιστά παιδεία. Είναι μια βίαιη, χωρίς διάλογο παρέμβαση στον πυρήνα αυτής της σπουδαίας, κατά τα άλλα, έννοια. Ένας ξεριζωμός της αγάπης για γνώση, για πατρίδα, για αρετή. Μια ανίερη επίθεση στην ελπίδα για καλύτερη ζωή, για καλλιεργημένες ψυχές, για νου με φως. Μόνο στην πατρίδα μας η παιδεία ονομάζεται και καλλιέργεια. Έναν αγρό τον παίρνεις χέρσο και με τα ελληνικά γερά και αγέραστα γράμματα τον καλλιεργείς κι εκεί ανθίζει ο άνθρωπος, χάρη στην καλλιέργεια.

Στη θέση αυτών των αξιών μπήκαν οι προδιαγραφές προϊόντος, οι νόμοι της αγοράς, η αριστεία της τσέπης, η κυνικότητα της εξουσίας, που δεν σταματά ακόμα και στα παιδιά μας, ό,τι πολυτιμότερο. Σέρνεται μια έννοια ως τίτλο Υπουργείου που της αλλάξατε το περιεχόμενο που το προσαρμόσατε στις δικές σας κατάπτυστες αξίες, τις οποίες βλέπουμε σε κάθε σκάνδαλο που αποκαλύπτεται σε κάθε συνέντευξη Υπουργού σας. Θυμίζουμε την πρόσφατη, γεμάτη έπαρση εξουσιολαγνεία, αλαζονεία και ξεκάθαρα απολυταρχική δήλωση του κ. Γεωργιάδη σε τηλεοπτική εκπομπή για το σκάνδαλο του ΟΠΕΚΕΠΕ. Τι αποφάσισε η Νέα Δημοκρατία; Απάντησε: «Δεν χρειάζεται να ελεγχθούν». Αποφασίζομεν και διατάσσομεν. Σχολιάστηκε από πολλούς. Αυτό είναι μια προσβολή της δημοκρατίας του ελέγχου της εξουσίας. μια αντίληψη πως η εξουσία θα πράττει όπως θέλει, χωρίς να δίνει λόγο. Είναι μια ηθική βαθιά ανήθικη, που βάζει τελεία στον αντίλογο, όπως κάνει κάθε ηγεμονίσκος.

Τίποτα, όμως, δεν ξεπερνά τη μαζική χυδαιότητα που επιδείξατε στο έγκλημα των Τεμπών. Δεν αρκέστηκαν στα κουκουλώματα, στα μπαζώματα, στη συγκάλυψη των υπευθύνων, αλλά περάσατε ακόμη και στην καθύβριση συγγενών που θρηνούσαν τα παιδιά τους. Και δεν ήταν μόνο τα «τρολάκια» του διαδικτύου, τα ξεπουλημένα «παπαγαλάκια» που ξευτιλίζονται για λίγα ευρώ σε αυτό το παιχνίδι, αλλά δυστυχώς και πολλοί Βουλευτές. Καταστήσατε την Κυβέρνησή σας μιαρή, με την έννοια του αρχαιοελληνικού μιάσματος. Και όχι μόνο δεν σας προβλημάτισε, αλλά το θεωρήσετε και κατόρθωμα. Μπορείτε να κάνετε ακόμη και αυτό.

Αυτή η στάση είναι πολιτική και ηθική. Τη διδάσκετε σε κάθε πάνελ που στήνεστε, σε κάθε ανάρτηση που κάνετε, σε κάθε ενέργειά σας μέσα στο Κοινοβούλιο και θέλετε τώρα να τη μεταφέρετε και στην εννοιολόγηση του όρου παιδεία, να την κάνετε αγοραία έννοια, ψυχρή, ανταγωνιστική, για λίγους, με εχθρότητα, τιμωρία και ποινές χωρίς αιτιολόγηση σε όσους πιστεύουν ακόμη σε μια παιδεία ως ανάγκη ύπαρξης, σε κυνήγι σε όσους αγωνίζονται για μια παιδεία που μιλά με σεμνότητα, προωθεί τη δικαιοσύνη, αγαπά την ευγένεια, βασίζεται στην ισότητα, θεμελιώνεται πάνω σε μια γραμμή σύνδεσης με το παρελθόν.

Αυτή είναι η αποστολή της παιδείας. Η σύνδεση των νέων με το παρελθόν. «Κι αν εξεράθη το κλαδί, πάντα χλωρή είναι η ρίζα» λέει ένα παλιό δημοτικό άσμα. Ας ξεραθεί το κλαδί. Αν ποτίζουμε τη ρίζα με τα νάματα, τα αείχλωρα και αειθαλή της ελληνικής παιδείας, κάποια στιγμή το δέντρο θα ανθίσει. Όπως έλεγε και το ποντιακό, «Η Ρωμανία κι αν πέρασεν, ανθεί και φέρει κι άλλο». Έτσι έγινε και στην περίοδο της τουρκοκρατίας.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. ΓΕΩΡΓΙΟΣ ΛΑΜΠΡΟΥΛΗΣ)

Θέλουμε μια παιδεία που βυθίζεται στον Αισχύλο για να διδαχθεί την υπέρβαση των παθών που μελετά τον Σοφοκλή, για να βρει παρηγοριά στην πάλη του πολιτισμού με τη βαρβαρότητα, αέναη και διαχρονική πάλη, που με την ίδια ευχέρεια πιάνει τον Παπαδιαμάντη, τον μεγάλο Σκιαθίτη γέροντα, για να ανακαλύψει τη μυστική αρχοντιά του απλού ανθρώπου που με σιγανή, ταπεινή φωνή τού ψιθυρίζει πως η ορθοδοξία είναι συμπόνια, είναι ευσπλαχνία, είναι η ευαίσθητη σύναρση στην αγωνία του πλησίον. Αλλά να μάθει και κάτι άλλο μέσω του μεγάλου Παπαδιαμάντη, του σπουδαίου και αυτός προγραμμένος από την ελληνική παιδεία, ένα μόνο κεφάλαιο υπάρχει στην Α΄ Γυμνασίου που μιλάει στο τέλος στον επίλογο του Χριστού στο κάστρο, ένα εξαιρετικό διήγημα -όσοι το διάβασαν-, όπου ο Παπαδιαμάντης αναφέρεται στο τι έφαγαν μετά τα Χριστούγεννα, τη λειτουργία των Χριστουγέννων. Διαγράφονται όλες οι εξαίσιες περιγραφές για να μην καμαρώσουν και τους αρέσει τα παιδιά οι μαθητές τον Παπαδιαμάντη, τον σπουδαίο. Έλεγε, λοιπόν, κάτι επίκαιρο ο μεγάλος Παπαδιαμάντης:

«Άγγλος ή Γερμανός ή Γάλλος δύναται να είναι κοσμοπολίτης ή αναρχικός ή άθεος ή οτιδήποτε. Έκαμε το πατριωτικόν χρέος του, έκτισε μεγάλη πατρίδα. Τώρα είναι ελεύθερος να επαγγέλλεται, χάριν πολυτελείας, την απιστίαν και την απαισιοδοξίαν. Άλλα Γραικύλος της σήμερον, όστις θέλει να κάμη δημοσία τον άθεον ή τον κοσμοπολίτην, ομοιάζει με νάνον ανορθούμενον επ' άκρων ονύχων και τανυόμενον να φθάση εις ύψος και φανή και αυτός γίγας».

Όπως ένας νάνος πατάει στα νυχοπόδαρά του για να φανεί ψηλός, έτσι μας λέει ο Παπαδιαμάντης είναι αδιόρθωτα αναρχικός ή άθεος.

Μια παιδεία που θα φτάσει και στο σύγχρονό μας Γκανά για να νιώσει πως η παράδοση δεν είναι απολίθωμα, δεν είναι μουσειακό απολίθωμα, αλλά ζωντανό πράγμα. Παράδοση είναι η ζωντανή φωνή των κεκοιμημένων, όπως λέει ένας ποιητής και θα μάθει απέξω σαν ιερό κείμενο τρεις στίχους που θα κάνουν την ελληνική του φλέβα να σκιρτήσει. Έτσι ήταν η Ελλάδα πάντοτε, ένας δίσκος με αντίδωρα. Κανένας δεν τη χόρτασε.

Αφήνουμε πίσω πια τη φιγούρα της μάνας που παρακαλούσε το παιδί της «μάθε γράμματα για να γίνει άνθρωπος», με αυτά που προοιωνίζεται το νομοσχέδιό σας. Και πάμε στην αγορά που το απειλεί. Κάνε ό,τι σου ζητάνε για να βγάλεις λεφτά. Κάποτε στην αρχαία Αθήνα η αγορά ήταν μέσα στην πολιτεία. Σήμερα, η πολιτεία είναι μέσα στην αγορά, το περιέχον είναι η αγορά και το περιεχόμενο η πολιτεία. Και του λένε: «Ξέχνα -του παιδιού- την ελευθερία σου, την αδικία σε βάρος του συμμαθητή σου που δεν έχει να πληρώσει, ξέχνα το σημαντικότερο τις ρίζες σου και πήγαινε για διεθνές απολυτήριο. Ξέχνα τον μόχθο και γράψου σε ιδιωτικό πανεπιστήμιο. Γίνει ό,τι είναι αυτοί που κυβερνούν. Έτσι θα πετύχει η τσέπη σου και ας χρεοκοπήσει η ψυχή σου. Προσκύνα το καθεστώς».

Έλεγε ο Βάρναλης «πέτα την αφεντιά σου και από τον αφέντη πιάσου και άμα σε φτύσει αυτός να κάθεσαι σκυφτός και θα έχεις τα μεγαλεία στη σάπια πολιτεία». Ο σκυμμένος που τον φτύνουν, αυτός έχει τα μεγαλεία. Μεγάλος και σοβαρός ποιητής. Κάπως έτσι ερμηνεύεται και η παρότρυνση της Υπουργού την κρίσιμη μέρα των πανελλαδικών αποτελεσμάτων. Η δήλωσή της πρόδιδε τους σκοπούς της. Απευθύνθηκε όχι σε μαθητές αλλά σε υποψήφιους πελάτες και τι τους είπε; «Μην στεναχωριέστε που δεν θα μπείτε στα δημόσια πανεπιστήμια. Σας ετοιμάζουμε εναλλακτικούς δρόμους, τους δρόμους των μη αξιολογημένων ή χαμηλώς αξιολογημένων επιχειρήσεων με μορφή βέβαια πανεπιστημίου, για να αγοράσετε τα πτυχία σας». Θα έρθουν παραρτήματα -ατυχέστατη λέξη, παραρτήματα- που προσπαθούν με κάθε τρόπο -της σειράς, όχι σπουδαία- να παρακάμψουν αξιολογήσεις για να βγει η άδεια λειτουργία τους, που ακόμη και τα ιδιωτικά κολέγια εξεγέρθηκαν για τον τρόπο που τα προωθείτε. Που δεν ξέρουμε ποια κριτήρια ποιότητας θα κρίνουν και που ακόμη οι εγκαταστάσεις τους δεν έχουν αξιολογηθεί για την ασφάλειά τους, αλλά σε έναν μήνα διαφημίζουν ότι θα λειτουργήσουν. Είμαστε στις αρχές του Αυγούστου. Αυτή είναι η δική σας αξιολόγηση, η αξιολόγησης της τσέπης, όπως προείπα.

Ωρυόσαστε για ποινές, τιμωρίες, απολύσεις σε όποιον υπάλληλο αντιτίθεται στις αξιολογήσεις σας, αλλά τις μεγάλες τσέπες και τους επιχειρηματίες τους απαλλάσσετε από αυτές τις διαδικασίες, γιατί πληρούν ένα και μόνο κριτήριο που σας νοιάζει: Λεφτά, με κεφαλαία. Γι’ αυτό και η πρεμούρα σας για την ασφάλεια στα πανεπιστήμια.

Όλοι θέλουμε ασφαλή πανεπιστήμια, αλλά θέλουμε χώρους μόρφωσης και όχι στρατόπεδα. Και εσείς με τα drones, τις κάμερες, τις μη επαρκώς αιτιολογημένες ποινές, την παρακολούθηση, την απειλή τα μετατρέπετε σε χώρους εκτοπισμένων πολιτών από τον κόσμο, τον κόσμο που φτιάχνετε εσείς και που πρέπει να τους επιτηρήσετε μην τυχόν και διεκδικήσουν μια θέση στον ήλιο. Κατασκευάζετε με μεθοδικότητα έναν κόσμο ψηφιακού ολοκληρωτισμού, μια δυστοπία στην οποία όσοι δεν ανήκουν στην ελίτ-αλίτ θα θεωρούνται εκ των προτέρων ύποπτοι χωρίς κανένα δικαίωμα ιδιωτικότητας.

Παιδεία, λοιπόν για λίγους, παιδεία που διαφθείρει, που διαχωρίζει, παιδεία απομακρυσμένη από καθετί ελληνικό. Ωνάσεια σχολεία, διεθνή απολυτήρια με προγράμματα σπουδών που εξοβελίζουν την ελληνική γλώσσα, διαγράφουν την ορθόδοξο πίστη, καλλιεργούν ένα επικίνδυνο διεθνισμό που πρέπει να σε κάνει να ξεχάσεις πως είσαι Έλληνας από φόβο μήπως αγαπήσεις αυτόν τον τόπο και θελήσεις να τον αλλάξεις, που σε απογυμνώνουν από την πίστη σου, μην τυχόν και φέρεις τις σπουδαίες, πανανθρώπινες αξίες, αρετές της Ορθοδοξίας. Γιατί μετά πρέπει να αντιμετωπιστείς ως εχθρός.

Ξέρω καλά πως δεν θα σας συγκινήσει καμία περιγραφή, δεν θα σας προσβάλει καμία πραγματικότητα, κανένας χαρακτηρισμός. Έχετε απομακρυνθεί από κάθε ανθρώπινη κοινωνική αρετή. Κωφεύετε στα αιτήματα των Ελλήνων. Καμία λέξη από αυτόν τον λόγο δεν θα σας κάνει να αναστοχαστείτε στο πού εχάθη η ανθρωπιά σας. Οφείλω, όμως, να εκφράσω τη φωνή κάθε πολίτη που αγωνιά, θλίβεται, πνίγεται από την αδικία και τον αυταρχισμό σας, που αγαπάει την πατρίδα του. Έχει πολλούς, πάρα πολλούς πολίτες που αγαπούν και σέβονται την πατρίδα τους, τη γη του πατέρα τους. Αυτό είναι η πατρίδα, αλλά σιχαίνονται το κράτος, όπως έλεγε και ο μεγάλος Ίων Δραγούμης. Σέβομαι και αγαπώ την πατρίδα, αλλά σιχαίνομαι το κράτος. Αγαπούν, λοιπόν, την πατρίδα, συμπονούν τον ευάλωτο, τον αδικημένο που σηκώνει με ευλάβεια και πίστη τα μάτια στον ουρανό ως έσχατο καταφύγιο ελπίδας.

Αυτό είναι και το ηθικό μου χρέος και θα το πράττω όσο βαστά ακόμη το σώμα μου. Σήμερα βρίσκομαι εδώ για να σας μεταφέρω αυτό που νιώθει η ελληνική κοινωνία για το νομοσχέδιο σας, αλλά και αυτό που οραματίζεται για τα παιδιά της. Είναι ένα νομοσχέδιο μίσους προς τα δημόσια αγαθά, αποκλεισμού όσων δεν έχουν χρήματα, εκφοβισμού όσων μιλάνε ελεύθερα, ποινικοποίησης όσων σας αμφισβητούν. Είναι ένα νομοσχέδιο αφελληνισμού, που τα ταυτοτικά μας στοιχεία αφαιρούνται για χάρη της προόδου, μιας προόδου ψευτοπροόδου που σε θέλει εργαλείο χωρίς ρίζα, χωρίς σκέψη. Και είναι να απορεί κανείς πώς γίνεται από τη μια να θέλετε τόσο πολύ να εξευρωπαϊστούμε, την ίδια ώρα που όταν ακούτε το όνομα της Ευρωπαίας Εισαγγελέως άλλοι τρέμετε από φόβο, άλλοι από οργή, άλλοι κρύβεστε, άλλοι απειλείτε, επειδή αποκαλύπτεται η φθορά -έτσι είναι η σειρά- και η διαφθορά σας.

Είναι ένα νομοσχέδιο απολύτως συνεπές με ό,τι είστε, ό,τι εκφράζετε, ό,τι πράττει, ένα νομοσχέδιο που με κάθε τρόπο επιδιώκει το κέρδος, πατώντας όνειρα και προσδοκίες ακόμη και των ίδιων μας των παιδιών. Αρνούμαι να το ονομάσω νομοσχέδιο για την παιδεία. Η παιδεία θέλει ελεύθερες ψυχές, καλλιεργημένες με αρετή και φρόνηση. Θέλει η γλώσσα του κράτους να εκφράζει έννοιες υψηλές, να ασκεί κριτική, να υπερασπίζεται τον αδύναμο. Η ελληνική παιδεία, ναι, είναι παιδεία που εξυμνεί και τον Θεό. Θέλει μια παιδεία που δεν αποκόπτεται από τη μνήμη, που τη διατηρεί ζωντανή μέσα στη γλώσσα, τις αξίες, τις παραδόσεις, την ιστορία, την ορθόδοξη θρησκευτική ζωή.

Και για εμάς τους Έλληνες η μνήμη είναι θεμελιώδες αγαθό, θα έλεγα. Είναι το πιο ισχυρό αμυντήριο του έθνους μας. Και ο Ελύτης έλεγε με λίγα λόγια με την αριστοτεχνική του γλώσσα: «Μνήμη του λαού μου σε λένε Άθω, μνήμη του λαού μου σε λένε Πίνδο», εννοώντας προφανώς ο ποιητής τους αγώνες του λαού μας με την Πίνδο για ελευθερία και για δημοκρατία, αλλά και την παραδοσιακή πίστη, τη δισχιλιετή παράδοση του λαού μας, την πίστη του στον Σωτήρα Χριστό.

Από τη μνημοσύνη, λοιπόν, τη μητέρα των μουσών, ως την ιστορική αφήγηση του Ηροδότου και του Θουκυδίδη που βασίζεται στην ανάκληση, ως την ορθοδοξία του μνήμην επιτελούμεν η μνήμη συγκροτεί την κοινότητα και εσείς την περιθωριοποιείτε για να διακοπεί κάθε πολιτιστική συνέχεια και να φτάσετε στο ζητούμενο, την αποεθνικοποιημένη εκπαίδευση, μια εκπαίδευση χωρίς αρώματα ορθοδοξίας και ελληνισμού. Δεν την ονομάζω παιδεία, αλλά εκπαίδευση, μια κακή εκπαίδευση από τους νεόπλουτους του πνεύματος, που θα σας έλεγε και ο Σεφέρης, που έχετε την ίδια κίβδηλη ευγένεια με τους νεόπλουτους του χρήματος.

Αυτό το νομοσχέδιο το αποκαλώ νομοσχέδιο όχι για την παιδεία, αλλά για την παραπαιδεία, την κακοπαιδεία, για το παιδομάζωμα καλύτερα. Ας το ψηφίσετε όσοι το επιδιώκετε, όσοι την ακολουθήσατε, όσοι την ενορχηστρώσατε.

Κλείνοντας, κύριε Πρόεδρε, να πω ότι εμείς οι υπόλοιποι θα παλέψουμε γι’ αυτήν την παιδεία που βρίσκεται στα αμφιθέατρα των δημοσίων πανεπιστημίων. Πολλά χρόνια μέσα στις τάξεις έμαθα να είμαι πάρα πολύ προσεκτικός και διακριτικός και να μην θίγω υπολείψεις. Ο σεβασμός μου στους μαθητές μου ήταν το πρωταρχικό μου μέλημα και αυτό το συνεχίζω και στον βίο μου μέσα στο Κοινοβούλιο.

Εμείς, λοιπόν, οι υπόλοιποι θα παλέψουμε γι’ αυτήν την παιδεία που βρίσκεται στα αμφιθέατρα των δημοσίων πανεπιστημίων, στις σχολικές αίθουσες των δημοσίων σχολείων, στους αγώνες των μαθητών που μοχθούν, στα τετράδια των εκπαιδευτικών που παρ’ ότι απαξιωμένοι, με μισθούς πείνας –περίπου 800 ευρώ παίρνει ο νεοδιόριστος δάσκαλος στα νησιά- και με απειλές ακόμη και σήμερα αγωνίζονται να περιορίσουν το χάος που προκαλέσατε και να οπλίσουν τα παιδιά μας με τα σπουδαιότερα πνευματικά αντισώματα του πλανήτη, που είναι η πίστη και η φιλοπατρία.

Εμείς καταγγέλλουμε πως με αυτό το νομοσχέδιο αποσύρεστε επίσημα από την εκπαίδευση για να αναλάβει επισήμως η αγορά, γιατί αυτή είναι η ιδεολογική και η ηθική σας γραμμή. Και όσο εσείς θεσμοθετείτε την ανηθικότητα, εμείς θεμελιώνουμε την αρετή, τις αξίες. Εξάλλου, αγωγή και αξίες είναι συνώνυμα από το ρήμα «άγω». Η αγωγή, μέλλοντας του ρήματος «άγω», κάνει «άξω» από όπου παράγονται οι αξίες. Η αγωγή πρέπει να οδηγεί σε αξίες, τις αέναες και διαχρονικές αξίες του γένους μας.

Όσο εσείς προωθείτε την αποδόμηση, εμείς ενισχύουμε την αντίσταση. Όσο εσείς γράφετε με νόμους και διατάξεις την κακοπαιδεία, εμείς θα τη διαγράφουμε με πράξεις για να κάνουμε ξανά την παιδεία μας δημόσια και ελεύθερη, να ξανακάνουμε την παιδεία μας ρωμαίικη.

Θα κλείσω -πάντα έτσι θέλω να κάνω, για να θυμόμαστε από ποιους καταγόμαστε- με μια παραπομπή στον Ι. Μ. Παναγιωτόπουλο ένα πραγματικό γεγονός ο οποίος επισκέφθηκε το πολύπαθο νησί της Κύπρου προ εβδομήντα ετών και περιγράφει ένα γεγονός για να παίρνουμε θάρρος και να μην ξεχνάμε τις ρίζες μας.

Την περίοδο που είχαν φυλακίσει τους αγωνιστές της ΕΟΚΑ ένας δάσκαλος επισκέπτεται έναν τέτοιο αγωνιστή, ένα νεαρό παιδί που ήταν στη φυλακή, θα μπορούσε να ήταν ο Ευαγόρας Παλληκαρίδης. Λέει, λοιπόν, ο Ι. Μ. Παναγιωτόπουλος, ο σπουδαίος συγγραφέας: «Ο δάσκαλος ήρθε, έφεραν το παιδάριο στο εντευκτήριο της φυλακής με τα χέρια σιδερωμένα, ανάμεσα σε δύο δεσμοφύλακες, τον έναν Τούρκο, τον άλλον Άγγλο. Του έλυσαν τα χέρια. Ο δάσκαλος άπλωσε μπρος του τα χαρτιά, του έδωσε μολύβι να γράψει, περίμενε με την καρδιά γεμάτη λυγμούς να ξεμουδιάσουν τα χέρια του παιδιού. Το παιδί πήρε το μολύβι έγραψε έτσι όπως τότε που καθόταν ήσυχα-ήσυχα στο θρανίο του και ο ήλιος έμπαινε πρόσχαρος από τα μεγάλα παράθυρα και ήταν άνοιξη και τα χελιδόνια τιτίβιζαν και τα δέντρα θωρούσαν απ’ έξω. Έγραψε, τελείωσε. Ο δάσκαλος προχώρησε στην προφορική εξέταση. «Πρώτα τα νέα μας ελληνικά», του είπε. Τον ρώτησε ο δάσκαλος τον μαθητή τον φυλακισμένο: «Ποιος είναι ο ποιητής που πιο πολύ σου αρέσει»; Ο νέος αποκρίθηκε: «Ο Διονύσιος Σολωμός». «Τι έγραψε ο Σολωμός»; «Τον ύμνο εις την ελευθερίαν». «Μήπως θυμάσαι καμιά στροφή»; «Μάλιστα, δάσκαλε». Και ο νέος άρχισε να απαγγέλλει μέσα στη φυλακή, ανάμεσα στους δεσμοφύλακες που εκπροσωπούσαν τους παλιούς και τους νέους τυράννους με καθάρια και αποφασιστική φωνή: «Απ’ τα κόκκαλα βγαλμένη των Ελλήνων τα ιερά και σαν πρώτα ανδρειωμένη».

Ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ο κ. Καραθανασόπουλος είχε ζητήσει τον λόγο από την κ. Γεροβασίλη για να κάνει μια παρέμβαση. Μετά θα πάρει τον λόγο ο κ. Χαρίτσης.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ πολύ, κύριε Πρόεδρε.

Ευχαριστώ και τον κ. Χαρίτση για την ευγενική παραχώρηση της σειράς του.

Δεν πήρα τον λόγο για να υπενθυμίσω στον κ. Νατσιό τι έλεγε ο Βάρναλης για τη θρησκεία στο μνημειώδες έργο «Το φως που καίει», αλλά πήρα τον λόγο για πιο σοβαρά ζητήματα, κύριε Πρόεδρε.

Κατ’ αρχάς σε μια περίοδο που κλιμακώνεται η επίθεση, η δολοφονία του παλαιστινιακού λαού από το κράτος δολοφόνων του Ισραήλ και η γενοκτονία από τον λιμό, σε μια περίοδο που η Κυβέρνηση διαμέσου σήμερα και του στόματος του Κυβερνητικού Εκπροσώπου έδωσε πλήρη κάλυψη στα αίσχη τα οποία εκστόμισε χθες από το Βήμα της Βουλής ο Υπουργός Δικαιοσύνης, ήρθε σε αυτήν την Αίθουσα σήμερα ο Πρόεδρος του ΠΑΣΟΚ, ο οποίος στην παρέμβασή του είπε τα εξής για το συγκεκριμένο ζήτημα, υιοθετώντας ουσιαστικά την ατζέντα της Κυβέρνησης, ουσιαστικά είπε ότι οι κινητοποιήσεις αλληλεγγύης στους Παλαιστινίους στρέφονται ενάντια στον λαό του Ισραήλ. Άρα, επί της ουσίας υιοθέτησε το επιχείρημα της Κυβέρνησης περί αντισημιτισμού και ρατσισμού, ενώ οι κινητοποιήσεις οι οποίες είναι κινητοποιήσεις αλληλεγγύης, στρέφονται ενάντια στο κράτος δολοφόνο, στο κράτος κατακτητή του Ισραήλ για τον ρόλο του οποίου, μάλιστα, υπάρχουν ισχυρές αντιδράσεις και μέσα στο Ισραήλ από τον ίδιο τον λαό του Ισραήλ.

Σήμερα λοιπόν αυτό που απαιτείται είναι η ακόμη μεγαλύτερη έκφραση της αλληλεγγύης, το δυνάμωμα του αγώνα και η καταδίκη της κυβερνητικής επιλογής για να αντιμετωπίσει το κύμα αυτό αλληλεγγύης με τη βία και την καταστολή.

Δεύτερον, ισχυρίστηκε ότι η συνέχιση της στρατηγικής συμμαχίας με το Ισραήλ δεν συνιστά συνενοχή. Αλήθεια από πού και ως πού; Το αντίθετο. Είναι μια καραμπινάτη συνενοχή, γι’ αυτόν ακριβώς τον λόγο και πρέπει να καταγγελθεί η στρατηγική συμφωνία με το κράτος δολοφόνο. Όμως, το πιο σοβαρό από όλα είναι ότι ζήτησε να επιβεβαιωθεί και να επικαιροποιηθεί το ομόφωνο ψήφισμα της Βουλής για την αναγνώριση του κράτους της Παλαιστίνης. Δηλαδή έθεσε θέμα να αναθεωρηθεί το ψήφισμα; Υπάρχει κάποιος λόγος; Να επικαιροποιηθεί…

**ΔΗΜΗΤΡΙΟΣ ΜΑΝΤΖΟΣ:** …γι’ αυτούς που δεν το θέλουν.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ομόφωνο ήταν. Να επικαιροποιηθεί για ποιο πράγμα; Να μπουν αστερίσκοι σε κάτι;

Άρα, αυτό το οποίο χρειάζεται επί της ουσίας είναι η απαίτηση εδώ και τώρα από την Κυβέρνηση να αναγνωρίσει, χωρίς αστερίσκους και χωρίς καμία αναστολή, το Κράτος της Παλαιστίνης, στα σύνορα του 1967 και με πρωτεύουσα την Ανατολική Ιερουσαλήμ, χωρίς δεύτερη κουβέντα. Αυτό χρειάζεται να κάνουμε.

(Χειροκροτήματα από την πτέρυγα της Νέας Αριστεράς)

Και τέλος, κύριε Πρόεδρε, για να μην υπερβώ και τα τρία λεπτά, όπως υποσχέθηκα και στον Πρόεδρο της Νέας Αριστεράς, καταθέτουμε ως ΚΚΕ την πρόταση για ονομαστική ψηφοφορία στα άρθρα 65 έως 88, δηλαδή όλο το Γ΄ μέρος, το μέρος δηλαδή του Ποινικού και Πειθαρχικού Κώδικα σε βάρος των φοιτητών και των εκπαιδευτικών, καθώς επίσης και στα άρθρα 130, 131, 152 και 153 που είναι για τις διαγραφές των φοιτητών.

Ευχαριστώ πολύ.

(Η προαναφερθείσα αίτηση διεξαγωγής ονομαστικής ψηφοφορίας του ΚΚΕ καταχωρίζεται στα Πρακτικά και έχει ως εξής:

**ΠΡΟΕΔΡΕΥΩΝ (Γεώργιος Λαμπρούλης):** Να κατατεθεί.

Τον λόγο έχει τώρα ο Πρόεδρος της Κοινοβουλευτικής Ομάδας της Νέας Δημοκρατίας ο κ. Αλέξης Χαρίτσης.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Ευχαριστώ, κύριε Πρόεδρε.

Κυρία Υπουργέ, κυρίες και κύριοι συνάδελφοι, θα μου επιτρέψετε να ξεκινήσω την ομιλία μου απευθυνόμενος στον Πρωθυπουργό στον κ. Μητσοτάκη, ο οποίος προφανώς απουσιάζει για μία ακόμη φορά από αυτήν εδώ την Αίθουσα σε ένα κρίσιμο νομοσχέδιο. Ουδεμία έκπληξη βεβαίως. Εδώ απουσιάζουν οι Βουλευτές του. Πάλι έχουμε πέντε Βουλευτές όλους και όλους να υποστηρίζουν το πολυνομοσχέδιο του Υπουργείου Παιδείας. Θα απευθυνθώ, λοιπόν, στον κ. Μητσοτάκη, που δεν είναι σήμερα σε αυτή την Αίθουσα, που σήμερα κρύβεται μετά το κοινοβουλευτικό πραξικόπημα που οργάνωσε χθες, και θα του πω το εξής.

Κύριε Μητσοτάκη, χθες αποδείξατε ότι δεν έχετε εμπιστοσύνη σε κανέναν, δεν έχετε εμπιστοσύνη ούτε στους ίδιους τους Βουλευτές σας. Όμως, κύριε Μητσοτάκη καταλάβετέ το καλά επιτέλους, πλέον δεν απολαμβάνετε και την εμπιστοσύνη κανενός. Δεν σας εμπιστεύεται ο ελληνικός λαός, γιατί τον εξαπατήσατε και τον προσβάλατε. Δεν σας εμπιστεύεται η Ευρωπαϊκή Εισαγγελία γιατί την απορρίψατε και την αγνοήσατε εχθές. Δεν σας εμπιστεύεται ούτε καν η Κοινοβουλευτική σας Ομάδα γιατί ξέρει ότι είστε ικανός για τα πάντα, προκειμένου να μείνετε γαντζωμένος στην πρωθυπουργική καρέκλα.

Να πω και κάτι άλλο. Κύριε Μητσοτάκη, αυτό το οποίο κάνατε χθες θυμίζει «Ιουλιανά». «Ιουλιανά» θυμίζει αυτό το οποίο κάνατε χθες, κύριε Μητσοτάκη. Είναι μια θεσμική εκτροπή που δυναμιτίζει τη δυνατότητα ομαλής λειτουργίας του Κοινοβουλίου. Παραβιάσατε το Σύνταγμα και τον Κανονισμό της Βουλής. Ευτελίσατε κάθε έννοια πολιτικής λογικής, κάθε θεσμική λειτουργία του πολιτεύματός μας. Κάνατε το δικό σας κοινοβουλευτικό πραξικόπημα.

(Χειροκροτήματα από την πτέρυγα της Νέας Αριστεράς)

Κύριε Μητσοτάκη, όμως, να είστε σίγουρος ότι όποιο τέχνασμα και αν επινοήσετε, όποιον κανόνα και να παραβιάσετε, οι μέρες της αλαζονείας σας είναι μετρημένες. Η δημοκρατία τελικά θα νικήσει, γιατί στο τέλος πάντα αυτή νικάει. Το ξέρουμε από την ιστορία. Εσείς θα το μάθετε στην πράξη.

Όμως, θέλω να στείλω ένα μήνυμα και στους Βουλευτές της κοινοβουλευτικής Πλειοψηφίας, οι οποίοι με τη στάση τους χθες ουσιαστικά υιοθέτησαν, αποδέχτηκαν και συνήργησαν σε αυτό το πραξικόπημα. Να ξέρετε ότι η ευθύνη για αυτές τις αδιανόητες αντικοινοβουλευτικές και αντιδημοκρατικές πρακτικές που είδαμε χθες, θα βαραίνει και όλους εσάς τους Βουλευτές της κοινοβουλευτικής Πλειοψηφίας. Το πόσο προβληματική, μάλιστα, ήταν η χθεσινή διαδικασία φαίνεται και από το γεγονός ότι ακόμη και τώρα που έχουν περάσει τόσες πολλές ώρες, σχεδόν ένα εικοσιτετράωρο, δεν μας έχει γνωστοποιηθεί ο κατάλογος των Βουλευτών που συμμετείχαν στη χθεσινή ψηφοφορία, αν και έχει ζητηθεί από την Κοινοβουλευτική μας Ομάδα, όπως, από όσο γνωρίζω, και από άλλες Κοινοβουλευτικές Ομάδες της αντιπολίτευσης από νωρίς το πρωί. Έχει ζητηθεί αυτός ο κατάλογος. Δεν μας έχει γνωστοποιηθεί. Και ρωτάω το εξής.

Κυρίες και κύριοι της Πλειοψηφίας, τι έχετε να κρύψετε; Γιατί δεν πρέπει οι πολίτες να γνωρίζουν ποιοι είναι αυτοί οι Βουλευτές της Νέας Δημοκρατίας οι οποίοι έκαναν χθες το βράδυ τη βρώμικη δουλειά για τον κ. Μητσοτάκη και νομιμοποίησαν τους αντικοινοβουλευτικούς και αντιδημοκρατικούς χειρισμούς της Κυβέρνησης; Τόσο πολύ ντρέπεστε που δεν θέλετε ούτε καν να γνωστοποιηθεί το όνομά σας, που συμμετείχατε σε αυτή τη συγκάλυψη, σε αυτή τη χυδαία προσπάθεια συγκάλυψης; Μέσα σε αυτό το περιβάλλον, δυστυχώς, μέσα σε όλη αυτή την κοινοβουλευτική και θεσμική καταρράκωση, καλούμαστε να συζητήσουμε και ένα πάρα πολύ σημαντικό νομοσχέδιο, ένα πολυνομοσχέδιο του Υπουργείου Παιδείας.

Δεν ξέρω αν σε εσάς, κυρίες και κύριοι συνάδελφοι, ήταν από την αρχή σαφές, αλλά εγώ, διαβάζοντας αυτό το νομοσχέδιο, στο κομμάτι που αφορά τη δήθεν ενίσχυση της ασφάλειας στα πανεπιστήμια, αναρωτήθηκα πολλές φορές, κυρία Υπουργέ, και οφείλω να το ομολογήσω, αν αυτό είναι νομοσχέδιο του Υπουργείου Παιδείας ή μήπως είναι νομοσχέδιο του Υπουργείου Δικαιοσύνης. Διότι αυτό το νομοσχέδιο δεν περιλαμβάνει τίποτα, μα τίποτα, για τα πραγματικά, για τα υπαρκτά, για τα μεγάλα προβλήματα της παιδείας μας και της τριτοβάθμιας εκπαίδευσης. Η λογική του είναι μία: ποινικός κώδικας στα πανεπιστήμια ή μάλλον, για να μην σας αδικήσω, ποινικός κώδικας στα δημόσια πανεπιστήμια της χώρας, και ταυτόχρονα ασυδοσία για τα ιδιωτικά μαγαζιά τα οποία θέλετε να μετατρέψετε σε πανεπιστήμια. Η κυρία Υπουργός δεν μας φέρνει εδώ απλώς και μόνο ένα νομοσχέδιο. Η κυρία Υπουργός μάς φέρνει την ατζέντα του Ντόναλντ Τραμπ στην Ελλάδα. Αυτό μας φέρνει το Υπουργείο Παιδείας.

(Χειροκροτήματα από την πτέρυγα της Νέας Αριστεράς)

Θα σας πρότεινα, κυρία Υπουργέ, να το μεταφράσετε το νομοσχέδιό σας και να το στείλετε στον κ. Τραμπ στις Ηνωμένες Πολιτείες. Ούτε αυτός ο άνθρωπος, ο οποίος κατεδαφίζει αυτή τη στιγμή τα μεγαλύτερα πανεπιστήμια των Ηνωμένων Πολιτειών, δεν θα μπορούσε να σκεφτεί πραγματικά αυτές τις καινοτόμες, αυτές τις πρωτότυπες ιδέες σας, σε παγκόσμια κλίμακα πλέον, για την πειθάρχηση και τον αυταρχισμό στα πανεπιστήμια. Θα σας το πω με μια φράση, κυρία Υπουργέ. Πάθατε Φλωρίδη. Αυτό πάθατε. Πάθατε Φλωρίδη! Αυτό πάθατε με το νομοσχέδιο.

(Χειροκροτήματα από την πτέρυγα της Νέας Αριστεράς)

Πώς το λέει ο τίτλος του Μέρους Γ΄ του νομοσχεδίου σας; Λέει: «Ενίσχυση της Ασφάλειας στα Ανώτατα Εκπαιδευτικά Ιδρύματα – Τροποποίηση ν. 4957 - Τροποποίηση Ποινικού Κώδικα». Δήθεν για να ενισχύσετε την ασφάλεια στα κρατικά πανεπιστήμια, αλά μπρατσέτα με τον κ. Φλωρίδη, τον πρωτομάστορα βεβαίως του ποινικού λαϊκισμού, φτιάξατε αυτό το έκτρωμα το οποίο μας το εμφανίζετε σήμερα ως πολυνομοσχέδιο.

Κυρίες και κύριοι συνάδελφοι, τα πράγματα είναι ξεκάθαρα ως προς το τι κάνει η Κυβέρνηση και ως προς το ποιες είναι οι στοχεύσεις της Κυβέρνησης. Αν είσαι φοιτητής στην Ελλάδα του 2025, αρκεί να σε καταγγείλει κάποιος, και το κράτος σού κόβει τη φοιτητική ιδιότητα για δύο χρόνια. Προσέξτε! Όχι επειδή κρίθηκε ένοχος. Όχι με δικαστική απόφαση. Ποιο τεκμήριο αθωότητας; Ποιο Σύνταγμα; Ποιο κράτος δικαίου; Πάνε περίπατο όλα αυτά, στον κάλαθο των αχρήστων. Και γιατί όλα αυτά; Επειδή η Νέα Δημοκρατία φοβάται τη νεολαία. Επειδή φοβάται τους φοιτητές, φοβάται τις φοιτήτριες. Επειδή απεχθάνεται το δημόσιο και το δημοκρατικό πανεπιστήμιο. Και τι κάνει; Φέρνει ένα νομοσχέδιο, ένα πολυνομοσχέδιο, στις 31 Ιουλίου, ενώ προφανώς τα πανεπιστήμια είναι κλειστά, ενώ προφανώς ο κόσμος της εκπαιδευτικής κοινότητας δεν βρίσκεται στα ιδρύματά του για να τα υπερασπιστεί. Γιατί το κάνει αυτό; Για να περάσει ντούκου το πραξικόπημα.

Υπερβάλω; Για ακούστε λίγο το εξής. Ένας φοιτητής ο όποιος συμμετέχει, λοιπόν, σε μια κινητοποίηση μπορεί να χάσει, επαναλαμβάνω χωρίς δικαστική απόφαση, τη φοιτητική του ιδιότητα για δύο χρόνια. Αν, όμως, είσαι Υπουργός της Νέας Δημοκρατίας, μπορείς να παρακολουθείς τους πολιτικούς σου αντιπάλους με παράνομο λογισμικό, μπορείς να εμπλέκεται σε κακοδιαχείριση εκατομμυρίων ευρωπαϊκών κονδυλίων στον ΟΠΕΚΕΠΕ υπέρ της εκλογικής σου πελατείας, μπορείς να έχεις την ευθύνη για κρατικές υποδομές που οδηγούν δεκάδες συμπολίτες σου στον θάνατο στα Τέμπη, και δεν παθαίνεις τίποτα, ούτε αναστολή, ούτε έλεγχος, ούτε συνέπειες, ούτε καν διαγραφή από την Κοινοβουλευτική σου Ομάδα. Για τους πολιτικά ισχυρούς, λοιπόν, ασυλία, και για τους πολίτες τιμωρία.

(Χειροκροτήματα από την πτέρυγα της Νέας Αριστεράς)

Ένας υπουργός, ο οποίος εμπλέκεται σε ηθική αυτουργία για απάτη μπορεί να τη σκαπουλάρει με εξεταστικές επιτροπές-απάτες. Το είδαμε μόλις χθες εδώ στο Κοινοβούλιο. Ένας φοιτητής που διαμαρτύρεται, απειλείται με διαγραφή. Θα σας προτείνω, λοιπόν, κάτι, γιατί λέτε ότι η Αντιπολίτευση πρέπει να έχει και προτάσεις. Πρέπει να έχει και προτάσεις η Αντιπολίτευση, σωστό. Εφαρμόστε στους Υπουργούς της Νέας Δημοκρατίας το ίδιο νομικό καθεστώς με το οποίο αντιμετωπίζετε τον φοιτητικό πληθυσμό της χώρας. Ξεκινήστε από τους Υπουργούς της Κυβέρνησής σας.

(Χειροκροτήματα από την πτέρυγα της Νέας Αριστεράς)

Διαγράψτε ή στερείστε την ιδιότητα του πολιτικού, του Υπουργού, του Βουλευτή για δύο χρόνια από τον κ. Καραμανλή, από τον κ. Τριαντόπουλο, από τον κ. Βορίδη, από τον κ. Αυγενάκη. Ξεκινήστε από εκεί και μετά ελάτε να συζητήσουμε για την ανομία και ό,τι άλλο θέλετε για τα πανεπιστήμια. Ξεκινήστε από εκεί, γιατί κάπου πλέον φτάνει με την κοροϊδία. Φτάνει με την υποκρισία. Και κάπου φτάνει και με τα όνειρα του κ. Βορίδη -και όχι μόνο του κ. Βορίδη- για το τέλος της ηγεμονίας της Αριστεράς στα πανεπιστήμια.

Το πρόβλημα του κ. Βορίδη, το πρόβλημα του κ. Μητσοτάκη, δεν είναι η Αριστερά. Το πρόβλημα του κ. Βορίδη, το πρόβλημα του κ. Μητσοτάκη είναι η δημοκρατία. Το πρόβλημά τους είναι η δημοκρατία και γι’ αυτό η Κυβέρνησή σας συστηματικά προχωρά στην παλινόρθωση του συντηρητισμού και του αυταρχισμού. Αυτό είναι το πρόβλημά σας.

Στο Υπουργείο Παιδείας όχι τώρα -να μην σας αδικώ, εσείς πρόσφατα αναλάβατε-, αλλά εδώ και έξι χρόνια έχουν εγκατασταθεί γυμνασιάρχες-χωροφύλακες, που παραπέμπουν στη δεκαετία του 1950, που παραπέμπουν στο μετεμφυλιακό κράτος. Έχετε κάνει τα πειθαρχικά συνώνυμο της εκπαιδευτικής διαδικασίας και τώρα κάνετε το ίδιο και στα πανεπιστήμια. Δημιουργείτε έναν ηθικό πανικό, μια τεχνητή απειλή, έναν δήθεν εχθρό. Ο εχθρός είναι ο φοιτητής, είναι ο εκπαιδευτικός, είναι ο συνδικαλιστής, είναι ο πανεπιστημιακός. Επαναφέρετε ξανά και ξανά μια πλασματική εικόνα έκτακτης ανάγκης για να νομοθετήσετε, στην πραγματικότητα για να παραβιάζετε ολοσχερώς την αρχή της ασφάλειας δικαίου.

Πόσο πιο αόριστες, πόσο πιο γενικόλογες μπορεί να είναι διατάξεις, όπως η εν γένει λειτουργία των ΑΕΙ ή η παροχή συνδρομής προς τρίτους για την τέλεση πλημμελημάτων εντός ΑΕΙ. Ο στόχος είναι ένας, να συκοφαντήσετε το δημόσιο σχολείο και το δημόσιο πανεπιστήμιο.

Αδιαφορείτε για την ανασφάλεια των νέων ανθρώπων που σπουδάζουν με το ζόρι, που δεν έχουν σπίτι να μείνουν, που δουλεύουν όλη μέρα για να τα βγάλουν πέρα, που τους λέτε ανερυθρίαστα -ανερυθρίαστα πραγματικά- να προσέχουν όταν συμπληρώνουν το μηχανογραφικό τους, γιατί δεν είναι και πολύ εύκολο κάποιος στις μέρες μας να πάει να σπουδάσει στην Κομοτηνή ή στη Δυτική Μακεδονία και ότι υπάρχουν και τα ΙΕΚ. Αυτά τους λέτε. Αυτά είπατε, κύριε Υπουργέ. Λέτε στον νέο και στη νέα που πέρασε στη Νομική Κομοτηνής «Αν δεν έχεις λεφτά, μην πας στη σχολή σου, να πας στο ΙΕΚ της γειτονιάς σου». Αυτά τους λέτε. Σας κατήγγειλε από ό,τι είδα και η ίδια η Νομική Σχολή της Θράκης. Ελπίζω να λάβατε τη γνώση.

Οχυρώνεστε πίσω από την έννοια της ασφάλειας που στο δικό σας λεξιλόγιο, όμως, δεν έχει καμία σχέση με το πραγματικό περιεχόμενο της ασφάλειας. Είναι συνώνυμη του ελέγχου και της πειθάρχησης. Έτσι αντιλαμβάνεστε την έννοια της ασφάλειας .Δεν υπερασπίζεστε το κράτος δικαίου. Αυτό το οποίο κάνετε είναι να δημιουργείτε ένα κράτος διακρίσεων με μίσος για την ισοτιμία, με μίσος τελικά και την ίδια τη δημοκρατία.

Μας έχετε επαναφέρει, κυρίες και κύριοι της Κυβέρνησης, στα χρόνια της καχεκτικής δημοκρατίας. Εκεί βρισκόμαστε σήμερα με την Κυβέρνηση Μητσοτάκη και αυτή πρέπει να είναι η ουσία της συζήτησης, όχι η ασφάλεια, όχι η νομιμότητα, όχι η προστασία υποτίθεται των ΑΕΙ. Ένα πράγμα μόνο, να θέσετε την πανεπιστημιακή κοινότητα υπό καθεστώς επιτήρησης και το εκπαιδευτικό προσωπικό, σε όλες τις βαθμίδες πλέον, υπό απειλή, να φτιάξετε διατάξεις για το φακέλωμα και την αποβολή των φοιτητών. Αυτές είναι οι λέξεις-κλειδιά του νομοσχεδίου, το φακέλωμα και η αποβολή. Δεν είναι, δυστυχώς, λέξεις-κλειδιά του νομοσχεδίου που θα έπρεπε να είναι σε ένα νομοσχέδιο για την παιδεία η έρευνα, τα εργαστήρια, οι υποτροφίες. Εκεί έχουμε φτάσει, δυστυχώς.

Και η ανυπαρξία πολιτικής είναι πραγματικά εκκωφαντική. Είναι ένα τεράστιο ογκώδες το πολυνομοσχέδιο, με εκατοντάδες άρθρα και δεν περιλαμβάνει το παραμικρό για τα πραγματικά προβλήματα που αντιμετωπίζει σήμερα η τριτοβάθμια εκπαίδευση. Και ακούμε, κυρίες και κύριοι συνάδελφοι, από την κυβερνητική παράταξη εδώ και χρόνια το ίδιο μονότονο αφήγημα, και όχι μόνο για την κυβερνητική παράταξη αλλά και από τη δημόσια συζήτηση από οργανικούς διανοούμενους της παράταξης, από τα μέσα ενημέρωσης τα οποία σπεύδουν να εξυπηρετήσουν τους ιδεολογικούς σκοπούς της Δεξιάς και της Νέας Δημοκρατίας.

Ακούμε, λοιπόν, ότι το ελληνικό δημόσιο πανεπιστήμιο είναι μια ζούγκλα ανομίας, ότι οι φοιτητές και καθηγητές τελούν υπό διαρκή απειλή, ότι ο μόνος τρόπος να επανέλθει η τάξη είναι να νομοθετήσουμε καταστολή και πειθαρχία. Αναρωτιέμαι βάσει ποιων στοιχείων καταλήγει σε αυτά τα επιχειρήματα. Δεν έχετε φέρει όλα αυτά τα χρόνια μία έκθεση η οποία να τεκμηριώνει αυτό το οποίο λέτε. Γιατί, όταν ψάχνει κανείς τα δεκάδες περιστατικά βίας που επικαλείται η Κυβέρνηση, βρίσκει λίγα, μεμονωμένα και αποσπασματικά περιστατικά, πολλά εξ αυτών σε πανεπιστημιακά πάρκα που είναι δημόσια, ανοικτά, αστικά περάσματα.

Αν, όμως, στραφούμε αλλού στην πραγματική βία, τι βλέπουμε, κυρία Υπουργέ; Τι βλέπουμε να συμβαίνει στην κοινωνία αυτή τη στιγμή; Βλέπουμε το 2023, για παράδειγμα -ένα από τα πολλά, δυστυχώς, παραδείγματα-, μια γυναίκα να δολοφονείται έξω από Αστυνομικό Τμήμα από τον πρώην σύντροφό της λίγες ώρες αφού είχε καταγγείλει επανειλημμένα ενδοοικογενειακή βία και είχε εκλιπαρήσει για προστασία. Και η απάντηση του κράτους; Μηδενική αντίδραση, καμία προληπτική ενέργεια.

Έχουμε άνω από εκατό γυναικοκτονίες την τελευταία πενταετία. Σκοτώνει η Greek-Mafia μέρα μεσημέρι στο κέντρο της Αθήνας και στο Χαλάνδρι και είναι απλώς Δευτέρα για την Κυβέρνηση και για το κράτος. Στη Ρόδο, μόλις προχθές, είχαμε ένα ακόμη περιστατικό, ένα επεισόδιο κρατικής αυθαιρεσίας, ένα σοκαριστικό περιστατικό από το Λιμενικό Σώμα με άνδρες χωρίς διακριτικά, ντυμένους με πολιτικά να οπλοφορούν και να πατάνε με το γόνατο στον λαιμό διαδηλωτές.

Δεν μιλάμε πλέον για μεμονωμένα περιστατικά. Μιλάμε για ένα ενδημικό φαινόμενο κρατικής αυθαιρεσίας. Και η πειθαρχική διαδικασία,αυτή που υποτίθεται ότι διασφαλίζει τη λογοδοσία και την αξιοπιστία των Σωμάτων Ασφαλείας, έχει μετατραπεί σε μηχανισμό συγκάλυψης και απενοχοποίησης. Οι πολίτες γνωρίζουν πλέον πολύ καλά ότι όταν ακούν ότι γίνεται ΕΔΕ ξέρουν ότι τελικά δεν πρόκειται να τιμωρηθεί κανείς. Το έχει πάρει χαμπάρι ολόκληρη η κοινωνία.

Για να μην μιλήσω βεβαίως για το πιο ακραίο από όλα τα περιστατικά, το ναυάγιο της Πύλου, όπου το Λιμενικό, με περισσότερους από 650 νεκρούς, δεν κινούσε εσωτερική πειθαρχική διερεύνηση για τις ενδεχόμενες παραλείψεις στελεχών του, παρά αυτήν την τεράστια απώλεια ανθρώπινων ζωών και η Κυβέρνηση έσπευδε να αλλάξει τον επικεφαλής του Συνηγόρου του Πολίτη, μήπως και δεν προλάβει να εκδώσει το πόρισμά του γι’ αυτό το έγκλημα που έγινε. Ατιμωρησία και θράσος απύθμενο!

Αλλά, κατά τα άλλα, το μεγάλο πρόβλημα της χώρας αυτή τη στιγμή κι όλα αυτά τα χρόνια είναι η αφίσα, είναι η κινητοποίηση, είναι η κατάληψη. Αυτό είναι το μεγάλο πρόβλημα της χώρας σύμφωνα με την Κυβέρνηση του κ. Μητσοτάκη και με τη Δεξιά.

Ξέρετε, όμως, κάτι; Ο κόσμος δεν είναι αφελής. Ο κόσμος καταλαβαίνει ότι υπερπροβολή της πανεπιστημιακής ανομίας δεν είναι αθώα, έχει σκοπιμότητα από πίσω και η σκοπιμότητα είναι, μέσω της δυσφήμισης και της απαξίωσης του δημόσιου πανεπιστημίου, να νομιμοποιηθούν τα ιδιωτικά πανεπιστήμια, τα παραμάγαζα, οι θυγατρικές της αγοράς, με πιστοποιήσεις fast-track, με διαδικασίες πιστοποίησης που κλείνουν στο άψε σβήσε.

Αυτός είναι ο στόχος. Γι’ αυτό όλη αυτή η εκστρατεία δυσφήμησης του δημόσιου πανεπιστημίου. Το πρόβλημα λοιπόν του ελληνικού δημόσιου πανεπιστημίου το 2025, κυρίες και κύριοι συνάδελφοι, δεν είναι η ανομία. Το βασικό πρόβλημα του ελληνικού δημόσιου πανεπιστημίου το 2025 είναι ακριβώς ποιο πανεπιστήμιο επιχειρεί να διαμορφώσει η Κυβέρνηση και τι έχει να προσφέρει αυτό το πανεπιστήμιο στη νέα γενιά.

(Χειροκροτήματα από την πτέρυγα της Νέας Αριστεράς)

Και μιας και σήμερα συζητάμε και για τη Μονή Σινά, η Κυβέρνηση επιχειρεί να διαμορφώσει ένα πανεπιστήμιο μοναστήρι, ένα πανεπιστήμιο που δεν έχει χώρο για πολιτικές δραστηριότητες, δεν έχει χώρο για κοινωνική ζύμωση, που δεν συγκροτεί κοινότητα, που δεν ενθαρρύνει τη συμμετοχή των νέων ανθρώπων σε κάθε είδους αναζητήσεις, επιστημονικές κοινωνικές, πολιτιστικές, πολιτικές, που θέλει φοιτητές ρομπότ, που θέλει φοιτητές οι οποίοι θα είναι πειθαρχημένοι στην ιεραρχία, που θα είναι σιωπηλοί απέναντι στην αδικία.

Και βεβαίως αυτό πάει μαζί και με την αγορά εργασίας που θέλει η Κυβέρνηση. Μια αγορά εργασίας που απαιτεί δεκατρείς ώρες δουλειά για ένα μεροκάματο χωρίς ένσημο. Αυτό εισηγείται. Και τίποτα δεν είναι τυχαίο. Η πρώην Υπουργός Παιδείας είναι η σημερινή Υπουργός Εργασίας, η κυρία Κεραμέως. Μαζί πάνε αυτά.

Σας έχει απασχολήσει ως Υπουργείο, ως Κυβέρνηση ως πολιτική παράταξη καθόλου το γεγονός ότι πλέον έχουμε φτάσει στο σημείο η εξεταστική περίοδος στα περισσότερα πανεπιστήμια να καθορίζεται από το πότε ξεκινάει η σεζόν; Χιλιάδες φοιτητές το καλοκαίρι δουλεύουν στη βαριά βιομηχανία της χώρας, στη βιομηχανία της εκμετάλλευσης, στον τουρισμό δηλαδή. Και έτσι καθορίζεται αναλόγως και η εξεταστική περίοδος.

Μέτρα για την προστασία των εργαζόμενων φοιτητών θα δούμε ποτέ; Ή αυτό δεν αποτελεί πρόβλημα για εσάς; Ενοίκια που υποχρεώνουν τους νέους ενώ σπουδάζουν, να μένουν στο παιδικό τους δωμάτιο μαζί με τους γονείς τους. Φοιτητικές εστίες ανύπαρκτες, με τον παραλογισμό του φοιτητικού ενοικίου να αναγκάζει ανθρώπους είτε να μην σπουδάζουν είτε τους γονείς να τρέμουν το παιδί τους μην περάσει σε άλλη πόλη. Είναι τόσο ιδανικές οι προοπτικές για το μέλλον τους, που ένας στους τρεις νέους σήμερα σκέφτεται σοβαρά να φύγει στο εξωτερικό. Και προσέξτε όχι στην Ελλάδα της κρίσης. Στην Ελλάδα υποτίθεται του υποτιθέμενου κατά τον κ. Μητσοτάκη success story, που η Κυβέρνηση διακινεί πλαστά στοιχεία βεβαίως για να μας πείσει ότι οι νέοι επιστήμονες επιστρέφουν αφού πρώτα βεβαίως ακούσουν την κυρία Κεραμέως στις περίφημες ημέρες καριέρας που διοργανώνει σε ευρωπαϊκές πρωτεύουσες.

Τίποτα δυστυχώς από τα παραπάνω δεν απασχολεί την Κυβέρνηση, δεν απασχολεί το Υπουργείο Παιδείας. Δεν έχει χρόνο γι’ αυτά. Έχει όμως χρόνο για το πιο σημαντικό ζήτημα απ’ όλα τα άλλα –ε;- για τους αιώνιους φοιτητές. Και όταν λέμε αιώνιους φοιτητές δεν μιλάμε -για να είμαστε σοβαροί- για τις αστείες περιπτώσεις, τις όντως αστείες περιπτώσεις, του ανθρώπου που μπήκε στη νομική το 1936. Δεν μιλάμε για αυτές τις περιπτώσεις. Μιλάμε για δεκάδες χιλιάδες εργαζόμενους φοιτητές που έχουν ξεπεράσει για δύο χρόνια το όριο σπουδών τους.

Γιατί τους λέτε να διαγραφούν; Γιατί να διαγραφούν αυτοί οι φοιτητές; Μήπως γιατί κάθε διαγραμμένος φοιτητής σήμερα μπορεί να αποτελέσει πελάτη για τα ιδιωτικά πανεπιστήμια αύριο; Μήπως γιατί αν διαγραφούν μερικές χιλιάδες φοιτητές, η δημόσια δαπάνη στις στατιστικές ανά φοιτητή θα φαίνεται μεγαλύτερη, καθώς οι φοιτητές θα είναι λιγότεροι, χωρίς επενδύσεις, βεβαίως, χωρίς προσλήψεις, χωρίς εστίες, χωρίς υποδομές, χωρίς εργαστήρια, χωρίς υποτροφίες;

Ξέρετε η Ελλάδα έχει τη μεγαλύτερη αναλογία φοιτητών ανά διδάσκοντα στην Ευρώπη και τον ΟΟΣΑ με διαφορά περίπου τριάντα τεσσάρων μονάδων πάνω από τον ευρωπαϊκό μέσο όρο, ενώ η δαπάνη ανά φοιτητή αντιστοιχεί στο 20% του κατά κεφαλήν ΑΕΠ, ενώ στον ΟΟΣΑ είναι στο 27%. Έχουμε πολύ περισσότερους φοιτητές αλλά με πολύ χαμηλότερη δαπάνη ανά φοιτητή. Αυτό θα αλλάξει; Θα αλλάξει με πραγματική χρηματοδότηση; Ή θα επιστρατεύσετε λογιστικά κόλπα για να το αλλάξετε αυτό;

Και για να κλείσω, κυρία Υπουργέ δεν είστε η πρώτη και δεν είναι πρωτότυπο αυτό το οποίο επιχειρείτε σήμερα. Και άλλοι Υπουργοί Παιδείας πέρασαν στο παρελθόν που επιχείρησαν να κατεδαφίσουν το δημόσιο πανεπιστήμιο και άλλοι Υπουργοί Παιδείας επιχείρησαν να εντείνουν τον ταξικό αποκλεισμό στο δημόσιο πανεπιστήμιο. Απέτυχαν. Απέτυχαν οικτρά όσοι το προσπάθησαν αυτό. Έτσι θα αποτύχετε και εσείς και τα πειθαρχικά σας. Δεν είστε πια στην παντοδύναμη Κυβέρνηση του 41%. Είστε ένα καθεστώς που κλονίζεται από τα συνεχή σκάνδαλα, από τη διαπλοκή, από τη διαφθορά, από την κοινωνική αδικία, από τις κοινωνικές ανισότητες. Και αυτά τα καθεστώτα αργά ή γρήγορα πέφτουν.

Φτιάξατε έναν εσωτερικό εχθρό, τους φοιτητές. Χθες εδώ σε αυτή την Αίθουσα δυστυχώς, ο Υπουργός Δικαιοσύνης ο κ. Φλωρίδης επικαλέστηκε κι άλλον έναν εσωτερικό εχθρό, την Αντιπολίτευση. Μας εγκάλεσε επειδή στηρίζουμε τον παλαιστινιακό λαό και μάλιστα με την αδιανόητη βαρύγδουπη κατηγορία ότι υπονομεύουμε τη στρατηγική συμμαχία της Ελλάδας με το Ισραήλ ενάντια στην Τουρκία. Εδώ δεν έχουμε να κάνουμε πλέον με πολιτική διαφωνία -η οποία είναι θεμιτή βεβαίως η πολιτική διαφωνία αλίμονο- αλλά έχουμε να κάνουμε με μία εθνικοφρόνα παράκρουση από τη μεριά του Υπουργού Δικαιοσύνης.

(Χειροκροτήματα από την πτέρυγα της Νέας Αριστεράς)

Χρειάστηκε να περάσει η χώρα μας από τη βασανιστική περίοδο της επταετούς δικτατορίας για να πάψει η δεξιά σ’ αυτή τη χώρα να χωρίζει τους Έλληνες σε εθνικόφρονες και αντιεθνικόφρονες. Και μπορεί, κυρίες και κύριοι της κοινοβουλευτικής πλειοψηφίας, της Νέας Δημοκρατίας, να μισείτε τη μεταπολίτευση και τις κατακτήσεις της, αλλά θα μπορούσατε καμιά φορά έστω και για τους τύπους να κρατάτε και μερικά προσχήματα.

Η υπεράσπιση της Παλαιστίνης δεν είναι πράξη υπονόμευσης, είναι πράξη αρχής. Είναι πράξη αρχής για εμάς και για όλους τους ελεύθερους ανθρώπους σε ολόκληρο τον κόσμο!

(Χειροκροτήματα από την πτέρυγα της Νέας Αριστεράς)

Όταν καταγγέλλουμε εγκλήματα πολέμου, όταν καταδικάζουμε τον βομβαρδισμό νοσοκομείων, σχολείων, καταυλισμών προσφύγων, δεν κάνουμε εξωτερική πολιτική με το βλέμμα στην Τουρκία. Κάνουμε το ελάχιστο που απαιτεί ο σεβασμός στον ανθρωπισμό, στην ηθική και στο διεθνές δίκαιο. Αυτό κάνουμε. Εκτός αν η Κυβέρνηση θεωρεί πως η ανθρωπιστική ευαισθησία είναι μια πολυτέλεια στην εποχή μας, που υπονομεύει τις γεωπολιτικές μπίζνες. Το να βαφτίζεις λοιπόν αντεθνική, όπως έκανε χθες ο Υπουργός Δικαιοσύνης, οποιαδήποτε κριτική, το να βαφτίζεις ως αντεθνική την υποστήριξη στα θύματα μιας γενοκτονίας, δείχνει ακριβώς πόσο γυμνή, πόσο χυδαία, πόσο ανήθικη είναι τελικά η δική του πολιτική, η πολιτική του Υπουργού Δικαιοσύνης και αυτών που τον στηρίζουν και του κυβερνητικού εκπροσώπου που τον άκουσα σήμερα να τον καλύπτει!

(Χειροκροτήματα από την πτέρυγα της Νέας Αριστεράς)

Και ακούστε και κάτι άλλο οι διαφόρων ειδών και προελεύσεων πατριδοκάπηλοι. Όταν ζητάς σεβασμό στο διεθνές δίκαιο, στο Αιγαίο πρώτος εσύ πρέπει να υπερασπίζεσαι το διεθνές δίκαιο στη Γάζα. Εξωτερική πολιτική με επιλεκτική ευαισθησία και με διεθνές δίκαιο a la carte δεν μπορεί να υπάρξει. Όποιος σήμερα κλείνει τα μάτια στην Παλαιστίνη, αύριο θα βρεθεί χωρίς επιχειρήματα στο Αιγαίο. Να το ξέρουμε αυτό.

(Χειροκροτήματα από την πτέρυγα της Νέας Αριστεράς)

Η Ελλάδα οφείλει να είναι χώρα με φωνή όπως άλλες ευρωπαϊκές χώρες, οι οποίες όλο και πληθαίνουν το τελευταίο διάστημα. Εμείς δεν θα γίνουμε συνένοχοι σε σφαγές, σε γενοκτονίες, επειδή κάποιος το Μέγαρο Μαξίμου ανησυχεί μήπως δυσαρεστήσει τους φίλους του σε κάποιο φόρουμ επενδυτών της πολεμικής βιομηχανίας. Δεν θα συναινέσουμε, δεν θα συνεργήσουμε σε αυτά τα εγκλήματα. Πάρτε το χαμπάρι.

Κύριε Υπουργέ, τελευταία φράση: Ανανεώνουμε το ραντεβού μας για τον Σεπτέμβριο, όταν θα δείτε την υποδοχή του αυταρχικού σας νομοθετήματος από εκείνους και εκείνες που αφορά πάνω απ’ όλα, από τους φοιτητές, από τις φοιτήτριες, από τους διδάσκοντες του δημόσιου πανεπιστημίου της χώρας μας.

Σας ευχαριστώ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

Θα δώσουμε τον λόγο τώρα για μια παρέμβαση στον Κοινοβουλευτικό Εκπρόσωπο από την Πλεύση Ελευθερίας κ. Καζαμία. Μετά θα δώσουμε τον λόγο στον κ. Βρούτση, τον Αναπληρωτή Υπουργό για τις δύο τροπολογίες.

**ΚΑΛΛΙΟΠΗ ΒΕΤΤΑ:** Κύριε Πρόεδρε, στον κατάλογο ομιλητών πότε θα μπούμε;

**ΠΡΟΕΔΡΕΥΩΝ (Γεώργιος Λαμπρούλης):** Μετά τον κ. Βρούτση θα μπούμε στον κατάλογο ομιλητών. Θα μιλήσουν τρεις Βουλευτές, μετά θα ακολουθήσει ο κ. Λαζαρίδης ως Κοινοβουλευτικός Εκπρόσωπος και συνεχίζουμε.

Κύριε Καζαμία, έχετε τον λόγο.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Θα ήθελα να πάρω ως αφορμή αυτό που είπε λίγο πριν ο κ. Χαρίτσης, ο Πρόεδρος της Νέας Αριστεράς, σχετικά με το ότι δεν υπήρξε ακόμη κατάλογος με τα ονόματα των Βουλευτών της Νέας Δημοκρατίας που ψήφισαν χθες, παρά το γεγονός ότι τον ζητάμε από το πρωί.

Όπως είχα την δυνατότητα να πω και το ίδιο είπε και η Ζωή Κωνσταντοπούλου προηγουμένως στη συνεδρίαση, καθίσαμε εδώ μέχρι και τις τρεις τα χαράματα να σημειώνουμε τα ονόματα των Βουλευτών της Νέας Δημοκρατίας που δεν ψήφισαν και θέλω εγώ να επισημάνω δύο πράγματα, το πρώτο είναι ότι περίπου το 90% των Βουλευτών της Νέας Δημοκρατίας που ψήφισαν κατά της παραπομπής των κ.κ. Αυγενάκη και Βορίδη σε προανακριτική επιτροπή, δηλαδή ψήφισαν υπέρ της συγκάλυψης της υπόθεσης του ΟΠΕΚΕΠΕ, το 90% αυτών -φαίνεται να είναι αυτός ο αριθμός- ψήφισαν με επιστολική ψήφο.

Θέλω να επισημάνω ότι η επιστολική ψήφος, όπως ειπώθηκε και πριν, σύμφωνα με το άρθρο 70Α –το 90%είναι πρωτοφανές- με επιστολική ψήφο ψηφίζουν οι Βουλευτές οι οποίοι βρίσκονται στο εξωτερικό, αν υπάρχει περίπτωση εγκυμοσύνης και υπάρχουν επίσης οι δυνατότητες σε περίπτωση πανδημίας ή κάποιου ζητήματος δημόσιας υγείας να μην ψηφίζουν οι Βουλευτές διά ζώσης, αλλά να ψηφίζουν διά της επιστολικής ψήφου.

Επειδή δεν έχει γίνει εντελώς κατανοητό ακόμη -βεβαίως στη βάση του έχει γίνει, αλλά στις λεπτομέρειές του δεν έχει γίνει εντελώς κατανοητό- τι συνέβη εχθές στους περισσότερους πολίτες που μας παρακολουθούν, θέλω να καταγγείλω ένα συγκεκριμένο συμβάν. Σήμερα το πρωί συνάντησα στο διάδρομο έναν Βουλευτή της Νέας Δημοκρατίας και του είπα ότι χθες τελικά δεν ψήφισε και εκείνος μου λέει «Όχι, ψήφισα». Και του λέω είμαι βέβαιος ότι δεν ψήφισες. Έλειψε και μετά από λίγο ήρθε και είπε σε μένα και στην κ. Κεφάλα «Ναι, έχετε δίκιο, δεν ψήφισα τελικά».

Αυτό δεν είναι μόνο τραγελαφικό, κύριε Πρόεδρε. Αυτό είναι καταστροφικό, γιατί απ’ ό,τι φαίνεται έχουν στείλει οι Βουλευτές επιστολικές ψήφους στο κόμμα και αυτές δεν έχουν κατατεθεί, δεν έχουν μπει στις κάλπες. Και εδώ πρόκειται για μία χειροπιαστή απόδειξη του τι ακριβώς συνέβη χθες. Η ουσία αυτού που συνέβη είναι ότι ο κ. Μητσοτάκης έδωσε εντολή να ψηφίζουν μόνο εκείνοι οι οποίοι θα ψήφιζαν με τον τρόπο με τον οποίο ο ίδιος ήθελε το κόμμα του να ψηφίσει στην υπόθεση του σκανδάλου του ΟΠΕΚΕΠΕ και απ’ ό,τι φαίνεται ελέγχθηκαν πολύ πιο στενά και αυστηρά οι ψήφοι των Βουλευτών της Νέας Δημοκρατίας. Αυτή είναι η ουσία του τι συνέβη.

Πρόκειται για μια θεσμική εκτροπή ιστορικών διαστάσεων. Την καταγγείλαμε και συνεχίζουμε να καταγγέλλουμε τη χθεσινή ψηφοφορία ως άκυρη. Το ζήτημα δεν έχει τελειώσει. Φαίνεται πως έχει τεράστιες επιπτώσεις όσον αφορά την κοινοβουλευτική δημοκρατία στη χώρα μας και περιμένουμε από τον κ. Μητσοτάκη να έρθει να μας πει τι ακριβώς συνέβη χθες και τι είναι αυτά που μαγείρεψε η Νέα Δημοκρατία, ούτως ώστε να κουκουλώσει το σκάνδαλο του ΟΠΕΚΕΠΕ.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Καλώς.

Τον λόγο έχει ο Αναπληρωτής Υπουργός Παιδείας, Θρησκευμάτων και Αθλητισμού κ. Βρούτσης για τις τροπολογίες.

**ΙΩΑΝΝΗΣ ΒΡΟΥΤΣΗΣ (Αναπληρωτής Υπουργός Παιδείας, Θρησκευμάτων και Αθλητισμού):** Κύριε Πρόεδρε, ευχαριστώ πολύ.

Κυρίες και κύριοι συνάδελφοι, στο σώμα του νομοσχεδίου του Υπουργείου Παιδείας υπάρχουν και οι διατάξεις του Υπουργείου Αθλητισμού, οι αθλητικές διατάξεις, με τις οποίες μέχρι τώρα είχαμε μία πολύ καλή συζήτηση, ενθάρρυνση και στήριξη των διατάξεων από όλα τα κόμματα.

Παραθέτω τώρα ενώπιόν σας τρεις τροπολογίες, δύο ουσιαστικά. Οι δύο περιλαμβάνονται δύο διατάξεις σε μία τροπολογία. Είναι ήδη ενσωματωμένες στο σώμα του νομοσχεδίου, οι οποίες αφορούν ενδιαφέροντα θέματα. Είναι ήδη γνωστά, το ένα, αλλά και οι υπόλοιπες έχουν ένα σημαντικό θετικό αποτύπωμα στον αθλητισμό.

Η πρώτη είναι ότι παραχωρείται κατά χρήση, διαχείριση και εκμετάλλευση το Στάδιο Ειρήνης και Φιλίας, ΣΕΦ, στην ΚΑΕ Ολυμπιακός για χρονικό διάστημα σαράντα εννέα ετών. Πρόκειται για μια ιστορική συμφωνία, που εκτιμάται ότι θα συμβάλει στην περαιτέρω ανάπτυξη της ελληνικής καλαθοσφαίρισης, καθώς έρχεται σε συνέχεια της παραχώρησης του κλειστού του ΟΑΚΑ στην ΚΑΕ Παναθηναϊκός το 2022 και εκείνη της παραχώρησης του γηπέδου των Άνω Λιοσίων στην ΚΑΕ ΑΕΚ το 2020.

Έτσι λοιπόν η δέσμευσή μας, αυτό που είχαμε δεσμευτεί προ πολλού, σήμερα υλοποιείται, γίνεται και διάταξη νόμου. Δεν θα αναλύσω περισσότερο τη διάταξη, η οποία είναι εκτενώς καταγεγραμμένη στο σχέδιο του νόμου -μπορείτε να τη δείτε- με πιο αναλυτική περιγραφή.

Μόνο ένα πράγμα θέλω να πω, γιατί έχει την αξία του, ότι είναι απόλυτα διασφαλισμένα τα εργασιακά και ασφαλιστικά δικαιώματα των εργαζομένων. Αυτό, για να έχουμε την ισορροπία και προς τους εργαζόμενους, δεν υπάρχει κανένας λόγος ανησυχίας.

Το δεύτερο έχει να κάνει με ένα πρόβλημα το οποίο έρχεται από το παρελθόν για αρκετά αθλητικά σωματεία. Προσέξτε, αθλητικά ερασιτεχνικά σωματεία, τα οποία είναι μη κερδοσκοπικού χαρακτήρα και τα οποία είχαν βρεθεί σε ένα πραγματικά πολύ δύσκολο οικονομικό περιβάλλον λόγω χρεών και επειδή ήθελαν να ενταχθούν, για να απεγκλωβιστούν από αυτό το βραχνά και να μπουν στον ενάρετο κύκλο της οικονομίας, στον εξωδικαστικό μηχανισμό, το επιδίωκαν και δεν μπορούσαν λόγω ενός προβλήματος που υπάρχει πάντα με τα γήπεδα και την αποτίμησή τους, βρήκαμε λύση και σήμερα με τη διάταξη τη συγκεκριμένη λύνουμε οριστικά το πρόβλημα και δεκάδες αθλητικά σωματεία, ερασιτεχνικά, μη κερδοσκοπικού χαρακτήρα, μπορούν πλέον και ξαναμπαίνουν στον ενάρετο οικονομικό κύκλο και διασφαλίζεται η βιωσιμότητά τους.

Ενδεικτικά θα σας πω ένα, για να καταλάβετε το ειδικό βάρος, το ιστορικό εμβληματικό αθλητικό σωματείο του Άρη Θεσσαλονίκης, το οποίο έχει κι αυτό πρόβλημα όπως και δεκάδες άλλα.

Το τρίτο -δεν έχει το ίδιο ειδικό βάρος, αλλά έχει την αξία του- με εισήγηση-πρόταση της Ομοσπονδίας Ποδηλασίας για πρώτη φορά φέρνουμε τη δυνατότητα στο εθνικό πρωτάθλημα να αγωνίζονται και αθλητές Έλληνες, οι οποίοι είναι σωματεία του εξωτερικού, γιατί έτσι επιβάλλει η διεθνής κατάσταση στην ποδηλασία.

Αυτές τις τρεις τροπολογίες είχα να παρουσιάσω, κύριε Πρόεδρε. Ευχαριστώ πολύ και είμαι στη διάθεσή σας.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε τον κύριο Υπουργό.

Περνάμε στον κατάλογο των ομιλητών. Καλούμε στο Βήμα τον κ. Γεώργιο Σταμάτη από τη Νέα Δημοκρατία. Θα ακολουθήσει η κ. Θρασκιά, η κ. Βέττα και μετά ο Κοινοβουλευτικός Εκπρόσωπος της Νέας Δημοκρατίας κ. Λαζαρίδης.

Έχετε τον λόγο, κύριε Σταμάτη.

**ΓΕΩΡΓΙΟΣ ΣΤΑΜΑΤΗΣ:** Ευχαριστώ, κύριε Πρόεδρε.

Κυρία Υπουργέ, κυρίες και κύριοι συνάδελφοι, -επιτρέψτε μου αυτό το σχόλιο, κύριε Πρόεδρε, το έχω ξαναπεί και άλλες φορές, θα το ξαναπώ και τώρα- οι Βουλευτές ξεκινάνε να μιλάνε, χωρίς βέβαια να αμφισβητήσω τον προηγούμενο πολιτικό διάλογο, μετά από επτά ώρες. Και νομίζω ότι αυτό αδικεί και το ίδιο το νομοσχέδιο. Γενικά αδικεί το όποιο νομοσχέδιο έρχεται, που καλούμαστε εμείς οι Βουλευτές είτε να αντιπολιτευτούμε είτε να στηρίξουμε, να εκφράσουμε τις απόψεις μας και να μάθει ο ελληνικός λαός τι πιστεύουμε και νομίζω ότι αυτό πρέπει να το δούμε πάρα, πάρα πολύ σοβαρά, γιατί και αυτό ενδεχομένως παίζει τον ρόλο του, όταν μετά κάνουμε αναλύσεις και γιατί οι άνθρωποι δεν πάνε -κυρίως οι νέοι- να ψηφίσουν και ούτω καθεξής.

Όμως, είναι σημαντικό ότι εδώ γίνεται μια πολύ ενδιαφέρουσα προσπάθεια από το συγκεκριμένο Υπουργείο και τη συγκεκριμένη ομάδα και θα ήθελα κυρίως να σταθώ σε αυτό που για μένα έχει πάρα πολύ μεγάλη σημασία που εμπίπτει στα θέματα της Γενικής Γραμματείας Θρησκευμάτων και ουσιαστικά την πλήρη κατοχύρωση της σχετικής ελευθερίας και ειδικότερα στην ιστορική θρησκευτική κοινότητα των Μπεκτασήδων Αλεβιτών Θράκης, που αναγνωρίζονται νομικά ως θρησκευτικό νομικό πρόσωπο μέσα σε μια μειονότητα.

Αυτό δείχνει και τον πλουραλισμό της Ελληνικής Δημοκρατίας και τη στόχευση της ελληνικής Κυβέρνησης, αλλά κυρίως δείχνει ότι η χώρα μας, παρόλο την κριτική που ενδεχομένως ασκείται τελευταίως, είναι μια χώρα η οποία και αναγνωρίζει αυτά που έχει υπογράψει και κυρίως προσπαθεί να προστατεύσει αυτά που έχει υπογράψει, εν αντιθέσει με άλλους που τα έχουν υπογράψει και ιστορικά δεν έχουν τιμήσει την υπογραφή τους. Και μιλάω όσον αφορά τους γείτονές μας.

Ένα άλλο πολύ ενδιαφέρον -και νομίζω ότι και εδώ δίνεται μια λύση και είναι ένα αίτημα χρόνων, αν θέλετε- είναι η οριστική επίλυση του θεμελιώδους προβλήματος που έχει προκύψει με τη νομική προσωπικότητα της Ιεράς Μονής Σινά. Δεν είναι μόνο ότι είναι ένα ιστορικό μοναστήρι. Ξέρετε είμαστε πολύ τυχεροί και ευλογημένοι ενδεχομένως ως Έλληνες που έχουμε την ελληνική σημαία στο μοναστήρι του Σινά και αυτό θα πρέπει να είναι ο οδηγός μας όχι μόνο για την εξωτερική πολιτική, αλλά το πώς η χώρα μας μπορεί να επιτελέσει ένα πολύ, αν θέλετε, ενεργό ρόλο και στη Μεσόγειο και στη Μέση Ανατολή, εγώ θα σας έλεγα ακόμα και στην υποσαχάρια Αφρική, την ώρα που οι γείτονές μας κάθε μέρα που περνάει και αυξάνουν τις πτήσεις της εταιρείας τους προς την Αφρική, αλλά και δημιουργούν προξενεία και πρεσβείες και ταυτόχρονα προσκαλούν νέους να σπουδάσουν στην Τουρκία και ταυτόχρονα να τους εκπαιδεύσουν σε μια άλλη, αν θέλετε, ρητορική για την επόμενη μέρα. Αυτό θα πρέπει να μας δώσει δύναμη όταν έχουμε τη δυνατότητα να έχουμε την ελληνική σημαία, όταν έχουμε τη δυνατότητα να έχουμε τα πατριαρχεία και όταν πλέον μετά την πρωτοβουλία της Κυβέρνησης θα ενισχυθούν και τα πατριαρχεία μας με κληρικούς που τόσο τους έχουν ανάγκη.

Επιτρέψτε μου, επειδή έχει γίνει πολύ λόγος για τη ρύθμιση που φέρνει το Υπουργείο Παιδείας όσον αφορά το θεσμικό πλαίσιο και την αποβολή φοιτητών μετά από άσκηση βίας, δεν άκουσα ότι τη βία την καταδικάζουμε από όπου και αν προέρχεται. Και αυτό το νομοσχέδιο κυρίως αφορά τους φοιτητές. Έχουμε εδώ εξαίρετους πανεπιστημιακούς, που προφανώς δεν τους ενδιαφέρει η γνώση, τους ενδιαφέρουν άλλα πράγματα και το ελληνικό πανεπιστήμιο και πριν τη Δικτατορία και μετά τη Δικτατορία είναι ένα πανεπιστήμιο στο οποίο προφανώς και σήμερα γίνονται ζυμώσεις, ο καθένας μπορεί να διακηρύξει την άποψή του. Τώρα αν κάποιοι πιστεύουν ότι τα πανεπιστήμια γίνονται φυτώρια επαναστάσεων, νομίζω ότι και η Δημοκρατία μας έχει ανοχή και σε αυτό. Ενδεχομένως θα μπορούσε να συμβεί. Όμως, πληρώνει κυρίως ο φτωχός αυτό που καταστρέφει κάποιος εν όψει μιας ιδεολογίας και πολλές φορές αυτοί που κάνουν τις καταστροφές εκφράζουν και μια ιδεολογία η οποία δεν εκπροσωπείται εδώ μέσα και δεν χρειάζεται να φοβηθούμε να το πούμε. Δεν σημαίνει ότι δεν έχουν αυτοί που εκφράζουν νεολαίες και πολιτικές ιδεολογίες που δεν εκφράζονται μέσα στη Βουλή τη δυνατότητα ζύμωσης και ελευθερία της έκφρασης. Προς Θεού! Όμως, είναι άλλο αυτό και άλλο η βία. Οπότε δεν πρέπει νομίζω να μας προβληματίζει. Κυρίως θα πρέπει να προβληματίζει αυτούς οι οποίοι σπάνε και καταστρέφουν, γιατί σε όποιο κράτος κι αν πάτε είτε πρώην κομμουνιστικό είτε δυτικό είτε ανατολικό της Ασίας οποιοσδήποτε κάνει μια πράξη βίας την επόμενη μέρα δεν υφίσταται στο πανεπιστήμιο και το ξέρει εκ των προτέρων. Οπότε νομίζω είναι λίγο φοβικός ο λόγος που ακούστηκε. Αυτό είναι ένα μήνυμα που θέλει να περάσει η Κυβέρνηση και όχι να αυστηροποιήσει ή να ελέγξει τις συνειδήσεις των φοιτητών και όλα αυτά που έχουν ακουστεί.

Επίσης, να αναφέρω κάτι πολύ σημαντικό στο πλέγμα των διατάξεων που έρχεται σήμερα στο νομοσχέδιο στην πρωτοβάθμια και δευτεροβάθμια εκπαίδευση. Θα ήθελα να σταθώ στην ενίσχυση της συμπεριληπτικής εκπαίδευσης στα άτομα με αναπηρία, σύμφωνα με τις επιταγές του άρθρου 27 της σχετικής σύμβασης των Ηνωμένων Εθνών.

Πιο συγκεκριμένα, επεκτείνεται η παράλληλη στήριξη και στο ολοήμερο σχολείο, θεσπίζονται τα τμήματα ένταξης και στα ΕΠΑΛ, ενώ αυξάνονται οι οργανικές θέσεις για ειδικό, εκπαιδευτικό και βοηθητικό προσωπικό.

Θα ήθελα να θυμίσω ότι το 2019 όταν τα παιδιά, τα άτομα με αναπηρία πηγαίναν σε ειδικό σχολείο, υπήρχαν αυτοί και μόνο αυτοί. Καθηγητές δεν υπήρχαν. Γινόταν μεταξύ τους ο αγιασμός.

Θέλω να θυμίσω ότι τεσσεράμισι χιλιάδες θέσεις που έχει εξασφαλίσει η Κυβέρνηση και ταυτόχρονα θα ήθελα να πω ότι θα μπορούσε, κυρία Υπουργέ, ο θεσμός της παράλληλης στήριξης, που εφαρμόζεται στη χώρα μας με επιτυχία τα τελευταία δεκαεπτά χρόνια, θα μπορούσε να πάει και σε άλλους τομείς, κυρίως για να δούμε και το κομμάτι της επαγγελματικής αποκατάστασης των ατόμων με αναπηρία.

Θα ήθελα να συγχαρώ την Υπουργό προσωπικά για τη δημιουργία του 8ου ΕΠΑΛ όσον αφορά στις φυλακές της Λάρισας και αυτό δείχνει κυρίως -για μένα αυτό είναι το πιο σημαντικό- ότι οι αγώνες κάποιων ανθρώπων για να γίνει αυτό γίνεται πράξη. Όμως, το πιο σημαντικό είναι ότι ακούει η πολιτική ηγεσία και αυτό ίσως είναι το πιο σημαντικό ότι ακούει τις ανάγκες και τις ανάγκες που έχουν, γιατί μπαίνουμε σε μια φιλοσοφία -και θα έπρεπε να μπούμε εδώ και καιρό- ότι οι άνθρωποι οι οποίοι μέσω της παραβατικότητάς τους οδηγήθηκαν σε σωφρονιστικό κατάστημα, η Δημοκρατία μας πρέπει να τους δώσει περισσότερες από δύο και τρεις ευκαιρίες για να τους βοηθήσει στο κομμάτι της κοινωνικής επανένταξης.

Νομίζω, κυρία Υπουργέ, αυτό είναι σημαντικό. Δεν θα ήθελα να αναφερθώ στα άλλα τα οποία έχει πάρα πολλά το νομοσχέδιο. Προφανώς αυτό που αναφέρουν οι διατάξεις για την καταπολέμηση της βίας όσον αφορά το κομμάτι του αθλητισμού νομίζω ότι έχουμε γίνει όλοι κοινωνοί ότι έχουν ηρεμήσει -να το πω έτσι- οι φίλαθλοί μας ή οι οπαδοί μας τον τελευταίο καιρό.

Έχουν ηρεμήσει, κύριε Γιαννούλη, -το ξέρουμε- και έχουν ηρεμήσει γιατί επιτέλους -δυστυχώς έγινε κάτω από πολύ άσχημες συνθήκες, άνθρωποι έχασαν τη ζωή τους στο όνομα αυτής της βίας, που αυτή η βία πολλές φορές υποκινούνταν και από αυτούς που χρηματοδοτούν, έτσι;, τίποτα δεν είναι απλό- δείχνει ότι υπάρχει μια σωστή βάση και σε αυτή πρέπει να επενδύσουμε.

Όμως, η επένδυση, κυρίες και κύριοι συνάδελφοι και κυρία Υπουργέ, πρέπει να είναι πάντα σε μια δημοκρατία σαν την δική μας με έμφαση στον ερασιτεχνικό αθλητισμό, έμφαση στις ανισότητες που υπάρχουν και πολλοί άνθρωποι δεν μπορούν να αθληθούν και πρέπει να πληρώσουν. Άρα, εδώ πρέπει να στηρίξουμε τις λαϊκές οικογένειες που πρέπει να πάνε τα παιδιά τους στον αθλητισμό όχι για να γίνουν πρωταθλητές ή ολυμπιονίκες, αλλά για να γίνουν πιο ενεργοί άνθρωποι μέσω του αθλητισμού. Εκεί πρέπει να είναι η στόχευση. Ο επαγγελματικός αθλητισμός είναι κάτι τελείως διαφορετικό. Εκεί προφανώς θα πληρώσουν αυτοί που θέλουν να βάλουν τα χρήματά τους. Εμείς πρέπει να προασπίσουμε και να οδηγήσουμε και τα άτομα με αναπηρία και τον ερασιτεχνικό αθλητισμό και τα παιδιά από τις λαϊκές οικογένειες να αθληθούν όχι στις αλάνες που δεν έχουμε, αλλά σε χώρους που πρέπει να δημιουργήσουμε και να ανακαλύψουμε και έτσι θα κερδίσουμε πολύ περισσότερα γιατί κάποια στιγμή αυτοί οι άνθρωποι θα γίνουν φοιτητές, θα μπουν στα πανεπιστήμια και θα μπορέσουν ενδεχομένως να περάσουν και ένα άλλο νόημα για τη ζωή.

Και επειδή είστε και οι δύο Υπουργοί εδώ, πρέπει νομίζω να ενισχυθεί –αυτό είναι μια δική μου πρόταση να το πω- ο πανεπιστημιακός αθλητισμός. Πρέπει να κάνουμε ακόμα πιο συμπεριληπτικό το ελληνικό πανεπιστήμιο και θα συμφωνήσω με πάρα πολλούς -και αυτή είναι η προσωπική μου άποψη- η πραγματική παιδεία είναι από τη δημόσια παιδεία.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Γεώργιος Λαμπρούλης):** Ολοκληρώστε, κύριε συνάδελφε.

**ΓΕΩΡΓΙΟΣ ΣΤΑΜΑΤΗΣ:** Συγγνώμη, κύριε Πρόεδρε, τελειώνω.

Προφανώς υπάρχει και ο ιδιώτης με κανόνες που πλέον η Κυβέρνηση βάζει, αλλά πάντα θα πρέπει να στοχεύουμε στη λαϊκή παιδεία και τα σχολεία τα οποία -τα Ωνάσεια και όλα αυτά που φτιάχνει η Κυβέρνηση- δεν είναι για να διαχωρίσει τους μαθητές, είναι για να δώσει τη δυνατότητα στους πιο ευάλωτους και κοινωνικά, αν θέλετε, μαθητές να έχουν κι αυτοί ευκαιρίες που δεν θα είχαν διαφορετικά πέραν αυτής της ρυθμίσεως.

Να δώσω συγχαρητήρια στην πολιτική ηγεσία και επιτρέψτε μου, επειδή έχουν ακουστεί πολλά, εγώ είμαι ένας που ψήφισε με επιστολική και επειδή ακούγεται και ζητείται ο κατάλογος, ο κατάλογος των ψηφισάντων ανακρούεται από το Προεδρείο όταν καλείται κάποιος να μιλήσει. Οπότε είναι ολοφάνερο ποιοι ήρθαν εδώ και ποιοι ψήφισαν με επιστολική.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα η κ. Ουρανία Θρασκιά από το ΠΑΣΟΚ.

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, θα ήθελα λίγο τον λόγο επί της διαδικασίας για ένα δευτερόλεπτο.

**ΠΡΟΕΔΡΕΥΩΝ (Γεώργιος Λαμπρούλης):** Ποια διαδικασία; Μιλάει η κ. Θρασκιά τώρα. Ποια είναι η ένστασή σας στη διαδικασία; Όχι, δεν έχετε τον λόγο. Έχω καλέσει στο Βήμα την κ. Θρασκιά. Μετά την κ. Θρασκιά αν θέλετε να κάνετε παρέμβαση, πολύ ευχαρίστως.

**ΧΡΗΣΤΟΣ ΓΙΑΝΝΟΥΛΗΣ:** Μισό λεπτό. Θα καταλάβετε.

**ΠΡΟΕΔΡΕΥΩΝ (Γεώργιος Λαμπρούλης):** Όχι, δεν θέλω.

**ΧΡΗΣΤΟΣ ΓΙΑΝΝΟΥΛΗΣ:** Ήθελα να τηρούμε το επτάλεπτο γιατί θα ξημερώσουμε. Να σας βοηθήσω ήθελα.

**ΠΡΟΕΔΡΕΥΩΝ (Γεώργιος Λαμπρούλης):** Ορίστε, κυρία Θρασκιά, έχετε τον λόγο.

**ΟΥΡΑΝΙΑ (ΡΑΝΙΑ) ΘΡΑΣΚΙΑ:** Ευχαριστώ πολύ, κύριε Πρόεδρε.

Κυρίες και κύριοι Βουλευτές, σήμερα δεν μιλάμε μόνο για μια Βουλή που δεν στάθηκε στο ύψος των περιστάσεων, αλλά κυρίως για μια ακραία καταστρατήγηση του Συντάγματος και μια πρωτοφανή μεθόδευση από τον ίδιο τον Πρωθυπουργό της χώρας.

Χθες κατά τη συζήτηση για τη σύσταση Προανακριτικής Επιτροπής για το τεράστιο σκάνδαλο του ΟΠΕΚΕΠΕ η κυβερνητική Πλειοψηφία εγκατέλειψε κυριολεκτικά και μεταφορικά τη Βουλή. Ο κ. Μητσοτάκης αρνήθηκε επί της ουσίας τη διερεύνηση ενδεχόμενων ποινικών ευθυνών για τους δύο Υπουργούς του που η ίδια η Ευρωπαϊκή Εισαγγελία έχει εντοπίσει και ζητά, τρέποντας την Κοινοβουλευτική του Ομάδα σε φυγή, ακριβώς γιατί φοβόταν να τους αφήσει ελεύθερους να αναμετρηθούν με την ευθύνη τους.

Το ΠΑΣΟΚ-Κίνημα Αλλαγής δεν θα επιτρέψει τη συγκάλυψη ούτε την υπονόμευση των θεσμών της δικαιοσύνης. Χθες καταθέσαμε αίτημα για την αναβολή της ψηφοφορίας μπροστά στη θλιβερή εικόνα των άδειων εδράνων της Πλειοψηφίας και θα επιμείνουμε. Απέναντι στις επικίνδυνες και αντισυνταγματικές διαρροές της Νέας Δημοκρατίας εμείς δεσμευόμαστε ότι θα επανέλθουμε με νέο αίτημα για σύσταση Προανακριτικής Επιτροπής, ώστε να έρθουν όλα στο φως.

Χθες στη Βουλή ζήσαμε μια ημέρα ντροπής. Σήμερα καλούμαστε πάλι από την Κυβέρνηση σε έναν ευτελισμό της κοινοβουλευτικής διαδικασίας, καθώς φέρνει προς ψήφιση ένα νομοσχέδιο-«κουρελού» με μεγάλη διασπορά θεμάτων, αφού περιέχονται διατάξεις εξαιρετικής σημασίας για την εξωτερική πολιτική, διατάξεις για τη θρησκευτική ελευθερία, ρυθμίσεις και αλλαγές σε όλες τις βαθμίδες εκπαίδευσης, διατάξεις για τον αθλητισμό και πλείστες όσες μη συναφείς διατάξεις και φυσικά κατά την προσφιλή κυβερνητική τακτική και με νυχτερινές τροπολογίες.

Νομοθετείτε χωρίς ώριμη, ουσιαστική, δημοκρατική διαβούλευση, ερήμην της κοινωνίας. Νομοθετείτε καθυστερημένα, πλήττοντας τα συμφέροντα και την επιρροή της χώρας. Νομοθετείτε πρόχειρα, εμβαλωματικά και αποσπασματικά για να καλύψετε προηγούμενες παραλείψεις σας και νομοθετικά κενά.

Κυρίες και κύριοι Βουλευτές, η Κυβέρνηση της Νέας Δημοκρατίας αντί να λύσει τα υπαρκτά προβλήματα των σχολείων και πανεπιστημίων, αντί να τα ενισχύσει με υποδομές και προσωπικό, προσθέτει μέρα με τη μέρα νέα προβλήματα, υποβαθμίζοντας περαιτέρω την εκπαιδευτική διαδικασία, ξεδιπλώνοντας το παράδοξο όραμά της που δεν είναι άλλο από την απαξίωση της δημόσιας παιδείας σε όλες τις εκπαιδευτικές βαθμίδες, την υποβάθμιση του δημοσίου πανεπιστημίου και την παράλληλη ενίσχυση των ιδιωτικών, με ελάχιστες απαιτήσεις ποιότητας και φυσικά τορπιλίζοντας κάθε έννοια εθνικής συνεννόησης για την παιδεία.

Επιτρέψτε μου να σταθώ σε ορισμένα σημεία από αυτά που σαρώνουν όλες τις βαθμίδες εκπαίδευσης. Ακούσαμε ότι δεν υπάρχει εγκατάλειψη της ειδικής αγωγής, αλλά πρόκειται περί βολικού αφηγήματος.

Θα σας δώσω ένα παράδειγμα μόνο από την πόλη μου. Στην Πρωτοβάθμια Διεύθυνση Εκπαίδευσης Δυτικής Θεσσαλονίκης για το σχολικό έτος ’24-‘25 προσλήφθηκαν μέσω ΕΣΠΑ 1.500 περίπου αναπληρωτές, από τους οποίους μόνο οι 86 πήγαν σε σχολεία ειδικής αγωγής. Πώς προδιαγράφεται η κατάσταση για το νέο σχολικό έτος; Να σας πω μόνο ότι στο 1ο ΚΕΔΑΣΥ Β΄ Θεσσαλονίκης υπεβλήθησαν περίπου 2.000 νέες αιτήσεις για αρχική αξιολόγηση και περίπου 350 για επαναξιολόγηση. Καταλαβαίνετε τι ανάγκες συνεπάγονται αυτά;

Τώρα η Κυβέρνηση διατείνεται ότι ενισχύει τις δομές ειδικής αγωγής και ψυχοκοινωνικής υποστήριξης, κάνοντας λόγο για σύσταση νέων οργανικών θέσεων στα ΚΕΔΑΣΥ, προσλήψεις ψυχολόγων και κοινωνικών λειτουργών.

Ερωτώ: Στ’ αλήθεια, με ποιον τρόπο; Μ’ αυτόν που έχουμε συνηθίσει και κατά το παρελθόν, με το «ράβε-ξήλωνε», καταργώντας ταυτόχρονα αντίστοιχες θέσεις στη γενική εκπαίδευση ή με αποσπασματικές ρυθμίσεις για δύο θεμελιώδεις θεσμούς της εκπαιδευτικής διαδικασίας για μαθητές με αναπηρία ή και εκπαιδευτικές ανάγκες αυτών, της παράλληλης στήριξης και των τμημάτων ένταξης;

Βάσει του άρθρου 117 σε τμήματα με περισσότερες από μία εγκρίσεις παράλληλης στήριξης ο εκπαιδευτικός ειδικής αγωγής θα υποστηρίζει όλους τους μαθητές με έγκριση. Επίσης καταργείται στην πράξη η δυνατότητα μείωσης του αριθμού μαθητών ανά τμήμα σε περιπτώσεις που φοιτούν παιδιά με αναπηρία, παρότι προβλέπεται ως καλή πρακτική διαφοροποιημένης παιδαγωγικής προσέγγισης. Προβλέπεται δε ότι οι εκπαιδευτικοί των τμημάτων ένταξης ή παράλληλης στήριξης που τοποθετούνται για μαθητές με προβλήματα όρασης ή ακοής καλύπτουν όλες τις διδακτικές ανάγκες των μαθητών, ανεξάρτητα από την ειδικότητά τους. Αυτό σημαίνει ότι ένας εκπαιδευτικός θα κάνει τα πάντα.

Δεν αποδυναμώνουν αυτά στην πράξη τη δυνατότητα φοίτησης των μαθητών με αναπηρία στα γενικά σχολεία; Δεν αποτελούν την πιο τρανή απόδειξη ότι όλα γίνονται διεκπεραιωτικά και ότι δεν υπάρχει ουσιαστική φροντίδα;

Για την ενίσχυση των ΚΕΔΑΣΥ που είναι εξαιρετικά αναγκαία θα σας αναφέρω μόνο τα εξής: Δύο από τα τέσσερα ΚΕΔΑΣΥ που υπάρχουν στην πόλη μου παρουσιάζουν σοβαρότατες ελλείψεις. Στο 1ο ΚΕΔΑΣΥ Β΄ Θεσσαλονίκης έχουμε επτά οργανικά κενά, ενώ στο 2ο ΚΕΔΑΣΥ στη δυτική Θεσσαλονίκη επίσης έχουμε έξι οργανικά και δύο λειτουργικά κενά, εννοώ σε κοινωνικούς λειτουργούς, ψυχολόγους, ειδικούς θεραπευτές λόγου και δασκάλους.

Για ποια συμπεριληπτική λοιπόν εκπαίδευση μπορούμε να μιλάμε, όταν δεν στελεχώνονται οι θεσμοί της παράλληλης στήριξης και των τμημάτων ένταξης με μόνιμο προσωπικό, όταν δεν διασφαλίζεται η έγκαιρη στελέχωσή τους κάθε φορά πριν από την έναρξη της σχολικής χρονιάς, όταν αφήνετε κρίσιμα ζητήματα για την ποιότητα της εκπαίδευσης των μαθητών με αναπηρία, όπως οι κτιριακές υποδομές και η υλικοτεχνική υποδομή, εκτός του σχεδιασμού σας;

Επαγγελματική εκπαίδευση: Τι να πρωτοπούμε γι’ αυτήν; Εξαιτίας της κυβερνητικής απαξίωσης και εγκατάλειψης και της έλλειψης σχεδιασμού βρίσκεται ουσιαστικά μακριά από τις μορφωτικές ανάγκες των μαθητών και της κοινωνίας, αντιμετωπίζει σωρεία προβλημάτων που υποβαθμίζουν την ποιότητα και περιορίζουν σοβαρά τις προοπτικές τους.

Τον Δεκέμβριο του ‘20 δεν ήταν που η Κυβέρνησή σας κατέθεσε και ψήφισε νόμο για την επαγγελματική εκπαίδευση; Μόλις τρία χρόνια μετά η ίδια Κυβέρνηση με διαφορετικό Υπουργό Παιδείας ακύρωσε στην ουσία τον νόμο αυτόν, φέρνοντας για ψήφιση έναν άλλο νόμο που ψευδεπίγραφα παρουσίασε ως μεταρρύθμιση στην επαγγελματική εκπαίδευση και τώρα με τις διατάξεις του παρόντος νομοσχεδίου πρακτικά αποδομείται πλήρως και αυτός, βάζοντας «ταφόπλακα» στα περίφημα campus, όπως δυστυχώς είχαμε προβλέψει.

Στη Θεσσαλονίκη οι δομές επαγγελματικής εκπαίδευσης βρίσκονται αντιμέτωπες με τις συνέπειες των συγχωνεύσεων και καταργήσεων τμημάτων ή και ολόκληρων σχολικών μονάδων, των ακατάλληλων κτιριακών υποδομών, της έλλειψης προσωπικού, καθώς και της απουσίας βασικού υλικοτεχνικού εξοπλισμού. Κάποιο από τα ελάχιστα παραδείγματα της κατάστασης αποτελούν το 8ο ΕΠΑΛ Θεσσαλονίκης, το 2ο ΕΠΑΛ Ευόσμου, το ΕΠΑΛ Λαγκαδά και το 1ο ΕΠΑΛ Σίνδου.

Περνώ τώρα –και ολοκληρώνω, κύριε Πρόεδρε- σε κάποια ζητήματα που αφορούν στην τριτοβάθμια εκπαίδευση. Δεν θα αναφερθώ στο θέμα των αιώνιων φοιτητών, μια ταμπέλα που τσουβαλιάζει και αδικεί μόνο. Αναφέρθηκε αναλυτικά ο εισηγητής μας και έχουμε καταθέσει και τροπολογία σχετική.

Θα σας καλωσορίσω απλά στην πραγματικότητα και τη θέση του ΠΑΣΟΚ -Κινήματος Αλλαγής ότι κάθε τι οριζόντιο είναι άδικο, είναι αναποτελεσματικό και αντίκειται στην αρχή της ισότητας. Προφανώς και πρέπει να υπάρχει ανώτατο όριο φοίτησης, αλλά ταυτόχρονα πρέπει να υπάρχουν και προϋποθέσεις.

Βία στα πανεπιστήμια. Και εδώ συμβαίνει το εξής παράδοξο: Έρχεται η Κυβέρνηση να αντιμετωπίσει τη βία με αυταρχισμό, δηλαδή με βία. Βέβαια αυτό για την Κυβέρνηση, που η αυστηροποίηση είναι παντού και πάντα προτεραιότητα, δεν είναι αντιφατικό. Διαμορφώνει τώρα ένα εξαιρετικά αυστηρό πλαίσιο κυρώσεων σε ποινικό και πειθαρχικό επίπεδο, ενώ ταυτόχρονα επιβάλλεται ένα ασφυκτικό ρυθμιστικό πλαίσιο στην πειθαρχική διαδικασία των ΑΕΙ, κάμπτοντας για ακόμη μια φορά το αυτοδιοίκητο των πανεπιστημίων και πλήττοντας τις ακαδημαϊκές ελευθερίες.

Η καταπολέμηση της βίας εξάλλου, απ’ όπου κι αν προέρχεται, δεν είναι για εσάς πρώτη προτεραιότητα. Το έχουμε δει στην πράξη και αυτό γιατί απουσιάζει η επένδυση στην πρόληψή της. Η Κυβέρνηση έχει άλλες προτεραιότητες. Μία από αυτές είναι και η στήριξη των ιδιωτικών πανεπιστημίων, όπου με τις διατάξεις στο υπό συζήτηση νομοσχέδιο «ξεχειλώνουν» οι προϋποθέσεις αδειοδότησής τους, καθώς μπορούν να λειτουργούν για χρονικό διάστημα έως και τριών μηνών χωρίς την προσκόμιση πιστοποιητικού ενεργειακής πυροπροστασίας και οι δεσμεύσεις του τότε Υπουργού Παιδείας ότι τα κριτήρια ίδρυσης θα είναι τα αυστηρότερα στην Ευρώπη πάνε περίπατο.

Κυρίες και κύριοι Βουλευτές, το παρόν νομοσχέδιο είναι δυστυχώς άλλη μια απόδειξη ότι όλα γίνονται χωρίς ουσία, ότι όλα γίνονται επικοινωνιακά. Το ΠΑΣΟΚ- Κίνημα Αλλαγής θα επιμείνει, βαδίζοντας στον δρόμο της θεσμικότητας, της ουσίας, της ενσυναίσθησης, δίνοντας περιεχόμενο στην πολιτική αλλαγή που τόσο έχει ανάγκη η χώρα και στοχεύοντας στην ευημερία όλων των πολιτών.

Σας ευχαριστώ.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα η κ. Καλλιόπη Βέττα από τον ΣΥΡΙΖΑ. Αμέσως μετά θα δώσω τον λόγο για μια σύντομη παρέμβαση στην Υπουργό κ. Μιχαηλίδου για μια τροπολογία.

Ορίστε, κυρία Βέττα.

**ΚΑΛΛΙΟΠΗ ΒΕΤΤΑ:** Ευχαριστώ, κύριε Πρόεδρε.

Κυρίες και κύριοι συνάδελφοι, και το σημερινό νομοσχέδιο αποτελεί μία ακόμη επιβεβαίωση της θέσης μας ότι η νομοθετική πρακτική της Κυβέρνησης συνίσταται από προχειρότητα, αποσπασματικές διατάξεις και επικοινωνιακό ορυμαγδό αντιποίησης και αναλήθειας. Το πολιτικό πρόσημο δε είναι σαφές. Νεοφιλελευθερισμός και εδώ, καταπάτηση του Συντάγματος και των κοινωνικών δικαιωμάτων, γενικευμένος αυταρχισμός, αθρόα παραχώρηση ζωτικού χώρου στα ιδιωτικά συμφέροντα και επίθεση σε κάθε τι δημόσιο, ελεύθερο και συλλογικό.

Στην παιδεία η κατάσταση είναι ακόμη πιο ζοφερή. Η μόρφωση μετατρέπεται σε εμπόρευμα με ανυπόληπτα κολέγια να αποκτούν πρωτοφανή δικαιώματα χάρη στις αλλεπάλληλες νομοθετικές ρυθμίσεις της Κυβέρνησης, η τριτοβάθμια εκπαίδευση ειδικά στην περιφέρεια να οδηγείται σε μεθοδευμένη ασφυξία και η ελληνική κοινωνία να οδηγείται σε σοβαρή αφαίμαξη με μεγάλο ποσοστό ιδιωτικής δαπάνης για την εκπαίδευση των παιδιών της. Η ιδεολογία της Κυβέρνησης είναι ξεκάθαρη. Οι έχοντες μπορούν να κάνουν ό,τι θέλουν. Οι υπόλοιποι να μείνουν στα σπίτια τους.

Και εδώ, κύριε Υπουργέ, θα μου επιτρέψετε να καταγγείλω σαν Βουλευτής Κοζάνης την απαράδεκτη δήλωση που κάνατε και αποτρέψετε με αυτό τον τρόπο ουσιαστικά τις νέες και τους νέους να προτιμήσουν τα πανεπιστήμια της Δυτικής Μακεδονίας, για να τους προστατεύσετε από το κόστος αλλά να πάνε σε ιδιωτικά κολέγια. Δηλαδή, είπατε, κυρία Υπουργέ, να μην πάνε τα παιδιά της χώρας ούτε στην Κοζάνη, ούτε στην Πτολεμαΐδα, ούτε στην Καστοριά ή σε άλλες πόλεις.

**ΣΟΦΙΑ ΖΑΧΑΡΑΚΗ** **(Υπουργός Παιδείας, Θρησκευμάτων και Αθλητισμού):** Λέτε ψέματα.

**ΚΑΛΛΙΟΠΗ ΒΕΤΤΑ:** Να πείτε μετά. Επιτρέψτε μου να τελειώσω.

Να μη σπουδάσουν σε σχολές και τμήματα, που είναι αναγνωρισμένα ως κοιτίδες καινοτομίας, τόσο εθνικά όσο και παγκόσμια, γιατί είναι πολλά τα έξοδα. Αντί, δηλαδή, να δώσετε κίνητρα, να στηρίξετε, να ενθαρρύνετε αυτά τα παιδιά, κάνετε ακριβώς το αντίθετο. Έτσι, δηλαδή, βοηθάει η Κυβέρνηση -το είδαμε και σε άλλα νομοσχέδια- ειδικά τη Δυτική Μακεδονία η οποία βρίσκεται αυτή τη στιγμή σε μετάβαση και πληρώνει αυτή τη μετάβαση πάρα πολύ ακριβά.

Το σημερινό, λοιπόν, νομοσχέδιο δεν ξεφεύγει επίσης από μία πεπατημένη και μία συνήθεια που έχετε. Ποια είναι αυτή; Να φέρνετε στο τέλος του Ιουλίου νομοσχέδια τα οποία πλήττουν κοινωνικά δικαιώματα. Πάντα γίνεται αυτό. Ένα αντικοινωνικό νομοσχέδιο σε τομείς παιδείας, εργασίας, υγείας, ακριβώς για να μην υπάρξει κοινωνική δυσαρέσκεια τέτοια στιγμή.

Αναφορικά με τις πολυάριθμες διατάξεις που έχουμε μπροστά μας μπορώ να τονίσω αρχικά τα εξής. Το κατ’ ευφημισμό ερανιστικό νομοσχέδιο είναι ένα συμπίλημα άσχετων μεταξύ τους διατάξεων που αφορούν ζητήματα των θρησκευμάτων, της εκκλησιαστικής εκπαίδευσης, των θρησκευτικών ελευθεριών, της Μονής Σινά, της γενικής και ειδικής εκπαίδευσης της ανώτατης εκπαίδευσης, του αθλητισμού, του πολιτισμού που συγχωνεύονται αυθαίρετα σε ένα μόνο νομοθετικό κείμενο. Αυτή είναι η επιτελικότητα που έχετε να δείξετε.

Επί της ουσίας τα πράγματα είναι χειρότερα. Προσπερνώντας τις διατάξεις που απαντούν σε ευρύτερες ανάγκες των καιρών ακόμα και γεωπολιτικού χαρακτήρα, όπως η αναβάθμιση της εκπροσώπησης της Ιεράς Μονής Σινά στην Ελλάδα, παρά το γεγονός, να πω εδώ, ότι πιαστήκατε εξαπίνης και στο συγκεκριμένο θέμα καθώς αποτυπώθηκαν ευκρινώς όλα τα ελλείμματα στην εξωτερική πολιτική, η θεσμική αναγνώριση των επέκταση των Μπεκτασήδων Αλεβιτών της Θράκης καθώς και επιμέρους διάσπαρτες διατάξεις, το νομοσχέδιο είναι πολλαπλά προβληματικό διότι η Κυβέρνηση αντιμετωπίζει τα δημόσια πανεπιστήμια σαν άντρο παρανομίας και εγκληματικότητας με την ακαδημαϊκή ζωή να απαιτεί ποινική επιτήρηση και κολασμό. Ο πειθαρχικός έλεγχος καταλαμβάνει κάθε πεδίο δράσης με υπερβολικές κυρώσεις, διαγραφές φοιτητών και αυθαιρεσίες.

Αντί να διορθώσετε τις ελλείψεις στις υποδομές, στο προσωπικό, στη χρηματοδότηση, στην υποστήριξη των φοιτητών, τι κάνετε; Καταστολή, κάμερες παρακολούθησης σε χώρους διδασκαλίας, drones, παραβιάζοντας κατάφωρα κάθε έννοια ελευθερίας του πανεπιστημιακού περιβάλλοντος. Αντί να βοηθήσετε τους φοιτητές και τις φοιτήτριες που λόγω οικονομικών ή άλλων δυσκολιών διεκδικούν καλύτερους όρους φοίτησης, τους καταδικάζετε σε μια προκρούστεια κλίνη και μία θεσμική αναλγησία με το απρόσωπο οριζόντιο μέτρο ν+2. Καμία ενσυναίσθηση. Μόνο τροφοδότηση του κοινωνικού αυτοματισμού των ταπεινότερων ενστίκτων.

Επιπλέον, η Κυβέρνηση προχωρά με τη νομοθέτηση δύο ταχυτήτων στην ειδική αγωγή. Περιορίζει τη δυνατότητα φοίτησης των μαθητών με αναπηρία στα γενικά σχολεία ωθώντας τους στα ειδικά μειώνοντας την πρόσβαση στην παράλληλη στήριξη. Είναι χαρακτηριστικό ότι από το 2010 ο ρυθμός ίδρυσης νέων τμημάτων ένταξης είναι δραματικά χαμηλός ενώ πλέον ένας μόνο εκπαιδευτικός ειδικής αγωγής θα υποστηρίζει πολλούς μαθητές ταυτόχρονα υποβαθμίζοντας έτσι την εκπαιδευτική παρέμβαση.

Αναφορικά με τις διατάξεις του αθλητισμού πρέπει να τονίσουμε ότι η εισαγωγή της πρόβλεψης για ποσόστωση φύλου στα διοικητικά συμβούλια των σωματείων -αν και συνιστά, θα έλεγα, μια μερική μεταρρύθμιση, καθώς δεν συμπεριλαμβάνει μέσα και τις ομοσπονδίες- είναι μια παραδοχή ότι η δημοκρατική μεταρρύθμιση του ΣΥΡΙΖΑ που είχε θεσμοθετήσει ήδη από το 2019 την ισόρροπη συμμετοχή των δύο φύλων είναι μια κοινωνική αναγκαιότητα. Οι προβλέψεις για τους υπεύθυνους ηλεκτρονικής διακυβέρνησης καθώς και για την αθλητική ακεραιότητα, το e-kouros είναι μια αναγκαιότητα επίσης αλλά πρέπει να μην ξεχνάμε ότι αφορούν σωματεία και ομοσπονδίες που έχουν επιφορτιστεί με υπέρμετρο διοικητικό και οικονομικό φορτίο από τη θέσπιση του μητρώου και μετά χωρίς καμία στήριξη από την Κυβέρνηση. Οι διατάξεις δε για τον πολιτισμό αν και περιλαμβάνουν θετικά, όπως η απονομή τιμητικών συντάξεων, αναδεικνύουν την αποσπασματική σας αντιμετώπιση. Ακόμα και εκεί, κυρία Υπουργέ, βάζετε πλαφόν.

Αν σας αφήσει ο κύριος Υπουργός να ακούσετε.

**ΣΟΦΙΑ ΖΑΧΑΡΑΚΗ** **(Υπουργός Παιδείας, Θρησκευμάτων και Αθλητισμού):** Με συγχωρείτε.

**ΚΑΛΛΙΟΠΗ ΒΕΤΤΑ:** Από την άλλη, ό,τι πρέπει να ρυθμιστεί πάει στις καλένδες, όπως το μητρώο προσωπικού αρχαιολογικών εργασιών του οποίου η έναρξη παρατείνεται συνεχώς. Δεν ξεκινάει. Για να μην θυμηθούμε το αμαρτωλό ταμείο αλληλοβοήθειας που επί έξι χρόνια το εκκαθαρίζετε. Και βέβαια τα μέλη της σπείρας των εκβιαστών που διορίσατε εκεί για να αποφασίσουν μια συγκεκριμένη επιδότηση πριν το θέσετε σε εκκαθάριση. Πρακτικές, δηλαδή, ΟΠΕΚΕΠΕ ακόμη και στο Υπουργείο Πολιτισμού επί των ημερών σας. Ως προς την επωνυμία του Ελληνικού Κέντρου Κινηματογράφου απλά αποδεικνύει ότι η πολιτική σας στον οπτικοακουστικό τομέα περιορίζεται σε τίτλους. Έχουμε ξαναπεί ότι γνωρίζετε την τιμή πολλών πραγμάτων αλλά την αξία δεν την γνωρίζετε σε κανένα. Μέχρι εκεί μπορείτε γιατί κατά τα άλλα, τι άραγε είναι ο Λάνθιμος μπροστά στον Dior και την Adidas; Καταλαβαίνετε για ποιο πράγμα μιλάω βέβαια.

Κυρίες και κύριοι συνάδελφοι, για εσάς όπως προείπα η παιδεία είναι εμπόρευμα με ανταλλακτική αξία. Για μας είναι αυταξία, κοινωνικό και αναπαλλοτρίωτο αγαθό γιατί δεν είμαστε όλοι ίδιοι. Εμείς μειώσαμε τον αριθμό των μαθητών ανά τμήμα. Θεσπίσαμε τη δίχρονη υποχρεωτική φοίτηση στα νηπιαγωγεία. Καταργήσαμε την τιμωρητική αξιολόγηση και το νέο επιθεωρητισμό, όπως επίσης και το Προεδρικό Διάταγμα που προέβλεπε υποχρεωτικές απολύσεις στο 15% των εκπαιδευτικών. Παράλληλα προσλάβαμε δυόμισι χιλιάδες απολυμένους εκπαιδευτικούς καθώς και τους σχολικούς φύλακες, τριπλασιάσαμε το προσωπικό στην ειδική αγωγή αλλά και τα τμήματα ένταξης. Εσείς αυξήσατε τον αριθμό μαθητών ανά τμήμα. Προχωρήσατε στις συγχωνεύσεις και καταργήσεις τμημάτων. Προωθείτε την τιμωρητική αξιολόγηση την ώρα που όλο το σχολικό περιβάλλον έχει προβλήματα στελέχωσης, οργάνωσης, χρηματοδότησης. Και βέβαια καταστρατηγείτε το Σύνταγμα. Στο άρθρο 16 αναφέρεται ρητά ότι η ανώτατη εκπαίδευση παρέχεται αποκλειστικά από ιδρύματα που αποτελούν νομικά πρόσωπα δημοσίου δικαίου με πλήρη αυτοδιοίκηση.

Τελειώνοντας, κύριε Πρόεδρε, και το σημερινό νομοσχέδιο κινείται στη λογική του Πρωθυπουργού ότι η κοινωνική δικαιοσύνη είναι κάτι αφύσικο. Ο ανταγωνισμός, οι ανισότητες, η επικράτηση του δυνατού είναι κάτι το φυσιολογικό, το αναμενόμενο, το ευκταίο. Εμείς πιστεύουμε ότι η παιδεία είναι το βασικό εφόδιο μιας κοινωνίας ιδιαίτερα των παιδιών που προσβλέπουν σε προκοπή και ανοδική κοινωνική κινητικότητα. Και γι’ αυτό η πολιτεία πρέπει να την θωρακίζει και όχι να την υποσκάπτει θεωρώντας την ως θερμοκοιτίδα εξαλλοσύνης ή εμπόριο για τους έχοντες και κατέχοντες.

Κλείνοντας θα πω μόνο το εξής. Μόλις αλλάξουν οι πολιτικοί συσχετισμοί θα σταματήσουμε την εμπορευματοποίηση και θα κάνουμε ξανά την παιδεία αγαθό και όχι εμπόρευμα. Είναι όχι μόνο δημοκρατική και συνταγματική απαίτηση αλλά είναι κοινωνική ανάγκη πάνω απ’ όλα.

Ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

Θα δώσουμε τον λόγο τώρα στην Υπουργό Κοινωνικής Συνοχής και Οικογένειας, την κ. Μιχαηλίδου, για μια σύντομη τοποθέτηση για την τροπολογία και μετά θα δώσουμε τον λόγο στον κ. Λαζαρίδη.

**ΔΟΜΝΑ-ΜΑΡΙΑ ΜΙΧΑΗΛΙΔΟΥ (Υπουργός Κοινωνικής Συνοχής και Οικογένειας):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, θα ήθελα να παρουσιάσω την τροπολογία του Υπουργείου Κοινωνικής Συνοχής και Οικογένειας η οποία αφορά σε δύο πολύ σημαντικά κοινωνικά ζητήματα. Χαίρομαι πολύ που μαζί μας είπε η Υπουργός κ. Συρεγγέλα η οποία ήταν υπεύθυνη για την εφαρμογή του ενός.

Ξεκινάμε με τις νταντάδες της γειτονιάς καθότι το πιλοτικό πρόγραμμα ξεκίνησε από το 2022 και τώρα τέλος του Ιουλίου, σήμερα, είναι προς τη λήξη του. Πηγαίνουμε στην καθολική εφαρμογή των νταντάδων της γειτονιάς.

 Για να γίνει αυτό και για να γίνει σωστά και οργανωμένα, ερχόμαστε και θέτουμε δύο δημόσιους φορείς για την καθολική του εφαρμογή και υλοποίηση: Τον ΕΔΥΤΕ ο οποίος θα παρέχει την πληροφορική υποστήριξη του έργου, τόσο στο κομμάτι των γονέων οι οποίοι θα κάνουν αίτηση σε αντίστοιχη πλατφόρμα όσο και σε κομμάτι των υποψήφιων φροντιστών, οι οποίοι και οι οποίες θα κάνουν την αίτησή τους καταθέτοντας και τα απαραίτητα δικαιολογητικά και από την άλλη του δημόσιου φορέα της ΕΕΤΑΑ, η οποία έχει πολύ μεγάλη εμπειρία στη διεκπεραίωση ευρωπαϊκών προγραμμάτων, αλλά και πολύ μεγάλη εμπειρία με την Τοπική Αυτοδιοίκηση και την τοπική πολιτική εν γένει.

Το δεύτερο κομμάτι της τροπολογίας αφορά στο άρθρο 46, του ν.5154 σχετικά με την κρατική αρωγή και ενίσχυση των οικογενειών που έχασαν μεγάλο κομμάτι της περιουσίας τους στην πολυκατοικία των Αμπελοκήπων όπου είχαμε την τρομοκρατική ενέργεια τον Οκτώβριο του 2024.

Εκεί, όπως γνωρίζετε, με το άρθρο 46 του ν.5154 ήρθε το κράτος, ήρθε η Κυβέρνηση και είπε ότι θα υποστηρίξουμε τους ανθρώπους αυτούς των οποίων η περιουσία έπεσε θύμα της τρομοκρατικής αυτής ενέργειας και όλο τους το νοικοκυριό υπέστη πολύ μεγάλες βλάβες και απώλειες. Ήρθε η πολιτεία, είπε υποστηρίζουμε τον κόσμο αυτό και κομμάτι της υποστήριξης αυτής ήταν η απευθείας ενίσχυσή τους με ένα μίσθωμα κάπου αλλού, εφόσον το σπίτι αυτό αποτελούσε την πρώτη τους κατοικία, αλλά και με οικονομική ενίσχυση για την οικοσκευή τους η οποία καταστράφηκε ως αποτέλεσμα της τρομοκρατικής ενέργειας αυτής.

Με την τροπολογία, λοιπόν, αυτή και το σκέλος αυτό ερχόμαστε να προβλέψουμε ότι τα χρηματικά ποσά αυτά σε αυτές τις δύο κατηγορίες, του μισθώματος, αλλά και της αποζημίωσης για την οικοσκευή τους, απαλλάσσονται από κάθε είδους κράτηση ή εισφορά, ότι δεν δεσμεύονται, αλλά και δεν συμψηφίζονται με βεβαιωμένα χρέη προς το δημόσιο εν γένει.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε την κυρία Υπουργό.

Το λόγο έχει τώρα ο Κοινοβουλευτικός Εκπρόσωπος της Νέας Δημοκρατίας ο κ. Λαζαρίδης. Θα ακολουθήσει ο κ. Δελής, ο κ. Τσακαλώτος, η κ. Χρηστίδου και η Κοινοβουλευτική Εκπρόσωπος της Νέας Αριστεράς η κ. Αναγνωστοπούλου.

Έχετε τον λόγο, κύριε Λαζαρίδη.

**ΜΑΚΑΡΙΟΣ ΛΑΖΑΡΙΔΗΣ:** Ευχαριστώ πολύ, κύριε Πρόεδρε.

Κυρίες και Κύριοι Υπουργοί, κυρίες και κύριοι συνάδελφοι, βλέπω πολλά χαμόγελα στην πλευρά των κομμάτων της Αντιπολιτεύσεως. Απλά σπεύδω να τους πω ότι γελάει καλύτερα όποιος γελάει τελευταίος. Το 2027, στις εθνικές εκλογές, είμαι πεπεισμένος ότι οι πολίτες για μία ακόμη φορά θα στείλουν στην κυβέρνηση τον Κυριάκο Μητσοτάκη και τη Νέα Δημοκρατία κι εσάς στην αντιπολίτευση.

Θέλω να κάνω, κατ’ αρχάς και πριν μπω στο νομοσχέδιο, κάποια σχόλια γι’ αυτά τα οποία έχουν ακουστεί σήμερα. Τοποθετήθηκα, βεβαίως, και το πρωί, αλλά θέλω πολύ ύ σύντομα να τα επαναλάβω.

Κατ’ αρχάς, θέλω να σας υπενθυμίσω ότι η κυβερνητική παράταξη αυτό το οποίο είχε επισημάνει από την αρχή είναι ότι θέλουμε τη δημιουργία εξεταστικής των πραγμάτων επιτροπή για να τα δούμε όλα από το 1998, με δεδομένο ότι η υπόθεση του ΟΠΕΚΕΠΕ είναι μία διαχρονική και διακομματική υπόθεση και εάν προκύψουν ζητήματα τα οποία θα πρέπει να πάμε σε προανακριτική, εδώ είμαστε να τα δούμε.

Μάλιστα, είχαμε ζητήσει από τα κόμματα της Αντιπολίτευσης να αποσύρουν τις προτάσεις τους, να στηρίξουν την πρόταση της εξεταστικής επιτροπής, ούτως ώστε να δούμε τι ακριβώς συνέβη. Να έρθουν πρώην Υπουργοί, πρώην Υφυπουργοί, πρώην Πρόεδροι του οργανισμού, να έρθουν οι ιδιωτικές εταιρείες που φαίνεται ότι ειδικά η Gaia Επιχειρείν, που διαχειρίζεται τα κέντρα υποδοχής των δηλώσεων, αποτελεί τη μήτρα συνολικά του προβλήματος.

Τελικά, όπως σας είπα και το πρωί, αντί να αποσύρεται τις προτάσεις σας, φροντίσατε και αποσύρετε τους Βουλευτές σας χθες το βράδυ και σήμερα έρχεστε και μας ασκείτε κριτική, ειδικά άκουσα και τον κ. Ανδρουλάκη, άκουσα και τον κ. Φάμελλο, για το ζήτημα -λέει- της επιστολικής ψήφου. Μα, ανατρέχοντας στις υπηρεσίες της Βουλής, στις δύο τελευταίες συνόδους, κυρίες και κύριοι συνάδελφοι, είχαμε πενήντα επτά περιπτώσεις ονομαστικών ψηφοφοριών. Επιστολική ψήφο, λοιπόν, χρησιμοποίησε στο 55% η Νέα Αριστερά, 47% ο ΣΥΡΙΖΑ, 42% το ΠΑΣΟΚ και 22% η Νέα Δημοκρατία. Άρα, εσείς που κάνετε υπερβολική χρήση της επιστολικής ψήφου έρχεστε σήμερα εδώ και μας ασκείτε κριτική. Εγώ πραγματικά αυτά τα πράγματα δεν τα αντιλαμβάνομαι.

Επίσης, είδα ένα τρομερό άγχος από την πλευρά του κ. Φάμελλου, αλλά θα έλεγα και από την πλευρά του κ. Ανδρουλάκη, για το αν ο Κυριάκος Μητσοτάκης ελέγχει τους Βουλευτές και κατά συνέπεια η Κυβερνητική Πλειοψηφία είναι ισχυρή. Μην έχετε καμία αμφιβολία. Πρόσφατα η πρότασή μας για τη σύσταση εξεταστικής των πραγμάτων επιτροπής υπερψηφίστηκε με εκατόν εξήντα έξι ψήφους, που σημαίνει ότι η ενότητα της Κοινοβουλευτικής Ομάδος είναι αρραγής.

Τώρα από εκεί και πέρα, έχετε την ευκαιρία στις αρχές Σεπτεμβρίου που κλείνει το εξάμηνο από την πρόταση δυσπιστίας την οποία είχατε καταθέσει συρόμενοι πίσω από την κ. Ζωή Κωνσταντοπούλου και είδατε τα αποτελέσματα τα δημοσκοπικά, μπορείτε λοιπόν να καταθέσετε την πρόταση μομφής -ιδού η Ρόδος ιδού και το πήδημα- για να δείτε εάν η Κοινοβουλευτική Ομάδα της Νέας Δημοκρατίας είναι ενωμένη και ισχυρή.

**ΧΡΗΣΤΟΣ ΓΙΑΝΝΟΥΛΗΣ:** Με κάλπη θα το κάνουμε αυτό;

**ΜΑΚΑΡΙΟΣ ΛΑΖΑΡΙΔΗΣ:** Μην κάνετε αυτές τις εξυπνάδες, κύριε Γιαννούλη. Μην με διακόπτετε. Ευχαριστώ πολύ.

Θέλω, επίσης, να κάνω κι ένα σχόλιο με όλο τον σεβασμό στο πρόσωπο, τον πολιτικό κατ’ αρχάς Ευάγγελο Βενιζέλο και βεβαίως τον πανεπιστημιακό δάσκαλο. Εγώ δεν είμαι συνταγματολόγος, δεν είμαι και νομικός και μάλιστα χθες με έψεξε με μία λουδοβίκεια λογική ο κ. Μάντζος, ασκώντας κριτική και σε μένα και στη Νέα Δημοκρατία γιατί ενώ έχει πενήντα έναν νομικούς επέλεξε έναν δημοσιογράφο για να είναι εισηγητής και μάλιστα με έναν υποτιμητικό τρόπο.

Θέλω να πω λοιπόν ότι ο κ. Βενιζέλος είναι φανερό ότι συγχέει την απαρτία με την απαιτούμενη πλειοψηφία. Σύμφωνα με το άρθρο 86 παράγραφος 3 απαιτείται η απόλυτη πλειοψηφία του όλου αριθμού των Βουλευτών, όχι ως απαρτία, αλλά ως ελάχιστη πλειοψηφία. Αυτό τι συνομολογεί; Συνομολογεί ότι δεν απαιτείται η παρουσία εκατόν πενήντα ένα Βουλευτών για την έγκυρη λήψη της απόφασης.

Κι επειδή έκανε και μία επίκληση στο 2008 και το 2009, θέλω να επισημάνω ότι η αναφορά του κ. Βενιζέλου δεν λαμβάνει υπόψιν δύο βασικά χαρακτηριστικά. Τότε δεν έγινε ψηφοφορία επί διαδικαστικού θέματος. Αυτό είναι το ένα. Και το δεύτερο, χθες δεν υπήρξε απουσία Βουλευτών της Συμπολίτευσης οι οποία εκπροσωπούντο κανονικά στην Αίθουσα και μάλιστα καθ’ όλη τη διάρκεια της συζήτησης και από τον Κοινοβουλευτικό Εκπρόσωπο τον κ. Μηταράκη και από τους Βουλευτές μας και βεβαίως από την ηγεσία του Υπουργείου Δικαιοσύνης.

Επίσης ο κ. Ανδρουλάκης λίγο πολύ μας είπε ότι φεύγουμε. Κοιτάξτε, εγώ θα έλεγα ότι το ΠΑΣΟΚ έχει αυτό τον μικρομεγαλισμό. Ενώ η Κυβέρνηση παραμένει δημοσκοπικά σταθερά ή αυξομειώνονται τα ποσοστά της, το ΠΑΣΟΚ συνεχώς πέφτει. Άρα το πιθανότερο το οποίο μπορεί να συμβεί το 2027 είναι το να ψάχνετε για Αρχηγό. Άρα, αυτή την έπαρση και την αλαζονεία, παρακαλώ πάρα πολύ, να μην την έχετε.

**ΑΛΕΞΑΝΔΡΟΣ ΚΑΖΑΜΙΑΣ:** Ενώ εσείς ανεβαίνετε.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Έλεος, καλέ μου άνθρωπε!

**ΜΑΚΑΡΙΟΣ ΛΑΖΑΡΙΔΗΣ:** Τώρα το «έλεος» σας το επιστρέφω. Δεν σας έχω ενοχλήσει καθόλου.

Επίσης, άκουσα τον κ. Φάμελο να λέει πάλι τα γνωστά, λίγο πολύ ότι είμαστε ένα καθεστώς, πρόσφατα μας είπε ότι είμαστε «καμόρα», ότι είμαστε μαφία, ότι είμαστε γεμάτο σκάνδαλα.

Θέλω έτσι πολύ γρήγορα να υπενθυμίσω στον ΣΥΡΙΖΑ κάτι. Γιατί, ξέρετε, δεν ξεχνάμε και κυρίως δεν ξεχνάει ο ελληνικός λαός και γι’ αυτό δημοσκοπικά είσαστε στο 5%. Έχετε το θράσος και μιλάτε εσείς για σκάνδαλα; Να σας θυμίσω, κύριε Γιαννούλη, επειδή πάντα με κάποιους εξυπνακισμούς πιστεύετε ότι μπορείτε να μας κάμψετε. Πάμε να δούμε τώρα, υπόθεση τηλεοπτικών αδειών, Νίκος Παππάς, 13-0. Εργολαβίες φάντασμα στην Πατρών-Πύργου με βοσκοτόπια της Ιθάκης και τον κ. Καλογρίτσα.

**ΧΡΗΣΤΟΣ ΓΙΑΝΝΟΥΛΗΣ:** Χριστοφοράκος 4 δισεκατομμύρια ευρώ. τον φυγάδευσε η Κυβέρνησή σας.

**ΜΑΚΑΡΙΟΣ ΛΑΖΑΡΙΔΗΣ:** Κύριε Πρόεδρε;

**ΧΡΗΣΤΟΣ ΓΙΑΝΝΟΥΛΗΣ:** Ε, τι «κύριε Πρόεδρε»; Αρχίζετε τα ίδια;

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ, μην διακόπτετε, κύριε Γιαννούλη, είστε και Κοινοβουλευτικός. Σας παρακαλώ.

**ΜΑΚΑΡΙΟΣ ΛΑΖΑΡΙΔΗΣ:** Κύριε Γιαννούλη, το τι θα πω, δεν θα μου το υπαγορεύετε εσείς. Το καταλάβατε; Σας παρακαλώ πάρα πολύ.

**ΠΡΟΕΔΡΕΥΩΝ (Γεώργιος Λαμπρούλης):** Μην διακόπτετε. Αν θελήσετε να παρέμβετε, έχετε το δικαίωμα. Ηρεμήστε.

Συνεχίστε, κύριε Λαζαρίδη.

**ΜΑΚΑΡΙΟΣ ΛΑΖΑΡΙΔΗΣ:** Λέω την άποψή μου, δεν συμφωνείτε, μην με διακόπτετε όμως.

**ΧΡΗΣΤΟΣ ΓΙΑΝΝΟΥΛΗΣ:** Λίγη σοβαρότητα. Έχετε φάει τον αγλέορα.

**ΜΑΚΑΡΙΟΣ ΛΑΖΑΡΙΔΗΣ:** Τώραγια τη σοβαρότητα μην μιλήσουμε.

**ΠΡΟΕΔΡΕΥΩΝ (Γεώργιος Λαμπρούλης):** Εντάξει, κύριε Γιαννούλη, σας παρακαλώ.

**ΜΑΚΑΡΙΟΣ ΛΑΖΑΡΙΔΗΣ:** Θαλασσοδάνεια της Τράπεζας Αττικής, με τα οποία ο κ. Καλογρίτσας ήθελε να πάρει τηλεοπτικές άδειες. Σκευωρία Novartis, με τον Παπαγγελόπουλο καταδικασμένο. Αρτεμίου, ειδικός στη δημιουργία offshore εταιρειών, με τον οποίο πήγαινε ο κ. Νίκος Παππάς στη Βενεζουέλα για αγροδιατροφικά προϊόντα. Πώληση βλημάτων στη Σαουδική Αραβία. Εκσυγχρονισμός P-3Β των αεροσκαφών αεροναυτικής συνεργασίας του Πολεμικού Ναυτικού που ενώ βουλιάζετε τη χώρα, ο κ. Καμμένος πήγαινε και έκανε συμφωνίες 500 εκατομμυρίων ευρώ. Κακοδιαχείριση στο μεταναστευτικό και βεβαίως ένα από τα κορυφαία, το γεγονός ότι πήγατε να πουλήσετε το 30% του αεροδρομίου Ελευθέριος Βενιζέλος και ήρθε η Κομισιόν, σας το απαγόρευσε και όταν ξαναβγήκε σε διαγωνισμό η τιμή ήταν υπερδιπλάσια αυτής που θέλατε να πουλήσετε, χωρίς διαγωνισμό. Και έρχεστε σήμερα και μιλάτε εσείς για αυτήν την παράταξη; Θα πρέπει πραγματικά να ντρέπεστε.

Έρχομαι τώρα στην κ. Ζωή Κωνσταντοπούλου. Την άκουσα πριν με πολύ μεγάλη προσοχή. Μας είπε ότι πολιτεύεται με καλοσύνη και αγάπη. Εγώ χθες το πρωί ήρθα εδώ και έκανα μια πολύ καθαρή τοποθέτηση καταδίκης για μια απαράδεκτη συμπεριφορά της κ. Κωνσταντοπούλου σε μια δημοσιογράφο, η οποία έτυχε πριν είκοσι χρόνια να παντρευτεί έναν σημερινό Υφυπουργό της Κυβέρνησης, τον κ. Μυλωνάκη. Αναφέρομαι στην κ. Τίνα Μεσσαροπούλου. Βεβαίως άσκησα κριτική για την απουσία του διορισμένου από την ίδια συντρόφου της ως Βουλευτή, ο οποίος είναι απών από το ελληνικό Κοινοβούλιο. Βέβαια είδα σήμερα, μετά τα χτεσινά, τον έφερε τον άνθρωπο εδώ και μάλιστα είναι και ειδικός αγορητής.

Ακούστε, λοιπόν, τώρα όμως. Εμένα μου έκανε τρομερή εντύπωση ότι κανένα από τα κόμματα της αντιπολίτευσης δεν πήρε μια θέση για να στηρίξει μια γυναίκα, μια σύζυγο, μια μητέρα δύο παιδιών. Κανένας σας. Σιωπή. Φοβάστε τη Ζωή Κωνσταντοπούλου και σέρνεστε πίσω της.

Ανοίγω μια παρένθεση εδώ. Πείτε της κ. Κωνσταντοπούλου, η οποία έχει διατελέσει και Πρόεδρος της Βουλής και ισχυρίζεται ότι είναι πάρα πολύ καλή, ότι ο κ. Βορίδης και ο κ. Αυγενάκης δεν ψήφισαν χθες, γιατί δεν πρέπει να ψηφίσουν.

**ΑΛΕΞΑΝΔΡΟΣ ΚΑΖΑΜΙΑΣ:** Το ξέρουμε.

**ΜΑΚΑΡΙΟΣ ΛΑΖΑΡΙΔΗΣ:** Μας είπε, όμως, ότι δεν ψήφισαν. Άρα, τι το ξέρετε; Δεν το ξέρει η ίδια λοιπόν.

Ακούστε, λοιπόν, τώρα να σας πω τι συνέβη χθες. Ήρθε, λοιπόν, η κ. Κωνσταντοπούλου, η οποία πολιτεύεται με καλοσύνη και αγάπη και καρδούλες και με αποκάλεσε «πολιτικό κατακάθι» και ποταπό υποκείμενο.

Γιατί γελάτε, κύριε; Γιατί γελάτε; Γελάτε προφανώς γι’ αυτά που λέει η κ. Κωνσταντοπούλου. Ευχαριστώ πολύ.

**ΠΑΥΛΟΣ ΧΡΗΣΤΙΔΗΣ:** Μα όλοι γελάνε, κύριε Λαζαρίδη. Και εσείς γελάτε.

**ΜΑΚΑΡΙΟΣ ΛΑΖΑΡΙΔΗΣ:** Λέω, λοιπόν, ότι όταν η κ. Κωνσταντοπούλου, που υποτίθεται αγαπάει και τις γυναίκες τις οποίες πάντα στην ουσία τις αντιμετωπίζει με έναν τρόπο, τον οποίο δεν θα ήθελα να τον χαρακτηρίσω από αυτό εδώ το Βήμα, είναι πραγματικά ντροπή, κανένα από τα κόμματα επίσης τέτοια συμπεριφορά απέναντι σε έναν Βουλευτή να μην την καταδικάζετε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κύριε Πρόεδρε, θα πάρω και τη δευτερολογία μου.

Αλλά ακούστε και το καλύτερο τώρα, για να δείτε πως υποτίθεται η κ. Κωνσταντοπούλου αγαπάει τις γυναίκες. Λέει: «Τόλμησε, λοιπόν, ένας λεγόμενος Βουλευτής Λαζαρίδης» -λεγόμενος-, «φερόμενος δημοσιογράφος της Ελεύθερης Ώρας» -έχει μείνει εκεί ακόμα- «των δημοκρατικών δυνάμεων, δηλαδή ο εισηγητής σας. Έτσι ξεκίνησε η Νέα Δημοκρατία». Ακατάληπτα ελληνικά. «Ο εισηγητής σας είναι ο δημοσιογράφος της Ελεύθερης Ώρας» -το επαναλαμβάνει- «Λαζαρίδης, που η σύζυγος».

**ΑΛΕΞΑΝΔΡΟΣ ΚΑΖΑΜΙΑΣ:** Το καταλάβατε αυτό;

**ΜΑΚΑΡΙΟΣ ΛΑΖΑΡΙΔΗΣ:** Κύριε Καζαμία, γελάτε; Άντε μπράβο τώρα.

**ΠΡΟΕΔΡΕΥΩΝ (Γεώργιος Λαμπρούλης):** Ελάτε, μην διακόπτετε, σας παρακαλώ.

**ΑΛΕΞΑΝΔΡΟΣ ΚΑΖΑΜΙΑΣ:** Δεξιός είστε!

**ΜΑΚΑΡΙΟΣ ΛΑΖΑΡΙΔΗΣ:** Δεξιός είμαι. Είμαι υπερήφανος που είμαι δεξιός, πολύ υπερήφανος.

**ΑΛΕΞΑΝΔΡΟΣ ΚΑΖΑΜΙΑΣ:** Ακροδεξιός!

**ΜΑΚΑΡΙΟΣ ΛΑΖΑΡΙΔΗΣ:** Τι είμαι; Αλήθεια; Από πού προκύπτει αυτό;

**ΑΛΕΞΑΝΔΡΟΣ ΚΑΖΑΜΙΑΣ:** Από την Ελεύθερη Ώρα.

**ΜΑΚΑΡΙΟΣ ΛΑΖΑΡΙΔΗΣ:** Και εσείς είστε «…».

«Ο εισηγητής σας είναι ο δημοσιογράφος της Ελεύθερης Ώρας Λαζαρίδης που η σύζυγος και η κόρη του είναι» -λέει- «μισθοδοτούμενες από τις εταιρείες της Ομάδας Αλήθειας» και ιστορίες.

Κοιτάξτε, η μαφία και η καμόρα τα γυναικόπαιδα τα αφήνει απέξω.

**ΑΛΕΞΑΝΔΡΟΣ ΚΑΖΑΜΙΑΣ:** Πώς το ξέρετε αυτό;

**ΜΑΚΑΡΙΟΣ ΛΑΖΑΡΙΔΗΣ:** Αυτό που σας λέω, κύριε, αυτό που σας λέω. Και αφήστε τώρα, ένας διορισμένος είστε.

Θα πείτε στην κ. Κωνσταντοπούλου, για να συνεννοηθούμε λιγάκι, ότι η σύζυγός μου εργάζεται σε ιδιωτική εταιρεία την οποία συχνά πυκνά επισκέπτεται ο κ. Διαμαντής Καραναστάσης και θα σταματήσω εδώ. Δεν θα πω τίποτε άλλο.

**ΑΛΕΞΑΝΔΡΟΣ ΚΑΖΑΜΙΑΣ:** Τρομάξαμε.

**ΜΑΚΑΡΙΟΣ ΛΑΖΑΡΙΔΗΣ:** Όχι, δεν χρειάζεται να τρομάξετε καθόλου. Απλά να δείτε ποιες είναι οι συμπεριφορές και καλά την αποκάλεσα χθες ότι είναι ό,τι πιο μαύρο, ό,τι πιο χυδαίο υπάρχει στην ελληνική Βουλή και δεν πρόκειται μαζί της να ασχοληθώ ποτέ ξανά. Την έχω παραδώσει άλλωστε ήδη στη χλεύη του ελληνικού λαού.

**ΑΛΕΞΑΝΔΡΟΣ ΚΑΖΑΜΙΑΣ:** Να το θυμάστε αυτό.

**ΜΑΚΑΡΙΟΣ ΛΑΖΑΡΙΔΗΣ:** Τι είπατε, κύριε;

**ΑΛΕΞΑΝΔΡΟΣ ΚΑΖΑΜΙΑΣ:** Να το θυμάστε, δεν θα ασχοληθείτε ξανά, είπατε. Θα σας το θυμίσω εγώ.

**ΠΡΟΕΔΡΕΥΩΝ (Γεώργιος Λαμπρούλης):** Ελάτε, παρακαλώ.

Συνεχίστε, κύριε Λαζαρίδη.

**ΜΑΚΑΡΙΟΣ ΛΑΖΑΡΙΔΗΣ:** Ότανθα κατέβετε υποψήφιος και θα εκλεγείτε, θα έρθετε να μου μιλήσετε, κύριε Καζαμία. Μην γελάτε. Γιατί πολύ αλαζονεία έχετε και εσείς.

Στην ιστορία, λοιπόν, ενός έθνους υπάρχουν στιγμές που η νομοθέτηση αποτελεί μια πράξη ευθύνης απέναντι στη μνήμη, στον πολιτισμό και στην πνευματική μας ταυτότητα, ένα ιστορικό βήμα, μια εθνική τομή, μια θεσμική κατοχύρωση της πίστης, της ελευθερίας και της ασφάλειας. Σήμερα, βρισκόμαστε μπροστά σε μια τέτοια στιγμή. Το σχέδιο νόμου που συζητούμε ρυθμίζει επιμέρους διοικητικά και θεσμικά ζητήματα, αλλά πρωτίστως είναι ένα καθρέφτισμα της σταθερής προσήλωσης της Κυβέρνησης του Κυριάκου Μητσοτάκη και της πολιτικής ηγεσίας του Υπουργείου στην προστασία της ορθόδοξης παράδοσης, στην ενίσχυση της θρησκευτικής ελευθερίας, στην εμπέδωση της δημόσιας ασφάλειας και στην εμβάθυνση του κράτους δικαίου.

Από τη Μονή του Θεοβάδιστου Όρους Σινά μέχρι τα αμφιθέατρα των ελληνικών πανεπιστημίων η σημερινή μας ψήφος είναι μια ψήφος εμπιστοσύνης σε αυτό που ονομάζουμε «εθνική συνέχεια με θεσμική υπευθυνότητα». Η ίδρυση νομικού προσώπου δημοσίου δικαίου για την Ιερά και Βασιλική Μονή Σινά στην Ελλάδα αποτελεί ένα γεγονός πνευματικής και εθνικής σημασίας. Για πρώτη φορά το πολυαιώνιο αυτό φως της ορθοδοξίας αποκτά θεσμική υπόσταση στο ελληνικό δίκαιο.

Tην εκπροσώπησή της αναλαμβάνει πλέον οργανωμένα και με διαφάνεια ένα νομικό πρόσωπο δημοσίου δικαίου, υπό την αυστηρή εποπτεία του Κράτους, αλλά χωρίς να αλλοιώνεται η αυτονομία και η θεολογική της ιδιοπροσωπία. Μιλάμε για ένα βήμα που λύνει οριστικά ένα εκκρεμές νομικό ζήτημα δεκαετιών, διασφαλίζει τη διατήρηση της πνευματικής παρακαταθήκης του Σινά, προσφέρει δυνατότητες πολιτιστικής προβολής, ψηφιοποίησης των κειμηλίων της εκπαιδευτικών και τουριστικών δράσεων και όλα αυτά τηρώντας πιστά τις αρχές της Σιναϊτικής Αδελφότητας. Πρόκειται για μια ακόμα απόδειξη ότι αυτή η Κυβέρνηση ξέρει να ισορροπεί ανάμεσα στην πίστη και τον θεσμικό σεβασμό, ανάμεσα στην παράδοση και τη σύγχρονη κρατική λειτουργία.

Το παρόν νομοσχέδιο κάνει κάτι ακόμα βαθύτερο. Καταργεί οριστικά και αμετάκλητα το νομοθετικό καθεστώς αδειοδότησης χώρων λατρείας που ίσχυε από τον καιρό του Μεταξά. Η Ελλάδα του 21ου αιώνα δεν μπορεί να κρατά σε καθεστώς ημινομιμότητας ή περιορισμένης ελευθερίας τις θρησκευτικές κοινότητες είτε πρόκειται για τους ορθόδοξους, είτε για τους μπεκτασήδες αλεβίτες της Θράκης.

Για πρώτη φορά οι αλεβίτες αποκτούν νομική προσωπικότητα, δυνατότητα διαχείρισης των Βακουφίων τους, θρησκευτική εκπροσώπηση και το σημαντικότερο θρησκευτική παιδεία για τα παιδιά τους στο σχολείο. Αυτό είναι πολιτισμός. Αυτό είναι δημοκρατία. Αυτό είναι σεβασμός στο Σύνταγμα και στη θρησκευτική πολυφωνία.

Κυρίες και κύριοι συνάδελφοι -και ολοκληρώνω, κύριε Πρόεδρε- στον χώρο των πανεπιστημίων δεν είναι δυνατόν να μιλάμε για ελευθερία του λόγου και της έρευνας όταν φοιτητές και καθηγητές απειλούνται, όταν βιβλιοθήκες καίγονται και εργαστήρια λεηλατούνται.

Η Κυβέρνηση με τις διαρκείς πρωτοβουλίες της, αλλά και με τις σημερινές παρεμβάσεις, βάζει τα ανώτατα ιδρύματα σε τροχιά ευνομίας και αξιοπρέπειας, με ένα νέο πλαίσιο το οποίο το έχει εξηγήσει με εξαιρετικό τρόπο ο εισηγητής μας και βεβαίως θα το κάνει και η Υπουργός.

Κάποιοι αρέσκονται -και το άκουσα εδώ με πολλή ένταση- να κραυγάζουν ότι πρόκειται για αστυνόμευση της γνώσης. Αντίθετα, πρόκειται για προστασία της ίδιας της ακαδημαϊκής ελευθερίας, γιατί δεν είναι ελευθερία να εμποδίζεις τον άλλον να διδάξει, ούτε είναι δημοκρατία να φοβάσαι να μιλήσεις στην αίθουσα.

Το παρόν νομοσχέδιο αποδεικνύει για ακόμα μια φορά τη διαχειριστική επάρκεια και τον θεσμικό πατριωτισμό της Κυβέρνησης της Νέας Δημοκρατίας. Αντιμετωπίζουμε το παρελθόν με σεβασμό, αλλά δεν μένουμε σε αυτό. Προχωράμε μπροστά, με σύγχρονη θεσμική κατοχύρωση της Ορθοδοξίας και του πολιτιστικού της πλούτου, ενίσχυση της θρησκευτικής ελευθερίας όλων των κοινοτήτων, ασφαλή και ελεύθερα πανεπιστήμια, διαφάνεια και λογοδοσία παντού από τις μητροπόλεις μέχρι τα ανώτατα ιδρύματα. Το νομοθέτημα αυτό είναι ηχηρή απάντηση του κράτους δικαίου απέναντι στην ανομία. Είναι η στοργή της ελληνικής πολιτείας για τα μνημεία της Ορθοδοξίας. Είναι το χέρι της πολιτείας που αγγίζει με σεβασμό τον πολίτη κάθε θρησκείας. Είναι -και το λέω, κυρία Υπουργέ, χωρίς υπερβολή- μια ακόμα σελίδα επιτυχίας της σημερινής Κυβέρνησης, η οποία βρίσκεται διαρκώς πάνω από τα προβλήματα των πολιτών, υλοποιεί το κυβερνητικό της πρόγραμμα με απόλυτη συνέπεια.

Την ώρα, κυρίες και κύριοι συνάδελφοι της Αντιπολιτεύσεως, που κάνετε επιδείξεις γυμναστικής, η Νέα Δημοκρατία προχωράει καθημερινά στη λύση των προβλημάτων, όπως σήμερα, σε λίγη ώρα ο Πρωθυπουργός θα εγκαινιάσει την Πατρών-Πύργου, ένα έργο το οποίο η περιοχή το χρειάζεται απόλυτα.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΑΔΑΜΑΝΤΙΟΣ ΚΑΡΑΝΑΣΤΑΣΗΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Καραναστάση, έχετε τον λόγο επί προσωπικού.

**ΑΔΑΜΑΝΤΙΟΣ ΚΑΡΑΝΑΣΤΑΣΗΣ:** Ευχαριστώ πάρα πολύ.

Κοιτάξτε, στην καλλιτεχνική μου πορεία, τη βραβευμένη καλλιτεχνική μου πορεία, για κάποιους τη λαμπρή καλλιτεχνική μου πορεία, όπως και την κοινοβουλευτική μου πορεία, που νυχθημερόν εργάζομαι είτε εδώ, είτε απέναντι για το κόμμα το οποίο ίδρυσα και έχω ματώσει τα τελευταία εννιά χρόνια και έχουμε καταφέρει με πάρα πολύ κόπο να το βάλουμε στη Βουλή και στην Ευρωβουλή και κάποιοι ξέρουν με τι δυσκολίες έγινε αυτό το πράγμα, ακολουθώ πάντα τον δρόμο της δημιουργίας. Η δημιουργία είναι ο δικός μου δρόμος είτε εργάζομαι νυχθημερόν στη Βουλή για το κόμμα που ίδρυσα και μάτωσα γι’ αυτό, είτε στη δουλειά μου για την οποία έχω βραβευθεί. Και ο κανόνας για να το καταφέρω αυτό, είναι να ξέρω ότι όταν μπλέκω με ακαθαρσίες, για να μην να το πω αλλιώς γιατί σέβομαι το Κοινοβούλιο, λερώνομαι. Οπότε λοιπόν επειδή πρόκειται για μια σιχαμένη ακαθαρσία αυτός ο άνθρωπος ο οποίος με έγλειφε πατόκορφα…

**ΠΡΟΕΔΡΕΥΩΝ (Γεώργιος Λαμπρούλης):** Δεν είναι εκφράσεις αυτές, κύριε Καραναστάση.

**ΑΔΑΜΑΝΤΙΟΣ ΚΑΡΑΝΑΣΤΑΣΗΣ:** …με το που μπήκα στη Βουλή, πατόκορφα με έγλειφε αυτός ο άνθρωπος, δεν θα μπλέξω μαζί του άλλο, γιατί ξέρετε, κύριε Πρόεδρε…

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ να ανακαλέσετε, διαφορετικά θα πρέπει να διαγραφούν. Δεν είναι εκφράσεις αυτές.

**ΑΔΑΜΑΝΤΙΟΣ ΚΑΡΑΝΑΣΤΑΣΗΣ:** …ξέρετε, κύριε Πρόεδρε, ότι όταν μπλέκεσαι με ακαθαρσίες, λερώνεσαι, πόσο μάλλον όταν είναι σιχαμένες οι ακαθαρσίες αυτές.

Σας αφήνω στην κατάντια σας, την κατάντια αυτού του ανθρωπάριου, που είδαμε εδώ μπροστά που με έγλειφε πατόκορφα για μήνες με το που μπήκα, έτσι, για να πάρει λίγο από τη δική μου αίγλη. Ντροπή! Ντροπή!

**ΠΡΟΕΔΡΕΥΩΝ (Γεώργιος Λαμπρούλης):** Μάλιστα.

Κύριε Καζαμία, ζητήσατε τον λόγο.

**ΑΛΕΞΑΝΔΡΟΣ ΚΑΖΑΜΙΑΣ:** Ναι, ζήτησα τον λόγο για κάτι πάρα πολύ σύντομο. Με απεκάλεσε πριν ο κ. Λαζαρίδης «…».Αυτό έχει ξαναγίνει από τον ίδιο και σβήστηκε η έκφραση από τα Πρακτικά.

**ΠΡΟΕΔΡΕΥΩΝ (Γεώργιος Λαμπρούλης):** Ωραία, να διαγραφεί από τα Πρακτικά.

**ΑΛΕΞΑΝΔΡΟΣ ΚΑΖΑΜΙΑΣ:** Ωραία, ευχαριστώ.

**ΜΑΚΑΡΙΟΣ ΛΑΖΑΡΙΔΗΣ:** Κύριε Πρόεδρε, ήθελα τον λόγο.

**ΠΡΟΕΔΡΕΥΩΝ (Γεώργιος Λαμπρούλης):** Ορίστε.

**ΜΑΚΑΡΙΟΣ ΛΑΖΑΡΙΔΗΣ:** Αυτό το οποίο θέλω να πω στον κ. Καραναστάση είναι να έχει λιγότερη έπαρση και αλαζονεία. Άκουσα, λέει, ότι τον έγλειφα. Δεν ξέρω πραγματικά. Δεν τον βρίσκουμε και συχνά στη Βουλή. Επομένως, δεν αντιλαμβάνομαι τι λέει και του επιστρέφω πίσω αυτούς τους χαρακτηρισμούς, κύριε Πρόεδρε. Έπεσε πάρα πολύ χαμηλά σήμερα ο κ. Καραναστάσης, γιατί εγώ άσκησα πολιτική κριτική, δεν προέβη σε προσωπικές ύβρεις, όπως έκανε ο ίδιος, ο οποίος είναι διορισμένος Βουλευτής από την κ. Κωνσταντοπούλου, και όπως κάνει η σύντροφός του κ. Κωνσταντοπούλου.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Καλώς.

Κύριε Γιαννούλη, θέλατε κάτι να ανακοινώσετε; Για να συνεχίσουμε με τους ομιλητές. Σας παρακαλώ πολύ όλους.

**ΧΡΗΣΤΟΣ ΓΙΑΝΝΟΥΛΗΣ:** Βεβαίως, βεβαίως.

Θα ανακοινώσω κάτι πολύ σύντομα και θα απαντήσω πολύ σύντομα και σε δύο λεπτά θα έχουμε τελειώσει.

Θέλω να καταθέσω, με βάση το άρθρο 72 του Κανονισμού, κύριε Πρόεδρε, αίτηση ονομαστικής ψηφοφορίας, δεκαέξι Βουλευτών του ΣΥΡΙΖΑ-Προοδευτική Συμμαχία και της Νέας Αριστεράς για συγκεκριμένα άρθρα του Γ΄ μέρους του νομοσχεδίου.

Θα σας το καταθέσω.

(Η προαναφερθείσα αίτηση διεξαγωγής ονομαστικής ψηφοφορίας του ΣΥΡΙΖΑ-Προοδευτική Συμμαχία και της Νέας Αριστεράς καταχωρίζεται στα Πρακτικά και έχει ως εξής:

**ΠΡΟΕΔΡΕΥΩΝ (Γεώργιος Λαμπρούλης):** Θέλω να ενημερώσω συναδέλφους του ΚΚΕ ότι περιλαμβάνονται και τα άρθρα για τα οποία κι εσείς έχετε καταθέσει ονομαστική ψηφοφορία.

**ΑΦΡΟΔΙΤΗ ΚΤΕΝΑ:** Έχουμε καταθέσει για όλο το Γ΄ Μέρος.

**ΠΡΟΕΔΡΕΥΩΝ (Γεώργιος Λαμπρούλης):** Ωραία,θα το καταθέσετε και θα δουν οι Κοινοβουλευτικές Ομάδες ποια άρθρα είναι.

**ΧΡΗΣΤΟΣ ΓΙΑΝΝΟΥΛΗΣ:** Είναι και ένα άρθρο ακόμα, το 153.

Στο πλαίσιο της παρέμβασής μου, ήθελα να πω προς τον κ. Λαζαρίδη ότι όταν σπέρνεις ανέμους, θερίζεις θύελλες. Η έκφραση και η αισθητική της ρητορείας του καθενός μας ορίζει και την πορεία της συζήτησης.

Επειδή έχει ένα σύμπλεγμα, έναν εθισμό με τις δημοσκοπήσεις, θέλω να του θυμίσω ότι η πιο αδιαμφισβήτητη δημοσκόπηση που έχει γίνει επί ποιοτικών πολιτικών χαρακτηριστικών είναι ότι η κυβέρνηση του ΣΥΡΙΖΑ 2015-2019 είναι η πιο έντιμη κυβέρνηση από τη Μεταπολίτευση και μετά. Και όποιος το αντιμετωπίζει με σαρκαστικό γέλιο δεν ξέρει που πατά και πού πηγαίνει και μάλλον γέρνει μεταξύ Δεξιάς, Ακροδεξιάς, χάους και απόλυτης σύγχυσης.

Τώρα, αρραγής, κατά τη γνώμη μου, κύριε Πρόεδρε, και θα έχω τελειώσει…

**ΜΑΚΑΡΙΟΣ ΛΑΖΑΡΙΔΗΣ:** Ακροδεξιά ήσασταν εσείς με τον κ. Καμμένο.

**ΧΡΗΣΤΟΣ ΓΙΑΝΝΟΥΛΗΣ:** Μη διακόπτετε. Ο Καμμένος ήταν Υπουργός…

**ΠΡΟΕΔΡΕΥΩΝ (Γεώργιος Λαμπρούλης):** Mη διακόπτετε, κύριε συνάδελφε.

**ΧΡΗΣΤΟΣ ΓΙΑΝΝΟΥΛΗΣ:** …Καραμανλή. Γεια σας. Silence.

Αρραγής είναι η Κοινοβουλευτική Ομάδα που δεν κρύβεται από την κάλπη, που ο Πρωθυπουργός δεν μεθοδεύει και δεν ομαδοποιεί τα μέλη της για να γλιτώσει την κρίση των ίδιων του των Βουλευτών επί σκανδάλων κλοπής χρημάτων του Δημοσίου. Οι κλέφτες που ρήμαξαν τα δημόσια ταμεία, οι άνθρωποι που οφείλουν 400 εκατομμύρια, τα οποία έχουν πάει στον γάμο του Καραγκιόζη, δεν δικαιούνται δια να ομιλούν, ειδικά για τον ΣΥΡΙΖΑ.

Θέλω να πω και κάτι τελευταίο. Υπήρξε μια εποχή που η Νέα Δημοκρατία διέπετο από τη λογική της σεμνότητας και της ταπεινότητας. Ας ψάξουν λίγο τις ρίζες τους. Η σπουδή να προστατεύουν Βορίδη και Αυγενάκη ή οτιδήποτε ζητά η δικαιοσύνη να ερευνάται, ναι είναι συμπεριφορά οργάνωσης, εγκληματικής ή όχι θα το αποδείξει η δικαιοσύνη.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο Γιάννης ο Δελής από το Κομμουνιστικό Κόμμα Ελλάδος.

**ΙΩΑΝΝΗΣ ΔΕΛΗΣ:** Ευχαριστώ πάρα πολύ, κύριε Πρόεδρε.

Κατ’ αρχάς, κυρίες και κύριοι, μια έστω φευγαλέα ματιά να ρίξει κανείς στο σημερινό νομοσχέδιο, δεν μπορεί, θα το δει αυτό το σημάδι αγριότητας που έχει, αυτής της γνωστής αγριότητας με την οποία επιτίθεστε σταθερά ως Κυβέρνηση ενάντια στο δικαίωμα στις σπουδές που έχουν οι φοιτητές των λαϊκών οικογενειών. Και έτσι τώρα φτάνετε στο σημείο να διαγράφετε μονοκονδυλιά όλους τους σκοπούς, τα έξοδα και τις προσπάθειες που καταβάλλουν για να ολοκληρώσουν τις σπουδές τους φοιτήτριες και φοιτητές, όχι αιώνιοι, όπως υποτιμητικά τους αποκαλείτε, αλλά αυτοί που μπήκαν στα πανεπιστήμια μέχρι και το 2018, και είναι δηλαδή σήμερα είκοσι τεσσάρων χρόνων. Όμως, όπως σας φώναζαν σήμερα το πρωί εδώ από έξω από τη Βουλή οι φοιτητικοί σύλλογοι της Αθήνας, στήριξη ζητούν οι φοιτητές, όχι καταστολή και διαγραφές. Αλλά εσείς πού!

Στο σημερινό, επίσης, νομοσχέδιο-σκούπα του Υπουργείου Παιδείας υπάρχουν ορισμένες διατάξεις που αφορούν στη μουσουλμανική μειονότητα της Θράκης, για τα δικαιώματα της οποίας το ΚΚΕ τρέφει απεριόριστο σεβασμό, υπερασπιζόμενο την ανεμπόδιστη άσκηση των θρησκευτικών καθηκόντων και των δικαιωμάτων τους, η οποία, όμως, σύμφωνα και με την Έκθεση της Επιστημονικής Υπηρεσίας της Βουλής απειλείται ή δεν υποστηρίζεται, εν πάση περιπτώσει, από άρθρα σαν το 26ο για τους θρησκευτικούς χώρους λατρείας, που παραβιάζοντας την αρχή της αναλογικότητας των κυρώσεων, όπως λέει η έκθεση, προβλέπει υπέρμετρα αυστηρές κυρώσεις είτε με διοικητικές επιστροφές αλλοδαπών είτε με ανάκληση της άδειας διαμονής τους. Υπάρχουν, επίσης, δύο άρθρα το 34ο και το 35ο για θέματα Μουφτειών Θράκης τα οποία αναφέρονται στην επιμόρφωση και την ειδική αποζημίωση των μουφτήδων.

Προκύπτουν, όμως, αρκετά ερωτηματικά για την επιμόρφωση αυτή, κυρία Υπουργέ, και συγκεκριμένα για τον φορέα που θα την αναλάβει, το πού θα έχει την έδρα του αυτός ο φορέας, και γιατί η επιμόρφωση αυτή πρέπει να γίνεται κατά παρέκκλιση, όπως γράφετε, του Κώδικα Κατάστασης Δημοσίων Πολιτικών Διοικητικών Υπαλλήλων και Υπαλλήλων Νομικών Προσώπων Δημοσίου Δικαίου. Γιατί κατά παρέκκλιση;

Εδώ θυμίζουμε τη θέση του ΚΚΕ, όπως κατατέθηκε στο πόρισμά του για τη Θράκη στην επιτροπή το 2021. Η κατάργηση των πολιτικών εξουσιών του μουφτή χρειάζεται να γίνει με καμπάνια διαφώτισης της μειονότητας, με παράλληλη εφαρμογή του δικαιώματος η μειονότητα να επιλέγει τους θρησκευτικούς της εκπροσώπους, που δεν θα έχουν όμως καμία, μα καμία, πολιτική, δικαστική ή διοικητική αρμοδιότητα. Στο ζήτημα της εκλογής του μουφτή, μπορεί να υπάρχει ένα εκλεκτορικό σώμα με τους αντίστοιχους θρησκευτικούς εκπροσώπους κατά περιοχή που θα τις καθορίζει η ίδια η μειονότητα.

Πάμε παρακάτω. Και στα άρθρα 49 έως 64 υπάρχει ειδικό κεφάλαιο για τους μπεκτασήδες αλεβίτες μουσουλμάνους της Θράκης, με το οποίο η θρησκευτική τους κοινότητα αναγνωρίζεται ως θρησκευτικό νομικό πρόσωπο. Κατ’ αρχάς, ως ΚΚΕ δηλώνουμε φυσικά τον απόλυτο σεβασμό και την υποστήριξή μας στην κατοχύρωση των δικαιωμάτων των μπεκτασήδων αλεβιτών, δικαιωμάτων που αφορούν φυσικά και στην ποιότητα της καθημερινότητάς τους, γιατί έχουν και εκεί δικαιώματα, και τις δυσκολίες που αυτοί οι άνθρωποι αντιμετωπίζουν στα χωριά και την περιοχή που μένουν, στο πεπαλαιωμένο και επικίνδυνο οδικό δίκτυο, στην υγειονομική τους φροντίδα και τόσα άλλα. Όποιος πάει εκεί και ρίξει μια ματιά, θα τα καταλάβει.

Το ΚΚΕ συνεχώς φέρνει τα προβλήματα αυτά στη Βουλή με ερωτήσεις του. Όμως, το ΚΚΕ ταυτόχρονα αποκαλύπτει και στηλιτεύει και τις επικίνδυνες παρεμβάσεις διαφόρων ιμπεριαλιστικών κέντρων, και της Ευρωπαϊκής Ένωσης φυσικά, οι οποίες ιμπεριαλιστικές παρεμβάσεις αξιοποιούν συχνά ως εργαλείο τον λεγόμενο συλλογικό αυτοπροσδιορισμό. Ποιο είναι το βασικό για το κόμμα μας; Μα, το ότι, ανεξάρτητα από τις θρησκευτικές τους επιλογές και πεποιθήσεις, οι εργάτες, οι βιοπαλαιστές αγρότες, οι λαϊκές δυνάμεις συνολικά, έχουν προβλήματα κοινά. Έχουν και αντίπαλο κοινό: τους εκμεταλλευτές και το κράτος τους, τις αντιλαϊκές κυβερνήσεις και τις πολιτικές τους, και για αυτό ακριβώς απαιτείται και κοινή πάλη ταξική.

Πάμε τώρα στο πέμπτο μέρος του νομοσχεδίου για διάφορα θέματα πρωτοβάθμιας και δευτεροβάθμιας και επαγγελματικής εκπαίδευσης. Το θέμα βέβαια που κυριαρχεί σε αυτές τις βαθμίδες της εκπαίδευσης το ξέρετε. Αλίμονο! Άλλωστε εσείς το προκαλείτε. Δεν είναι άλλο από τη γενικευμένη καταστολή και τις χιλιάδες διώξεις εκπαιδευτικών από την Κυβέρνηση. Έχετε εξαπολύσει ένα κύμα τρομοκρατίας, εκφοβισμού, εκβιασμού στα σχολεία της χώρας.

Αυτό, ξέρετε, όχι απλώς δεν βοηθά, μα υπονομεύει την εκπαιδευτική διαδικασία, κυρία Υπουργέ. Θυμίζουμε τις έωλες, παράνομες και απεργοσπαστικές παραπομπές σε πειθαρχικά συμβούλια εκπαιδευτικών. Οι οποίοι τι κάνουν; Ποιο είναι το έγκλημά τους; Ασκούν το συνταγματικά κατοχυρωμένο δικαίωμά τους στην απεργία, αποχή από την αντιεκπαιδευτική αξιολόγηση. Με την Κυβέρνησή σας, μάλιστα, να υπερακοντίζει και να στέλνει στα δικαστήρια ακόμα και τις εικοσιτετράωρες απεργίες για κλαδικά εκπαιδευτικά ζητήματα. Δηλαδή τι νομίζετε; Θα πέφτουν ταβάνια πάνω στους μαθητές τους και οι εκπαιδευτικοί δεν θα μιλάνε; Και όταν μιλάνε, θα τους αξιολογείτε και θα τους παραπέμπετε στο πειθαρχικό; Θα φωνάζουν για τα κενά, τις ελλείψεις και τα προβλήματα των σχολείων, θα μιλάνε στους μαθητές τους για την αλήθεια, για την ειρήνη, για τη γενοκτονία του παλαιστινιακού λαού θα τους στέλνετε στα πειθαρχικά; Και νομίζετε ότι έτσι θα τους σταματήσετε; Κούνια που σας κούναγε!

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Κλείνω, κύριε Πρόεδρε, σε λιγότερο από ένα λεπτό.

Με το νομοσχέδιο το τωρινό, καταργείτε, επίσης, και την τελευταία δυνατότητα μείωσης του μέγιστου αριθμού παιδιών στην τάξη όταν υπάρχουν παιδιά με αναπηρία ή με ειδικές εκπαιδευτικές ανάγκες. Συγκεκριμένα, γράφει ορθά κοφτά πως δεν θα γίνεται, λέει, καμία μείωση στον μέγιστο αριθμό των είκοσι πέντε μαθητών αν στο σχολείο υπάρχει τμήμα ένταξης ή εκπαιδευτικός παράλληλης. Ομολογείτε δηλαδή έτσι ότι η πολιτική σας τις ανάγκες των μαθητών τις θεωρεί κόστος, όχι πως δεν το ξέραμε δηλαδή, απλώς τώρα το γράφετε. Και αντί σήμερα να συζητάμε για την αναγκαία αποφασιστική μείωση του αριθμού των μαθητών ανά τμήμα, εσείς κάνετε το ακριβώς αντίθετο. Καταργείτε και την τελευταία δυνατότητα και κλείνετε και την τελευταία χαραμάδα που υπήρχε για να υπάρχουν λιγότεροι μαθητές ανά τμήμα. Ετοιμάζετε, καθώς φαίνεται, το νέο κύμα των συμπράξεων και συγχωνεύσεων που θα εξαπολύσετε τον Σεπτέμβρη.

Στο σχέδιο νόμου προβλέπεται, επίσης, νέα αμοιβή-τυράκι για τους εκπαιδευτικούς σε Πρότυπα-Πειραματικά Σχολεία, στο πνεύμα της ενίσχυσης της γνωστής λογικής της αριστείας, και τελικά της κατηγοριοποίησης σχολείων μαθητών και εκπαιδευτικών, λέγε με Ωνάσεια Σχολεία δηλαδή, τα οποία τα ψηφίσατε μαζί με την Πλεύση Ελευθερίας. Η κυρία Κωνσταντοπούλου, μαζί με τον κ. Βορίδη, με τον κ. Γεωργιάδη, με τον κ. Αυγενάκη, όλοι μαζί το ψήφισαν αυτό το νομοσχέδιο. Δημιουργείτε μια νέα πλατφόρμα, επίσης, με το όνομα «Ολοκληρωμένο Ψηφιακό Πληροφοριακό Σύστημα», «eSchools», η οποία θα συγκεντρώσει το σύνολο των ψηφιακών διαδικασιών του Υπουργείου. Όμως, αυτά δεν θα γίνονται από τις υπηρεσίες του Υπουργείου Παιδείας, αλλά τα δίνετε σε εργολάβους. Άλλη μια ευκαιρία για μπίζνες; Μάλλον. Πάντως όχι για να ενισχυθούν οι διαδικασίες της δημόσιας εκπαίδευσης.

Σας ευχαριστώ.

**ΠΡΟΕΔΡΕΥΩΝ (Γεώργιος Λαμπρούλης):** Επόμενος ομιλητής ο κ. Ευκλείδης Τσακαλώτος από τη Νέα Αριστερά.

Θα ακολουθήσει η κ. Χρηστίδου και η Κοινοβουλευτική Εκπρόσωπος η κ. Αναγνωστοπούλου.

**ΕΥΚΛΕΙΔΗΣ ΤΣΑΚΑΛΩΤΟΣ:** Ευχαριστώ, κύριε Πρόεδρε.

Κυρία Υπουργέ, έχουμε να κάνουμε με έναν αυταρχικό νόμο σε μια κοινωνία, όπως και στις δυτικές κοινωνίες που έχουν αυταρχική ροπή. Και θέλω να σας εξηγήσω γιατί υπάρχει αυτή η αυταρχική ροπή, διότι δεν με έχετε ακούσει πολλές φορές. Συνήθως μιλάω για οικονομικά ζητήματα και εσείς δεν είσαστε παρούσα.

Το πρόβλημα στις δυτικές κοινωνίες που δημιουργούν Τραμπ, Brexit, που δημιουργούν Μελόνι, Όρμπαν και την αυταρχική στροφή, είναι ότι δεν υπάρχουν πια κεντρώες, κεντροδεξιές και δεξιές, ακροδεξιές λύσεις που δημιουργούν ηγεμονία, που δημιουργούν, δηλαδή, την κοινωνία των δύο τρίτων όπως ήταν τη δεκαετία του 1990 μέχρι την χρηματοπιστωτική κρίση. Δηλαδή, δεν μπορούν αυτές οι πολιτικές από τη μια μεριά να κάνουν τα χατίρια των ελίτ, να τους μειώνουν τους φόρους, να τους αφήνουν να ζημιώνουν το περιβάλλον και συγχρόνως να ενσωματώσουν μια κρίσιμη μάζα κοινωνικών και λαϊκών στρωμάτων.

Πριν από την κρίση του 2008 γινόταν, τώρα δεν γίνεται πια και γι’ αυτό υπάρχει αυταρχική στροφή. Γιατί είτε οι πολιτικοί θα τα βάλετε με τις ελίτ και τις ισχυρές δυνάμεις για να αντιμετωπίσετε τις ανισότητες και τα προβλήματα του περιβάλλοντος ή η άλλη λύση είναι ο αυταρχισμός, που λέει: δεν θα κυβερνήσουμε με ηγεμονία, με κάποια συναίνεση, θα κάνουμε τα χατίρια των ελίτ, αλλά θα ενσωματώσουμε και ένα κομμάτι του κόσμου της εργασίας και των λαϊκών στρωμάτων ή θα πάτε στον αυταρχισμό. Και αυταρχισμό έχουμε δει εδώ πολύ.

Οι πολιτικοί επιστήμονες το ονομάζουν ανελεύθερες δημοκρατίες. Ανελεύθερη δημοκρατία είναι αυτό που έγινε χθες, το καραγκιοζιλίκι και η υποτίμηση της νομοθετικής εξουσίας, γιατί αυτό έγινε. Είπατε ότι δεν έχουν τα ίδια δικαιώματα, ούτε οι Βουλευτές της Αντιπολίτευσης, ούτε οι Βουλευτές της Συμπολίτευσης. Ανελεύθερη δημοκρατία είναι αυτό που έγινε με τις υποκλοπές, που ο Πρωθυπουργός μας είπε ότι θα υπάρχει άπλετο φως και υπάρχει βούρκος και κανένας δεν ξέρει ακόμα τι έγινε, γιατί παρακολουθούνταν αυτοί που τους παρακολουθούσε. Ανελεύθερη δημοκρατία είναι τα Τέμπη και όλες αυτές οι επιτροπές που δεν επιτρέπατε στους μάρτυρες να εξηγήσουν τι είχαν πει. Και τώρα ανελεύθερη δημοκρατία είναι αυτό που γίνεται στα πανεπιστήμια.

Η λέξη «παρεμπόδιση» στο άρθρο 63 είναι τόσο γενική έννοια, που μπορεί να χρησιμοποιηθεί για οποιοδήποτε διαμαρτυρία. Είναι ένα οριζόντιο μέτρο όπως το είπε ο κ. Παραστατίδης.

Στο άρθρο 69 έχουμε ένα εξαντλητικό κατάλογο πειθαρχικών παραπτωμάτων, όπως ρύπανση, ηχορύπανση. Τι να πει κανείς για την αναστολή της φοιτητικής ιδιότητας με απλή εισαγγελική διάταξη, ακόμα και σε μη τελεσίδικες υποθέσεις; Πάει περίπατο το τεκμήριο της αθωότητας. Αλήθεια τώρα, απειλείται η ίδια αντιμετώπιση για μια πράξη συλλογικής διαμαρτυρίας σε πανεπιστήμιο με αυτή της εγκληματικής οργάνωσης; Και μέλη ΔΕΠ μπορούν να αντιμετωπίζουν ποινική μεταχείριση μετά από αποφάσεις ακαδημαϊκών οργάνων για συμβολικές κινητοποιήσεις και διαμαρτυρίες; Αυτό μας λέτε;

Να σας ρωτήσω, γιατί είσαστε νέα γυναίκα, τον ν.815 το ξέρετε; Ξέρετε τι έγινε για να αλλάξει ο νόμος για να μην υπάρχει έδρα; Ήθελα να ρωτήσω τον κ. Συρίγο τι λέει για τον ν.815, όταν έγινε πιο δημοκρατικό το πανεπιστήμιο. Όλοι οι πανεπιστημιακοί, βοηθοί, φοιτητές, δεν θα ήταν κατηγορούμενοι με αυτά τα μέτρα;

Δεν γίνονταν καταλήψεις, κύριε Παραστατίδη; Ο Ανδρέας Παπανδρέου ήταν ή δεν ήταν μαζί με αυτό το κίνημα; Οι πανεπιστημιακοί οι δικοί σας, οι βοηθοί οι δικοί σας, οι φοιτητές οι δικοί σας, δεν ήταν με τον ν.815 και όλα αυτά που κάνανε, τις καταλήψεις, τις διαμαρτυρίες για ένα πιο δημοκρατικό πανεπιστήμιο; Τώρα θα πήγαιναν στα πειθαρχικά, θα υπήρχε ο εισαγγελέας που θα έλεγε αναστολή της ιδιότητας του φοιτητή για δύο χρόνια. Αυτό μας λέτε;

Και θέλω να σας ρωτήσω, κυρία Ζαχαράκη, και κάτι άλλο. Δεν ξέρω αν έχετε παιδιά, αλλά αν έχετε, θα είναι μικρά φαντάζομαι. Αλλά θέλω να υποθέσω ότι έχετε παιδιά που είναι 18 και 20 χρονών και ας έρχονται μια μέρα και σας λένε «Μαμά, θέλω να πάω στη γενική συνέλευση του πανεπιστημίου μου και να κάνω μια κατάληψη, γιατί δεν αντέχω να βλέπω τα παιδιά σκελετωμένα στην Παλαιστίνη. Δεν το αντέχω να το βλέπω κάποιοι να περιμένουν στην ουρά για φαγητό και να τους σκοτώνουν οι Ισραηλινοί. Δεν αντέχω! Καλύτερα να κλείσει το πανεπιστήμιο για μια εβδομάδα, για να διαμαρτυρηθούμε γι’ αυτό το πράγμα», τι θα πείτε στα παιδιά σας, κυρία Ζαχαράκη; Ότι είναι πιο σημαντική μια εβδομάδα; Ότι αυτά τα παιδιά δεν έχουν συνείδηση; Ότι αυτά τα παιδιά δεν έχουν μια αγάπη και συμπόνια γι’ αυτό που γίνεται; Αυτό θα τους πείτε; Ότι είσαστε αλητάκια; Ότι είσαστε παιδιά που αντί να σέβεστε το πανεπιστήμιο, κάνετε αυτά τα πράγματα; Ή θα τους πείτε «Μπράβο, παιδιά. Μπράβο που σας νοιάζει και κάτι διαφορετικό από τη δικιά σας τη ζωή». Κι εγώ έκανα αυτές τις καταλήψεις για το Απαρτχάιντ στη δική μου την εποχή.

Και να ξέρετε ότι ένα νομοσχέδιο το οποίο δεν έχει τίποτα για τους μισθούς στους πανεπιστημιακούς, δεν έχει τίποτα για το προσωπικό, δεν έχει τίποτα για το πώς μπορεί να είναι βελτιωμένη η εκπαίδευση και έχει μόνο πειθαρχικά, θα υπάρχει πολιτική ανυπακοή κι εγώ θα είμαι μαζί τους, γιατί, όταν είναι κάτι άδικο, είτε είναι στο πανεπιστήμιο είτε είναι γενικότερα, οι φοιτητές πρέπει να αντιδράσουνε. Αυτό είναι μέσα στο DNA των φοιτητών. Δεν μπορούν να δεχθούν να κάνουν ότι τους πούνε οι μεγαλύτεροι, επειδή το λένε οι μεγαλύτεροι χωρίς δικαιολόγηση.

Και πραγματικά θα ήθελα την απάντηση σε αυτήν την ερώτηση γι’ αυτά τα παιδιά. Είναι τόσο σημαντική μια εβδομάδα εκπαίδευσης -και το ξέρετε ότι είμαι πανεπιστημιακός- μπροστά σε αυτό που γίνεται στη Γάζα; Πραγματικά αυτό θα πείτε στα παιδιά σας; Αυτό λέτε στα παιδιά; «Καθίστε στα αυγά σας. Μην σας ενδιαφέρει τίποτα. Μόνο η καριέρα σας να δεν σας ενδιαφέρει». Δεν σας ενδιαφέρει εσάς τι γίνεται στην κοινωνία; Πόσα παιδιά σκοτώνονται; Πόσοι γιατροί σκοτώνονται; Πόσοι δημοσιογράφοι σκοτώνονται; Πόσοι περιμένουν στην ουρά και σκοτώνονται για να φάνε; Αυτό το νομοσχέδιο πρέπει να το αποσύρετε.

Ευχαριστώ πολύ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Γεώργιος Λαμπρούλης):** Επόμενη ομιλήτρια είναι η κυρία Ραλλία Χρηστίδου, Ανεξάρτητη Βουλευτής.

**ΡΑΛΛΙΑ ΧΡΗΣΤΙΔΟΥ:** Ευχαριστώ πολύ, κύριε Πρόεδρε.

Αξιότιμε κύριε Υπουργέ, αγαπητοί συνάδελφοι, προ-προεισαγωγικά μία κουβέντα μόνο. Δεν χρειάζεται κάποιος να έχει παιδιά για να υπερασπίζεται τα παιδιά των άλλων! Είναι κρίμα και άδικο για όλες τις γυναίκες αυτού του κόσμου που δεν έχουν παιδιά. Δεν έχω παιδιά. Μπορεί να μπορεί να ήταν επιλογή μου, μπορεί να μην ήταν επιλογή μου, αυτό δεν σημαίνει ότι δεν υπερασπίζομαι τα παιδιά των άλλων.

(Χειροκροτήματα από τα κυβερνητικά έδρανα)

Πάμε τώρα. Η Κυβερνητική Πλειοψηφία, αγαπητοί συνάδελφοι, για να αποφύγει το πολιτικό κόστος ενδεχόμενων διαρροών, προτίμησε να υπονομεύσει την κοινοβουλευτική διαδικασία.

Το χθεσινό δε αποτέλεσμα ήταν ένας ασύγγνωστα θεσμικός διασυρμός, που θα μπορούσε να αποφευχθεί. Αλαζονική αδιαφορία απέναντι στο Σύνταγμα ή μήπως φόβος απέναντι στην ίδια τη συνοχή της κυβερνητικής πλειοψηφίας μετά τους εκβιασμούς του κ. Βορίδη; Αυτός ο θεσμικός όμως διασυρμός θα μπορούσε να είχε αποφευχθεί και από την πλευρά της Αντιπολίτευσης. Διότι εάν είχατε ακολουθήσει την πρόταση του Κινήματος Δημοκρατίας -που είναι αόρατο για εσάς αλλά δεν είναι αόρατο για όλο τον νομικό κόσμο- αυτή που σας αποστείλαμε, πρόταση που εξέφρασαν όλοι, ότι δηλαδή ούτε εξεταστική χωρίς αρμοδιότητα αλλά ούτε και προανακριτική χωρίς σωστό αδίκημα -είναι αδόκιμος όρος αλλά τον δοκιμάζω- διότι το 187, δηλαδή η σύσταση εγκληματικής οργάνωσης, δεν ανήκει στα καθήκοντα του Υπουργού, αλλά αναπομπή της δικογραφίας στην Ευρωπαϊκή Εισαγγελία, που είναι και η μόνη αρμόδια. Αν κάνατε αυτό, δεν θα σας κουνούσε τώρα το δάχτυλο η Κυβέρνηση, ότι εσείς δηλαδή που καταθέσατε αίτημα για προανακριτική επιτροπή εσείς και φύγατε.

Όσο για τον Κοινοβουλευτικό Εκπρόσωπο της Νέας Δημοκρατίας –λείπει δυστυχώς, δεν πειράζει- το γεγονός, κύριοι της Κυβέρνησης ότι ο ΣΥΡΙΖΑ απώλεσε προ οκταμήνου το δικαίωμα να μιλά για φαλκιδεύσεις ψηφοφοριών και για υπονόμευση της δημοκρατίας, αυτό δεν νομιμοποιεί εσάς στο να κάνετε ό,τι θέλετε. Δεν νομιμοποιεί εσάς να λειτουργείτε σε βάρος της κοινοβουλευτικής διαδικασίας. Οι χιλιάδες που υπέστησαν την προσβολή της αξιοπρέπειας τους και των πολιτικών τους δικαιωμάτων, δεν σας έχουν εξουσιοδοτήσει να τους επικαλείστε ούτε σας έχουν διορίσει συνήγορο. Γι’ αυτό σας παρακαλούμε θερμά αυτό το επιχείρημα να μην το επικαλείστε. Δεν σας το επιτρέπουμε.

Μάλιστα ο Υπουργός Δικαιοσύνης εχθές, ο θεσμικά αρμόδιος για την ανεξαρτησία της δικαιοσύνης και την εγγύηση του κράτους δικαίου κατηγόρησε ευθέως συλλήβδην την Αντιπολίτευση ότι υπονομεύει τη χώρα υπέρ της Τουρκίας. Δηλαδή τι εννόησε χθες; Ότι όποιος ασκεί κριτική στην Κυβέρνηση, είναι υπηρέτης ξένων συμφερόντων; Αυτό είπε; Ότι όποιος δεν προσκυνά την κυβερνητική γραμμή της Νέας Δημοκρατίας είναι εθνικά ύποπτος; Αυτός δυστυχώς ο λόγος θυμίζει άλλες εποχές, κυρίες και κύριοι συνάδελφοι, εποχές διώξεων, φυλακίσεων εμφυλιοπολεμικής ρητορικής.

Και η αλήθεια είναι ότι ο κ. Φλωρίδης έχει μακρά ιστορία στο να εκτοξεύει βαρείς χαρακτηρισμούς, να υιοθετεί τη γλώσσα του διχασμού, να εμφανίζεται ως ο ιεροεξεταστής της δημόσιας πολιτικής ζωής, πρώην εκσυγχρονιστής που τον επέστρεψαν από κάποια πολιτική αφάνεια, όχι για να ενώσει, αλλά για να καταγγείλει με φανατισμό και να απαξιώσει και να συκοφαντήσει. Και το κάνει ξανά. Αντί για πολιτικό λόγο, συκοφάντησε. Αντί για ευθύνη, σπέρνει φανατισμό.

Αλλά η χώρα και ο πατριωτισμός δεν ανήκει σε κανέναν κ. Φλωρίδη, σε καμία Νέα Δημοκρατία. Ανήκει σε όλους. Και η υπεράσπιση των εθνικών συμφερόντων δεν ταυτίζεται με το να χειροκροτάς κάθε επιλογή της Νέας Δημοκρατίας. Το να υπερασπίζεσαι τα ανθρώπινα δικαιώματα, τη διεθνή νομιμότητα, τον ελληνικό πολιτισμό, την ελληνική κουλτούρα ιστορικά, δεν είναι τουρκική υπονόμευση. Είναι καθήκον. Το να μην σιωπάς όταν βλέπεις εγκλήματα σε βάρος αμάχων στη Γάζα δεν είναι μειοδοσία. Εμείς λέμε ότι είναι πολιτική αξιοπρέπεια. Το να αντιστέκεται σε ένα αυταρχικό μοντέλο εξουσίας, δεν είναι προδοσία. Είναι δημοκρατία για εμάς. Και αν κάποιος σήμερα προσβάλλει την Ελλάδα, είναι εκείνος που μετατρέπει τη Βουλή, κάθε ένας που μετατρέπει τη Βουλή, σε θέατρο φανατισμού και τη δικαιοσύνη σε παρακολούθημα της κυβερνητικής γραμμής.

Αυτό το αφήγημα, αυτό το παραμύθι το έχει φάει ο λαός πριν πολλά χρόνια και δεν πρόκειται να το ξανακαταπιεί. Να είστε σίγουροι γι’ αυτό.

Πάμε τώρα στο νομοσχέδιο πάρα πολύ γρήγορα. Κατ’ αρχήν σε σχέση με τη Μονή Σινά, η σύσταση του νομικού προσώπου σε καμία περίπτωση δεν επαρκεί και δεν αντισταθμίζει τη διπλωματική αδράνεια της Κυβέρνησης, η οποία παρακολούθησε σιωπηλή τις επεμβάσεις των αιγυπτιακών αρχών στον ιστορικό και πνευματικό τόπο. Η Κυβέρνηση που διαφήμιζε στρατηγικές σχέσεις με το Κάιρο, απέτυχε να προστατεύσει τα δικαιώματα της ελληνικής μοναστικής κοινότητας. Το Κίνημα Δημοκρατίας ζητά με ενεργή εξωτερική πολιτική, διεθνή παρέμβαση και νομική κατοχύρωση της ιστορικής αποστολής της Μονής, όχι αποσπασματικές ρυθμίσεις σε εθνικό και μόνο επίπεδο.

(Στο σημείο αυτό χτυπάει το κουδούνι λήξεως του χρόνου ομιλίας της κυρίας Βουλευτού)

Σε σχέση με τα πανεπιστήμια, θεωρούμε ότι το συγκεκριμένο νομοσχέδιο εισάγει ένα αυστηρά κατασταλτικό πλαίσιο, το οποίο παραπέμπει σε λογικές πειθαρχικής συμμόρφωσης που θα περίμενε κανείς να συναντήσει όχι σε πανεπιστημιακά ιδρύματα, αλλά σε σωφρονιστικά ιδρύματα. Πιο συγκεκριμένα στο άρθρο 82 οι διατυπώσεις γενικά είναι τόσο αόριστες τόσο ευρύχωρες, χωρούν τα πάντα, από μία ανάρτηση για μία φοιτητική κινητοποίηση παραδείγματος χάρη μέχρι ένα κάλεσμα για συμμετοχή σε αποχή ή διαμαρτυρία. Και αυτές τις συνήθεις φοιτητικές δράσεις εσείς τις ποινικοποιείτε και μάλιστα με ποινή φυλάκισης.

Κλείνω, κύριε Πρόεδρε, λίγο την ανοχή σας.

Δηλαδή ένας φοιτητής που διαμαρτύρεται σε μία εκδήλωση μπορεί να θεωρηθεί απειλή και να αποκλειστεί στον χώρο των σπουδών του; Αυτό το ονομάζετε ελευθερία του λόγου; Εκτιμούμε ότι μετατρέπετε το δημόσιο πανεπιστήμιο από χώρο ελευθερίας και έρευνας σε περιφραγμένο πεδίο επιτήρησης, ελέγχου με κάμερες, drone, ελεγκτές, ψηφιακή παρακολούθηση. Και αν υπήρχαν οι χώροι οι οποίοι είχαν και οι φοιτητές την περιουσία τους και ήταν ανεπτυγμένοι, να το καταλάβω, όπως είναι ας πούμε στο Ευρωπαϊκό Πανεπιστήμιο Κύπρου. Εκεί είναι και ο κ. Στυλιανίδης, ο πρώην Υπουργός και Βουλευτής σας. Διδάσκει συνταγματικό δίκαιο.

Εδώ όμως τι κάνετε; Κοιτάξτε, αντί να επενδύσετε σε κατασταλτικά μέτρα, θα έπρεπε να εστιάσετε στα πραγματικά προβλήματα των πανεπιστημίων, τη χρόνια υποχρηματοδότηση, την εγκατάλειψη των υποδομών, τις ελλείψεις σε υλικοτεχνικό εξοπλισμό, διδάσκοντες και άλλο προσωπικό. Πολλά, πολλά, πολλά είναι σε έλλειψη. Και αυτά, ξέρετε, δεν οφείλονται στο φοιτητικό κίνημα, αλλά στην κρατική αδιαφορία. Και για την πραγματική ασφάλεια των φοιτητών απαιτούνται σύγχρονες υποδομές, κατάλληλες συνθήκες υγιεινής, υποστηρικτικές υπηρεσίες, όχι ελεγχόμενη πρόσβαση, εισαγγελική εποπτεία και πειθαρχικά μητρώα.

Εμείς -και κλείνω με αυτό, κύριε Πρόεδρε και ευχαριστώ θερμά για την ανοχή σας- στο Κίνημα Δημοκρατίας πιστεύουμε ότι το πανεπιστήμιο είναι ένα πεδίο σκέψης, συμμετοχής, κοινωνικού διαλόγου και ακριβώς αυτά επιχειρείτε να τα καταστείλετε με ρυθμίσεις που δεν παραπέμπουν σε ευρωπαϊκή δημοκρατία, αλλά σε καθεστώτα ελέγχου και φόβου.

(Χειροκροτήματα)

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

Τον λόγο έχει τώρα η Κοινοβουλευτική Εκπρόσωπος της Νέας Αριστεράς κυρία Αναγνωστοπούλου. Θα ακολουθήσει ο κ. Κούβελας, ο κ. Καπετάνος και μετά του ο Υφυπουργός, κ. Παπαϊωάννου.

Ορίστε, κυρία Αναγνωστοπούλου, έχετε τον λόγο.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Σας ευχαριστώ, κύριε Πρόεδρε.

Κυρία Υπουργέ, κύριοι Υπουργοί, ευτυχώς που είναι να μιλήσουν Βουλευτές της Νέας Δημοκρατίας και ήρθαν τρεις Βουλευτές για ένα νομοσχέδιο που εισαγάγει η Κυβέρνηση. Είναι ντροπή αυτό που γίνεται. Ούτε ο Κοινοβουλευτικός Εκπρόσωπος, ούτε ο εισηγητής του νομοσχεδίου είναι εδώ. Αυτή η πραγματικά υποβάθμιση της κοινοβουλευτικής διαδικασίας αποκορύφωμα της οποίας ήταν η ψηφοφορία χθες το βράδυ, δεν μπορεί να συνεχιστεί.

**ΔΗΜΗΤΡΙΟΣ ΚΟΥΒΕΛΑΣ:** …(Δεν ακούστηκε)

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Εσείς, όμως, εισηγείστε, κύριε Κουβέλα το νομοσχέδιο. Πρέπει να το ξέρετε πάρα πολύ καλά. Δεν μπορεί και ο εισηγητής και ο Κοινοβουλευτικός Εκπρόσωπος να λείπουν. Δεν γίνεται.

Κυρία Υπουργέ, εσείς ψηφίσατε χθες ή θα ήσασταν σε ταξίδι κυβερνητικό ή της Βουλής ή εγκυμονούσα ή σε λοχεία. Έτσι λέει ο Κανονισμός της Βουλής. Και από χθες το πρωί είχαμε συνέχεια από το γραφείο του Προέδρου της Βουλής ότι δεν μπορούμε να στείλουμε επιστολικές ψήφους, μόνο πάρα πολύ περιοριστικά -αυτή την εντολή είχαμε- αν υπάρχει λόγος ύψιστης ανάγκης. (CB)

Κι εμείς εχθές το βράδυ ζήσαμε το να μην πατήσουν το πόδι τους στη Βουλή για να ψηφίσουν παρά εννέα Βουλευτές μετρημένοι και κανένας άλλος και επιστολικές, που δεν ξέρουμε ούτε πόσες ήταν, ούτε ποιοι ήταν, ούτε τίποτα. Αυτά δεν γίνονται πουθενά.

Και ενώ γίνονται όλα αυτά, ερχόμαστε με ένα νομοσχέδιο το οποίο επιβάλλει ποινές στους φοιτητές, γιατί έχουμε ανομία στα πανεπιστήμια. Δεν βλέπουμε την κοινοβουλευτική διαδικασία, δεν βλέπουμε όλα αυτά που έχουν γίνει επί έξι χρόνια. Ξαφνικά έχουμε βρει αυτούς οι οποίοι ευθύνονται για τα πάντα, δηλαδή τους νέους ανθρώπους στα πανεπιστήμια, τους πανεπιστημιακούς και το διοικητικό προσωπικό.

Θα ήθελα να ξεκινήσω και από άλλα, πολύ σημαντικά πράγματα που έχει αυτό το νομοσχέδιο, αλλά εδώ είναι πάλι η υποτίμηση, η βαθιά υποτίμηση της κοινοβουλευτικής διαδικασίας. Κυρία Υπουργέ, φέρνετε ένα πολυνομοσχέδιο σκούπα, το οποίο έχει άρθρα πάρα πολύ σημαντικά, που αφορούν τα θρησκευτικά δικαιώματα, που αφορούν την κοινότητα των μπεκτασήδων, των αλεβιτών. Πού είναι αυτά; Πού είναι αυτά που είναι η συζήτηση που πρέπει να γίνει για τέτοια θέματα; Η Βουλή είναι η λαϊκή διαβούλευση. Μας βλέπει ο κόσμος, πρέπει να καταλαβαίνει τι λέμε, τι κάνουμε, για πράγματα που είναι σημαντικά και αφορούν ζωές ανθρώπων, αφορούν την ταυτότητα αυτής της χώρας, που αφορούν την ιστορία το μέλλον κ.λπ. Πού είναι αυτή η συζήτηση; Τα προσπερνάμε όλα σκούπα.

Γιατί βεβαίως είναι σημαντικό να μιλήσουμε για τη Μονή του Σινά. Πώς θα προλάβουμε να μιλήσουμε; Φέρνετε μία νομοθετική ρύθμιση. Φυσικά και δεν λύνεται το πρόβλημα για όσους ξέρουμε, αλλά και για όσους δεν ξέρουν πρέπει να καταλάβουμε πού είναι η πολιτιστική και η θρησκευτική διπλωματία σε μέρη του κόσμου όπου έχουμε πολυθρησκευτικότητα, πολυιστορικότητα, μέσα σε πολλά εισαγωγικά.

Πού είναι όλες αυτές οι συζητήσεις; Πού είναι να μιλήσουμε; Που δεν μιλάτε καθόλου μην τυχόν ακουμπήσουμε τον κ. Νετανιάχου, τον μεγάλο φίλο της Ελλάδας. Πού είναι να μιλήσουμε; Μήπως ξέρετε τι σημαίνει η παλαιστινιακή πόλη Ταϊμπέ; Και ότι βγήκε ο ίδιος ο Πατριάρχης Ιεροσολύμων και μίλησε γι’ αυτήν την πόλη, για τους εποίκους που μπαίνουν, τους Ισραηλινούς, και δεν αφήνουν τίποτα από τους ορθοδόξους τους ναούς και τα σπίτια τους, που μας έλεγε εδώ ο Κοινοβουλευτικός σας Εκπρόσωπος ότι η Κυβέρνηση τούς αγκαλιάζει με στοργή.

Για τη Συρία τι ξέρουμε; Όταν θέλουμε να μιλήσουμε γι’ αυτά τα θέματα υψίστης σημασίας, όχι μόνο για την Ελλάδα, για όλη μας την περιοχή, για την Ευρώπη, για τις πολιτικές, γεωπολιτικές ανακατατάξεις, όλα αυτά χάνονται σε μια σκούπα.

Μπεκτασήδες, αλεβίτες. Τους άξιζε μία ιδιαίτερη συζήτηση; Βεβαίως και τους άξιζε. Αν μιλάμε για θρησκευτικό συγκριτισμό στην ευρύτερη περιοχή μας, οφείλεται σε μεγάλο βαθμό στους μπεκτασήδες της Μικράς Ασίας και όλης της περιοχής της Μέσης Ανατολής και της Θράκης. Τίποτα απ’ όλα αυτά, μην έχει κανένα βάθος η σκέψη των ανθρώπων που μας ακούνε, όλα για επικοινωνιακούς λόγους.

Και φέρνετε αυτή τη διάταξη. Βεβαίως η Νέα Αριστερά πάντα είναι υπέρ των θρησκευτικών δικαιωμάτων, του αυτοπροσδιορισμού κοινοτήτων και ατόμων. Θυμηθείτε το αυτό, του δικαιώματος στον αυτοπροσδιορισμό ανθρώπων, ατόμων και κοινοτήτων.

Βλέπουμε για τις μουφτείες, για τα βακούφια. Άξιζε μια παραπάνω συζήτηση; Πρέπει να κάνουμε μια συζήτηση και να προχωρήσουμε σε νομοθετικές ρυθμίσεις επιτέλους για τη μειονότητα εν γένει, για τις βακουφικές επιτροπές, τις οποίες από τη Χούντα -μέχρι την Χούντα τις εκλέγανε οι άνθρωποι- από τη Χούντα και μετά διορίζονται και συνεχίζουμε αυτό το καθεστώς μέχρι σήμερα.

Για τις μουφτείες το ίδιο. Τα είπε πολύ καλά κι ο Γιάννης Δελής από το Κομμουνιστικό Κόμμα Ελλάδας.

Τίποτα από όλα αυτά. Ένα νομοσχέδιο έτσι, ενώ θα αρκούσε και θα άξιζε αυτό το νομοσχέδιο... Φέρνετε τους ιεροδιδασκάλους πάλι, ενώ έχει αντιδράσει η μειονότητα πάρα πολύ -αναχρονιστικό μέτρο- και διάφορα άλλα εκκλησιαστικού τύπου θέματα, τα οποία πραγματικά χρήζουν ιδιαίτερης προσοχής. Πρέπει να έχει χειροτονηθεί κάποιος για να μπει σε ιερατική σχολή. Εδώ κάθε εκπαιδευτική, παιδαγωγική διαδικασία… παίρνω έτσι, σταχυολογώ θέματα που έπρεπε να κάνουμε συζητήσεις, γιατί δείχνει και το τι κοινωνία εν τέλει θέλουμε. Πάνε όλα αυτά.

Και έρχομαι στο κρίσιμο μέρος. Συγγνώμη, κύριε Πρόεδρε, ζητάω πραγματικά την ανοχή σας. Πάω στο θέμα των πειθαρχικών, σε αυτό το απίστευτο πράγμα που φέρνετε με αυτό το νομοσχέδιο.

Ξέρετε, κύριε Υφυπουργέ, κύριε Παπαϊωάννου, ένας συνάδελφός μας και συνάδελφός σας από το Αριστοτέλειο Πανεπιστήμιο Θεσσαλονίκης έγραψε ένα πάρα πολύ ωραίο άρθρο στην Εφημερίδα των Συντακτών προχθές, ο κ. Σπύρος Αργυρόπουλος για τους αιώνιους φοιτητές. Διαβάστε το σας παρακαλώ. Θα σας διαφωτίσει, πριν έρθετε να νομοθετήσετε.

Έχει ακουστεί αυτό το αφήγημα των αιώνιων φοιτητών, που ακούει η κοινωνία και τι θεωρεί; Ότι στα πανεπιστήμια υπάρχουν αιώνιοι φοιτητές, οι οποίοι κάθονται, δεν κάνουν τίποτα και κατεβάζουν την ποιότητα και τα ποιοτικά χαρακτηριστικά των πανεπιστημίων.

Και με στατιστικές και με τα πορίσματα της ΕΛΣΤΑΤ και της Eurostat ο Σπύρος Αργυρόπουλος αναδεικνύει ότι τα ποιοτικά χαρακτηριστικά των πανεπιστημίων πέφτουν, από τη μηδενική χρηματοδότηση για έρευνα στο πανεπιστημιακό προσωπικό, στα μέλη ΔΕΠ, από την υποχρηματοδότηση κατά αναλογία με φοιτητές.

Και λέει ο Αργυρόπουλος, εάν διαγράψουμε όλους αυτούς τους φοιτητές, ξέρετε πόσο ανεβαίνει η Ελλάδα στη γενική κατάταξη του ΟΟΣΑ; Ανεβαίνει από την τριακοστή όγδοη θέση, την τελευταία-τελευταία, κάτω από την Τουρκία, κάτω από το Μεξικό, ανεβαίνει στην τριακοστή τέταρτη θέση. Φανταστείτε τι μεγάλη πρόοδος γίνεται στα πανεπιστήμια.

Γράφει επίσης -που είναι ντροπή για όλους μας και για σας, κύριε Παπαϊωάννου, που είσαστε πανεπιστημιακός- ότι ένας αναπληρωτής καθηγητής στα ελληνικά πανεπιστήμια πληρώνεται όσο πληρώνεται ένας υποψήφιος διδάκτορας στα γερμανικά πανεπιστήμια. Τo brain drain από πού προέρχεται; Θα κάνει ο άλλος διδακτορικό, θα έχει έρευνα κ.λπ. και θα έρθει στο ελληνικό πανεπιστήμιο; Για ποιον λόγο;

Ναι, κύριε Παπαϊωάννου. Δεν είναι πια το πανεπιστήμιο «και α και ου και ΔΑΠ ΝΔΦΚ». Πάρτε το απόφαση. Το πανεπιστήμιο έχει άλλες ανάγκες. Όταν δεν έχουμε εξασφαλίσει για τα μέλη ΔΕΠ, για το διοικητικό προσωπικό επίσης και για τους φοιτητές ταμεία, εκεί έχουμε τεράστιο πρόβλημα. Και τι ανακαλύψαμε; Οι φοιτητές είναι το μαύρο πρόβατο της κοινωνίας.

Εγώ θα μιλήσω κωδικοποιημένα γιατί δεν έχω χρόνο. Ο κύριος Πρόεδρος είναι πολύ ανεκτικός και τον ευχαριστώ.

Έχουμε φακέλωμα, ηλεκτρονικό φακέλωμα, έχουμε αντίστοιχη περίπτωση του προδικτατορικού «σπουδαστικού», επιτήρηση και ποινές για εγκλήματα, τα οποία δεν αποσαφηνίζονται πουθενά. Παρεμπόδιση και παραβατικότητα, πείτε μου τι σημαίνουν σε ένα πανεπιστήμιο. Άκουγα από τις επιτροπές το τι είπαν οι Εισηγητές και είπε ο κ. Συρίγος «Να τελειώνουμε με το ταμπού της Μεταπολίτευσης». Ξέρετε ποιο είναι το ταμπού της Μεταπολίτευσης;

Όταν μπαίναμε στα πανεπιστήμια τότε, είχαμε ένα μεγάλο όραμα -αυτό ήταν το πανεπιστήμιο-: Ν’ αλλάξουμε τον κόσμο. Αυτό έκανε το πανεπιστήμιο. Η ελευθερία, η γνώση και οι νέοι άνθρωποι είχαν τη δίψα ως συλλογικότητα να αλλάξουν τον κόσμο και είχαμε και συγκρουσιακές καταστάσεις μεταξύ μας φυσικά, γιατί αυτό είναι αυτή η ιδιαίτερη κοινότητα. Γι’ αυτό μπορεί να προχωρήσει η γνώση και η έρευνα, η περιέργεια, το πάθος για το άλλο, για ένα αύριο καλύτερο.

Είπε πολύ ωραία ο κ. Τσακαλώτος: Δεν θα πάει ένας νέος άνθρωπος να διαμαρτυρηθεί στο πανεπιστήμιό του, να κάνει συνελεύσεις για το τι γίνεται στον κόσμο; Εμείς παίζαμε ξύλο για το τι γινόταν στο Αφγανιστάν. Το θυμάμαι πάρα πολύ καλά. Παρόλα αυτά θριαμβεύσαμε.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

**ΠΡΟΕΔΡΕΥΩΝ (Γεώργιος Λαμπρούλης):** Ολοκληρώστε, κυρία συνάδελφε.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ξέρετε, κύριε Υπουργέ; Δεν ήμασταν άριστοι. Θέλαμε να κάνουμε άριστη την κοινωνία που ζούσαμε. Αυτό ήταν το μεγάλο μας όραμα. Αυτό το ταμπού θέλει να σπάσει αυτή η Δεξιά αυτής της εποχής. Γι’ αυτό τα έχει βάλει με τα παιδιά.

Και το πιο δραματικό από όλα είναι: Αφού έχετε βάλει–τα είπε ο Δελής, δεν θα τα επαναλάβω- τα πειθαρχικά στους εκπαιδευτικούς της δευτεροβάθμιας, το πιο δραματικό από όλα είναι ότι ενώ τα βάζετε με τους φοιτητές, τους καθηγητές -φακέλωμα, επιτήρηση, εισαγγελέας θα γινόσασταν εσείς, ανακρίτρια, πάει το αυτοδιοίκητο- ενώ, λοιπόν, το πανεπιστήμιο κλειδαμπαρώνεται, φέρνετε τα Νομικά Πρόσωπα Πανεπιστημιακής Εκπαίδευσης.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

**ΠΡΟΕΔΡΕΥΩΝ (Γεώργιος Λαμπρούλης):** Παρακαλώ, κυρία Αναγνωστοπούλου.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Είναι ντροπή. Είναι ντροπή να τους αφήνετε. Εκτός του ότι παραβιάσατε το Σύνταγμα, σε αυτή τη νέα γενιά λέτε ότι μπορείτε να κάνετε ό,τι θέλετε, αλλά μπορείτε να παραβιάζετε, να κάνετε οτιδήποτε αρκεί να μη χαλάτε το αφήγημα και τώρα ούτε καν τα κριτήρια που βάλατε εσείς και από την άλλη μεριά δεν έχουν και καμία ποινική δίωξη αυτοί οι οποίοι θα παραβαίνουν -δηλαδή η ΕΘΑΑΕ και ο ΕΟΠΠΕΠ- αυτά τα ίδια κριτήρια.

Άξιος ο μισθός σας. Εμείς όμως δεν θα το αφήσουμε έτσι.

Ευχαριστώ.

(Χειροκροτήματα από την πτέρυγα της Νέας Αριστεράς

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε. Τον λόγο έχει τώρα ο κ. Δημήτριος Κούβελας από τη Νέα Δημοκρατία.

**ΔΗΜΗΤΡΙΟΣ ΚΟΥΒΕΛΑΣ:** Σας ευχαριστώ πολύ, κύριε Πρόεδρε.

Κυρία Υπουργέ, κύριοι Υπουργοί, κυρίες και κύριοι Βουλευτές, κυρία Πρόεδρε αυτό το ζήτημα με τους χρόνους θα πρέπει να το δούμε κάπως, γιατί όλοι έχουμε σημαντικά και ενδιαφέροντα να εισφέρουμε στη συζήτηση, αλλά πρέπει να νιώθουμε και την αίσθηση του χρόνου και προπάντων να δείχνουμε σεβασμό και στους άλλους συναδέλφους.

Στο πολυνομοσχέδιο του Υπουργείου Υγείας που συζητούμε σήμερα βλέπουμε ευρύ πεδίο εφαρμογής, αλλά με σαφή θεσμικό προσανατολισμό.

**ΠΡΟΕΔΡΕΥΩΝ (Γεώργιος Λαμπρούλης):** Για τα Πρακτικά και μόνο διορθώνω ότι το νομοσχέδιο είναι του Υπουργείου Παιδείας όχι Υγείας. Συγγνώμη για τη διακοπή. Συνεχίστε παρακαλώ

**ΧΡΗΣΤΟΣ ΓΙΑΝΝΟΥΛΗΣ:** Είναι ασθενές το νομοσχέδιο, αλλά είναι Παιδείας.

**ΔΗΜΗΤΡΙΟΣ ΚΟΥΒΕΛΑΣ:** Πρόκειται για ένα νομοσχέδιο που δεν περιορίζεται στη διευθέτηση τεχνικών θεμάτων, αλλά απαντά με πολιτική βούληση σε ζητήματα ιστορικά, κοινωνικά και λειτουργικά που χρόνιζαν. Είναι η έμπρακτη απόδειξη ότι η πολιτεία μπορεί να λειτουργήσει συνθετικά, να στηρίξει την Ορθοδοξία με σεβασμό στο Σύνταγμα, να εγγυηθεί τη θρησκευτική ελευθερία για όλους τους πολίτες, να προστατεύσει τα πανεπιστήμια από τη βία, να αποκαταστήσει την κανονικότητα στον αθλητισμό, να ενισχύσει προπάντων ουσιαστικά τη δημόσια εκπαίδευση. Δεν πρόκειται για δέσμη αποσπασματικών διατάξεων, αλλά για μια νομοθετική παρέμβαση με θεσμικό βάθος και εθνική συνείδηση.

Η σύσταση του Νομικού Προσώπου Δημοσίου Δικαίου για την Ιερά Μονή του Αγίου Όρους στην Ελλάδα είναι μια ιστορική πράξη θεσμικής αποκατάστασης. Η διοίκηση του νέου νομικού προσώπου θα ασκείται κατά πλειοψηφία από μέλη της ίδιας της ιεράς αδελφότητας εξασφαλίζοντας αυτονομία, συνέχεια και ουσιαστική εκπροσώπηση. Είναι μια παρέμβαση που ενισχύει την Ορθοδοξία στον ευρύτερο χώρο της Ανατολής σε μια περίοδο ιδιαίτερα ταραγμένη.

Τώρα στο πιο πολυσυζητημένο, όπως φάνηκε, κεφάλαιο του νομοσχεδίου για την προστασία της ακαδημαϊκής ελευθερίας και την αντιμετώπιση της βίας στα πανεπιστήμια, ας ξαναπούμε τα πράγματα με το όνομά τους. Δεν μπορεί η ανομία να συγκαλύπτεται πίσω από δήθεν δικαιώματα και ελευθερίες. Δεν μπορεί περιθωριακές ομάδες να κρατούν όμηρο τις πανεπιστημιακές κοινότητες.

Το άρθρο 168 του Ποινικού Κώδικα διευρύνεται, ώστε να καλύπτεται ρητά και η λειτουργία των Ανώτατων Εκπαιδευτικών Ιδρυμάτων και προβλέπονται αυστηρότερες ποινές ακόμη και σε βαθμό κακουργήματος όταν οργανωμένες ομάδες προκαλούν βία ή σωματικές βλάβες.

Με το νέο άρθρο 168α δίνεται η δυνατότητα στον εισαγγελέα με ειδικά αιτιολογημένη διάταξή του να απαγορεύσει την είσοδο στους πανεπιστημιακούς χώρους σε φοιτητές που έχουν παραπεμφθεί. Θεσπίζονται αυτοδίκαιες κυρώσεις, όπως η άμεση αναστολή της φοιτητικής ιδιότητας και η οριστική διαγραφή σε περιπτώσεις βαριάς ποινικής καταδίκης. Καθιερώνεται, επίσης, ενιαίο πειθαρχικό συμβούλιο ανά ίδρυμα και τα όργανα του πανεπιστημίου προφανώς υποχρεούνται να εφαρμόζουν τον νόμο. Καθιερώνεται διαδικασία ταχείας αποτίμησης φθορών στα πανεπιστήμια και επιτέλους καταλογισμός στους υπαίτιους: Όχι άλλες ζημιές σε βάρος του Έλληνα φορολογούμενου χωρίς ευθύνη.

Ακούστηκε ότι με τον τρόπο αυτό δήθεν ποινικοποιείται η διαμαρτυρία. Αντιθέτως, πρόκειται για την αυτονόητη υποχρέωση της πολιτείας να προστατεύσει το δημόσιο πανεπιστήμιο, την ελεύθερη διδασκαλία, τη σωματική ακεραιότητα των μελών της ακαδημαϊκής κοινότητας και των αληθινών φοιτητών, δηλαδή των παιδιών μας.

Πρόκειται για λύτρωση της δημοκρατίας μας, κυρίες και κύριοι συνάδελφοι. Δεν είναι το κράτος εχθρός της ελευθερίας. Η βία είναι εχθρός της δημοκρατίας. Αν κάποιοι είναι με τη βαριοπούλα, εμείς παραμένουμε με τη βιβλιοθήκη για να θυμίσω τα περιστατικά που σόκαραν όλους μας και συνέβησαν στο Αριστοτέλειο Πανεπιστήμιο της Θεσσαλονίκης. Η λογική πρέπει να επικρατήσει και να αφήσει έξω από τα πανεπιστήμια τους καταληψίες, τους μπαχαλάκηδες και τους μηδενιστές. Το μέλλον των παιδιών μας είναι αδιαπραγμάτευτο και δεν παίζουμε με θέματα παιδείας.

Το νομοσχέδιο προχωρά και σε σημαντικές παρεμβάσεις στον αθλητισμό. Αντιμετωπίζει παθογένειες δεκαετιών στον ερασιτεχνικό και επαγγελματικό αθλητισμό. Θεσπίζονται επιτροπές δεοντολογίας για όλες τις ομοσπονδίες. Εφαρμόζεται ενιαίος κανονισμός ασφαλείας και για ερασιτεχνικές ομάδες. Αυξάνονται οι λέσχες φιλάθλων σε μεγάλες περιφέρειες. Προβλέπεται η επιβολή ποινικών κυρώσεων και χρηματικών κυρώσεων σε φυσικά πρόσωπα με θεσμικό ρόλο, προκειμένου να αποθαρρυνθούν ακραίες ή προκλητικές συμπεριφορές που υποκινούν τη βία.

Στο νομοσχέδιο περιλαμβάνονται σημαντικές διατάξεις και για την πρωτοβάθμια και δευτεροβάθμια εκπαίδευση με πραγματική ευαισθησία και έμφαση στην ειδική αγωγή και στις ειδικές εκπαιδευτικές ανάγκες. Συστήνονται επτακόσιες νέες οργανικές θέσεις ειδικού εκπαιδευτικού και βοηθητικού προσωπικού για τα ΚΕΔΑΣΥ, ενώ παράλληλα αναβαθμίζονται αυτά τεχνολογικά με στόχο τη μείωση του χρόνου αναμονής για τη διάγνωση. Προχωράμε στη δημιουργία εξακοσίων σχολικών δικτύων εκπαιδευτικής υποστήριξης με ψυχολόγους και κοινωνικούς λειτουργούς, καλύπτοντας πάνω από πέντε χιλιάδες επτακόσιες σχολικές μονάδες. Τέλος, επιχειρείται ουσιαστική ενίσχυση στον θεσμό του σχολικού νοσηλευτή περιορίζοντας όσο γίνεται πρακτικές δυσκολίες.

Κυρία Υπουργέ, είχα θέσει με επίκαιρη ερώτησή μου την ανάγκη εξαίρεσης των φοιτητών με αναπηρία από το όριο φοίτησης ν+2 και ζήτησα να υπάρξει καθολική νομοθετική ρύθμιση. Η ηγεσία του Υπουργείου σας δια στόματος του αρμόδιου Υφυπουργού δεσμεύτηκε πως θα εξετάσει λύσεις και πράγματι σήμερα αυτό υλοποιείται. Είναι πολύ σημαντικό οι φοιτητές με αναπηρία που ζήτησαν μια ακόμη ευκαιρία να βλέπουν την πολιτεία δίπλα τους να τους την παρέχει. Αυτά είναι μέτρα δικαιοσύνης και ανθρωπιάς για ισότιμη πρόσβαση στη γνώση.

Έρχομαι στη σημαντική τροπολογία του Υπουργείου Οικονομικών για ένα ζήτημα που είχα θέσει τόσο στον Υπουργό των Οικονομικών όσο και στον Υπουργό Αθλητισμού.

Με τη ρύθμιση που εισάγεται αίρεται ένας άδικος περιορισμός που απέκλειε από τον εξωδικαστικό μηχανισμό ρύθμισης οφειλών τα μη κερδοσκοπικά αθλητικά σωματεία που διαθέτουν ιδιόκτητο γήπεδο. Πλέον με τη ρύθμιση αυτή τα ερασιτεχνικά σωματεία της χώρας δεν εγκλωβίζονται στα χρέη τους, αλλά αποκτούν τη δυνατότητα να ρυθμίσουν τις οφειλές τους, το δημόσιο να μπορεί να εισπράξει χρήματα και αυτά τα σωματεία να συνεχίσουν απρόσκοπτα την αθλητική δράση τους. Αυτή η ουσιαστική παρέμβαση συμβάλλει στην οικονομική βιωσιμότητα και εξυγίανση των συλλόγων και δίνει την ευκαιρία στον ιστορικό ερασιτέχνη Άρη Θεσσαλονίκης να γυρίσει σελίδα.

Το νομοσχέδιο αυτό είναι μια ακόμη συνεκτική ρύθμιση σειράς θεμάτων αρμοδιότητας του Υπουργείου Παιδείας, Θρησκευμάτων και Αθλητισμού. Το στηρίζουμε γιατί το αύριο χτίζεται με αποφάσεις και όχι με υπεκφυγές, ιδίως για την παιδεία, κυρίες και κύριοι Βουλευτές, που όπως έχει πει και ο Νέλσον Μαντέλα, είναι το πιο ισχυρό όπλο που μπορείς να χρησιμοποιήσεις για να αλλάξεις τον κόσμο.

Στηρίζουμε αυτό το νομοσχέδιο και σας ευχαριστώ πολύ για την προσοχή σας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Θα ανακοινώσω κάτι στους συναδέλφους, γιατί έρχονται ερωτήματα για το πότε και εάν θα τελειώσουμε απόψε το νομοσχέδιο. Στόχος είναι να λήξουμε στο νούμερο 40 από τους εγγεγραμμένους Βουλευτές. Αύριο το πρωί η έναρξη της συνεδρίασης θα είναι στις 9.00΄ και η ονομαστική ψηφοφορία στις 12.00΄.

Η Υπουργός Παιδείας, Θρησκευμάτων και Αθλητισμού κ. Ζαχαράκη έχει τον λόγο.

**ΣΟΦΙΑ ΖΑΧΑΡΑΚΗ** **(Υπουργός Παιδείας, Θρησκευμάτων και Αθλητισμού):** Επειδή πράγματι το νομοσχέδιο έχει πάρα πολλά αντικείμενα και υπήρχε και παραδοχή μέσα στην Επιτροπή ότι η μέριμνά μας θα είναι και προτεραιότητα, την επόμενη φορά το επόμενο νομοσχέδιό μας να είναι πιο καθαρό, έτσι ώστε να μπορούμε να το μελετήσουμε καλύτερα. Μάλιστα έγινε -και οφείλω να το πω σε όλους, ευχαριστώντας πάρα πολύ και τον Αναπληρωτή Υπουργό και τους Υφυπουργούς και όλη την ομάδα των Γενικών Γραμματέων και των συναδέλφων- μια μεγάλη προσπάθεια, καθώς ευρισκόμενες και ευρισκόμενοι στο Υπουργείο προς το τέλος Μαρτίου και εν εξελίξει πολλών πραγμάτων και για την έναρξη της χρονιάς, αλλά και πολλών εκτάκτων συγκυριών, προφανώς υπάρχει παραδοχή μεγάλου όγκου αυτήν τη στιγμή και αδυναμίας πολλές φορές να καλύψουμε και το σύνολο του αντικειμένου με την αναλυτική διάθεση που θα του έπρεπε, γιατί περιέχει σημαντικά πράγματα.

Πριν αναφέρω τις τροπολογίες και τις νομοτεχνικές τις οποίες είχατε αναδείξει και θα κάνουμε πράξη, πράγματα που έχουν προταθεί και από την Αντιπολίτευση και ζητήματα που ετέθησαν και από τους φορείς, θα κάνω μια ιδιαίτερη αναφορά σ’ ένα ζήτημα, ένα από τα θέματα τα οποία το νομοσχέδιο πραγματεύεται. Είναι η διασφάλιση της ύπαρξης της Ιεράς Μονής Σινά. Ίσως ήταν και το μοναδικό θέμα το οποίο έχω παρακολουθήσει τις Επιτροπές που πρέπει να πω ότι μας ένωνε όλους. Ήταν ένα σημείο ενότητος. Όλα τα κόμματα της Ελληνικής Βουλής, γυναίκες και άντρες Βουλευτές -με τον τρόπο του ο καθένας ούτως ή άλλως αντιλαμβάνεται την ηθική και πολιτική του ευθύνη- συνεισέφεραν στην εθνική προσπάθεια και σε όλο τον δημόσιο διάλογο ο οποίος έγινε με τρόπο θετικό.

Το σύνηθες λοιπόν είναι να βλέπουμε την Εκκλησία πολλές φορές να είναι ενωμένη ή τουλάχιστον να φαίνεται ότι είναι ενωμένη και την Εθνική Αντιπροσωπεία να μην είναι. Το έχουμε ζήσει, νομίζω ότι το ζούμε και σήμερα έντονα. Είναι η πρώτη φορά λοιπόν που βλέπουμε το πρωτόγνωρο, η Εθνική Αντιπροσωπεία να παραμένει ενωμένη, παρά τις απόψεις που μπορεί να ακούστηκαν σήμερα και η Εκκλησία να βλέπουμε να χαρακτηρίζεται δυστυχώς από διχόνοια ως προς το συγκεκριμένο θέμα, τουλάχιστον σύμφωνα με τα πρόσφατα δεδομένα. Και πότε σπαράσσεται; Ακριβώς τη στιγμή της υπέρτατης προσπάθειας της Εθνικής Αντιπροσωπείας να εκδηλώσει την ενότητά της -πράγμα που, όπως είπαμε, δεν είναι ιδιαίτερα εύκολο-, ώστε να ενισχυθούν τα επιχειρήματα της χώρας μας. Είναι εθνική προσπάθεια προς όφελος της Ιεράς Μονής Σινά.

Το κρίσιμο ερώτημα είναι αν η Εθνική Αντιπροσωπεία θα παραμείνει ενωμένη ή αν θα μεταφέρει στο εσωτερικό της αυτήν την κρίσιμη στιγμή της εθνικής προσπάθειας τη διχόνοια που δυστυχώς επικράτησε -και δεν έχει κάποιο νόημα να το κρύψουμε, γιατί αυτό ούτως η άλλως έχει ανακοινωθεί- εντός της Ιεράς Σιναϊτικής Αδελφότητας.

Με όσα ακούω και διαβάζω από χθες, αλλά και από ερωτήματα που τέθηκαν από τους συναδέλφους –καλοπροαίρετα, είμαι σίγουρη ότι τέθηκαν με καλή προαίρεση- αισθάνομαι ότι αυτό το οποίο ζητείται από την Εθνική Αντιπροσωπεία είναι να υποκαταστήσει τα εκκλησιαστικά δικαστήρια και να αποφασίσει για τη νομιμότητα και την κανονικότητα των εσωτερικών διαδικασιών της Ιεράς Μονής Σινά. Τα ζητήματα αυτά είναι θέματα της Εκκλησίας, γιατί αφορούν τον πυρήνα της θρησκευτικής ελευθερίας. Δεν είναι ζητήματα ούτε της Κυβέρνησης ούτε της Εθνικής Αντιπροσωπείας και δεν πρέπει εμείς ούτε οποιοσδήποτε άλλος -εκτός και αν θέλει- να εμπλακεί. Πρέπει να λυθούν από τους ιδίους.

Οφείλω όμως να ενημερώσω τη Βουλή για σημαντικά πράγματα που νομίζω ότι θα βαρύνουν ιδιαίτερα και στην κρίση σας, ορισμένα γεγονότα και διαδικασίες.

Το πρώτο και κύριο ερώτημα είναι ποιος είναι ο θεσμικός συνομιλητής για οποιονδήποτε θέλει να συνομιλήσει με την Ιερά Μονή Σινά. Η απάντηση είναι μία. Είναι ο Αρχιεπίσκοπος Σιναίου και καθηγούμενος της Ελληνορθόδοξης Ιεράς Βασιλικής Αυτόνομης Μονής Αγίας Αικατερίνης του Αγίου και Θεοβαδίστου Όρους Σινά και κανείς άλλος, εκτός αν κάποιος θέλει να εμπλακεί στα εσωτερικά ζητήματα της Ιεράς Μονής. Πώς εκλέγεται ο Αρχιεπίσκοπος; Σύμφωνα με τους ιερούς κανόνες και τους θεμελιώδεις κανονισμούς. Παρεμπιπτόντως, ποιος έγραψε τους περίφημους θεμελιώδεις κανονισμούς; Ο Αρχιεπίσκοπος Σιναίου Δαμιανός.

Η Κυβέρνηση, όπως και κάθε κυβέρνηση από το 1973 και εξής, όταν συνομιλεί με την Ιερά Μονή Σινά, συνομιλεί με τον Αρχιεπίσκοπο Σιναίου Δαμιανό, γιατί καμία κυβέρνηση δεν ήθελε και δεν έπρεπε ούτως ή άλλως να θέλει να εμπλακεί στα εσωτερικά ζητήματα της Ιεράς Μονής. Αντίστοιχα, όταν μιλάμε με την Εκκλησία της Ελλάδος, μιλάμε με τον Αρχιεπίσκοπο ο οποίος είναι Πρόεδρος της Ιεράς Συνόδου ή όταν συνομιλούμε με το Οικουμενικό Πατριαρχείο, συνομιλούμε με τον Οικουμενικό Πατριάρχη. Φαντάζομαι ότι το ίδιο κάνουν και όλοι όσοι θέλουν τις συζητήσεις και δεν ζητούν κάθε φορά από τον Αρχιεπίσκοπο Αθηνών ή τον Οικουμενικό Πατριάρχη να προσκομίζουν πρακτικά ή εξουσιοδοτήσεις ότι όντως έχουν δικαίωμα να ομιλούν εξ ονόματος των θεσμών που εκπροσωπούν.

Γι’ αυτό λοιπόν είναι και θεμελιώδες λάθος να αναπαράγεται εντός του Κοινοβουλίου οποιοδήποτε επιχείρημα και λογική μάς εμπλέκει σε μια συζήτηση περί νομιμότητος ή νομιμοποίησης αυτήν τη στιγμή του Σεβασμιότατου Αρχιεπισκόπου Σιναίου Δαμιανού, γιατί αν αυτή η συζήτηση γίνει γι’ αυτό το Κοινοβούλιο, γιατί να μη γίνει και σε κάποιο άλλο, γιατί να μην ανοίξει και κάποιο άλλο κεφάλαιο; Μην ανοίγουμε κερκόπορτες, γιατί πάντοτε θα υπάρχει κάποιος πρόθυμος να τις διαβεί.

Γι’ αυτό και η δήλωση του Προέδρου, του Αρχηγού της Αξιωματικής Αντιπολίτευσης περί υπόσχεσης ότι θα τηρήσει αυτό ακριβώς, την υπόσχεση την οποία έδωσε για τους νόμιμους εκπροσώπους της Ιεράς Μονής Σινά, είναι εξαιρετικά χρήσιμη δήλωση για την εθνική προσπάθεια. Το ανακοινωθέν του Σεβασμιότατου Αρχιεπισκόπου Δαμιανού είναι σαφές και δεν αφήνει καμία αμφιβολία ότι αυτός είναι ο νόμιμος και κανονικός Αρχιεπίσκοπος Σιναίου και καθηγούμενος της Ιεράς Μονής Σινά. Από εκεί και πέρα ο καθένας αναμετράται με τις ευθύνες του και βέβαια τις ευθύνες απέναντι σε δεκαπέντε αιώνες ιστορίας της Ιεράς Μονής Σινά.

Ακριβώς λοιπόν επειδή δεν επιθυμούμε και δεν πρέπει να εμπλακούμε σε εσωτερικά ζητήματα της Ιεράς Μονής και σε καμία περίπτωση αυτήν την κρίσιμη ώρα δεν πρέπει να συμβάλουμε ούτε κατ’ ελάχιστον στην απονομιμοποίηση του Αρχιεπισκόπου Σιναίου Δαμιανού, αποκλείεται κάθε απόσυρση για επανεξέταση ενός νομοσχεδίου στο οποίο έχουμε δηλώσει ούτως η άλλως δημόσια -θα έλεγα- τη συμφωνία μας και παραπάνω του ενός κόμματος και νομίζω ότι από την αρχή έχω κάνει σαφές ότι αυτό είναι ιδιαίτερα θετικό πράγμα.

Η Αντιπολίτευση άσκησε έντονη κριτική σε δύο σημεία. Το πρώτο είναι ότι το νομοσχέδιο δεν αποτελεί τη λύση στο πρόβλημα που ανέκυψε με την Ιερά Μονή Σινά και το δεύτερο είναι ότι αργήσαμε πάρα πολύ να το φέρουμε στη Βουλή, ενώ πράγματι είχε παρουσιαστεί στο Υπουργικό Συμβούλιο τον Φεβρουάριο.

Πράγματι το νομοσχέδιο είναι πολύ σημαντικό, πρωτόγνωρο και ιστορικό βήμα, αλλά δεν λύνει το θέμα που ανέκυψε με την Ιερά Μονή Σινά στην Αίγυπτο. Και γιατί δεν το λύνει; Διότι πάρα πολύ απλά δεν θα μπορούσε να το λύσει. Δεν δημιουργούμε μια δεύτερη Ιερά Μονή Σινά στην Ελλάδα και δεν εμπλεκόμαστε καθόλου στη δικαιϊκή τάξη ενός άλλου κράτους. Η Ιερά Μονή Σινά εδρεύει στην Αίγυπτο και η νομική της προσωπικότητα είναι θέμα του αιγυπτιακού δικαίου.

Όμως όπως ξέρουμε πάρα πολύ καλά η Ιερά Μονή Σινά δεν έχει νομική προσωπικότητα στην Αίγυπτο και η ικανοποίηση αυτού του αιτήματος είναι πολύ σημαντική παράμετρος της συνολικής λύσης. Είναι ο μίτος της Αριάδνης. Είναι εξίσου σαφές ότι η αναγνώριση νομικής προσωπικότητας στην εκπροσώπηση της Ιεράς Μονής στην Ελλάδα βοηθά την ελληνική θέση. Αλλά μέχρι εκεί. Και επειδή ακριβώς δεν ιδρύουμε ιερά μονή αλλά ένα νομικό πρόσωπο δημοσίου δικαίου στο οποίο η Ιερά Σιναϊτική Αδελφότητα μπορεί να αναθέτει ή και να μην αναθέτει κάθε φορά την εκπροσώπηση της στην Ελλάδα, στο διοικητικό της συμβούλιο μετέχουν δύο λαϊκοί τους οποίους προτείνει η Ιερά Σιναϊτική Αδελφότητα. Το επαναλαμβάνω και πραγματικά προσέξτε το, αναδείξτε το αυτό ως θέμα γιατί είναι λαϊκοί και όχι κληρικοί, γιατί ξαναλέω δεν ιδρύουμε μια μονή, ένα μοναστήρι αλλά ένα νομικό πρόσωπο δημοσίου δικαίου.

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής, κ. ΒΑΣΙΛΕΙΟΣ ΒΙΛΙΑΡΔΟΣ)

Όλο το νομοσχέδιο, όλο το νομοθέτημα για το νομικό πρόσωπο δημοσίου δικαίου διαπνέεται από την αρχή ότι τίποτα δεν μπορεί να γίνει χωρίς την εντολή ή την έγκριση της Ιεράς Σιναϊτικής Αδελφότητας. Ακούω κριτική, την οποία σημειώνω, περί υπερεξουσιών του Υπουργού, της Υπουργού Παιδείας, Θρησκευμάτων και Αθλητισμού. Δεν υπάρχει καμία υπερεξουσία. Ολόκληρη η λειτουργία του νομικού προσώπου δημοσίου δικαίου -και σωστά- βασίζεται στη θέληση της Ιεράς Σιναϊτικής αδελφότητας για να το χρησιμοποιήσει ή όχι. Και έχει την ελευθερία να το πράξει. Και έχει και την ευθύνη ούτως η άλλως για ό,τι πράττει. Και τονίζω ξανά ότι η ευθύνη δεν είναι στο πρόσωπο του εκάστοτε αρχιεπισκόπου Σιναίου αλλά στην Ιερά Σιναϊτική Αδελφότητα.

Πάμε στο δεύτερο σημείο στο οποίο έγινε η κριτική. Το αίτημα για τη σύσταση νομικού προσώπου δημοσίου δικαίου με σκοπό την απόκτηση νομικής υπόστασης εκπροσώπησης της Ιεράς Μονής Σινά υποβλήθηκε από τον Αρχιεπίσκοπο Σινά για πρώτη φορά στο Υπουργείο Παιδείας τον Ιούλιο του 2022. Όπως και ο ίδιος ο αρχιεπίσκοπος Σιναίου είχε πει, στις 24 Μαΐου του 2024 ενημέρωσε λεπτομερώς την Ιερά Σιναϊτική Αδελφότητα για την σκοπιμότητα της σύστασης του εν λόγω νομικού προσώπου δημοσίου δικαίου στην Αθήνα ώστε η εκπροσώπηση της Μονής να αποκτήσει νομική υπόσταση. Ενημέρωσε, επίσης και για την αρχιτεκτονική του σχεδίου το οποίο θα ζητούσε από τα κόμματα και από την Κυβέρνηση. Η Ιερά Σιναϊτική Αδελφότητα επικρότησε το σχέδιο και έδωσε την πλήρη συγκατάθεση στον Αρχιεπίσκοπο. Στις 26 Φεβρουαρίου του 2025 παρουσιάστηκε στο Υπουργικό Συμβούλιο, ακριβώς όπως είπα νωρίτερα, το νομοσχέδιο που ικανοποιούσε το εν λόγω αίτημα. Στις 28 Μαΐου 2025 εκδόθηκε η απόφαση του εφετείου της Ισμαηλίας. Το νομοσχέδιο τελικά βγήκε σε δημόσια διαβούλευση στις 8 Ιουλίου 2025 όπου και παρέμεινε τις ημέρες που έμεινε και το υπόλοιπο σε μέριμνες και πρόνοιες νομοσχέδιο, στις 22 Ιουλίου.

Ας δεχτούμε λοιπόν ότι αργήσαμε. Ας κάνουμε αυτή την παραδοχή. Δεν μπορούμε να δεχτούμε όμως ότι όλο αυτό το χρονικό διάστημα, διάστημα τριών ετών που περίσσεψαν οι συζητήσεις, κανείς δεν είχε πληροφορηθεί τίποτα και τα νέα του αρχιεπισκόπου Σιναίου, όπως έφτασαν έτσι στην Αίγυπτο όταν τελείωσε η διαβούλευση, όταν ο αρχιεπίσκοπος ευχαρίστησε την Ελληνική Κυβέρνηση για την κατάθεση του νομοσχεδίου.

Κυρίες και κύριοι, συνάδελφοι γνωρίζετε πολύ καλά ότι ελληνοαιγυπτιακές σχέσεις πέρασαν μια πρωτόγνωρη κρίση εξαιτίας της υπόθεσης της Ιεράς Μονής Σινά. Η Κυβέρνηση πραγματικά κατέβαλε κόστος που δεν της αναλογεί για να αντιμετωπίσει χρόνιες παθογένειες και προβλήματα της Ιεράς Μονής Σινά. Δεν είναι ευθύνη αυτής της Κυβέρνησης ότι η Ιερά Μονή Σινά δεν έχει νομική προσωπικότητα στην Αίγυπτο ή ότι δεν έχει διασφαλίσει τη συνέχεια μέσω αδειών της διαμονής και υπηκοοτήτων. Ούτε ποτέ της ζητήθηκε βοήθεια από την ίδια την Ιερά Μονή Σινά, ούτε είχε και εμπλοκή στη νομική υποστήριξη της Ιεράς Μονής κατά την αντιδικία της με το αιγυπτιακό δημόσιο. Πότε ενεπλάκη η Κυβέρνηση; Όταν η φωτιά πλέον απειλούσε πολύ κοντά το μοναστήρι και τότε της ζητήθηκε. Και τότε βέβαια δόθηκε. Το έκανε γιατί αυτό είναι εθνικό καθήκον. Είναι καθήκον της κάθε ελληνικής κυβέρνησης. Και το έκανε με την ομόθυμη υποστήριξη των κομμάτων του ελληνικού λαού, της Εκκλησίας Ελλάδος και των πρεσβυγενών πατριαρχείων. Όλοι υποστήριξαν τον αγώνα της και τον χαιρέτησαν με την κατάθεση του συγκεκριμένου νομοσχεδίου.

Θέλω να σας πω ότι σήμερα εδώ είναι στα θεωρεία μας και μας παρακολουθεί ο σεβασμιότατος Αρχιεπίσκοπος Σιναίου Δαμιανός. Βρίσκεται εδώ. Τον χαιρετίζω. Πάνω του βαραίνουν 91 χρόνια. Και από αυτά, τα 61 χρόνια, υπηρετεί την Ιερά Μονή Σινά. Θέλω, λοιπόν, να τον κοιτάξω στα μάτια και να πω δυο φράσεις. Σε λίγες ώρες το σχέδιο νόμου με τη θετική ψήφο περισσοτέρων του ενός κόμματος, ελπίζω -και έτσι θα γίνει- θα είναι νόμος του κράτους και θα είμαστε πιστές και πιστοί στην υπόσχεσή μας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κυρία Υπουργό.

**ΑΛΕΞΑΝΔΡΟΣ ΚΑΖΑΜΙΑΣ:** Κύριε Πρόεδρε, θα ήθελα τον λόγο για μια παρέμβαση.

**ΠΡΟΕΔΡΕΥΩΝ (Βασίλειος Βιλιάρδος):** Βεβαίως. Παρακαλώ, έχετε τον λόγο.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Σε σχέση με όσα είπε η κυρία Υπουργός μόλις τώρα για την Ιερά Μονή Σινά θέλω να κάνω δύο βασικές παρατηρήσεις ξεκινώντας όμως από ένα προοίμιο. Εγώ είμαι ο μόνος Βουλευτής Έλληνας από την Αίγυπτο και έχω φοιτήσει στα εκπαιδευτήρια που διοικούνται από την Ιερά Μονή Σινά στην Αμπέτειο Σχολή τη δεκαετία του 1980. Τον Αρχιεπίσκοπο Σιναίου, ο οποίος βρίσκεται εδώ σήμερα και παρακολουθεί τη συνεδρίαση, τον καλωσορίζω και τον γνωρίζω από τα παιδικά μου χρόνια.

Οι δύο παρατηρήσεις που ήθελα να κάνω αναφορικά με τα όσα είπατε, κυρία Υπουργέ είναι η εξής. Είπατε ότι δεν είναι ευθύνη της Κυβέρνησης ότι η Ιερά Μονή Σινά δεν είχε ως τώρα και δεν έχει μάλλον νομική κάλυψη, νομική προσωπικότητα στην Αίγυπτο. Αυτό είναι μία στάση την οποία δυστυχώς άνθρωποι όπως εγώ από τον ελληνισμό της Αιγύπτου την ακούμε πολύ συχνά και φοβάμαι ότι τα πράγματα είναι πιο σύνθετα.

Το ελληνικό κράτος έχει διαχρονικές ευθύνες για το ότι φτάσαμε εδώ και θα έπρεπε να τις αναγνωρίσετε. Είναι γνωστό στις διπλωματικές αρχές της χώρας που βρίσκονται στην Αίγυπτο από πάρα πολύ παλιά ότι αυτό είναι ένα ζήτημα. Οι διπλωματικές αρχές επίσης είναι σε πάρα πολύ στενή επαφή όχι μόνο με την Ιερά Μονή Σινά αλλά και με τα σχολεία της Ιεράς Μονής Σινά στο Κάιρο σε τακτική βάση και γνωρίζουν και τη σημασία και τον ρόλο της μονής στις ελληνικές παροικίες. Επειδή δίνεται αυτή η αίσθηση στις συζητήσεις που κάνουμε εδώ, η Ιερά Μονή δεν είναι μόνο η μονή που γνωρίζουμε και που έχει ιστορία 15 αιώνων στο Σινά το ίδιο. Έχει ευρύτερο ρόλο στην ελληνική παροικία στην Αίγυπτο και ο ρόλος αυτός είναι κρίσιμος δεδομένου ότι διοικεί το σημαντικότερο ελληνικό σχολείο στο Κάιρο εδώ και 160 και πλέον χρόνια. Το σημείο, λοιπόν, που θέλω να υπογραμμίσω εδώ είναι ότι αυτές οι ευθύνες είναι διαχρονικές και θα πρέπει όλοι να έχουμε, αν θέλετε, πιο αυτοκριτική στάση. Όλοι όσοι κυβέρνησαν εννοώ, γιατί εμείς δεν κυβερνήσαμε. Αλλά όλοι όσοι κυβέρνησαν θα πρέπει να έχουν πιο αυτοκριτική στάση όταν μιλούν γι’ αυτό το παρελθόν και γι’ αυτή την ιστορία διότι γνωρίζαμε και θα έπρεπε να είχαμε φροντίσει, όπως λέει και ο ποιητής. Θα έπρεπε να είχαμε μεριμνήσει προτού φτάσουμε εδώ.

Το δεύτερο σημείο που θέσατε και το είπατε με ειλικρίνεια είναι ότι οι ρυθμίσεις του νομοσχεδίου για την Ιερά Μονή Σινά δεν λύνουν το πρόβλημα. Και όμως τις παρουσιάσατε ως ρυθμίσεις οι οποίες είναι ιδιαιτέρως σημαντικές. Δεν θέλω να μειώσω τη σημασία τους. Βοηθούν αλλά από μόνες τους πράγματι δεν λύνουν το πρόβλημα. Και θα περιμέναμε να τις παρουσιάσει η Κυβέρνηση μέσα στο πλαίσιο μιας ευρύτερης στρατηγικής για την αντιμετώπιση του προβλήματος. Και αυτό το πράγμα δεν το ακούμε.

Έχετε δεχθεί σφοδρή κριτική, πρέπει να πω, από την αντιπολίτευση γενικότερα και από τα κόμματα της αντιπολίτευσης. Εγώ ο ίδιος κατέθεσα και συζήτησα επίκαιρη ερώτηση με τον πρώην Υφυπουργό Εξωτερικών για το θέμα αυτό πριν από μερικές βδομάδες υπογραμμίζοντας το γεγονός ότι η ελληνική διπλωματία αιφνιδιάστηκε από τη στάση του αιγυπτιακού κράτους και την απόφαση του εφετείου της Ισμαηλίας όταν αυτή βγήκε και αμφισβήτησε το ιδιοκτησιακό καθεστώς της Μονής Σινά.

 Τώρα αυτά που μας λέτε δείχνουν ότι πάλι η Κυβέρνηση δεν διαθέτει μια συγκροτημένη στρατηγική. Αυτό είναι ένα βήμα που έπρεπε να είχε γίνει πριν από πολλά χρόνια, αλλά από μόνο του δεν λύνει το πρόβλημα. Θέλω να μας πείτε τι πρόκειται να κάνει η Κυβέρνηση για να αντιμετωπίσει το πρόβλημα. Υπάρχουν πάρα πολλές επιλογές. Ωστόσο, δεν ακούμε τίποτα.

Το μόνο που ξέρουμε είναι ότι μετά που αιφνιδιάστηκε η Κυβέρνηση ο κ. Γεραπετρίτης πήγε στο Κάιρο, συζήτησε, φαίνεται πως δεν έφτασε σε κάποια χειροπιαστό αποτέλεσμα και επέστρεψε δηλώνοντας ότι οι συζητήσεις συνεχίζονται. Το πρόβλημα, όμως, εκκρεμεί. Είναι ένα σοβαρό ζήτημα και για την Ορθοδοξία και για τον ελληνισμό. Αφορά άμεσα το ελληνικό κράτος και την Ελληνική Κυβέρνηση και θα περιμέναμε να έχετε να μας πείτε κάτι πιο αισιόδοξο, αν θέλετε, και κάτι πιο χειροπιαστό. Δυστυχώς, όμως, δεν ακούσαμε τίποτα τέτοιο.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Καζαμία.

Έχετε τον λόγο για να απαντήσετε, κυρία Υπουργέ.

**ΣΟΦΙΑ ΖΑΧΑΡΑΚΗ** **(Υπουργός Παιδείας, Θρησκευμάτων και Αθλητισμού):** Νομίζω ότι το πλέον αισιόδοξο που έχουμε να εισφέρουμε αυτή τη στιγμή είναι ότι έχουμε μπροστά μας ένα νομοσχέδιο πολύ συγκεκριμένο, το οποίο σίγουρα δεν θέλει να ελέγξει, δεν θέλει να επιβάλει, γι’ αυτό έκανα ως ειδική μνεία την απαραίτητη έγκριση και εξουσιοδότηση της Ιεράς Σιναϊτικής Αδελφότητος, και ότι θα έχουμε για πρώτη φορά ένα νομικό πρόσωπο το οποίο μπορεί να διαχειριστεί ζητήματα διαχείρισης της περιουσίας και διασφάλισης, διαφύλαξης της πολύ σημαντικής, ούτως ή άλλως, παρακαταθήκης.

Ρωτήσατε για το Υπουργείο Εξωτερικών. Να σας πω ότι είμαστε σε μόνιμη επαφή. Θα έλεγα ότι μία φορά την εβδομάδα τουλάχιστον με τον Υπουργό Εξωτερικών συναντιόμαστε ακριβώς γι’ αυτό και επίκειται και επίσκεψη του Υπουργού Εξωτερικών της Αιγύπτου, έτσι ώστε να δούμε το επόμενο βήμα με απτά, πολύ συγκεκριμένα εδάφια μεταξύ των δύο χωρών που αφορούν την Ιερά Μονή.

Για απόψε, όμως, και για αύριο με το καλό όταν θα ψηφίσουμε -και επιμένω σ’ αυτό- θα έχει ιδιαίτερη αξία να είναι περισσότερα του ενός κόμματος που θα στηρίξουν αυτή την σύσταση. Είναι μια ιστορική στιγμή. Μπορεί να θέλουμε να απομειώσουμε, ίσως, με τις λοιπές επιλογές ή κάποια ερείσματα το ότι είναι μια ιστορική στιγμή. Είναι. Η Ιερά Μονή Σινά θα αποκτήσει αυτό το νομικό πρόσωπο δημοσίου δίκαιου. Είναι το αισιόδοξο μήνυμα της ημέρας. Ένα πράγμα το οποίο είδα και στην Επιτροπή ότι πράγματι μας ένωσε, με τις λοιπές παρατηρήσεις που έκανα μέσω της τοποθέτησης.

Άρα, στα υπόλοιπα και πάντα σε σύμπνοια, επαναλαμβάνω, και με πάρα πολύ συχνή επικοινωνία με το Υπουργείο Εξωτερικών, εμπιστευόμαστε τον Υπουργό Εξωτερικών και εμπιστευόμαστε και όλη αυτή τη γραμμή επικοινωνίας που δεν έχει σταματήσει με το αιγυπτιακό κράτος και ελπίζουμε και στα νέα, τα πιο συγκεκριμένα επί των συγκεκριμένων εδαφίων που τίθενται για την επιβίωση της Μονής, αλλά και για την επόμενη μέρα της Μονής, δεδομένης και της απόφασης των δικαστηρίων που αναφέρατε κι εσείς στην τοποθέτησή σας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κυρία Υπουργέ.

Κύριε Καπετάνο, έχετε τον λόγο. Ζητώ συγγνώμη για την καθυστέρηση. Θα ακολουθήσει ο κ. Πλεύρης για το μέρος που τον αφορά, μετά είναι η κ. Δεληκάρη, μετά ο κ. Παπαϊωάννου και μετά ο κ. Χήτας.

**ΧΡΗΣΤΟΣ ΚΑΠΕΤΑΝΟΣ:** Ευχαριστώ, κύριε Πρόεδρε.

Κυρία Υπουργέ, κύριοι Υπουργέ, κυρίες και κύριοι συνάδελφοι, η σημερινή νομοθετική πρωτοβουλία του Υπουργείου Παιδείας Θρησκευμάτων και Αθλητισμού δεν είναι ένα απλό πολυνομοσχέδιο όπως ακούστηκε πολλές φορές εδώ μέσα. Είναι μια οριζόντια θεσμική παρέμβαση σε τρία πεδία που διαμορφώνουν το μέλλον της χώρας, στην παιδεία αυτή καθ’ αυτή, τη θρησκευτική ελευθερία και τον αθλητισμό. Σε αυτό το νομοσχέδιο η πολιτική βούληση της Κυβέρνησης του Κυριάκου Μητσοτάκη αποτυπώνεται καθαρά. Μεταρρυθμίζουμε και δεν διορθώνουμε απλώς.

Πάω στο πρώτο κομμάτι, στην Εκκλησία του Σινά. Η ίδρυση νομικού προσώπου δημοσίου δικαίου για την Ιερά Μονή Σινά δεν είναι μια διοικητική ρύθμιση την οποία φέρνουμε σήμερα έτσι απλά. Είναι μια πράξη ιστορικού και εθνικού καθήκοντος. Η Μονή Σινά είναι ένα ζωντανό μνημείο της Ορθοδοξίας παγκόσμιας πολιτιστικής αξίας και με στρατηγική σημασία στη Μέση Ανατολή. Με τη νομική κατοχύρωση που μετά από χίλια πεντακόσια χρόνια έρχεται και έρχεται σε αυτή την Αίθουσα, σε αυτή τη Βουλή, ενισχύεται η διοικητική διαφάνεια, διαφυλάσσεται το ιδιαίτερο καθεστώς της αυτοδιοίκησης και ενδυναμώνεται η πνευματική και μορφωτική της ακτινοβολία που επί αιώνες αποτελεί γέφυρα ειρήνης.

Η παρουσία μάλιστα του Σιναίου Αρχιεπισκόπου είναι τιμητική για την Ελληνική Βουλή να είναι σήμερα εδώ παρών μαζί μας και τον ευχαριστούμε και είμαι βέβαιος ότι και τα ελληνικά κόμματα, τα κόμματα της ελληνικής Βουλής θα κάνουν το καθήκον τους σήμερα έχοντας όλοι μας νομίζω, ως προμετωπίδα της πολιτικής μας αυτό που και η Υπουργός η Σοφία Ζαχαράκη είπε πριν, ότι σε κάποια θέματα που έχουν μείζονα εθνική σημασία δεν χωράει αντιπολίτευση, δεν χωράνε κορώνες του τι άλλο θα μπορούσε να γίνει. Πρέπει να πάμε να ψηφίσουμε αυτή τη ρύθμιση σήμερα, αυτό το νομοσχέδιο σε ό,τι αφορά την Ιερά Μονή Σινά και τα επιμέρους βήματα που θα ακολουθήσουμε.

Επίσης, μεγάλη σημασία σε θέματα που αφορούν θρησκευτική ελευθερία έχει η αναγνώριση των μπεκτασήδων αλεβιτών της Θράκης. Με την αναγνώριση του νομικού προσώπου της θρησκευτικής κοινότητας των μπεκτασήδων αλεβιτών η ελληνική πολιτεία αποδεικνύει πως δεν φοβάται τη θρησκευτική διαφορετικότητα, αλλά την τιμά. Η ρύθμιση εδράζεται στον ν.4301/2014 και απαντά σε πραγματικές ανάγκες μιας κοινότητας που αυτοπροσδιορίζεται θρησκευτικά, ζητώντας σεβασμό και όχι προνόμια. Είναι ένα βήμα θρησκευτικής ωριμότητας, με σεβασμό στο Σύνταγμα και στις διεθνείς υποχρεώσεις της χώρας μας, που ενισχύει τη θρησκευτική ισονομία και την κοινωνική συνοχή στη Θράκη.

Το δεύτερο σημείο είναι η ασφάλεια των ΑΕΙ, η ακαδημαϊκή ελευθερία, χωρίς όμως ανομία. Οι ρυθμίσεις για την ασφάλεια στα πανεπιστήμια έρχονται να θωρακίσουν την ελευθερία της γνώσης και όχι να την περιορίσουν. Άκουσα με ενδιαφέρον και τον κ. Παπαϊωάννου τον Υφυπουργό μέσα στις συζητήσεις που κάναμε στην Επιτροπή Μορφωτικών Υποθέσεων, που ως καθηγητής και πρώην πρύτανης έθεσε αυτά τα θέματα στην πραγματική τους διάσταση. Καθορισμένες πειθαρχικές διαδικασίες, ελεγχόμενη είσοδος, είναι κάποια εργαλεία ελευθερίας και όχι καταστολής. Γιατί δεν μπορεί σε οποιοδήποτε σημείο της πατρίδας μας ή της χώρας μας να μπορούμε να δεχόμαστε το να υπάρχει ελευθερία πλην το να υπάρχει στα πανεπιστήμια.

Το ανώτατο όριο φοίτησης. Η θεσμοθέτηση ανώτατης διάρκειας φοίτησης στα ΑΕΙ δε τιμωρεί. Θέτει κανόνες, δημιουργεί κουλτούρα στοχοπροσήλωσης και ευθύνης. Ταυτόχρονα, προβλέπει εξαιρέσεις για κοινωνικά ή υγειονομικά τεκμηριωμένες περιπτώσεις ώστε κανείς φοιτητής να μη χάσει τη δυνατότητα να ολοκληρώσει τις σπουδές του λόγω πραγματικών δυσκολιών.

Η ψυχοκοινωνική στήριξη, η σχολική, ο άξονας πρόληψης και στήριξης στα σχολεία είναι η πιο ανθρώπινη και μακροπρόθεσμα αποτελεσματική μεταρρύθμιση. Χιλιάδες νέες θέσεις ψυχολόγων και κοινωνικών λειτουργών μετατρέπουν το σχολείο σε χώρο που δεν μεταδίδει μόνο γνώση, αλλά φροντίζει τον μαθητή ως πρόσωπο. Θέλω να συγχαρώ την Υπουργό την κ. Ζαχαράκη για τη συστηματική και αποτελεσματική δουλειά που κάνει σε αυτόν τον τομέα, με ενσυναίσθηση, παιδαγωγικό ρεαλισμό και ανανέωση.

Επίσης, είναι ο αθλητισμός. Η Κυβέρνηση και ο Γιάννης Βρούτσης, που θέλω να τον συγχαρώ πραγματικά για τα βήματα τα οποία έχουν γίνει στον αθλητισμό, ενισχύει με το νομοσχέδιο αυτό τη γυναικεία συμμετοχή με συγκεκριμένα θεσμικά εργαλεία, τις επιτροπές δεοντολογίας για όλους τους αθλητικούς φορείς, τον αυστηρό έλεγχο των λεσχών φιλάθλων με διακοπή λειτουργίας όσων δεν συμμορφώνονται.

Κλείνοντας, κυρίες και κύριοι συνάδελφοι, αυτό το σχέδιο νόμου δεν είναι τεχνικό, δεν είναι διαχειριστικό. Είναι πολιτικό. Χρειάζεται ένα κράτος που να προστατεύει τους θεσμούς του, να τολμά να αγγίξει δύσκολα πεδία, να στηρίζει τους αδύναμους και να δημιουργεί πραγματικές δυνατότητες προόδου για τη νέα γενιά. Σε αυτή την πορεία, με πίστη στις αξίες μας και καθαρό μεταρρυθμιστικό σχέδιο συνεχίζουμε και με αυτή την πεποίθηση στηρίζουμε και υπερψηφίζουμε το νομοσχέδιο.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Καπετάνο.

Τον λόγο έχει ο κ. Θάνος Πλεύρης, Υπουργός Μετανάστευσης.

**ΑΘΑΝΑΣΙΟΣ ΠΛΕΥΡΗΣ (Υπουργός Μετανάστευσης και Ασύλου):** Ευχαριστώ, κύριε Πρόεδρε.

Πολύ σύντομα για μία τροπολογία. Είναι το άρθρο 3 της τροπολογίας που αφορά το Υπουργείο Μετανάστευσης. Το συγκεκριμένο άρθρο είναι κατ’ εφαρμογή του άρθρου 79 για την αναστολή ασύλου, δεδομένου ότι όσοι εισέρχονται πλέον στην ελληνική επικράτεια κατά βάση κρατούνται στα ΠΡΟΚΕΚΑ, αλλά υπάρχουν και δικές μας δομές του Υπουργείου Μετανάστευσης οι οποίες έχουν μετατραπεί προκειμένου να είναι κλειστοί χώροι κράτησης για όσο διάστημα λειτουργεί η τροπολογία.

Πρέπει να ρυθμιστεί το θέμα ότι οι συμβάσεις του Υπουργείου σίτισης, καθαριότητας και όλων των παροχών οι οποίες υπάρχουν, επειδή ρητώς αναφέρεται ότι αφορούν περιπτώσεις ατόμων που αιτούνται άσυλο και εδώ έχουμε αναστολή ασύλου, προκειμένου να μπορέσουν να συνεχίσουν αυτές οι συμβάσεις να ισχύουν και γι’ αυτούς που κρατούνται σε όσο διάστημα του τριμήνου θα γίνεται η συγκεκριμένη κράτηση, πρέπει να υπάρξει αυτή η τροπολογία.

Δεν αλλάζει το οικονομικό αντικείμενο, δεν αλλάζει η σχέση εργασίας, απλώς εξυπηρετεί τα συγκεκριμένα άτομα.

Για να σας δώσω και κάποια νούμερα δεδομένου ότι έκλεισε ο μήνας, την πρώτη εβδομάδα του Ιουλίου που δεν ίσχυε η τροπολογία -η τροπολογία κατατέθηκε στις 9 Ιουλίου- οι αφίξεις στην Κρήτη ήταν γύρω στις δύο χιλιάδες επτακόσιες μέσα σε μια εβδομάδα. Τις επόμενες τρεις εβδομάδες, που ισχύει η τροπολογία, είναι κάτω από εννιακόσιες. Άρα, πριν την τροπολογία είχαν μπει σε μια βδομάδα δύο χιλιάδες επτακόσια άτομα και σε τρεις εβδομάδες μπήκαν κάτω από εννιακόσια και κατά βάση τα περισσότερα τις πρώτες μέρες που δεν είχε μεταφερθεί ακριβώς το μήνυμα. Είναι και άλλοι λόγοι βέβαια, μια συγκεκριμένη δουλειά που γίνεται, το παρακολουθούμε, αλλά αυτήν τη στιγμή δείχνει και την αναγκαιότητα η οποία υπήρξε να ρυθμιστεί μια δυσανάλογα μεγάλη αύξηση που υπήρχε.

Σας ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Πλεύρη.

Τον λόγο έχει η κ. Αγγελική Δεληκάρη, Βουλευτής της Νέας Δημοκρατίας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Βιλιάρδο, μετά την κ. Δεληκάρη ανακοινώστε και εμένα για παρέμβαση.

**ΠΡΟΕΔΡΕΥΩΝ (Βασίλειος Βιλιάρδος):** Μετά θα έχει η Πρόεδρος της Πλεύσης Ελευθερίας παρέμβαση.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Έχετε τον λόγο, κυρία Δεληκάρη.

**ΑΓΓΕΛΙΚΗ ΔΕΛΗΚΑΡΗ:** Σας ευχαριστώ πολύ, κύριε Πρόεδρε.

Κύριε Αναπληρωτή Υπουργέ, κύριοι Υφυπουργοί, κυρίες και κύριοι συνάδελφοι, συζητάμε και καλούμαστε σήμερα να ψηφίσουμε ένα ερανιστικό νομοσχέδιο του Υπουργείου Παιδείας, Θρησκευμάτων και Αθλητισμού, ένα νομοσχέδιο που μέσα στο ετερόκλητο πλήθος των διατάξεων που περιλαμβάνει, θεραπεύει μια σειρά ζητήματα που έχρηζαν άμεσης αντιμετώπισης. Είναι μια νομοθετική πρωτοβουλία απόλυτα πιστή προς τη μεταρρυθμιστική πορεία που έχει χαράξει η Κυβέρνηση της Νέας Δημοκρατίας και ο Πρωθυπουργός μας Κυριάκος Μητσοτάκης.

Η ηγεσία του Υπουργείου εργάστηκε με μεγάλη επιμέλεια για να φέρει το παρόν νομοσχέδιο στην Ολομέλεια. Ο αριθμός των άρθρων δεν επιτρέπει ασφαλώς μια εκτενή αναφορά από αυτό το Βήμα. Άλλωστε υπήρξε μια αρκετά ζωντανή και εξαντλητική συζήτηση κατά τις συνεδριάσεις της Επιτροπής Μορφωτικών Υποθέσεων όπου είχαμε την ευκαιρία να ακούσουμε όχι μόνο την παρουσίαση του υπό ψήφιση νομοσχεδίου από τον συνάδελφο τόσο στα κοινοβουλευτικά όσο και στα ακαδημαϊκά έδρανα, τον κ. Άγγελο Συρίγο, αλλά και τους φορείς που κατέθεσαν τις απόψεις τους για τα επιμέρους ζητήματα.

Θα ήθελα να σταθώ σε ορισμένα μόνο σημεία κατά την ομιλία μου. Το πρώτο μέρος του νομοσχεδίου είναι εξαιρετικά σημαντικό. Είναι αυτό που αφορά στη σύσταση ενός νομικού προσώπου δημοσίου δικαίου το οποίο θα εκπροσωπεί στην Ελλάδα την Ιερά Μονή Σινά. Επιλύεται έτσι με τρόπο οριστικό ένα ουσιαστικό πρόβλημα της νομικής προσωπικότητας της Μονής στη χώρα μας. Ασφαλώς όλες και όλοι, κυρίες και κύριοι συνάδελφοι, γνωρίζουμε τη σημασία που έχει η Μονή Σινά για κάθε ορθόδοξο, παρότι η ακτινοβολία της ξεπερνά τα δόγματα. Είναι μια κιβωτός πολιτισμού, είναι ένα κομμάτι της ιστορίας ζωντανό, με αδιάλειπτη παρουσία από τα μέσα του έκτου αιώνα.

Το υπό σύσταση νομικό πρόσωπο δημοσίου δικαίου θα έχει ένα εύρος αρμοδιοτήτων, μεταξύ άλλων να εκπροσωπεί τη Σιναϊτική Αδελφότητα, να οργανώνει έργα πολιτισμού έρευνας και τουρισμού, αλλά και να διαχειρίζεται την περιουσία που θα του παραχωρεί ή διαθέτει η Μονή δίχως να θίγεται το καθεστώς της αυτονομίας της.

Άκουσα με συγκίνηση τον Αρχιεπίσκοπο Σιναίου, τον καθηγούμενο της Ιεράς Μονής κ. Δαμιανό, ο οποίος επισήμανε τη σημασία της ομόνοιας και της ομοφωνίας στο θέμα της στήριξης από όλες τις κοινοβουλευτικές δυνάμεις. Σεβασμιότατε, είμαστε δίπλα σε αυτό το προπύργιο της ορθοδοξίας στην Ανατολή, στους ανθρώπους που αποτελούν τη ζωντανή ιστορική μας μνήμη, σε περιοχές που ο ελληνορθόδοξος πολιτισμός μεγαλούργησε.

Επίσης με το συγκεκριμένο νομοσχέδιο ρυθμίζονται και άλλα ζητήματα, αρκετά σημαντικά ως προς το κομμάτι των ανθρωπίνων δικαιωμάτων και της ακώλυτης άσκησης των θρησκευτικών καθηκόντων, όπως για παράδειγμα με τη νομική αναγνώριση των Μπεκτασήδων Αλεβιτών της Θράκης, κατοχυρώνοντας παράλληλα το δικαίωμα των Αλεβιτών μαθητών σε ξεχωριστή θρησκευτική εκπαίδευση.

Πρόνοια λαμβάνεται για ναούς και ευκτήριους οίκους όλων των θρησκειών και δογμάτων. Διευκολύνεται ακόμη η αναδιοργάνωση των εκκλησιαστικών ιδρυμάτων και μουσείων.

Στη συνέχεια, κυρίες και κύριοι συνάδελφοι, θα ήθελα να αναφερθώ στο δεύτερο μέρος του νομοσχεδίου, αυτό που καλύπτει ζητήματα ανώτατης εκπαίδευσης. Έχω την τιμή να διδάσκω στο Αριστοτέλειο Πανεπιστήμιο Θεσσαλονίκης στο τμήμα Ιστορίας και Αρχαιολογίας. Γνωρίζω μέσα από τα διδακτικά και διοικητικά μου καθήκοντα όλα τα προβλήματα που αντιμετωπίζουν τα δημόσια πανεπιστήμια. Γνωρίζω όμως και τις τεράστιες προοπτικές που έχουν. Βλέπω την προσπάθεια των επιμελών φοιτητριών και φοιτητών που μέσα σε ένα δύσκολο κοινωνικό και οικονομικό περιβάλλον σπουδάζουν και συνεχίζουν σε μεταπτυχιακό και διδακτορικό επίπεδο.

Τα ελληνικά πανεπιστήμια δεν είναι άντρα ανομίας. Είναι άδικο να υπάρχει και να διακινείται αυτή η εικόνα στην κοινωνία, στους ανθρώπους που δεν έχουν καθημερινή επαφή με αυτά. Από την άλλη μεριά, όμως, δεν μπορούμε να κλείνουμε τα μάτια στα λίγα, αλλά υπαρκτά σε κάθε περίπτωση περιστατικά τα οποία απάδουν της ακαδημαϊκής συμπεριφοράς. Είναι δεδομένο πως η ελεύθερη έκφραση, η ελεύθερη διακίνηση ιδεών δεν θα πρέπει να παρεμποδίζονται.

Όλα τα παραπάνω, όμως, δεν θα πρέπει να προκαλούν διατάραξη της ακαδημαϊκής ειρήνης, παρακώλυση της διδασκαλίας και των λειτουργιών των πανεπιστημίων γενικότερα. Υπό το πρίσμα αυτό εκτιμώ πως τα νέα μέτρα που εισάγονται με το παρόν νομοσχέδιο είναι στην κατεύθυνση που θα φέρει περιορισμό των φαινομένων και γιατί όχι την εξάλειψή τους.

Άλλωστε ο αρμόδιος Υφυπουργός, φίλος και συνάδελφος, Νίκος Παπαϊωάννου, ως Πρύτανης του Αριστοτελείου έδωσε σαφή δείγματα κατά τη θητεία του στο Πανεπιστήμιό μας. Γνωρίζει ιδιαίτερα καλά την κατάσταση και φαίνεται αυτό από τις διατάξεις του συγκεκριμένου νομοσχεδίου.

Κυρίες και κύριοι συνάδελφοι, λόγω του περιορισμένου χρόνου δεν θα αναφερθώ στα υπόλοιπα θέματα του νομοσχεδίου. Θα ήθελα να κλείσω την τοποθέτησή μου συγχαίροντας την Υπουργό Παιδείας, κ. Σοφία Ζαχαράκη, τον Αναπληρωτή Υπουργό κ. Βρούτση και τους Υφυπουργούς κ. Παπαϊωάννου και κ. Βλάσση για την προσπάθεια που απαιτήθηκε για να παρουσιαστεί ενώπιον μας το παρόν νομοσχέδιο και σας καλώ να το υπερψηφίσετε.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Δεληκάρη.

Κυρία Πρόεδρε, έχετε τον λόγο για την παρέμβαση που ζητήσατε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Καθίστε, κύριε Λαζαρίδη, μέσα και πείτε και στο αφεντικό σας, τον κ. Μητσοτάκη, να έρθει εδώ.

Όπως έχουμε υποσχεθεί, εμείς θα συνεχίσουμε και να δίνουμε το παράδειγμα, αλλά και παιδαγωγικά ενεργώντας να παραδίδουμε κάποια σεμινάρια, όχι σαν αυτά τα οποία υποτίθεται ότι παραδίδουν κάποιοι που επικαλούνται εκπαιδευτικές ιδιότητες εδώ.

Ξέρετε, κυρία Δεληκάρη, απούσα ήσασταν και εσείς χθες. Τώρα εμφανιστήκατε. Είστε καθηγήτρια. Ήσασταν απούσα και δεν ψηφίσατε. Έτσι δεν είναι; Αλλά ανεβήκατε εδώ στο Βήμα να μας πείτε ότι είστε εκπαιδευτικός. Τι παράδειγμα δίνετε;

Εμάς μας απασχολεί πάρα πολύ το τι παράδειγμα δίνουμε όλοι εδώ μέσα και το τι κακέκτυπο, θρασύδειλης παρουσίας-απουσίας, υποβόλιμης, κακόβουλης κακοποιού και κακοποιητικής διακυβέρνησης δίνει ο κ. Μητσοτάκης, προσωπικό όργανο του οποίου είναι ο κ. Λαζαρίδης, ο οποίος φυσικά αντιλαμβανόμενος ότι ήρθα να του απαντήσω.

Γιατί εμείς δεν κρυβόμαστε σε λαγούμια, ούτε δρούμε στο παρασκήνιο, ούτε έχουμε υπόγεια τις ομάδες αλήθειας, ούτε τριγωνικές συναλλαγές, ούτε φοβόμαστε τις μαφίες, ούτε αφήνουμε αναπάντητες τις μαφιόζικες τοποθετήσεις οργάνων της εγκληματικής οργάνωσης που αποδείχθηκε ήδη ότι συγκροτείτε.

Σεμινάριο προς τον κ. Μητσοτάκη. Σεμινάριο ηγεσίας. Όταν θες να πεις κάτι, έρχεσαι και το λες. Δεν βάζεις τα πιο σκοτεινά και βρώμικα πρόσωπα, όπως ο απελθών θρασύδειλος Λαζαρίδης, για να κάνουν τη βρώμικη δουλειά, γιατί τότε αποδεικνύεις ότι είσαι βρώμικος, που προσπαθείς να παραστήσεις τον καθαρό, και έχεις τα σκοτεινά βρώμικα πρόσωπα. Δεν είναι μόνο ένας βέβαια, αλλά τώρα θα ασχοληθώ με τον κ. Λαζαρίδη και με τον κ. Μητσοτάκη για σεμινάρια από αυτά που οφείλονται.

Είσαι βρώμικος, Κυριάκο, και στέλνεις τον Λαζαρίδη, τον προσωπικό σου εντεταλμένο, για τη βρώμικη δουλειά.

Και σας προσκαλώ, κύριε Πρωθυπουργέ -για να αναβιβάσω και το επίπεδο στον οφειλόμενο πληθυντικό- σας προσκαλώ, κύριε Μητσοτάκη, αν είστε ηγέτης, εάν έχετε ίχνος θάρρους και πολιτικής παρρησίας ή εάν μπορείτε να μαζέψετε τις δυνάμεις σας, να έρθετε εδώ για να υπερασπιστείτε τον Βουλευτή σας ο οποίος υπήρξε ο Υπεύθυνος του Γραφείου Τύπου σας, για να γνωρίζουμε ποιος είναι ο κ. Λαζαρίδης.

Ο κ. Λαζαρίδης, αυτό το ακροδεξιό πρόσωπο του σκότους, υπήρξε «δημοσιογράφος» της «Ελεύθερης Ώρας» και στη συνέχεια Διευθυντής του Γραφείου Τύπου του κ. Μητσοτάκη, όταν ο κ. Μητσοτάκης ανέλαβε Υπουργός Διοικητικής Μεταρρύθμισης στην Κυβέρνηση Σαμαρά-Βενιζέλου, Υπουργός του «μαύρου» δηλαδή, γιατί ανέλαβε καθήκοντα όταν η Κυβέρνηση «έριξε μαύρο» στην ΕΡΤ και αποχώρησε από την Κυβέρνηση το ένα σκέλος της, η ΔΗΜΑΡ, και μπήκε στην Κυβέρνηση ο κ. Μητσοτάκης στη θέση του κ. Μανιτάκη.

Άρα, ο κ. Λαζαρίδης δεν είναι απλώς μια εφεδρεία, είναι ένα απόθεμα. Πολύ σωστά τον αποκάλεσα «πολιτικό κατακάθι» εχθές -και ήταν λίγο- και πολύ, πάρα πολύ εύστοχα τον αποκάλεσε πριν από λίγο «ακαθαρσία» ο πιο ήπιος Βουλευτής του Ελληνικού Κοινοβουλίου, ο πιο συναινετικός και ο πιο καλοσυνάτος, αυτός ο οποίος δέχεται τις πιο χυδαίες επιθέσεις όλον αυτόν τον καιρό, γιατί γνωρίζετε τι αντιπροσωπεύει, ο Διαμαντής Καραναστάσης.

Ακαθαρσία είναι ο Λαζαρίδης, ακαθαρσία είναι όλα αυτά τα πρόσωπα του παρασκηνίου, του σκότους, που νομίζουν ότι θα λερώσουν ανθρώπους καθαρούς, διαυγείς, ανθρώπους που κινήθηκαν σε όλη τους τη ζωή με βάση τις αρχές και τις αξίες και όχι με βάση το συμφέρον.

Εγώ, λοιπόν, τους Βουλευτές μου και τους συνοδοιπόρους μου και τους στυλοβάτες μας και τους ανθρώπους που σήκωσαν την κοινή μας προσπάθεια μαζί μου –και ο Διαμαντής υπήρξε ο κατεξοχήν επωμισθείς αυτήν την πορεία μας από την αρχή- όχι απλώς τους υπερασπίζομαι, αλλά τους τιμώ. Περιμένω να κάνει και ο κ. Μητσοτάκης το ίδιο, αν τολμάει.

Και θέλω να πω στον κ. Λαζαρίδη, για όλα τα χυδαία ψέματα που είπε, πρώτον, ότι ο κ. Καραναστάσης δεν είναι ούτε ένας ανεπάγγελτος, όπως προσπάθησε να τον εμφανίσει, ούτε κάποιος άσημος καλλιτέχνης. Είναι ένας άνθρωπος αυτοδημιούργητος που ήρθε από τη Λάρισα στην Αθήνα, που αγαπάει τη Λάρισα και δεν έχει σχέση με κάποιους άλλους Λαρισαίους εξαφανισμένους χθες, παρόντες σήμερα, που είχαν βοσκοτόπια και κουμπαριές, ο οποίος αγαπάει την πατρίδα του, την άφησε, μόνος του πέρασε στην πρώτη σχολή της Α΄ Δέσμης και μόνος του την εγκατέλειψε για το όνειρό του, την τέχνη, την υποκριτική, που δεν είναι μια παρακατιανή ασχολία, το ξέρουμε αρκετοί, όχι ίσως τόσοι πολλοί -κυρία Χριστίδου, κυρία Αναγνωστοπούλου;- η τέχνη δεν είναι παρακατιανό αντικείμενο, αλλά είναι αυτό που μας εξυψώνει. Είναι αυτό που μας προσδιορίζει.

Είναι εκείνος που ενώ ήταν από τους πιο επιτυχημένους πρωταγωνιστές στην τηλεόραση, άφησε την τηλεόραση για το θέατρο, που το αγαπά, και τώρα του λείπει γιατί είναι κλεισμένος εδώ πάρα πολλές ώρες, και εδώ και απέναντι, κάνοντας για την Πλεύση ελευθερίας αυτά που πολλοί δεν ξέρουν, αλλά πολλοί φαντάζονται, οργανώνοντας με τον πιο ιδιοφυή τρόπο την επικοινωνία μας, την πρόσβασή μας στην κοινωνία, τις πρωτοποριακές πρωτοβουλίες μας, σιωπηρά, αλλά επίμονα, δημιουργικά και επινοητικά και ταυτόχρονα είναι εδώ στη Βουλή εισηγητής στα περισσότερα νομοσχέδια της Επιτροπής Μορφωτικών Υποθέσεων και μέλος σε μια άλλη πολύ σημαντική επιτροπή, την Επιτροπή Οδικής Ασφάλειας, στην οποία έχει κάνει ων ουκ έστιν αριθμός παρεμβάσεις για την ασφάλεια των οδικών μεταφορών.

Αυτά, βέβαια, ο συκοφάντης γυμνοσάλιαγκας Λαζαρίδης τα γνώριζει καλά γιατί ήταν Πρόεδρος σε αυτήν την επιτροπή. Γνωρίζει καλά πόσες προτάσεις έκανε για την Πλεύση Ελευθερίας για την ασφάλεια των πολιτών ο Διαμαντής Καραναστάσης. Γνωρίζει καλά πως τον έγλειφε και με έγλειφε από την πρώτη στιγμή. «Διαμαντή, τιμάς την επιτροπή». Νομίζω ότι υπάρχουν και μηνύματα. «Διαμαντή, σε παρακαλώ, Διαμαντή, σε τιμώ». Αυτοί είναι οι γυμνοσάλιαγκες. Αυτά είναι τα θρασύδειλα πρόσωπα, που όταν έρχονται αντιμέτωποι δεν τολμούν να αντιπαρατεθούν.

Και τολμάει -θα έλεγα τη λέξη «λέσι», αλλά θα πω λίγο πιο πνευματικά πράγματα- και τολμάει αυτό το υποκείμενο λοιπόν να πει για τον Βουλευτή μας, τον Διαμαντή Καραναστάση, ότι είναι άφαντος από τη Βουλή. Αλήθεια; Θέλετε να μετρήσουμε πόσες παρουσίες έχει ο Καραναστάσης στις επιτροπές στις οποίες είστε εσείς άφαντοι; Βάζετε μαύρο. Βάζετε τους συνεργάτες σας να δηλώνουν ότι είστε δήθεν παρόντες με το Webex, για να εισπράξετε -τι φτήνια, τι φτήνια- 75 ευρώ. Τι φτήνια! Τι φτήνια! Για 75 ευρώ, εξευτελίζετε την κοινοβουλευτική διαδικασία.

Θέλει να μετρήσουμε ο κ. Λαζαρίδης σε πόσα νομοσχέδια έχει υπάρξει εισηγητής ο κ. Καραναστάσης; Σε περισσότερα από τους περισσότερους Βουλευτές της Νέας Δημοκρατίας, με περισσότερες παρουσίες από τους περισσότερους Βουλευτές της Νέας Δημοκρατίας.

Με αυτές, λοιπόν, τις χυδαίες συκοφαντίες ο κ. Μητσοτάκης έστειλε τον Λαζαρίδη, το δεξί του, ακροδεξί του χέρι -θα μας βγει το χέρι για να δείξουμε πόσο άκρα είναι- για να χτυπήσει τον Διαμαντή, γνωρίζοντας τι αντιπροσωπεύει ο Διαμαντής, γνωρίζοντας και επιδιώκοντας έτσι να χτυπήσει την Πλεύση Ελευθερίας, να χτυπήσει το κίνημά μας, να χτυπήσει την απογείωση του κινήματος μας, μέσα από τους μοναδικούς τρόπους επικοινωνίας. Και δεν θέλω να πω πιο πολλά γιατί μετά θα αρχίσω να φανερώνω μυστικά, όχι βρώμικα μυστικά σαν τα δικά σας, δικά μας, του κινήματός μας μυστικά, εκείνων των ανθρώπων που παλεύουν.

Όλο τείνω να κοιτώ τους καλλιτέχνες και τους ανθρώπους του πολιτισμού γιατί ξέρουν πολύ καλά τι θα πει επινοώ, τι θα πει δημιουργώ, τι θα πει από το τίποτα φτιάχνω κάτι και τι θα πει αυτό το κάτι ανθίζει και τι θα πει ένα κίνημα που το θάβανε, το θάβανε, το θάβανε, και εμφανιζόταν στο 0,5%, στο 1%, τι θα πει να απογειώνεται και να φτάνει να μπει στη Βουλή και να φτάνει αυτή τη στιγμή να είναι η μεγαλύτερη απειλή για την Κυβέρνηση, να φτάνει τόσο πολύ να πανικοβάλλει τέτοια υποκείμενα, και βεβαίως τον κ. Μητσοτάκη, ώστε να κάνουν τέτοιες χυδαίες μαφιόζικες επιθέσεις. Σας περιμένουμε, κύριε Μητσοτάκη, να...

**ΠΡΟΕΔΡΕΥΩΝ (Βασίλειος Βιλιάρδος):** Αν θέλετε, ολοκληρώστε, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Έχω, λοιπόν, να πω στον κ. Λαζαρίδη ότι αντίθετα με εκείνον που θρασύδειλα δηλώνει ότι δεν θα ασχοληθεί ξανά μαζί μου, και ο κ. Μητσοτάκης θρασύδειλα δηλώνει ότι δεν θα μου απαντήσει ξανά, ότι αντίθετα με εκείνους εγώ θα ασχοληθώ μαζί τους όσο χρειαστεί. Θα ασχολούμαι μαζί τους, και με όποιον άλλον γυμνοσάλιαγκα επιλέξει να θίξει την Κοινοβουλευτική μας Ομάδα, τον αγώνα μας, τους Βουλευτές μας με αυτόν τον χυδαίο τρόπο. Θα είμαι εδώ και θα περιμένω τον κ. Μητσοτάκη να αναλάβει την ευθύνη, όπως τον κάλεσαν και για τον κ. Φλωρίδη να αναλάβει την ευθύνη, να αναλάβει την ευθύνη για τον κ. Λαζαρίδη, να μην κρύβεται πίσω από τον κ. Λαζαρίδη.

Βέβαια, να ξέρετε, κύριε Μητσοτάκη και κύριε Λαζαρίδη -γιατί ήταν τόσο εύστοχο το «ακαθαρσία»- ότι ένας από τους άθλους, ο πέμπτος άθλος του Ηρακλή, ήταν η εκκαθάριση της κόπρου του Αυγείου. Ξέρετε τι ήταν η κόπρος του Αυγείου. Ήταν η κοπριά που είχε συγκεντρωθεί στους τεράστιους στάβλους του βασιλιά της Ήλιδας του Αυγεία, ή Αυγείου, με τα τρεις χιλιάδες βόδια -είναι επίκαιρο και σε σχέση με τον ΟΠΕΚΕΠΕ- οι οποίοι δεν είχαν καθαριστεί επί πολλά χρόνια. Αναφέρεται ότι δεν είχαν καθαριστεί επί τριάντα χρόνια.

Κύριε Χρηστίδη, χαίρομαι που γελάτε. Ο άλλος ενοχλήθηκε που γελούσατε όταν απήγγειλε για τον εαυτό του ότι τον είπα κατακάθι. Χαίρομαι που γελάτε γιατί όλοι καταλαβαίνουμε ότι την κόπρο του Αυγείου πρέπει να την καθαρίσουμε. Εμείς θα είμαστε εδώ για να καθαρίσουμε και τη χώρα και τη Βουλή και τους θεσμούς από την κόπρο του Αυγείου, από τις ακαθαρσίες αυτές που τόσα χρόνια λερώνουν τη δημόσια ζωή.

Δύο ακόμη οφειλόμενες παρατηρήσεις και ενημερώσεις. Ετόλμησε ο κ. Λαζαρίδης να επιτεθεί και στον Κοινοβουλευτικό μας Εκπρόσωπο τον Αλέξανδρο Καζαμία και να τον αποκάλεσε «εθνική εξαίρεση», αποκαλώντας την Πλεύση Ελευθερίας «εθνική εξαίρεση». Αυτό είναι το λεξιλόγιο των ακροδεξιών, των χουντοπαιδιών ή χουντοπαίδων, του Βορίδη με το τσεκούρι, των μαφιόζων όλων αυτών που νομίζουν ότι μπορούν να απειλούν αυτούς που δεν έχουν τίποτα να φοβηθούν.

Ο Αλέξανδρος Καζαμίας γνωρίζατε όλοι πώς εισφέρει με την επιστημοσύνη του και με το πραγματικό παράδειγμά του, έχοντας αφήσει τη δουλειά του στο Coventry, για να είναι εδώ εκπρόσωπος και των Ελλήνων της διασποράς και των Αιγυπτιωτών. Θα μιλήσει και για το ζήτημα της Μονής Σινά. Είναι ένας άνθρωπος που συγκροτεί υπόδειγμα εκπαιδευτικό και όχι κακέκτυπο «και Α και ΟΥ και ΔΑΠ ΝΔΦΚ».

**ΠΡΟΕΔΡΕΥΩΝ (Βασίλειος Βιλιάρδος):** Κυρία Πρόεδρε, πόσο χρόνο θέλετε ακόμη;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Λίγο.

Κυρία Δεληκάρη, επικαλεστήκατε τον κ. Παπαϊωάννου, τον «φοβερό συνάδελφο», έναν πρώην πρύτανη «και Α και ΟΥ και ΔΑΠ ΝΔΦΚ». Αυτό είναι το υπόδειγμά σας;

**ΑΓΓΕΛΙΚΗ ΔΕΛΗΚΑΡΗ:** Φυσικά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Που ήταν δίπλα στον αρνητή του Ολοκαυτώματος, αρνητή των νεκρών του πολυτεχνείου, αρνητή του εγκλήματος των Τεμπών, αρνητή του εγκλήματος της Πύλου, αρνητή της γενοκτονίας σε βάρος των Παλαιστινίων, Γεωργιάδη; Αυτό το υπόδειγμα υιοθετείτε;

**ΑΓΓΕΛΙΚΗ ΔΕΛΗΚΑΡΗ:** Πετυχημένος πρύτανης.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Λέτε «πετυχημένος πρύτανης».

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Πολύ! Το ξέρει το ΑΠΘ αυτό!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ξέρουμε όλοι και ξέρουν και οι φοιτητές στο Αριστοτέλειο. Ευτυχώς εμείς έχουμε ζωντανή σχέση και με τη νέα γενιά και με τους φοιτητές.

Κύριε Μητσοτάκη, λοιπόν, την Κοινοβουλευτική μου Ομάδα δεν θα τη θίγετε, με τα κατακάθια, τους γυμνοσάλιαγκες, τους ανθρώπους της νύχτας, τους ανθρώπους της βρώμικης δουλειάς.

Κύριε Λαζαρίδη, δεν θα σταματήσω να ασχολούμαι μαζί σας και με τη βρώμικη δουλειά που επιτελείτε. Και επειδή είχατε και την έμπνευση να μιλήσετε για τις μαφίες και επειδή είστε πολλοί από εσάς από εχθές τρεμάμενοι και άλλοι αλληλοεκβιαζόμενοι και άλλοι ανησυχούντες και μας εκφράζετε και τις ανησυχίες σας με πολλούς τρόπους, υπάρχουν αρκετά διδάγματα από τις δράσεις των μαφιών. Και ένα από αυτά τα διδάγματα, που θα έπρεπε να το ξέρετε, είναι ότι όταν είναι να προστατευθεί η κορυφή, κάποιοι εκκαθαρίζονται, κάποιοι αποκεφαλίζονται. Αυτό, λοιπόν, θα πρέπει να το ξέρουν εκείνοι που έχουν αναλάβει δράση και τη βρώμικη δουλειά.

Και επειδή εμείς υπηρετούμε πάντα τη διαφάνεια, και επειδή εγώ πρέπει να καταγράψω στα Πρακτικά το τι συμβαίνει παράλληλα με το εδώ, δεν ήμουνα την ώρα που ο Λαζαρίδης προσέβαλε τον Βουλευτή μας και εισηγητή μας στο νομοσχέδιο, τον Διαμαντή Καραναστάση, που έχει κάνει μια σειρά από προτάσεις σε όλες τις συνεδριάσεις των Επιτροπών. Δεν ήρθε σήμερα εισηγητής. Είναι από την περασμένη Παρασκευή σε κάθε συνεδρίαση που συζητιέται το νομοσχέδιο. Δεν ήμουν, λοιπόν, εδώ ούτε όταν προσέβαλε με αυτόν τον χυδαίο τρόπο τον Διαμαντή, ούτε όταν προσέβαλε με αυτόν τον χυδαίο τρόπο τον Αλέξανδρο, αποκαλώντας τον «εθνική εξαίρεση».

Δεν ήμουν εδώ γιατί βρισκόμουν στην Επιτροπή Θεσμών και Διαφάνειας της Βουλής που αυτή την ώρα συνεδριάζει. Και εμφανίσθηκαν όλοι οι εξαφανισμένοι Βουλευτές της Νέας Δημοκρατίας. Χτες ήταν εδώ επτά, και ένας, οκτώ. Σήμερα στην Επιτροπή Θεσμών και Διαφάνειας της Βουλής με θέμα να διοριστεί άρον άρον διοικήτρια της Εθνικής Αρχής Διαφάνειας η κυρία Ρογκάκου, δηλαδή ένα πρόσωπο επίσης της βρώμικης δουλειάς, που παρενέβη για να καλύψει το έγκλημα των Τεμπών και τις αβελτηρίες, αλλά και τις παρανομίες της διοίκησης Μητσοτάκη. Εκεί, λοιπόν, αυτή την ώρα που γίνεται αυτή η συζήτηση εδώ, συνεδριάζει άρον άρον η Επιτροπή για να διορισθεί άρον άρον 31 Ιουλίου διοικήτρια η κυρία Ρογκάκου της Εθνικής Αρχής Διαφάνειας, ψυχολόγος στο επάγγελμα.

Προεδρεύει ο κ. Μπούρας, που δεν ήταν παρών χθες, ούτε προέδρευσε. Και εμφανίστηκαν μια σειρά από φιντάνια, όπως ο κ. Πέτσας της «λίστας Πέτσα», που χθες δεν ψήφισαν αλλά σήμερα ήταν διαθέσιμοι για την προώθηση του κοινού σχεδίου.

Θέλω να διαβεβαιώσω τον κ. Μητσοτάκη, θέλω να διαβεβαιώσω και κάθε πρόθυμο συνεργό της κορυφής της εγκληματικής οργάνωσης και κάθε αρμού και γραναζιού αυτής της εγκληματικής οργάνωσης, που τώρα έχει χάσει τη μιλιά της, ότι εμείς είμαστε εδώ στο φως. Εγώ είμαι και θα είμαι ασπίδα για την Κοινοβουλευτική μας Ομάδα. Όποιος νομίζει ότι μπορεί να μας προσβάλει, να μας αμφισβητήσει, να μας θίξει, ας κοπιάσει και ας παραμείνει εδώ θαρρετά, γιατί έτσι κάνουν τα παλικάρια. Και η πολιτική ανδρεία, είτε ανδρών είτε γυναικών, κρίνεται ακριβώς σε τέτοιες περιστάσεις.

Να ξέρει, λοιπόν, όποιος έχει αυτές τις φαεινές ιδέες που μπορεί αλλού να περνάνε, ότι σε εμάς αυτά δεν πρόκειται ούτε να περάσουν ούτε να μείνουν αναπάντητα. Αντίθετα, θα είμαστε εδώ να απαντάμε.

Και ξέρετε, θα πω κάτι πιο πολύ για τα κορίτσια, για τις γυναίκες σε αυτή την Αίθουσα, που προαισθάνομαι…

**ΠΡΟΕΔΡΕΥΩΝ (Βασίλειος Βιλιάρδος):** Κυρία Πρόεδρε…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τελειώνω με αυτό!

**EMMANOΥΗΛ ΣΥΝΤΥΧΑΚΗΣ:** Πέντε φορές παραπάνω από τον χρόνο σας έχετε πάρει!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τελειώνω με αυτό.

**EMMANOΥΗΛ ΣΥΝΤΥΧΑΚΗΣ:** Να σεβαστούμε λίγο τον Πρόεδρο. Τι είναι αυτά; Δεν θα μιλήσουμε εμείς;

**ΠΡΟΕΔΡΕΥΩΝ (Βασίλειος Βιλιάρδος):** Δίκιο έχετε, κύριε συνάδελφε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Συντυχάκη, θα μιλήσω λίγο για τις γυναίκες και θα τελειώσω.

**EMMANOΥΗΛ ΣΥΝΤΥΧΑΚΗΣ:** Τι λίγο για τις γυναίκες; Εσείς έχετε πιάσει εδώ πέρα το άλφα και το ωμέγα!

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, αφήστε να ολοκληρώσει.

**EMMANOΥΗΛ ΣΥΝΤΥΧΑΚΗΣ:** Ένα μέτρο να υπάρχει! Έλεος!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Συντυχάκη, ηρεμήστε. Ηρεμήστε, παρακαλώ.

**EMMANOΥΗΛ ΣΥΝΤΥΧΑΚΗΣ:** Άσε με τώρα με την ηρεμία σου! Κάθε λίγο και λιγάκι να ηρεμήσουμε! Μας έχεις τσακίσει εδώ πέρα!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ηρεμήστε.

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώστε, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θέλω να πω κάτι για τις γυναίκες…

**EMMANOΥΗΛ ΣΥΝΤΥΧΑΚΗΣ:** Πέντε φορές πάνω από τον χρόνο σου είσαι!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Είστε στο ΚΚΕ. Η Εισηγήτριά σας είναι γυναίκα, η κυρία Κτενά. Την τίμησε ο Γενικός σας Γραμματέας πριν από λίγο. Μην αντιδράτε. Θέλω να πω κάτι για τις γυναίκες.

**EMMANOΥΗΛ ΣΥΝΤΥΧΑΚΗΣ:** Λες βλακείες! Να στο πω έτσι απλά.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Συντυχάκη, ηρεμήστε λίγο.

**EMMANOΥΗΛ ΣΥΝΤΥΧΑΚΗΣ:** Πάλι στοχοποιείς! Λες ηλιθιότητες!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Λέω βλακείες και ηλιθιότητες!

**ΠΡΟΕΔΡΕΥΩΝ (Βασίλειος Βιλιάρδος):** Κυρία Πρόεδρε, σας παρακαλώ, μην…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Λέτε ως Βουλευτής του ΚΚΕ, με την ώρα που ετοιμάζομαι να πω κάτι από καρδιάς για τις γυναίκες…

**EMMANOΥΗΛ ΣΥΝΤΥΧΑΚΗΣ:** Επίτηδες σε διέκοψα για να μην πεις για τις γυναίκες; Γι’ αυτό το είπα;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Πρέπει να διερωτηθώ γιατί το κάνατε. Οφείλω να διερωτηθώ!

**EMMANOΥΗΛ ΣΥΝΤΥΧΑΚΗΣ:** Αν δεν έχεις καταλάβει γιατί το έκανα, δεν έχεις καταλάβει τίποτα!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εγώ σας μιλάω στον πληθυντικό. Εάν θέλετε να προσπαθήσετε να ισοπεδώσετε αυτό που προσπαθώ να πω, εγώ δεν θα σας αφήσω!

**EMMANOΥΗΛ ΣΥΝΤΥΧΑΚΗΣ:** Είσαι θρασύτατη! Είσαι θρασύτατη!

**ΠΡΟΕΔΡΕΥΩΝ (Βασίλειος Βιλιάρδος):** Κύριε Συντυχάκη, αφήστε τη να ολοκληρώσει. Ήδη είμαστε στα 25 λεπτά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ξέρετε, έχω ζήσει πολλά.

Συνεχίζω, λοιπόν, για να ολοκληρώσω. Θα το είχα ήδη κάνει. Καταγράφηκε και η αντίδρασή σας και η φράση σου ότι λέω βλακείες και δεν ξέρω τι λέω.

Κυρία Κτενά -Αφροδίτη, όπως σας ανέφερε ο Πρόεδρός σας-, Σία, Μερόπη, Ραλλία, Κυριακή, Κατερίνα, Άννα -ελπίζω να μην ξέχασα κάποια-, Πόπη, όταν είμαστε εδώ ή εκεί και υφιστάμεθα αυτή τη συμπεριφορά, μας βλέπουν νέα κορίτσια. Εγώ κάθε φορά που δοκιμάζομαι εσωτερικά από αυτήν την κακοποίηση, την υποτίμηση, την ισοπέδωση, σκέφτομαι αυτά τα νέα κορίτσια. Μπορεί να μην έχω παιδιά, αλλά σκέφτομαι πάρα πολύ τα παιδιά όλων όσοι έχουν, κυρίως τα κορίτσια και τι υπόδειγμα χτίζουμε γι’ αυτές.

Για αυτές, λοιπόν, και για τα κορίτσια όλου του κόσμου, εγώ όσο και αν δεχθώ λάσπη και ισοπέδωση θα στέκομαι όρθια και αυτό είναι το δικό μας μήνυμα σε όλα τα κορίτσια και σε όλα τα αγόρια και σε όλα τα παιδιά αυτού του κόσμου.

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Βασίλειος Βιλιάρδος):** Καλείται στο Βήμα ο Υφυπουργός Παιδείας ο κ. Νικόλαος Παπαϊωάννου.

Έχετε τον λόγο, κύριε Υφυπουργέ.

**ΝΙΚΟΛΑΟΣ ΠΑΠΑΪΩΑΝΝΟΥ (Υφυπουργός Παιδείας, Θρησκευμάτων και Αθλητισμού):** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι Βουλευτές, λεπτομέρειες επί των άρθρων του νομοσχεδίου που συζητούμε σήμερα έχω αναπτύξει, όσον αφορά το σκέλος εκείνο που σχετίζεται με την ανώτατη εκπαίδευση, στις συνεδριάσεις της Επιτροπής Μορφωτικών Υποθέσεων. Άρα, λοιπόν, σήμερα δεν θα μπω σε λεπτομέρειες που έχω ήδη αναπτύξει.

Θα πω, όμως, ότι το νομοσχέδιο, το οποίο τίθεται προς ψήφιση σήμερα, απαντά σε δύο μείζονα και χρόνια προβλήματα της ελληνικής ανώτατης εκπαίδευσης: Την απουσία θεσμικής θωράκισης για την προστασία του πανεπιστημιακού χώρου και της ασφάλειας των μελών της ακαδημαϊκής κοινότητας και την απουσία κανόνων που να διασφαλίζουν ότι οι σπουδές στο δημόσιο πανεπιστήμιο ολοκληρώνονται σε εύλογο χρόνο με ποιότητα, χωρίς εκπτώσεις και χωρίς να γίνεται κατάχρηση του δημόσιου αγαθού της δωρεάν εκπαίδευσης.

Η κοινωνία απαιτεί λύσεις. Οι φοιτητές, οι οικογένειές τους, οι διδάσκοντες, η ίδια η πανεπιστημιακή κοινότητα ζητούν ένα περιβάλλον ασφάλειας, αξιοκρατίας και λογοδοσίας. Το νομοσχέδιο έρχεται να ανταποκριθεί σε αυτή την αξίωση. Ο πρώτος άξονας σχετίζεται με την ασφάλεια στα πανεπιστήμια.

Κυρίες και κύριοι Βουλευτές, το ελληνικό δημόσιο πανεπιστήμιο είναι και οφείλει να είναι χώρος γνώσης, δημοκρατίας, ελευθερίας και διαλόγου. Όμως, αυτή η αυτονόητη για κάθε ευρωπαϊκή χώρα απαίτηση, στην Ελλάδα επί δεκαετίες αντιπαρατέθηκε με μια ετεροχρονισμένη κουλτούρα ανομίας, ιδεοληψίες καταστροφής και φόβου. Στο όνομα ενός δήθεν προοδευτικού πανεπιστημίου υιοθετήθηκε καθεστώς βίας και αυθαιρεσίας με ανοχή ή και υποκίνηση από παρατάξεις που ανήκουν σε συγκεκριμένους πολιτικούς χώρους…

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Φέρτε στοιχεία!

**ΠΡΟΕΔΡΕΥΩΝ (Βασίλειος Βιλιάρδος):** Κυρία συνάδελφε, μην διακόπτετε.

**ΝΙΚΟΛΑΟΣ ΠΑΠΑΪΩΑΝΝΟΥ (Υφυπουργός Παιδείας, Θρησκευμάτων και Αθλητισμού):** …και τα θύματα ήταν πάντα οι ίδιοι: οι φοιτητές, οι διδάσκοντες το ίδιο το πανεπιστημιακό κύρος. Αυτό το καθεστώς ανοχής βίας, αυτό το άβατο χωρίς λογοδοσία, τελειώνει οριστικά. Δεν θα επιτρέψουμε άλλο την αφομοίωση αυτής της ελληνικής ιδιαιτερότητας ως κανόνα.

Σήμερα με το νομοσχέδιο η πολιτεία προχωρά αποφασιστικά στην επόμενη φάση, από την αρχή της αποτροπής περνά στην αρχή της εγγυημένης προστασίας και αυτό δεν είναι σύνθημα, είναι νομοθετική πολιτική επιλογή με συνέπεια και συνέχεια και με επίγνωση της ευθύνης μας. Οι βασικοί άξονες της παρέμβασης για την ασφάλεια στα πανεπιστήμια είναι πρώτα από όλα τα νομικά εργαλεία, όπου για πρώτη φορά ορίζεται ρητά στον Ποινικό Κώδικα ότι η διατάραξη της λειτουργίας στα πανεπιστήμια αποτελεί ποινικό αδίκημα και όχι μόνο ρητορική καταγγελία, αλλά πλημμέλημα ή και κακούργημα, ανάλογα με τη βαρύτητα.

Η νέα παράγραφος 5 που προστίθεται στο άρθρο 184 του Ποινικού Κώδικα εξειδικεύει την κύρια διάταξη του άρθρου αυτού στο πλαίσιο της τριτοβάθμιας εκπαίδευσης, διατηρώντας την ουσία του αδικήματος της δημόσιας υποκίνησης σε βία ή παράνομες πράξεις. Οι όροι: διέγερση, παρότρυνση υποκίνηση σε εγκληματική πράξη, συνιστούν νομικές έννοιες και η νομολογία και η νομική θεωρία έχουν ήδη διαμορφώσει συγκεκριμένα κριτήρια για το τι συνιστά διέγερση ή παρότρυνση.

Όσον αφορά τα διοικητικά μέτρα, λέω τα πλέον βασικά. Η προσωρινή αναστολή της φοιτητικής ιδιότητας για όσους έχουν διαπράξει ποινικά αδικήματα δεν είναι ποινή, είναι προληπτικό μέτρο προστασίας. Δεν παραβιάζει το τεκμήριο αθωότητας και ενεργοποιείται μόνον κατόπιν εισαγγελικής διάταξης επιβολής περιοριστικών όρων.

Πειθαρχική λογοδοσία: Για πρώτη φορά η μη άσκηση πειθαρχικών αρμοδιοτήτων των οργάνων των πανεπιστημίων θεωρείται η ίδια πειθαρχικό παράπτωμα. Το αυτό πειθαρχικό παράπτωμα ήδη προβλέπεται στον Υπαλληλικό Κώδικα, άρθρο 107 παράγραφος 1. Ο πρύτανης ή τα όργανα που κωφεύουν, θα λογοδοτούν. Εισάγονται νέες πειθαρχικές ποινές με έκπτωση ή αποκλεισμό από θέσεις διοίκησης. Δημιουργείται ενιαίο πειθαρχικό συμβούλιο ανά πανεπιστήμιο με αποκλειστικές προθεσμίες και με προθεσμίες προς ενέργεια.

Τεχνικά μέτρα ασφαλείας: Δεν μιλάμε για στρατιωτικοποίηση των πανεπιστημίων, όπως ισχυρίζονται κάποιοι.

**ΧΡΗΣΤΟΣ ΓΙΑΝΝΟΥΛΗΣ:** Κύριε Υπουργέ, όπως μιλάτε, είναι σαν νομοσχέδιο του Υπουργείου Άμυνας.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, θα μιλήσετε μετά, αν θέλετε παρέμβαση. Μην κάνετε διακοπές.

**ΝΙΚΟΛΑΟΣ ΠΑΠΑΪΩΑΝΝΟΥ (Υφυπουργός Παιδείας, Θρησκευμάτων και Αθλητισμού):** Μιλάμε για σύγχρονα ευρωπαϊκά μέτρα ασφαλείας, ελεγχόμενη πρόσβαση, συστήματα ταυτοποίησης και καταγραφή των στοιχείων οποιουδήποτε εξωπανεπιστημιακού εισέρχεται σε χώρο του πανεπιστημίου, βίντεο παρατήρηση όπου η ίδια η διοίκηση του πανεπιστημίου το κρίνει απαραίτητο. Αυτό απαιτεί και η Σύνοδος των Πρυτάνεων. Το ίδιο λοιπόν που ζητά η σύνοδος, θέτει και το νομοσχέδιο.

Η χρήση drones είναι όχι για καταστολή, αλλά κυρίως για πρόληψη φυσικών καταστροφών. Είδατε προχθές τη φωτιά που τελικά δεν ήταν μέσα στην Πολυτεχνειούπολη. Ήταν εκτός.

Εθνικό Παρατηρητήριο Βίας: Καταγραφή όλων των περιστατικών με δημόσια λογοδοσία. Ορισμένοι θα πουν ότι πρόκειται για περιορισμό της ελευθερίας. Εμείς απαντάμε ότι δεν υπάρχει ελεύθερη γνώση όταν ο φοιτητής φοβάται να πάει στο εργαστήριο. Δεν υπάρχει ακαδημαϊκή πρόοδος όταν ο καθηγητής απειλείται, γιατί τόλμησε να εκφράσει γνώμη. Δεν υπάρχει δημόσιο αγαθό όταν οι βιβλιοθήκες γίνονται αποθήκες μολότοφ.

Και θέλω να παρατηρήσω το εξής: Ακούστηκαν από όλους τους εκπροσώπους της Αντιπολίτευσης ότι είναι δυνατόν να ποινικοποιείται η ελεύθερη έκφραση, συμμετοχή στις γενικές συνελεύσεις; Δεν άκουσα όμως από κανέναν εκπρόσωπο να συζητάει για τους τραμπουκισμούς, για όλες εκείνες τις ενέργειες φθοράς της δημόσιας περιουσίας που συμβαίνουν -συνέβαιναν πάρα πολλές φορές στο παρελθόν, έχουν μειωθεί αλλά συμβαίνουν- μέσα στα πανεπιστήμια. Δηλαδή είναι λογικό; Ποιος νοήμων άνθρωπος θα μπορεί να σκεφθεί ότι η ελεύθερη έκφραση του συλλόγου φοιτητών, ο οποίος σύλλογος ορίζεται και από τον ν. 4957, μπορεί να θεωρηθεί ότι είναι κάτι διαφορετικό από τα προηγούμενα; Σαφώς είναι και διαφορετικό. Σαφώς και η ελεύθερη έκφραση ιδεών και ιδεολογικής τοποθέτησης είναι προνόμιο της ακαδημαϊκής κοινότητας. Είναι προνόμιο των φοιτητών. Δεν σας άκουσα όμως να μιλάτε για τους τραμπουκισμούς, για τις καταλήψεις ετών για την φθορά της δημόσιας πανεπιστημιακής περιουσίας.

Και θα ήθελα στο σημείο αυτό να κάνω και μια προσωπική αναφορά. Αναφορικά με τα προηγούμενα που ακούστηκαν από την κυρία Πρόεδρο της Πλεύσης Ελευθερίας της έχω απαντήσει προσωπικά εντός του Κοινοβουλίου. Προφανώς και υπάρχει μια έλλειψη πρωτοτυπίας ή, θα έλεγα, φαντασίας. Διότι δεν επιτρέπω σε κανέναν στις ιδιωτικές μου συναναστροφές και όταν δεν δημιουργείται πρόβλημα και όταν δεν έχω κάποιο δημόσιο αξίωμα κάποιος να εκφέρει άποψη θετική ή αρνητική, όπως και εγώ δεν εκφέρω άποψη για τις προσωπικές δημόσιες τοποθετήσεις του καθενός ακόμα και σε πολιτικό επίπεδο. Να λήξει αυτή η ιστορία.

**ΑΛΕΞΑΝΔΡΟΣ ΚΑΖΑΜΙΑΣ:** Σε πολιτικό επίπεδο; Πώς γίνεται αυτό;

**ΠΡΟΕΔΡΕΥΩΝ (Βασίλειος Βιλιάρδος):** Κάντε μου τη χάρη, κύριε Καζαμία.

**ΝΙΚΟΛΑΟΣ ΠΑΠΑΪΩΑΝΝΟΥ (Υφυπουργός Παιδείας, Θρησκευμάτων και Αθλητισμού):** Από εκεί και πέρα μια χαρά τα προηγούμενα χρόνια όταν είχα την τιμή να υπηρετώ ως Πρύτανης στο Αριστοτέλειο Πανεπιστήμιο, προχώρησα στην εφαρμογή μέτρων με στόχο τον τερματισμό του καθεστώτος βίας και ανομίας, που είχε παγιωθεί στο πανεπιστήμιο. Στοχοποιήθηκα από συγκεκριμένες ομάδες, που θεωρούσαν το μπάχαλο, τους τραμπουκισμούς και τους βανδαλισμούς δημοκρατικό τους κεκτημένο. Αντιλήφθηκα όμως πως η βία ήταν το μέσο επιβολής του φόβου.

Η μάχη της βιβλιοθήκης με τη βαριοπούλα στο Αριστοτέλειο σε έναν χώρο με κατάληψη τριάντα τέσσερα χρόνια, που αποδίδεται σήμερα στην πανεπιστημιακή κοινότητα, κερδήθηκε. Και ήταν ένα καθοριστικό ορόσημο, διότι δεν κερδήθηκε απλώς ένας χώρος, αλλά αποκαταστάθηκε το θεμελιώδες δικαίωμα της πανεπιστημιακής κοινότητας να λειτουργεί ελεύθερα, απρόσκοπτα και όχι υπό καθεστώς ομηρίας από οποιονδήποτε. Η μάχη αυτή κερδήθηκε, γιατί η Κυβέρνηση του Κυριάκου Μητσοτάκη με μία από τις πρώτες νομοθετικές πρωτοβουλίες το καλοκαίρι του 2009 και όπως ο ίδιος ο Πρωθυπουργός είχε δεσμευτεί προσωπικά, κατάργησε το άσυλο της ανομίας.

Σήμερα, λοιπόν, προχωράμε ένα βήμα παραπέρα και εκπέμπουμε ένα ξεκάθαρο μήνυμα. Αν κάποιοι νοσταλγούν το άσυλο της ανομίας, ας το ξεχάσουν. Τελείωσαν τα άβατα. Το πανεπιστήμιο δεν ανήκει στους τραμπούκους, δεν ανήκει στο φόβο. Το πανεπιστήμιο ανήκει στους φοιτητές του, στους δασκάλους, στην κοινωνία, στη γνώση και εκεί θα παραμείνει.

Όσον αφορά πολύ σύντομα την ανώτατη διάρκεια φοίτησης, κυρίες και κύριοι Βουλευτές, το ελληνικό πανεπιστήμιο υπήρξε για δεκαετίες το σύμβολο κοινωνικής κινητικότητας, της δυνατότητας του παιδιού του βιοπαλαιστή εργαζόμενου να ανέβει με τη δύναμη της γνώσης. Αυτή την παράδοση την τιμούμε, την υπερασπιζόμαστε. Την ίδια, όμως, στιγμή οφείλουμε να δούμε κατάματα μια πραγματικότητα, που για χρόνια πολιτικοί χώροι απέφευγαν να αγγίξουν. Η διατήρηση φοιτητών επί δεκαετίες στα μητρώα των πανεπιστημίων δεν είναι δικαίωμα, είναι στρέβλωση, είναι προσβολή στους φοιτητές που προσπαθούν. Είναι ασέβεια στον φορολογούμενο που πληρώνει. Η αλήθεια με αριθμούς είναι λοιπόν καιρός να ειπωθεί.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Είστε ακαδημαϊκός και λέτε ψέματα.

**ΠΡΟΕΔΡΕΥΩΝ (Βασίλειος Βιλιάρδος):** Κυρία Αναγνωστοπούλου, έχετε ζητήσει παρέμβαση.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Είναι ντροπή.

**ΝΙΚΟΛΑΟΣ ΠΑΠΑΪΩΑΝΝΟΥ (Υφυπουργός Παιδείας, Θρησκευμάτων και Αθλητισμού):** Θα μου επιτρέψετε να συνεχίσω. Είναι η άποψή σας.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υφυπουργέ, σας παρακαλώ, μην κάνετε διάλογο.

**ΝΙΚΟΛΑΟΣ ΠΑΠΑΪΩΑΝΝΟΥ (Υφυπουργός Παιδείας, Θρησκευμάτων και Αθλητισμού):** Κυρία Αναγνωστοπούλου μπορεί να διαφωνούμε πολιτικά, αλλά τουλάχιστον ακούστε και την άλλη άποψη. Μην εμμένετε μόνο στις εμμονές σας. Μη νομίζετε ότι μόνον εσείς έχετε το δικαίωμα της αλήθειας, ότι μόνο εσείς γνωρίζετε τα πραγματικά γεγονότα.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υφυπουργέ, μην κάνετε διάλογο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Και «α» και «ου»….(Δεν ακούστηκε)

**ΝΙΚΟΛΑΟΣ ΠΑΠΑΪΩΑΝΝΟΥ (Υφυπουργός Παιδείας, Θρησκευμάτων και Αθλητισμού):** Καλώς ήρθατε. Σας απάντησα.

Έρχομαι στα νούμερα. Σύμφωνα λοιπόν με τα στοιχεία που έχουν δώσει στις απαντήσεις που έχουν δώσει τα πανεπιστήμια μιλάμε για ένα σύνολο μη ενεργών φοιτητών -θα έλεγα εγώ- της τάξεως των 330 χιλιάδων. Με στοιχεία των πανεπιστημίων από την εξεταστική των ετών 2022, 2023, 2024, Σεπτέμβριο του 2024, Ιανουάριο του 2025 και Ιουνίου του 2025, έχουν συμμετάσχει σε εξετάσεις περίπου 30.000 φοιτητές, οι οποίοι προσπαθούν να τελειώσουν. Και με τις ρυθμίσεις που βάζουμε αυτοί οι φοιτητές, φαίνεται ότι θα τελειώσουν. Οι άλλοι, προφανώς δικαίωμά τους, δεν ενδιαφέρθηκαν, δεν τελειώνουν.

Και όσον αφορά το ερώτημα, για την κυρία Κτενά, για πώς πάνε οι δεκαετίες, ας πάρουμε τα μεγαλύτερα πανεπιστήμια. Στο Εθνικό και Καποδιστριακό Πανεπιστήμιο, με τα στοιχεία του πανεπιστημίου, από το 1971 μέχρι το 1990 έχουμε 30.345 φοιτητές που δεν έχουν πάρει πτυχίο. Από το 1991 μέχρι 2000 έχουμε 13.000. Από το 2001 έως 2010 έχουμε 20.500. Στο –θα πάρω τα δύο μεγαλύτερα πανεπιστήμια- Αριστοτέλειο: Από το 1981 μέχρι το 1990 έχουμε 5.200. Από το 1991 μέχρι 2000 έχουμε 5.200. Από το 2001 μέχρι το 2010 έχουμε 9.000 και πάει λέγοντας.

Άρα, λοιπόν, αυτή τη στιγμή προσπαθούμε με κοινωνικό πρόσημο, με κοινωνική ευαισθησία όλα αυτά τα παιδιά τα οποία θέλουν να τελειώσουν τις σπουδές τους, να τις ολοκληρώσουν. Πως; Με ένα ποσοστό επί του συνόλου των διδακτικών μονάδων, με δύο εξάμηνα και ένα τρίτο για όποιον χρειάζεται να κάνει πρακτική ή πτυχιακή εργασία. Και φυσικά για όσους χρωστούν μέχρι δύο μαθήματα, προβλέπει το νομοσχέδιο και εμβόλιμη εξεταστική.

Άρα, λοιπόν, αντιλαμβανόμαστε ότι τα παιδιά αυτά που από το 2021 και μετά κατάλαβαν ότι θα ισχύσει ο νόμος, δίνουμε τη δυνατότητα να τελειώσουν. Και στο άκουσμα ότι τον Ιανουάριο-Φεβρουάριο ο νόμος θα ισχύσει, βεβαίως και ο νόμος ισχύει. Αλλά επειδή παράλληλα συζητάμε με τους φορείς, συζητήσαμε με τη Σύνοδο των Πρυτάνεων, ενσωματώνουμε θέσεις και προτάσεις της Συνόδου των Πρυτάνεων, γι’ αυτόν τον λόγο το νομοσχέδιο στο σημείο αυτό έγινε ακόμα πιο κοινωνικό, ακόμη πιο ισορροπημένο.

**ΠΡΟΕΔΡΕΥΩΝ (Βασίλειος Βιλιάρδος):** Αν θέλετε, κύριε Υφυπουργέ, ολοκληρώστε.

**ΝΙΚΟΛΑΟΣ ΠΑΠΑΪΩΑΝΝΟΥ (Υφυπουργός Παιδείας, Θρησκευμάτων και Αθλητισμού):** Σε δυο λεπτά τελειώνω, κύριε Πρόεδρε.

Εμείς λοιπόν πολεμάμε την απραξία και όχι την προσπάθεια. Στο πλαίσιο λοιπόν της κοινωνικής δικαιοσύνης φοιτητές με πιστοποιημένη αναπηρία άνω του 50% εξαιρούνται πλήρως, θεσπίζονται ειδικές ρυθμίσεις για δυνατότητες ένταξης σε καθεστώς μερικής φοίτησης για γονείς ανηλίκων, φοιτητές με σοβαρά προβλήματα υγείας, εγκύους. Όλα αυτά έχουν ξαναειπωθεί.

Όσον αφορά -το υποσχέθηκα χθες- το ανώτατο όριο φοίτησης δεν είναι ελληνική ιδιοτροπία, είναι ευρωπαϊκό κεκτημένο. Για παράδειγμα, στα πανεπιστήμια της Γερμανίας οι φοιτητές έχουν μέγιστο αριθμό προσπαθειών σε κάθε μάθημα συνήθως τρεις, ενώ παράλληλα οφείλουν να ολοκληρώσουν τις σπουδές τους σε ένα ανώτατο χρονικό διάστημα, σε διάστημα περίπου 150% του προγράμματος σπουδών. Στα πανεπιστήμια της Ολλανδίας θα πρέπει να υπάρχει μια ελάχιστη ακαδημαϊκή επίδοση για τη δυνατότητα εγγραφής την επόμενη χρονιά. Στα πανεπιστήμια της Αγγλίας, με δοκιμασίες επιπλέον και τη βοήθεια από ειδικές ακαδημαϊκές επιτροπές. Το ίδιο και στην Πολωνία, στον Gdansk Medical University της Πολωνίας.

Σε ένα λεπτό ολόκληρο πληρώνω, κύριε Πρόεδρε.

Δεν ερχόμαστε λοιπόν να τιμωρήσουμε, αλλά να ευθυγραμμίσουμε το ελληνικό πανεπιστήμιο με τα ευρωπαϊκά δεδομένα. Η Κυβέρνηση της Νέας Δημοκρατίας λέει τα πράγματα με το όνομά τους, το δημόσιο πανεπιστήμιο είναι αγαθό, όχι φοιτητικό κλαμπ διαρκείας.

Κυρίες και κύριοι Βουλευτές -και με αυτό θα κλείσω- το νομοσχέδιο που ψηφίζεται χτίζει το πανεπιστήμιο του αύριο. Η Κυβέρνηση της Νέας Δημοκρατίας δεν φοβάται τις μεταρρυθμίσεις. Είμαστε η παράταξη που οραματίζεται το πανεπιστήμιο του μέλλοντος, ανοικτό, ασφαλές, αξιοκρατικό, διεθνοποιημένο.

Ενισχύουμε το αυτοδιοίκητο, αλλά απαιτούμε λογοδοσία. Αυξάνουμε τα χρηματοδοτικά εργαλεία των ελληνικών δημόσιων πανεπιστημίων και επενδύουμε στην περαιτέρω ανάπτυξη των υποδομών τους. Καλλιεργούμε το αίσθημα ασφάλειας, ενισχύοντας τις υποδομές, όχι μόνο για την αντιμετώπιση της παραβατικότητας, αλλά για την πρόληψη, για πυρασφάλεια, για την προστασία ζωών και περιβάλλοντος.

Η πολιτική μας είναι σταθερή, συνεπής, εφαρμόσιμη. Αλλάζουμε το τοπίο με πράξεις, με θεσμικά εργαλεία, με ευθύνη απέναντι στους πολίτες και στο μέλλον της χώρας. Η Ελλάδα δεν χρειάζεται πανεπιστήμια που να φοβίζουν. Χρειάζεται πανεπιστήμια που να μορφώνουν, που να στηρίζουν την έρευνα, την καινοτομία, την προκοπή, που να είναι πυλώνες της δημοκρατίας και όχι πεδία παραβατικότητας, με φοιτητές και καθηγητές συμμέτοχους και όχι θεατές στη συλλογική πρόοδο.

Αυτό το νομοσχέδιο είναι μια ξεκάθαρη δήλωση: Το δημόσιο πανεπιστήμιο θα λειτουργεί με κανόνες, με ασφάλεια, με προοπτική. Κλείνουμε τις γκρίζες ζώνες, ενισχύουμε τη φοιτητική καθημερινότητα, θωρακίζουμε το αγαθό της ανώτατης εκπαίδευσης, με σχέδιο, μέτρο και αποφασιστικότητα. Αυτή είναι η δέσμευσή μας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κύριο Υφυπουργό.

Κυρία Αναγνωστοπούλου, ζητήσατε παρέμβαση.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Πραγματικά το ύφος και το περιεχόμενο της ομιλίας του κυρίου Υφυπουργού και πρώην Πρύτανη του ΑΠΘ με τρόμαξε, πραγματικά με τρόμαξε και θα έλεγα ότι μου θύμισε άλλες εποχές της παιδικής μου ηλικίας, όταν αναφέρονταν κάποιοι άλλοι, ειδικά στα πανεπιστήμια, με αυτόν τον τρόπο.

Θεωρώ προσβολή γι’ αυτά τα πανεπιστήμια -είσαστε και πανεπιστημιακός- να λέτε ότι θέλετε πανεπιστήμια που να μορφώνουν. Τα πανεπιστήμιά μας μέχρι τώρα τι έκαναν; Δεν μόρφωναν; Πώς τολμάτε και τα λέτε εδώ μέσα αυτά τα πράγματα;

Δεύτερον, θέλουμε στοιχεία ανομίας και παραβατικότητας. Έχουμε την Έκθεση της Επιστημονικής Επιτροπής της Βουλής, της ΟΚΕ επίσης. Πού είναι αυτά τα στοιχεία;

Από τη στιγμή που εκλεγήκατε, ο κ. Μητσοτάκης, όπως συνηθίζεται να λέτε όλοι, ο «πρωθυπουργός μας» και «ο πρωθυπουργός μας», έχετε φαγωθεί με την ανομία στα πανεπιστήμια, τίποτα άλλο δεν βλέπετε.

Και σας ρωτάω, εσείς ως Πρύτανης και τώρα ως Υφυπουργός τι κάνατε για τις υποδομές στα πανεπιστήμια; Ξέρετε πώς είναι τα πανεπιστήμια; Γιατί εγώ εκεί έχω ζήσει τα περισσότερα χρόνια της ζωής μου, κύριε Παπαϊωάννου. Έχετε κάνει κάποιες αίθουσες;

Και κάνετε και τα φοβερά αυτά, ότι θέλετε να το κάνετε ευρωπαϊκό πανεπιστήμιο. Συγκρίνατε με τη Γερμανία και την Ολλανδία.

**ΠΑΡΘΕΝΑ (ΠΟΠΗ) ΤΣΑΠΑΝΙΔΟΥ:** Για την Ολλανδία είναι ψέματα. Δεν ισχύει αυτό. Εκεί έχουν δέκα χρόνια για τις σπουδές.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ακριβώς.

**ΠΡΟΕΔΡΕΥΩΝ (Βασίλειος Βιλιάρδος):** Κυρία Τσαπανίδου, παρακαλώ μην διακόπτετε.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Στην Ολλανδία έχουν δέκα χρόνια. Αλλά ήθελα να πω κάτι άλλο. Με τι συγκρίνετε;

**ΒΑΣΙΛΕΙΟΣ-ΝΙΚΟΛΑΟΣ ΥΨΗΛΑΝΤΗΣ:** Στο ένα μάθημα σε διώχνουν στην Ολλανδία!

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υψηλάντη, σας παρακαλώ, αφήστε να ολοκληρώσει.

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Ξέρετε τι έχουν για σίτιση; Ξέρετε τι έχουν για στέγαση; Σας είπα πόσο πληρώνονται οι πανεπιστημιακοί και πόσο πληρώνεται αντίστοιχα ο αναπληρωτής με τα λεφτά που παίρνει ένας υποψήφιος διδάκτορας; Τι είναι αυτά τα πράγματα που λέτε;

Το ξέρετε ότι μέχρι το 2015 είχαν κοπεί οι κρατικές υποτροφίες; Το ξέρετε ότι δεν είχατε διοριστεί καθόλου μέλη ΔΕΠ; Ότι ο κ. Μητσοτάκης, ο λατρευτός σας, είχε διώξει το διοικητικό προσωπικό και κατέρρεαν ως Υπουργός Διοικητικής Μεταρρύθμισης; Λύστε αυτά τα προβλήματα πρώτα.

Και για τις διαγραφές μην λέτε ψέματα, δεν επιβαρύνουν κανέναν Έλληνα φορολογούμενο οι υποτιθέμενοι «αιώνιοι φοιτητές». Δεν έχουν σίτιση, δεν έχουν συγγράμματα, δεν έχουν πάσο, δεν έχουν τίποτα από όλα αυτά.

Και αφήστε τα πανεπιστήμια με τους φοιτητές τους και τις φοιτήτριές τους να δουν πώς θα φτιάξουν τα μητρώα τους, αν θέλουν να κάνουν εκκαθαρίσεις πού θα βασίζονται. Τι είναι αυτό, που αποφασίζετε εσείς ξαφνικά και δεν επιτρέπετε στους φοιτητές ούτε πια…

Ξέρετε, κύριε Παπαϊωάννου, τι με πλήττει που σας άκουγα ως πανεπιστημιακό δάσκαλο; Η έλλειψη παντελούς ευαισθησίας γι’ αυτή τη νέα γενιά, για τα προβλήματά της, για όλα αυτά που τα έχουμε περάσει όλοι στη ζωή μας, όσοι δεν ήμασταν στην «Α και ΟΥ και ΔΑΠ ΝΔΦΚ». Γιατί έτσι πρέπει να λέγονται τα πράγματα, με το όνομά τους.

Λοιπόν αυτό το ύφος και το περιεχόμενο, χωρίς να μας λέτε τίποτα για τα επείγοντα προβλήματα των πανεπιστημίων... Και θέλω στοιχεία, μέχρι αύριο που θα ψηφιστεί το νομοσχέδιο θέλω στοιχεία από την ΕΛΑΣ, θέλω στοιχεία από τους πάντες, αν τα πανεπιστήμια έχουν παραπάνω παραβατικότητα οπουδήποτε αλλού στην κοινωνία.

Και μία τελευταία ερώτηση: Τι σημαίνει «διατάραξη της λειτουργίας του πανεπιστημίου»; Θέλω ορισμό και προσδιορισμό αυτού του πράγματος. Τι σημαίνει «διέγερση και παρότρυνση»; Τι σημαίνουν αυτές οι λέξεις;

Και κύριε Παπαϊωάννου, οι φοιτητές δεν είναι υπάλληλοι του κράτους. Δεν είναι υπάλληλοι του κράτους. Έτσι τους αντιμετωπίζετε. Και οι συνάδελφοί σας και οι συνάδελφοι μου, επίσης δεν είναι υπάλληλοι. Λειτουργοί είναι. Ξεχνάτε θεμελιώδη πράγματα του πανεπιστημίου.

Αφήστε τα όλα τα άλλα, δεν θα το καταλάβετε. Είμαστε από άλλο κόσμο. Το ξέρουμε.

(Χειροκροτήματα)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Αναγνωστοπούλου.

**ΝΙΚΟΛΑΟΣ ΠΑΠΑΪΩΑΝΝΟΥ (Υφυπουργός Παιδείας, Θρησκευμάτων και Αθλητισμού):** Κύριε Πρόεδρε, για ένα λεπτό παρακαλώ.

**ΠΡΟΕΔΡΕΥΩΝ (Βασίλειος Βιλιάρδος):** Έχετε μιλήσει τον διπλάσιο χρόνο, κύριε Υφυπουργέ. Παρακαλώ μόνο για ένα λεπτό.

**ΝΙΚΟΛΑΟΣ ΠΑΠΑΪΩΑΝΝΟΥ (Υφυπουργός Παιδείας, Θρησκευμάτων και Αθλητισμού):** Μισό λεπτάκι.

Κυρία Αναγνωστοπούλου, θίξατε πολλά. Δεν θα απαντήσω σε όλα, γιατί δεν φτάνει ο χρόνος. Όμως σε κάποια πράγματα σέβομαι την άποψή σας, απλώς δεν τη δέχομαι. Έχουμε μια διαφορετική αντίληψη για τα γεγονότα.

Μιλάτε για νούμερα. 2015-2019, κυβέρνηση ΣΥΡΙΖΑ-ΑΝΕΛ, λειτουργικές δαπάνες για τα πανεπιστήμια 489.490.000 ευρώ. 2019-2025 775.000.000 ευρώ.

Σίτιση στα ΑΕΙ, 2015-2019, ΣΥΡΙΖΑ-ΑΝΕΛ 253.000.000 ευρώ. 2019-2025 254.000.000 ευρώ.

Στεγαστικό επίδομα, δεν θα το αναφέρω. Σύνολο από λειτουργικές δαπάνες, σίτιση και στεγαστικό επίδομα; Είναι στο Υπουργείο αυτά, μπορείτε να τα βρείτε. 2015-2019 876.184.329 ευρώ έναντι 1.343.046.075 ευρώ για το 2019-2025.

Πάμε τώρα στις υποδομές.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Υφυπουργού)

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υπουργέ, ολοκληρώσαμε.

**ΝΙΚΟΛΑΟΣ ΠΑΠΑΪΩΑΝΝΟΥ (Υφυπουργός Παιδείας, Θρησκευμάτων και Αθλητισμού):** Μισό λεπτό, γιατί ακούγονται πράγματα τα οποία θέλουν απάντηση.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υπουργέ, πρέπει να μιλήσουν και άλλοι. Περιμένουν.

**ΝΙΚΟΛΑΟΣ ΠΑΠΑΪΩΑΝΝΟΥ (Υφυπουργός Παιδείας, Θρησκευμάτων και Αθλητισμού):** Χρηματοδοτικά εργαλεία. Ψάξτε να τα βρείτε.

**ΠΑΡΘΕΝΑ (ΠΟΠΗ) ΤΣΑΠΑΝΙΔΟΥ:** Συγκρίνετε, κύριε Παπαϊωάννου, την περίοδο των μνημονίων;

**ΠΡΟΕΔΡΕΥΩΝ (Βασίλειος Βιλιάρδος):** Κυρία συνάδελφε, μην επεμβαίνετε εσείς.

(Θόρυβος στην Αίθουσα)

Παρακαλώ. Τι είναι αυτά τα πράγματα;

**ΝΙΚΟΛΑΟΣ ΠΑΠΑΪΩΑΝΝΟΥ (Υφυπουργός Παιδείας, Θρησκευμάτων και Αθλητισμού):** Κλείνοντας…

**ΠΡΟΕΔΡΕΥΩΝ (Βασίλειος Βιλιάρδος):** Κλείστε, κύριε Υπουργέ, να πάμε παρακάτω.

**ΝΙΚΟΛΑΟΣ ΠΑΠΑΪΩΑΝΝΟΥ (Υφυπουργός Παιδείας, Θρησκευμάτων και Αθλητισμού):** … για την ταμπέλα στον πρύτανη Μπουραντώνη πριν από πέντε χρόνια δεν είδα να λέτε τίποτα. Αυτό τι είναι; Δημοκρατική έκφραση;

(Θόρυβος στην Αίθουσα)

**ΠΡΟΕΔΡΕΥΩΝ (Βασίλειος Βιλιάρδος):** Κύριε Υπουργέ, ευχαριστώ.

Καλείται στο Βήμα ο κ. Αναστάσιος Δημοσχάκης, Βουλευτής της Νέας Δημοκρατίας.

**ΜΕΡΟΠΗ ΤΖΟΥΦΗ:** Επί πέντε χρόνια δεν είχατε διορίσει κανέναν. Έχει καταθέσει τελείως διαφορετικά πράγματα και το ξέρει ο κ. Παπαϊωάννου.

**ΠΡΟΕΔΡΕΥΩΝ (Βασίλειος Βιλιάρδος):** Ησυχία, κυρία μου.

Κυρία συνάδελφε, τι τρόπος είναι αυτός; Μα, λίγο ευγένεια δεν μπορούμε να έχουμε εδώ; Είναι δυνατόν να μιλάμε όλοι από τα έδρανα;

Κύριε Δημοσχάκη, έχετε τον λόγο. Συγγνώμη.

**ΑΝΑΣΤΑΣΙΟΣ (ΤΑΣΟΣ) ΔΗΜΟΣΧΑΚΗΣ:** Κύριοι Υφυπουργοί, κυρίες και κύριοι συνάδελφοι, η παρούσα νομοθετική πρωτοβουλία συνιστά κομβικό πολυνομοσχέδιο μέσα από πλέγμα διατάξεων επιλύοντας χρόνια ζητήματα. Αντιμετωπίζεται οριστικά το θεμελιώδες πρόβλημα της Ιεράς Μητρόπολης Σινά στην Ελλάδα, η οποία πλέον θα εκπροσωπείται από ένα νομικό πρόσωπο δημοσίου δικαίου. Πρόκειται για μια κρίσιμη μεταρρύθμιση που εντάσσεται στον κυβερνητικό σχεδιασμό αναφορικά με την ενδυνάμωση και την υποστήριξη της Ορθοδοξίας στην Ανατολή, αλλά και στην Αφρική.

Συντελείται ιστορικό βήμα για την προστασία της θρησκευτικής ελευθερίας, καθώς η διαχρονική θρησκευτική κοινότητα των Αλεβιτών Μπεκτασήδων Θράκης αποκτά πλέον υπόσταση ως θρησκευτικό νομικό πρόσωπο. Θα έχει τη δυνατότητα σύναψης συμβάσεων, κατοχής περιουσίας και εκπροσώπησής τους σε κρατικούς φορείς, με ενιαία φωνή χωρίς να εξαρτάται από άλλες ισλαμικές δομές.

Ιδρύεται επιπλέον η Διαχειριστική Επιτροπή Βακουφίων με αντικείμενο τη διαχείριση και προστασία της περιουσίας της. Μέχρι πρότινος οι άνθρωποι αυτοί ζούσαν ως μειονότητα μέσα στη μειονότητα. Τώρα αυτό αποφασιστικά αλλάζει, καθώς κατοχυρώνονται τα δικαιώματά τους, περιλαμβανομένων και αυτών που έχουν σχέση με τη θρησκευτική εκπαίδευση.

Κυρίες και κύριοι συνάδελφοι, πρόκειται για γηγενείς κατοίκους του Έβρου και της Θράκης, οι οποίοι συνιστούν αναπόσπαστο τμήμα της πολιτιστικής ταυτότητας της περιοχής με ιστορική διάσταση. Χαρακτηριστικό της κοινότητάς τους είναι ότι ομιλούν ελληνικά, πομακικά και τουρκικά, απορρίπτοντας κάθε έννοια φανατισμού και πρεσβεύοντας την ομαλή συνύπαρξη των ανθρώπων. Είναι νοικοκυραίοι συγκροτώντας αυτόνομη κοινότητα περίπου τριών χιλιάδων ανθρώπων και πλέον, οι οποίοι διαβιούν αξιοπρεπώς και δραστηριοποιούνται σε δώδεκα χωριά του βορείου Έβρου στους κλάδους της κτηνοτροφίας και όχι μόνο, καθώς και των νομών Ροδόπης και Ξάνθης πλησίον των ελληνοβουλγαρικών συνόρων.

Η πολιτεία με το Υπουργείο Παιδείας και Θρησκευμάτων έχουν αγκαλιάσει έμπρακτα την εν λόγω θρησκευτική κοινότητα, καθώς το 2021 για πρώτη φορά δόθηκε η δυνατότητα ίδρυσης λειτουργίας του πρώτου θρησκευτικού προορισμού ευκτήριου οίκου στην Ελλάδα και τρίτου στην Ευρώπη για τους Αλεβίτες Μπεκτασήδες της Θράκης με έδρα το Μεγάλο Δέρειο του νομού Έβρου. Υπογραμμίζεται δε ότι ο θρησκευτικός προορισμός είναι ο Τεκές, ο οποίος συνιστά το γεωγραφικό τους κέντρο που βρίσκεται δίπλα στο ακριτικό χωριό Ρούσσα του Δήμου Σουφλίου.

Μάλιστα, κατ’ έτος τιμώ με την παρουσία μου τις τριήμερες θρησκευτικές εκδηλώσεις των Αλεβιτών Μπεκτασήδων της Θράκης, όπως θα πράξω την προσεχή Κυριακή που πέφτει αυλαία και που κορυφώνονται στον επιβλητικό όγκο Χίλια, το οποίο ετυμολογικά στην καθομιλουμένη τους σημαίνει Χικ-Ιλά, δηλαδή Προφήτης Ηλίας στην περιοχή της Ρούσσας του Δήμου Σουφλίου.

Χαίρομαι ιδιαίτερα που η Υπουργός αύριο μετά τη νομοθέτησή της θα βρεθεί κοντά σε αυτούς τους συντοπίτες μας, κυρίως το απόγευμα που έχουμε την έναρξη των τριήμερων εορταστικών εκδηλώσεων, εκεί στον σκληρό πυρήνα των Αλεβιτών Μπεκτασήδων στον ορεινό όγκο του Έβρου. Την περιμένουμε με πολλές ευχές.

Οι εκδηλώσεις αυτές συνδυάζουν τα θρησκευτικά έθιμα με την αυθεντική παραδοσιακή μουσική και φυσικά με τους συναρπαστικούς αγώνες δρόμου και ελαιοπάλης, οι οποίοι συνιστούν αλεβίτικη παράδοση επτά αιώνων δίνοντας ταυτότητα στην περιοχή.

Επιπρόσθετα, με το παρόν νομοσχέδιο θεσπίζονται σημαντικές διατάξεις αναφορικά με την προστασία της ακαδημαϊκής ελευθερίας και της αντιμετώπισης της βίας στα πανεπιστήμια. Η Κυβέρνηση ήδη από το 2021 με σχετική νομοθεσία επιδίωξε να εξασφαλίσει την εύρυθμη λειτουργία των πανεπιστημιακών ιδρυμάτων βάζοντας οριστικά τέλος στο άβατο της παρανομίας και του φόβου για τους φοιτητές, αλλά και για τους καθηγητές. Με τις διατάξεις της παρούσας νομοθετικής πρωτοβουλίας εξασφαλίζεται συνεκτικό νομοθετικό πλαίσιο για άμεση και αποτελεσματική δράση απέναντι στη βία και την παραβατικότητα, αλλά και για αυστηρή λογοδοσία προς όφελος της φοιτητικής και ακαδημαϊκής κοινότητας.

Κομβική διάταξη είναι η διεύρυνση του ρυθμιστικού πεδίου του άρθρου 168 του Ποινικού Κώδικα, ώστε να περιλαμβάνει ρητά και τη λειτουργία των Ανώτατων Εκπαιδευτικών Ιδρυμάτων, η οποία πλέον αν διαταραχθεί, συνιστά ποινικό αδίκημα.

Σημαντικά μέτρα λαμβάνονται για την αποτελεσματική αντιμετώπιση της βίας στον αθλητισμό, καθώς και της αντιμετώπισης χρόνιων προβλημάτων αναφορικά με τον ερασιτεχνικό και επαγγελματικό αθλητισμό, όπως χαρακτηριστικά η μη ισόρροπη εκπροσώπηση των φύλων στα διοικητικά συμβούλια των σωματείων.

Κυρίες και κύριοι συνάδελφοι, εύσημα ανήκουν στην Υπουργό κ. Ζαχαράκη, καθώς και στους άξιους συνεργάτες της με το σημερινό πολυσήμαντο νομοσχέδιο που τίθεται ενώπιόν μας να συνιστά ενδεικτικό της εν λόγω πολύτιμης προσπάθειας υπηρετώντας με συνέπεια το δημόσιο συμφέρον, ιδιαιτέρως δε μέσα και μέσω της προβλεπόμενης έμπρακτης στήριξης και αναγνώρισης της κοινότητας των Αλεβιτών της Θράκης να γράφεται μια νέα σελίδα στην ιστορία της Ελλάδας επιβεβαιώνοντας ότι είμαστε η χώρα της δημοκρατίας και όχι μόνο και για τον λόγο αυτό το υπερψηφίζω.

Σας ευχαριστώ για την προσοχή σας.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Δημοσχάκη.

Καλείται στο Βήμα ο κ. Βασίλειος Υψηλάντης, Βουλευτής της Νέας Δημοκρατίας, και θα ακολουθήσει ο κ. Γιαννούλης, Κοινοβουλευτικός Εκπρόσωπος του ΣΥΡΙΖΑ.

**ΒΑΣΙΛΕΙΟΣ-ΝΙΚΟΛΑΟΣ ΥΨΗΛΑΝΤΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, πριν μπω στην ανάλυση του νομοσχεδίου και στις παρατηρήσεις μου επ’ αυτού, θα ήθελα να μου επιτρέψετε να εκφράσω για άλλη μια φορά την έντονη δυσαρέσκειά μου για τον απαράδεκτο τοξικό λόγο που χρησιμοποιεί εξακολουθητικά η Αντιπολίτευση στην πολιτική ζωή και τον κοινοβουλευτικό διάλογο. Είναι δε θα έλεγα προφανές ότι όχι μόνο λεκτικά, αλλά και εν τοις πράγμασι επιδίωξή τους είναι η ποινικοποίηση της πολιτικής ζωής αβασάνιστα, η διαστρέβλωση της πραγματικότητας, ο διασυρμός προσωπικοτήτων πολιτικών αντιπάλων τους και τελικά η αμαύρωση σε ό,τι οι Έλληνες και η χώρα έχει πετύχει τα τελευταία χρόνια. Και αδίστακτα για την έκχυση αυτής της δηλητηριώδους πολιτικής τοξικότητας έχουν καταφέρει να συνενώνονται μεταξύ τους και ακραίοι από τα αριστερά στα δεξιά, μαζί να υβρίζουν, να απειλούν και στο τέλος να αποχωρούν.

Απόρροια αυτών είναι όλα τα παράταιρα που βιώσαμε, τα οποία από πλευράς τουλάχιστον θέσης του Προεδρείου της Βουλής σε κάθε περίπτωση ήταν εντός του Συντάγματος και του Κανονισμού της Βουλής, όπως και η ψηφοφορία που τελικά διεξήχθη στα πλαίσια αυτά.

Και στο τέλος είναι εκείνοι που χρόνια ολόκληρα δεν τόλμησαν απολύτως τίποτα, αλλά έριχναν όλο και περισσότερο την Ελλάδα στο τέλμα. Σήμερα προσπαθούν ξεκάθαρα να σηκώσουν κεφάλι, νομίζοντας ότι ο λαός μας έχει κοντή μνήμη και κυρίως η νεολαία μας, νομίζοντας ότι μπορούν να ξαναρπάξουν το μύθευμα, οι μεν του δήθεν ηθικού πλεονεκτήματος της Αριστεράς που τόσο πλήρωσε ο ελληνικός λαός, οι δε του λαϊκισμού και έτσι ανερμάτιστα να μπουρδολογούν, να φαντασιώνονται και να εμφανίζονται ως οι αδιάφθοροι και οι υπερασπιστές των δικαιωμάτων του λαού μας.

Φθάσανε δε στο σημείο σήμερα να θέλουν όλοι μαζί να δημιουργήσουν Συμβούλιο Αντιπολίτευσης. Αυτή είναι η κατάντια τους και η ανυπαρξία τους. Απειλούν τους Βουλευτές της Νέας Δημοκρατίας να τους ελέγξουν για το πώς συμπεριφέρθηκαν στα πλαίσια της ψηφοφορίας επί των προτάσεων για την παραπομπή που κάνανε για τους τέως Υπουργούς Βορίδη και Αυγενάκη. Αυτοί είναι οι δημοκράτες, σκληροί θιασώτες -ορισμένοι εξ αυτών- άλλων πολιτικών θλιβερών καταστάσεων για τη χώρα μας.

Σήμερα η Κυβέρνηση εισφέρει ένα σχέδιο που λύνει παθογένειες χρόνων, συμπληρώνοντας και κενά ιστορικά. Καλούμαστε να υιοθετήσουμε ένα νομοσχέδιο-ορόσημο για την Ορθοδοξία, όπου αναγνωρίζεται η Ιερά Μονή Αγίας Αικατερίνης του Σινά στη χώρα μας ως νομικό πρόσωπο δημοσίου δικαίου. Αυτό το άρθρο διορθώνει τον μακροχρόνιο παραλογισμό. Η Μονή παρέμενε τόσα χρόνια χωρίς νομική υπόσταση στην Ελλάδα. Με το άρθρο 3 δεσμευόμαστε να στηρίξουμε την αποστολή της, προστατεύοντας το Ιουστινιάνειο κτίριο, τη ζωή των μοναχών και την κληρονομιά τους.

Κυρίες και κύριοι συνάδελφοι, η Μονή Σινά είναι σημείο ενότητας για τον ελληνισμό. Αυτό το νομοσχέδιο ενισχύει τη θέση της χώρας μας και της Μονής και την αναγνωρίζει ως θεματοφύλακα της πίστης και του πολιτισμού, αποκαθιστώντας τη νομική προσωπικότητά της.

Πέραν από τις προβλέψεις για τη Μονή Σινά, το νομοσχέδιο φέρνει επίσης κρίσιμες ρυθμίσεις για την παιδεία, τον αθλητισμό και τον πολιτισμό.

Θα ήθελα να εστιάσω σε μερικά σημεία, όπως το άρθρο 79 με τη θέσπιση του Εθνικού Παρατηρητηρίου για την ασφάλεια στα ΑΕΙ, που εξασφαλίζει ένα ασφαλές περιβάλλον για φοιτητές και προσωπικό. Οι διατάξεις για τα χρόνια φοίτησης εισάγουν μια μεταβατική ρήτρα, δίνοντας μια τελευταία ευκαιρία ολοκλήρωσης σπουδών, ενώ παράλληλα προβλέπεται μερική φοίτηση και αναστολή των σπουδών για ευάλωτες ομάδες, εργαζόμενους γονείς, αθλητές, άτομα με αναπηρίες, προάγοντας έτσι τη συμπερίληψη.

Στον αθλητισμό το άρθρο 98 εισάγει πλατφόρμα ταυτοποίησης κατόχων εισιτηρίων με έμφαση στην προσβασιμότητα για ΑμεΑ, ενώ τα άρθρα 89 ως 113 ενισχύουν τον ερασιτεχνικό και επαγγελματικό αθλητισμό με συνεργασίες σωματείων, δήμων και αυστηρές κυρώσεις κατά της βίας.

Επίσης, θα ήθελα να εξάρω το γεγονός ότι παραχωρείται κατά χρήση η διαχείριση και εκμετάλλευση του Σταδίου Ειρήνης και Φιλίας στην ΚΑΕ Ολυμπιακός για ένα χρονικό διάστημα 49 ετών. Πρόκειται για μια ιστορική συμφωνία που εκτιμάται ότι θα συμβάλει στην περαιτέρω ανάπτυξη της ελληνικής καλαθοσφαίρισης, καθώς έρχεται σε συνέχεια της παραχώρησης του κλειστού ΟΑΚΑ στην ΚΑΕ Παναθηναϊκός το 2022 και εκείνου στα Άνω Λιόσια στην ΚΑΕ ΑΕΚ το 2020.

Ωστόσο θα ήθελα, κύριε Υπουργέ, κύριε Γενικέ, να μεταφερθούν στον Υπουργό Αθλητισμού, μαζί με την έκφραση ευαρέσκειάς μου για το σημερινό νομοθέτημα, δύο θέματα που έχω υποβάλει και στο παρελθόν στα πλαίσια της νησιωτικότητας, πρώτον, για την εγγραφή παλαιού αθλητικού σωματείου στο ηλεκτρονικό μητρώο αθλητικών σωματείων e-Kouros για το 2025 στα νησιά ή σε ορεινές περιοχές δίχως να υπάρχει ποινή, ώστε να αγωνίζονται σε μικρότερες κατηγορίες και δεύτερον, οι απαγορεύσεις του άρθρου 91, δηλαδή η απαγόρευση του αθλητικού σωματείου να συνάπτει συμβάσεις εργασίας ανεξάρτητων υπηρεσιών έργων και λοιπά με οικονομικό αντάλλαγμα με μέλη του διοικητικού συμβουλίου, με συζύγους, τέκνα, γονείς και τα αδέρφια τους, με συνέπεια την έκπτωση του διοικητικού συμβουλίου προφανώς και από το μητρώο αθλητικών σωματείων, να μην εφαρμόζεται στα νησιά. Πολλές φορές δεν υπάρχει η δυνατότητα επιλογής ανθρώπων έτσι ώστε να συνεργάζονται, προπονητών που ενδεχομένως να έχουν μια οικογενειακή σχέση με κάποιον από τα διοικητικά συμβούλια.

Τέλος, θα εξάρω και την απονομή ισόβιας σύνταξης σε λογοτέχνες και καλλιτέχνες, τιμώντας έτσι τη συνεισφορά τους στον πολιτισμό.

Με αυτές τις σκέψεις δηλώνω ότι υπερψηφίζω το νομοσχέδιο.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Άντε και Υπουργός!

**ΒΑΣΙΛΕΙΟΣ-ΝΙΚΟΛΑΟΣ ΥΨΗΛΑΝΤΗΣ:** Σας ευχαριστώ, κυρία Πρόεδρε. Είστε πάντα ευγενική μαζί μου.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Υψηλάντη.

Γίνεται γνωστό στο Σώμα ότι ο ΣΥΡΙΖΑ-Προοδευτική Συμμαχία και η Νέα Αριστερά επανακατέθεσαν την αίτηση διεξαγωγής ονομαστικής ψηφοφορίας, αφαιρώντας το άρθρο 129.

(Η προαναφερθείσα αίτηση διεξαγωγής ονομαστικής ψηφοφορίας του ΣΥΡΙΖΑ-Προοδευτική Συμμαχία καταχωρίζεται στα Πρακτικά και έχει ως εξής:

**ΠΡΟΕΔΡΕΥΩΝ (Βασίλειος Βιλιάρδος):** Τον λόγο έχει η κ. Κυριακή Μάλαμα, Ανεξάρτητη Βουλευτής.

**ΚΥΡΙΑΚΗ ΜΑΛΑΜΑ:** Ευχαριστώ, κύριε Πρόεδρε.

Κυρίες και κύριοι Βουλευτές, στις 16 Ιουλίου το Κίνημα Δημοκρατίας έστειλε επιστολή προς την Ευρωπαϊκή Εισαγγελία ζητώντας να αναλάβει την πλήρη διερεύνηση της υπόθεσης του ΟΠΕΚΕΠΕ, γιατί μόνο μέσα από την Ευρωπαϊκή Εισαγγελία θα υπάρξει μια πραγματική λογοδοσία απέναντι σε αυτό το «πλιάτσικο».

Τώρα όμως θα μου επιτρέψετε να ξεκινήσω την τοποθέτησή μου στο συγκεκριμένο νομοσχέδιο από ένα ζήτημα που θα έπρεπε να το αξιολογήσουμε ως πολύ σοβαρό και το οποίο είναι ενδεικτικό της πρόθεσης αυτής της Κυβέρνησης σε σχέση με τη δημόσια τριτοβάθμια εκπαίδευση.

Μόλις πριν από μερικές ημέρες το Υπουργείο Παιδείας εν είδει «πλασιέ» του εμπορίου ονείρων των κολλεγίων, που σήμερα ονομάζονται ιδιωτικά πανεπιστήμια, εξέδωσε ανακοίνωση με τα κριτήρια εγγραφής σε αυτά τα ιδρύματα. Μέσα σε αυτά τα κριτήρια υπάρχει και ένα που ίσως δεν έχει ακουστεί πολύ, αλλά είναι ενδεικτικό της λυσσαλέας προσπάθειας της Κυβέρνησης να εξασφαλίσει εγγραφές σε αυτά τα ιδρύματα. Επιτρέπεται, σύμφωνα με το πλαίσιο, να εγγραφεί σε αυτά τα ιδρύματα κάποιος ο οποίος ήδη φοιτά σε ένα δημόσιο πανεπιστήμιο της χώρας.

Θα ήταν θλιβερό πραγματικά, αν δεν ήταν εξοργιστικό, το πόσο κοπιάζει αυτή η Κυβέρνηση, το ποσό κοπιάζει το Υπουργείο Παιδείας να καταστεί μεσάζων σε αυτήν την αγορά ελπίδας πραγματικά για τη νέα γενιά.

Δεν θα μπορούσαμε επίσης να μη βγούμε να φωνάξουμε το γεγονός ότι υποδέχεται το Υπουργείο Παιδείας μετά βαΐων και κλάδων τα υποτιθέμενα 12 νέα ιδιωτικά πανεπιστήμια, εκ των οποίων τα 11 είναι κολλέγια που ήδη υπάρχουν και απλώς αλλάζουν την ταμπέλα, με «προίκα» 22 κενές θέσεις εξαιτίας της ελάχιστης βάσης εισαγωγής στα δημόσια πανεπιστήμια. Ευελπιστεί λοιπόν η Κυβέρνηση μέσα από αυτόν τον τεχνητό φραγμό στις σπουδές να εξασφαλίσει «δεξαμενή» πελατείας κυριολεκτικά για τα κολλέγια που ονόμασε ιδιωτικά πανεπιστήμια.

Και επειδή σε κάθε νομοσχέδιο του Υπουργείου Παιδείας υπάρχει και μία διευκόλυνση για τους σκοπούς αυτούς και για τους παρόχους αυτούς, σήμερα εξασφαλίζει το Υπουργείο Παιδείας ακόμη πιο ευέλικτα κριτήρια λειτουργίας και υποδομών σε αυτούς τους φορείς.

Με το άρθρο 134, λοιπόν, όπως το αντιλαμβανόμαστε, το περιβόητο ιδιωτικό πανεπιστήμιο θα μπορεί πλέον να στεγάζεται ακόμη και σε ένα δωμάτιο κολεγίου. Δυστυχώς, αυτό λέει το άρθρο σας με το οποίο είναι η τέταρτη φορά που επανέρχεστε στις προδιαγραφές υποδομών των δομών αυτών. Και το έχετε ξεχαρβαλώσει τελείως, επιτρέψτε μου την έκφραση. Σήμερα με τις ρυθμίσεις σας αυτές κινδυνεύει να χαθεί πραγματικά το μέλλον αυτής της χώρας. Κινδυνεύει να χαθεί το μέλλον των νέων παιδιών. Και βέβαια για να ολοκληρωθεί αυτό το αφήγημά σας στοχοποιείτε με το παρόν νομοσχέδιο και πάλι τον φοιτητή και το δημόσιο πανεπιστήμιο με τρόπο αδιανόητο. Για εσάς ο φοιτητής του δημοσίου πανεπιστημίου είναι αιώνιος, είναι χούλιγκαν. Αυτό είναι για σας ο φοιτητής. Και το μόνο που του οφείλετε είναι κάμερες, καταστολή, διαγραφές, δικαστήρια.

Προσπαθείτε με κάθε τρόπο να επιτεθείτε στη δημόσια παιδεία επί έξι ολόκληρα χρόνια και να στοχοποιήσετε όλα αυτά τα παιδιά που δεν είναι δικά σας παιδιά. Έτσι απλά. Ακούσαμε τον εισηγητή σας στην επιτροπή να μετέρχεται και τον όρο «αλήτες». Έτσι αποκάλεσε τους φοιτητές. Σε κάθε περίσταση που θέλετε να προωθήσετε μια περιστολή δικαιωμάτων γίνεστε πάρα πολύ επιθετικοί και όλοι οι υπόλοιποι είναι αλήτες για εσάς. Φέρατε την πανεπιστημιακή αστυνομία. Φέρατε ρυθμίσεις για κάμερες. Φέρατε ιδιώνυμα, φέρατε ποινικοποίηση και στο τέλος τι έγινε; Τα πράγματα έγιναν στο πεδίο της βίας ακόμα χειρότερα. Γιατί πολύ απλά δεν μπορείτε να κατανοήσετε τις ανάγκες του πανεπιστημίου. Δεν θέλετε να τις κατανοήσετε. Δεν θέλετε να το στηρίξετε. Το απαξιώνετε. Αλήθεια, σκεφτήκατε κάτι πολύ απλό; Ας πούμε ότι ένας φοιτητής μπορεί οικονομικά να μην μπορεί να ανταπεξέλθει ούτε αυτός ούτε η οικογένειά του. Σκεφτήκατε πόσοι φοιτητές διακόπτουν τις σπουδές τους -κάτι πολύ απλό- και επανέρχονται αφού έχουν εξασφαλίσει χρήματα; Το σκεφτήκατε; Όχι βέβαια. Όχι. Γιατί δεν έχουμε ούτε φοιτητικές εστίες, γιατί δεν έχουμε φοιτητικά επιδόματα. Είναι πολύ λίγες οι φοιτητικές εστίες, είναι ανύπαρκτα τα φοιτητικά επιδόματα. Κύριε Παπαϊωάννου, αυτά υπάρχουν όμως στα ξένα πανεπιστήμια. Δεν αναφέρατε ότι στα ξένα πανεπιστήμια υπάρχουν αρκετές φοιτητικές εστίες, υπάρχουν επιδόματα, υπάρχουν πολλά άλλα που εμείς δεν έχουμε.

Σε ό,τι αφορά στα θέματα θρησκευμάτων του νομοσχεδίου, επιτρέψτε μου μια κουβέντα για το θέμα της Μονής του Σινά. Το γεγονός και μόνο ότι και πάλι η Κυβέρνηση τρέχει πίσω από τις εξελίξεις δεν είναι καλός οιωνός. Υπήρξε προφανώς μια σοβαρή ολιγωρία σε σχέση με τις εξελίξεις στο θέμα αυτό και πλέον τα πράγματα δυσκολεύουν. Αργήσατε, κύριοι της Κυβέρνησης. Δυστυχώς, αργήσατε πολύ. Είναι χαρακτηριστικό παράδειγμα της αντίληψης που έχετε πάντα για τις περιφερειακές εξελίξεις και αυτό αποδυναμώνει σαφώς τις προσπάθειές μας και σε αυτό το θέμα, δυστυχώς.

Θα ήθελα, κυρίες και κύριοι Βουλευτές, να κλείσω την τοποθέτησή μου με τις διατάξεις του Υπουργείου Πολιτισμού και σε μία αναφορά για ένα ζήτημα του πολιτισμού το οποίο είναι πάρα πολύ σοβαρό. Κατ’ αρχάς με το άρθρο 163 αλλάζετε στα κρυφά δέκα άρθρα και την επωνυμία του φορέα για τον κινηματογράφο -έναν φορέα που είχατε επιβάλλει παρά τις αντιρρήσεις- ο οποίος σήμερα δεν μπορεί να επιτελέσει τον ρόλο του. Σας καλούμε και ζητάμε να πείτε τι δεν πήγε καλά και γιατί αποτύχατε. Το σύνολο των φορέων του κινηματογράφου και της οπτικοακουστικής παραγωγής στη χώρα σήμερα είναι ενάντιά σας, είναι απέναντί σας. Εξηγήστε τους, απολογηθείτε γιατί φτάσαμε σε αυτό το σημείο.

Το δεύτερο ζήτημα αφορά το άρθρο 164 και την παράταση για ακόμη μία χρονιά της διαδικασίας εκκαθάρισης του αμαρτωλού ταμείου αλληλοβοήθειας των υπαλλήλων του Υπουργείου Πολιτισμού. Η εκτίμησή μας είναι ότι όσο αυτή η Κυβέρνηση είναι γατζωμένη στις θέσεις της θα κάνει ό,τι είναι δυνατόν να αποσιωπήσει το τεράστιο σκάνδαλο του αμαρτωλού ταμείου. Γιατί; Γιατί πρόκειται για δικά σας παιδιά πολύ απλά.

Και τέλος θα ήθελα να κλείσω με ένα ερώτημα προς την Υπουργό Πολιτισμού που απουσιάζει. Κλείσατε με λουκέτο το Μουσείο Βυζαντινού Πολιτισμού της Θεσσαλονίκης. Πείτε μας πότε θα ανοίξει ξανά και διαψεύστε από αυτό το Βήμα της Βουλής τις προθέσεις της Κυβέρνησης για ιδιωτικοποίηση του μοναδικού αυτού μουσείου.

Σας ευχαριστώ.

(Χειροκροτήματα)

**ΠΡΟΕΔΡΕΥΩΝ (Βασίλειος Βιλιάρδος):** Σας ευχαριστούμε πολύ, κυρία Μάλαμα.

Τον λόγο έχει η Υπουργός Παιδείας για να καταθέσει νομοτεχνικές βελτιώσεις.

**ΣΟΦΙΑ ΖΑΧΑΡΑΚΗ** **(Υπουργός Παιδείας, Θρησκευμάτων και Αθλητισμού):** Θα μιλήσω αύριο γιατί πρέπει να ακουστούν οι Βουλευτές για αρχή και ο Υφυπουργός μας ο κ. Βλάσης. Θα πάρω τον χρόνο προς το τέλος της αυριανής συνεδρίασης γιατί ήδη έχει περάσει η ώρα.

Να θυμίσω όμως δύο σημαντικά πράγματα, πρώτα από όλα για τις τροπολογίες τις οποίες φέρνουμε και νομίζω ότι έχουν ρυθμίσεις βαθύτατα κοινωνικές. Η πρώτη έχει να κάνει με τον σκοπό που βάλαμε από την πρώτη στιγμή που πήγαμε στο Υπουργείο, να έχουμε φέτος την εγκύκλιο αλλά και τη διενέργεια των μετεγγραφών νωρίτερα από ποτέ. Άρα, με αυτό το οποίο ελπίζουμε να υποστηρίξετε, θα μπορέσουμε τέλη Σεπτεμβρίου, ελπίζουμε, αρχές Οκτωβρίου να έχουμε την εγκύκλιο και να έχουμε πολύ νωρίς αποτελέσματα ως προς τους ανθρώπους οι οποίοι έχουν σοβαρά κοινωνικά και οικονομικά κριτήρια τα οποία πληρούν για τις μετεγγραφές τους. Τι βοηθάει; Το ξέρετε πολύ καλά. Παρακολουθεί η φοιτήτρια ή ο φοιτητής πολύ νωρίτερα το έτος του. Δεν χάνει τη βασική περίοδο στο κομμάτι των σπουδών του. Είναι πολύ καλύτερο να μπορέσει να διεκδικήσει και θέση πιθανότατα στις φοιτητικές εστίες αλλά σίγουρα και στα φοιτητικά συγγράμματα. Άρα, είναι μια βαθύτατα κοινωνική, θα έλεγα, διαδικασία.

Η δεύτερη τροπολογία, κύριε Πρόεδρε, είναι ένα εύλογο και πολύ δίκαιο αίτημα το οποίο κατατέθηκε από δεκάδες πολίτες στην δημόσια διαβούλευση. Δίνουμε αποκλειστικά για το πρώτο έτος σπουδών το δικαίωμα μετεγγραφής στους πρωτοετείς των ΑΕΙ που έχουν αδερφό ή αδερφή στις παραγωγικές σχολές ΑΣΕΙ, ΣΣΑΣ, ΑΣΣΥ. Ευχαριστώ πάρα πολύ τον Υπουργό, κ. Δένδια, που από την αρχή το εισηγήθηκε και δούλεψαν οι νομικές μας ομάδες. Άρα, γίνεται πράξη αυτό το οποίο ήταν μια αναντιστοιχία, μια ανισορροπία, εδώ και πάρα πολύ καιρό. Σας καλώ να τις υποστηρίξετε.

Το ίδιο ισχύει και για τις νομοτεχνικές τις οποίες καταθέτω για να μην κάνω κατάχρηση χρόνου δεύτερη φορά. Είναι πράγματα τα οποία είχαμε πει και στις επιτροπές ότι θα επιδιώξουμε. Είναι πρώτα από όλα η ουσιαστική ανταπόκριση σε έντονο και επανειλημμένο αίτημα των θρησκευτικών κοινοτήτων, όπως διατυπώθηκε με ευκρίνεια και στις επιτροπές και από διάφορους εκπροσώπους των κομμάτων, η αύξηση του ορίου στα 200 τετραγωνικά από τα 150. Νομίζω, κ. Τσαπανίδου το είχατε πει. Διευκολύνει την αδειοδότηση των μικρών χώρων λατρείας σε περιοχές εντός αστικού ιστού ή σε περιπτώσεις παλαιών ναών.

Η νέα διατύπωση της παραγράφου 4 σίγουρα μας παρέχει αυτή τη νομική σαφήνεια και αποφυγή αυθαιρεσιών και η ρύθμιση αποτυπώνει τη βούληση της πολιτείας να εγγυηθεί το δικαίωμα το οποίο αναφέραμε -από όλους αναφέρθηκε και οφείλω να το πω- του θρησκεύεσθαι, θρησκευτικής ελευθερίας με διαφάνεια, ασφάλεια δικαίου και σεβασμό.

Επόμενη νομοτεχνική. Ακριβώς όπως ειπώθηκε στη σχετική συζήτηση από τις θρησκευτικές κοινότητες ενσωματώνεται η ανάγκη για να προστατευθεί η προσωπική αυτονομία και ο σεβασμός του θρησκευτικού πλαισίου κάθε πολίτη. Είχε να κάνει με την υποχρέωση της δήλωσης της θρησκευτικής ταυτότητας ή δικαίωμα άρνησης παραλήπτη αιτήματος φορέων. Σε αυτή την περίπτωση δεν εισάγουμε τον περιορισμό, όπως ούτως ή άλλως μας παραίνεσε και η Επιστημονική Επιτροπή της Βουλής, στη δημόσια έκφραση πίστης αλλά κατοχυρώνουμε τον κανόνα της ειλικρίνειας και της διαφάνειας στην επικοινωνία των θρησκευτικών κοινοτήτων προς τρίτους. Δεν κρίνουμε και δεν θα κρίνουμε ποτέ το περιεχόμενο της πίστης αλλά θέτουμε τους όρους για τη μη παραπλανητική μετάδοσή της, ειδικά όταν αυτή επιδιώκει την ένταση και την ένταξη νέων μελών.

Μας είχαν θέσει από τη σύνοδο πρυτάνεων την ανάδειξη των φοιτητών στη σύγκλητο που πραγματοποιείται από το συμβούλιο φοιτητών στο άρθρο 43, όμως στα περισσότερα πανεπιστήμια ξέρετε ότι δεν έχει καταστεί εφικτή η συγκρότηση των συμβουλίων φοιτητών με αποτέλεσμα να μην μπορεί να εφαρμοστεί η διάταξη. Κατά τη σύνοδο των πρυτάνεων, όπως σας είπα, ζητήθηκε η απευθείας ανάδειξη από τη βάση προκειμένου να μην αναδειχθούν τέτοια ζητήματα ξανά. Οπότε ζητείται η απαλοιφή της συγκεκριμένης φράσης. Είναι η επόμενη νομοτεχνική. Και να θυμίσω κάτι που είναι εξαιρετικά σημαντικό. Αναφέρθηκε και στην επιστημονική επιτροπή. Το αναφέρατε κι εσείς. Ανταποκρινόμαστε στις παρατηρήσεις φορέων και στις δικές σας παρατηρήσεις, στον προβληματισμό που εκφράστηκε από την επιστημονική επιτροπή, την εξειδίκευση για τη διάταξη που αφορά στις περιπτώσεις πρόκλησης τουλάχιστον επικίνδυνης σωματικής βλάβης.

Δεν θέλουμε -και θα το ξαναπώ και αύριο στην επίσημη ομιλία- να ποινικοποιήσουμε τη διαμαρτυρία ούτε και την παρουσία σε πανεπιστημιακό χώρο. Για όνομα του Θεού. Προφανώς, όμως, η ατιμωρησία σε αυτούς οι οποίοι επιλέγουν τη βία σε σχέση με την επιβολή των απόψεών τους είναι κάτι διακριτό. Άρα, είναι μια ρύθμιση αναγκαία, αναλογική και απολύτως συνταγματικά συμβατή, που προστατεύει την πανεπιστημιακή κοινότητα.

Και κάτι άλλο το οποίο αναφέρθηκε και από τους εκπαιδευτικούς της επαγγελματικής εκπαίδευσης. Είναι η βελτίωση που αφορά την άμεση ανταπόκριση στην πρότασή σας, και η Αντιπολίτευση το είχε ως πρόταση, για το κομμάτι των εργαστηριακών κέντρων. Έγινε ιδιαίτερη μνεία και στις Επιτροπές. Θα παραμείνουν αναπόσπαστο μέρος των Κέντρων Επαγγελματικής Εκπαίδευσης και Κατάρτισης εξασφαλίζοντας ποιότητα, συνέπεια και πρακτική εκπαίδευση.

Ευχαριστώ και τον Υφυπουργό ο οποίος εισηγήθηκε τη βελτίωση, αλλά και όλους τους συνεργάτες που το κάνουν πράξη.

(Στο σημείο αυτό η Υπουργός Παιδείας, Θρησκευμάτων και Αθλητισμού κ. Σοφία Ζαχαράκη καταθέτει για τα Πρακτικά τις προαναφερθείσες νομοτεχνικές βελτιώσεις, οι οποίες έχουν ως εξής:

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κυρία Υπουργό. Θα μοιραστούν στους εισηγητές.

Επόμενος ομιλητής είναι ο κ. Αριστοτέλης Σπάνιας Βουλευτής της Νέας Δημοκρατίας.

**ΑΡΙΣΤΟΤΕΛΗΣ (ΤΕΛΗΣ) ΣΠΑΝΙΑΣ:** Ευχαριστώ, κύριε Πρόεδρε.

Κυρία Υπουργέ, κύριε Υυφυπουργέ, κυρίες και κύριοι συνάδελφοι, συζητούμε σήμερα το σχέδιο νόμου του Υπουργείου Παιδείας Θρησκευμάτων και Αθλητισμού.

Στο σχέδιο νόμου περιέχεται μια ρύθμιση με μεγάλο ειδικό βάρος καθώς αφορά την αναγνώριση της Ιεράς Μονής Αγίας Αικατερίνης του Σινά ως Νομικό Πρόσωπο Δημοσίου Δικαίου με έδρα την Ελλάδα. Πρόκειται για μία παρέμβαση η οποία καθορίζει με σαφήνεια το νομικό καθεστώς της Μονής στο πλαίσιο της ελληνικής έννομης τάξης. Η Μονή του Σινά, η αρχαιότερη εν λειτουργία χριστιανική μονή στον κόσμο, με πλούσια πνευματική, θεολογική και πολιτιστική προσφορά διατηρεί ιστορική παρουσία και δράση στην Ελλάδα. Η ίδρυση νομικού προσώπου συνιστά πλήρες θεσμικό σχήμα υποστήριξης του έργου της Μονής με δράσεις εκπαιδευτικές, πολιτιστικές, ψηφιακές και κοινωνικές.

Στο σχέδιο νόμου γίνονται, επίσης, παρεμβάσεις που αφορούν την ομαλή άσκηση λατρείας για όλες θρησκευτικές κοινότητες πλην της Ορθόδοξης Εκκλησίας, μέσω σύγχρονων κανόνων για τους χώρους λατρείας. Ρυθμίζονται αρμοδιότητες μουφτήδων για θέματα μαθητείας κληρικών, ενώ αναγνωρίζεται νομικά η Εκκλησία της Σουηδίας. Αναγνωρίζεται ως θρησκευτικό Νομικό Πρόσωπο Ιδιωτικού Δικαίου η κοινότητα των Μπεκτασήδων Αλεβιτών Μουσουλμάνων Θράκης με έδρα τη Ρούσσα Σουφλίου. Τα μέλη διατηρούν δικαιώματα μειονότητας βάσει της Συνθήκης της Λωζάνης, εξαιρούμενοι των διατάξεων για τους μουφτήδες της Θράκης. Ρυθμίζεται, επίσης, η διοίκηση των βακουφίων και η θρησκευτική εκπαίδευση της κοινότητάς τους.

Ενδυναμώνονται οι σχολές μαθητείας υποψηφίων κληρικών και διευκολύνεται η φοίτηση αλλοδαπών μαθητών στα Πρότυπα Εκκλησιαστικά Σχολεία.

Επίσης, θεσπίζονται ποινικές και πειθαρχικές κυρώσεις στα Ανώτατα Εκπαιδευτικά Ιδρύματα ενισχύοντας την ασφάλεια με συστήματα ελέγχου πρόσβασης. Ορίζονται πειθαρχικά παραπτώματα για φοιτητές και προσωπικό, που ξεκινούν από επίπληξη και φθάνουν στη διαγραφή. Συστήνεται μονάδα και Επιτροπή Ασφάλειας σε κάθε ίδρυμα και Εθνικό Παρατηρητήριο για την ασφάλεια στα ΑΕΙ. Υπαίτιοι ζημιών υποχρεούνται σε αποζημίωση, ενώ ο Ποινικός Κώδικας τροποποιείται με αυστηρότατες ποινές για διατάραξη της εκπαιδευτικής λειτουργίας. Επιβάλλονται περιοριστικοί όροι με απαγόρευση εισόδου στα ΑΕΙ.

Στο σχέδιο νόμου προβλέπεται η ισότιμη εκπροσώπηση φύλλου στις διοικήσεις των αθλητικών φορέων, η λειτουργία επιτροπών δεοντολογίας, η δημιουργία ασφαλέστερου πλαισίου για το παραρτήματα λεσχών φιλάθλων σε Αττική και Θεσσαλονίκη, η βελτίωση του συστήματος ηλεκτρονικής ταυτοποίησης των κατόχων εισιτηρίων. Δεν επιτρέπει τη χρήση δημοτικών αθλητικών εγκαταστάσεων από σωματεία που δεν είναι στην πλατφόρμα του e-kouros. Όπως επίσης προωθείται η ένταξη του ηλεκτρονικού αθλητισμού και η ενίσχυση της καταπολέμησης της χειραγώγησης των αγώνων.

Περιλαμβάνονται ρυθμίσεις για την αυτόνομη εκπροσώπηση του γυναικείου ποδοσφαίρου, τη συμμετοχή αθλητών στα ΔΣ, τον ορισμό υπευθύνων ηλεκτρονικής διακυβέρνησης και αθλητικής ακεραιότητας, καθώς και η δυνατότητα συγχώνευσης αθλητικών σωματείων με ειδική αναγνώριση.

Ορίζεται ο ηλεκτρονικός αθλητισμός ως ανταγωνισμός δεξιοτήτων σε ηλεκτρονικό περιβάλλον με ειδική αθλητική αναγνώριση και έλεγχο των εγκεκριμένων παιχνιδιών.

Τέλος, συστήνεται το συμβούλιο επιλογής προϊσταμένων για τη βελτίωση της διοικητικής λειτουργίας.

Ποινικοποιείται η υποκίνηση, η προτροπή σε πράξεις βίας από ιδιοκτήτες, στελέχη, αθλητές και προπονητές σωματείων πριν, κατά ή μετά από αθλητικές συναντήσεις, όταν οδηγεί σε φαινόμενα βίας.

Θεσπίζεται ενιαίο πλαίσιο διοικητικού προστίμου από διαρκή επιτροπή για την αντιμετώπιση της βίας για σοβαρά επεισόδια σε επαγγελματική ή ερασιτεχνική διοργάνωση, με γνώμονα την αρχή της αναλογικότητας.

Επίσης, παρέχεται στους νεοδιορισμένους εκπαιδευτικούς για τη θεμελίωση δικαιώματος μετάθεσης η δυνατότητα ο χρόνος απόσπασης να προσμετράται ως χρόνος μετάθεσης γι’ αυτούς που διορίστηκαν τα έτη 2020-2023 μέχρι την έναρξη ισχύος του νόμου του 2024, συμπληρώνοντας έτσι ταχύτερα τη διετή προϋπηρεσία που απαιτείται για τη μετάθεσή τους.

Ορίζονται οι τρόποι φοίτησης μαθητών με αναπηρία, ειδικές εκπαιδευτικές ανάγκες, με πρόβλεψη για παράλληλη στήριξη από εκπαιδευτικούς ειδικής αγωγής, καθώς και σε τμήματα ένταξης που λειτουργούν με εξειδικευμένο προσωπικό. Καθορίζονται οι προϋποθέσεις για τον αριθμό μαθητών ανά τμήμα, η χωροταξική κατανομή και η συμμετοχή των εκπαιδευτικών στην υποστήριξη μαθητών με προβλήματα, ενώ δίνεται δυνατότητα στήριξης και στο ολοήμερο πρόγραμμα των σχολείων.

Θεσπίζονται ρυθμίσεις για τη διδασκαλία της κολύμβησης για τις τάξεις Γ΄ και Δ΄ δημοτικού στο μάθημα της φυσικής αγωγής.

Δημιουργούμε μηχανισμούς διάχυσης καλών πρακτικών στα πρότυπα και πειραματικά σχολεία, ενώ ιδρύεται ένα ψηφιακό ολοκληρωμένο πρόγραμμα-σύστημα με την ονομασία e-schools. Το σύστημα αυτό αποσκοπεί στην ενοποίηση των ψηφιακών πλατφορμών του Υπουργείου, στην καλύτερη οργάνωση των διοικητικών διαδικασιών και στην ενίσχυση της επικοινωνίας μεταξύ εκπαιδευτικών, μαθητών και γονέων μέσω σύγχρονων τεχνολογιών.

Αυξάνονται οι οργανικές θέσεις των εκπαιδευτικών ειδικής αγωγής και ειδικού προσωπικού στα Κέντρα Διεπιστημονικής Αξιολόγησης Συμβουλευτικής και Υποστηρικτικής ώστε να ενισχυθεί η λειτουργία και η στελέχωσή τους.

Γίνονται ρυθμίσεις για την αξιολόγηση των φοιτητών, την ανώτατη διάρκεια φοίτησης, τις κατατάξεις σε τμήματα σχολές και τη λειτουργία ερευνητικών ινστιτούτων. Ορίζονται ανώτατη διάρκεια φοίτησης για τα προγράμματα του πρώτου κύκλου, ενώ προβλέπονται παρατάσεις έκτακτης εξεταστικής, η δυνατότητα μερικής φοίτησης για ειδικές περιπτώσεις όπως εργαζόμενους, ΑΜεΑ, αθλητές, γονείς, όπως επιτρέπεται υπό προϋποθέσεις και η διακοπή φοίτησης ως δύο έτη.

Ρυθμίζονται οι κατατάξεις σε τμήματα και σχολές καθορίζοντας δικαιούχους, ποσοστά και τη διαδικασία επιλογής μέσω εξετάσεων.

Επίσης, περιγράφονται διοικητικές και λειτουργικές ρυθμίσεις που γίνονται στο Ίδρυμα Νεολαίας και Δια Βίου Μάθησης όπου ρυθμίζονται οι αρμοδιότητες, η διαδικασία μεταβίβασης αρμοδιοτήτων στο ΔΣ και θεσπίζεται η οργανωτική δομή με συγκεκριμένες οργανικές θέσεις προσωπικού σε διάφορες ειδικότητες.

Εισάγονται ρυθμίσεις για την αξιολόγηση και την πιστοποίηση εκπαιδευτικής επάρκειας εκπαιδευτών ενηλίκων μέσω του ΕΟΠΕΠ. Αναδιοργανώνονται τα Κέντρα Επαγγελματικής Εκπαίδευσης και Κατάρτισης με τον καθορισμό αποστολής και διαδικασιών πρακτικής άσκησης.

Κυρίες και κύριοι συνάδελφοι στο σχέδιο νόμου ρυθμίζονται μια σειρά σημαντικών θεμάτων που δίνουν τη δυνατότητα στους φοιτητές και στην εκπαιδευτική μας κοινότητα να συνεχίσουν ανεπηρέαστα το επιστημονικό του έργο, όπως και λύνεται ένα σημαντικό χρόνιο ζήτημα με την αναγνώριση της Ιεράς Μονής της Αγίας Αικατερίνης του Σινά ως Νομικό Πρόσωπο Δημοσίου Δικαίου με έδρα την Ελλάδα, μια πράξη ευθύνης και σεβασμού απέναντι στην Ορθοδοξία απέναντι στην πολιτιστική μας κληρονομιά.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Σπάνια.

Επόμενος ομιλητής ο. Ιωάννης Κόντης, Ανεξάρτητος Βουλευτής.

**ΙΩΑΝΝΗΣ ΚΟΝΤΗΣ:** Ευχαριστώ, κύριε Πρόεδρε.

Κυρία Υπουργέ, κύριε Υφυπουργέ, κυρίες και κύριοι συνάδελφοι, δεν θα αναφερθώ -έτσι κι αλλιώς δεν συμμετείχα στις Επιτροπές- στο νομοσχέδιο για το Σινά. Είπατε, κυρία Υπουργέ, ότι είστε ευτυχής που είδατε ομοφωνία στις Επιτροπές. Πιστεύω ότι θα διαφοροποιηθεί αυτό πλέον, γιατί απ’ ό,τι ακούω και αντιλαμβάνομαι έχει επέλθει ένα άλλο καθεστώς από χθες με την αποπομπή ή τη διαφοροποίηση που έχει το Τάγμα εκεί των μοναχών με τον Αρχιεπίσκοπο του μοναστηρίου.

Έτσι, είναι μια κατάσταση πιστεύω που θα χρειαζόταν μάλλον να μην το ψηφίσετε σε αυτό το νομοσχέδιο τώρα αυτό το θέμα του Σινά και να έρθει σε διαβούλευση ξανά. Από ό,τι ακούω και απ’ ό,τι μαθαίνουμε, ίσως είναι αυτό απαραίτητο από το να δώσετε μία μόνιμη λύση αυτή τη στιγμή. Δεν ξέρουμε τι συμβαίνει, ποιος είναι τι. Γιατί υπάρχουν αυτή τη στιγμή αντικρουόμενα «συμφέροντα». Το ξεπερνάω αυτό.

Για τα πανεπιστήμια. Κοιτάξτε. Είναι γνωστό ότι η κατάσταση στα πανεπιστήμια δεν είναι η καλύτερη. Εγώ δηλαδή αν θα πάω τώρα εκεί να πω παιδιά να έρθουμε είκοσι άτομα και να μιλήσουμε για την πατρίδα, το έθνος, σίγουρα θα φύγουμε από εκεί σαν κατατρεγμένοι φασίστες, θα μας ορμήξουν όσοι μπορούν. Είναι γνωστό αυτό. Μην το αρνηθείτε.

Από την άλλη, όμως, μιλάμε για παιδιά τα οποία, εκτός από τις περιπτώσεις των εγκληματικών τύπων οι οποίοι δεν είναι καν φοιτητές, έχουν το δικαίωμα να εκφράζουν λόγο και νομίζουμε, κυρία Υπουργέ, ότι πρέπει να χειριστούμε αλλιώς την κατάσταση, όχι με αστυνομικά μέτρα τελείως.

Μόνο όταν η κατάσταση φτάνει στο απροχώρητο θα πρέπει να τα πιάσουμε τα παιδιά διαφορετικά, να τους εξηγήσουμε -δεν το έχει κάνει κανείς, δεν το κάνουν στα πανεπιστήμια- το τι περιμένουμε από αυτά και τι είναι η ζωή και όχι μόνο οι πολιτικές αντιπαραθέσεις. Εγώ θα έλεγα ότι θα πρέπει να βγει η πολιτική από τα πανεπιστήμια ναι, αλλά όχι να έχει παιδιά τα οποία δυσκολεύονται να σπουδάσουν -το έλεγε ο προηγούμενος ομιλητής- και εργάζονται -ξέρω περιπτώσεις- και είναι δύσκολο να έχουν επεκτείνει τις σπουδές τους για κάποια χρόνια, να τελειώνουν μετά από δέκα χρόνια, δώδεκα, αλλά όχι επειδή είναι τεμπέληδες ή επειδή δεν θέλουν να διαβάσουν, απλά επειδή η ζωή είναι δύσκολη, έχει παιδιά που τρέχουν τις οικογένειές τους. Ίσως πρέπει να αξιολογήσουμε περίπτωση με περίπτωση. Έχει παιδιά που πραγματικά κάνουν δύο δουλειές και σπουδάζουν και ξέρω πολλές περιπτώσεις τέτοιες στην επαρχία, στη Θεσσαλονίκη, στην Αθήνα. Θα πρέπει να αξιολογούνται. Δεν μπορούμε να τα βάλουμε όλα οριζόντια. Εγώ δεν είμαι ειδικός, όμως, σε αυτά. Νομίζω ότι εσείς είστε εδώ για να αξιολογήσετε, πόσο μάλλον και το να βάλουμε τελείως αστυνομικά μέτρα στα πανεπιστήμια.

Πιάσανε κάποτε να πουλάνε ναρκωτικά στην Πολυτεχνειούπολη Ζωγράφου. Τότε σπούδαζε και η κόρη μου στο Πολυτεχνείο. Τι έγινε; Τι απέγιναν αυτοί; Πήγαν φυλακή όλοι; Ήταν και μια αστυνομικός. Αυτοί όταν συλλαμβάνονται, θα είναι αποτρεπτικό αν πηγαίνουν φυλακή, οι πραγματικοί παραβάτες. Αποτρέπουμε και τους άλλους. Όχι να πάνε έναν χρόνο φυλακή και να βγαίνουν. Μιλάμε, όμως, για αποδεδειγμένα παραβατικούς και όχι κάποιον που τσακώθηκε για ένα πολιτικό θέμα.

Εμένα το πρόβλημά μου είναι στις τροπολογίες, κυρία Υπουργέ και θα αναφερθώ και στο θέμα της παραχώρησης. Είναι λίγος και ο χρόνος. Έχετε την τροπολογία για τους δοκίμους των σχολών Εμπορικού Ναυτικού και θα μιλήσω λόγω του δικού μου επαγγέλματος. Στην εποχή μας τελειώναμε τη σχολή και αυτό το ενδιάμεσο που κάνουν εδώ, το κάναμε απευθείας για δύο χρόνια σε πλοία. Αλλά αμειβόμασταν κανονικά. Δεν παίρναμε ένα μίσθιο, προσφέραμε την υπηρεσία και απλά θα αμειβόμαστε με ένα υποτυπώδες ποσό. Τώρα τα παιδιά θα πηγαίνουν έξι μήνες στο ενδιάμεσο να εργάζονται και θα παίρνουν μια μικρή αμοιβή, η οποία δεν έχει καμία σχέση με την αμοιβή του δοκίμου πλοιάρχου, η οποία σήμερα μπορεί να είναι 2.000-2.500 ευρώ. Δεν θα τους λέμε πάρτε 500 ευρώ, να πάτε να θαλασσοδέρνεστε, έστω επειδή κάνετε την πρακτική σας. Αυτό είναι λάθος νομίζουμε και δεν ξέρουμε ποιος το έχει βγάλει σαν ιδέα και σαν πρόταση. Εγώ θεωρώ προσωπικά ότι είναι λάθος και δεν συμβάλει με την πρακτική των ακαδημιών του Εμπορικού Ναυτικού και της μετέπειτα εξέλιξής τους.

Επίσης, το άρθρο 3 της τροπολογίας για την κάλυψη των αναγκών σίτισης, εννοείται ότι και η ιατροφαρμακευτική, μιλάμε για τους ανθρώπους που έχουν έρθει από τη Λιβύη τώρα. Είναι αυτονόητο -και το είπαμε προχθές- ότι δεν έχουμε μπάτζετ στον προϋπολογισμό γι’ αυτό. Θα πρέπει, λοιπόν, να κάνουμε κάτι με την Ευρώπη. Διότι βλέπουμε τώρα ότι τα επιβαρύνεται αυτά η Ελλάδα, όλα, την επιβάρυνση μέχρι οι άνθρωποι αυτοί στους οποίους δεν δίνουμε το δικαίωμα να έχουν άσυλο, επιβαρύνονται το ελληνικό κράτος με τα έξοδα αυτά. Πρέπει να συμμετάσχει και η Ευρωπαϊκή Ένωση, γιατί μην ξεχνάμε ακούσαμε βαρύγδουπα πράγματα, για Frontex, για το ένα, το άλλο, αλλά στο τέλος της ημέρας το βάρος πέφτει σε εμάς. Εγώ δεν λέω να μην τρέφονται. Και να τρέφονται και ιατροφαρμακευτική περίθαλψη θα έχουν και όλα. Απλά να επιμεριστεί η ζημιά, γιατί δεν υπάρχει μπάτζετ.

Στο θέμα της χορήγησης του γήπεδο του Σταδίου Ειρήνης και Φιλίας στον Ολυμπιακό, εγώ είμαι υπέρ του να δίνονται αυτά τα γήπεδα αφενός, γιατί είδαμε και τι έγινε με τα ολυμπιακά έργα. Σε μαρασμό έπεσαν όλα. Στο Ελληνικό εξαφανίστηκε. Στο Μαρκόπουλο της ιππασίας χάθηκε, έγινε μετά γυμναστήριο, δεν ξέρω τι. Αλλά θα πρέπει να δοθεί η δυνατότητα και σε ομάδες της Θεσσαλονίκης και έχω το παράδειγμα του Άρη.

Εγώ μιλάω συνεχώς για το μπάσκετ του Άρη. Του Άρη δόθηκε για οκτώ χρόνια πέρσι. Ο Άρης, ο οποίος έφερε το μπάσκετ, κυρία Υπουργέ, στη σύγχρονη Ελλάδα, δικαιούται με τους νέους επενδυτές να πάρει με τους ίδιους όρους το γήπεδο, το Παλαί ντε Σπορ. Το πήρε επαναλαμβάνω πρόπερσι για οκτώ χρόνια. Να το πάρει για σαράντα εννιά χρόνια, να έχουν το δικαίωμα να φτιάξουν μια εξέδρα που ζητάνε μέσα στο γήπεδο την οποία θέλουν να κάνουν οι επενδυτές και να έχουν το δικαίωμα να φτιάξουν όλους τους χώρους, σίτισης, θέασης, κ.λπ., όπως κάνει ο Ολυμπιακός, το πάρκινγκ, αν και είναι μέσα στην Έκθεση Θεσσαλονίκης, η οποία είναι μάλιστα και υπ’ ατμόν, όπως συζητείται. Νομίζουμε ότι πρέπει να το δούμε αυτό.

Επίσης είδα ότι ήρθε ο κύριος Υπουργός, δεν ξέρω, λείπει, δεν ξέρω αν θα έρθει, πιστεύω θα τα ακούσει αυτά που λέω. Μου είπε προχθές, επειδή μιλάω συνεχώς: «Κοίταξε να δεις, δόθηκε λύση στο θέμα του ερασιτέχνη Άρη με τις οφειλές». Η λύση δόθηκε για όλους τους ερασιτεχνικούς συλλόγους της Ελλάδας, από ό,τι καταλαβαίνω. Και μου είπε: «Μην πεις ότι τη λύση την έδωσες εσύ». Μου το είπε αστειευόμενος. Φυσικά και εγώ δεν είμαι Βουλευτής της Συμπολίτευσης, δεν μπορώ να δώσω καμία λύση. Το μόνο που κάνω είναι να φωνάζω με την πρώτη ευκαιρία, να μιλάω εδώ. Έχετε δει ότι έχω μιλήσει σε διάφορα νομοσχέδια για τον Άρη -αυτό κάνω- και να πιέζω έτσι και δίνεται η εντύπωση κάπου ότι ίσως συντελώ. Δεν συντελώ εγώ. Τη λύση την έδωσαν οι άνθρωποι του ερασιτέχνη με τον Υπουργό.

Αλλά το ίδιο θέλω να κάνουν και οι Βουλευτές της Συμπολίτευσης και άλλοι, οι οποίοι μετά τρέχουν να φωτογραφηθούν ή να καρπωθούν μια λύση στην οποία και αυτοί δεν συμμετείχαν. Να συμμετέχουν, λοιπόν, πιο συχνά οι Βουλευτές που έχουν συμφέροντα και αυτό είναι μια παρότρυνση. Ξέρω εγώ γιατί το λέω, γιατί ξέρω ότι σκοτώνονται μετά και από την εποχή μου, για να πάρουν τα παράσημα. Να συμμετέχουν και να βοηθάνε τις ομάδες. Οι ομάδες είναι ένα μέρος της ζωής μας. Ας είναι πιο ενεργοί. Μην περιμένουν τους ανθρώπους να ψάχνουν δύο χρόνια να βρουν έναν Υπουργό να δώσει τη λύση ο Υπουργός και μετά να λέμε «βοηθήσαμε όλοι». Όχι. Ξέρω κι εγώ ποιοι βοήθησαν. Δεν θέλω να πω ονόματα. Μακάρι να το πει κάποιος άλλος.

Θα ήθελα να βλέπω τους Βουλευτές πιο ενεργούς γενικότερα σε θέματα αθλητισμού και για τον Άρη και για τις άλλες ομάδες. Μην ντρεπόμαστε να το πούμε. Δεν είναι χαριστικά όλα αυτά. Βοηθάμε μια ομάδα με το λάθος καθεστώς που υπήρχε να πάρει αυτό που της ανήκει, να έχει τη δυνατότητα να διαχειριστεί το χρέος που έχει και να το κάνει σε έναν συμβιβασμό ο οποίος θα την κάνει να αναπνεύσει. Αυτό θέλουν οι ομάδες. Αυτό απλά το λέω για να αποκαταστήσω και τον Υπουργό, ο οποίος ξέρω ότι πάσχισε γι’ αυτό, παρότι εγώ δεν είμαι της Κυβέρνησης, να του δώσω τα εύσημα σε αυτό, αλλά να ζητήσω εύσημα για τον εαυτό του να κάνει και για άλλες ομάδες και για άλλα γήπεδα.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε συνάδελφε.

**ΙΩΑΝΝΗΣ ΚΟΝΤΗΣ:** Κύριε Πρόεδρε, έχουμε ακούσει ομιλίες σήμερα πεντάλεπτες, να έχουν γίνει μια ώρα.

**ΠΡΟΕΔΡΕΥΩΝ (Βασίλειος Βιλιάρδος):** Αυτό τι σημαίνει, κύριε συνάδελφε, ότι θα πρέπει όλοι να το κάνουμε έτσι;

**ΙΩΑΝΝΗΣ ΚΟΝΤΗΣ:** Εγώ έναλεπτό παραπάνω. Πρέπει να τα συμπτύξουμε κάποτε.

Σας ευχαριστώ και σας παρακαλώ κοιτάξτε το θέμα των σπουδαστών του Εμπορικού Ναυτικού. Είναι πολύ σημαντικό. Είναι παιδιά τα οποία και αυτά βγαίνουν στη θάλασσα. Ταξιδεύουν στα ίδια πλοία με τα οποία ταξιδεύουν αυτοί οι οποίοι παίρνουν 15.000 ευρώ στο πλοίο. Τα παιδιά δεν μπορούν να πηγαίνουν με ένα επίδομα να ταξιδέψουν. Να πάρουν τον μισθό που θα πάρουν σαν δόκιμοι πλοίαρχοι και που παίρναμε και εμείς, όταν βγαίναμε, γιατί κάνουν αυτό του δοκίμου πλοιάρχου στο ενδιάμεσο. Εμείς το κάναμε μετά που τελειώναμε.

Σας ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κόντη.

Επόμενος ομιλητής είναι ο κ. Ευάγγελος Αποστολάκης, ανεξάρτητος Βουλευτής και θα ακολουθήσει ο κ. Νεοκλής Κρητικός.

**ΕΥΑΓΓΕΛΟΣ ΑΠΟΣΤΟΛΑΚΗΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, θα ήθελα αρχικά να μεταφέρω έναν προβληματισμό σχετικά με ένα θέμα της ειδησεογραφίας που προκάλεσε εντύπωση και καταλαβαίνετε αναφέρομαι στο γεγονός ότι σε ηλεκτρονικό περιοδικό του Υπουργείου Άμυνας της Αλβανίας δημοσιεύθηκε χάρτης ο οποίος απεικόνιζε περιοχές της Ηπείρου, όπως η Πρέβεζα και τα Γιάννενα και της ενέτασσε εντός της αλβανικής επικράτειας. Από ό,τι αναφέρουν τα σχετικά δημοσιεύματα το Υπουργείο Εξωτερικών προχώρησε σε σχετικό διάβημα. Να το σημειώσω αυτό, γιατί υπάρχουν εξελίξεις στην εξωτερική πολιτική της χώρας που αν μη τι άλλο προκαλούν έναν εύλογο προβληματισμό και καταδεικνύουν την άμεση ανάγκη για ενεργοποίηση μιας πολυδιάστατης και πιο αποτελεσματικής εξωτερικής πολιτικής. Κύριοι ο κόσμος αλλάζει και φοβάμαι ότι εμείς περιφρουρούμε τα δικά μας τα θέματα μόνο. Πρέπει να ανησυχήσουμε λίγο παραπάνω.

Αφού έχω σημειώσει τα παραπάνω, έρχομαι στο σημερινό σχέδιο νόμου. Πρέπει να σημειώσουμε ότι θα μπορούσε αυτό να αποτελέσει τουλάχιστον τρία διαφορετικά νομοσχέδια, αν θέλουμε βέβαια να μιλήσουμε για ορθή νομοθέτηση. Σε κάθε περίπτωση το νομοσχέδιο στο άρθρο 3 προβλέπει τη σύσταση νομικού προσώπου δημοσίου δικαίου με την επωνυμία «Ελληνορθόδοξη Ιερά Βασιλική Αυτόνομη Μονή του Αγίου και Θεοβάδιστου όρους Σινά στην Ελλάδα», με έδρα την Αθήνα, το οποίο εποπτεύεται από το Υπουργείο Παιδείας, Θρησκευμάτων και Αθλητισμού.

Πάνω σ’ αυτό θέλω να σημειώσω ότι οι πρόσφατες εξελίξεις με τη Μονή έχουν δημιουργήσει σοβαρούς και εύλογους προβληματισμούς, ειδικά εφόσον ο Πρωθυπουργός της χώρας διαβεβαιώνει τη μια στιγμή και μετά από συνομιλία με τον Αιγύπτιο Πρόεδρο ότι η Μονή και το καθεστώς της προστατεύονται και μετά από μικρό χρονικό διάστημα το Αιγυπτιακό Εφετείο της περιοχής εκδίδει απόφαση που αμφισβητεί το ιδιοκτησιακό καθεστώς της Μονής. Αμφισβητεί δηλαδή την κυριότητα τόσο της Μονής, όσο και των άλλων κτισμάτων και οικοπέδων πλησίον αυτής.

Εδώ να σημειώσω ότι δημιουργούνται και κάποια ερωτήματα αποτελεσματικότητας του νομικού προσώπου δημοσίου δικαίου από το γεγονός ότι φορέας της εποπτείας του νομικού προσώπου θα είναι το Υπουργείο Παιδείας και όχι το Υπουργείο Εξωτερικών. Ίσως αυτό δεν δημιουργεί τις καλύτερες προϋποθέσεις για να μπορέσουμε να προωθήσουμε ενεργά μια συνολική πολιτική για την προστασία της Μονής, καθώς γι’ αυτόν τον σκοπό είναι αναγκαία η πολύτιμη εμπειρία που κατέχουν τα στελέχη του Υπουργείου Εξωτερικών.

Έχω μια αμφιβολία και περιμένουμε να δούμε τις εξελίξεις, αν όλη αυτή η ιστορία θα υποστηριχθεί και από την Αρχιεπισκοπή της Μονής Σινά.

Βέβαια, το ερώτημα παραμένει εξίσου έντονο, όσο και το προηγούμενο χρονικό διάστημα, ποιο είναι το ευρύτερο θεσμικό και διπλωματικό πλαίσιο για τη στήριξη και την προστασία της Ιεράς Μονής, όχι εντός της χώρας, αλλά στην Αίγυπτο, εκεί που βρίσκεται δηλαδή η Μονή.

Έρχομαι τώρα στο άρθρο 49 για την αναγνώριση ενός θρησκευτικού νομικού προσώπου, της θρησκευτικής κοινότητας των μπεκτασήδων αλεβιτών μουσουλμάνων της Θράκης. Όπως είπε και ο εισηγητής της Πλειοψηφίας στην αρμόδια επιτροπή, πρόκειται για αναγνώριση μιας μειονότητας μέσα στη μειονότητα και ότι οι διατάξεις για τους μπεκτασήδες και τη Μονή Σινά είναι ιστορικές. Σε κάθε περίπτωση, τα μειονοτικά ζητήματα είναι λεπτά και χρήζουν αντίστοιχα λεπτού χειρισμού. Θεωρώ ότι είναι στη σωστή κατεύθυνση.

Σε θετική κατεύθυνση είναι και τα άρθρα 91, 92 και 93, καθώς συμβάλλουν στη βελτίωση των συνθηκών και επιλύουν ζητήματα ανισοτήτων και ζητήματα εκπροσώπησης των γυναικών στον αθλητισμό. Εάν βέβαια κρίνουμε από τα σχόλια που υποβλήθηκαν επί του νομοσχεδίου στο στάδιο της δημόσιας διαβούλευσης, τα δύο χιλιάδες και πλέον σχόλια επί του πέμπτου μέρους του νομοσχεδίου είναι αποδεικτικά του ενδιαφέροντος των πολιτών για τα ζητήματα της εκπαίδευσης.

Διαβάζοντας τα σχόλια και τις προτάσεις που έχουν κατατεθεί προκύπτει σαφώς η ανάγκη το Υπουργείο Παιδείας να επιληφθεί όλων αυτών των ζητημάτων που τίθενται και που είναι πολλά και σοβαρά. Στην ουσία εδώ πρόκειται για ένα νομοσχέδιο μέσα σε ένα άλλο νομοσχέδιο. Σε κάθε περίπτωση, δεν μπορεί κάποιος να δει θετικά το γεγονός ότι από την οπτική του Υπουργείου οι χώροι των πανεπιστημίων θεωρούνται εκ προοιμίου χώροι ανομίας και εγκληματικής συμπεριφοράς. Γιατί, άλλωστε, να κάνει παρεμβάσεις ένα νομοσχέδιο του Υπουργείου Παιδείας στον Ποινικό Κώδικα θεμελιώνοντας ιδιώνυμα εγκλήματα;

Ο τρόπος αντιμετώπισης των όποιων φαινομένων παραβατικής συμπεριφοράς εντός των Ανωτάτων Εκπαιδευτικών Ιδρυμάτων δεν θα έπρεπε να είναι αυτός της περαιτέρω ποινικοποίησης των συμπεριφορών. Τα πανεπιστήμια έχουν παιδαγωγικό και κοινωνικό ρόλο και αυτός ο ρόλος θα περίμενε κάθε καλοπροαίρετος τρίτος να ενισχυθεί με ένα τέτοιο νομοσχέδιο και να στηριχθεί στο αυτοδιοίκητο των πανεπιστημίων.

Σίγουρα η διάταξη για την προσωρινή αναστολή της φοιτητικής ιδιότητας δημιουργεί πολλά ερωτηματικά και ως προς τον σεβασμό του τεκμηρίου αθωότητας. Επίσης, η προωθούμενη πολιτική της Κυβέρνησης για τη συλλήβδην διαγραφή φοιτητών δεν φαίνεται να λαμβάνει υπόψη της δυσμενείς οικονομικές και κοινωνικές συνθήκες που επικρατούν στη χώρα μας. Υπάρχει όντως ζήτημα, όμως, με τη λογική που προωθείται φαίνεται ότι δεν λαμβάνετε καθόλου υπόψη σας ότι υπάρχουν πάρα πολλοί νέοι άνθρωποι που παράλληλα με τις σπουδές τους αναγκάζονται να εργάζονται για να επιβιώσουν οι ίδιοι ή ακόμη και για να στηρίξουν τις οικογένειές τους.

Για το άρθρο 151 σχετικά με την τοποθέτηση του σχολικού νοσηλευτή να πω τα εξής. Η ύπαρξη του σχολικού νοσηλευτή έχει βοηθήσει πάρα πολύ μεγάλο αριθμό παιδιών και οικογενειών και σίγουρα έχει αποσοβήσει πολλούς κινδύνους και θα πρέπει ως θεσμός να επεκταθεί. Στο συγκεκριμένο άρθρο βλέπουμε ότι θα υπάρχει δυνατότητα ένας σχολικός νοσηλευτής να υποστηρίζει και μαθητές πέραν της μονάδας που έχει τοποθετηθεί και σε άλλη μονάδα που θα βρίσκεται εντός ακτίνας εκατό μέτρων. Δεν μπορεί κάποιος να χειροκροτήσει αυτή την πρόβλεψη, αφού είναι εύκολα αντιληπτό ότι κάτι τέτοιο θα δυσκολεύει και ίσως θα καταστήσει αδύνατη σε περίπτωση ανάγκης την εκτέλεση των καθηκόντων του.

Τέλος, τα προβλεπόμενα στο άρθρο 1 της τροπολογίας για τις μεταγραφές φοιτητών έχουν θετικό πρόσημο, καθώς παρέχεται το δικαίωμα μετεγγραφής κατά τον πρώτο χρόνο σπουδών σε αδέλφια σπουδαστών στα Ανώτατα Στρατιωτικά Εκπαιδευτικά Ιδρύματα, ΣΕΙ, στη Στρατιωτική Σχολή Αξιωματικών Σωμάτων και στις και Ανώτερες Σχολές Υπαξιωματικών, ΑΣΥ. Πρόκειται για ένα έμμεσο μεν, θετικό δε βήμα στήριξης των σπουδαστών στις παραγωγικές σχολές των Ενόπλων Δυνάμεων.

Κι εδώ θέλω να σημειώσω, όπως είπατε κι εσείς, κυρία Υπουργέ, ότι συνεργαστήκατε με το Υπουργείο Άμυνας και το αποτέλεσμα θα είναι εξαιρετικό.

Όπως είδαμε από τα φετινά αποτελέσματα, οι Ένοπλες Δυνάμεις χρειάζονται σοβαρή ενίσχυση, αν θέλουμε να έχουμε τις Ένοπλες Δυνάμεις που χρειάζεται η χώρα, και που βασίζεται, όπως σας λέω κάθε φορά, στο πιο πολύτιμο και πιο σημαντικό όπλο, που δεν είναι άλλο από το ανθρώπινο δυναμικό και τα στελέχη που υπηρετούν.

Σας ευχαριστώ πολύ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ, κύριε Αποστολάκη.

Καλείται στο Βήμα ο κ. Νεοκλής Κρητικός, Βουλευτής της Νέας Δημοκρατίας και θα ακολουθήσει η κ. Άννα Μάνη-Παπαδημητρίου.

**ΝΕΟΚΛΗΣ ΚΡΗΤΙΚΟΣ:** Ευχαριστώ, κύριε Πρόεδρε.

Κυρία Υπουργέ, κύριοι Υφυπουργοί, κυρίες και κύριοι συνάδελφοι, ξεκινώ με μια από τις βασικότερες διατάξεις της παρούσας νομοθετικής πρωτοβουλίας του Υπουργείο Παιδείας, την αναγνώριση της Ιεράς Μονής Σινά ως νομικό πρόσωπο δημοσίου δικαίου. Πρόκειται για το αρχαιότερο εν λειτουργία χριστιανικό μοναστήρι στον κόσμο. Ιδρύθηκε, όπως ξέρετε, το 549 μ.Χ. από τον Ιουστινιανό και συνιστά ένα μνημείο παγκόσμιας πολιτιστικής κληρονομιάς της UNESCO, ένα σύμβολο πίστης, τέχνης και ειρηνικής συνύπαρξης τριών μονοθεϊστικών θρησκειών.

Μετά από δεκαπέντε αιώνες λοιπόν, ιδρύεται στην Ελλάδα νομικό πρόσωπο δημοσίου δικαίου που εκπροσωπεί την Ιερά Βασιλική και Αυτόνομη Μονή του Αγίου και Θεοβάδιστου Όρους Σινά.

Η πολιτεία προβαίνει σε αυτήν τη σύσταση όχι για να ελέγξει και χωρίς σε καμία περίπτωση να θιγεί το θεμελιώδες εκκλησιαστικό καθεστώς πλήρους αυτονομίας της Μονής, αφού μόνο κατόπιν της ρητής εξουσιοδότησης της Ιεράς Σιναϊτική Αδελφότητας της Μονής δύναται το νομικό πρόσωπο δημοσίου δικαίου να προχωρήσει στην επιδίωξη των σκοπών του.

Η ιστορικότητα και η σημαντικότητα της διάταξης αποτυπώνεται και στα λόγια του Αρχιεπισκόπου και Ηγουμένου της Ιεράς Μονής Αγίας Αικατερίνης του Όρους Σινά, Δαμιανό. Γράφεται ιστορία και η ιστορία χαράζει στο βιβλίο της με χρυσά γράμματα τα τίμια ονόματά σας.

Αυτό το νομοσχέδιο το οποίο δίνει νομική υπόσταση δημοσίου δικαίου στην εκπροσώπηση της Ιεράς Μονής μας στην Ελλάδα έπρεπε εδώ και πάρα πολλά χρόνια πριν να ψηφιστεί. Χαίρομαι που η Μονή Σινά γίνεται σημείο ενότητας, συσπείρωσης και απόδειξης ότι ο ελληνισμός όταν συμφωνεί και θέλει, μπορεί.

Δεύτερη σημαντικότατη διάταξη είναι η νομική αναγνώριση των μπεκτασήδων αλεβιτών. Με το άρθρο 49 για πρώτη φορά στην ιστορία της χώρας μια μουσουλμανική θρησκευτική κοινότητα, οι μπεκτασήδες αλεβίτες της Θράκης, αναγνωρίζονται επισήμως ως θρησκευτικό νομικό πρόσωπο. Η πολιτεία τους δίνει φωνή και νομική αυτοτέλεια, κατοχυρώνοντας το δικαίωμα στη λατρεία, στην εκπαίδευση και την πολιτιστική αυτοέκφραση.

Περνώ στην ενίσχυση του ποινικού πλαισίου για πράξεις οι οποίες λαμβάνουν χώρα εντός ΑΕΙ. Διευρύνεται το ρυθμιστικό πεδίο του άρθρου 68 του Ποινικού Κώδικα, ώστε να περιλαμβάνει ρητά και τη λειτουργία των ΑΕΙ η οποία πλέον αν διαταραχτεί συνιστά ποινικό αδίκημα.

Δημιουργείται Ολοκληρωμένο Ψηφιακό Πληροφοριακό Σύστημα Πρωτοβάθμιας και Δευτεροβάθμιας Εκπαίδευσης, με την ονομασία «eSchools». Το Ολοκληρωμένο Ψηφιακό Πληροφοριακό Σύστημα Πρωτοβάθμιας και Δευτεροβάθμιας Εκπαίδευσης αποσκοπεί στη δημιουργία ενός κεντρικού μητρώου που διαχειρίζεται δεδομένα εκπαιδευτικών υποδομών και φορέων του Υπουργείου, με στόχο την αρτιότερη οργάνωση και λειτουργία των διοικητικών υπηρεσιών του και των δημοσίων και ιδιωτικών δομών της πρωτοβάθμιας και δευτεροβάθμιας εκπαίδευσης.

Πολύ σημαντική βέβαια η μέριμνα που λαμβάνεται για την ενίσχυση της ισότιμης συμμετοχής των μαθητών με αναπηρία ή και ειδικές εκπαιδευτικές ανάγκες. Ειδικότερα, εισάγεται ένα νομοθετικό πλαίσιο που επεκτείνει τις ώρες παράλληλης στήριξης, αυξάνει τα οργανικά κενά για ειδικό εκπαιδευτικό και βοηθητικό προσωπικό, προβλέπει επιπλέον τμήματα ένταξης και καλύπτει πλέον και το ολοήμερο πρόγραμμα. Διασφαλίζεται έτσι η πλήρης πρόσβαση σε όλες τις διδακτικές και εξωδιδαστικές δραστηριότητες.

Να σταθώ τώρα σε μερικές ακόμα ενδιαφέρουσες διατάξεις στις αλλαγές που επέρχονται στο μάθημα Κολύμβησης για την Γ΄ και Δ΄ Δημοτικού. Είμαστε όλοι υπέρμαχοι βέβαια της ορθής εκμάθησης της κολύμβησης από μικρή ηλικία για την προστασία της ζωής και την ασφάλεια των παιδιών μας. Συγχρόνως, ενισχύεται το δίκτυο ψυχοκοινωνικής υποστήριξης μαθητών, μέσα από την ίδρυση επτακοσίων οργανικών θέσεων σε ΚΕΔΑΣΥ και επιπλέον χιλίων διακοσίων θέσεων στις επιτροπές διεπιστημονικής υποστήριξης των σχολείων. Ο προγραμματισμός αυτός στοχεύει σε χρόνο αναμονής αξιολόγησης μικρότερο των τριάντα ημερών και σε τακτικές παρέμβασης-πρόληψης εντός της σχολικής κοινότητας.

Συγχρόνως, αξίζει να αναφερθώ και στη διάταξη που παρέχει την απαραίτητη διευκόλυνση στους νεοδιόριστους εκπαιδευτικούς για τη θεμελίωση δικαιώματος μετάθεσης. Με τη νέα διάταξη, κυρίες και κύριοι, οι νεοδιόριστοι εκπαιδευτικοί συμπληρώνουν ταχύτερα τη διετή προϋπηρεσία που απαιτείται για μετάθεση.

Βελτιωτικές και αξιοσημείωτες είναι και οι διατάξεις που αφορούν στον τομέα του αθλητισμού. Επεκτείνουν το μεταρρυθμιστικό πλαίσιο και συνεχίζουν την πολύ σημαντική προσπάθεια του Αναπληρωτή ΥΠΑΙΘ στην κατεύθυνση δραστικής αναμόρφωσης της διοίκησης των φορέων του ελληνικού αθλητισμού. Δίνεται έμφαση στη χρηστή διακυβέρνηση, στην ισότιμη συμμετοχή των φύλων, στην ενίσχυση της γυναικείας εκπροσώπησης, στη θεσμική συνέπεια και διαφάνεια, στον εκσυγχρονισμό, με ενδεικτική τη ρύθμιση για τα ηλεκτρονικά αθλήματα. Ακόμα προβλέπονται ρυθμίσεις που κατατείνουν στην άμεση ανταπόκριση σε δίκαια, βέβαια, αιτήματα των ομοσπονδιών, με γνώμονα πάντα όσα ισχύουν στις υπερκείμενες διεθνείς συνομοσπονδίες στην επίλυση ουσιαστικών ζήτημα των ερασιτεχνικών σωματείων, με σεβασμό πάντα στη νομιμότητα και με γνώμονα τη βιωσιμότητά τους. Το νομοσχέδιο είναι πολύπλευρο, ενδιαφέρον και με πολλές διατάξεις.

Κυρίες και κύριοι συνάδελφοι, το νομοσχέδιο επιφέρει τις δύο τομές στο θρησκευτικό πεδίο. Και περιέχει ρυθμίσεις που αφορούν στην ανώτατη εκπαίδευση, καθώς και στην πρωτοβάθμια και δευτεροβάθμια που ενισχύουν το υπάρχον νομοθετικό πλαίσιο.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Κρητικό.

Καλείται στο Βήμα η κυρία Άννα Μάνη-Παπαδημητρίου Βουλευτής της Νέας Δημοκρατίας.

**ΑΝΝΑ ΜΑΝΗ-ΠΑΠΑΔΗΜΗΤΡΙΟΥ:** Ευχαριστώ, κύριε Πρόεδρε.

Κυρία Υπουργέ, κύριοι Υφυπουργοί, κυρίες και κύριοι συνάδελφοι, συζητούμε σήμερα ένα σχέδιο νόμου με ιδιαίτερη θεσμική βαρύτητα, ένα νομοθέτημα που αφενός αποκαθιστά ένα ιστορικό διοικητικό κενό που αφορά την Ιερά Μονή Σινά, αφετέρου αντιμετωπίζει σημαντικά ζητήματα στον χώρο της παιδείας, δίνοντας λύσεις.

Ειδικότερα στο πρώτο μέρος του σχεδίου νόμου προβλέπεται η ίδρυση νομικού προσώπου στην Αθήνα για την εκπροσώπηση της Ιεράς Μονής της Αγίας Αικατερίνης του Σινά με την επωνυμία «Ελληνορθόδοξη Ιερά Βασιλική Αυτόνομη Μονή του Αγίου και Θεοβάδιστου όρους Σινά στην Ελλάδα». Πρόκειται για μια πρωτοβουλία ιστορικής σημασίας, καθώς η Ιερά Μονή Σινά είναι ένα μνημείο διεθνούς ακτινοβολίας, ένα παγκόσμιο μνημείο της Ορθοδοξίας, της πολιτιστικής κληρονομιάς και της ελληνικής πνευματικής κληρονομιάς στη Μέση Ανατολή.

Η ίδρυση ενός Νομικού Προσώπου Δημοσίου Δικαίου με έδρα την Αθήνα διασφαλίζει ότι η Μονή αποκτά θεσμική παρουσία στην πατρίδα μας. Πρόκειται για ένα Νομικό Πρόσωπο Δημοσίου Δικαίου, υπό την εποπτεία του Υπουργείου Παιδείας και Θρησκευμάτων που αναλαμβάνει αποκλειστικά, κατόπιν εξουσιοδότησης της Ιεράς Σιναϊτικής Αδελφότητας, να την εκπροσωπεί, να οργανώνει έργα πολιτισμού, έρευνας και να διαχειρίζεται περιουσία που η ίδια του παραχωρεί ή του διαθέτει, πάντα στο πλαίσιο αποφάσεων της Ιεράς Σιναϊτικής Αδελφότητας και χωρίς να θίγεται το καθεστώς πλήρους αυτονομίας της Μονής Σινά.

Επίσης, προβλέπονται δράσεις για την ανάδειξη των κειμηλίων της Μονής, όπως ψηφιοποίηση των κειμηλίων, των χειρογράφων, των εικόνων, δημιουργία σύγχρονων εργαστηρίων και ψηφιακών αρχείων, και άλλες δράσεις, με τα έσοδα να αποδίδονται στη Μονή. Η Μονή θα διοικείται από πενταμελές Διοικητικό Συμβούλιο. Κάθε απόφαση, όμως, που αγγίζει άμεσα περιουσία ή εκπροσώπηση της Μονής ισχύει μόνο μετά από έγκριση της ίδιας της Ιεράς Σιναϊτικής Αδελφότητας.

Κυρίες και κύριοι συνάδελφοι, το ίδιο σχέδιο νόμου περιλαμβάνει και έναν δεύτερο εξίσου σημαντικό πυλώνα, την αντιμετώπιση της παραβατικότητας στους πανεπιστημιακούς χώρους. Είναι αυτονόητο ότι αυτό το μέτωπο δεν έχει καμία πολιτική ή ιδεολογική διάσταση, παρά μόνο δημοκρατική, παιδευτική και ηθική. Για πολλά χρόνια οι πανεπιστημιακοί χώροι της πατρίδας μας υπήρξαν, δυστυχώς, πεδία ανομίας, βανδαλισμών και υπονόμευσης της ελευθερίας του λόγου και της έρευνας. Και αυτή η παθογένεια έχει φτάσει να μετατραπεί σχεδόν σε κανονικότητα. Η Κυβέρνηση της Νέας Δημοκρατίας και το Υπουργείο Παιδείας με το παρόν σχέδιο νόμου προβλέπει στοχευμένα και ισορροπημένα μέτρα για την ασφάλεια στα πανεπιστήμια, όπως ενδεικτικά θα αναφέρω τα εξής.

Επεκτείνεται το άρθρο 168 του Ποινικού Κώδικα με αυστηροποίηση των ποινών, με κάθειρξη έως δέκα χρόνια για οργανωμένες και βίαιες ενέργειες που προκαλούν σωματικές βλάβες ή σημαντικές φθορές και ματαιώνουν πανεπιστημιακή δραστηριότητα. Εισάγεται το νέο άρθρο 168Α, το οποίο επιτρέπει στον εισαγγελέα να απαγορεύει την είσοδο στον κατηγορούμενο φοιτητή στους χώρους του πανεπιστημίου αμέσως μετά τη δίωξη. Επίσης, προβλέπεται και ταχύρρυθμη προανάκριση και προτεραιότητα εκδίκασης. Περαιτέρω θεσπίζεται μηχανισμός άμεσης αναστολής της φοιτητικής ιδιότητας για όσους διαπράττουν σχετικά πλημμελήματα ή κακουργήματα. Παράλληλα, καθιερώνεται ψηφιακό σύστημα ελεγχόμενης πρόσβασης με χρήση ακαδημαϊκής ταυτότητας. Και όπως είδα, ήρθαν και κάποιες νομοτεχνικές βελτιώσεις πριν από λίγο για τα σχετικά θέματα. Και αυτό που θα ήθελα να τονίσω είναι ότι σαφώς και δεν τίθενται ζητήματα μη συμφωνίας με το Σύνταγμα, όπως εξάλλου προκύπτει και από την Έκθεση της Επιστημονικής Υπηρεσίας της Βουλής, η οποία κάνει εκτενή ανάλυση για τα θέματα.

Στη συνέχεια στην πέμπτη ενότητα, το νομοσχέδιο με τις παρούσες διατάξεις δίνει έμφαση στην ενίσχυση των ΚΕΔΑΣΥ, βάσει και των ΕΔΥ, με νέες θέσεις εργασίας. Ειδικότερα συστήνονται εξακόσιες νέες θέσεις ψυχολόγων, εξακόσιες νέες θέσεις κοινωνικών λειτουργών για ψυχοκοινωνική υποστήριξη σε τρεις χιλιάδες σχολεία, όπως και επτακόσιες νέες οργανικές θέσεις εκπαιδευτικών στα ΚΕΔΑΣΥ. Μόλις σε τέσσερα χρόνια έχουν γίνει πάνω από πέντε χιλιάδες επτακόσιοι μόνιμοι διορισμοί στην ειδική αγωγή.

Όπως αντιλαμβάνεστε, συνάδελφοι, γίνονται βήματα και λαμβάνονται πρωτοβουλίες για ένα σχολείο συμπεριληπτικό, επαρκώς στελεχωμένο, με σύγχρονες υποστηρικτικές δομές, όπως: περισσότεροι εκπαιδευτικοί ειδικής αγωγής, περισσότερα τμήματα ένταξης, περισσότερη παράλληλη στήριξη, διπλάσιοι σχολικοί νοσηλευτές, χιλιάδες οργανικές θέσεις ψυχολόγων και κοινωνικών λειτουργών. Και όλα αυτά είναι επένδυση στο πιο ανθρώπινο κεφάλαιο της χώρας μας, στα παιδιά μας.

Και κλείνοντας, κυρία Υπουργέ, θα ήθελα και να σας συγχαρώ και να σας ευχαριστήσω και από αυτό το Βήμα για την πρόσφατη πρωτοβουλία ίδρυσης τριών χιλιάδων τετρακοσίων σαράντα οκτώ τμημάτων ένταξης σε όλη την Ελλάδα, μια πρωτοβουλία που ενισχύει περαιτέρω την προσπάθεια για την ουσιαστική συμπερίληψη όλων των παιδιών σε όλες τις βαθμίδες εκπαίδευσης. Η διαδικασία ήταν αποτέλεσμα συστηματικής δουλειάς και απέδειξε έμπρακτα την ευαισθησία της ηγεσίας του Υπουργείου Παιδείας και στην κατεύθυνση που δίνει ο Πρωθυπουργός μας Κυριάκος Μητσοτάκης στα ζητήματα της παιδείας. Τα νέα τμήματα που ιδρύθηκαν και στην ιδιαίτερη πατρίδα μου την Πιερία έρχονται να προστεθούν στα ήδη υπάρχοντα, ενισχύοντας σημαντικά τις υποστηρικτικές δομές στα σχολεία μας.

Η Υπουργός αντιμετώπισε θετικά τα σχετικά αιτήματα και χάρη στην ουσιαστική προσέγγιση την ακριβή αποτύπωση των εκπαιδευτικών αναγκών και τη στενή συνεργασία με τους αρμόδιους υπηρεσιακούς παράγοντες, ολοκληρώθηκε η διαδικασία ίδρυσης των νέων τμημάτων ένταξης. Έτσι σήμερα στην Πιερία ιδρύονται 43 νέα τμήματα ένταξης σε σχολικές μονάδες, καλύπτοντας όλες τις εκπαιδευτικές βαθμίδες. Πρόκειται για βήματα που εξασφαλίζουν ίσες ευκαιρίες μάθησης και ανάπτυξης για όλα τα παιδιά.

**ΧΡΗΣΤΟΣ ΓΙΑΝΝΟΥΛΗΣ:** Ένα σχολείο είχαμε παλιά στην Κατερίνη.

**ΑΝΝΑ ΜΑΝΗ-ΠΑΠΑΔΗΜΗΤΡΙΟΥ:** Είμαστε πατριώτες, κύριε Γιαννούλη, όποτε βλέπετε ότι αυτή η Κυβέρνηση, αυτό το Υπουργείο κάνει σημαντικά βήματα. Και θέλω να πιστεύω -κύριε Πρόεδρε, ας μην συμπεριληφθεί στον χρόνο αυτό- ότι εξακολουθείτε να επισκέπτεστε την ιδιαίτερη πατρίδα μας, την Πιερία και να διαπιστώσετε ιδίοις όμμασι όσα έχει κάνει αυτή η Κυβέρνηση και αυτό το Υπουργείο.

Κυρίες και κύριοι συνάδελφοι, το παρόν νομοσχέδιο αποτελεί μια ολοκληρωμένη παρέμβαση του Υπουργείου Παιδείας με ξεκάθαρο προσανατολισμό τη στήριξη της εκπαιδευτικής κοινότητας και με θετικό αποτύπωμα για το σύνολο της χώρας και της κοινωνίας, γι’ αυτό και το υπερψηφίζω.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ κυρία Παπαδημητρίου.

Επόμενος ομιλητής ο κ. Ιλχάν Αχμέτ, Βουλευτής του ΠΑΣΟΚ. Θα ακολουθήσουν ο κ. Παππάς, ο κ. Συντυχάκης και ο Υφυπουργός κ. Βλάσης.

**ΙΛΧΑΝ ΑΧΜΕΤ:** Ευχαριστώ, κύριε Πρόεδρε.

Κυρίες και κύριοι συνάδελφοι, κύριοι Υπουργοί, πριν ξεκινήσω την ομιλία μου θα ήθελα να καταθέσω στα Πρακτικά της Βουλής, μια ανακοίνωση της συνέλευσης της Νομικής Σχολής του Δημοκριτείου Πανεπιστημίου Θράκης -το είδατε ίσως-, το οποίο σας καλεί να επανορθώσετε γι’ αυτά που είχατε πει σε μια συνέντευξή σας στα παιδιά που θα έκαναν μηχανογραφικό. Νομίζω ήταν μια άτυχη στιγμή, αλλά νομίζω ότι πρέπει να το επανορθώσετε αυτό, διότι η τοπική κοινωνία έχει πάρα πολύ ανησυχήσει γι’ αυτό το θέμα.

(Στο σημείο αυτό ο Βουλευτής κ. Ιλχάν Αχμέτ καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΣΟΦΙΑ ΖΑΧΑΡΑΚΗ** **(Υπουργός Παιδείας, Θρησκευμάτων και Αθλητισμού):** Έχω απαντήσει.

**ΙΛΧΑΝ ΑΧΜΕΤ:** Κυρίες και κύριοι συνάδελφοι, συζητούμε σήμερα στην Εθνική Αντιπροσωπεία ένα πολυθεματικό νομοσχέδιο, το οποίο πέρα από κρίσιμες διατάξεις για την παιδεία, τον αθλητισμό και τα θέματα των θρησκειών, περιλαμβάνει σαφώς θετικές, για πρώτη φορά ρητά και θεσμικά, ρυθμίσεις που αφορούν τα δικαιώματα των αλεβιτών και μπεκτασήδων, μουσουλμάνων συμπολιτών μας που ανήκουν βέβαια στη μουσουλμανική μειονότητα της Θράκης. Δεν είναι κάτι εκτός της μουσουλμανικής μειονότητας.

Με το παρόν νομοσχέδιο γίνεται πρώτη φορά ρητή αναφορά σε ρυθμίσεις που αφορούν τη δυνατότητα θρησκευτικής και πολιτιστικής έκφρασης, οργάνωσης και αναγνώρισης αλεβιτών και μπεκτασήδων. Και αυτή η αναγνώριση αποτελεί ένα σημαντικό βήμα προς τον σεβασμό των θεμελιωδών ανθρωπίνων και μειονοτικών δικαιωμάτων. Αποτελεί σεβασμό ανθρωπίνων και μειονοτικών δικαιωμάτων.

Οι αλεβίτες και οι μπεκτασήδες της Θράκης είναι μουσουλμάνοι καταρχήν και είναι μέλη της μουσουλμανικής μειονότητας. Δεν είναι κάτι πέρα από τη μουσουλμανική μειονότητα. Πρόκειται για συμπολίτες μας που ασπάζονται ένα εσωτερικό ανθρωπιστικό και φιλοσοφικό πνεύμα του ισλάμ. Πιστεύουν στο κοράνι, σε όλα τα διδάγματα του ισλάμ, με έμφαση, όμως, στην ισότητα των φύλων, στην αποδοχή της διαφορετικότητας και στην πνευματική σύνδεση με τον Θεό. Εκπροσωπούν, όμως, μια ανοιχτή, δημοκρατική και ανεκτική θρησκευτική ταυτότητα. Έχουν μια διαφορετική προσέγγιση των θεμάτων.

Κυρίες και κύριοι συνάδελφοι, το δικαίωμα στη θρησκευτική ελευθερία είναι θεμελιώδες δικαίωμα. Κατοχυρώνεται, καταρχήν, ρητά στο άρθρο 13 του Συντάγματος, καθώς και στο άρθρο 9 του ΕΣΔΑ, στο 18 του Διεθνούς Συμφώνου για τα ατομικά και πολιτικά δικαιώματα. Αν τα δικαιώματα αυτά που ανέφερα ισχύουν για κάθε θρησκευτική κοινότητα, τότε οφείλουν να ισχύουν και για τους αλεβίτες και μπεκτασήδες της Θράκης. Νομίζω ότι το νομοσχέδιο αυτό, αυτό προσπαθεί να κάνει.

Η προοδευτική παράταξη, εμείς ως ΠΑΣΟΚ, υπηρετούσαμε πάντοτε με συνέπεια την κοινωνική δικαιοσύνη και πρωταγωνιστήσαμε από την ίδρυση του 1974 στον αγώνα για τη δημοκρατία, την εθνική ανεξαρτησία και κοινωνική απελευθέρωση του ελληνικού λαού.

Εγώ και προσωπικά δίνω, όπως γνωρίζετε εξάλλου, κύριοι συνάδελφοι, έναν μεγάλο αγώνα στη Θράκη, στον χώρο ειδικότερα της μειονότητας για την ομαλή κοινωνική της ένταξη, για να σπάσουν στεγανά και κατεστημένα που αναστέλλουν την πρόοδο και την ευημερία της, για να οικοδομήσουμε επιτέλους την αναγκαία εμπιστοσύνη ανάμεσα στους πολίτες και το κράτος.

Οι αρχές μας σαν ΠΑΣΟΚ είναι σαφής: Πρώτον, σεβασμός στον αυτοπροσδιορισμό κάθε Έλληνα πολίτη, όπως επιτάσσει το ευρωπαϊκό και διεθνές δίκαιο. Δεύτερον, θρησκευτική και πολιτισμική ελευθερία, χωρίς παρεμβάσεις και περιορισμούς. Τρίτον, πρόσβαση όλων των πολιτών στην εκπαίδευση, την εργασία και τη δημόσια ζωή, χωρίς διακρίσεις.

Θα μου επιτρέψετε, όμως, σ’ αυτό το σημείο αναφερθώ σε ορισμένα χαρακτηριστικά στοιχεία για τους δείκτες ευημερίας της Θράκης, η οποία ευημερία έχει άμεση σχέση με τα ανθρώπινα δικαιώματα και το περιεχόμενο της συζήτησης σήμερα όσον αφορά το κομμάτι αυτό βέβαια. Η Θράκη σήμερα χάνει καθημερινά μεγάλα κομμάτια των πιο παραγωγικών ηλικιών του πληθυσμού και από χριστιανούς και από μουσουλμάνους, που την εγκαταλείπουν μαζικά, γιατί αισθάνονται ότι δεν έχουν τι άλλο να κάνουν. Κάθε φορά δίνουμε τον αγώνα εδώ στην Αθήνα και εμείς οι Θρακιώτες αισθανόμαστε ότι οφείλουμε να σπαταλήσουμε, δυστυχώς, πολύ μεγαλύτερο κόπο, επιχειρήματα, διανοητικό κεφάλαιο για να ανοίξουμε πόρτες εδώ στην Αθήνα για τη Θράκη.

Σε αυτό το σημείο θα ήθελα να ξεκαθαρίσω το πως βλέπουμε εμείς οι προοδευτικοί άνθρωποι στη Θράκη και πώς οραματιζόμαστε το μέλλον μας. Η Θράκη δεν μπορεί να αντιμετωπίζεται ως μία παραμεθόρια συνοριακή περιοχή που κινδυνεύει. Αυτό εμποδίζει την ανάπτυξη και ωθεί τις επενδύσεις μακριά από την περιοχή.

Κυρίες και κύριοι, θα επικαλεστώ εδώ, για να συντομεύσω και τον χρόνο, ορισμένα σημεία από ένα πρόσφατο άρθρο που πριν από τρεις ημέρες δημοσιεύθηκε, του δικηγόρου και επιφανούς νομικού κ. Στέργιου Γιαλαόγλου -που κάθε άλλο παρά εχθρός ή αντίπαλος της Κυβέρνησής σας είναι. Θα μπορούσε να χαρακτηρίσει κανείς ότι είναι προσκείμενος προς τη Νέα Δημοκρατία- για να καταδείξω τη δύσκολη θέση στην οποία έχει περιέλθει η Θράκη στις μέρες μας.

Αυτά ο Στέλιος Γιαλαόγλου τα γράφει και κατά λέξη τα διαβάζω: «Ζώντας στη Ξάνθη από τη γέννησή μου εδώ και 60 χρόνια διαπιστώνω με λύπη ότι η Θράκη πεθαίνει. Οι πόλεις μας ερημώνουν, οι νέοι φεύγουν, οι υποδομές εκλείπουν, το εισόδημα συρρικνώνεται αναγκαστικά, καθώς εκλείπουν οι επενδύσεις, εκλείπουν οι καινοτόμες πρωτοβουλίες. Μπορεί στη Θεσσαλονίκη να φτιάχνετε μετρό και flyover, στην Αθήνα να δημιουργείτε συνεχώς νέες επενδύσεις και νέα έργα, στη Θράκη, όμως, μείναμε με την Εγνατία Οδό και αυτή σε αποσύνθεση λίγο πριν να γίνει καρόδρομος. Σιδηρόδρομος δεν υπάρχει και για ένα αεροπορικό ταξίδι στην Αθήνα πληρώνουμε 300 ευρώ, ενώ το ίδιο στοιχίζει και το ταξίδι με το αυτοκίνητο. Το μόνο έργο που γνωρίζω είναι ο φράχτης στον Έβρο, ενώ ελλείψει πρωτοβουλιών στη Θράκη, η κυβερνητική πολιτική ασκείται απρόσωπα από δημόσιες υπηρεσίες και επαφίεται στα δικαστήρια. Η έλλειψη ικανών στελεχών σε θέσεις ευθύνης οδηγεί την περιοχή στην πλήρη εγκατάλειψη».

Σας έκανα μία ανάγνωση αυτού, αγαπητοί μου συνάδελφοι, για να σας δείξω ότι απλοί επαγγελματίες, άνθρωποι της διανόησης, άνθρωποι σοβαροί, κρούουν τον κώδωνα του κινδύνου όσον αφορά την ευημερία της Θράκης.

Τελειώνοντας, λοιπόν, στο νέο γεωπολιτικό περιβάλλον ενός ασταθούς κόσμου που ξεπροβάλλει μπροστά μας, μέσα από έκρηξη εθνικισμών και φυλετικών παθών, δεν μπορεί παρά η Θράκη να είναι το σταθερό και ειρηνικό σημείο αναφοράς, πάνω στο οποίο η Ελλάδα μπορεί να αποδείξει ότι εκεί που οι άλλοι αποτυγχάνουν, εμείς κερδίζουμε το στοίχημα της ειρήνης και της ευημερίας για όλους.

Για τα υπόλοιπα άρθρα του νομοσχεδίου, ο εισηγητής μας τοποθετήθηκε εξαιρετικά, καθώς και άλλοι Βουλευτές μας. Σαφώς έχουμε αντιρρήσεις, υπάρχουν σημεία που υπερψηφίζουμε, όπως αναφέρθηκα κι εγώ.

Και θέλω να ενημερώσω το Σώμα ως Βουλευτής που προέρχεται από την μειονότητα, με λίγες λέξεις, μέσα στο πλαίσιο αυτό, καταρχήν, τι ήταν οι αλεβίτες και οι μπεκτασήδες. Δεν είναι όπως είπα -και τελειώνω- κάτι εκτός της μειονότητας, αλλά είναι μια ομάδα η οποία χρειάζεται την προστασία μας, αν θέλουμε να μιλάμε για ανθρώπινα δικαιώματα.

Προς αυτή την κατεύθυνση, κυρία Υπουργέ, είναι θετικό το νομοσχέδιό σας, νομίζω. Πληροί όλες τις προϋποθέσεις και εύχομαι και στην πράξη αυτό να γίνει παράδειγμα και προς άλλες θρησκευτικές κοινότητες εντός και εκτός μειονότητας.

Σας ευχαριστώ πάρα πολύ.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Αχμετ.

Επόμενος ομιλητής ο κ. Πέτρος Παππάς, Βουλευτής του ΠΑΣΟΚ. Θα ακολουθήσει και ο κ. Συντυχάκης και μετά ο κύριος Υφυπουργός, ο κ. Βλάσσης.

**ΠΕΤΡΟΣ ΠΑΠΠΑΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, δυστυχώς θα ξεκινήσω και εγώ την ομιλία μου με την θλιβερή διαπίστωση ότι η χθεσινή μέρα ήταν μια μαύρη μέρα για τον κοινοβουλευτισμό, μια μαύρη ημέρα για τη δημοκρατία. Το Σύνταγμα και ο Κανονισμός της Βουλής καταπατήθηκαν βάναυσα. Η παραπομπή Υπουργών σε προανακριτική επιτροπή απαιτεί ειδική πλειοψηφία 151 Βουλευτών, που ρητά προβλέπεται για αυτές τις περιπτώσεις.

Αυτό που συνέβη χθες συνιστά όχι μόνο θεσμικό ολίσθημα, αλλά εκτροπή και κοινοβουλευτικό πραξικόπημα. Αυτό που ζήσαμε, είναι μια διαδικασία που δεν προβλέπεται, δεν επιτρέπεται και δεν νομιμοποιείται. Κι όμως το κυβερνών κόμμα που βρίσκεται πια σε αποδρομή, έχει προφανώς χάσει τη συνοχή του και επέλεξε να το επιβάλει, αγνοώντας όχι μόνο το Σύνταγμα αλλά και την κοινοβουλευτική πρακτική προηγούμενων ετών. Το 2008 και το 2009 ο κ. Σιούφας ο οποίος προερχόταν από την κυβερνητική παράταξη σε αντίστοιχη διαδικασία αιτήματος για συγκρότηση προανακριτικής επιτροπής, λόγω της μη συγκέντρωσης στο 151 Βουλευτών κήρυξε άκυρη τη διαδικασία.

Χθες στην πραγματικότητα παραβιάστηκε ακόμα και η ίδια μυστικότητα της ψηφοφορίας. Εμποδίστηκε η ελεύθερη έκφραση των Βουλευτών. Εμποδίστηκε η δημοκρατία. Το ΠΑΣΟΚ δεν θα το επιτρέψει αυτό. Δεν θα επιτρέψουμε σε μια Κυβέρνηση υπό κατάρρευση να σέρνει τη Βουλή και τους θεσμούς στη λάσπη. Η συζήτηση για συγκρότηση προανακριτικής επιτροπής για τους κ.κ. Βορίδη και Αυγενάκη παραμένει ανοιχτή. Ο κ. Βορίδης ο κ. Αυγενάκης θα ελεγχθούν και μην έχετε καμία αμφιβολία γι’ αυτό.

Και όσοι πιστεύουν ότι θα συγκαλύψουν, όπως το επιχείρησαν με τις υποκλοπές, όπως το επιχείρησαν στα Τέμπη, κάνουν λάθος. Οι μέρες σας στην Κυβέρνηση τελειώνουν. Το έδειξε η χθεσινή θλιβερή παρουσία σας στη Βουλή. Η αλήθεια θα βγει στο φως. Η δικαιοσύνη θα αποδοθεί.

Κυρίες και κύριοι συνάδελφοι, θα περάσω στη συζήτηση του παρόντος νομοσχεδίου του Υπουργείου Παιδείας, το οποίο επιχειρεί στα χαρτιά να ρυθμίσει ένα ευρύτατο φάσμα θεμάτων. Στην πράξη, όμως, αποτελεί ένα δείγμα αποσπασματικής, διαφανούς, ελάχιστα συμμετοχικής νομοθέτησης, χωρίς αξιολόγηση, χωρίς ουσιαστικό διάλογο με τους άμεσα ενδιαφερόμενους και κυρίως χωρίς όραμα.

Ως υπεύθυνος από το ΠΑΣΟΚ του κοινοβουλευτικού τομέα των Ατόμων με Αναπηρία και των ευάλωτων κοινωνικών ομάδων, θα ήθελα να σταθώ σε κάποια συγκεκριμένα θέματα. Στο μέρος του σχεδίου νόμου που αφορά την ειδική αγωγή και εκπαίδευση, τους σχολικούς νοσηλευτές, την ψηφιακή προσβασιμότητα, τα δικαιώματα των Ατόμων με Αναπηρία και επιτρέψτε μου κυρία Υπουργέ και κυρίες και κύριοι συνάδελφοι και τα εργασιακά ζητήματα, που πλήττουν το σύνολο της εκπαιδευτικής κοινότητας.

Σχετικά με την ειδική αγωγή, η τροποποίηση του άρθρου 117 για την παράλληλη στήριξη και τα τμήματα ένταξης αποτελεί τρανταχτό παράδειγμα πρόχειρης παρέμβασης. Δεν προηγήθηκε αξιολόγηση, τεκμηρίωση, διάλογος. Και μιλάμε για θεσμούς που επί δύο δεκαετίες στηρίζουν, έστω και με αδυναμίες, την ένταξη χιλιάδων παιδιών. Το επισήμανε ο Οργανωτικός Γραμματέας της Εθνικής Συνομοσπονδίας Ατόμων με Αναπηρία, ο κ. Λυμβαίος. Η πολιτεία δεν έχει το δικαίωμα να παρεμβαίνει καταργώντας ή μεταλλάσσοντας δομές χωρίς αξιολόγηση, χωρίς μελέτη, χωρίς να εφαρμόζει τη σύμβαση των ανθρωπίνων δικαιωμάτων.

Το ΠΑΣΟΚ-Κίνημα Αλλαγής έχει καταθέσει ολοκληρωμένες προτάσεις: Θεσμική αναμόρφωση με βάση τις αρχές της συμπεριληπτικής εκπαίδευσης, μονιμοποίηση του απαραίτητου προσωπικού των ειδικών εκπαιδευτικών και του βοηθητικού προσωπικού. Δημιουργία νέων τμημάτων ένταξης ανάλογα με τις πραγματικές ανάγκες. Οργάνωση της παράλληλης στήριξης με μόνιμο προσωπικό. Αναβάθμιση των ΚΕΔΑΣΥ ουσιαστική. Υποχρεωτική επιμόρφωση όλων των εκπαιδευτικών σε θέματα ειδικής αγωγής και εκπαίδευσης. Διασύνδεση της ειδικής εκπαίδευσης με την επαγγελματική κατάρτιση και εργασία.

Επιτρέψτε μου να πω δυο κουβέντες για τους σχολικούς νοσηλευτές και το λέω αυτό και ως γιατρός, που δέχομαι καθημερινά πολλά αιτήματα από γονείς που στέλνουν τα παιδιά τους σε ειδικά σχολεία, αλλά και σε γενικά σχολεία, παιδιά τα οποία έχουν παθήσεις, παιδιά τα οποία πάσχουν από σακχαρώδη διαβήτη, παιδιά τα οποία κάνουν επιληπτικές κρίσεις.

Κυρία Υπουργέ, γιατί γνωρίζω και την ευαισθησία σας για τα θέματα αυτά, η Ένωση Νοσηλευτών Ελλάδας, η Πανελλήνια Ομοσπονδία Σχολικού Ειδικού Εκπαιδευτικού Βοηθητικού Προσωπικού, τονίζει ότι δεν μπορεί να έχουμε έναν σχολικό νοσηλευτή για δύο σχολεία. Οι γονείς οι οποίοι ξέρουν ότι δεν θα έχουν σχολικό νοσηλευτή όταν στέλνουν το παιδί τους στο σχολείο και το παιδί αυτό πάσχει για παράδειγμα από σακχαρώδη διαβήτη, δεν το στέλνουν εκείνη την ημέρα, γιατί φοβούνται.

Οπότε θεωρώ ότι τοποθέτηση νοσηλευτή σε δύο σχολικές μονάδες μπορεί να οδηγήσει σε πολύ σοβαρά περιστατικά, τα οποία δεν έχουν επαρκή κάλυψη. Χρειαζόμαστε έναν νοσηλευτή ανά σχολείο. Χρειαζόμαστε θεσμική κατοχύρωση καθηκόντων των νοσηλευτών, να ξέρουμε, να ξέρουν και αυτοί οι άνθρωποι ποιο είναι το καθηκοντολόγιό τους, τι πρέπει να κάνουν, τι μπορούν να κάνουν, τι νομιμοποιούνται να κάνουν.

Ακόμη, χρειάζονται κατάλληλοι χώροι φροντίδας. Έχω πάει σε σχολεία κυρία Ζαχαράκη της δυτικής Θεσσαλονίκης αλλά και γενικότερα, όπου τα νοσηλευτήρια στεγάζονται μαζί με τα γραφεία των καθηγητών. Υπάρχει τεράστιο έλλειμμα χώρου. Το ξέρετε καλά και από το προηγούμενο Υπουργείο στο οποίο ήσασταν. Επίσης, χρειάζεται συνεργασία και με τους διδάσκοντες για όλα αυτά. για την προσβασιμότητα.

Επιτρέψτε μου να πω και δυο κουβέντες για την προσβασιμότητα. Συζητάμε για το e-schools. Είμαστε στο 2025. Δε μπορεί να μην υπάρχει ρητή πρόβλεψη προσβασιμότητας για όλα τα Άτομα με Αναπηρία σε κάθε ψηφιακή υπηρεσία του δημοσίου. Πρέπει κάθε ψηφιακή υπηρεσία του δημοσίου να είναι προσβάσιμη. Και αυτό είναι μια υποχρέωση, η οποία πρέπει να νομοθετηθεί. Δεν νοείται να υπάρχει τέτοια υπηρεσία, που να μην είναι προσβάσιμη στα Άτομα με Αναπηρία.

Γνωρίζουμε πολύ καλά ότι η εκπαίδευση και η αναπηρία είναι δείκτης πολιτισμού και είναι ο τρόπος με τον οποίο δείχνουμε τον σεβασμό μας σε όλους τους ανθρώπους. Δεν μπορεί να είμαστε δεύτεροι από το τέλος στην ανεργία των Ατόμων με Αναπηρία σε όλη την Ευρώπη. Είναι κάτι το οποίο πρέπει να διορθώσουμε. Πιστεύουμε στην ισότητα. Δεν ζητάνε ελεημοσύνη τα Άτομα με Αναπηρία. Χρειάζονται οι λύσεις.

Γίναμε όλοι μάρτυρες του θλιβερού περιστατικού στο πλοίο από την Κεραμωτή στη Θάσο, όπου ένα άτομο με αναπηρία μεταφέρθηκε στο αμπάρι του πλοίου, στο πάρκινγκ του πλοίου. Γιατί υπάρχει ένα «παραθυράκι» ακόμα στο προεδρικό διάταγμα το οποίο επιτρέπει στα πλοία να μην έχουν πρόσβαση στα ανάπηρα άτομα εφόσον αυτά διανύουν μια πολύ μικρή απόσταση.

Θέλω να τελειώσω λέγοντας για τα ΚΔΑΠ χρειάζονται ενίσχυση. Δεν βλέπω κάποια νομοθέτηση. Θα περίμενα σε αυτό το ερανιστικό νομοσχέδιο να δω κάποιο άρθρο για την ενίσχυση των voucher. Τα ΚΔΑΠ ξέρουμε όλοι ότι θα κλείσουν. Περίμενα να δω κάποιο άρθρο για την ενίσχυση των δημοτικών ειδικά ΚΔΑΠ. Είναι οι σταθεροί εγγυητές της συνέχειας του θεσμού. Περίμενα να δω μέσα σ’ ένα ερανιστικό νομοσχέδιο κάποια τέτοια θέματα, τα οποία αφορούν την εκπαίδευση.

Τελειώνοντας, οι εκπαιδευτικοί έχουν μισθούς πείνας. Το ξέρουμε πολύ καλά. Το βλέπουμε στις στρατιωτικές σχολές θα το δούμε σε λίγο και στις σχολές των παιδαγωγικών τμημάτων. Δεν θα τις ζητάει κανείς, γιατί δεν είναι βιώσιμα τα επαγγέλματα αυτά. Δεν έχουν συνθήκες αξιοπρεπείς.

Θεωρώ ότι ως ΠΑΣΟΚ εμείς ζητάμε την απόσυρση των προβληματικών διατάξεων αυτού του νομοσχεδίου. Ζητάμε διάλογο με τους φορείς, ουσιαστικές μεταρρυθμίσεις, οι οποίες θα εγγυώνται δικαιοσύνη και προσβασιμότητα για όλους.

Και τελειώνοντας θέλω να διαβεβαιώσω σε σχέση με όλα αυτά τα οποία ζήσαμε χθες, όλες τις Ελληνίδες και όλους τους Έλληνες ότι η δημοκρατία μας είναι πιο ισχυρή από κάθε κοινοβουλευτικό πραξικόπημα, που επιχειρεί το κόμμα της Νέας Δημοκρατίας. Στο τέλος η δημοκρατία πάντα νικά.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ-Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε.

Επόμενος ομιλητής ο κ. Εμμανουήλ Συντυχάκης, Βουλευτής του Κομμουνιστικού Κόμματος Ελλάδας.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Επιτρέψτε μου να καταπιαστώ με τις διατάξεις για τον αθλητισμό, που εμπεριέχονται στο νομοσχέδιο. Είναι διατάξεις που προσαρμόζονται κατά τη γνώμη μας στις ανάγκες του εμπορευματοποιημένου αθλητισμού. Διευκολύνουν την ελεύθερη πρόσβαση των επιχειρηματικών συμφερόντων, ενώ άλλες διατάξεις, που εμφανίζονται με πρόσχημα την αντιμετώπιση κάποιων ιδιαίτερων προβλημάτων, δεν έχουν κάποιο ουσιαστικό περιεχόμενο.

Το πιο σημαντικό όμως είναι ότι και αυτό το νομοσχέδιο, οι διατάξεις που εμπεριέχονται σε αυτό το νομοσχέδιο, όπως και προηγούμενα αθλητικά νομοσχέδια, δεν ασχολείται καθόλου με τον μαζικό, λαϊκό και ερασιτεχνικό αθλητισμό, την ανάπτυξή του στο σχολείο, στη γειτονιά, με τα χρονίζοντα προβλήματα για το πώς θα αναπτυχθεί το κάθε άθλημα, πώς θα μεγαλώσει η συμμετοχή και η πρόσβαση του πληθυσμού και ιδιαίτερα της νέας γενιάς.

Ενώ ο επαγγελματικός αθλητισμός ειδικά στο ποδόσφαιρο χρηματοδοτείται με εκατομμύρια ευρώ, ο ερασιτεχνικός αθλητισμός παίρνει τα ψίχουλα, που δεν φτάνουν ούτε για τα στοιχειώδη για την επιβίωσή του. Τα σωματεία μαραζώνουν χωρίς την απαιτούμενη στήριξη. Πολλά από αυτά αν δεν σταματήσουν τη λειτουργία τους, στην καλύτερη περίπτωση συγχωνεύονται και συνεχίζουν την αναζήτηση χρημάτων και χορηγών, για να βγει η χρονιά, να πληρώσουν διαιτητές, γραμματείς και πολλά άλλα έξοδα.

Δεν είναι μόνο ο απινιδωτής, για τον οποίον κοκορεύεται και το λέει και το ξαναλέει ο κ. Βρούτσης. Σημαντικό μεν, αλλά την ίδια στιγμή αρνείστε να καλύψετε βασικές ανάγκες, όπως για παράδειγμα η ύπαρξη ενός γιατρού στους αγώνες, η μεταφορά των αθλητών, κάποιοι αθλητικά όργανα, μπασκέτες, τέρματα, δίχτυα, στέγαστρα. Μιλάμε τώρα για στοιχειώδη πράγματα, που συνθέτουν αυτό που λέμε «φυσική αγωγή και αθλητισμό».

Η ψηφιακή καταγραφή του αθλητισμού, το γνωστό e-Kouros, όσο αναγκαίο και να είναι -που είναι- για να έχουμε μια πραγματική εικόνα στον χώρο του αθλητισμού, άλλο τόσο εμείς εναντιωνόμαστε στην εργαλειοποίησή του, προκειμένου ο ερασιτεχνικός αθλητισμός να συρρικνωθεί, γιατί αυτός είναι ο πραγματικός στόχος, αυτό συνιστά η διάταξη για τις συγχωνεύσεις σωματείων, για να ενσωματωθεί τελικά πλήρως στο πρότυπο του εμπορευματοποιημένου αθλητισμού και να υιοθετήσει όλες τις παθογένειες και τα κουσούρια του, να εφαρμοστούν όπως λέει ο ίδιος ο Υφυπουργός κ. Βρούτσης οικονομίες κλίμακας, δηλαδή μειωμένες επιχορηγήσεις, και να γνωρίζουν οι χορηγοί πού δίνουν τα λεφτά τους.

Το κράτος, η Γενική Γραμματεία Αθλητισμού, πουθενά, απόντες. Το σχέδιο νόμου δεν ασχολείται επί της ουσίας με αυτό, με την αναζωογόνηση δηλαδή του ερασιτεχνικού αθλητισμού. Δεν εισάγει τρόπους ώστε να ενθαρρυνθεί η συμμετοχή. Εισάγει τον έλεγχο μπαμπούλα, με τη δαμόκλειο σπάθη της εφορίας, το κυνήγι με το ΑΦΜ, τη φορολογική ενημερότητα, το κριτήριο του κέρδους, το πώς δηλαδή τα ερασιτεχνικά σωματεία θα συμπεριφέρονται και θα λειτουργούν ως επαγγελματικά σωματεία.

Αυτά κι αυτά είναι που αναζωπυρώνουν κάθε τόσο και τη διαφθορά, τη βία, τον τζόγο, τον στοιχηματισμό, παράνομο και νόμιμο, καθιστώντας τον έλεγχο ατελέσφορο, ούτε και συνιστά ενίσχυση της συμμετοχής γονέων και αθλητών στα σωματεία, στη μαζικοποίησή τους και τη συμμετοχή τους στα διοικητικά συμβούλια.

Η διάταξη για την ποσόστωση στη συμμετοχή των γυναικών στο ένα τρίτο της εκπροσώπησής τους στα διοικητικά συμβούλια -αν και με βάση τη νομοτεχνική βελτίωση που διάβασα κατεβαίνει αυτό το ποσοστό στο ένα πέμπτο και θεωρούμε ότι είναι λογικό- κατά το ένα μέρος έλαβε υπόψη και την επιστολή της Εθνικής Ολυμπιακής Επιτροπής, όπου σε απόφασή της, στη γενική της συνέλευση, εξέφρασε τη διαφωνία της για το ποσοστό του εν τρίτου, σχετικά με τη δυσκολία της εφαρμογής του δηλαδή, κατά τις εκλογικές διαδικασίες. Κατέθεσε συγκεκριμένες προτάσεις, οι οποίες ελήφθησαν –επαναλαμβάνω- κατά το ήμισυ.

Εμείς θα λέγαμε ότι ακόμα και αυτό το ένα πέμπτο πρέπει να ενταχθεί σε μία περίοδο προαιρετικότητας, έτσι ώστε να γίνει σταδιακά η προσαρμογή, διότι δεν είναι και τόσο εύκολο.

Βέβαια, θα πρέπει να αναρωτηθείτε γιατί και ποιες είναι οι αιτίες αποκλεισμού των γυναικών από τα κοινά. Φταίει το άλλο φύλο; Το κακό το ριζικό τους; Όχι βέβαια, τίποτα από όλα αυτά. Χρειάζονται ουσιαστικότερα μέτρα ενίσχυσης της ισοτιμίας της γυναίκας στην κοινωνία, πράγμα όμως που δεν μπορεί να το κάνει ένα ταξικό, άδικο σύστημα όπως ο καπιταλισμός.

Γιατί; Γιατί είναι άλλο η γυναίκα μιας αστικής οικογένειας, που τα έχει όλα στα πόδια της, την γκουβερνάντα, τη χρηματική άνεση, και είναι άλλο πράγμα η γυναίκα του εργάτη, που δουλεύει από ήλιο σε ήλιο, να έχει το σπίτι, να έχει την οικογένεια, να έχει τον παππού, να έχει τη γιαγιά και την ίδια στιγμή της λέμε «Πήγαινε και στα διοικητικά συμβούλια των αθλητικών σωματείων». Εμ δεν γίνονται αυτά.

Η πολιτική σας λοιπόν όχι μόνο δεν προσελκύει γυναίκες, αντιθέτως διώχνει ανθρώπους από τα διοικητικά συμβούλια, άντρες και γυναίκες. Και γι’ αυτό το πρόβλημα των σωματείων ειδικά της γειτονιάς, και στα χωριά, είναι ότι δεν βρίσκουν κόσμο για τα σωματεία.

Για τη βία στα γήπεδα αρνείστε να δεχτείτε ότι η μήτρα του φαινομένου της βίας βρίσκεται στον εμπορευματοποιημένο αθλητισμό, εκεί όπου επιχειρηματίες, οπαδικοί στρατοί, παράγκες, στοιχηματισμός υπηρετούν ακριβώς το ίδιο πράγμα, τον ίδιο στόχο. Δηλαδή ποιος είναι αυτός ο στόχος; Τα κέρδη των επιχειρηματιών, ο άκρατος ανταγωνισμός.

Γι’ αυτό και όλες οι κυβερνήσεις περιορίζουν την αντιμετώπιση της οπαδικής βίας στο κατασταλτικό του κομμάτι, δηλαδή στην αυστηροποίηση ποινών, όπως για παράδειγμα τη διάταξη σε αυτό το νομοσχέδιο, μεταξύ άλλων, για τη διεύρυνση του αδικήματος και σε περίπτωση παρότρυνσης σε πρόκληση επεισοδίων, που εξισώνει απαράδεκτα τις συνέπειες για την τέλεση των επεισοδίων με την παρότρυνση.

Με τις αθλητικές διατάξεις του νομοσχεδίου συστηματοποιείται η υποστελέχωση και η υποχρηματοδότηση στη συντήρηση των εθνικών αθλητικών εγκαταστάσεων, είτε υποβαθμίζονται είτε παραδίδονται στις επιχειρηματικές ορέξεις. Οι αθλητικοί χώροι αντιμετωπίζονται σαν επιχειρήσεις, σε μια λογική εσόδων-εξόδων, με ανύπαρκτη χρηματοδότηση από το κράτος.

Το πρόσχημα της εγκατάλειψης των εγκαταστάσεων διαχρονικά από τις κυβερνήσεις -όχι μόνο από αυτή εδώ- για την οποία ευθύνονται αυτές οι κυβερνήσεις στοχεύει αφενός στη λαϊκή ανοχή και στρώνει το έδαφος στους ιδιώτες, έτσι ώστε να περάσει στα μαλακά η ιδιωτικοποίησή τους και η ανταποδοτική λειτουργία και χρήση τους.

Τώρα, όσον αφορά την τροπολογία του Υπουργείου Αθλητισμού για την παραχώρηση του ΣΕΦ στην ΚΑΕ Ολυμπιακός για τα επόμενα σαράντα εννέα χρόνια, η παραχώρηση αυτή έρχεται μετά από αντίστοιχη παραχώρηση του κλειστού του ΟΑΚΑ στην ΚΑΕ Παναθηναϊκός, ενώ παλιότερα το ίδιο είχε συμβεί και με το ολυμπιακό κλειστό των Άνω Λιοσίων στην ΚΑΕ ΑΕΚ.

Είναι γνωστή η θέση του ΚΚΕ, η οποία δεν αλλάζει κατά περίπτωση, ότι δηλαδή οι δημόσιες αθλητικές εγκαταστάσεις πρέπει να διατίθενται για την προώθηση του λαϊκού μαζικού αθλητισμού και να χρησιμοποιούνται από τις ομοσπονδίες και τα ερασιτεχνικά σωματεία. Αυτές θα πρέπει να συντηρούνται με ευθύνη του κράτους, το οποίο είναι και το μόνο υπεύθυνο για τη δημιουργία και τη συντήρηση νέων κατάλληλων αθλητικών υποδομών.

Άλλωστε δεν είναι καινούργιο ότι από το 2024 μέχρι σήμερα, με όλες τις κυβερνήσεις, πολλές αρνητικές εγκαταστάσεις μένουν να σκουριάζουν, αντί να αξιοποιούνται προς όφελος όλων των παραπάνω.

Να σας θυμίσω και σήμερα -γιατί το είπαμε και στις επιτροπές- αυτό που σας λέμε και δεν το ακούτε ή κάνετε μάλλον ότι δεν το ακούτε: Ολυμπιακά ακίνητα, από το 2007 που παραχωρήθηκε για παράδειγμα το Παγκρήτιο Στάδιο στον Δήμο Ηρακλείου δεν έχει δοθεί ούτε ένα ευρώ για τη συντήρησή του, ενώ η σύμβαση παραχώρησης, που είχε υπογραφεί με τη Γενική Γραμματεία, προέβλεπε 300.000 ευρώ για τη συντήρηση, άλλες 100.000 για τη διοργάνωση αθλητικών εκδηλώσεων και ακόμα 500.000 με την υπογραφή της σύμβασης.

Η κάθε ανώνυμη εταιρεία είναι μια επιχείρηση και είναι υπεύθυνη για να δημιουργεί τις δικές της υποδομές και να τις συντηρεί. Είναι εντελώς διαφορετικό να παίζεις ένα παιχνίδι σε ένα γήπεδο ή έστω να παραχωρείται προσωρινά για να αντιμετωπιστούν προβλήματα στατικής επάρκειας, και είναι άλλο να παραχωρούνται οι δημόσιες υποδομές αποκλειστικά για τις ανάγκες των ΚΑΕ και των ΠΑΕ από την πολιτεία.

Τέλος, επιτρέψτε μου -για να κλείσω- να πω πως έχουμε καταθέσει μία τροπολογία προσθήκη ως Κοινοβουλευτική Ομάδα του ΚΚΕ στο άρθρο 44 του ν. 5216/2025 και αφορά την άμεση καταβολή δεδουλευμένων των εργαζομένων του Κέντρου Ημέρας Αλτσχάιμερ «Νεφέλη» για το διάστημα Μάρτη του 2025 έως και την προκήρυξη και ολοκλήρωση-σύναψη νέας σύμβασης από την 7η ΥΠΕ, στην οποία πλέον υπάγεται αυτό το κέντρο ημέρας.

Μέχρι στιγμή φωνή βοώντος εν τη ερήμω από τους αρμόδιους Υπουργούς.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε.

**EMMANOΥΗΛ ΣΥΝΤΥΧΑΚΗΣ:** Λογικά έπρεπε να έρθει εδώ ο Υπουργός Υγείας ή ο Υφυπουργός, ο κ. Βαρτζόπουλος, και να πάρουν θέση και να πουν ότι την κάνουν αποδεκτή ή την απορρίπτουν.

Καλούμε την Κυβέρνηση να δηλώσει ότι κάνει ή δεν κάνει αποδεκτή, να πει κάτι, εν πάση περιπτώσει, για την τροπολογία που είναι ένα δίκαιο αίτημα των εργαζομένων. Το λέω αυτό διότι βρίσκονται ήδη στα μέσα του Ιουλίου, αδυνατούν να κάνουν οποιοδήποτε οικονομικό προγραμματισμό, είναι καλοκαίρι, να καταβάλλουν ασφαλιστικές εισφορές, ΦΠΑ και ένα σωρό άλλα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Αθανάσιος Μπούρας):** Κλείστε. Έχετε υπερβεί κατά πολύ τον χρόνο.

**EMMANOΥΗΛ ΣΥΝΤΥΧΑΚΗΣ:** Επίσης, και οι άλλες κοινοβουλευτικές ομάδες ας πουν αν αποδέχονται ή δεν αποδέχονται την τροπολογία.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ πολύ τον κ. Συντυχάκη.

**ΣΟΦΙΑ ΖΑΧΑΡΑΚΗ** **(Υπουργός Παιδείας, Θρησκευμάτων και Αθλητισμού):** Κύριε Πρόεδρε, παρακαλώ θα ήθελα για λίγο τον λόγο.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κυρία Υπουργέ.

**ΣΟΦΙΑ ΖΑΧΑΡΑΚΗ** **(Υπουργός Παιδείας, Θρησκευμάτων και Αθλητισμού):** Ως προς το περιεχόμενο, αύριο θα σχολιάσω πράγματα που άκουσα κυρίως ως προς ενημέρωση του Σώματος.

Επειδή ετέθησαν κάποια ζητήματα και από το ΠΑΣΟΚ, κύριε εισηγητά, έχει γίνει ένα λάθος. Μέσα σε ένα άρθρο τέθηκε εκ παραδρομής περιεχόμενο που αφορά σε άσχετο άρθρο και συγκεκριμένα το άρθρο 135 στο 159. Νομίζω ότι το θέσατε και ο κ. Κατρίνης και εσείς μετ’ επιτάσεως. Να σας εξηγήσω τι είναι αυτό.

Ο λόγος που προωθείται η συγκεκριμένη ρύθμιση και, μάλιστα, σε σχέδιο νόμου του Υπουργείου Παιδείας, ενώ είναι αρμοδιότητας του Υπουργείου Οικονομικών, έχει να κάνει με τη ρύθμιση που έχει αφετηρία μια εμβληματική για τη δημόσια εκπαίδευση σύμβαση δωρεάς, τη σύμβαση δωρεάς μεταξύ Ελληνικού Δημοσίου και του Ιδρύματος Ωνάση, αυτό το οποίο είχε ανακοινωθεί επί Υπουργίας, μάλιστα, και του προκατόχου μου, που τον ευχαριστώ γιατί προώθησε τη συγκεκριμένη συνεργασία, ύψους 160 εκατομμυρίων.

Τι γίνεται με αυτό; Τη συγκεκριμένη στιγμή το πεδίο εφαρμογής της περιορίζεται στη σύναψη δωρεάς που κυρώθηκε με τον ν.5174/2025. Για να μιλήσουμε λίγο με αριθμούς για να έχετε πλήρη εικόνα τι είναι αυτό: Σύμφωνα με τα προβλεπόμενα στη σύμβαση δωρεάς κατά την πρώτη φάση λειτουργίας του δικτύου των Δημόσιων Ωνασείων Σχολείων το 2025-2026 περίπου τριακόσιοι τριάντα εκπαιδευτικοί και μέλη ΙΕΠ -τι είναι αυτοί; ψυχολόγοι, κοινωνικοί λειτουργοί και σχολικοί νοσηλευτές αυτών των σχολείων, σε αυτά τα δίκτυα- θα λάβουν ως μέρος της σημαντικής αυτής δωρεάς του Ιδρύματος πρόσθετη αμοιβή περίπου 300 ευρώ τον μήνα με αποκλειστική δαπάνη του ιδρύματος. Έρχεται, δηλαδή, το Ίδρυμα και δίνει έξτρα.

Αυτό, όμως, που φέρνουμε με το Υπουργείο Οικονομικών μαζί είναι η πρόβλεψη ότι οι παροχές θα μπορούν να καταβάλλονται μέσω της Ενιαίας Αρχής Πληρωμών, της ΕΑΠ, από τον αρμόδιο δηλαδή φορέα του δημοσίου για τη μισθοδοσία όλων των υπαλλήλων του δημόσιου τομέα.

Έχουμε μεγαλύτερη διαφάνεια, βέλτιστη παρακολούθηση των δωρεών προς το ελληνικό δημόσιο, αποφυγή ταλαιπωρίας εν τέλει της αποδοχής αυτής της πληρωμής από αυτόν που είναι να τη λάβει, από τους εκπαιδευτικούς δηλαδή, άρα μεγαλύτερη διευκόλυνσή τους μέσω της ΕΑΠ, χωρίς γραφειοκρατία, χωρίς ταλαιπωρία και βέβαια και άμεση ενημέρωση όλων των αρμοδίων πληροφοριακών συστημάτων του δημοσίου ΑΑΔΕ-ΕΦΚΑ, αλλά και την εγγύηση της ορθότητας της διαδικασίας.

Όφειλα να το πω γιατί έχει γίνει λάθος στη συμπερίληψη και φαίνεται δύο φορές. Δεν ξέρω αν το έχετε προσέξει περί του συγκεκριμένου άρθρου και το 135. Όμως, οφείλαμε αυτή τη διευκρίνιση που είχε τεθεί και από το ΠΑΣΟΚ ως ζήτημα.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε την κυρία Υπουργό.

Καλείται τώρα στο Βήμα ο Υφυπουργός Παιδείας, Θρησκευμάτων και Αθλητισμού, ο κ. Κωνσταντίνος Βλάσης.

**ΚΩΝΣΤΑΝΤΙΝΟΣ ΒΛΑΣΗΣ (Υφυπουργός Παιδείας, Θρησκευμάτων και Αθλητισμού):** Κύριε Πρόεδρε, κυρία Υπουργέ, κυρίες και κύριοι συνάδελφοι, στη σημερινή συνεδρίαση της Ολομέλειας καλούμαστε να συζητήσουμε μια πολύ σημαντική νομοθετική πρωτοβουλία του Υπουργείου Παιδείας, Θρησκευμάτων και Αθλητισμού, ένα σχέδιο νόμου που θα τολμούσα να πω πως έχει ιστορικό χαρακτήρα, καθώς μεταξύ άλλων δίνει οριστική λύση στο θεμελιώδες ζήτημα της νομικής οντότητας της Ιεράς Μονής Αγίας Αικατερίνης του Σινά στην Ελλάδα.

Έφτασε, επιτέλους, η στιγμή που η αρχαιότερη μονή της Ορθοδοξίας μας θα αποκτήσει ένα θεσμικό βραχίονα στο Δίκαιο της Ελλάδας. Με τον τρόπο αυτό η ελληνική πολιτεία αποδεικνύει εμπράκτως την πρόθεσή της να στηρίξει το έργο και την αποστολή της και να θωρακίσει τα συμφέροντά της.

Κυρίες και κύριοι συνάδελφοι, μπορεί η εν λόγω ρύθμιση να εκφεύγει των άμεσων αρμοδιοτήτων μου, ωστόσο έχοντας επισκεφτεί επανειλημμένως την Ιερά Μονή της Αγίας Αικατερίνης και με την τωρινή μου ιδιότητα και παλαιότερα με την ιδιότητα του Υφυπουργού Εξωτερικών και έχοντας ίδια εικόνα για το έργο και τη σημασία της για το σύνολο του ελληνορθόδοξου κόσμου, θεωρώ ότι έχουμε να κάνουμε με μια απόφαση-ορόσημο, η οποία πρέπει να στηριχθεί από όλους μας.

Αντίστοιχα σημαντικές είναι οι ρυθμίσεις που προτείνουμε για τον τομέα της τριτοβάθμιας εκπαίδευσης, των οποίων η κύρια στόχευση δεν είναι άλλη από την προστασία της ακαδημαϊκής ελευθερίας αντιμετωπίζοντας αποτελεσματικά τα φαινόμενα βίας στα πανεπιστήμια της χώρας. Αντιμετωπίζουμε χρόνιες παθογένειες στον χώρο της ανώτατης εκπαίδευσης και γι’ αυτό θεμελιώνουμε ένα συνεκτικό νομοθετικό πλαίσιο άμεσης και αποτελεσματικής δράσης απέναντι στη βία και στην παραβατικότητα, αλλά και αυστηρής λογοδοσίας επ’ ωφελεία της φοιτητικής και ακαδημαϊκής κοινότητας.

Δεν θα μπω σε λεπτομερή ανάλυση των ρυθμίσεων, καθώς αυτές έχουν παρουσιαστεί και θα παρουσιαστούν διεξοδικά. Θα ήθελα, όμως, να κάνω ένα γενικότερο σχόλιο.

Κυρίες και κύριοι συνάδελφοι, και ως πανεπιστημιακός γνωρίζω πως αρκετοί διαφωνείτε σε πολλές από αυτές τις ρυθμίσεις, όπως εξάλλου το καταστήσατε σαφές και κατά τη διάρκεια των κοινοβουλευτικών επιτροπών. Όμως, θεωρώ ότι σύσσωμη η ελληνική κοινωνία συμφωνεί πως τα πανεπιστήμιά μας δεν μπορούν να είναι άνδρα ανομίας και κολαστήρια βίας. Οι εικόνες ντροπής, τα περιστατικά βίας και εκφοβισμού, οι τραμπουκισμοί και ο βανδαλισμός δημόσιας περιουσίας δεν μπορούν να έχουν θέση στην τριτοβάθμια εκπαίδευση.

Πριν λίγες μέρες όλοι μας συγχαρήκαμε τα παιδιά που πέτυχαν την εισαγωγή τους στην τριτοβάθμια εκπαίδευση. Οφείλουμε, αν μη τι άλλο, ως οργανωμένη πολιτεία και ευνομούμενο κράτος να τους διασφαλίσουμε τις καλύτερες δυνατές συνθήκες για να πραγματοποιήσουν τις σπουδές τους. Οφείλουμε σεβόμενοι τον κόπο αυτών των παιδιών και τα χρήματα των Ελλήνων φορολογουμένων να αναλάβουμε δράση, ώστε τα πανεπιστήμιά μας να αποτελούν χώρους όπου ανθεί το πνεύμα, η ελευθερία και η δημοκρατία και ο φόβος θα αποτελεί απαγορευμένη έννοια.

Αυτό δεν μπορούμε να το πετύχουμε μέσω θεωρητικών συζητήσεων και αόριστων αναφορών, αλλά μέσα από δράσεις που θα φέρουν αποτελέσματα και γι’ αυτό αξίζουν συγχαρητήρια στον αρμόδιο Υφυπουργό Νίκο Παπαϊωάννου που αναλαμβάνει τις πρωτοβουλίες αυτές.

Στο κομμάτι τώρα του σχεδίου νόμου που αφορά τον αθλητισμό ξεχωρίζουν οι διατάξεις για την καταπολέμηση της βίας, αλλά και την αποτροπή της υποκίνησής της, που έρχονται να συμπληρώσουν τα ήδη επιτυχημένα μέτρα που θεσμοθετήσαμε στο πρόσφατο παρελθόν.

Θα ήθελα τώρα να προχωρήσω αναφερόμενος στα άρθρα του σχεδίου νόμου που αφορούν στον τομέα αρμοδιότητάς μου, δηλαδή στην επαγγελματική εκπαίδευση, κατάρτιση και δια βίου μάθηση. Στο κομμάτι αυτό οι παρεμβάσεις που κάνουμε δεν είναι πάρα πολλές. Αποτελούν, όμως, στοχευμένες ρυθμίσεις που στόχο έχουν να αναβαθμίσουν την επαγγελματική εκπαίδευση και κατάρτιση και να βελτιώσουν την αποτελεσματικότητα της διοίκησης απλοποιώντας κάποιες διαδικασίες.

Μέσα από τις ρυθμίσεις των άρθρων 137 έως 143 διορθώνονται ατέλειες και ελλείψεις των υφιστάμενων διατάξεων που αφορούν σε θέματα οργανωτικής και επιχειρησιακής λειτουργίας του ΙΝΕΔΙΒΙΜ. Προτείνουμε βελτιωτικές κινήσεις αναδιαρθρώνοντας την οργανωτική δομή του ΙΝΕΔΙΒΙΜ, έτσι ώστε να ανταποκριθούμε στις σύγχρονες επιταγές θεσμικής διασφάλισης του δημόσιου συμφέροντος και κυρίως ώστε να είμαστε επαρκώς προετοιμασμένοι για πιθανά ζητήματα που θα κληθούμε να αντιμετωπίσουμε στο μέλλον. Το ΙΝΕΔΙΒΙΜ συμμορφώνεται με τις διατάξεις του νέου προσοντολογίου και αναδιοργανώνει ποιοτικά τη στελέχωσή του μέσω της κατάργησης κλάδων και ειδικοτήτων που δεν συμβαδίζουν ούτε με τις ανάγκες της εποχής ούτε με την αποστολή του ιδρύματος αυτή καθαυτή.

Περνώντας τώρα στο κομμάτι της επαγγελματικής εκπαίδευσης και κατάρτισης τροποποιούμε το κεφάλαιο ΣΤ1 του ν.4763/2020 για τα Κέντρα Επαγγελματικής Εκπαίδευσης και Κατάρτισης με στόχο να απλοποιήσουμε τις διαδικασίες και να προχωρήσουμε στη δημιουργία των ΚΕΕΚ με όρους και συνθήκες που θα διασφαλίζουν την ορθή λειτουργία τους.

Ενισχύουμε την εξωστρέφεια των ΚΕΕΚ μέσω συνεργασιών με τα Ανώτατα Εκπαιδευτικά Ιδρύματα, με το Εθνικό Συμβούλιο Δεξιοτήτων Εργατικού Δυναμικού του άρθρου 27 του ν.4921/2022, τα Κλαδικά Συμβούλια Δεξιοτήτων, τους ερευνητικούς φορείς, τους φορείς της Τοπικής Αυτοδιοίκησης, τις τοπικές επιχειρήσεις, τους εργοδοτικούς φορείς και τις οργανώσεις εργαζομένων, με τοπικές συνεταιριστικές οργανώσεις και επιμελητήρια.

Επιπλέον ενισχύουμε τη συνέργεια μεταξύ των δομών επιπέδων 3, 4 και 5 του Εθνικού Πλαισίου Προσόντων, με στόχο την ομαλή μαθησιακή διαδρομή και την οργανική σύνδεση της ΣΕΕΚ με την αγορά εργασίας. Στο πλαίσιο της προσπάθειας επιτάχυνσης και απλούστευσης προτείνουμε την αλλαγή της διαδικασίας επιλογής του οργανωτικού συντονιστή των ΚΕΕΚ, ορίζοντας στη θέση αυτήν έναν εκ των διευθυντών των δομών επαγγελματικής εκπαίδευσης ή κατάρτισης που εντάχθηκαν στα ΚΕΕΚ με παράλληλη άσκηση καθηκόντων. Η ρύθμιση αυτή είναι κρίσιμη για τα πρώτα βήματα των ΚΕΕΚ, όπου απαιτείται ενιαία παιδαγωγική προσέγγιση, σύνδεση περιεχομένου μάθησης και εκπαιδευτική καθοδήγηση από έμπειρα στελέχη του πεδίου. Με τον τρόπο αυτόν αξιοποιούμε την εμπειρία των διευθυντών, ενώ προχωράμε και στον εξορθολογισμό των δαπανών.

Επιπλέον εκσυγχρονίζουμε τη διοικητική οργάνωση των ΚΕΕΚ μέσω της θεσμοθέτησης Γραφείου Διοίκησης Γραμματείας, ενώ ταυτόχρονα ενισχύουμε τον ρόλο των ΓΕΑΣ, Γραφεία Επαγγελματικής Ανάπτυξης και Σταδιοδρομίας, ως βασικού συνδέσμου με τις ανάγκες των τοπικών αγορών και τους επαγγελματικούς ορίζοντες των φοιτούντων.

Τέλος, στη λογική της αξιοποίησης και επένδυσης στις υπάρχουσες θεσμικές δυνάμεις της ΚΕΕΚ καταργούμε τα Θεματικά Ερευνητικά Ινστιτούτα Επαγγελματικής Εκπαίδευσης και Κατάρτισης ΘΕΙΕΚ, καθώς και ερευνητικές πρωτοβουλίες στον τομέα της ΕΕΚ. Ήδη αναπτύσσονται επαρκώς μέσα στους υπάρχοντες φορείς, όπως τα πανεπιστήμια και ερευνητικά κέντρα, στα εκπαιδευτικά ινστιτούτα των κοινωνικών εταίρων, στα κλαδικά συμβούλια δεξιοτήτων. Η διατήρηση και ενίσχυση αυτών των υπαρχουσών θεσμικών υποδομών είναι πιο σκόπιμη και αποτελεσματική από τη δημιουργία νέων παράλληλων δομών που ενέχουν τον κίνδυνο κατακερματισμού.

Κυρίες και κύριοι συνάδελφοι, άκουσα με προσοχή τις τοποθετήσεις σας τόσο κατά τη διάρκεια των κοινοβουλευτικών Επιτροπών όσο και μέχρι στιγμής στην Ολομέλεια. Σύσσωμη εξάλλου η ηγεσία του Υπουργείου Παιδείας πιστεύει ακράδαντα στην τεράστια σημασία της κοινοβουλευτικής διαδικασίας που μπορεί να συντελέσει καίρια στη βελτίωση νομοθετημάτων που έρχονται προς ψήφιση. Γι’ αυτό εξάλλου σεβόμενοι και τις απόψεις σας και αναγνωρίζοντας τα οφέλη της συνθετικής δύναμης του διαλόγου, φέραμε -όπως είπε και η Υπουργός πριν από λίγη ώρα- νομοτεχνική βελτίωση στο άρθρο 145, το οποίο εξαιρούσε την υποχρεωτική ύπαρξη εργαστηριακού κέντρου από τις προϋποθέσεις ίδρυσης ΚΕΕΚ. Εμείς αποδεικνύουμε στην πράξη ότι δεν λειτουργούμε με παρωπίδες, αλλά ότι είμαστε διατεθειμένοι να ακούσουμε, με στόχο να γίνουμε καλύτεροι.

Και ενώ λειτουργούμε με αυτήν τη λογική, ακούστηκαν φωνές ότι με τον παρόντα νόμο «ξηλώνουμε» τον ν.4763/2020 και τον ν.5082/2024. Τίποτα δεν «ξηλώνουμε». Βελτιώνουμε και εξελίσσουμε, διορθώνουμε και απλουστεύουμε.

Το νέο νομοθετικό πλαίσιο για την επαγγελματική εκπαίδευση και κατάρτιση δεν προσθέτει απλώς νέες ρυθμίσεις, αλλά επαναξιοποιεί και ενδυναμώνει τους ήδη υπάρχοντες θεσμούς με ορθολογικό και λειτουργικό τρόπο. Στόχος είναι ένα σύγχρονο, συνεκτικό και δίκαιο εκπαιδευτικό οικοσύστημα, προσβάσιμο και χρήσιμο για όλους.

Κυρίες και κύριοι συνάδελφοι, γνωρίζω πως έχετε στα χέρια σας ένα πολυσύνθετο νομοθέτημα, του οποίου οι διατάξεις αγγίζουν σχεδόν το σύνολο των αρμοδιοτήτων του ΥΠΕΘΑ. Αυτό όμως δεν μειώνει τη σημασία ούτε και την αναγκαιότητα των ρυθμίσεων που προτείνουμε. Αντιθέτως, αξίζουν συγχαρητήρια στον Υπουργό Σοφία Ζαχαράκη που παρά το σύντομο χρονικό διάστημα από την ανάληψη των καθηκόντων της, προχωρά σε καίριες ρυθμίσεις σ’ ένα ευρύ φάσμα αντικειμένων.

Είμαι βέβαιος πως αν με αντικειμενικότητα και θετική διάθεση προσεγγίσετε τις προτάσεις μας, θα διαπιστώσετε πως έχει συντελεστεί ένα σημαντικό έργο και γι’ αυτό σας καλώ να το στηρίξετε.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε κι εμείς, κύριε Υπουργέ.

Θα καλέσω τώρα στο Βήμα την ανεξάρτητη Βουλευτή κ. Αθηνά Λινού.

Κυρία συνάδελφε, έχετε τον λόγο.

**ΑΘΗΝΑ ΛΙΝΟΥ:** Ευχαριστώ πολύ, κύριε Πρόεδρε.

Κύριοι Υπουργοί, αγαπητοί συνάδελφοι, πρέπει να σας πω ότι είναι η πρώτη φορά που σας μιλώ και βρίσκομαι σε τεράστιο σοκ. Πριν από λίγο ο Υφυπουργός είπε ότι τα πανεπιστήμια είναι άντρα ακολασίας και εκκολαπτήρια βίας. Αυτό είπατε.

**ΣΟΦΙΑ ΖΑΧΑΡΑΚΗ (Υπουργός Παιδείας, Θρησκευμάτων και Αθλητισμού):** Δεν είπε αυτό.

**ΑΘΗΝΑ ΛΙΝΟΥ:** Αυτό είπε. Εγώ ξόδεψα πενήντα χρόνια από τη ζωή μου σπουδάζοντας και υπηρετώντας σε εκκολαπτήρια ανομίας. Το μόνο που πρέπει να κάνετε τώρα είναι να ενημερώσετε και να βάλετε ταμπέλες σε όλους τους πανεπιστημιακούς χώρους ότι τα πανεπιστήμια είναι επικίνδυνα για τη ζωή, όπως κάνουν στα τσιγάρα.

Θα περιοριστώ να αναφερθώ στα θέματα της ασφάλειας, επειδή με προκαλέσατε. Η προτεινόμενη λύση στη λεγόμενη επικινδυνότητα των πανεπιστημίων είναι σειρά πειθαρχικών παραπτωμάτων περιγραφομένων, για τα οποία πρέπει να τιμωρούνται, μάλιστα με αυστηροποίηση της τιμωρίας, για να έχουμε τάξη και ασφάλεια ποιοι; Οι φοιτητές, οι καθηγητές και όλη η πανεπιστημιακή κοινότητα.

Ποιοι είναι οι φοιτητές; Έχω εμπειρία και έχω συναντήσει στη ζωή μου και υπηρετήσει αρκετές χιλιάδες φοιτητών. Είναι παιδιά που ψάχνουν και ψάχνονται, είναι ευγενικά παιδιά που ζητάνε βοήθεια, ζητάνε ανθρώπινη επαφή, ζητάνε συμβουλές. Τι ήταν αυτά τα παιδιά δύο-τρία χρόνια πριν έρθουν στα πανεπιστήμιά μας; Ήταν οι καλοί και άριστοι μαθητές, με πολλά χαρίσματα, εξαιρετικά εργατικά παιδιά που έμαθαν να αποδίδουν στις εξετάσεις, που δεν δημιούργησαν ποτέ πρόβλημα.

Τι φταίνε λοιπόν, σύμφωνα με την Κυβέρνηση, αυτά τα παιδιά και οι καθηγητές τους; Χρειάζεται να αντιμετωπιστούν με αυστηρότητα, ακόμα και με διαγραφή; Ποιοι είναι αυτοί που δημιουργούν τα προβλήματα στα πανεπιστήμια; Είναι υπαρκτά τα προβλήματα; Πιθανό να είναι, αλλά είναι σπάνια. Κανείς δεν μας είπε πόσα είναι.

Όντως μερικοί φοιτητές καθυστερούν τις σπουδές τους, αδιαφορούν, αργούν να τελειώσουν. Είναι αυτό ένα φαινόμενο μόνο ελληνικό; Όχι, είναι και ευρωπαϊκό και γι’ αυτό η Ευρωπαϊκή Ένωση ήδη από το ’10 ανέθεσε μελέτη για να δούμε πώς θα λύσουμε τα προβλήματα για τους φοιτητές που είτε εγκαταλείπουν τις σπουδές τους είτε τις καθυστερούν. Όντως βρέθηκε ότι σε πολλές χώρες της Ευρώπης 10% με 20%, ίσως καμιά φορά και 30% των φοιτητών εγκαταλείπουν τις σπουδές -πιθανόν για να εργαστούν- και μερικοί αργούν ένα, δύο ή και πέντε χρόνια να αποφοιτήσουν.

Τι προτείνει σαν λύσεις η μελέτη της Ευρωπαϊκής Ένωσης την οποία θα καταθέσω; Προτείνουν δάνεια που μετατρέπονται σε υποτροφίες αν αποφοιτήσουν εγκαίρως. Προτείνουν έγκαιρη εντόπιση του προβλήματος, κοινωνική υποστήριξη, ενθάρρυνση, επικοινωνία. Έψαξα αρκετά τη βιβλιογραφία και θα αναφερθώ μόνο σε τρεις μελέτες που είναι σύνοψη του τι υπάρχει στη βιβλιογραφία. Δημοσιεύτηκαν το 2024 και το 2025, επιπλέον της ευρωπαϊκής μελέτης.

Στην ευρωπαϊκή μελέτη αναφέρονται λεπτομερώς καλές πρακτικές που εφήρμοσαν τέσσερις χώρες. Η Νορβηγία: χρηματοδότηση, υποτροφίες, βράβευση για έγκαιρη αποφοίτηση. Εκεί βραβεύουν. Εμείς τιμωρούμε και διαγράφουμε. Στην Ολλανδία με χρηματικά βραβεία επίσης. Στη Δανία, στις τρεις μελέτες η μία από τις οποίες που δημοσιεύτηκε το 2025 είναι σύνοψη 125 διεθνών μελετών για το πώς θα βελτιώσουμε την έγκαιρη αποφοίτηση, υπάρχουν παράγοντες που ενισχύουν την ολοκλήρωση των σπουδών και αυτοί οι παράγοντες είναι οικονομικοί παράγοντες και κοινωνική ανισότητα. Μη έγκαιρη προετοιμασία των υποψήφιων φοιτητών. Άγχος και στρες. Το φύλο -τα πάνε χειρότερα οι γυναίκες. Η μη διασύνδεση με το πανεπιστήμιο. Κι εμείς τι κάνουμε; Για να διασυνδέσουμε τα παιδιά με το πανεπιστήμιο αναθέτουν στους καθηγητές να προτείνουν τιμωρία και να καλούν την αστυνομία.

Τι βοηθάει; Ποιες είναι οι στρατηγικές που βοηθάνε σύμφωνα με τις μελέτες; Θα τις καταθέσω. Αξίζει να τις μελετήσετε στο Υπουργείο. Οικονομική υποστήριξη και καταπολέμηση των ανισοτήτων. Έγκαιρα σεμινάρια στους πρωτοετείς φοιτητές για ενημέρωση. Τους δικούς μας πρωτοετείς ευτυχώς τους ενημερώνουν μόνο οι εκπρόσωποι των κομμάτων. Στη γραμματεία τουλάχιστον της ιατρικής, μέχρι που συνταξιοδοτήθηκα από την ιατρική, δεν υπήρχε καμία πληροφορία για τα παιδιά. Συστήματα έγκαιρου συναγερμού –ακούστε το αυτό- για φοιτητές που δυσκολεύονται και ευελιξία στο πρόγραμμα σπουδών. Πρέπει να παρέμβουμε; Πρέπει να βοηθήσουμε τα παιδιά να τελειώνουν εγκαίρως; Βεβαίως. Το χρωστάμε στα παιδιά. Το χρωστάμε στις οικογένειές τους. Το χρωστάμε στην πολιτεία. Το χρωστάμε στην πατρίδα μας γιατί χάνουμε χρήματα όταν καθυστερούν τα παιδιά να τελειώσουν και δεν μπαίνουν στην αγορά. Πρέπει να επενδύσουμε στη μόρφωση σε όλα τα επίπεδα.

Ξέρετε τι σας προτείνω όμως αυτή τη στιγμή; Αποσύρετε τουλάχιστον αυτά τα άρθρα που αφορούν την ασφάλεια. Δεν χρειαζόμαστε παρατηρητήριο στο πανεπιστήμιο. Εκείνο που χρειαζόμαστε είναι να σταθούμε δίπλα στα παιδιά να επενδύσουμε οικονομικά στην πρόοδο, να επενδύσουμε στο να μελετήσουμε ποια είναι τα προβλήματα ή να αντιγράψουμε αυτό που κάνουν οι ευρωπαϊκές χώρες που αποτελούν παράδειγμα καλών πρακτικών. Η αυστηροποίηση, ακόμη και για τους εγκληματίες, σε όλες τις μελέτες δείχνει ότι χειροτερεύει τα προβλήματα και τα μεγαλώνει. Μπορώ να σας εγγυηθώ ότι αυτό το νομοσχέδιο της αυστηρότητας και της τιμωρητικότητας θα κάνει χειρότερα τα πράγματα στα πανεπιστήμια.

Σας ευχαριστώ.

(Στο σημείο αυτό η Βουλευτής κ. Αθηνά Λινού καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

(Χειροκροτήματα)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε την κ. Λινού.

Κυρία Υπουργέ, κάτι θέλετε να διευκρινίσετε ως προς κάποια φράση που είπε η κ. Λινού;

**ΣΟΦΙΑ ΖΑΧΑΡΑΚΗ** **(Υπουργός Παιδείας, Θρησκευμάτων και Αθλητισμού):** Ναι.

Επειδή ο κ. Βλάσης είναι αλήθεια αρκετά ταπεινός και δεν θα ήθελε να θυμίσει στο Σώμα οφείλω να θυμίσω εγώ κάτι ως αρμόδια Υπουργός αλλά και ως άνθρωπος που παρατηρεί τη πολυετή δράση του Κώστα. Να θυμίσω ακριβώς τι είπε. Τη διαστρέβλωση την έχω υποστεί κι εγώ πολλάκις τις τελευταίες ημέρες. Θα απαντήσω όμως τεκμηριωμένα αύριο. «Η ελληνική κοινωνία συμφωνεί πως τα πανεπιστήμιά μας δεν μπορούν να είναι…». Δεν μπορούν. Δεν είπε ότι είναι. Δεν μπορούν. Συμφωνούμε ότι δεν μπορούν να είναι άντρο ανομίας και εκκολαπτήρια βίας;

(Θόρυβος)

Αφήστε να μιλήσω και θα φωνάξετε. Αφήστε να τελειώσω τη φράση. Ένα λεπτό. Έχει περάσει και η ώρα.

«Οι εικόνες ντροπής, τα περιστατικά βίας και εκφοβισμού, οι τραμπουκισμοί και ο βανδαλισμός δημόσιας περιουσίας δεν μπορούν να έχουν θέση στην τριτοβάθμια εκπαίδευση».

**ΚΩΝΣΤΑΝΤΙΝΟΣ ΒΑΣΙΛΕΙΟΣ ΜΕΤΑΞΑΣ:** Είναι όμως. Αυτό δεν λέτε;

**ΣΟΦΙΑ ΖΑΧΑΡΑΚΗ** **(Υπουργός Παιδείας, Θρησκευμάτων και Αθλητισμού):** Φαντάζομαι συμφωνούν όλοι ότι δεν μπορούν. Και να θυμίσω και κάτι άλλο για τον Κώστα Βλάση. Είναι ένας άνθρωπος πανεπιστημιακός ο οποίος έχει υπηρετήσει δουλέψει με νέα παιδιά που μάλιστα έχουν πάει και εξαιρετικά στο δεύτερο έτος της ιατρικής. Δεκαεφτά χρόνια στο πανεπιστήμιο, στο ελληνικό δημόσιο πανεπιστήμιο. Νομίζω ότι αν μη τι άλλο οφείλουμε σίγουρα να διευκρινίζουμε πλήρως για να μη μείνει έστω καμία σκιά περί κάποιων που θέλουν να διαστρεβλώσουν τη δήλωση. Την αφήνω εδώ και νομίζω μπορεί να κατατεθεί και στα Πρακτικά.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε. Εξάλλου όποιος αμφιβάλλει γι’ αυτά θα πάρει τα Πρακτικά και θα δει ακριβώς πως ειπώθηκε.

**ΙΩΑΝΝΗΣ ΓΚΙΟΚΑΣ:** Δεν αμφισβητούμε αυτό αλλά τις εντυπώσεις που δημιουργούνται.

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Αθανάσιος Μπούρας):** Παρακαλώ, κύριε Γιαννούλη.

**ΧΡΗΣΤΟΣ ΓΙΑΝΝΟΥΛΗΣ:** Κυρία Υπουργέ, τιμούμε την διαδρομή του κ. Βλάση, ιδιαίτερα εγώ που συνεργάστηκα μαζί του και σε διεθνείς δραστηριότητες της Βουλής. Το θέμα δεν είναι τι διαφορά κάνει ένα «δεν» ή «δεν πρέπει». Το θέμα είναι μια γενικευμένη στρατηγικά υποστηριζόμενη από πολλά κέντρα επικοινωνίας εικόνα ότι αυτό που χαρακτηρίζει τα ελληνικά δημόσια πανεπιστήμια είναι κέντρα ανομίας. Αυτό δεν γίνεται χωρίς δόλο. Αυτή είναι η διαφορά και η ένστασή μας. Είναι με δόλο ακριβώς για να αποδομήσουμε μια εικόνα που μπορεί να είναι υπαρκτή σε ένα βαθμό αλλά δεν είναι δα και αυτό που περιγράφουμε ότι όλα τα εγκλήματα, όλη η παραβατικότητα είναι στο πνευματικό σπίτι των παιδιών μας ενώ στην υπόλοιπη κοινωνία είναι όλα ρόδινα. Ο τρόμος και η τάξη δεν έχουν θέση στο πανεπιστήμιο. Αυτό λέμε με πολύ καλή πρόθεση.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Γιαννούλη.

**ΣΟΦΙΑ ΖΑΧΑΡΑΚΗ** **(Υπουργός Παιδείας, Θρησκευμάτων και Αθλητισμού):** Κύριε Πρόεδρε, θα μπορούσα να έχω τον λόγο;

**ΠΡΟΕΔΡΕΥΩΝ (Αθανάσιος Μπούρας):** Μάλιστα, κυρία Υπουργέ.

**ΣΟΦΙΑ ΖΑΧΑΡΑΚΗ** **(Υπουργός Παιδείας, Θρησκευμάτων και Αθλητισμού):** Τυγχάνει σε αυτά τα έδρανα αυτήν τη φορά να είναι άνθρωποι οι οποίοι έχουν υπηρετήσει τη δημόσια εκπαίδευση. Εκπαιδευτικό στη δημόσια εκπαίδευση δεν είναι και τόσο σύνηθες φαντάζομαι να το δείτε ως Υπουργό Παιδείας. Καθηγητής στο ελληνικό δημόσιο πανεπιστήμιο και πρύτανης ο κ. Παπαϊωάνου. Καθηγητής στο ελληνικό δημόσιο πανεπιστήμιο και πρύτανης ο κ. Βλάσης. Το τελευταίο πράγμα που θα θέλαμε είναι πραγματικά να αμαυρωθεί αυτή η εικόνα.

Τι λέμε; Να μη δώσουμε κανένα δικαίωμα σε κανέναν κακοπροαίρετο να αμαυρωθεί. Αυτό ακριβώς είναι το νόημα αυτής της μεγάλης προσπάθειας. Να θεραπεύουμε οτιδήποτε πρέπει να θεραπευτεί, να βοηθάμε στη φοιτητική μέριμνα αλλά όχι να αμφισβητούμε προθέσεις ανθρώπων που έχουν περάσει τη ζωή τους στην ελληνική δημόσια εκπαίδευση. Και οι γονείς μας και οι παππούδες μας και όλοι. Έτσι για το καλό το λέω.

**ΑΘΗΝΑ ΛΙΝΟΥ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κυρία Λινού. Τι θέλετε;

**ΑΘΗΝΑ ΛΙΝΟΥ:** …(δεν ακούστηκε)

**ΠΡΟΕΔΡΕΥΩΝ (Αθανάσιος Μπούρας):** Υπάρχει προσωπικό; Μισό λεπτό.

**ΜΕΡΟΠΗ ΤΖΟΥΦΗ:** Δεν υπάρχει; Λέτε στην κ. Λινού ότι δεν κατάλαβε τι άκουσε. Αφήστε την να απαντήσει.

**ΠΡΟΕΔΡΕΥΩΝ (Αθανάσιος Μπούρας):**  Θα την αφήσω. Δεν χρειάζεται παρέμβαση.

Ορίστε, κυρία Λινού. Τι χρειάζεται να διευκρινίσετε;

**ΑΘΗΝΑ ΛΙΝΟΥ:** Απλώς θέλω να πω ότι και μόνο να αναφέρουμε τη λέξη... Θα μπορούσατε ακόμα να πείτε ότι δεν είναι άντρα. Δεν είναι. Κι εγώ αυτό λέω. Ότι δεν είναι. Και είναι ντροπή να τα συγκρίνουμε ή να χρησιμοποιούμε αυτούς τους όρους για τα πανεπιστήμια. Δώσαμε τη ζωή μας. Δεν είναι τα παιδιά μας εγκληματίες. Μην κοροϊδευόμαστε τώρα. Μπορεί να αντιδράσουν σε κάποια φάση. Ζητώ συγνώμη αν αυτό πάει προσωπικά στον κ. Βλάση, αλλά όλες αυτές τις μέρες αυτό που ακούμε είναι ότι πρέπει να έχουμε τάξη και ασφάλεια και οι καθηγητές να καλούν την αστυνομία. Σήμερα ο κύριος Πρωθυπουργός έδωσε νομίζω ποινή, τιμωρία στον πρύτανη του ΕΚΠΑ γιατί δεν φρόντισε εγκαίρως τη φωτιά.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε, κυρία Λινού.

Να καλέσω τώρα στο Βήμα τη Βουλευτή της Νέας Δημοκρατίας, την κ. Ιωάννα Λυτρίβη. Αμέσως μετά τον λόγο θα πάρει ο Κοινοβουλευτικός Εκπρόσωπος της Ελληνικής Λύσης, κ. Κωνσταντίνος Χήτας.

Κυρία Λυτρίβη, έχετε τον λόγο.

**ΙΩΑΝΝΑ ΛΥΤΡΙΒΗ:** Ευχαριστώ πολύ, κύριε Πρόεδρε.

Κυρία Υπουργέ, κύριοι Υπουργοί, σήμερα συζητούμε στην Ολομέλεια της Βουλής ένα νομοσχέδιο του Υπουργείου Παιδείας που επιχειρεί να δώσει συγκεκριμένες απαντήσεις σε υπαρκτές προκλήσεις του ελληνικού εκπαιδευτικού συστήματος.

Αγγίζει σχεδόν το σύνολο των εκπαιδευτικών βαθμίδων, με πολύ συγκεκριμένη στόχευση. Εντοπισμός προβλημάτων, επίλυση προβλημάτων, μετάφραση των προβλημάτων που αντιμετωπίζει η καθημερινότητα μαθητών, εκπαιδευτικών, φοιτητών και γονέων και σημειακές ή και ευρύτερες λύσεις πάνω σε αυτές. Κι όλα αυτά για να έχουμε ένα πιο λειτουργικό, πιο δίκαιο, πιο ασφαλές εκπαιδευτικό οικοσύστημα. Απαντά με ρεαλισμό σε χρόνια προβλήματα και συνιστά πράξη ευθύνης απέναντι στους μαθητές, τους φοιτητές, τις οικογένειές τους και το εκπαιδευτικό προσωπικό.

Το νομοσχέδιο δεν περιορίζεται στη στενή έννοια της εκπαίδευσης, καθώς εκτός από ρυθμίσεις για τον αθλητισμό, περιλαμβάνει ρυθμίσεις που αγγίζουν θεσμικές ανάγκες και ικανοποιούν θεσμικές ανάγκες που αφορούν στα θρησκευτικά δικαιώματα και την πολιτιστική κληρονομιά. Για λόγους οικονομίας της συζήτησης θα σταθώ σε δύο δέσμες παρεμβάσεων, τις θεσμικές παρεμβάσεις θρησκευτικού χαρακτήρα και τις ρυθμίσεις για την ασφάλεια στα πανεπιστήμια.

Το νομοσχέδιο ρυθμίζει ζητήματα που εκκρεμούσαν επί δεκαετίες. Η Ιερά Μονή Σινά, ένα παγκόσμιο πνευματικό και πολιτιστικό σύμβολο, αποκτά επιτέλους θεσμική αναγνώριση από το ελληνικό κράτος. Δημιουργείται Νομικό Πρόσωπο Δημοσίου Δικαίου υπό την εποπτεία του Υπουργείου Παιδείας, με πλήρη σεβασμό στην πνευματική αυτονομία της Σιναϊτικής Αδελφότητος. Η ίδια η Αδελφότητα έχει τον αποφασιστικό λόγο στα περιουσιακά ζητήματα, διασφαλίζοντας έτσι τόσο την ιστορική της ιδιαιτερότητα όσο και τη διαφάνεια.

Παράλληλα, προχωρούμε σε έναν εκσυγχρονισμό του πλαισίου για την αδειοδότηση των λατρευτικών χώρων. Αντικαθιστούμε ένα παρωχημένο νομικό καθεστώς του 1930 με ένα σύγχρονο, λειτουργικό και σαφές πλαίσιο. Προβλέπονται ενιαίοι κανόνες, υποχρεωτική σήμανση για λόγους διαφάνειας και μηχανισμοί ελέγχου για την αποτροπή αυθαιρεσιών.

Ίσως το πιο σημαντικό απ’ όλα είναι ότι για πρώτη φορά το ελληνικό κράτος αναγνωρίζει επισήμως τη θρησκευτική και πολιτισμική ιδιαιτερότητα των Μπεκτασήδων Αλεβιτών της Θράκης. Πρόκειται για μια ιστορική ρύθμιση που κατοχυρώνει το δικαίωμά τους στη θρησκευτική τους ταυτότητα. Δημιουργεί διαχειριστικό όργανο για τους χώρους λατρείας τους και εξασφαλίζει τη δυνατότητα θρησκευτικής εκπαίδευσης των παιδιών τους.

Κυρίες και κύριοι συνάδελφοι, πρόκειται για παρεμβάσεις με θεσμικό βάθος. Δεν είναι τεχνικές λεπτομέρειες. Είναι πρωτοβουλίες που υπηρετούν τον σεβασμό στη θρησκευτική ελευθερία, τη θεσμική συνέχεια, τη συνέπεια, τη διαφάνεια και τον εκσυγχρονισμό.

Πάμε τώρα στη δεύτερη δέσμη παρεμβάσεων που επέλεξα να σχολιάσω και να φωτίσω λίγο περισσότερο σε αυτή την παρέμβασή μου. Θωράκιση της ασφάλειας στα πανεπιστήμια. Θα μου πείτε, δεν έχουν γίνει αρκετές παρεμβάσεις γι’ αυτό; Ναι, η αλήθεια είναι το 2019 το πρώτο νομοσχέδιο που έφερε αυτή εδώ η Κυβέρνηση αφορούσε σε ρυθμίσεις για την ενίσχυση της ασφάλειας των πανεπιστημιακών ιδρυμάτων.

Από τότε υπήρξαν κι άλλες ρυθμίσεις. Άλλες πέτυχαν περισσότερο, άλλες λιγότερο, όμως νομίζω συνομολογούμε όλοι εμείς που υπηρετούμε την εκπαίδευση από οποιαδήποτε βαθμίδα και την πολιτική γενικά ότι είναι δύναμη να μπορούμε να εντοπίζουμε ρυθμίσεις οι οποίες πήγαν καλά και να τις ενισχύουμε, άλλες οι οποίες δεν λειτούργησαν τόσο στο ελληνικό εκπαιδευτικό σύστημα και να τις τροποποιήσουμε και να προχωρούμε έτσι με στόχο πάντα ένα πιο βελτιωμένο και πιο λειτουργικό, πιο ασφαλές και πιο ουσιαστικά καλό για τους φοιτητές μας και τους εκπαιδευτικούς οικοσύστημα στην τριτοβάθμια εκπαίδευση.

Δεν αποδεχόμαστε, κυρίες και κύριοι συνάδελφοι, την ανομία και τη βία ως φυσιολογικό στοιχείο του πανεπιστημιακού περιβάλλοντος. Ούτε η ελευθερία ούτε το αυτοδιοίκητο των ιδρυμάτων απειλούνται, όταν το κράτος εγγυάται την ασφάλεια. Το αντίθετο. Ενισχύονται.

Κάθε πανεπιστημιακό ίδρυμα καταρτίζει το δικό του σχέδιο ασφάλειας προσαρμοσμένο στις ιδιαίτερες ανάγκες του. Δεν επιβάλουμε ενιαίες λύσεις. Δίνουμε τα κατάλληλα εργαλεία στη βάση τεκμηρίωσης και τεχνολογικής υποστήριξης.

Παράλληλα, Ενισχύουμε τον θεσμικό ρόλο του Παρατηρητηρίου για τη Βία στα ΑΕΙ ως εργαλείο πρόληψης και διαφάνειας. Προβλέπεται επιπλέον η δυνατότητα πειθαρχικού ελέγχου όταν οι διοικήσεις δεν ασκούν επαρκώς τα καθήκοντά τους. Το κράτος οφείλει να εποπτεύει και να το πράττει με σεβασμό, αλλά και με αποφασιστικότητα όπως προβλέπεται από το Σύνταγμα.

Σημαντική είναι και η ρύθμιση για τη διατήρηση της φοιτητικής ιδιότητας, με πολύ στοχευμένες και πολύ ισορροπημένες προβλέψεις για εξαιρέσεις σε ευάλωτες ομάδες και μερική φοίτηση. Είναι ισορροπημένες προβλέψεις, επαναλαμβάνω, προϊόν διαλόγου με την πανεπιστημιακή κοινότητα και τις συνόδους των πρυτάνεων, που ενισχύει την ακαδημαϊκή συνέπεια χωρίς αποκλεισμούς.

Κυρίες και κύριοι συνάδελφοι, το νομοσχέδιο που έχουμε μπροστά μας δεν βρίσκει λύσεις σε όλα τα προβλήματα της εκπαίδευσης. Όμως, αποτελεί ένα σαφές βήμα προόδου, μια στοχευμένη απάντηση σε κρίσιμα ζητήματα, με θεσμική σοβαρότητα και πολιτική τόλμη. Υπηρετεί την στρατηγική μας για μια παιδεία δημοκρατική, ασφαλή, χωρίς αποκλεισμούς.

Ο θαυμαστός κόσμος της εκπαίδευσης, επιτρέψτε μου να πω, δεν είναι πεδίο συγκρούσεων. Δεν είναι πεδίο σίγουρα στείρων συγκρούσεων και ακραίας πόλωσης. Η εκπαίδευση δεν έχει ανάγκη από εύκολα συνθήματα. Έχει ανάγκη από πράξεις. Πράξεις που μπορεί να έρχονται μετά να διορθωθούν από άλλες πράξεις, αλλά έχει ανάγκη από πράξεις και κίνηση εμπρός. Ακριβώς αυτό κάνει το παρόν νομοσχέδιο. Μεταφράζει στην κατανόηση των αναγκών σε εφαρμόσιμες λύσεις, με διαρκή διάλογο, θεσμική συνέπεια και μετρήσιμα αποτελέσματα.

Για τον λόγο αυτό σας καλώ να το υπερψηφίσετε.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε την κ. Λυτρίβη και για την οικονομία του χρόνου.

Καλείται στο Βήμα ο Κοινοβουλευτικός Εκπρόσωπος της Ελληνικής Λύσης ο κ. Κωνσταντίνος Χήτας.

**ΚΩΝΣΤΑΝΤΙΝΟΣ ΧΗΤΑΣ:** Ωραία κουβέντα πιάσαμε, κυρία Υπουργέ, για τα πανεπιστήμια. Χαιρετώ και τον πρώην πρύτανη, τον κύριο Υφυπουργό.

Αν και μικροδείχνω, ήμουν και γέρασα. Γιατί αυτή την κουβέντα για τα πανεπιστήμια περί ασφάλειας, περί τάξης, περί όλα αυτά, πραγματικά γέρασα.

Είδα τον μικρό διαπληκτισμό που είχατε με την Αριστερά πριν από λίγο που έχει μια τελείως διαφορετική προσέγγιση στο θέμα. Εμείς συμφωνούμε. Είμαστε υπέρ του νόμου, της τάξης, καθαρά πανεπιστήμια, κατά της ανομίας, κατά του λαθρεμπορίου, της βίας και όλα αυτά. Το πρόβλημα με εσάς -όχι τώρα, με τη Ζαχαράκη στο Υπουργείο Παιδείας- με τη Νέα Δημοκρατία γενικότερα -όπως λέγατε ότι είστε δεξιοί, δεν είστε πλέον, το λέγατε παλιά- είναι ότι είστε αριστεροφοβικοί. Φοβάστε την Αριστερά. Φοβάστε πάρα πολύ.

(Θόρυβος από την πτέρυγα της Νέας Αριστεράς)

Χαίρομαι που σας κάνω και διασκεδάζετε.

Είστε αριστεροφοβικοί. Αυτό είναι το πρόβλημα. Γιατί είστε ένα κόμμα το οποίο κυβερνά τη χώρα αυτή τουλάχιστον ένα τέταρτο του αιώνα και δεν έχει καταφέρει να λύσει το θέμα αυτό. Κυρία Ζαχαράκη, δεν θα πω μεγάλη κουβέντα, αλλά το είπα χθες για τον ΟΠΕΚΕΠΕ, ότι αν είμαστε εμείς κυβέρνηση έξι χρόνια που είστε εσείς τώρα, δεν πάμε πιο παλιά, και μας λέγανε όλοι τριγύρω μας ότι εδώ κάτι γίνεται, έχει λαμόγια, τρώνε λεφτά, έχουμε καταγγελίες, φτάνουν στα αυτιά μας πράγματα, θα είχαμε θορυβηθεί. Και ιδίως άμα τρώγαμε και πίναμε με τους ανθρώπους αυτούς, θα είχαμε κάνει κάτι. Ρε παιδιά, κάτι γίνεται εδώ πέρα, να τους ακούσουμε λίγο αυτούς τους ανθρώπους, να σπάσουμε το απόστημα. Δηλαδή, δεν μπορώ να φανταστώ τον Κυριάκο Βελόπουλο, τον Μπούμπα, εμένα, την κ. Ασημακοπούλου να τρώμε με τους «Φραπέδες» και τους «Χασάπηδες» και να μην έχουμε ιδέα για το τι γίνεται. Άρα ή ανίκανοι είμαστε και αφελείς, άρα είμαστε επικίνδυνοι για τη χώρα ή γνωρίζαμε και είμαστε δύο φορές πιο επικίνδυνοι.

Το ίδιο ισχύει και για τα πανεπιστήμια. Εμένα μου άρεσε η συζήτηση που έγινε τώρα. Εμείς συμφωνούμε. Συμφωνούμε τόσο πολύ, κυρία Ζαχαράκη, που την πατήσαμε με εσάς, με τη Νέα Δημοκρατία επί Κεραμέως. Γιατί όταν φέρατε την Πανεπιστημιακή Αστυνομία, πήραμε την απόφαση να υπερψηφίσουμε και να στηρίξουμε το μέτρο αυτό και τον νόμο αυτό, με ό,τι κόστος μπορεί να είχαμε. Γιατί τα θέματα παιδείας είναι πολύ ευαίσθητα και το ξέρετε. Μιλάμε για οικογένειες, μιλάμε για παιδιά. Υπάρχει μια ευαισθησία. Είναι θέματα τα οποία έχουν αντίκτυπο, αλλά είπαμε δεν μας ενδιαφέρει αυτό, εμάς αυτή είναι η θέση μας και θα το στηρίξουμε.

Πού είναι η πανεπιστημιακή αστυνομία; Βατερλό!

Άρα, λοιπόν, το ερώτημα που τίθεται δεν είναι εάν αυτά που λέτε σε αυτό το νομοσχέδιο -ή μάλλον και σε αυτό το νομοσχέδιο- είναι σωστά ή όχι. Υπάρχει άλλωστε τόση πολυνομία στην Ελλάδα, κυρία Ζαχαράκη και ξέρετε ότι σας εκτιμώ πραγματικά και το λέω με πλήρη ειλικρίνεια. Το θέμα είναι ότι νομοθετείτε για να νομοθετείτε. Δεν εφαρμόζεται τίποτα στη χώρα αυτή. Γι’ αυτό σας λέω ήμουν νιος και γέρασα. Πολιτικά έξι χρόνια εδώ πέρα έχουμε κουβεντιάσει για την παιδεία πόσες φορές. Δεν έχει αποτέλεσμα. Εγώ δεν πιστεύω ότι δεν μπορείτε. Δεν μπορώ να φανταστώ να είμαι κυβέρνηση και να πω ότι δεν μπορώ να το κάνω. Δεν θέλετε μάλλον.

Τι λέτε τώρα εδώ; «Προσωρινή αναστολή της φοιτητικής ιδιότητας επιφέρει την αναστολή ισχύος ακαδημαϊκής ταυτότητας και την αποστέρηση των σχετικών δικαιωμάτων». Ερώτηση: Θέλει κανένας το μπάχαλο; Ε, όχι. Εμείς τουλάχιστον δεν το θέλουμε, νομίζω και κανένας Έλληνας πολίτης. Αυτά τα ιδεολογικά κολλήματα της Αριστεράς, αφορούν την Αριστερά, δεν μας ενδιαφέρουν εμάς. Καλό ταξίδι στον πολιτικό τους κατήφορο. Δεν υπάρχει κανένα θέμα. Δεν ενδιαφέρουν εμάς αυτά τα πράγματα. Εμείς είμαστε με τον απλό πολίτη, τον νοικοκυραίο άνθρωπο, που θέλει το παιδί του να πηγαίνει με ασφάλεια -εμένα η κόρη μου αποφοίτησε ευτυχώς- στο πανεπιστήμιο, να γυρνάει με ασφάλεια, να πηγαίνει σε ένα ωραίο περιβάλλον. Έχουμε καλό προσωπικό, έχουμε καλούς επιστήμονες, καλούς καθηγητές, έχουμε από τα κορυφαία πανεπιστήμια σε τέτοιο επίπεδο, ας τα κάνουμε πιο λειτουργικά. Αυτό λέμε εμείς. Αυτό είναι η λογική η δικιά μας. Λένε αυτοί: «Εμείς δεν θέλουμε, είμαστε υπέρ του μπάχαλου». Κοιτάνε τα δικαιώματα μόνο των μεν, δεν κοιτάνε των δε. Ο καθένας κρίνεται. Ακούστε, εδώ δεν είμαστε για να συμφωνούμε. Εδώ είμαστε για να ακουγόμαστε και ο κυρίαρχος ελληνικός λαός ακούει και αποφασίζει. Προφανώς και διαφωνούμε, αλλιώς δεν θα υπήρχαν κόμματα, δεν θα υπήρχαν παρατάξεις, δεν θα υπήρχαν ιδεολογίες, δεν θα υπήρχαν προγράμματα, δεν θα υπήρχε τίποτα. Δεν ήρθαμε εδώ για να συμφωνήσουμε, κύριε Γιαννούλη. Δεν ήρθαμε εδώ για να συμφωνήσουμε.

**ΧΡΗΣΤΟΣ ΓΙΑΝΝΟΥΛΗΣ:** Να κάνουμε στρατόπεδα.

**ΚΩΝΣΤΑΝΤΙΝΟΣ ΧΗΤΑΣ:** Όχι. Να αφήσουμε να καίνε τα πανεπιστήμια. Καλύτερο είναι αυτό. Να κάνουμε εμπόριο ναρκωτικών.

**ΧΡΗΣΤΟΣ ΓΙΑΝΝΟΥΛΗΣ:** Λέει κανένας αυτό;

**ΠΡΟΕΔΡΕΥΩΝ (Αθανάσιος Μπούρας):** Μην διακόπτετε.

**ΚΩΝΣΤΑΝΤΙΝΟΣ ΧΗΤΑΣ:** Δεν έχω πρόβλημα εγώ, κύριε Πρόεδρε, από τέτοια είμαι συνηθισμένος, έχει σπάσει το στομάχι μου, δεν έχω τέτοια προβλήματα εγώ.

Άρα, λοιπόν, πρέπει να δούμε τι θέλουμε. Τι λέτε εσείς; Αυτό. Τι λέμε εμείς; Αυτό. Άσε τον κόσμο να αποφασίσει τι θα ψηφίσει. Μην τον πιέζουμε τον κόσμο παραπάνω. Είναι τόσο διακριτές οι διαφορές μας, δόξα τω θεώ, ευτυχώς δεν συμφωνούμε και πορευόμαστε και ο κόσμος κρίνει.

Άρα, λοιπόν, αυτό που πάτε να κάνετε τώρα με τους φοιτητές εδώ, την προσωρινή αναστολή της φοιτητικής ιδιότητας κ.λπ., ερώτηση: Μήπως να νομοθετήσουμε το ίδιο και για τους πολιτικούς; Όταν ένας πολιτικός, ένας Υπουργός δεν κάνει καλά τη δουλειά του, όταν ο πολιτικός κάνει κάτι κακό, γιατί να καλύπτεται, βλέπε τη χθεσινή διαδικασία; Γιατί να καλύπτεται; Γιατί; Είτε ο πολιτικός αυτός είναι ανεπαρκής, είτε έχει εμπλακεί κάπου μέχρι να αποδειχτεί αν έχει εμπλακεί ή όχι, είτε δεν έκανε καλά τη δουλειά του, είτε του ξέφυγαν πράγματα, έχει μια ευθύνη. Το να βγαίνει ο Πρωθυπουργός και να λέει -παράδειγμα, μιλάμε έτσι απλά και ωραία τώρα- «για τον ΟΠΕΚΕΠΕ φταίμε, δεν πήραμε χαμπάρι, δεν ήξερα, δεν γνώριζα», ποιο είναι το κόστος; Ούτε ο φοιτητής ήξερε και γνώριζε. Δεν είμαστε υπέρ, καταλάβατε τι λέω τώρα. Εφαρμόστε αυτό και για τους πολιτικούς.

Και εμείς διαφωνούμε σε κάποια άλλα με εσάς, βασικά. Θεωρούμε ότι κάνετε ένα πανεπιστήμιο ως Κυβέρνηση δύο ταχυτήτων, ένα πανεπιστήμιο για τους πλούσιους, όπου θέλω και μπορώ πάω και το πτυχίο μου θα πάρω και ό,τι θέλω θα κάνω και από την άλλη είναι οι άλλοι, οι φτωχοί που περιμένουν στην ουρά. Και εμείς, κυρία Ζαχαράκη, είμαστε με τους φτωχούς. Και το κακό για εσάς -και καλό για εμάς, για τη χώρα- είναι ότι και οι φτωχοί είναι μαζί μας και αυτό αποδείχθηκε από τις εκλογές και από τον κόσμο πώς ψηφίζει, από τις διάφορες έρευνες. Εμείς είμαστε με του φτωχούς. Δεν είστε καλή Κυβέρνηση.

Θα σας πω, τι έγινε με τη ΔΥΠΑ προχθές; Έγινε ένα τεράστιο σκάνδαλο με τη ΔΥΠΑ. Όταν τα έλεγε ο Πρόεδρός μας προχθές εδώ πέρα, ήταν ο Πρωθυπουργός εκεί που κάθεστε στην πρώτη καρέκλα. Όταν του έλεγε για το σκάνδαλο με τη ΔΥΠΑ, δεν του έλεγε «το έκανες εσύ». Το λέει: «Το ξέρεις αυτό που έχει συμβεί; Ξέρεις τι κάνουν οι Υπουργοί σου, οι γραμματείς σου, οι φαρισαίοι»; Τον κοιτούσε έτσι. Μπορεί να μην το ήξερε ο άνθρωπος. Οκ, εγώ δεν λέω ότι το ήξερε, αλλά έχει συμβεί αυτό. Δηλαδή, γίνονται όργια. Θα πάμε παρακάτω στα όργια που γίνονται.

Χάρβαρντ! Πού είναι το Χάρβαρντ; Ο Τράμπ το έκοψε το Χάρβαντ και οι κρατικές επιχορηγήσεις και όλα αυτά. Αλλάξανε -όπως λέει ο λαός- τα κόζια παγκοσμίως. Δυστυχώς για εσάς, ευτυχώς για εμάς δεν βγήκαν οι δημοκρατικοί. Αλλάξαν πολλά και αλλάζουν και πολλά στην παγκόσμια σκακιέρα.

Και πάμε λίγο στα χθεσινά. Μιλάμε για παιδεία. Τι παιδεία; Αυτό που ζήσαμε χθες! Ήμασταν εδώ από τις 9.00΄ μέχρι τις 2.00΄, δεκαεπτά ώρες εδώ μέσα. Τιμούμε την ψήφο των Ελλήνων, είμαστε εδώ, συνέχεια, μόνιμα. Μπορεί να διαφωνεί κάποιος μαζί μας, δεν μπορεί κανένας να αμφισβητήσει την εργατικότητα μας. Θέλουμε να συμμετέχουμε σε μια διαδικασία ώριμη, σοβαρή, με σεβασμό ο ένας στον άλλον, παρά τις αντιθέσεις μας, παρά τις διαφορετικές απόψεις, παρά όλα αυτά. Και έρχεστε εσείς ως Κυβέρνηση και μας εμπαίζετε, όλη την Αντιπολίτευση. Να σας πω την αλήθεια; Πολύ το χάρηκα χθες, πολύ. Δηλαδή, ήταν ωραία, να υπάρχει ένας ζωντανός οργανισμός που λέγεται Αντιπολίτευση, που είναι η κοινωνία εδώ μέσα και να υπάρχετε εσείς μόνοι σας, αυτό που λέει ο λαός «όλοι ντάμα-ντάμα και οι άλλοι χώρια», να μην πω την έκφραση. Αυτό ήταν χθες.

Έρχεστε σήμερα -εγώ δεν θα μπω στα νομικά, ούτε νομικός είμαι-, έχω κάνει κάποιες σημειώσεις εδώ, δεν πρόκειται να πω ποτέ, ο κόσμος δεν καταλαβαίνει τι θα του πω τώρα, «άρθρο 60, 67, 86, παράγραφος 3 του Συντάγματος» κ.λπ. Ασ’ το αυτό ρε παιδί μου. Πάμε παρακάτω.

Έχασε η Νέα Δημοκρατία χθες τη δεδηλωμένη της, ναι ή όχι; Γιατί ουσιαστικά αυτό έγινε χθες. Η Κυβέρνηση -όχι η Νέα Δημοκρατία- έχασε τη δεδηλωμένη της. Προσπαθήσατε να κρύψετε χθες αυτήν την απώλεια, εξαφανίζοντας ουσιαστικά τους Βουλευτές σας. Αυτό κάνατε χθες. Ξέρετε τι είναι να είναι 1.20΄ τη νύχτα και να είναι εδώ οκτώ Βουλευτές του κυβερνώντος κόμματος, σε ψηφοφορία με κάλπη, για ένα τόσο σημαντικό θέμα, για εκατομμύρια ευρώ των Ελλήνων που έπρεπε να πάνε στο μεροκαματιάρη αγρότη, αλιέα, κτηνοτρόφο και τα φάγανε μια χούφτα λαμόγια; Και συζητάμε γι’ αυτό! Και είναι δύο Υπουργοί, οι οποίοι κατηγορούνται. Εγώ δεν λέω αν είναι ένοχοι ή όχι. Τεκμήριο αθωότητος, θα αποδειχθεί. Αλλά ρε συ, κάτσε, μισό λεπτό λίγο. Πώς είναι δυνατόν να μην συμμετέχετε στη διαδικασία αυτή; Είναι δυνατόν να μην συμμετέχει το κυβερνών κόμμα το οποίο φέρει και την πλέμπα πάνω του, κουβαλάει τη σκιά αυτή;

Καθαρός ουρανός, κυρία Ζαχαράκη, αστραπές δεν φοβάται. Ελάτε εδώ, ψηφίστε, ενωμένοι, εκατόν πενήντα επτά, συν κάτι από πίσω εκεί που τους έχετε πάρει, κάτι πολιτικά αδέσποτους. Τους έχετε πάρει και αυτούς, ψηφίζουν τα πάντα μπας και σωθούν. Μαζί με αυτούς, όσοι είστε, εκατόν εξήντα, ελάτε και ψηφίστε και διαφωνήστε μαζί μας και κουνήστε μας και το δάχτυλο, αλλά όχι να κρυφτείτε. Εδώ μιλάμε πάντα πολιτικά και είμαστε πολιτικοί αντίπαλοι, όχι να κρύβομαι, να εξαφανίζομαι, να ξευτιλίζω μια κατάσταση.

Και αυτοί που εξαφανίστηκαν; Ξέρετε τι φοβηθήκατε; Θα το πω έτσι όπως το σκέφτομαι τώρα. Ιδίως για τον Αυγενάκη, πολλοί -και μπορεί να είναι και έντιμοι αυτοί οι άνθρωποι εδώ οι Βουλευτές- δεν θέλαν ρε φίλε να τον καλύψουν. Δεν θέλαν να τον καλύψουν! Βρήκατε μια βαλβίδα αποσυμπίεσης, έναν τρόπο διαφυγής για να γλιτώσετε το χθεσινό σας Βατερλώ. Αυτό κάνατε. Αλλά με το χθεσινό, το οποίο είναι πάρα πολύ σοβαρό, κύριε Πρόεδρε, η Κυβέρνηση ουσιαστικά έχει χάσει τη δεδηλωμένη της και πρέπει να παραιτηθείτε και να πάτε σε εκλογές. Αυτό είναι. Δεν υπάρχει κάτι άλλο.

Θα σας το πω αλλιώς. Πάρτε το λίγο λογικά. Προφανώς η απόφαση που αφορούσε την προανακριτική -η χθεσινή απόφαση- είναι άκυρη, κυρία Ζαχαράκη μου. Είστε λογικός άνθρωπος. Δεν μπορεί η χθεσινή απόφαση που ψήφισαν μια χούφτα άνθρωποι να είναι έγκυρη. Η χθεσινή απόφαση είναι άκυρη, είναι ανυπόστατη. Δεν υπήρξε απαρτία.

Ακούστε λίγο, οκτώ Βουλευτές της Νέας Δημοκρατίας –οκτώ!- και όλη η Αντιπολίτευση ενωμένη. Τι να μου πείτε τώρα εσείς; Βγήκε ο Κοινοβουλευτικός Εκπρόσωπος και έλεγε τα δικά του: «Και εμείς δεν φοβόμαστε» και παραμύθια της Χαλιμάς. Οκτώ, Χριστιανέ μου! Οκτώ Βουλευτές από τους εκατόν πενήντα, πόσοι είστε. Οκτώ Βουλευτές και εδώ όλοι μαζεμένοι; Οκτώ Βουλευτές σε ένα τόσο σημαντικό θέμα;

Κυρία Ζαχαράκη, απαρτία με οκτώ παρισταμένους Βουλευτές, όταν απαιτούνται τουλάχιστον εβδομήντα πέντε, δεν υπάρχει –και θα σας το πω πολύ όμορφα- ούτε στην πολυκατοικία που κάνουμε συνέλευση. Εκεί για να πας πρέπει να έχεις εξουσιοδότηση, εάν δεν πας εσύ και πάει κάποιος άλλος. Στην πολυκατοικία που πας για να μιλήσεις για τα κοινόχρηστα, πρέπει να παρίστασαι, όχι στη Βουλή των Ελλήνων, στην Εθνική Αντιπροσωπεία για ένα τόσο σημαντικό θέμα, οκτώ Βουλευτές του Κυβερνώντος Κόμματος. Είναι απαράδεκτο και είναι το απόλυτο δείγμα του απόλυτου ολοκληρωτισμού.

Υπάρχει στην προανακριτική το νομικό κομμάτι. Ξαναλέω ότι νομικός δεν είμαι και δεν θα μπω σε μια διαδικασία να ζαλίσω τον κόσμο αυτήν τη στιγμή. Υπάρχει το νομικό κομμάτι, μιλάνε οι νομικοί, εξηγούν, λένε, λένε. Υπάρχει όμως και το ηθικό και το πολιτικό κομμάτι. Και σε αυτό σταθήκατε πολύ κατώτεροι. Λειτουργήσατε χθες σαν τον κλέφτη. Δείτε την εικόνα που βγαίνει προς τα έξω. Αυτό λένε όλοι. Μην αυταπατάστε ότι κάνατε κάτι μεγάλο χθες ότι καταφέρατε να κερδίσετε τις εντυπώσεις και τους στριμώξατε, που λέτε, κ.λπ. Τίποτα. Σαν τον κλέφτη. Αυτό είναι το πρόβλημα. Ενοχικά, με ένα ενοχικό σύνδρομο.

Σας το είπα και χθες, θα σας το πω και σήμερα. Ως Κυβέρνηση έχετε εθιστεί. Άλλος εθίζεται στον τζόγο, άλλος στο αλκοόλ. Εσείς εθίζεστε στο μπάζωμα. Δεν προλαβαίνετε να καλύψετε και να σκεπάσετε τα σκάνδαλά σας. Έχετε μια τάση να αυτομπαζώνεστε, να κρύβεστε. Κα έχετε και την ψευδαίσθηση ότι πείθετε και τον κόσμο με αυτό. Σας βλέπουν. Μην υποτιμάτε τη νοημοσύνη των Ελλήνων πολιτών.

Δεν σεβαστήκατε το Σύνταγμα, δεν σεβαστήκατε τη Βουλή, δεν σεβαστήκατε τον Κανονισμό της Βουλής, δεν σεβαστήκατε τους Βουλευτές, εμάς όλους εδώ μέσα. Δεν σεβαστήκατε στο τέλος-τέλος τους Έλληνες πολίτες με τη στάση σας χθες. Εμείς θεωρούμε ότι αυτό που κάνατε και χθες θα το πληρώσετε πάρα πολύ ακριβά.

Όμως σκέφτομαι καμιά φορά και λέω: Τι απαιτήσεις να έχεις από αυτήν την Κυβέρνηση; Εδώ καλύψατε τόσα και τόσα σκάνδαλα, πώς θα καταπατούσατε έναν απλό Κανονισμό της Βουλής; Στο χωριό μου στην Ήπειρο λένε: «Piece of cake». Απλό πραγματάκι. Πώς θα καταπατούσατε τον Κανονισμό της Βουλής; Εδώ έχετε σκεπάσει τα πάντα! Σκανδαλάρες και σκανδαλάρες! Πώς το κάνατε αυτό; Το ένα σκάνδαλο μετά το άλλο. Τέλεια. «Δεν ξέραμε. Δεν ήξερα, ρε παιδιά. Δεν ήξερα ο φουκαράς», είπε ο Πρωθυπουργός και όλοι οι Υπουργοί. Δεν κυβερνάτε εσείς. Κυβερνούν άλλοι, ηθοποιοί. Λες και δεν κυβερνούν αυτοί, βάζουν ηθοποιούς και κυβερνούν. Φοβερό!

Υποκλοπές: «Δεν έχω καμία σχέση», ΟΚ. ΟΠΕΚΕΠΕ: «Δεν γνώριζα. Μπορεί να έπινα τσικουδιές με τον «χασάπη» και να έτρωγα παϊδάκια με τον «φραπέ», αλλά δεν ξέρω». «Τσιν, τσιν» οι τσικουδιές με τον Αυγενάκη τον Κρήταρχο, τον Κρητικάρχη. «Δεν ξέρω βρε παιδιά. Δεν ξέρω». Ωραία. Εντάξει. Πράσινα σπιτάκια, αυτά τα σπιτάκια ανακύκλωσης. Άλλο σκάνδαλο που θα βγει μπροστά και τα λέμε από τώρα. ΔΥΠΑ: Σας είπα και πριν, κοιτούσε ο Πρωθυπουργός προχθές τον Πρόεδρο και του λέει: «Αν δεν το ξέρεις, δες το, σε εκθέτουν». Θα βγει κι αυτό με τη ΔΥΠΑ. Μπήκαν σαράντα χιλιάδες άνθρωποι σε δέκα λεπτά και έκλεισε η πλατφόρμα. Είχαν μπει χίλιοι τετρακόσιοι πριν ανοίξει η πλατφόρμα. Δεν το πάτε καλά.

Δεν προλαβαίνω να πω όμως για το νομοσχέδιο. Εντάξει, τι να κάνω; Αυτά ήθελα να σας πω, κυρία Ζαχαράκη.

Δεν μας ενδιαφέρει πραγματικά το ότι η Νέα Δημοκρατία τα πάει χάλια και ουσιαστικά αυτοκαταστρέφεται. Αυτό είναι δικό σας πρόβλημα. Το δικό μας θέμα που μας αφορά όλους είναι ότι με τη δική σας συμπεριφορά, της Κυβέρνησης εννοώ, και τον τρόπο που λειτουργείτε κάνετε πολύ μεγάλη ζημιά στην πατρίδα. Αυτό είναι που μας ενδιαφέρει.

Ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Χήτα.

Καλείται τώρα στο Βήμα ο Βουλευτής της Νέας Δημοκρατίας κ. Διαμαντής Γκολιδάκης και αμέσως μετά τον λόγο έχει ο κ. Μάρκος Καφούρος και ακολουθεί η κ. Θεανώ Φωτίου.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε, κύριε Χήτα.

Καλώ τώρα τον Βουλευτή της Νέας Δημοκρατίας κ. Διαμαντή Γκολιδάκη. Αμέσως μετά τον λόγο έχει ο κ. Μάρκος Καφούρος και μετά η κ. Θεανώ Φωτίου.

**ΔΙΑΜΑΝΤΗΣ ΓΚΟΛΙΔΑΚΗΣ:** Ευχαριστώ, κύριε Πρόεδρε.

Κυρία Υπουργέ, κύριοι Υφυπουργοί, κυρίες και κύριοι συνάδελφοι, συζητούμε σήμερα ένα νομοσχέδιο πολυσχιδές και κρίσιμο, ένα νομοσχέδιο που δεν περιορίζεται σε αποσπασματικές διορθώσεις, αλλά συνιστά συντονισμένη παρέμβαση σε μια σειρά τομέων που έχουν βαρύνουσα σημασία τόσο για την καθημερινότητα των πολιτών, όσο και για την ίδια τη φυσιογνωμία της πολιτείας, τη θρησκευτική πολιτική, την ασφάλεια στα ΑΕΙ, την παιδεία, τον αθλητισμό, την επαγγελματική εκπαίδευση.

Πρόκειται λοιπόν για νομοθέτηση με ουσία, βάθος και στόχευση, γιατί η Κυβέρνηση του Κυριάκου Μητσοτάκη, η Υπουργός Σοφία Ζαχαράκη και η ηγεσία του Υπουργείου Παιδείας για άλλη μια φορά επιλέγουν να οικοδομήσουν μακροπρόθεσμα και όχι να αποκομίσουν ένα πρόσκαιρο επικοινωνιακό όφελος.

Το πρώτο μέρος του νομοσχεδίου αφορά ένα θέμα διαχρονικά εκκρεμές με ιδιαίτερη εθνική και πραγματική σημασία, την Ιερά Μονή Σινά. Το Ελληνικό Κράτος, με τρόπο θεσμικά σαφή και νομικά επαρκή, προχωρά σε σύσταση νομικού προσώπου δημοσίου δικαίου με την επωνυμία Ελληνορθόδοξη Ιερά Βασιλική Αυτόνομη Μονή του Αγίου και Θεοβάδιστου Όρους Σινά στην Ελλάδα. Και τι σημαίνει αυτό στην πράξη; Στην πράξη σημαίνει ότι αποκτά πλέον υπόσταση η Ιερά Μονή, προσαρμοσμένη στο Σύνταγμα και στο καθεστώς των ορθοδόξων εκκλησιών, μπορεί να εκπροσωπείται αυτοτελώς, να διαχειρίζεται τα θέματα που την αφορούν, να υποστηρίζει το πνευματικό και πολιτιστικό της έργο, κυρίως όμως να διαφυλάσσει την ιδιαίτερη ορθόδοξη ταυτότητά της στην Ανατολή. Είναι μια πράξη ευθύνης απέναντι στην ιστορία, απέναντι στην ορθοδοξία και απέναντι στην οικουμενική ακτινοβολία του ελληνικού πολιτισμού. Ενισχύεται η εκκλησιαστική εκπαίδευση. Και όλα αυτά χωρίς καμία αποδυνάμωση της κυρίαρχης θρησκευτικής παράδοσης, αλλά με σεβασμό στη θρησκευτική ελευθερία και το Σύνταγμα. Γιατί η Ελλάδα του 2025 είναι ένα κράτος δικαίου που προστατεύει τόσο το θρησκευτικό αίσθημα της πλειοψηφίας, όσο και τα δικαιώματα των θρησκευτικών μειονοτήτων.

Εν συνεχεία αντιμετωπίζεται κατά μέτωπο ένα πρόβλημα που ταλαιπωρεί τα ελληνικά πανεπιστήμια εδώ και δεκαετίες, τα περιστατικά βίας και ανομίας στους χώρους των ΑΕΙ. Όσοι έχουμε περάσει -εγώ έχω περάσει από το ελληνικό δημόσιο πανεπιστήμιο- έχουμε γίνει μάρτυρες εικόνων οι οποίες δεν τιμούν τη χώρα μας.

Η Κυβέρνηση της Νέας Δημοκρατίας ήταν από την πρώτη στιγμή αποφασισμένη να αλλάξει αυτήν την κατάσταση. Από το 2019 έγιναν σημαντικά βήματα προς αυτήν την κατεύθυνση. Πλέον η έννοια της διατάραξης της λειτουργίας της υπηρεσίας στον Ποινικό Κώδικα επεκτείνεται ρητά και στην πανεπιστημιακή λειτουργία. Οι πράξεις βίας και οργανωμένης παραβατικότητας αντιμετωπίζονται ως κακουργήματα. Εισάγεται το άρθρο 168Α΄ με απαγόρευση εισόδου κατηγορουμένων στους χώρους των ιδρυμάτων και αυθημερόν ενεργοποίηση διοικητικών μέτρων.

Ας το πούμε καθαρά, κανένας δεν δικαιούται να επιχειρεί να δημιουργήσει σε πανεπιστημιακούς χώρους, κατεξοχήν χώρους πνευματικότητας και δημιουργικότητας των παιδιών μας, εστίες ιδιαίτερα σκληρής παραβατικότητας.

Το δημόσιο πανεπιστήμιο ανήκει στους φοιτητές, στους καθηγητές και στην ελληνική κοινωνία και θεσπίζονται άμεσες, αυτοδίκαιες κυρώσεις για φοιτητές που συμμετέχουν σε παράνομες ενέργειες, όπως αναστολή φοιτητικής ιδιότητας, στέρηση ακαδημαϊκών δικαιωμάτων και οριστική διαγραφή σε περίπτωση καταδίκης. Εξορθολογίζεται η πειθαρχική διαδικασία, προβλέπει ρητά θεσμική ευθύνη και για τις διοικήσεις των ΑΕΙ που πιθανόν να αδρανήσουν.

Είναι σαφές ότι η πανεπιστημιακή κοινότητα αποκτά πλέον εργαλεία και το Κράτος δείχνει ότι στέκεται δίπλα στην ακαδημαϊκή ελευθερία, όχι στον κουκουλοφόρο και τον πιθανό καταληψία.

Βεβαίως, τα μέτρα αυτά είναι αναλογικά, είναι αναγκαία και πάνω από όλα είναι δίκαια. Η ασφάλεια των πανεπιστημίων βέβαια δεν εξαντλείται σε κυρώσεις. Εγώ έχω φοιτήσει, όπως προείπα, σε δημόσιο πανεπιστήμιο, αλλά κάποιοι συνάδελφοι μπορεί να έχουν φοιτήσει στα ιδιωτικά πανεπιστήμια του εξωτερικού και εκεί πρέπει να έχουν δει τα τεχνικά μέτρα ελεγχόμενης πρόσβασης, όπως ψηφιακή ταυτοποίηση, πύλες και κάμερες ασφαλείας, όλα με σεβασμό στα προσωπικά δεδομένα και σε συνεργασία με τα ίδια τα ιδρύματα. Επίσης, καθιερώνεται, και πολύ σωστά, αποζημίωση για φθορές δημόσιας περιουσίας με απευθείας καταλογισμό στους υπαίτιους.

Σε ό,τι αφορά τον αθλητισμό να πω πως η παρέμβαση είναι πλούσια, ουσιαστική και πολυεπίπεδη. Αντιμετωπίζονται οργανωτικά και λειτουργικά προβλήματα των σωματείων.

Θα μου επιτρέψετε να κάνω μια ιδιαίτερη αναφορά στην τροπολογία του Υπουργείου Οικονομικών για τον εξωδικαστικό μηχανισμό ρύθμισης οφειλών που αφορά τελικά την αποκατάσταση της πραγματικότητας για κάποια αθλητικά σωματεία μη κερδοσκοπικού χαρακτήρα, τα περιουσιακά στοιχεία των οποίων ακατάσχετα. Και ευχαριστώ προσωπικά σίγουρα τον Πρωθυπουργό και τους στενούς του συνεργάτες. Ευχαριστώ τον Αναπληρωτή Υπουργό που προσωπικά ασχολήθηκε και έσκυψε πάνω από το ζήτημα. Φυσικά ευχαριστώ και τον Υπουργό Οικονομικών. Έδειξαν ιδιαίτερη ζέση και συνεργάστηκαν άριστα ούτως ώστε να αποδοθεί δικαιοσύνη για αυτό το θέμα.

Ξέρετε, καμιά φορά τα απλά και τα λογικά, αυτά που εμπίπτουν σε όρους και κανόνες της κοινής λογικής είναι και τα πιο σύνθετα, ούτως ώστε να μπορέσουν να πραγματωθούν. Επομένως, με την ψήφιση αυτής της ρύθμισης ωφελείται μεταξύ άλλων ο μεγάλος και ιστορικός Σύλλογος του Άρη Θεσσαλονίκης, της ιδιαίτερης πατρίδας μου, και ξημερώνει ότι ανατέλλει μια καινούργια και αισιόδοξη ημέρα για αυτόν.

Παράλληλα, γίνεται επιπλέον προσπάθεια για την καταπολέμηση της βίας στον αθλητισμό. Θα μπορούσα τώρα να αναφερθώ πιο αναλυτικά, αλλά νομίζω ότι έχουν αναφερθεί τα σημαντικά ήδη. Να σημειωθεί πλέον ότι η χώρα μας εναρμονίζεται πλέον πλήρως με τα διεθνή πρότυπα στον ηλεκτρονικό αθλητισμό, αναγνωρίζει τη δυναμική τους, εξασφαλίζοντας τη συμμετοχή των Ελλήνων αθλητών σε παγκόσμιες διοργανώσεις. Ο αθλητισμός δεν είναι μόνο κορυφαίες επιδόσεις, είναι αξίες, είναι συμμετοχή και είναι και δικαιοσύνη. Το νομοσχέδιο κινείται και προς αυτή την κατεύθυνση.

Κυρίες και κύριοι συνάδελφοι, το νομοσχέδιο περιλαμβάνει και σημαντικότερες ρυθμίσεις για την πρωτοβάθμια και δευτεροβάθμια εκπαίδευση. Ενισχύει το πλαίσιο υποστήριξης μαθητών με αναπηρία. Διευρύνει το πρόγραμμα ψυχοκοινωνικής στήριξης με χιλιάδες νέες θέσεις. Προβλέπεται μέριμνα για σχολικούς νοσηλευτές. Καθιερώνει το πληροφοριακό σύστημα «eSchools» για πλήρη ψηφιακή διαχείριση των δεδομένων του Υπουργείου. Τροποποιείται το καθεστώς λειτουργίας των πρότυπων και πειραματικών σχολείων. Τακτοποιούνται ζητήματα μεταθέσεων, αποσπάσεων, επιμισθίων και προμηθειών βιβλίων. Πρόκειται για ένα συνεκτικό πλέγμα παρεμβάσεων. Θωρακίζει τη λειτουργία των σχολείων μας. Στηρίζει τους εκπαιδευτικούς. Ενισχύει τους μαθητές.

Οφείλω να συγχαρώ την Υπουργό την κυρία Σοφία Ζαχαράκη. Στην ανώτατη εκπαίδευση συνεχίζεται με συνέπεια η υλοποίηση του νόμου πλαισίου, γιατί καθιερώνεται ανώτατος χρόνος φοίτησης. Προβλέπεται μηχανισμός τελευταίας ευκαιρίας για ενεργούς φοιτητές. Καθιερώνεται ειδική πρόνοια για ευάλωτες κατηγορίες φοιτητών. Διευρύνεται το δικαίωμα συμμετοχής στις κατατακτήριες εξετάσεις. Και μιλάμε για κινητροδότηση. Μιλάμε για κανόνες. Μιλάμε για την αποκατάσταση της αξιοπιστίας των πτυχίων.

Κυρίες και κύριοι συνάδελφοι, στο νομοσχέδιο περιλαμβάνεται και ο εκσυγχρονισμός του ΙΝΕΔΙΒΙΜ, βασικού βραχίονα της πολιτείας για δράσεις της νεολαίας και δια βίου μάθησης. Εξάλλου στους νέους βασιζόμαστε για το μέλλον της πατρίδας μας, της Ελλάδας μας και ενισχύεται και η επαγγελματική εκπαίδευση και κατάρτιση της αναδιάρθρωσής των ΚΕΕΚ.

Κυρίες και κύριοι συνάδελφοι, το νομοσχέδιο που καλούμαστε να ψηφίσουμε δεν είναι μια απλή πολυθεματική ρύθμιση, είναι μια ενιαία θεσμική στρατηγική, είναι η απόδειξη ότι αυτή η Κυβέρνηση δεν εφησυχάζει, δεν παλινωδεί και δεν φοβάται το πολιτικό κόστος. Αντιμετωπίζει τις προκλήσεις με καθαρό λόγο, με θεσμικά εργαλεία και με πίστη στην πρόοδο. Η Ελλάδα αλλάζει. Η παιδεία, ο αθλητισμός, τα πανεπιστήμια, η επαγγελματική κατάρτιση θωρακίζονται και εκσυγχρονίζονται. Και αυτή η αλλαγή έχει την υπογραφή της Νέας Δημοκρατίας και του Κυριάκου Μητσοτάκη. Υπερψηφίζω το νομοσχέδιο και καλώ όλους τους συναδέλφους να το κάνουμε, για το κοινό καλό, για τη νέα καλύτερη Ελλάδα που οικοδομούμε και αυτή που αξίζει σε όλους τους πολίτες.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Γκολιδάκη.

Τον λόγο τώρα έχει ο Βουλευτής της Νέας Δημοκρατίας κ. Μάρκος Καφούρος.

**ΜΑΡΚΟΣ ΚΑΦΟΥΡΟΣ:** Ευχαριστώ, κύριε Πρόεδρε.

Κυρία Υπουργέ, κύριοι Υπουργοί, κύριοι συνάδελφοι, έρχεται σήμερα στη Βουλή ένα νομοσχέδιο που συνδέει την πνευματική και πολιτιστική μας κληρονομιά με την αναπτυξιακή μας στρατηγικής σε κρίσιμους τομείς, όπως είναι η παιδεία, ο αθλητισμός και η θρησκεία. Είναι πραγματικά ένα μεγάλο νομοσχέδιο που φέρνει σημαντικές διατάξεις και έχει τρεις βασικούς στόχους. Πρώτον, να δώσει λύση στο χρόνιο πρόβλημα της νομικής προσωπικότητας και αναγνώρισης της Ιεράς Μονής του Σινά στην Ελλάδα. Δεύτερον, να θεραπεύσει τις χρόνιες δυσλειτουργίες στον χώρο της ανώτατης εκπαίδευσης προς όφελος της φοιτητικής και της ακαδημαϊκής κοινότητας. Και τέλος, να εισάγει ρυθμίσεις ευεργετικές για την ενίσχυση του αθλητισμού, του ερασιτεχνικού και του επαγγελματικού, αλλά κυρίως να αντιμετωπίσει και το φαινόμενο της βίας και της μάστιγας του ντόπινγκ.

Ξεκινώντας από τη θεσμική αναγνώριση της Ιεράς Μονής της Αγίας Αικατερίνης στο Σινά, θα πρέπει να επισημάνουμε ότι η Μονή δεν αποτελεί ένα απλό θρησκευτικό μνημείο, αλλά είναι ένας πυλώνας της χριστιανικής πίστης, ένας πυλώνας του ελληνικού πολιτισμού που μετρά δεκαπέντε αιώνες αδιάλειπτης παρουσίας και λειτουργίας. Η σύσταση του νομικού προσώπου δημοσίου δικαίου στην Ελλάδα παρέχει αφενός ένα σαφές και ισχυρό νομικό πλαίσιο για την αποτελεσματική διαχείριση της περιουσίας της Μονής στη χώρα μας, αφετέρου όμως έρχεται να επιβεβαιώσει και να θωρακίσει την ιστορική αυτονομία της.

Η σημερινή διάταξη έρχεται και σε μια κρίσιμη συγκυρία ιστορικών διαπραγματεύσεων με την αιγυπτιακή κυβέρνηση, γεγονός που δείχνει τα γρήγορα εθνικά αντανακλαστικά για την κατοχύρωση των δικαιωμάτων της Ιεράς Μονής, παρότι ο Αρχιεπίσκοπος και Ηγούμενος της Ιεράς Μονής κ. Δαμιανός επεσήμανε ότι αυτό το νομοσχέδιο έπρεπε να είχε ψηφιστεί εδώ και πάρα πολλά χρόνια. Στο σημείο αυτό, και μετά τα χθεσινά γεγονότα, επιτρέψτε μου να κάνουμε μία ευχή, όπως έρθει η ομόνοια, η γαλήνη και η συνεννόηση μεταξύ των μελών της μοναστικής κοινότητας προς όφελος της Μονής της Αγίας Αικατερίνης.

Το τρίτο μέρος του νομοσχεδίου, κυρίες και κύριοι συνάδελφοι, που αφορά την ενίσχυση της ασφάλειας στα Ανώτατα Εκπαιδευτικά Ιδρύματα, είναι κρίσιμης σημασίας για το μέλλον της τριτοβάθμιας εκπαίδευσης στη χώρα μας, καθώς διασφαλίζει τη θεμελίωση ενός ασφαλούς και απρόσκοπτου περιβάλλοντος μάθησης, έρευνας και δημιουργίας. Ο σκοπός είναι σαφής, η πρόληψη, η αποτροπή και η αντιμετώπιση φαινομένων βίας και παραβατικότητας, ώστε να διασφαλιστεί η εύρυθμη, η ασφαλής, αλλά και η ανεμπόδιστη διεξαγωγή του εκπαιδευτικού, του ερευνητικού, αλλά και του διοικητικού έργου στα ανώτατα ιδρύματα της χώρας.

Με το παρόν νομοσχέδιο επεκτείνεται -και θα τα πω συνοπτικά- η ερμηνεία του άρθρου 168 του Ποινικού Κώδικα, με παράλληλη αυστηροποίηση των ποινών στον χώρο λειτουργίας των ΑΕΙ. Αυξάνεται η εισαγγελική εποπτεία. Υπάρχουν πλέον η αναστολή της φοιτητικής ιδιότητας, αλλά και η διαγραφή του φοιτητή για βαριά κακουργήματα. Υιοθετείται ένα ευέλικτο πειθαρχικό συμβούλιο σε κάθε ίδρυμα, ώστε να υπάρχουν έγκαιρες ποινές στις παραβάσεις. Τέλος, προβλέπεται η εγκατάσταση κατάλληλου εξοπλισμού για την ελεγχόμενη ταυτοποίηση των ατόμων που εισέρχονται εντός του χώρου του πανεπιστημίου, κάτι που συμβαίνει άλλωστε σε όλα τα ευρωπαϊκά πανεπιστήμια.

Κυρίες και κύριοι συνάδελφοι, το τέταρτο μέρος του νομοσχεδίου αποτελεί ουσιαστικά και το τέταρτο νομοσχέδιο που εισάγει στην παρούσα Βουλή το Υπουργείο Αθλητισμού, με σκοπό τη συνέχεια της προσπάθειας για εκσυγχρονισμό του ερασιτεχνικού και του επαγγελματικού αθλητισμού για την ενίσχυση της αντιμετώπισης της αθλητικής βίας και για την καταπολέμηση του ντόπινγκ, αλλά και για την ενίσχυση της διαφάνειας, της χρηστής διοίκησης, της δημοκρατικής λειτουργίας και της λογοδοσίας.

Μεταξύ των σχετικών διατάξεων επιγραμματικά να επισημάνω την ισόρροπη εκπροσώπηση των φύλων, αλλά και των αθλητών στα διοικητικά συμβούλια των σωματείων, τη δυνατότητα συγχώνευσης αυτών των σωματείων σε μια περιοχή, τη σύσταση επιτροπής δεοντολογίας σε όλες τις αθλητικές ομοσπονδίες, την παρακράτηση της επιχορήγησης στις αθλητικές ομοσπονδίες όπου παρατηρούνται συνεχόμενα συμβάντα ντόπινγκ, την επιβολή κυρώσεων σε παράγοντες -υπάρχουν και τέτοια πρόσφατα όταν έχουμε εμπρηστική συμπεριφορά- και τέλος τον έλεγχο των οικονομικών καταστάσεων των αθλητικών φόρων όπου τυγχάνουν να λαμβάνουν επιχορήγηση από τη Γενική Γραμματεία Αθλητισμού.

Στο σημείο αυτό θα ήθελα να συγχαρώ τον Αναπληρωτή Υπουργό για τον ούριο άνεμο που έχει φέρει στα αθλητικά γήπεδα. Και θα συμφωνήσω μαζί του ότι στον αθλητισμό δεν χωράει ούτε η βία, ούτε η τοξικότητα. Ο αθλητισμός χτίζει γέφυρες, χτίζει υγιείς κοινωνίες γιατί έχει υλικά όπως είναι οι αξίες του αθλητισμού.

Κυρία Υπουργέ, δεν θα μπορούσα να προσπεράσω και τις διατάξεις του νομοσχεδίου με τις οποίες ρυθμίζεται και ενισχύεται ο ρόλος και η λειτουργία των ΚΕΔΑΣΥ στη χώρα μας. Ως Βουλευτής Κυκλάδων έχω επανειλημμένα επισημάνει με κοινοβουλευτικές μου αναφορές, την ανάγκη για στήριξη των παιδιών με μαθησιακές δυσκολίες και των γονιών τους κυρίως στη νησιωτική Ελλάδα. Χαίρομαι, πραγματικά, που η Κυβέρνησή μας δείχνει ότι δεν ξεχνά τους αδύναμους. Αποτελούν μια νότα ελπίδας και αισιοδοξίας αυτές οι διατάξεις για τα ΚΕΔΑΣΥ μέσα στις δυσκολίες που μας περιβάλλουν για μια κοινωνία ίσων ευκαιριών, για μια κοινωνία χωρίς αποκλεισμούς.

Οι 1.900 οργανικές θέσεις ειδικού προσωπικού στα 3.000 σχολεία της χώρας, η ίδρυση των περίπου 3.500 νέων τμημάτων ένταξης από το δημοτικό μέχρι το λύκειο, τοποθετούν εμφατικά για πρώτη φορά την ειδική αγωγή στον χάρτη της ελληνικής εκπαίδευσης και είναι η καλύτερη απόδειξη της ευαισθησίας μας ως Κυβέρνησης, αλλά και της δικής σας ευαισθησίας ως Υπουργείο.

Έχω χρέος να κάνω και μια αναφορά στον Υφυπουργό, στον κ. Βλάση, που έφυγε τώρα μόλις, για τα γρήγορα αντανακλαστικά του για την ίδρυση του ΣΑΕΚ στη Σαντορίνη που είχαμε συζητήσει.

Κυρία Υπουργέ, γνωρίζω πολύ καλά από πρώτο χέρι την ευαισθησία σας και την θετική σας προαίρεση για την ειδική ρύθμιση των μαθητών των πανελληνίων εξετάσεων για τα σεισμόπληκτα νησιά της Ανάφης, της Αμοργού, της Ίου, της Θήρας και της Θηρασίας. Γνωρίζω ότι η ρύθμιση οδεύει προς την τελική της μορφή. Πρέπει να επισημάνω, όμως και την καθυστέρηση στη διαδικασία, καθώς οι μαθητές πέρασαν ένα καλοκαίρι αγωνίας και αβεβαιότητας. Έχουν πετύχει ήδη σε κάποιες σχολές και ακόμα δεν γνωρίζουν πού θα εισαχθούν και θα πρέπει να κάνουν σίγουρα τον προγραμματισμό τους.

**ΣΟΦΙΑ ΖΑΧΑΡΑΚΗ** **(Υπουργός Παιδείας, Θρησκευμάτων και Αθλητισμού):** Η συγκεκριμένη υπουργική απόφαση βγαίνει τέλος Αυγούστου, αλλά θα τη βγάλουμε νωρίτερα από ποτέ.

**ΜΑΡΚΟΣ ΚΑΦΟΥΡΟΣ:** Θα παρακαλούσα για την επίσπευση της διαδικασίας, να γλιτώσουν το περαιτέρω άγχος, την περαιτέρω αγωνία.

Κυρίες και κύριοι συνάδελφοι, το σημερινό νομοσχέδιο αποτελεί μια πράξη εθνικής ευθύνης, διορατικότητας και ολιστικής προσέγγισης των αναγκών της κοινωνίας μας, αλλά και της εποχής μας. Η Κυβέρνησή μας δεν παρατηρεί απλά τις εξελίξεις, αλλά αναλαμβάνει πρωτοβουλίες.

Προσωπικά, στο πλαίσιο αυτό, θα υπερψηφίσω το παρόν νομοσχέδιο και καλώ και όλους εσάς να πράξετε το ίδιο.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Εμείς ευχαριστούμε τον κ. Καφούρο.

Να καλέσω στο Βήμα τη Βουλευτή της Νέας Αριστεράς κυρία Θεανώ Φωτίου και αμέσως μετά τον λόγο θα πάρει η ανεξάρτητη Βουλευτής κυρία Γιώτα Πούλου.

Κυρία Φωτίου, έχετε τον λόγο.

**ΘΕΑΝΩ ΦΩΤΙΟΥ:** Ευχαριστώ, κύριε Πρόεδρε.

Κυρίες και κύριοι Βουλευτές, κύριε Υφυπουργέ, όταν μια έντρομη Κυβέρνηση φτάνει στο πρωτοφανές χθεσινό λεκτικό πραξικόπημα, διότι αλλιώς δεν μπορεί να ελέγξει τους Βουλευτές της, ενώ η δημοκρατική αντιπολίτευση υπερβαίνει τις δήθεν ανυπέρβλητες διαφορές της για να υπερασπιστεί τη δημοκρατία και την αξιοπρέπεια του ελληνικού λαού και των εκπροσώπων του, τότε βρισκόμαστε μπροστά σε ένα ρευστό πολιτικό τοπίο που εγκυμονεί ραγδαίες εξελίξεις. Ελπίζω η δημοκρατική και αριστερή αντιπολίτευση να μη λησμονήσει τη δύναμη που η ενότητά της έδωσε χτες.

Κυρίες και κύριοι Βουλευτές, πριν εκλεγώ Βουλεύτρια, υπηρέτησα το δημόσιο ελληνικό πανεπιστήμιο στο Εθνικό Μετσόβιο Πολυτεχνείο επί 41 χρόνια. Είχα την τύχη να συμμετάσχω σε ιστορικές κινητοποιήσεις ως μέλος συνδικαλιστικών και πανεπιστημιακών οργάνων -απεργία 100 ημερών. Απεργίες κατά της κατάργησης του άρθρου 16 του Συντάγματος- και βέβαια, έζησα ως φοιτήτρια τη χούντα και την κατάληψη του Πολυτεχνείου τον Νοέμβρη του 1973 ως βοηθός δημοκράτη καθηγητή της Σχολής Αρχιτεκτόνων. Έζησα μεγάλες μεταρρυθμίσεις που άλλαξαν το πανεπιστήμιο.

Ο νόμος του ΠΑΣΟΚ, που τον επέβαλε το πανεπιστημιακό κίνημα, έφερε τον εκδημοκρατισμό δομών, διδασκόντων, περιεχομένου σπουδών. Αργότερα ο επονομαζόμενος Νόμος Διαμαντοπούλου επιχείρησε να καταργήσει αυτή τη δημοκρατική μεταρρύθμιση, αλλά απέτυχε, αν και υπερψηφίστηκε, αν θυμάμαι καλά, με 220 ψήφους. Το ίδιο έγινε και με το φιάσκο της Πανεπιστημιακής Αστυνομίας ΟΠΚΕ, που σήμερα έδερνε εργαζόμενους, νοσηλευτές κλπ. στο Νοσοκομείο της Λαμίας, εκεί που εγκαινίασε ο κ. Γεωργιάδης κάποιο καινούργιο κομμάτι του Νοσοκομείου, φωνάζοντας «Δώστε μας γιατρούς, δώστε μας νοσηλευτές».

Ποιο είναι επομένως το μάθημα από το δημόσιο πανεπιστήμιο και την ιστορία του; Οι μεταρρυθμίσεις δεν πετυχαίνουν, εάν δεν συναινέσει η πανεπιστημιακή κοινότητα, φοιτητές, διδάσκοντες, διοικητικοί, σύγκλητοι, σχολές.

Κυρία Υπουργέ -κρίμα που δεν είστε εδώ-, στις διατάξεις για την ανώτατη εκπαίδευση, όχι μόνο συναίνεση δεν έχετε, αλλά, όπως απέδειξε η ακρόαση φορέων, η πανεπιστημιακή κοινότητα τις απέρριψε. Γι’ αυτό οτιδήποτε και αν ψηφίζει η Πλειοψηφία, με ή χωρίς επιστολική ψήφο, τίποτα δεν θα εφαρμοστεί. Αυτό να το θυμάστε.

Το γνωρίζετε, κυρία Ζαχαράκη, γιατί είσαστε εκπαιδευτικός και το έχετε μάθει αυτό το μάθημα. Όμως, χρησιμοποιείτε όλα τα κλισέ του καθεστώτος Μητσοτάκη: Συζήτηση και ψήφιση μέσα στο κατακαλόκαιρο, με κλειστά σχολεία και πανεπιστήμια. Δημιουργία πανικού και κατασυκοφάντησης των πανεπιστημίων κέντρων ανομίας και βίας, για να νομιμοποιηθεί η ποινικοποίηση και η καταστολή.

Το νομοσχέδιο, όπως και το νομοσχέδιο για τα πειθαρχικά των δημοσίων υπαλλήλων που αφήσαμε και αυτό στη μέση για να το ψηφίσουμε το τέλος Αυγούστου, μοιάζουν να έχουν γραφτεί από το ίδιο χέρι και τα δύο νομοσχέδια, γιατί συνδυάζουν δύο άξονες: Πρώτον, επιθετικά νεοφιλελεύθερη οικονομική πολιτική, δηλαδή ιδιωτικοποίηση των πάντων, αντεργατικές νομοθεσίες, σκανδαλώδεις φοροαπαλλαγές για μεγάλες επιχειρήσεις και υπερφορολόγηση των υπολοίπων, ενίσχυση των καρτέλ κερδοσκοπίας σε ενέργεια, τράπεζες κλπ., με συρρίκνωση όλων των πυλώνων του κοινωνικού κράτους: παιδεία, υγεία, πρόνοια, στέγαση.

Δεύτερον, επειδή αυτή η πολιτική δεν είναι υπερασπίσιμη, υιοθετείτε παράλληλα έναν παλαιοδεξιό τρόπο διακυβέρνησης με τρεις πτυχές: Πρώτον, ρουσφέτια που οδηγούν σε διαπλοκή, διαφθορά και αλλεπάλληλα σκάνδαλα. Δεύτερον, συρρίκνωση του κράτους δικαίου και της δημοκρατίας, όπως είδαμε με τα σκάνδαλα υποκλοπών και συγκάλυψης. Τρίτον, υπερσυντηρητική ακροδεξιά ατζέντα, ώστε να συσπειρώσετε μέρος του ακροατηρίου σας.

Επιβάλλετε: Καθεστώς ποινικοποίησης και εν τέλει φίμωσης, όχι μόνο των φοιτητών, αλλά ολόκληρης της ακαδημαϊκής κοινότητας. Καθεστώς που με ασαφείς διαπιστώσεις, όπως η διατάραξη της ομαλής ακαδημαϊκής λειτουργίας, ποινικοποιεί στην πραγματικότητα τον συνδικαλισμό και τις συλλογικές διεκδικήσεις. Καθεστώς που προβλέπει αναστολή φοιτητικής ιδιότητας με απλή εισαγγελική εντολή και μη τελεσίδικες υποθέσεις, δηλαδή αδιαφορεί για το τεκμήριο αθωότητας. Καθεστώς που υπονομεύει την ουσία του δημόσιου πανεπιστημίου και της δημοκρατίας, την κριτική σκέψη.

Οργανώνετε μια άνευ προηγουμένου επίθεση στην εκπαιδευτική κοινότητα, ιδιαίτερα τη νεολαία, διότι έχετε επίγνωση ότι απαιτείται επίδειξη πυγμής και προσχεδιασμένη ένταση για να εφαρμόσετε την αντιλαϊκή σας πολιτική. Όμως στα πανεπιστήμια, αυτό μας διδάσκει η ιστορία του ελληνικού πανεπιστημίου, όταν σπέρνεις ανέμους, θερίζεις θύελλες. Οι ίδιες επιλογές υπηρετούν και η νεοφιλελεύθερη οικονομική πολιτική, εν προκειμένω την απαξίωση της δημόσιας παιδείας χάριν της ιδιωτικής. Διαγράφετε φοιτητές χωρίς, όπως ζήτησε ακόμη και η Σύνοδος των Πρυτάνεων, να τους διακρίνετε σε ανενεργούς και ενεργούς. Σας είπαν οι φορείς ότι υπάρχουν δύσκολες σχολές, ότι είναι το ν+2 ή το ν+3 δεν είναι πραγματοποιήσιμο, δεν είναι εύκολο. Και ενώ το γνωρίζετε, δεν είναι ότι δεν τα γνωρίζετε όλα αυτά, επιδιώκετε πρόσθετη πελατεία για κολλέγια και ιδιωτικά ψευδοπανεπιστήμια, πέρα από τις δεκάδες χιλιάδες που φτιάξατε με την ελάχιστη βάση της αγωγής.

Απαξιώνετε τη δημόσια παιδεία ακόμη και για παιδιά με αναπηρία. Το κατάπτυστο άρθρο 117 που η συνήθως φιλικής σας ΕΣΑμεΑ ζήτησε την απόσυρσή του, περιορίζει τη δυνατότητα παιδιών με αναπηρία να φοιτήσουν σε σχολεία της γειτονιάς τους και τους εξωθεί σε ειδικά σχολεία. Κατά τα άλλα, κλίνετε τη λέξη συμπερίληψη σε όλες τις πτώσεις. Αυτή είναι η πραγματική πολιτική της Νέας Δημοκρατίας από το 2019 ως σήμερα, ενώ ίδρυσε ειδικά σχολεία, δεν ίδρυσε κανένα τμήμα ένταξης στα γενικά σχολεία. Πρόκειται για πολιτική που εν τέλει σπρώχνει τις οικογένειες προς ιδιωτικές δομές.

Τέλος πριμοδοτείτε τα ιδιωτικά ψευδοπανεπιστήμια, καθώς καταργείτε τις υποτυπώδεις προδιαγραφές ποιότητας που είχατε στον αντισυνταγματικό νόμο, με τον οποίο τα θεσπίσατε. Γνωρίζετε ότι νομοθετείτε στον αντίποδα των αυξημένων εκπαιδευτικών αναγκών. Και στην πραγματικότητα δημιουργείται ένα καθεστώς ποινικοποίησής αυταρχικό, ταξικό που βάζει φραγμούς στη δημόσια ανώτατη εκπαίδευση για την κοινωνική πλειοψηφία. Αναρωτιέμαι μήπως ο κυνισμός σας φτάνει σε τόσο ακραίο βαθμό, ώστε επιδιώκετε γενικευμένη ένταση το φθινόπωρο, περίοδο δηλαδή που θα ιδρύονται τα ψευδοπανεπιστήμια και θα σκάνε επιπλέον κυβερνητικά σκάνδαλα.

Είστε μια Κυβέρνηση σε αποδρομή. Αυτό το νομοσχέδιο όχι μόνο δεν θα εφαρμοστεί, αλλά θα συμβάλει και στην πτώση σας. Εμείς ως Νέα Αριστερά εργαζόμαστε για να συμβεί αυτό μια ώρα αρχύτερα.

Ευχαριστώ, κύριε Πρόεδρε.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε την κυρία Φωτίου.

Και να καλέσω τώρα στο Βήμα την ανεξάρτητη Βουλευτή, την κυρία Γιώτα Πούλου. Και αμέσως μετά τον λόγο θα έχει ο Βουλευτής της Νέας Δημοκρατίας, ο κ. Δημήτρης Καλογερόπουλος.

Ορίστε, κυρία Πούλου, έχετε τον λόγο.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Σας ευχαριστώ πολύ, κύριε Πρόεδρε.

Κυρίες και κύριοι συνάδελφοι, δεν γίνομαι πρωτότυπη επαναλαμβάνοντας τη διαπίστωση ότι η Κυβέρνηση της Νέας Δημοκρατίας έχει μετατρέψει τη Βουλή σε μία κολυμπήθρα του Σιλωάμ, όπου κάθε σκάνδαλο διαφθοράς που τη βαραίνει, ξεπλένεται με συνοπτικές διαδικασίες και με θεσμικές εκτροπές, κουρελιάζοντας το Σύνταγμα και τον Κανονισμό της Βουλής.

Το καθεστώς Μητσοτάκη φοβήθηκε χθες για πιθανές διαρροές της δήθεν αρραγούς πλειοψηφίας του και εφάρμοσε μεθόδους που προσβάλλουν τη λειτουργία της Βουλής και πλήττουν βάναυσα τη δημοκρατία. Ψιλά γράμματα, αρκεί να επιτυγχάνουν το σκοπό τους, που κι αυτή τη φορά είναι η συγκάλυψη και η μη απόδοση δικαιοσύνης. Και φυσικά αναλαμβάνει το ρόλο του ο προβοκάτορας αρμόδιος Υπουργός της Δικαιοσύνης κ. Φλωρίδης, που μετατοπίζει αλλού τη συζήτηση, όπως προσπάθησε να κάνει με την ευθεία αμφισβήτηση χθες του πατριωτισμού της Αντιπολίτευσης, αυτής της Αντιπολίτευσης που δεν μπορεί να σιωπά μπροστά στη γενοκτονία των Παλαιστινίων, τη λιμοκτονία ενός λαού.

Γιατί –λέει- ότι αφού αμφισβητούμε τη στρατηγική συμμαχία με το Ισραήλ, ενισχύουμε τις βλέψεις του Ερντογάν. Ήλθε ο κ. Φλωρίδης, προσπάθησε να αλλάξει την ατζέντα προσβάλλοντάς μας και απήλθε. Ντροπή.

Το κυβερνητικό αφήγημα της σταθερότητας της κανονικότητας δεν πείθει πλέον την κοινωνία. Ποια κανονικότητα; Εννοείτε αυτή των παρακολουθήσεων, των συγκαλύψεων και των απανωτών σκανδάλων; Το αφήγημα είναι πλέον σαθρό και ο κυβερνήτης δεν είναι απλά γυμνός αλλά και καλυμμένος στη λάσπη.

Αλλά κυρίες και κύριοι συνάδελφοι, της προοδευτικής Αντιπολίτευσης δεν περιμένατε την με οποιονδήποτε τρόπο απόρριψη των προανακριτικών επιτροπών που προτείνατε; Γιατί δεν μπήκατε στον κόπο να εξετάσετε την πλήρως νομικά κατοχυρωμένη πρόταση του Κινήματος Δημοκρατίας, που έγκαιρα καταθέσαμε, περιορισμού και σύστασης εγκληματικής οργάνωσης, που φυσικά δεν εμπίπτει στις αρμοδιότητες Υπουργών κατά την άσκηση των καθηκόντων τους και για τα οποία δεν έχει πλέον καμία ισχύ το άρθρο 86 του Συντάγματος; Μάλλον θα αποδειχθεί ως η μοναδική διέξοδος. Όμως η εγκληματική οργάνωση του ΟΠΕΚΕΠΕ δεν απαλλάχθηκε χθες στη Βουλή. Θα παρακολουθήσουμε σε συνέχειες το θρίλερ του πάρτι της διαφθοράς των εμπλεκόμενων πολιτικών στελεχών της Νέας Δημοκρατίας.

Κυρίες και κύριοι συνάδελφοι, ο κατάλογος των σκανδάλων αυτής της Κυβέρνησης είναι ατελείωτος, από το ξεπούλημα της περιουσίας των Ελλήνων στα funds, τα δισεκατομμύρια των απευθείας αναθέσεων, της συγκάλυψης του εγκλήματος των Τεμπών, το ισραηλινό -να μην ξεχνάμε- predator, το ξεπούλημα της Attica Bank σε ιδιώτες, που αποκτούν τον έλεγχο με μόλις 300 εκατομμύρια ενώ η ζημιά για τους Έλληνες φορολογούμενους ανέρχεται σε πάνω από 800 εκατομμύρια. Το ΤΕΒΑ των 400 εκατομμυρίων, η υλική βοήθεια σε 500.000 ευάλωτους και άπορους συμπολίτες μας που επί δύο χρόνια δεν την παίρνουν, είναι μάλλον ποταπά αυτά τα πράγματα αυτά για εσάς. Και φτάσαμε μέχρι τον ΟΠΕΚΕΠΕ, μέχρι στιγμής βέβαια.

Και δεν τελειώνει η λίστα η οποία συνεχώς θα αυξάνεται, αφού η Ευρωπαϊκή Εισαγγελία αλλά και ο OLAF και άλλοι ελεγκτικοί μηχανισμοί έχουν εγκατασταθεί μόνιμα πλέον στη χώρα μας. Εν μέσω θέρους σκόπιμα λίγες ώρες πριν κλείσει η Βουλή, η Κυβέρνηση είχε σχεδιάζει να κλείσει πολλές εκκρεμότητες, χωρίς ουσιαστική διαβούλευση και με τις δυνατόν λιγότερες κοινωνικές αντιδράσεις. Δεν πρόλαβε, όμως, να κλείσει και ένα ακόμη απαράδεκτο νομοσχέδιο του ΥΠΕΣ, του Υπουργείου Εσωτερικών, για τον νέο πειθαρχικό κώδικα των δημοσίων υπαλλήλων, που έχει ξεσηκώσει και αυτό θύελλα αντιδράσεων. Στο νομοσχέδιο που εξετάζουμε σήμερα ένα συνονθύλευμα διατάξεων, αλλά και με πολλές τροπολογίες της τελευταίας στιγμής κατάφερε να μειώσει τις αντιδράσεις αφού τα πανεπιστήμια είναι κλειστά.

Θα δούμε βέβαια τελικά τι θα εφαρμοστεί, αφού πολλά απ’ αυτά που ψηφίζει η Κυβέρνηση της Νέας Δημοκρατίας, λίγα ευτυχώς εφαρμόζονται όπως για παράδειγμα και η πανεπιστημιακή αστυνομία.

Η Κυβέρνησή σας, κύριε Υφυπουργέ, με πρόσχημα την ασφάλεια και τον εκσυγχρονισμό, επιχειρεί να πνίξει κάθε ίχνος δημοκρατίας, ελευθερίας και παιδαγωγικής φιλοσοφίας στα ανώτατα εκπαιδευτικά ιδρύματα και στο ευρύτερο εκπαιδευτικό σύστημα.

Κυρίες και κύριοι, το τρίτο μέρος αυτού του νομοθετήματος ιδίως αποτελεί μνημείο αυταρχισμού. Μετατρέπει τα πανεπιστήμια σε χώρους αστυνόμευσης και υπονομεύει τον πυρήνα της ακαδημαϊκής ελευθερίας και της ελεύθερης διακίνησης ιδεών. Ειδικότερα τα άρθρα 66 έως 88 εισάγουν ένα καθεστώς πειθαρχικού ελέγχου, που θυμίζει σκοτεινές εποχές δυστυχώς. Με αόριστες διατυπώσεις όπως διατάραξη λειτουργίας ή ανάρμοστη συμπεριφορά ανοίγεται ο δρόμος για αυθαίρετες διώξεις φοιτητών και καθηγητών. Οι ποινές που φτάνουν ακόμα και μέχρι τη διαγραφή δεν έχουν καμία παιδαγωγική διάσταση παρά μόνο τιμωρητική.

Η δυνατότητα αναστολής φοιτητικής ιδιότητας με εισαγγελική διάταξη, καταπατά το τεκμήριο αθωότητας επιβάλλοντας δυσανάλογες κυρώσεις χωρίς τελεσίδικη κρίση. Η ψηφιακή πλατφόρμα πειθαρχικών εισάγει φακέλωμα φοιτητών και παραβιάζει κάθε έννοια προστασίας προσωπικών δεδομένων. Τα κυβερνητικά σχέδια ασφάλειας με κάμερες, ελεγχόμενη πρόσβαση ακόμα και βιομετρικά στοιχεία μετατρέπουν τα ΑΕΙ σε χώρους επιτήρησης ξένους προς την αποστολή τους.

Το Εθνικό Παρατηρητήριο Ασφάλειας δεν είναι παρά ένα γραφειοκρατικό εργαλείο ελέγχου χωρίς διαφάνεια ή συμμετοχή της ακαδημαϊκής κοινότητας. Αλλά και η τροποποίηση του Ποινικού Κώδικα ποινικοποιούν τη συλλογική διαμαρτυρία ακόμα και τη ρητορική, φιμώνοντας κάθε φωνή αντίστασης. Αυτά τα μέτρα δεν ενισχύουν την ασφάλεια. Καταργούν την ελευθερία. Τα Ανώτατα Εκπαιδευτικά Ιδρύματα, κύριοι Υπουργοί, δεν είναι στρατόπεδα, ούτε οι φοιτητές εγκληματίες. Είναι χώροι διαλόγου, κριτικής σκέψης και δημοκρατικής έκφρασης.

Η Κυβέρνηση σας, όμως, επιλέγει την καταστολή αντί για τη στήριξη, την αστυνόμευση αντί για την παιδαγωγική. Οι φοιτητές αντί να ενθαρρύνονται να συμμετέχουν, στοχοποιούνται. Οι καθηγητές αντί να διδάσκουν ελεύθερα, ελέγχονται. Ακόμη και ό,τι έχει μείνει από την αυτοδιοίκηση των ΑΕΙ με τις εξουσιοδοτικές διατάξεις, καταργείται, παραδίδοντας περισσότερες εξουσίες στον Υπουργό.

Και το πέμπτο μέρος, όμως, για τη δευτεροβάθμια εκπαίδευση αν και παρουσιάζεται ως εκσυγχρονιστικό, συνεχίζει την ίδια λογική αποκλεισμού. Η ένταξη μαθητών με αναπηρία μένει στα λόγια, χωρίς επαρκείς δομές υποστήριξης και χωρίς καν προσβασιμότητα. Τα γνωρίζουμε. Επίσης η χρηματοδότηση των ξενόγλωσσων εγχειριδίων μεταφέρεται ως ευθύνη των γονέων ή σε χορηγούς εμπορευματοποιώντας την εκπαίδευση. Η διδασκαλία κολύμβησης αποκλείει μαθητές με αναπηρία λόγω έλλειψης υποδομών. Αυτό είναι ένα μέρος του νομοσχεδίου σας.

Ιδιαίτερη, όμως, αναφορά θέλω να κάνω στην αυτοδίκαιη διαγραφή φοιτητών, η οποία τιμωρεί αντί να στηρίζει χιλιάδες νέους από τα λαϊκά στρώματα που παλεύουν να ολοκληρώσουν τις σπουδές τους, δουλεύοντας συχνά μάλιστα σε δύο και τρεις δουλειές για να τα καταφέρουν. Τι να καταλάβατε όμως εσείς οι άριστοι των Columbia και Harvard, καμία ενσυναίσθηση, καμία υποστήριξη, καμία ευαισθησία. Αν δεν έχουν χρόνο, ας μη σπουδάσουν, ας μη διεκδικήσουν μέσα από τη μόρφωση ένα καλύτερο μέλλον.

Κυρίες και κύριοι, αυτό το νομοσχέδιο δεν είναι καμία μεταρρύθμιση. Είναι ακόμα μεγαλύτερη οπισθοδρόμηση. Υπονομεύει τη δημόσια εκπαίδευση, ποινικοποιεί τη νεολαία, καταργεί την ακαδημαϊκή ελευθερία. Γι’ αυτό και οι φοιτητικοί και ακαδημαϊκοί φορείς το απορρίπτουν κατηγορηματικά και καταγγέλλουν την έλλειψη διαβούλευσης και τον αυταρχισμό σας.

Αλλά και η Οικονομική και Κοινωνική Επιτροπή Ελλάδας, που είναι ένας σύμβουλος της πολιτείας, καταλήγει ότι οι διατάξεις του τρίτου μέρους δεν τεκμηριώνονται επαρκώς, παραβιάζουν θεμελιώδη δικαιώματα, εισάγουν υπερβολές και γενικεύσεις και διαταράσσουν την ισορροπία ανάμεσα στην πειθαρχία και την ελευθερία στο πανεπιστήμιο.

Εμείς ως Κίνημα Δημοκρατίας στεκόμαστε στο πλευρό τους. Ζητάμε την απόσυρση αυτών των διατάξεων και την επανεξέταση του πλαισίου με βάση τη δημοκρατία, την ισότητα και την ελευθερία. Η εκπαίδευση δεν είναι ένα πεδίο ελέγχου. Είναι χώρος ελπίδας, δημιουργίας και κοινωνικής προόδου.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε την κ. Πούλου και να καλέσω τώρα στο Βήμα τον Βουλευτή της Νέας Δημοκρατίας, τον κ. Δημήτριο Καλογερόπουλο και αμέσως μετά τον λόγο θα πάρει ο Βουλευτής της Νέας Αριστεράς κ. Ζεϊμπέκ Χουσεΐν.

Κύριε Καλογερόπουλε, έχετε τον λόγο.

**ΔΗΜΗΤΡΙΟΣ ΚΑΛΟΓΕΡΟΠΟΥΛΟΣ:** Κύριε Πρόεδρε, ευχαριστώ πάρα πολύ.

Κύριε Υφυπουργέ, τρίτωσε το κακό, τρίτος μηχανικός. Εγώ θα ήθελα να αναφερθώ στο νομοσχέδιο και συγκεκριμένα στο άρθρο 3 που αφορά τη Μονή Σινά. Γιατί ο Εισηγητής ήταν εξαιρετικός στην εισήγησή του, όπως και οι διευκρινίσεις που κάνατε, οπότε ας περιοριστώ για να προλάβουμε και τον χρόνο.

Σήμερα συζητούμε ένα νομοσχέδιο του Υπουργείου Παιδείας, Θρησκευμάτων και Αθλητισμού υψίστης εθνικής σημασίας. Και το λέω αυτό και χάρηκα σήμερα που οι πολιτικές παρατάξεις συναινούν σε μια διαδικασία που είναι σημαντική για την πατρίδα μας και γενικότερα για την ιστορική Μονή του Σινά.

Σε μια εποχή που οι ασύμμετρες απειλές πολλαπλασιάζονται, η ελληνική Κυβέρνηση παρεμβαίνει αποφασιστικά, διαμέσου βέβαια και της αποφάσεως που παίρνουμε εδώ στο εθνικό Κοινοβούλιο.

Οι προκλήσεις που τίθενται ενώπιόν μας, όπως η απόφαση του Εφετείου της Ισμαηλίας για τη Μονή Σινά, απαντώνται με μεθοδικότητα και φυσικά πολλή δουλειά, η οποία χρειάζεται σε διπλωματικό πεδίο. Η μόνη οδός είναι εκείνη της συνεχούς εγρήγορσης και της άμεσης και αποφασιστικής παρέμβασης της ελληνικής δημοκρατίας για την προάσπιση των συμφερόντων του έθνους. Και αυτό ακριβώς καλούμαστε σήμερα να κάνουμε, κυρίες και κύριοι συνάδελφοι, νομοθετώντας σχετικά.

Η σύσταση νομικού προσώπου δημοσίου δικαίου με την επωνυμία «Ελληνορθόδοξη Ιερά Βασιλική Αυτόνομη Μονή του Αγίου και Θεοβάδιστου όρους Σινά στην Ελλάδα» είναι ένα μεγάλο πρόβλημα με θρησκευτική και εθνική διάσταση. Η Κυβέρνηση, σε ένα θέμα μείζονος εθνικής σημασίας, κινείται στρατηγικά και αυτό γίνεται με σεβασμό στην αυτονομία της Μονής, που μέχρι σήμερα ήταν στον αέρα, όπως σωστά επισήμανε ο Αρχιεπίσκοπος Σινά Δαμιανός, τον οποίον και εμείς αναγνωρίζουμε.

Ο Μακαριότατος είπε ότι μέχρι τώρα ήμασταν μπροστά σε έναν παραλογισμό: Η Μονή Σινά μέχρι σήμερα δεν είχε προσωπικότητα στην Ελλάδα και αυτό είναι γεγονός. Άλλωστε, σκεφτείτε σήμερα ότι στο Μετόχι που έχουν φτιάξει στη Φθιώτιδα, όπου εκεί ψηφιοποιούν μία από τις μεγαλύτερες βιβλιοθήκες, τη δεύτερη μετά το Βατικανό, προκειμένου να μη χαθούν αυτά τα ιστορικά αρχεία. Ο αρχιεπίσκοπος Δαμιανός μάς κάλεσε να αδράξουμε όλοι την ευκαιρία -και έχει μιλήσει με όλες τις πολιτικές παρατάξεις- και ειδικά το σώμα του Ελληνικού Κοινοβουλίου, ώστε να αποτραπεί μια κατάσταση η οποία θα έχει τεράστιες εθνικές και θρησκευτικές διαστάσεις και για την πατρίδα μας.

Σήμερα μας κοιτάζει με προσδοκία -και αυτό είναι αλήθεια- όλη η χριστιανοσύνη, που βλέπει την πατρίδα μας να απλώνει ένα πέπλο προστασίας πάνω από την παλαιότερη χριστιανική μονή στον κόσμο, την Ιερά Μονή της Αγίας Αικατερίνης στο Θεοβάδιστο όρος Σινά. Οι ισχυρότατοι ιστορικοί δεσμοί του ελληνισμού με τη Μονή είναι δεδομένοι και η δημιουργία νομικού προσώπου δημοσίου δικαίου θα εμπλουτίσει και θα ενισχύσει αναμφίβολα την πολιτιστική μας διπλωματία, παρέχοντας νέες δυνατότητες.

Μετά από δεκαπέντε αιώνες παρουσίας η Μονή αποκτά επιτέλους διά της νομοθετικής πρωτοβουλίας και της απόφασης που θα πάρουμε εδώ νομική προσωπικότητα στην Ελλάδα και αυτό θα διευκολύνει πολύ τη χώρα ως προς τους χειρισμούς για την προστασία της ελληνορθόδοξης παράδοσής μας, θωρακίζοντας παράλληλα και τα συμφέροντά μας.

Επίσης, κατ’ αυτόν τον τρόπο θα μπορέσουμε να υποστηρίξουμε την αδελφότητα της Μονής και τα μέλη της σε θέματα υγείας αλλά και στη διαχείριση της περιουσίας της. Η επιστημονική έρευνα, συντήρηση και αξιοποίηση του κειμηλιακού πλούτου και των αρχιτεκτονικών και αρχαιολογικών μνημείων της Μονής, η δυνατότητα που παρέχεται για τη συντήρηση και προστασία των κτισμάτων και των έργων της, που κινδυνεύουν να καταρρεύσουν ή να καταστραφούν, την αναστήλωσή τους και τη δυνατότητα της αξιοποίησης κινητής και ακίνητης περιουσίας της Μονής κατά τον ωφελιμέστερο τρόπο.

Κυρίες και κύριοι συνάδελφοι, η ορθοδοξία και ο ελληνισμός της Μέσης Ανατολής είναι αντιμέτωποι με μεγάλες προκλήσεις. Τα όσα συμβαίνουν στη Συρία εις βάρος των Ελληνορθοδόξων της χώρας έχουν σημάνει συναγερμό.

Είμαστε ένα πατριωτικό Κοινοβούλιο, αλλά μιλώντας εκ μέρους της Νέας Δημοκρατίας ως πατριωτική παράταξη και εμείς ποτέ δεν αμελήσαμε με τους ομογενείς μας και ποτέ δεν αποστρέψαμε το πρόσωπό μας από τους ομοεθνείς μας, όπου και αν διαβιούν. Το αποδείξαμε βέβαια και με την επιχείρηση «Χρυσόμαλλο Δέρας» το 1993, όταν ήρθαν στην πατρίδα μας με τη βοήθεια του πολεμικού μας ναυτικού πάνω από χίλιοι Έλληνες από τη Γεωργία αλλά και από πολλές άλλες πρωτοβουλίες και ενέργειες σε διαχρονική βάση.

Με το παρόν νομοσχέδιο ενισχύουμε το κοινωφελές έργο των εκκλησιαστικών ιδρυμάτων και προνοούμε για την ενίσχυση των ανώτατων εκκλησιαστικών ακαδημιών και των τμημάτων θεολογικών σχολών των ανώτερων εκπαιδευτικών ιδρυμάτων, διευκολύνοντας τη φοίτηση σε οποιοδήποτε τμήμα ελληνικού πανεπιστημίου φοιτητών υπηκόων Συρίας και Λιβάνου, που θα προτείνονται από το Πατριαρχείο Αντιοχείας, πάντα με τη σύμφωνη γνώμη της Εκκλησίας της Ελλάδος και του Υπουργείου Εξωτερικών.

Κατ’ αυτόν τον τρόπο ενισχύουμε τη στελέχωση του Ελληνορθόδοξου Πατριαρχείο της Μεγάλης Θεουπόλεως Αντιοχείας, Συρίας, Αραβίας, Κιλικίας, Σιβηρίας και Μεσοποταμίας και πάσης Ανατολής, που ποιμένει τεσσεράμισι εκατομμύρια πιστούς. Παράλληλα, ενισχύουμε τους δεσμούς μας με τους ελληνορθόδοξους της Συρίας, που σήμερα μας έχουν περισσότερο από ποτέ ανάγκη και βλέπετε το τι συμβαίνει εκεί.

Επίσης φροντίζουμε διά του νομοσχεδίου για την ενδυνάμωση των Σχολών Μαθητείας Υποψηφίων Κληρικών και διευκολύνουμε τη φοίτηση αλλοδαπών μαθητών και φοιτητών που προτείνονται από τα παλαίφατα πατριαρχεία στα Πρότυπα Εκκλησιαστικά Σχολεία, όπως αυτοί που φιλοξενούνται σήμερα και στο Μετόχι της Αγίας Βαρβάρας, εδώ στην Αττική.

Τα προβλεπόμενα στο νομοσχέδιο, όπως εξέθεσε ο Εισηγητής και καλός και εξαιρετικός συνάδελφος Καθηγητής Άγγελος Συρίγος, είναι ζωτικής και εθνικής σημασίας.

Κυρίες και κύριοι συνάδελφοι, στην ουσία σήμερα θα σας καλέσω κι εγώ να υπερψηφίσουμε το νομοσχέδιο, αλλά η έγκριση από την εθνική αντιπροσωπεία θα βοηθήσει τη χώρα μας να κάνει ένα αποφασιστικό βήμα μπροστά, κλείνοντας σημαντικές εκκρεμότητες εθνικού και θρησκευτικού χαρακτήρα, όπως είναι η σύσταση και η οργάνωση της διοίκησης και της λειτουργίας νομικού προσώπου δημοσίου δικαίου για την Ιερά Μονή του Σινά, αναβαθμίζοντας την ανώτατη εκπαίδευση της χώρας μας, ρυθμίζοντας το νομικό καθεστώς των εκκλησιαστικών ιδρυμάτων και θέτοντας τη βάση για τη δημιουργία ψηφιακού συστήματος έκδοσης αδειών τέλεσης γάμων και βαπτίσεων από την Εκκλησία της Ελλάδος και συμβάλλοντας στη διαμόρφωση ενός σύγχρονου νομοθετικού πλαισίου για τους χώρους λατρείας των θρησκευτικών κοινοτήτων.

Επίσης για το θέμα των αλεβιτών-μπεκτασήδων χάρηκα πολύ που άκουσα τον συνάδελφό μας από την περιοχή κ. Ιλχάν, που πραγματικά επειδή προέρχεται από τη μουσουλμανική μειονότητα εξαίρει τη διαδικασία αυτή την οποία έχουμε φέρει στο νομοσχέδιο και αυτό μας ικανοποιεί ιδιαιτέρως. Όμως θα πρέπει να δείξουμε περισσότερη προσοχή και να δώσουμε περισσότερη βοήθεια σε εκείνη την περιοχή της Θράκης, διότι όλο προγράμματα κάνουμε και δυστυχώς τα έργα δεν είναι εκείνα τα οποία θα έπρεπε να γίνονται.

Επίσης ακούγοντας βέβαια και τον κ. Συντυχάκη για το θέμα των αθλητικών, ναι, δίνουμε εγκαταστάσεις σε σωματεία όπως στον Παναθηναϊκό και τον Ολυμπιακό, με την προϋπόθεση ότι είναι επαγγελματικά σωματεία και καρπούνται από το προϊόν τους εκείνοι οι οποίοι τα διαχειρίζονται. Αλλά στην Ελλάδα συνήθως ξοδεύουν περισσότερα από αυτά τα οποία υποτίθεται ότι καρπούνται.

Όμως εδώ θα πρέπει και να τα συντηρούν και να τα παραδώσουνε καλύτερα από ό,τι τα παρέλαβαν, αλλά τα χρήματα αυτά τα οποία θα εισπράττει το δημόσιο, εδώ υπάρχει ένα τεράστιο πρόβλημα στον μαζικό αθλητισμό –και κλείνω, κύριε Πρόεδρε- διότι πραγματικά όταν βλέπεις έναν δήμο, ο οποίος έχει -και το ξέρει εδώ πολύ καλά η κ. Πούλου- ένα δημοτικό αθλητικό κέντρο και δεν έχει τη δυνατότητα να το βοηθήσει, όπου μέσα εκεί είναι όλα τα αθλητικά σωματεία, και αν έχει και στίβο, ακόμα κι ο στίβος, και παράλληλα κάθε τόσο αυξάνονται σωματεία και σε αυτό έχουν και μια ευθύνη κι οι ομοσπονδίες, γιατί ζητάνε και ψήφους. Ο καθένας λοιπόν από ένα καφενείο ανοίγει ένα σωματείο. Δεν είναι όλα έτσι βέβαια, για να πούμε την αλήθεια.

Άρα θα πρέπει να υπάρξει μία σύμπτυξη και παράλληλα να δώσεις τη δυνατότητα στην αυτοδιοίκηση με κάποιους πόρους να βοηθήσεις τον μαζικό αθλητισμό. Διότι άλλο το θέμα να θες να το πας σε ένα σωματείο για να πληρώσεις γιατί θες να το κάνεις πρωταθλητή.

Εμάς μας ενδιαφέρει η άμιλλα και αυτό είναι πάρα πολύ σημαντικό. Τα παιδιά μας πρέπει να μείνουν μακριά από τα ναρκωτικά, μακριά από τη βία. Μόνο έτσι διαπλάθονται τα νέα παιδιά.

Άρα, λαμβάνοντας υπ’ όψιν αυτό που είπε ο κ. Συντυχάκης, εγώ δεν είμαι κατά της ενίσχυσης του επαγγελματικού αθλητισμού, όπου φέρνει και διακρίσεις αυτή τη στιγμή. Έτσι είναι. Όμως, όταν έχεις έλλειψη ολυμπιακών εγκαταστάσεων. Και δεν μιλάμε μόνο για την Αθήνα, την Αττική ή τη Θεσσαλονίκη. Μιλάμε για την επαρχία. Δηλαδή, μιλάμε για τα στοιχειώδη πράγματα. Δεν είναι μόνο η ιατρική περίθαλψη. Πραγματικά είναι ο απινιδωτής, τον οποίο σα δήμαρχος τον παίρναμε από το ένα γήπεδο και τον πηγαίναμε στο άλλο μην πέσει ένα παιδί με ανακοπή καρδιάς για να μπορέσει να συνέλθει, είναι η δυνατότητα να έχεις γιατρό, ο οποίος δεν πάει ποτέ γιατί δεν πληρώνεται και δεν μπορείς να έχεις ασθενοφόρο για οποιαδήποτε ομάδα μπορεί να αγωνίζεται παντού. Αυτά είναι θέματα που αφορούν και την Αυτοδιοίκηση.

Εδώ, λοιπόν, θα πρέπει να υπάρξει μια συνεννόηση, προκειμένου να υπάρξει σύμπτυξη σωματείων, μεγαλύτερη ανάπτυξη του δημοτικού αθλητισμού, δηλαδή του λαϊκού αθλητισμού, του κινήματος του αθλητισμού μέσω των δήμων και ενίσχυση οικονομική ακόμα μεγαλύτερη από την πολιτεία που αυτό είναι και το σημαντικότερο από όλα όχι μόνο για να βγούμε πρωταθλητές, για να έχουμε το ολυμπιακό ιδεώδες και τα παιδιά τα δικά μας, τα νεότερα, να είναι πλασμένα όπως πρέπει.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Αθανάσιος Μπούρας):** Κλείστε, όμως, παρακαλώ.

**ΔΗΜΗΤΡΙΟΣ ΚΑΛΟΓΕΡΟΠΟΥΛΟΣ:** Σας ευχαριστώ πάρα πολύ, κύριε Πρόεδρε, και συγγνώμη για την υπέρβαση του χρόνου και πιστεύω να μπορέσουμε να το ψηφίσουμε αυτό. Να είστε καλά.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Να καλέσω τώρα στο Βήμα τον Βουλευτή της Νέας Αριστεράς, τον κ. Ζεϊμπέκ Χουσεΐν, και αμέσως μετά τον λόγο θα πάρει ο Βουλευτής της Νέας Δημοκρατίας, ο κ. Μάξιμος Χαρακόπουλος.

Ορίστε, κύριε Ζεϊμπέκ, έχετε τον λόγο.

**ΧΟΥΣΕΪΝ ΖΕΪΜΠΕΚ:** Ευχαριστώ, κύριε Πρόεδρε.

Κύριε Υφυπουργέ, κυρίες και κύριοι συνάδελφοι, μετά τη χθεσινή μαύρη ημέρα για τον κοινοβουλευτισμό με την Κυβέρνηση να επιλέγει να ευτελίσει τους θεσμούς, το Σύνταγμα και την ίδια τη Βουλή για να μπορέσει ο κ. Μητσοτάκης να φιμώσει και να ελέγξει την κοινοβουλευτική του ομάδα μην τυχόν και ψηφίσουν οι Βουλευτές του υπέρ της προανακριτικής για το σκάνδαλο στον ΟΠΕΚΕΠΕ και αποκαλυφθεί μια ώρα αρχύτερα η γαλάζια εγκληματική οργάνωση, για την οποία κάνει λόγο η Ευρωπαία Εισαγγελέας, οι φραπέδες, οι χασάπηδες και οι πολιτικοί τους προϊστάμενοι, επιλέγετε να φέρετε προς ψήφιση στη Βουλή κυριολεκτικά την τελευταία στιγμή ένα πολυνομοσχέδιο-σκούπα με πάνω από εκατόν πενήντα άρθρα. Επιχειρείτε πουλώντας αυταρχισμό στην εκπαίδευση να στρέψετε αλλού τη συζήτηση μπας και ξεχαστούν τα σκάνδαλά σας. Ματαιοπονείτε.

Επιτρέψτε μου να αναφερθώ πρώτα στα άρθρα του νομοσχεδίου που αφορούν στην τριτοβάθμια εκπαίδευση. Αφού πρώτα αφήσατε περίπου τριάντα χιλιάδες μαθητές εκτός ΑΕΙ εφαρμόζοντας την επαίσχυντη ελάχιστη βάση εισαγωγής μόνο και μόνο για να στείλετε πελατεία στα ιδιωτικά ΙΕΚ -γιατί μόνο έτσι δυστυχώς εσείς αντιλαμβάνεστε την εκπαίδευση, τους μαθητές και τους φοιτητές ως πελάτες, ως αγορά και ευκαιρία για κέρδη-, φέρνετε, λοιπόν, σήμερα ένα νομοσχέδιο επίδειξης πυγμής, νόμου και τάξης. Ποινικοποιείτε κατ’ ουσίαν την ίδια τη φοιτητική ιδιότητα.

Τα άρθρα 65 έως 85 αποτελούν δίχως υπερβολή μια πρωτοφανή νομική απόπειρα αποδόμησης κάθε ακαδημαϊκής ελευθερίας και εγκαθίδρυσης ενός καθεστώτος επιτήρησης, παρακολούθησης και φίμωσης εντός πανεπιστημίων. Και αυτό δεν αφορά μόνο τους φοιτητές, αλλά συνολικά το προσωπικό των ΑΕΙ, από τα μέλη ΔΕΠ μέχρι το τεχνικό προσωπικό. Προσπαθείτε να δημιουργήσετε σκηνικό έντασης και αυταρχισμού στα πανεπιστήμια μήπως και καταφέρετε να κουκουλώσετε τα σκάνδαλά σας.

Επαναλαμβάνω ότι δεν θα σας περάσει. Η ελληνική κοινωνία σας έχει πάρει χαμπάρι, πόσο μάλλον τώρα που, σύμφωνα και με πρόσφατη έκθεση της Ευρωπαϊκής Εισαγγελίας, τουλάχιστον ογδόντα τέσσερις έρευνες βρίσκονται σε εξέλιξη στη χώρα μας για διασπάθιση κοινοτικών πόρων ύψους 1,71 δισεκατομμυρίων. Ερευνώνται και συμβάσεις επί υπουργίας Κεραμέως μαθαίνουμε. Αντίστοιχα διεξάγονται έρευνες για πιθανή διασπάθιση κονδυλίων του Ταμείου Ανάκαμψης ύψους δεκάδων εκατομμυρίων μέσω αδιαφανών αναθέσεων με εταιρείες.

Όσο αυταρχισμό και πυγμή να επιχειρήσετε να πουλήσετε, όπως με το σημερινό νομοσχέδιο, τίποτα δεν θα κρύψει τις ευθύνες σας για το πού έχετε οδηγήσει τον τόπο.

Επιτρέψτε μου τώρα να πω λίγα λόγια για το τέταρτο μέρος του νομοσχεδίου και τα άρθρα για τον αθλητισμό. Έρχεστε για μια ακόμη φορά σε ένα νομοσχέδιο που περιλαμβάνει πολλά και άσχετα μεταξύ τους θέματα να επιλύσετε ζητήματα αθλητισμού. Αυτό δείχνει έλλειψη σχεδίου. Διοικείτε με τροπολογίες ενός νόμου, του ν. 2725/1999, τροποποιείτε τις δικές σας τροπολογίες με βάση και τις εκκρεμότητες που γεννά η καθημερινότητα της ασφυκτικής αυταρχικής πολιτικής που εφαρμόζετε στον αθλητισμό έξι χρόνια τώρα. Έχετε γονατίσει τα πρωτοβάθμια αθλητικά σωματεία που πνίγονται στη γραφειοκρατία υπό τον πέλεκυ των πειθαρχικών και ποινικών ευθυνών. Τους έχετε επιβάλει ασφυκτικό έλεγχο παντού με απειλή μη χρηματοδότησης, παύσης από τα καθήκοντά τους, ποινικές ευθύνες για οτιδήποτε μπορεί να συμβεί χωρίς την άμεση υπαιτιότητά τους.

Και δεν σταματάτε εδώ. Έρχεστε και με το παρόν νομοσχέδιο να τους ορίσετε ακόμα και πότε θα κάνουν εκλογές, ενώ παλιότερα η παράταξή σας είχε καταψηφίσει στον ν. 4309/2019 την ποσόστωση φύλου στα ΔΣ των ομοσπονδιών. Τον Μάρτιο του 2019 και στη συνέχεια την υπονομεύσατε. Έρχεστε τώρα να την επεκτείνετε στα πρωτοβάθμια σωματεία και τις υπερκείμενες αθλητικές ενώσεις. Έστω και έτσι -κάλλιο αργά παρά ποτέ- είναι θετική, αλλά ατελής και η θεσμοθέτηση εκπροσώπου των αθλητών στα ΔΣ των σωματείων.

Το νομοσχέδιο έχει και μερικές άλλες θετικές διατάξεις, όπως το άρθρο 92 για τις συγχωνεύσεις σωματείων εν συνόλω, το άρθρο 96 για την προσαρμογή της πλατφόρμας ηλεκτρονικού εισιτηρίου για την εξυπηρέτηση των ΑΜΕΑ και των συνοδών τους, το άρθρο 99 για την υποβολή οικονομικών απολογισμών, το άρθρο 100 για τις δημοτικές αθλητικές εγκαταστάσεις.

Σχετικά με το άρθρο 93 που αφορά το γυναικείο ποδόσφαιρο, η πρόβλεψη του άρθρου 93 που επιτρέπει τη σύσταση ενιαίων ή υπερτοπικών ενώσεων για το ποδόσφαιρο γυναικών είναι θετική γιατί αντιμετωπίζει τις δομικές ανισότητες στο γυναικείο ποδόσφαιρο λόγω μικρού αριθμού σωματείων σε πολλές περιοχές. Η ρύθμιση θα παραμείνει ημιτελής αν δεν συνοδευτεί και από άλλα μέτρα, όπως υποστήριξη για τη βιωσιμότητα των νέων ενώσεων με χρηματοδοτικά εργαλεία, ενίσχυση θεσμικής φωνής με παροχή δικαιώματος εκπροσώπησης σε ανώτερα θεσμικά όργανα, όπως η γενική συνέλευση της ΕΠΟ με λόγο και ψήφο.

Υπάρχουν και άλλα άρθρα στο νομοσχέδιο που ήθελα να αναλύσω, όπως, για παράδειγμα, τη σύνταξη του κανονισμού ασφάλειας στους αθλητικούς χώρους που είναι πολύ σοβαρό ζήτημα. Δυστυχώς, δεν προλαβαίνω. Σε κάθε περίπτωση το σχόλιό μου είναι πως ακόμα και αν υπάρχουν κάποια επιμέρους άρθρα για τον αθλητισμό -ανέφερα κάποια παραδείγματα ενδεικτικά-, η συνολική αρχιτεκτονική του νομοσχεδίου είναι αυτή που πάσχει.

Επιτρέψτε μου κλείνοντας να αναφερθώ στο δεύτερο μέρος του νομοσχεδίου και συγκεκριμένα στα άρθρα που αναφέρονται στους Αλεβίτες Μπεκτασήδες της Θράκης, αφού υπενθυμίσω πως η Αριστερά διαχρονικά στάθηκε στο πλευρό των Αλεβιτών και των Μπεκτασήδων στηρίζοντας τους αγώνες τους για σεβασμό και ισοτιμία. Προσωπικά δεν αντιλαμβάνομαι πλήρως τους λόγους που κρίνεται απαραίτητο να προχωρήσει τώρα η δημιουργία ενός νέου θρησκευτικού νομικού προσώπου ιδιωτικού δικαίου, καθώς και οι Αλεβίτες Μπεκτασήδες ως μέλη της μειονότητας της Θράκης διατηρούν τα δικαιώματα που προβλέπονται ρητά στις διατάξεις για την προστασία των μειονοτήτων στη Συνθήκη της Λοζάνης.

Να αναφέρω εδώ για όσους δεν γνωρίζουν πως ξεκινάει το έργο τους από το 1400, έχει πολύ μεγάλη ιστορία και υπάγεται πνευματικά στον Χατζή Μπεκτάς που εδρεύει στην Τουρκία. Με αυτήν την έννοια διερωτώμαι γιατί τώρα αυτή η αναγνώριση του θρησκευτικού νομικού προσώπου ιδιωτικού δικαίου; Τι ίσχυε πριν από αυτό και τι αλλάζει τώρα; Μπορείτε να μας τα εξηγήσετε; Γιατί το κάνετε; Υπάρχει θέμα άσκησης των παραδόσεων και των θρησκευτικών καθηκόντων για τους Αλεβίτες; Νομίζουμε πως όχι.

Συν τοις άλλοις, όπως γνωρίζετε, προβλέπεται πως για να τεθούν σε ισχύ τα παραπάνω απαιτούνται, εκτός των άλλων, και τριακόσιες υπογραφές. Σας υπενθυμίζω ότι σε προηγούμενη απόπειρα συγκεντρώθηκαν μόλις σαράντα υπογραφές. Εμείς από θέση αρχής σεβόμαστε τη διαφορετικότητα και την ελευθερία άσκησης δικαιωμάτων, αρκεί να μην κρύβονται από πίσω σκοπιμότητες και να ισχύουν αυτά για όλους με τα ίδια κριτήρια.

Κυρίες και κύριοι συνάδελφοι, θα θέλαμε να δούμε να επιδεικνύει η Κυβέρνηση την ίδια ευαισθησία και στα άλλα χρονίζοντα προβλήματα που αφορούν τη μειονότητα της Θράκης. Ξεκινώ με το θέμα των διαχειριστικών επιτροπών βακουφικής περιουσίας. Όπως γνωρίζετε, υπάρχουν τρεις επιτροπές, της Κοζάνης, της Κομοτηνής και της Ροδόπης. Βέβαια, τώρα διασπάτε το Διδυμότειχο. Δυστυχώς, συνεχίζεται η εφαρμογή του χουντικού νόμου του 1967, ο οποίος κατήργησε τις εκλογές και θέσπισε τον διορισμό των επιτροπών με έναν καθαρό τρόπο.

Και εσείς, κύριοι της Κυβέρνησης, συνεχίζετε τον ίδιο δρόμο και στους Αλεβίτες Μπεκτασήδες που δημιουργείτε βακούφια και εκεί δεν κάνετε εκλογές, αλλά διορίζετε το ΔΣ για τρία χρόνια. Γιατί; Θα επιστρέψετε τις εκτάσεις που διεκδικεί ο Τεκές, που ήταν στη δικαιοδοσία της; Εδώ να σας δω.

Ο θεσμός του ιερού δασκάλου έχει απορριφθεί από τη μειονότητα. Είναι ένας αποτυχημένος θεσμός. Δεν έχει λογική να εφαρμοστεί στους Αλεβίτες και Μπετακσήδες. Το μόνο που χρησιμεύει είναι να βολεύονται τα δικά σας κομματικά παιδιά.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα χρειαστώ, κύριε Πρόεδρε, δύο λεπτά ακόμα.

**ΠΡΟΕΔΡΕΥΩΝ (Αθανάσιος Μπούρας):** Όχι, είναι πάρα πολύ αργά.

**ΧΟΥΣΕΪΝ ΖΕΪΜΠΕΚ:** Είναι σημαντικά αυτά που λέω.

**ΠΡΟΕΔΡΕΥΩΝ (Αθανάσιος Μπούρας):** Όλα είναι σημαντικά και οι άλλοι έχουν να πουν σημαντικά.

**ΧΟΥΣΕΪΝ ΖΕΪΜΠΕΚ:** Ένα λεπτό.

**ΠΡΟΕΔΡΕΥΩΝ (Αθανάσιος Μπούρας):** Ένα λεπτό, αλλά συντομεύστε.

**ΧΟΥΣΕΪΝ ΖΕΪΜΠΕΚ:** Ευχαριστώ πολύ. Ξέρετε, είμαι ο εκπρόσωπος της μειονότητας.

Την ώρα που η μειονότητα ζητά διαφάνεια, αξιοκρατία και δημοκρατικές διαδικασίες, εσείς επιμένετε να αγνοείτε το αυτονόητο, την ανάγκη επαναφοράς του καθεστώτος που ίσχυε πριν το 1967.

Στο θέμα της εκλογής του Μουφτή καμία ουσιαστική πρόοδος δεν έχει σημειωθεί. Συνεχίζετε να αναγνωρίζετε τον κρατικό Μουφτή, την ώρα που η ίδια η κοινότητα επιλέγει τον δικό της θρησκευτικό ηγέτη. Αυτή η διπλή πραγματικότητα δεν μπορεί να συνεχίζεται επ’ αόριστον. Χρειάζεται πολιτική βούληση για μια λύση που θα στηρίζεται στον σεβασμό της θρησκευτικής ελευθερίας και της επιλογής.

Στο θέμα των συλλόγων πρέπει επιτέλους να εφαρμόσετε τις αποφάσεις του Ευρωπαϊκού Δικαστηρίου.

Κλείνοντας, θα ήθελα να σταθώ στο ζήτημα της μειονοτικής εκπαίδευσης, όπου εξακολουθούν να υπάρχουν σοβαρά προβλήματα. Δεν είναι εδώ η κ. Υπουργός, αλλά είστε εσείς, κύριε Υφυπουργέ. Πιστεύω ότι τα προβλήματα της εκπαίδευσης δεν έρχονται σε εσάς με τη σωστή παρουσίαση του προβλήματος.

Έχω επανειλημμένα επισημάνει απ’ αυτό εδώ το Βήμα το κτιριακό πρόβλημα του Μειονοτικού Γυμνασίου-Λυκείου Ξάνθης. Στην τελευταία επίκαιρη ερώτησή μου αντί για απάντηση δέχτηκα μια άνευ προηγουμένου ειρωνική προσωπική επίθεση από την πρώην Υφυπουργό Παιδείας κ. Ζέττα Μακρή, η οποία υποβάθμισε το πρόβλημα λέγοντας ότι απευθύνθηκα σε λάθος Υπουργείο. Και εγώ προσωπικά, αλλά και η Σχολική Εφορεία έχουμε απευθυνθεί σ’ όλους τους αρμόδιους φορείς. Δεν θα επιτρέψουμε υπεκφυγές.

Μετά την πίεση που ασκήσαμε, το Υπουργείο ανακοίνωσε κονδύλι ύψους 37.000 ευρώ για δήθεν αναβάθμιση ενός διατηρητέου κτιρίου του 19ου αιώνα, το οποίο έχει προ πολλού ολοκληρώσει τον κύκλο του ως οίκημα. Έχει στατικά προβλήματα. Κύριε Υπουργέ, η καταστροφή ενός σχολείου…

**ΠΡΟΕΔΡΕΥΩΝ (Αθανάσιος Μπούρας):** Κλείστε. Έχετε υπερβεί κάθε όριο.

**ΧΟΥΣΕΪΝ ΖΕΪΜΠΕΚ:** Κλείνω, κλείνω. Ένα λεπτό.

Αντί για λύσεις, τα συνεργεία που μπήκαν στο σχολείο άλλαξαν τις κλειδαριές, κύριε Υφυπουργέ, ενοχλημένα από την παρουσία της Σχολικής Εφορείας. Όμως, γνωρίζετε πολύ καλά ότι οι διακρίσεις των μειονοτικών σχολείων γίνονται από τις συγκεκριμένες Σχολικές Εφορείες. Είναι αιρετοί, μπαίνουν με εκλογές. Στα περισσότερα μειονοτικά σχολεία η παρουσία Επιτροπών…

**ΠΡΟΕΔΡΕΥΩΝ (Αθανάσιος Μπούρας):** Κλείστε.

**ΧΟΥΣΕΪΝ ΖΕΪΜΠΕΚ:** Μισό λεπτό, κύριε Πρόεδρε.

Η διοίκηση ανήκει στο Υπουργείο Παιδείας, αλλά αυτό δεν σας δίνει το δικαίωμα να αποκλείετε τις Εφορείες από το έργο τους. Δεν είναι δυνατό να επιτρέπονται οι εκδηλώσεις στους χώρους των σχολικών μονάδων μόνο στους δημάρχους που πρόσκεινται στη δική σας παράταξη, ενώ απαγορεύεται η δραστηριοποίηση των Σχολικών Εφορειών.

Σας καλώ, κύριε Υφυπουργέ, να επανεξετάσετε σοβαρά το θέμα των Σχολικών Εφορειών και τις αρμοδιότητές τους, να σταματήσετε αυτήν την κακή μεταχείριση και να σεβαστείτε τις αρχές της δημοκρατίας, της ισονομίας και του κράτους δικαίου.

Σας ευχαριστώ για την ανοχή, κύριε Πρόεδρε.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Αθανάσιος Μπούρας):** Το «ευχαριστώ» τα καλύπτει όλα!

Καλείται στο Βήμα ο Βουλευτής της Νέας Δημοκρατίας κ. Μάξιμος Χαρακόπουλος, με ιδιαίτερη ευαισθησία μάλιστα για το Θεοβάδιστον Όρος Σινά λόγω της ιδιότητός του ως Γενικού Γραμματέα της Διακοινοβουλευτικής Συνέλευσης Ορθοδοξίας, με πολλές επισκέψεις επιτόπου στο μοναστήρι.

**ΜΑΞΙΜΟΣ ΧΑΡΑΚΟΠΟΥΛΟΣ:** Σας ευχαριστώ, κύριε Πρόεδρε.

Κυρίες και κύριοι συνάδελφοι, το υπό συζήτηση νομοσχέδιο του Υπουργείου Παιδείας θα μπορούσε πράγματι να χαρακτηριστεί ως ιστορικό, γιατί δίνει λύσεις σε ζητήματα κατά πολύ ευρύτερα της τρέχουσας συγκυρίας. Γι’ αυτό θέλω να επαινέσω στο πρόσωπο του παρόντος Υφυπουργού κ. Παπαϊωάννου, την ηγεσία του Υπουργείου Παιδείας, αλλά και τον συνάδελφο Άγγελο Συρίγο, ο οποίος διακρίνεται για τη βαθιά γνώση των θεμάτων που περιλαμβάνει το συγκεκριμένο νομοσχέδιο, όπως και για την ευαισθησία του για την επίλυση των ζητημάτων της εκπαίδευσης, αλλά και της Εκκλησίας.

Αναμφίβολα, κυρίες και κύριοι συνάδελφοι, η ιστορική τομή του παρόντος νομοσχεδίου είναι η κατοχύρωση της νομικής προσωπικότητας της Ιεράς Μονής της Αγίας Αικατερίνης του Σινά. Επισημαίνω τον ακριβή τίτλο που δίδεται, ώστε να μην υπάρξει ποτέ καμία παρανόηση: Ελληνορθόδοξη Ιερά Βασιλική Αυτόνομη Μονή του Αγίου και Θεοβάδιστου Όρους Σινά στην Ελλάδα, το αρχαιότερο εν ενεργεία μοναστήρι που επέζησε από την εποχή του Αυτοκράτορος Ιουστινιανού, προκεχωρημένο φυλάκιο ορθοδοξίας και ελληνισμού στη Μέση Ανατολή, με ένδοξη ιστορία χιλίων πεντακοσίων ετών, δεν πρέπει να σβήσει.

Η πρόσφατη εμπλοκή με την αιγυπτιακή πλευρά για το ιδιοκτησιακό καθεστώς της Μονής πρέπει να επιλυθεί. Εύχομαι δε τα ανακύψαντα προβλήματα στο εσωτερικό της σιναϊτικής αδελφότητας άμεσα να διευθετηθούν.

Κυρίες και κύριοι συνάδελφοι, δυστυχώς πολλές φορές δεν αντιλαμβανόμαστε τις πραγματικές διαστάσεις της θρησκευτικής διπλωματίας, δεν κατανοούμε την ισχύ που διαθέτουμε λόγω της μεγάλης βυζαντινής μας παράδοσης. Η Ελλάδα, έχοντας τα πρωτοτόκια της βυζαντινής κληρονομιάς, στα μάτια των Ελληνορθοδόξων της Μέσης Ανατολής που νιώθουν κι αυτοί μέτοχοι αυτής της κοινής κληρονομιάς των Ρωμιών Ορθοδόξων, έχει έναν πρωταγωνιστικό ρόλο, προβάλλει ως σημείο αναφοράς, ως ελπίδα προστασίας. Τα απομεινάρια αυτού του βυζαντινού ελληνικού κόσμου που αυτοπροσδιορίζονται ως Ρουμ Ορτοντόξ και αποτελούν ποίμνιο των παλαίφατων Πατριαρχείων της Ανατολής, σε εμάς προσβλέπουν για βοήθεια, για αλληλεγγύη και στήριξη στις δοκιμασίες που υφίστανται.

Προς αυτήν την κατεύθυνση είναι θετικό το ότι η Κυβέρνησή μας για πρώτη φορά μεριμνά και για την επάνδρωση των τεσσάρων πρεσβυγενών Πατριαρχείων με τους αναγκαίους κληρικούς.

Στο πνεύμα αυτό της θρησκευτικής διπλωματίας, κύριε Πρόεδρε, κινούνται και οι διατάξεις με τις οποίες εξασφαλίζεται η ενίσχυση των Ανώτατων Εκκλησιαστικών Ακαδημιών και των τμημάτων και σχολών των ΑΕΙ, με τη διευκόλυνση φοίτησης σε αυτά αλλοδαπών και αλλογενών φοιτητών, γιατί πράγματι το ενδιαφέρον κυρίως από ορθοδόξους των Βαλκανίων, της ανατολικής Ευρώπης, της Μέσης Ανατολής και της Αφρικής να σπουδάσουν θεολογία στην Ελλάδα είναι πολύ μεγάλο.

Το δεύτερο ιστορικό βήμα που γίνεται με αυτό το νομοσχέδιο είναι η απόδοση νομικής υπόστασης στη θρησκευτική κοινότητα των Μπεκτασήδων Αλεβιτών της Θράκης τόσο ως προς την κατοχύρωση του πλήρους δικαιώματος της θρησκευτικής ελευθερίας όσο και ως ουσιαστική ενίσχυση από πλευράς της ελληνικής πολιτείας σε μια ιδιαίτερη ομάδα του Ισλάμ που διατηρεί σε πείσμα των καιρών, αλλά και διαφόρων κέντρων, την ιδιοπροστασία της. Η απόφαση αυτή βοηθά στο να διατηρήσει και την ανεξαρτησία της.

Δυστυχώς, κύριε Πρόεδρε, αυτή η μειονότητα μέσα στη μειονότητα, όπως εύστοχα τη χαρακτήρισε ο εισηγητής μας κ. Συρίγος, εδώ και δεκαετίες υπό την αδιαφορία του αθηναϊκού κράτους υφίσταται ένα κλίμα καταπίεσης από την πλειονότητα της μειονότητας.

Αντίστοιχη καταπίεση υφίστανται οι Πομάκοι, άλλο ευδιάκριτο στοιχείο θρησκευτικής μειονότητας που αναγνωρίζει στη Θράκη η συνθήκη της Λωζάνης. Και στους Πομάκους η ελληνική πολιτεία επιβάλλει τη διδασκαλία της τουρκικής γλώσσας και όχι της μητρικής τους γλώσσας στα μειονοτικά σχολεία.

Κυρίες και κύριοι συνάδελφοι, είναι απροκάλυπτη η προσπάθεια εργαλειοποίησης από την Άγκυρα των μουσουλμανικών μειονοτήτων στα Βαλκάνια. Στη Θράκη εδώ και δεκαετίες επιχειρείται η γλωσσική, δογματική, εθνοτική και πολιτιστική ομογενοποίηση της μειονότητας που ούτε εθνοτικά ούτε γλωσσικά ούτε δογματικά ούτε πολιτιστικά ήταν κοινή. Λέω «ήταν» γιατί δυστυχώς ο μακρύς βραχίονας της Άγκυρας στη Θράκη έχει πετύχει σε σημαντικό βαθμό την ομογενοποίηση της μειονότητας.

Εύχομαι και ελπίζω, κύριε Υφυπουργέ, το έμπρακτο ενδιαφέρον για την κοινότητα των Μπεκτασήδων Αλεβιτών να έχει συνέχεια και επιτέλους να αξιοποιηθεί το ομόφωνο πόρισμα της Διακομματικής Επιτροπής για την ανάπτυξη της Θράκης πριν να είναι αργά.

Κυρίες και κύριοι συνάδελφοι, η σημασία του παρόντος νομοσχεδίου έγκειται και στις τολμηρές για τα ελληνικά δεδομένα τομές στα πανεπιστήμια, σε συνεννόηση με την ακαδημαϊκή κοινότητα. Μιλώ για την αντιμετώπιση των φαινομένων βίας, των απρόκλητων επιθέσεων σε μέλη της ακαδημαϊκής κοινότητας, τον καλλιεργούμενο φόβο μεταξύ φοιτητών, καθηγητών και διοικητικού προσωπικού, όλες αυτές τις απαράδεκτες παθογένειες της Μεταπολίτευσης.

Εξαιρετικά σημαντικές είναι και οι διατάξεις που γυρίζουν οριστικά σελίδα στη στρέβλωση των λεγόμενων αιώνιων φοιτητών. Όπως θετική είναι και η ρύθμιση για την αύξηση του ποσοστού εισακτέων με κατατακτήριες εξετάσεις στα περιφερειακά ΑΕΙ ως και 30%, μέτρο ανάσα ιδιαίτερα για τις σχολές των ανθρωπιστικών σπουδών που δυστυχώς βρίσκονται σε κάμψη παγκοσμίως, άλλα και εδώ, καθώς οι νέοι πρωτίστως στοχεύουν σε σχολές που έχουν άμεση σχέση με την αγορά εργασίας.

Κυρίες και κύριοι συνάδελφοι, η δημόσια εκπαίδευση συνιστά το φυτώριο της αυριανής ευημερίας της χώρας. Σε έναν κόσμο που αλλάζει ραγδαία και οι προκλήσεις πολλαπλασιάζονται ταχύτατα, δεν επιτρέπεται να επιμένουμε σε ιδεοληψίες που μας καθηλώνουν στο χθες. Όσοι αντιδρούν στο όνομα δήθεν της δημόσιας εκπαίδευσης, ουσιαστικά την υπονομεύουν.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ και για την ακρίβεια του χρόνου.

Θα καλέσω τώρα στο Βήμα τον Βουλευτή του Κομμουνιστικού Κόμματος Ελλάδος στον κ. Μεταξά Κωνσταντίνο Βασίλειο. Αμέσως μετά τον λόγο θα πάρει η κ. Γρηγοράκου από το ΠΑΣΟΚ.

Κύριε Μεταξά, έχετε τον λόγο.

**ΚΩΝΣΤΑΝΤΙΝΟΣ ΒΑΣΙΛΕΙΟΣ ΜΕΤΑΞΑΣ:** Ευχαριστώ, κύριε Πρόεδρε.

Κυρίες και κύριοι, αυτό που είδε όλος ο κόσμος να εκτυλίσσεται χθες τα μεσάνυχτα στην Αίθουσα αυτή δεν ήταν τίποτε άλλο από την κορύφωση μιας διήμερης προσπάθειας της Νέας Δημοκρατίας να συγκαλύψει τις σοβαρές ποινικές και πολιτικές ευθύνες της Κυβέρνησης και ιδιαίτερα των δύο Υπουργών της για το σκάνδαλο στον ΟΠΕΚΕΠΕ. Η αρχή έγινε την Τρίτη με την εξεταστική επιτροπή πλυντήριο που το ΚΚΕ κατήγγειλε και αποχώρησε από τη στημένη εκείνη διαδικασία. Ολοκληρώθηκε ξημερώματα Πέμπτης με τις εκφυλιστικές διαδικασίες που διαδραματίστηκαν με ευθύνη της κυβερνητικής παράταξης.

Μέσα σε όλο αυτό τον κουρνιαχτό που σηκώθηκε το ΚΚΕ δεν επέτρεψε να χαθεί η ουσία της υπόθεσης, η πηγή του οχετού, η ίδια η Ευρωπαϊκή Ένωση, η Κοινή Αγροτική Πολιτική, η στρατηγική, δηλαδή, των κυβερνήσεων για λογαριασμό των μονοπωλιακών ομίλων στον αγροτικό τομέα. Το ΚΚΕ αποκάλυψε και αποκαλύπτει τις αγιαστούρες όλων σας για το σύστημα αυτό που όλες του οι λειτουργίες υποτάσσονται στους σκοπούς της κερδοφορίας και ανταγωνιστικότητας του κεφαλαίου, απότοκο του οποίου είναι και τα διάφορα μπουμπούκια της διαφθοράς τα οποία και φυσικά συνδέονται με τα αστικά κόμματα. Το ΚΚΕ αποκάλυψε και αποκαλύπτει τα κροκοδείλια δάκρυα όλων σας για τους θεσμούς και τις διαδικασίες αφού το έδαφος για να κάνει όλα αυτά τα τραγελαφικά που έκανε χθες η Νέα Δημοκρατία είναι η κοινή σας θέση για τη διατήρηση του απαράδεκτου άρθρου 86 του Συντάγματος και του νόμου περί ευθύνης Υπουργών που όλοι σας μάλιστα έχετε αξιοποιήσει για τις δικές σας κυβερνήσεις, για τους δικούς σας Υπουργούς και γι’ αυτό εξάλλου αρνείστε διαρκώς να τον καταργήσουμε, όπως προτείνει πάντα το ΚΚΕ.

Το ΚΚΕ βρίσκεται εκεί στην πρώτη γραμμή του αγώνα της προσπάθειας οργάνωσης των βιοπαλαιστών αγροτών σε κάθε χωριό, κοιτώντας στα μάτια τον κόσμο της υπαίθρου με τις καθαρές του θέσεις, την πολιτική του πρόταση για την αγροτική παραγωγή προς όφελος των λαϊκών αναγκών. Εμείς μπορούμε να τους κοιτάμε στα μάτια. Εσείς; Εσείς,, το έφερε η συγκυρία, ενώ τη μια μέρα συγκαλύπτετε τις σχέσεις σας με τους διάφορους «φραπέδες» και «χασάπηδες», έρχεστε την επομένη και κουνάτε το δάχτυλο απειλητικά στους φοιτητές και στους γονείς τους και γενικότερα σε όλες τις λαϊκές οικογένειες με ένα ακόμη νομοσχέδιο έκτρωμα για την ανώτατη εκπαίδευση συνεχίζοντας το ψηφιδωτό του πανεπιστημίου για τις ανάγκες της αγοράς, οικοδομώντας το επιχειρηματικό άβατο το οποίο απαιτεί καταστολή και διαγραφές φοιτητών.

Βρίσκεστε στη γωνία αγκαλιά μόνο με τις αντιλαϊκές οδηγίες της Ευρωπαϊκής Ένωσης και τη στήριξη βέβαια που της δίνουν τα υπόλοιπα κόμματα σε συνθήκες πολεμικής οικονομίας κιόλας. Αγκαλιά μαζί με τη θλιβερή στάση της παράταξής σας στα πανεπιστήμια που από θέση μειοψηφίας δεν κατάφερε όσο κι αν προσπάθησε να ανακόψει το κύμα διαμαρτυρίας που έφτασε τους 150 συλλόγους σε όλη την Ελλάδα οι οποίοι καταγγέλλουν εσάς και το νομοσχέδιό σας.

Κύριε Υφυπουργέ, ούτε έναν φορέα δεν καταφέρατε να καλέσετε στην ειδική συνεδρίαση πριν από λίγες ημέρες για να στηρίξει το κατάπτυστο κείμενό σας. Καταγράφω μόνο ορισμένα από αυτά που ανέφεραν οι φορείς σε σχέση με τις διαγραφές των φοιτητών. Δεν έχει ακαδημαϊκό πρόσημο. Θα έχει σοβαρές αρνητικές επιπτώσεις στο επίπεδο σπουδών. Είναι προσπάθεια υποβάθμισης, εμπορευματοποίησης και φίμωσης. Άλλος μετά λέει ότι θα πλήξει τους οικονομικά ασθενέστερους φοιτητές μας. Ιδίως οι διοικητικοί είπαν «περνούν μπροστά από τα μάτια μας έγγραφα που διακινούν ποσά με πολλά μηδενικά για κάθε είδους στήριξη της επιχειρηματικής δραστηριότητας και την ίδια στιγμή μας παίρνουν τηλέφωνο γονείς και ρωτάνε αν υπάρχουν εστίες και αν θα καταφέρουν να μπουν τα παιδιά τους προκειμένου να αποφασίσουν αν θα τα στείλουν για σπουδές».

Ξεπεράσατε κάθε όριο αυτογελοιοποίησης για να δικαιολογήσετε τα αδικαιολόγητα με πρώτο τον ίδιο τον Πρωθυπουργό που για να κρύψει τον πραγματικό σκοπό του μέτρου για τις διαγραφές των φοιτητών είπε ότι πρόκειται για σημαντική εκκαθάριση των καταλόγων εγγεγραμμένων τη δεκαετία του 1950 και του 1960. Να συμφωνήσουμε ότι πρόκειται για προσχηματικό επιχείρημα; Ότι στερείται κάθε επιστημονικής και πολύ περισσότερο παιδαγωγικής τεκμηρίωσης; Σας τα είπαν και οι ακαδημαϊκοί και εδώ στη Βουλή από τα υπόλοιπα κόμματα.

Ο στόχος σας είναι δεδομένος. Δεν σας νοιάζουν οι λεγόμενοι αιωνόβιοι φοιτητές. Κύριε Παπαϊωάννου, αφήστε τα διάφορα σοφίσματα. Τα στοιχεία που φέρατε για τους εγγεγραμμένους από το 1990 και το 2000, που είπατε στην ομιλία σας, δεν έχουν καμία σχέση με το χρονικό περιθώριο που θέλετε να επιβάλλετε.

Ποιους θέλετε να πετάξετε έξω από τις σπουδές; Να ποιους. Στην ανακοίνωσή τους οι πρόεδροι τμημάτων μαθηματικών τονίζουν ότι ο μέσος όρος αποφοίτησης σε όλες τις αντίστοιχες σχολές της χώρας ξεπερνάει τα εξίμισι έτη. Πάνω από το όριο που βάζετε. Σε έκθεση του Οικονομικού Πανεπιστημίου Αθήνας, πρώην ΑΣΟΕΕ, σημειώνεται ότι το 88% των αποφοίτων του 2024, που πήραν πτυχίο και ήταν πάνω από το τέταρτο έτος σπουδών απάντησε ότι καθυστέρησε λόγω εργασίας. Στα επίσημα δικά σας στοιχεία των μονάδων διασφάλισης ποιότητας των ιδρυμάτων καταγράφεται ότι περισσότερο από το 50% των πτυχιούχων, δηλαδή των παιδιών που πήραν πτυχίο μεταξύ Σεπτέμβρη του 2023 και Σεπτέμβρη του 2024, θα είχαν διαγραφεί αν ίσχυε ο νόμος σας. Αυτούς θέλετε να πετάξετε έξω από τα πανεπιστήμια.

Ομολογείτε μέσα στο κείμενο ότι το κάνετε για να φτιάξετε πελατεία για τα ιδιωτικά. Για να ολοκληρώνουν τις σπουδές τους στα διάφορα κολέγια. Εξάλλου εκεί όπου υπάρχουν δίδακτρα, όπως στο Ελληνικό Ανοικτό Πανεπιστήμιο, δεν ισχύουν οι διαγραφές των φοιτητών. Έτσι τελειώνει το σχετικό άρθρο 130 του νομοσχεδίου σας. Τι λέει το σχετικό άρθρο στο τέλος; «Οι ρυθμίσεις του παρόντος δεν εφαρμόζονται στο Ελληνικό Ανοικτό Πανεπιστήμιο. Και ταυτόχρονα και κυρίως το κάνετε για να φέρετε τα αγοραία κριτήρια αξιολόγησης αυτά των ιδιωτικών κολεγίων στα δημόσια ΑΕΙ. Τα κριτήρια με βάση τα οποία θα αξιολογούνται τα ιδρύματα ως πωλητές του εμπορεύματος-γνώση του εμπορεύματος-έρευνα στους μονοπωλιακούς ομίλους, στις διεθνείς ενώσεις τους κοκ. Ποιον, πάτε, λοιπόν να δουλέψετε με τα περί τάξης που θέλετε να βάλετε και όλες τις υπόλοιπες υποκρισίες;

Αν θέλετε να στηρίξετε τη φοίτηση των παιδιών που περνούν στα πανεπιστήμια, όλες οι κυβερνήσεις, θα παίρνατε και τα αντίστοιχα μέτρα. Δεν θα είχαμε το χάλι αυτό που έχουμε σήμερα όπου λιγότερο από το 6% των φοιτητών καλύπτονται από εστίες. Δεκαεφτά φοιτητουπόλεις δεν έχουν καν εστίες. Έξι ιδρύματα της πρωτεύουσας είναι χωρίς εστία και αντίστοιχα είναι τα μέτρα που δεν έχετε πάρει για τη σίτιση και γενικότερα για τη φοιτητική μέριμνα. Και όπου πήγατε και κάνατε παρεμβάσεις για τα ζητήματα αυτά -γιατί κάτι θα πείτε- όλες οι κυβερνήσεις, ο ΣΥΡΙΖΑ και το ΠΑΣΟΚ, όχι μόνο η Νέα Δημοκρατία, τις κάνατε με γνώμονα πρώτα την εξασφάλιση κέρδους για κάποιον μεγαλοεπιχειρηματία είτε του εργολάβου στη σίτιση είτε καμίας κατασκευαστικής με την παραχώρηση μέσω ΣΔΙΤ της στέγασης των φοιτητών. Και φυσικά δεν λύσατε πουθενά και κανένα πρόβλημα.

Αφήστε, λοιπόν, τα κροκοδείλια δάκρυα για τους φοιτητές και τα μορφωτικά τους δικαιώματα. Δεν έχετε καμία νομιμοποίηση από την πλειοψηφία των φοιτητριών και φοιτητών του κόσμου των πανεπιστημίων για το έκτρωμα σας. Το ΚΚΕ και η ΚΝΕ -εμάς έχετε αντιπάλους και το ξέρετε και ιδίως στα πανεπιστήμια το ξέρετε πάρα πολύ καλά τα τελευταία χρόνια- να ξέρετε ότι θα δώσουμε όλες μας τις δυνάμεις ώστε αυτό να μείνει ανενεργό. Το έχουμε ξανακάνει. Το ξέρετε. Να ανοίξει η συζήτηση και η διεκδίκηση για ένα πανεπιστήμιο ανοιχτό. Αυτό θέλουμε εμείς. Ανοιχτό στις ανάγκες της κοινωνίας, στις ανάγκες του λαού. Που σημαίνει ότι πρέπει να είναι κλειστό στα επιχειρηματικά συμφέροντα.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε τον κ. Μεταξά.

Να καλέσω τώρα τη Βουλευτή του ΠΑΣΟΚ-Κινήματος Αλλαγής, κ. Παναγιώτα Γρηγοράκου. Αμέσως μετά τον λόγο θα έχει ο Βουλευτής του ΚΚΕ, κ. Γιάννης Γκιόκας.

Κυρία Γρηγοράκου, έχετε τον λόγο.

**ΠΑΝΑΓΙΩΤΑ (ΝΑΓΙΑ) ΓΡΗΓΟΡΑΚΟΥ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, είμαστε νομίζω όλοι κουρασμένοι. Αλλάξαμε μέρα, αλλάξαμε μήνα, ακόμα εδώ είμαστε. Θα είμαι αρκετά σύντομη, καθότι όλοι γνωρίζουμε ότι είναι ένα ερανιστικό νομοσχέδιο, το οποίο έχει διατάξεις για τα πάντα, από τους σχολικούς νοσηλευτές, από τα πανεπιστήμια, «νταντάδες της γειτονιάς». Έχει, όμως, και λίγο από πολιτισμό και ως κοινοβουλευτική τομεάρχης πολιτισμού του ΠΑΣΟΚ, θα ήθελα να αναφερθώ σε αυτές τις διατάξεις.

Πρώτη διάταξη είναι το άρθρο 160, το οποίο αφορά την αύξηση κρινόμενων προσώπων για απονομή σύνταξης λογοτεχνών καλλιτεχνών του έτους 2025. Είναι μια θετική διάταξη. Και αυτό γιατί; Διότι αυξάνει τον αριθμό των κρινόμενων προσώπων για την απονομή της ισόβιας τιμητικής σύνταξης για το 2025, διορθώνοντας μια σοβαρή παράλειψη του 2024, όπου η αρμόδια επιτροπή δεν συγκροτήθηκε ποτέ σε σώμα και ως εκ τούτου, δεν συνεδρίασε και ποτέ για να απονείμει αυτές τις τιμητικές συντάξεις.

Αυτό το θέμα το είχαμε εγκαίρως αναδείξει στα πλαίσια του κοινοβουλευτικού ελέγχου. Ωστόσο, το ουσιαστικό της υπόθεσης είναι αν τελικά αρκούν αυτές οι τριάντα τιμητικές συντάξεις κάθε χρόνο. Όχι, δεν αρκούν. Και ξέρετε γιατί δεν αρκούν; Γιατί δυστυχώς εδώ και πάρα πολλά χρόνια και παλαιότερα και σήμερα, οι άνθρωποι της τέχνης, οι καλλιτέχνες δουλεύουν και είναι ανασφάλιστοι. Δεν ασφαλίζονται με αποτέλεσμα όταν τελειώνουν πια και σιγά σιγά αποσύρονται κι έχουν αφήσει πίσω τους πολιτιστικό έργο δυστυχώς να μην έχουν ούτε τα ελάχιστα ένσημα προκειμένου να βγουν στη σύνταξη, έστω την κατώτερη. Άρα, λοιπόν, αυτό το οποίο πρέπει να κάνει το Υπουργείο Πολιτισμού, λαμβάνοντας φυσικά υπόψη πράγματι τα διάφορα δημοσιονομικά περιθώρια τα οποία υπάρχουν, είναι να αυξήσει έστω σε λίγο μεγαλύτερο αριθμό τις συγκεκριμένες συντάξεις.

Ένα κομμάτι που πρέπει να δούμε είναι και το κομμάτι των ειδικοτήτων. Η κοινωνία, ξέρετε, αλλάζει. Αλλάζει και ο πολιτισμός. Αλλάζουν και οι άνθρωποι οι οποίοι παράγουν πολιτισμό. Γιατί, λοιπόν, για κάποιους οι οποίοι παράγουν πολιτισμό σήμερα, επειδή είναι λίγο παλαιό το νομικό πλαίσιο στο οποίο αναφέρονται οι συντάξεις αυτές, να μην έχουμε επικαιροποίηση των ειδικοτήτων που μπορούν να πάρουν τις συγκεκριμένες συντάξεις. Μάλιστα, είναι και αίτημα και της Πανελλήνιας Ομοσπονδίας Θεάματος Ακροάματος, το οποίο και θα καταθέσω για τα Πρακτικά.

(Στο σημείο αυτό η Βουλευτής κ. Παναγιώτα (Νάγια) Γρηγοράκου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Συνεχίζουμε με το άρθρο 161 το οποίο αναφέρεται στο Μητρώο Προσωπικού Αρχαιολογικών Εργασιών, ένα μητρώο το οποίο πραγματικά είναι πολύ χρήσιμο και είναι απαραίτητο. Προωθεί την αξιοκρατία, τη διαφάνεια, το θέλουμε, το έχουμε ψηφίσει. Ωστόσο, έχουν περάσει πάρα πολλά χρόνια από τη στιγμή που έχει θεσμοθετηθεί και βρισκόμαστε πάλι μπροστά σε μία ακόμα παράταση η οποία δίνεται μέχρι την 1 Ιανουαρίου του 2026. Είναι, λοιπόν, ένα χρήσιμο εργαλείο το οποίο όμως το ίδιο το Υπουργείο μη προχωρώντας στην εφαρμογή του συγκεκριμένου νόμου το ακυρώνει. Είναι σαν να μην υπάρχει η πολιτική βούληση για να γίνει αυτό. Και νομίζουμε και ελπίζουμε να είναι η τελευταία φορά που βρισκόμαστε εδώ για να αποφασίσουμε αν θα γίνει παράταση της συγκεκριμένης προθεσμίας.

Η σημαντικότερη, όμως, διάταξη η οποία έρχεται στα πλαίσια του Υπουργείου Πολιτισμού είναι το άρθρο 163, το οποίο αφορά το ΕΚΚΟΜΕΔ. To ΕΚΚΟΜΕΔ, και ως προς την αλλαγή και τροποποίηση της επωνυμίας του και του τίτλου του, όσο όμως και στο κομμάτι του χρηματοδοτικού εργαλείου του Cash Rebate, οφείλουμε να πούμε ότι δεν υπήρχαν πουθενά οι αλλαγές αυτές όταν ήταν το νομοσχέδιο στη διαβούλευση. Παρά ταύτα, ήρθαν με την κατάθεση του νομοσχεδίου στις Επιτροπές.

Άρα, λοιπόν, είναι ένα ακόμα δείγμα κακής νομοθέτησης, ένα δείγμα που δείχνει ότι το Υπουργείο και γενικότερα, όμως, η Κυβέρνηση της Νέας Δημοκρατίας δεν αντιλαμβάνεται ότι πρέπει να ακούει τον κόσμο, δεν αντιλαμβάνεται ότι πρέπει να ακούει τον καλλιτεχνικό χώρο προτού θεσμοθετήσει κάτι.

Ας τα πάρουμε, όμως, τα πράγματα με τη σειρά. Έχουμε αλλαγή και πάλι του φορέα, μόλις ενάμιση χρόνο μετά από την ψήφιση του νόμου που είχε φέρει η Νέα Δημοκρατία, να πει για τη μεγάλη μεταρρύθμιση, που αναφέρθηκαν και λέγανε για το Creative Greece. Όταν ερχόταν ο καλλιτεχνικός κόσμος και έλεγε: Μα, είναι δυνατόν να καταργήσετε το Ελληνικό Κέντρο Κινηματογράφου, το ΕΚΚ που είναι το brand name μας, με το οποίο βγαίνουμε εμείς στις αγορές; Είναι δυνατόν; Είναι στρατηγική αυτή από την πλευρά του Υπουργείου;

Έρχεται, λοιπόν, το Υπουργείο, αλλάζει το όνομα και το κάνει Creative Greece. Βλέπουμε όλοι και ξέρουμε, όσοι ασχολούμαστε με τα θέματα του πολιτισμού, ότι είναι ένας φορέας ο οποίος έχει πάρα πολλά χρέη προς τους ανθρώπους, τους επαγγελματίες, του σκηνοθέτες και του κλάδου του οπτικοακουστικού τομέα. Και τελικά τι είναι αυτό; Είναι μια στρατηγική σωστή που έχει η ελληνική Κυβέρνηση και το Υπουργείο για τον τρόπο με τον οποίο βγαίνουμε έξω με τον οπτικοακουστικό μας κλάδο; Δεν είναι αυτό μια δυσφήμιση απέναντι στους ανθρώπους οι οποίοι παράγουν πολιτισμό σήμερα στην Ελλάδα.

Το δεύτερο κομμάτι αφορά το πρόγραμμα Cash Rebate. Εδώ οφείλουμε να αναγνωρίσουμε στο Υπουργείο ότι οι αλλαγές που έκανε ήταν τεχνικές και ήταν και προς τη σωστή κατεύθυνση. Αυτή, δηλαδή, είναι και η αίσθηση την οποία έχουν οι καλλιτέχνες οι οποίοι ασχολούνται με το κομμάτι του οπτικοακουστικού κλάδου.

Ωστόσο, το ότι υπάρχει κάτι καλό δεν συνεπάγεται ότι το αποτύπωμα του συγκεκριμένου φορέα είναι και θετικό. Δυστυχώς, ο ΕΚΚΟΜΕΔ πρόκειται για έναν φορέα ο οποίος είναι βαθιά προβληματικός. Πόσες φορές έχουμε βρεθεί και βλέπουμε και παρατηρούμε και στα πλαίσια του κοινοβουλευτικού ελέγχου πόσα προβλήματα υπάρχουν, πόσες αιτήσεις έχουν γίνει και πόσοι άνθρωποι επαγγελματίες δεν έχουν αποπληρωθεί για τα έργα τα οποία έχουν κάνει.

Μπορεί ο ΕΚΚΟΜΕΔ στις 25 Ιουλίου του 2025 να έστειλε ένα δελτίο τύπου στο οποίο μιλούσε για ρεκόρ αποπληρωμών, σαράντα πέντε και πράγματι είναι μεγάλος αριθμός των αποπληρωμών που έκανε. Έπρεπε, όμως, να το κάνει αφότου είχαμε γίνει ρεζίλι διεθνώς; Αφότου το «Variety» είχε κάνει ολόκληρο δημοσίευμα για ξένες παραγωγές στους οποίους χρωστούσε ο ΕΚΚΟΜΕΔ; Αφότου ήρθαν εδώ οι Έλληνες κινηματογραφιστές και οι επαγγελματίες του οπτικοακουστικού τομέα και δημιούργησαν την πρωτοβουλία «Σινεμά στην Ελλάδα - Ορατότης Μηδέν» για να ξυπνήσει επιτέλους ο οργανισμός και να πληρώσει αυτά τα οποία χρωστάει;

Έπρεπε να είμαστε εδώ συνέχεια στη Βουλή και να μας λένε κιόλας καλά, δεν μπορείτε να ασχοληθείτε με το νόμο σας, μόνο με τον καλλιτεχνικό κόσμο; Και με τη Λακωνία ασχολούμαστε. Δόξα τω Θεώ, η Νέα Δημοκρατία τα έχει καταφέρει περίφημα στη Λακωνία.

Σύμφωνα, όμως, με το δελτίο τύπου του οργανισμού -και αυτό έχει πολύ μεγάλη σημασία- η ενίσχυση προς χίλιες εκατόν τρεις εγχώριες ή μειοψηφικές συμπαραγωγές την περίοδο 2019-2025 μεταφράζεται σε 17,2 εκατομμύρια ευρώ ανά έτος, δηλαδή μόλις 93 χιλιάδες ευρώ ανά σχέδιο. Δηλαδή, τι θέλει να μας πει το Υπουργείο ότι πραγματικά ενισχύει τον κινηματογραφικό κλάδο; Όχι, βέβαια. Πρόκειται για μία επιβίωση με το σταγονόμετρο.

Πράγματι, η Ελλάδα βρίσκεται δυστυχώς στις τελευταίες θέσεις σε ό,τι αφορά την ενίσχυση του κινηματογράφου με βάση τα ποιοτικά κριτήρια. Διότι εμείς βλέπουμε ένα ΕΚΚΟΜΕΔ το οποίο απαντάει συνέχεια με excel και πρέπει κάποια στιγμή να σταματήσει να βλέπει τον πολιτισμό με αριθμούς και να δει τελικά τους ανθρώπους που κρύβονται πίσω από την παραγωγή του πολιτισμού.

Και κάτι τελευταίο. Επειδή η τελευταία παράγραφος του δελτίου τύπου του ΕΚΚΟΜΕΔ δεν ήταν και πάρα πολύ καλή. Απαντούσε στην πρωτοβουλία «Σινεμά στην Ελλάδα - Ορατότης Μηδέν», όπου τη στήριξε ολόκληρο το οικοσύστημα της παραγωγής και δυστυχώς, με τουλάχιστον προσβλητικό τρόπο έκλεισε λέγοντας πως «οι άνθρωποι αυτοί κινούνται με υπονομευτικές και μικροπολιτικές προθέσεις οι οποίες αμαυρώνουν διεθνώς την πορεία και την πρόοδο της ελληνικής κινηματογραφικής και οπτικοακουστικής βιομηχανίας».

Εμείς ένα πράγμα έχουμε να πούμε στη Νέα Δημοκρατία και στο Υπουργείο Πολιτισμού. Ας σταματήσουν να πετάνε την μπάλα στην εξέδρα και ας αποφασίσουν να δώσουν λύσεις στα προβλήματα. Δεν τους φταίει κανένας. Δεν τους φταίνε οι άνθρωποι όποιοι μιλάνε τεκμηριωμένα και με στοιχεία και χωρίς κομματικά κριτήρια για το τι συμβαίνει στον κινηματογράφο. Δυστυχώς, η κατάσταση αυτή είναι επειδή η ηγεσία του Υπουργείου Πολιτισμού δεν έχει δώσει τη δέουσα σημασία στους ανθρώπους οι οποίοι παράγουν πολιτισμό σήμερα.

Ευχαριστώ.

(Χειροκροτήματα)

Π**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε την κ. Γρηγοράκου και καλώ στο Βήμα τον Βουλευτή του του Κομμουνιστικού Κόμματος Ελλάδας τον κ. Γιάννη Γκιόκα και αμέσως μετά τον λόγο θα πάρει ο Βουλευτής του ΠΑΣΟΚ-Κινήματος Αλλαγής ο κ. Δημήτρης Μάντζος.

Ορίστε, κύριε Γκιόκα, έχετε τον λόγο.

**ΙΩΑΝΝΗΣ ΓΚΙΟΚΑΣ:** Υπάρχει κατά τη γνώμη μας ένα κρίσιμο ερώτημα. Για ποιο λόγο έρχεται τώρα αυτό το νομοσχέδιο. Κι αυτό το «τώρα» αφορά και τη συγκεκριμένη χρονική στιγμή, δηλαδή μέσα στο κατακαλόκαιρο, την τελευταία μέρα λειτουργίας της Βουλής, αφορά όμως και τη γενικότερη χρονική περίοδο που διανύουμε. Έρχεται μέσα στο κατακαλόκαιρο για να ψηφίσετε ερήμην των φοιτητών και με τις σχολές κλειστές, ένα αντιδραστικό νομοσχέδιο, ακολουθώντας την πάγια τακτική στο ζήτημα αυτό όλων των προηγούμενων κυβερνήσεων.

Έρχεται, επίσης, τώρα γιατί αυτό το νομοσχέδιο πάει χέρι-χέρι με την αγορά που φτιάχνετε στον χώρο της ανώτατης εκπαίδευσης, με τα μαγαζιά των ιδιωτικών πανεπιστημίων, με την πιο έντονη ιδιωτικοικονομική λειτουργία των ίδιων των δημόσιων πανεπιστημίων, με την πιο στενή σύνδεση με τις επιχειρήσεις και μάλιστα ακόμη και με τις επιχειρήσεις της πολεμικής βιομηχανίας για τις ανάγκες του ΝΑΤΟ ή της πολεμικής μηχανής του Ισραήλ.

Άλλωστε, η στροφή στην πολεμική οικονομία που είναι πανευρωπαϊκή κατεύθυνση, έχει ως συστατικό της στοιχείο την πιο έντονη σύνδεση με τα πανεπιστήμια και ιδιαίτερα με την επιστημονική έρευνα.

Όλα αυτά, λοιπόν, είναι εντελώς ασυμβίβαστα με τις ανάγκες των φοιτητών, με τις σπουδές και την έρευνα που θα υπηρετούν πραγματικά τις λαϊκές ανάγκες και τον στόχο για τη βελτίωση της ανθρώπινης ζωής, της ανθρώπινης κοινωνίας που θα έπρεπε κανονικά να υπηρετεί η επιστήμη.

Μιλάτε για την ανομία μέσα στα ιδρύματα, προσπαθώντας συνειδητά και συστηματικά να γενικεύσετε και να υπερπροβάλλετε καταδικαστέα περιστατικά που καμία σχέση δεν έχουν με το φοιτητικό κίνημα -το ακριβώς αντίθετο, το φοιτητικό κίνημα τα έχει πολλές φορές καταγγείλει- και να τα εμφανίσετε ότι δήθεν αποτελούν τον κανόνα για τα δεκάδες ιδρύματα και τις εκατοντάδες σχολές σε όλη τη χώρα. Πάρτε αύριο, λοιπόν, την ευθύνη, η κυρία Υπουργός να πάρει την ευθύνη και να πει: Τα φαινόμενα ανομίας είναι η εικόνα για τα είκοσι τέσσερα πανεπιστημιακά ιδρύματα και τις εκατοντάδες σχολές σε όλη τη χώρα; Μιλάτε για ανομία όταν εσείς είστε ως Κυβέρνηση που επιχειρείτε την πιο κολοσσιαία ανομία στα ιδρύματα με την προσπάθεια που κάνετε να παρακάμψετε το Σύνταγμα, για να προχωρήσει η διαδικασία ίδρυσης των ιδιωτικών πανεπιστημίων. Μιλάτε για τη διατάραξη της εύρυθμης λειτουργίας των ιδρυμάτων -αυτό το σλόγκαν, αυτό το μότο που έχετε εισάγει το τελευταίο διάστημα- και το τυποποιείτε ως έγκλημα, ως ποινικό αδίκημα και ως πειθαρχικό παράπτωμα μέσα από αοριστολογίες και γενικόλογες διατάξεις. Και μιλάμε για διατάξεις που φωτογραφίζουν ευθέως τις συλλογικές διαδικασίες και τους αγώνες των φοιτητών και πραγματικά μπορούν να τυλίξουν σε μια κόλλα χαρτί φοιτητές που αγωνίζονται και ακαδημαϊκούς οι οποίοι δεν θέλουν να δεχτούν τον ρόλο του χωροφύλακα και του εισαγγελέα τον οποίο ετοιμάζετε μέσα από το νομοσχέδιο.

Ενδεικτικά αναφέρουμε: Άρθρο 67. «Συνιστά πειθαρχικό παράπτωμα για τους ακαδημαϊκούς ή παράλειψη άσκησης πειθαρχικής αρμοδιότητας». Άρθρο 69 και 70. «Για τους φοιτητές πειθαρχικό παράπτωμα για το οποίο επιβάλλεται η ποινή της αναστολής φοιτητικής ιδιότητας ή ακόμη και της οριστικής διαγραφής συνιστά μεταξύ άλλων η παρεμπόδιση της εύρυθμης λειτουργίας των ιδρυμάτων ακόμη και η ηχορύπανση». Ακόμα και η ηχορύπανση! Και μάλιστα η παρεμπόδιση της εύρυθμης λειτουργίας των ιδρυμάτων εξομοιώνεται με τη διακίνηση των ναρκωτικών μέσα στα ιδρύματα.

Πάμε παρακάτω στο ποινικό σκέλος. Άρθρο 81, που τροποποιεί το 168 του Ποινικού Κώδικα για τη διατάραξη της λειτουργίας της υπηρεσίας. «Τιμωρείται όποιος εισέρχεται σε χώρο εκπαίδευσης και με οποιονδήποτε τρόπο διαταράσσει την λειτουργία του». Και εμείς ρωτάμε και το ρώτησαν πολλοί ομιλητές: Ποιος είναι αυτός ο οποιοσδήποτε τρόπος διατάραξης της λειτουργίας των ιδρυμάτων; Είναι μια κατάληψη, όπως αυτή που έκαναν οι φοιτητές για τα ιδιωτικά πανεπιστήμια; Είναι μια κινητοποίηση και μια αποχή από τα μαθήματα, όπως αυτή που έγινε για το έγκλημα των Τεμπών; Είναι μια απλή ενημέρωση που μπορεί να κάνει ένας φοιτητικός σύλλογος και ένας καθηγητής για χ, ψ λόγους να θέλει να την απαγορέψει;

Δυνητικά με βάση το κείμενο του νομοσχεδίου όλα τα παραπάνω μπορούν να υπαχθούν στην έννοια της διατάραξης της λειτουργίας των ιδρυμάτων. Αν μάλιστα αυτή η πράξη γίνει από δύο ή περισσότερα άτομα και συνδεθεί με πρόκληση σωματικής βλάβης ή φθορά ξένης ιδιοκτησίας τιμωρείται με κάθειρξη ως δέκα ετών. Αν, δηλαδή, σε μια κατάληψη ή κινητοποίηση γίνει μια ζημιά -κακώς- ή και ως προϊόν μιας προβοκατόρικης ενέργειας, τότε τα μέλη του φοιτητικού συλλόγου θα κινδυνεύουν με κάθειρξη έως δέκα ετών. Εισάγετε την αντικειμενική ευθύνη σε ποινικές διατάξεις οι οποίες σχετίζονται με τη συνδικαλιστική δράση μέσα στα πανεπιστήμια.

Πάμε παρακάτω. Άρθρο 82 του νομοσχεδίου, που προσθέτει την παράγραφο 5 στο άρθρο 184 του ποινικού κώδικα. «Όποιος παροτρύνει, υποκινεί, ενθαρρύνει ή διευκολύνει με οποιονδήποτε τρόπο και ιδίως μέσω διαδικτύου ή δημόσιας δήλωσης πράξεις διατάραξης της ακαδημαϊκής λειτουργίας τιμωρείται με φυλάκιση τουλάχιστον τριών μηνών και με ποινή τουλάχιστον έξι μηνών, αν οι ανωτέρω πράξεις έχουν ως άμεσο επακόλουθο την τέλεση εγκλημάτων» κ.λπ. Αν, δηλαδή, κάποιος υποστηρίξει απλά μια κινητοποίηση, αν δηλαδή διακινήσει στο διαδίκτυο την ανακοίνωση ενός φοιτητικού συλλόγου, αυτό θεωρείται ότι είναι πράξη διατάραξης της ακαδημαϊκής λειτουργίας και τιμωρείται με φυλάκιση τριών μηνών και έξι μηνών αν από τις πράξεις αυτές προκύψει -όπως λέτε- τέλεση εγκλημάτων. Έγκλημα είναι και η απλή εξύβριση. Και η απειλή εξύβριση είναι έγκλημα, με βάση τον Ποινικό Κώδικα.

Άρα, λοιπόν, που οδηγείτε το πανεπιστήμιο με βάση αυτές τις διατάξεις; Σε ένα γενικευμένο καθεστώς εκφοβισμού, τρομοκρατίας, χωρίς την ύπαρξη ακόμη και αιτιώδους σχέσης με συγκεκριμένες πράξεις -ας το πούμε- ανομίας μέσα στα πανεπιστήμια.

Η μόνη συμβολή που έχει αυτό το νομοσχέδιο στην ακαδημαϊκή λειτουργία, κύριε Υφυπουργέ, θα μπορούσε να είναι να διδάσκεται στις νομικές σχολές και μάλιστα στα πρώτα έτη που κάνουν ποινικό δίκαιο, ως παράδειγμα προς αποφυγή. Το λέμε εμείς μόνο αυτό; Το λέει η Επιστημονική Υπηρεσία της Βουλής, που σε μια σειρά διατάξεις του πειθαρχικού κομματιού και του ποινικού κομματιού θέτει τέτοιες παρατηρήσεις, ότι εδώ υπάρχει γενικολογία, αοριστολογία, δεν πιστοποιείται αιτιώδης συνάφεια ανάμεσα στις πράξεις, δεν υπάρχει αναλογικότητα της ποινής κ.λπ. και τα ρέστα.

Και αφού τα έχετε κάνει όλα αυτά, αφού έχετε στρώσει το έδαφος για την ποινικοποίηση της συνδικαλιστικής και πολιτικής δράσης, θεσπίζετε και τη δυνατότητα αναστολής της φοιτητικής ιδιότητας με μια απλή εισαγγελική διάταξη ή με οριστική δικαστική απόφαση. Αν τελικά -ρωτάμε εμείς- αυτός ο οποίος έχει σε βάρος του μια τέτοια διάταξη ή απόφαση και αθωωθεί με αμετάκλητη δικαστική απόφαση μετά από πολλά χρόνια, επειδή καθυστερούν και οι αποφάσεις.

**ΕΥΑΓΓΕΛΟΣ ΣΥΡΙΓΟΣ:** Δεν καθυστερούν.

**ΙΩΑΝΝΗΣ ΓΚΙΟΚΑΣ:** Καθυστερούν.

**ΕΥΑΓΓΕΛΟΣ ΣΥΡΙΓΟΣ:** Όχι. Αναβολές παίρνουν.

**ΙΩΑΝΝΗΣ ΓΚΙΟΚΑΣ:** Ποιος θα το επιστρέψει πίσω, κύριε Συρίγο, τα χαμένα χρόνια; Και λέτε μετά ότι δεν παραβιάζεται το τεκμήριο της αθωότητας, όταν ακόμη και η Επιστημονική Υπηρεσία της Βουλής λέει το ακριβώς ανάποδο, ότι παραβιάζεται το τεκμήριο της αθωότητας;

Αυτή είναι η κατάσταση, αυτό εδώ διαμορφώνεται. Πώς λέτε ότι παίρνουν αναβολές; Αφού αυτή είναι καινούργια διάταξη. Αναβολές σε τι, σε κάτι που δεν υπήρχε; Αφού αυτό τώρα μπαίνει.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε.

**ΕΥΑΓΓΕΛΟΣ ΣΥΡΙΓΟΣ:** Αναβολές παίρνουν. Περίπτωση Μπουραντώνη, πέντε χρόνια.

**ΠΡΟΕΔΡΕΥΩΝ (Αθανάσιος Μπούρας):** Μη διακόπτετε.

Ολοκληρώστε, κύριε Γκιόκα. Είναι περασμένα μεσάνυκτα.

**ΙΩΑΝΝΗΣ ΓΚΙΟΚΑΣ:** Αυτά ξαναλέω -για να μην μας πείτε ότι είναι υπερβολικά- τα λέει η έκθεση της Επιστημονικής Υπηρεσίας της Βουλής. Ούτε να μας πείτε ότι δεν έχετε τέτοιες προθέσεις, πρώτον γιατί εμείς δεν είμαστε εδώ για να κάνουμε δίκη προθέσεων, εμείς βλέπουμε τι νομοθετείτε και δεύτερον γιατί πιστεύουμε ότι, ναι, έχετε και τέτοιες προθέσεις. Η μεγαλύτερη απόδειξη ήταν η ομιλία πριν λίγη ώρα του Υφυπουργού, που μια ομιλία ύμνος στον αυταρχισμό και συνέδεσε ευθέως τις πράξεις αυτές με τη δράση των φοιτητικών συλλόγων.

Δεν πρόκειται να περάσει τίποτα από όλα αυτά. Όπως δεν πέρασε η πανεπιστημιακή αστυνομία, όπως δεν πέρασαν τα συμβούλια φοιτητών, τα παραμάγαζα του Υπουργείου Παιδείας της κ. Κεραμέως, έτσι και αυτό οι φοιτητές με τον αγώνα και την πάλη τους θα το κρατήσουν στα χαρτιά. Εδώ θα είμαστε και θα το δούμε.

**ΠΡΟΕΔΡΕΥΩΝ (Αθανάσιος Μπούρας):** Να καλέσω τώρα τον Βουλευτή του ΠΑΣΟΚ - Κινήματος Αλλαγής, τον κ. Δημήτρη Μάντζο και μένουν τρεις συνάδελφοι στη συνέχεια, ο κ. Ξανθόπουλος, ο κ. Πασχαλίδης και θα κλείσουμε με τον κ. Σταυρόπουλο.

Κύριε Μάντζο, έχετε τον λόγο.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, μετράμε σχεδόν είκοσι τέσσερις ώρες, πραγματικά σχεδόν είκοσι τέσσερις ώρες από τον χθεσινό ευτελισμό των κοινοβουλευτικών διαδικασιών. Έχουν ειπωθεί σχεδόν όλα όλες αυτές τις ώρες. Λίγα ακόμη, λοιπόν, και από εμένα. Αυτό που ζήσαμε, όχι, δεν ήταν απότοκο απλώς της τοξικότητας και της ποινικοποίησης της πολιτικής ζωής, όπως λέει η Συμπολίτευση, ήταν το αποτέλεσμα μιας ευθείας μεθόδευσης, η οποία οδήγησε σε θεσμική εκτροπή και σε μια άκυρη ψηφοφορία. Και λυπάμαι που το λέω, αλλά οι εξηγήσεις που έδωσε σήμερα ο απών χθες Πρόεδρος της Βουλής στη χθεσινή εκτροπή δεν ήταν ούτε αρκετές, αλλά ούτε και ανάλογες του θεσμικού του ρόλου.

Ο Πρωθυπουργός, ως καλός κομματάρχης, αφού ολοκλήρωσε την αποστολή του να συστήσει με τους Βουλευτές του εξεταστική επιτροπή για όλους τους λάθος λόγους που ο ίδιος έχει καταλογίσει στο παρελθόν στις ανάλογες εξεταστικές επιτροπές, αποφάσισε να στείλει τους Βουλευτές του εκτός Βουλής.

Ήμουν εδώ, και πολλοί συνάδελφοι ήμασταν εδώ, όλη μέρα. Πολλοί Βουλευτές της Συμπολίτευσης ήταν πράγματι εδώ για να χειροκροτήσουν τον κ. Βορίδη και τον κ. Αυγενάκη. Και έπειτα η έρημος εδώ. Ελάχιστοι Βουλευτές έμειναν ως το τέλος. Με παρότρυνση της Κοινοβουλευτικής Ομάδας της Νέας Δημοκρατίας έμειναν οι περισσότεροι, σχεδόν όλοι, εκτός Κοινοβουλίου, για να αποχωρήσουν στη συνέχεια ή έστω για να υπονομεύσουν τη διαδικασία. Κι επειδή η πίεση από την Αντιπολίτευση γινόταν ώρα με την ώρα αφόρητη ήρθε η τεχνική λύση. Δεν έχουμε τους Βουλευτές, θα τους δηλώσουμε με επιστολική ψήφο. Αυτό κάνατε χθες.

Και αυτή η μεθόδευση προκαλεί όντως από χθες, είκοσι τέσσερις ολόκληρες ώρες, οργή για την καταστρατήγηση του Συντάγματος, πενήντα ακριβώς χρόνια από τη θέση του σε ισχύ, αλλά και ντροπή και θλίψη, ντροπή για τα άδεια έδρανα και θλίψη, ειλικρινή θλίψη, για τον τρόπο με τον οποίο η Κοινοβουλευτική Ομάδα της Νέας Δημοκρατίας μεταχειρίστηκε -περί αυτού πρόκειται- τους ίδιους τους Βουλευτές μέλη της σε μια τόσο σοβαρή υπόθεση διαφθοράς, διαφάνειας και αξιοπιστίας τελικά του πολιτικού συστήματος. Με αυτούς τους τρόπους και με αυτές τις μεθοδεύσεις περιμένει η Νέα Δημοκρατία να ανακτήσει το πολιτικό σύστημα και η ίδια την αξιοπιστία της; Τους μεταχειρίστηκε η Κοινοβουλευτική τους Ομάδα με καχυποψία, με φόβο απέναντι στην ελεύθερη συνείδησή τους.

Κι επειδή άκουσα πάλι προσωπικές αναφορές νωρίτερα από τον Κοινοβουλευτικό Εκπρόσωπο της Πλειοψηφίας, αναρωτηθείτε, κυρίες και κύριοι συνάδελφοι της Πλειοψηφίας, τελικά ποιος είναι αυτός ο Λουδοβίκος που χθες αναφώνησε: «Το Κοινοβούλιο είμαι εγώ!» και σας έσυρε σ’ αυτήν την αντιθεσμική μεθόδευση, εσάς τους εκλεγμένους αντιπροσώπους του λαού.

Δεν θα επαναλάβω, κύριε Πρόεδρε, όσα είπα χθες για το άρθρο 86 παράγραφος 3 του Συντάγματος, για την ωμή παραβίαση του άρθρου 67 παράγραφος 7 του Κανονισμού της Βουλής. Κλείνοντας, όμως, αυτό το πρώτο μέρος της ομιλίας μου θέλω να πω καθαρά από αυτό το Βήμα είκοσι τέσσερις ώρες μετά, με φωνή ελεύθερη, όσα δεν μου επιτράπηκαν να πω από τη θέση μου μετά την εκτροπή.

Το ΠΑΣΟΚ δεν αναγνωρίζει ως έγκυρη τη χθεσινή ψηφοφορία, ούτε το αποτέλεσμά της, επειδή δεν συνέτρεξαν οι νόμιμες προϋποθέσεις του άρθρου 86 παράγραφος 3 του Συντάγματος. Η χθεσινή απόφαση δεν παρήγαγε δεδικασμένο, η απόφαση δεν αρχειοθέτησε τη δικογραφία της Ευρωπαϊκής Εισαγγελίας, η μεθόδευση απέτυχε και η Πλειοψηφία θα υποχρεωθεί να αναλάβει τις ιστορικές της ευθύνες. Δεσμευόμαστε εμείς το ΠΑΣΟΚ ότι αυτό θα συμβεί.

Μέσα σε αυτό το κλίμα, κύριε Πρόεδρε, κυρίες και κύριοι συνάδελφοι, καλούμαστε κατά τα λοιπά να συζητήσουμε σήμερα ένα πολύ σημαντικό, όντως, καίτοι ερανιστικό, σχέδιο νόμου.

Ελλείψει χρόνου, θα μείνω στα ζητήματα της δικής μου αρμοδιότητας, της εξωτερικής πολιτικής, που αφορούν στις πρώτες διατάξεις για την Ιερά Μονή της Αγίας Αικατερίνης στο Όρος Σινά, που ατυχώς συναθροίστηκαν σε ένα σχέδιο νόμου ερανιστικό, με μη συναφείς διατάξεις.

Σπεύδω να αναφερθώ και να ενισχύσω όσα έχει ήδη σημειώσει από το πρωί ο εισηγητής μας Στέφανος Παραστατίδης και ο Πρόεδρος Νίκος Ανδρουλάκης. Με τον κ. Στέφανο Παραστατίδη εδώ και δύο ημέρες έχουμε ανακοινώσει και δημόσια τη θέση μας με σαφήνεια όσον αφορά στη Μονή Σινά.

Όπως να ενισχύσω και να αναφερθώ σε όσα πολύ σημαντικά παρέθεσε ο κ. Ιλχάν Αχμέτ για τους Αλεβίτες Μπεκτασήδες της Θράκης. Αναγνωρίζουμε, και το λέμε ξανά, την ανάγκη να στηριχθούν οι νόμιμοι εκπρόσωποι της Μονής Σινά, ιδίως τώρα στην κρίσιμη γεωπολιτική συγκυρία που δυστυχώς έχει διαμορφωθεί μετά από την εμπλοκή με το αιγυπτιακό δημόσιο. Μόνο μέλημα όλων οφείλει να είναι η ίδια η ύπαρξη και η βιωσιμότητα της αρχαιότερης εν λειτουργία χριστιανικής μονής στον κόσμο και σπάνιο μνημείο παγκόσμιας πολιτιστικής κληρονομιάς της UNESCO.

Το βήμα αυτό προφανώς δεν είναι η πλήρης λύση, αλλά είναι μια σημαντική ψηφίδα που όμως κι αυτή η ψηφίδα έρχεται να προστεθεί με πολύ σημαντική καθυστέρηση.

Και επειδή η ιστορία έχει πάντα αξία, κυρίες και κύριοι συνάδελφοι, θα μου επιτρέψετε εδώ μια σύντομη αναδρομή με τεκμήρια που θα καταθέσω:

Στις 26 Φεβρουαρίου 2025 συνεδριάζει το Υπουργικό Συμβούλιο. Διαβάζουμε σε δελτίο τύπου της Κυβέρνησης ότι ο κ. Πιερρακάκης, τότε Υπουργός Παιδείας, και ο Υπουργός Εξωτερικών κ. Γεραπετρίτης παρουσίασαν σχέδιο νόμου με το οποίο επιλύεται το χρόνιο πρόβλημα της νομικής προσωπικότητας της Μονής στην Ελλάδα.

Στις 6 Μαρτίου 2025, τυχαίοι τίτλοι: Η Κυβέρνηση της Νέας Δημοκρατίας σώζει τη Μονή Σινά. Ασφαλείς πληροφορίες για σχέδιο διακανονισμού που θα τερμάτιζε τη δικαστική διένεξη. Και ύστερα το νομοσχέδιο και ο διακανονισμός χάνονται στην έρημο του Σινά.

Στις 28 Μαΐου 2025 η πολύκροτη απόφαση του αιγυπτιακού εφετείου εκδίδεται. Πλήγμα βαρύτατο, ευθεία αμφισβήτηση των περιουσιακών δικαιωμάτων, αλλά ακόμα και της ίδιας της μοναστικής κοινότητας και του πνευματικού χαρακτήρα της Μονής.

Δηλώσεις του Προέδρου του ΠΑΣΟΚ σε κατεύθυνση υποστήριξης των εθνικών θέσεων. Απάντηση δύο ημέρες μετά του Κυβερνητικού Εκπροσώπου κ. Παύλου Μαρινάκη, του ίδιου κ. Παύλου Μαρινάκη που εδώ και τρεις ημέρες έχει προεξοφλήσει τι θα γίνει με την προανακριτική επιτροπή η οποία παρέλκει. Ο κ. Μαρινάκης μιλάει για προπονητές εξέδρας. Η Αντιπολίτευση βιάζεται. Η Κυβέρνηση την ίδια ώρα βιάζεται να υποτιμήσει το ζήτημα, να το κρύψει.

Και προφανώς λίγες ημέρες μετά, ενώ το ζήτημα τελικά μας λέγατε -η Κυβέρνηση δηλαδή- ότι δεν υπάρχει, στις 4 Ιουνίου, ο Υπουργός Εξωτερικών μεταβαίνει στο Κάιρο. Είναι τόσο ασήμαντο το θέμα που ο Υπουργός Εξωτερικών παίρνει το πρώτο αεροπλάνο και κατεβαίνει στο Κάιρο. Η Κυβέρνηση αφού πρώτα είχε υποτιμήσει το θέμα, τώρα τρέχει. Εμείς κάνουμε σοβαρά ερωτήματα γι’ αυτήν ακριβώς την επίσκεψη του Υπουργού Εξωτερικών, τα οποία είναι ακόμα αναπάντητα από τις 4 Ιουνίου.

Στις 5 Ιουνίου μεταβαίνει στο Κάιρο και ο Νίκος Ανδρουλάκης, πάντα στο πλαίσιο των εθνικών θέσεων.

Από την 1η Ιουνίου ο Ευρωβουλευτής Γιάννης Μανιάτης στο Ευρωπαϊκό Κοινοβούλιο έχει θέσει συγκεκριμένη ερώτηση προς την Ευρωπαϊκή Επιτροπή. Ζητούμε και στην Ολομέλεια του Ιουνίου και στην Ολομέλεια του Ιουλίου και τώρα και στην Ολομέλεια του Σεπτεμβρίου να συζητηθεί το θέμα στο Ευρωπαϊκό Κοινοβούλιο. Το Ευρωπαϊκό Λαϊκό Κόμμα δεν στηρίζει το αίτημα των Σοσιαλιστών και Δημοκρατών.

Στις 15 Ιουνίου τρεις Βουλευτές του ΠΑΣΟΚ-Κινήματος Αλλαγής ερωτούμε για την τύχη του σχεδίου νόμου που είχε παρουσιάσει τον Φεβρουάριο. «Πού χάθηκε;» σας ρωτάμε. Ποτέ δεν απαντήσατε.

Και τώρα ξάφνου το σχέδιο νόμου έρχεται στη Βουλή, τώρα, μετά από τη δικαστική απόφαση, μετά από την αποτυχία του διακανονισμού, με δυσχερείς τις συνθήκες και με δεδομένη την εμπλοκή.

Καταθέτω στα Πρακτικά το σύνολο των τεκμηρίων του χρονοδιαγράμματος της αβελτηρίας.

(Στο σημείο αυτό ο Βουλευτής κ. Δημήτριος Μάντζος καταθέτει για τα Πρακτικά τα προαναφερθέντα έγγραφα, τα οποία βρίσκονται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Εφόσον –και ολοκληρώνω, κύριε Πρόεδρε- η προτεινόμενη ρύθμιση διευκολύνει πράγματι τις διαπραγματεύσεις, γιατί δεν είχε προωθηθεί εγκαίρως;

Όμως, επειδή μας ενδιαφέρει η ουσία, ξέρετε, το κύριο διακύβευμα για την προστασία του πνευματικού καθεστώτος και των περιουσιακών και ιδιοκτησιακών δικαιωμάτων της Μονής εξακολουθεί πράγματι να εναπόκειται στις διαπραγματεύσεις Ελλάδας-Αιγύπτου. Κι αυτές τις διαπραγματεύσεις θα τις παρακολουθούμε στενά και θα εξακολουθήσουμε να ελέγχουμε την Κυβέρνηση και για τον χρόνο που αυτές συντελούνται και για τον τρόπο με τον οποίο αυτές διενεργούνται και προφανώς για το αποτέλεσμα που τελικά θα έχουν.

Συμπέρασμα: Όλα -και αυτή η υπόθεση- καταλήγουν στην ανάγκη για μια προνοητική ενεργητική εξωτερική πολιτική, μια εξωτερική πολιτική που θα χαράσσεται και θα υλοποιείται με συνέπεια, σοβαρότητα, νηφαλιότητα, με σχέδιο, ορθή και έγκαιρη πληροφόρηση, βαθιά επίγνωση των δεδομένων και κυρίως υπολογίζοντας, όχι το κατά φαντασίαν ή κατά παράδοσην, αλλά το πραγματικό, το ρεαλιστικό εθνικό συμφέρον. Κι αυτός είναι ο σύγχρονος πατριωτικός ρεαλισμός που εμείς πρεσβεύουμε και υπηρετούμε.

Σας ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Μάντζο.

Να καλέσω τώρα στο Βήμα τον Βουλευτή του ΣΥΡΙΖΑ-Προοδευτική Συμμαχία κ. Θεόφιλο Ξανθόπουλο. Και αμέσως μετά θα πάρει τον λόγο ο κ. Πασχαλίδης από τη Νέα Δημοκρατία.

Κύριε Ξανθόπουλε, έχετε τον λόγο.

**ΘΕΟΦΙΛΟΣ ΞΑΝΘΟΠΟΥΛΟΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, θα κάνω δύο προεισαγωγικές παρατηρήσεις. Διαβάζω από τα Πρακτικά της Βουλής στις 8-7-2025 όπου μιλάει η κυρία Υπουργός και λέει: «Να δουν αν μπορούν να ανταπεξέλθουν, ούτως ή άλλως, σε κάθε σχολή, και σε μια απόφαση με την οικογένεια, γιατί και το γεωγραφικό κομμάτι μετράει. Πόσο εύκολα μπορείς να πας να σπουδάσεις στην Κομοτηνή;». Και αμέσως στην επόμενη παράγραφο λέει: «Άραγε, το αν πάνε σε ένα πανεπιστήμιο της δυτικής Μακεδονίας ή στην Κρήτη θα μπορέσει αμέσως μετά η οικογένεια να ανταπεξέλθει;». Από τα Πρακτικά της Βουλής.

Κύριε Υπουργέ, είμαι ένας από τους πρώτους φοιτητές της Νομικής Θράκης. Και ήταν μια καταλυτική εμπειρία στη ζωή μου να ζήσω πώς χτίζεται ένα πανεπιστήμιο εκ του μηδενός. Και όταν άκουσα αυτή την αναφορά της κυρίας Υπουργού, αισθάνθηκα ότι όλα όσα κάναμε και όλα όσα ζήσαμε σε εκείνη την ακριτική περιοχή τη δεκαετία του ’70 παραγράφονται μονοκονδυλιά. Και θα ζητήσω να πείτε της κυρίας Υπουργού αύριο να κάνει ένα σχόλιο και να ανακαλέσει αυτήν την ιταμή πρόκληση για τη Θράκη, για όσους έχουμε καταναλώσει ένα μεγάλο κομμάτι της ζωής μας εκεί, και κυρίως για το ειδικό βάρος και την αποστολή που ασκεί το Δημοκρίτειο Πανεπιστήμιο Θράκης στην ακριτική περιοχή της χώρας.

**ΝΙΚΟΛΑΟΣ ΠΑΠΑΪΩΑΝΝΟΥ (Υφυπουργός Παιδείας, Θρησκευμάτων και Αθλητισμού):** Έχει τοποθετηθεί για αυτό.

**ΘΕΟΦΙΛΟΣ ΞΑΝΘΟΠΟΥΛΟΣ:** Εγώ το θέτω από προσωπικά κίνητρα και ελατήρια. Και θα της ζητήσω να το ξανακάνει, αν το έκανε. Δεν βλάπτει μια επανάληψη.

Δεύτερον, είμαι Βουλευτής Δράμας. Προχθές ανακοινώθηκαν τα αποτελέσματα για τις βάσεις εισαγωγής στα ΑΕΙ. Στη Δράμα έχουμε δύο νέες σχολές, τη Σχολή Φυσικού Περιβάλλοντος και Κλιματικής Ανθεκτικότητας και τη Σχολή Αμπελουργίας και Οινολογίας, γιατί έχει μια μεγάλη οινολογική παράδοση η περιοχή. Οι ελάχιστοι φοιτητές που πέτυχαν -είναι θέμα τώρα γιατί είναι η ελάχιστη βάση εισαγωγής, αλλά δεν θέλω να μπω σε αυτά, δεν επιτρέπεται αυτή την ώρα- είναι τέσσερις από το γενικό λύκειο στο ένα τμήμα και δεκαεπτά, νομίζω, στο άλλο.

Δεν πρέπει να δημιουργήσουν καμία ιδέα και καμία σκέψη για αναστολή λειτουργίας των τμημάτων. Πρέπει με το Υπουργείο Παιδείας, την τοπική κοινωνία, το πανεπιστήμιο το ίδιο να βρούμε τους τρόπους για να ενισχυθούν αυτές οι σχολές και να μπορούν να παίξουν τον μορφωτικό και ακαδημαϊκό τους ρόλο. Είναι ανάγκη αυτή η καινούργια πρωτοβουλία για σχολές του Δημοκρίτειου στη Δράμα να ενισχυθεί, έτσι ώστε αυτά τα τμήματα που τροχιοδρομούν από τον περασμένο Μάρτιο, αν θυμάμαι καλά, στον ακαδημαϊκό χάρτη, να βρουν τον δρόμο τους. Και για αυτό θα ήθελα μια ρητή δέσμευση είτε από εσάς είτε από την κυρία Υπουργό.

Επί του νομοσχεδίου θα αναφερθώ μόνο στις διατάξεις του τρίτου μέρους, το οποίο, κατά τη γνώμη μου, είναι εξαιρετικά σημαντικό, γιατί ανατρέπει όσα γνωρίζαμε μέχρι σήμερα. Δημιουργείται ένα εξαιρετικά αυστηρό και ιδιαίτερο πειθαρχικό δίκαιο για τα μέλη του ΔΕΠ, αλλά και για τους φοιτητές, που προσιδιάζει μόνο στον στρατό και στη φυλακή. Και θέλω να κάνω μια γενικότερη παρατήρηση. Η λογική του «νόμος και τάξη», η λογική της συνεχών αυστηροποιήσεων στους Ποινικούς Κώδικες δεν ήταν μεμονωμένη, είναι μια γενική λογική που έχει η Νέα Δημοκρατία, και μάλιστα την κραδαίνει και υπερηφάνως την αναδεικνύει.

Το γεγονός ότι μόλις σήμερα τελειώσαμε ένα νομοσχέδιο που έχει σχέση με το Πειθαρχικό Κώδικα των Δημοσίων υπαλλήλων, όπου η άρνηση της αξιολόγησης συνιστά πειθαρχικό παράπτωμα το οποίο σε δεύτερη φάση επισύρει την οριστική απόλυση, σήμερα έχουμε έναν παρα-Κώδικα, όπως είχαμε το παρα-Σύνταγμα το ’74, που λειτουργούσε παράλληλα με το ισχύον Σύνταγμα, θα έχουμε λοιπόν έναν παρα-Κώδικα, ο οποίος θα λειτουργεί, θα είναι προσηλωμένος και προσδιορισμένος για τα πανεπιστήμια και θα λειτουργεί ταυτόχρονα με τον Ποινικό Κώδικα.

Πρόκειται για διατάξεις οι οποίες κινούνται στα όρια του κράτους δικαίου και κυρίως της αναλογικότητας. Για τη θεμελίωση αυτού του νομικού πλαισίου δεν προσκομίζετε καμία επιστημονική εγκληματολογική τεκμηρίωση, παραδείγματος χάρη, ως προς την παραβατικότητα στα ΑΕΙ, την καταλληλότητα των πειθαρχικών και ποινικών μέτρων. Προβλήματα ασφαλείας στα ΑΕΙ προφανώς υπάρχουν κυρίως για τη σωματική ακεραιότητα των φοιτητών του διδακτικού προσωπικού, λόγω μη συντήρησης των κτιριακών εγκαταστάσεων.

Γνωρίζετε από πρώτο χέρι, κύριε Υπουργέ, το πρόβλημα που είχε δημιουργηθεί με τους ανελκυστήρες στο πανεπιστήμιο. Οι ποινικές διατάξεις του σχεδίου νόμου δημιουργούν ένα ιδιαίτερο ποινικό δίκαιο για τα ΑΕΙ, όπως είπα. Αποτελεί περίπτωση συμβολικού ποινικού δικαίου, καθώς χωρίς να υπάρχει ειλικρινής πραγματική ανάγκη, χωρίς να αντιμετωπίζεται ουσιαστικά μια αντεγκληματική ανάγκη-πρόκληση, υιοθετούνται μέτρα για επικοινωνιακούς συμβολικούς λόγους.

Σκοπός είναι ο νομοθέτης να περάσει ένα μήνυμα και όχι να προλάβει ή να καταπολεμήσει το έγκλημα. Το αφήγημα του χάους και των μπαχαλάκηδων στα δημόσια ΑΕΙ θα ενισχυθεί έτσι ώστε να γίνει αντιπαραβολή με τα νέα γυαλιστερά, αποστειρωμένα νέα ιδιωτικά πανεπιστήμια. Και πάλι, λοιπόν, ο ποινικός λαϊκισμός έχει την πρωτοκαθεδρία. Και πάλι οι επικοινωνιακές ανάγκες της συντηρητικής Κυβέρνησης μπαίνουν μπροστά από το πρόβλημα.

Εισάγεται με το άρθρο 72 του σχεδίου νόμου η προσωρινή αναστολή της φοιτητικής ιδιότητας ως αυτοδίκαιη συνέπεια της επιβολής του περιοριστικού όρου της απαγόρευσης εισόδου και παραμονής στις εγκαταστάσεις στα ΑΕΙ. Δυο προβλήματα. Το μέτρο της προσωρινής αναστολής επιβάλλεται αυτοδικαίως, δηλαδή χωρίς κρίση του πανεπιστημιακού οργάνου με στάθμιση. Αυτό σημαίνει ότι μπορεί να είναι ένα ιδιαίτερα δυσανάλογο μέτρο. Επίσης, ενώ ο περιοριστικός όρος αφορά τη φυσική παρουσία στον χώρο του ΑΕΙ, το προκείμενο μέτρο της αναστολής αφαιρεί τη δυνατότητα για παράδειγμα της εξ αποστάσεως φοίτησης ή την περίπτωση της σύνταξης υποβολής και εξέτασης διπλωματικών εργασιών ή απουσίας λόγω «Erasmus». Σημαίνει, επίσης, στέρηση του δικαιώματος της διαμονής στη φοιτητική εστία. Η διάταξη έχει προφανώς πρόβλημα ασυμβατότητας προς την αρχή της αναλογικότητας.

Στο άρθρο 168 του Ποινικού Κώδικα στο 81 του σχεδίου νόμου, επεκτείνετε την προστασία, πέρα από την πρωτοβάθμια και τη δευτεροβάθμια, στην τριτοβάθμια εκπαίδευση. Και δέστε το τραγέλαφο. Στις δύο πρώτες είχαμε ανήλικους μαθητές, οπότε υπάρχει μια αιτιολόγηση. Στα ΑΕΙ δεν έχουμε ανηλίκους. Επίσης, έχουμε και ειδική εγκληματική οργάνωση, πέραν αυτών που ξέραμε μέχρι τώρα. Μάλιστα, σε αυτή την περίπτωση τιμωρείται ως κακούργημα, δηλαδή με κάθειρξη από πέντε έως δέκα χρόνια, γεγονός που αντιβαίνει στην αρχή της αναλογικότητας.

Με το άρθρο 82 προστίθεται παράγραφος 5 στο άρθρο 184, δηλαδή δημιουργείται ειδική μορφή, το οποίο άρθρο αναφέρεται στη διέγερση, σε διάπραξη εγκλημάτων και λοιπά. Δημιουργείται δηλαδή μια ειδική μορφή του εγκλήματος χωρίς να προκύπτει σχετική ανάγκη. Η αντικειμενική υπόσταση είναι τόσο αόριστη ώστε σχεδόν αγωνιστική πρόσκληση μεταξύ των φοιτητών να εμπίπτει εδώ.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τέλος, με το άρθρο 83 του σχεδίου νόμου προστίθεται ειδικός περιορισμός, ο περιοριστικός όρος της απαγόρευσης εισόδου και παραμονής του κατηγορουμένου εντός των εγκαταστάσεων. Όμως, στον ισχύοντα Κώδικα Ποινικής Δικονομίας προβλέπεται μεταξύ άλλων ως περιοριστικός όρος και η απαγόρευση στον κατηγορούμενο να μεταβαίνει ή να διαμένει σε ορισμένο τόπο. Ωστόσο, το ισχύον 282 επιβάλλεται από τον ανακριτή με σύμφωνη γνώμη του εισαγγελέα, ενώ το νέο περιοριστικό μέτρο θα επιβάλλεται μόνο από τον εισαγγελέα. Αυτό σημαίνει λιγότερες εγγυήσεις για την ελευθερία των πολιτών.

Χθες ήμασταν μάρτυρες ενός πρωτοφανούς βιασμού των κοινοβουλευτικών ηθών και της δημοκρατίας. Σήμερα παρατηρούμε ότι συνεχώς περιστέλλονται τα δικαιώματα, κατασκευάζοντας έναν εχθρό στο φαντασιακό επίπεδο. Καταλαβαίνουμε ότι περιστέλλονται τα δικαιώματα όλων μας. Καταλαβαίνουμε την Κυβέρνηση που βρίσκεται σε αποδρομή, επιδιώκει να δημιουργήσει στο φαντασιακό επίπεδο της κοινωνίας νέους εχθρούς, νέους αντιπάλους. Πρέπει να τελειώσει. Η ανάγκη για δημοκρατική, προοδευτική αλλαγή σήμερα είναι πλέον απαραίτητη από ποτέ.

Σας ευχαριστώ πολύ, κύριε Πρόεδρε, για την ανοχή σας.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ, αφού μαζί είμαστε από πολύ πρωί, μέχρι πολύ βαθιά μεσάνυχτα.

Θα καλέσω τώρα τον Βουλευτή της Νέας Δημοκρατίας τον κ. Γιάννη Πασχαλίδη και αμέσως μετά θα ολοκληρώσουμε με τον κ. Σταυρόπουλο.

Κύριε Πασχαλίδη, έχετε τον λόγο.

**ΙΩΑΝΝΗΣ ΠΑΣΧΑΛΙΔΗΣ:** Ευχαριστώ, κύριε Πρόεδρε.

Κύριε Υπουργέ, το υπό συζήτηση σχέδιο νόμου του Υπουργείου Παιδείας είναι ένα πολυεπίπεδο νομοσχέδιο που περιλαμβάνει κρίσιμες παρεμβάσεις για πολλά και ιδιαιτέρως σημαντικά ζητήματα. Αρχικά θα ήθελα να αναφερθώ στην ίδρυση της νομικής οντότητας στην ελληνική έννομη τάξη με την επωνυμία Ελληνορθόδοξη Ιερά Βασιλική Αυτόνομη Μονή του Αγίου και Θεοβάδιστου Όρους Σινά στην Ελλάδα, με τη μορφή, μάλιστα, του νομικού προσώπου δημοσίου δικαίου.

Το νομικό αυτό μόρφωμα θα εκπροσωπεί στην Ελλάδα τη Μονή της Αγίας Αικατερίνης, που εδρεύει από τα μέσα του έκτου αιώνα στο Σινά και θα μπορεί να διαχειρίζεται την περιουσία που τυχόν της ανατεθεί από αυτήν. Δεν υπάρχει αμφιβολία ότι η ρύθμιση αυτή κινείται προς τη σωστή κατεύθυνση, ιδίως με τον χαρακτηρισμό του υπό σύσταση νομικού προσώπου ως δημοσίου δικαίου, γεγονός το οποίο επιφυλάσσει γι’ αυτό την αυξημένη έναντι τρίτων προστασία του ελληνικού δημοσίου.

Η Ιερά Μονή του Σινά είναι ένα από τα αρχαιότερα μοναστήρια του κόσμου με συνεχή παρουσία και πνευματική αποστολή για πάνω από δεκαεπτά αιώνες. Φυλάσσει ανεκτίμητα κειμήλια, χειρόγραφα, αλλά και το φως της χριστιανικής παράδοσης στο σταυροδρόμι τριών ηπείρων. Η νομοθετική ρύθμιση για τη Μονή Σινά περιλαμβάνει είκοσι άρθρα συνολικά. Θα ήθελα να τονισθεί στο σημείο αυτό ότι οποιαδήποτε απόφαση αφορά άμεσα περιουσία ή εκπροσώπηση της Μονής, αυτή ισχύει μόνο μετά από έγκριση της ίδιας της Σιναϊτικής Αδελφότητας, δηλαδή, όλα θα γίνονται μόνο με τη σύμφωνη γνώμη της.

Θεωρούμε πως πρόκειται για μια κρίσιμη μεταρρύθμιση για την ενδυνάμωση και την υποστήριξη της Ορθοδοξίας στην Ανατολή και προσδοκούμε ότι η Αίγυπτος θα λάβει το μήνυμα ότι η Ελλάδα θα είναι η προστάτιδα της Ιεράς Μονής Σινά συνεχίζοντας, φυσικά, συντονισμένα τις διπλωματικές μας επαφές.

Όσον αφορά το κεφάλαιο του νομοσχεδίου που αφορά τον αθλητισμό, πολύ σημαντικές ρυθμίσεις που ενισχύουν τη γυναικεία συμμετοχή. Είναι χαρακτηριστικά τα όσα ανέφερε ο Υπουργός κ. Βρούτσης με το e-kouros, όπου ενημερωθήκαμε για πρώτη φορά σχετικά με τη δύναμη του ελληνικού αθλητισμού και συγκεκριμένα ότι οι αθλητές μας και αθλήτριες από το 2023 ήταν 415.327, ενώ πλέον είναι 435.337. Η συμμετοχή των γυναικών στον ελληνικό αθλητισμό το 2022 ανερχόταν στο 26,8%, ενώ πλέον στο 29,6%, γεγονός που σημαίνει ότι ναι μεν, υπάρχει σταδιακή αύξηση, ωστόσο έχουμε ακόμη πολύ δρόμο στο να υπάρχει ισότιμη συμμετοχή των δύο φύλων, αλλά αυτό ακριβώς επιδιώκεται με το παρόν νομοσχέδιο.

Επιπλέον, με σχετικές διατάξεις θεσπίζονται επιτροπές δεοντολογίας. Αντιμετωπίζεται η μάστιγα του ντόπινγκ, επιβάλλοντας υψηλά πρόστιμα, ενώ προβλέπονται αυστηρότατες ποινές για παράγοντες του αθλητισμού που θα εκφράζονται άσχημα, προκαλώντας με τις ενέργειές τους βία.

Πέραν όλων των ανωτέρω, με το υπό συζήτηση νομοσχέδιο, η Κυβέρνηση της Νέας Δημοκρατίας προχωρά στη μεγαλύτερη ενίσχυση της ειδικής αγωγής και εκπαίδευσης των τελευταίων δεκαετιών με 3.388 νέα τμήματα ένταξης. Η ίδρυση των νέων τμημάτων ένταξης αφορά και τις 13 περιφέρειες της χώρας σε κάθε βαθμίδα εκπαίδευσης, από το νηπιαγωγείο μέχρι τα ΕΠΑΛ.

Επίσης, το Υπουργείο Παιδείας, αποδεικνύοντας την ιδιαίτερη ευαισθησία του για τους μαθητές με αναπηρία και ειδικές εκπαιδευτικές ανάγκες, ενισχύει τα ΚΕΔΑΣΥ, τα Κέντρα Εκπαιδευτικής και Συμβουλευτικής Υποστήριξης, με νέες προσλήψεις συστήνοντας επιπλέον 700 οργανικές θέσεις ειδικής αγωγής στα ΚΕΔΑΣΥ, ενώ συγχρόνως διευρύνονται οι θέσεις ψυχολόγων και κοινωνικών λειτουργών με πρόσληψη 1.200 νέων επιστημόνων, οι οποίοι θα παρέχουν υπηρεσίες ψυχοκοινωνικής υποστήριξης στα 3.000 σχολεία.

Άφησα για το τέλος στο κεφάλαιο του νομοσχεδίου που αφορά την τριτοβάθμια εκπαίδευση, γιατί θεωρώ ότι οι νέες διατάξεις είναι καίριας σημασίας με ουσιαστικό κοινωνικό αποτύπωμα. Με το σημερινό νομοσχέδιο, λοιπόν, η Κυβέρνηση του Κυριάκου Μητσοτάκη και το Υπουργείο Παιδείας έρχονται και πάλι με αποφασιστικότητα να κλείσουν ένα παράθυρο ανομίας, πάντα, όμως, με σεβασμό στα δικαιώματα των φοιτητών.

Πιο συγκεκριμένα: Αυστηροποιούνται οι ποινές όταν δύο ή περισσότερα άτομα οργανωμένα και οπλισμένα προκαλούν σωματικές βλάβες σε μέλη της ακαδημαϊκής κοινότητας ή στο ίδιο το πανεπιστήμιο, στα κτίρια του πανεπιστημίου ή ματαιώνονται οι πανεπιστημιακές δραστηριότητες. Έτσι η πράξη αυτή πλέον θα θεωρείται κακούργημα με κάθειρξη έως και 10 έτη. Επίσης, με το νέο άρθρο 168Α παρέχεται η δυνατότητα στον εισαγγελέα να κρίνει κατά πόσον απαιτείται να απαγορευτεί στον κατηγορούμενο φοιτητή η είσοδος στους χώρους του πανεπιστημίου μετά από δίωξη του. Παράλληλα, υπάρχει προτεραιότητα εκδίκασης για όλα τα κείμενα του άρθρου 168 όταν τελούνται σε ΑΕΙ.

Επιπλέον, προβλέπεται η άμεση αναστολή φοιτητικής ιδιότητας για όσους παρανομούν. Και σε περίπτωση που ο κατηγορούμενος καταδικαστεί αμετάκλητα για βαριά κακουργήματα υπάρχει οριστική διαγραφή.

Πιο συγκεκριμένα, υπάρχει και η διάταξη για αποκατάσταση των προκληθεισών ζημιών κατά της δημόσιας περιουσίας με άμεσο υπολογισμό των υπαιτίων. Ειδικότερα, προβλέπεται άμεση διαδικασία τεκμηρίωσης της κοστολόγησης ζημιών σε σύντομες χρονικές προθεσμίες και αμέσως καταλογισμός στους υπαίτιους με βεβαίωση ποσού το οποίο θα εισπράττεται, όπως κάθε οφειλή προς το δημόσιο.

Δεν μπορεί ο ελληνικός λαός να έχει την καταστροφή των πανεπιστημίων μας. Ήρθε η ώρα οι υπαίτιοι να πληρώσουν κυριολεκτικά και μεταφορικά.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ για την οικονομία του χρόνου.

Θα καλέσω τον τελευταίο ομιλητή για σήμερα –τι σήμερα; Μπήκε η επόμενη μέρα-, τον κ. Σταυρόπουλο Αθανάσιο, Βουλευτή της Νέας Δημοκρατίας, ο οποίος, αν και Βορειοελλαδίτης, πιστεύω να είναι λακωνικός.

**ΑΘΑΝΑΣΙΟΣ ΣΤΑΥΡΟΠΟΥΛΟΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, συζητούμε σήμερα ένα πολυδιάστατο νομοσχέδιο που μεταξύ άλλων προωθεί παρεμβάσεις ουσίας στον κρίσιμο τομέα της παιδείας, του αθλητισμού, της επαγγελματικής εκπαίδευσης και της σύστασης νομικού προσώπου δημοσίου δικαίου της Ελληνορθόδοξης Μονής του Όρους Σινά στην Ελλάδα. Στόχος του είναι η ενίσχυση της λειτουργικότητας των θεσμών, η διασφάλιση της ισότητας ευκαιριών και η ενδυνάμωση των νέων μας σε όλα τα επίπεδα της εκπαιδευτικής και κοινωνικής τους διαδρομής.

Πρώτον, για την πρωτοβάθμια και δευτεροβάθμια εκπαίδευση, με τις διατάξεις του Μέρους Ε του νομοσχεδίου, εισάγονται σημαντικές ρυθμίσεις για τη στήριξη των μαθητών με αναπηρία και ειδικές εκπαιδευτικές ανάγκες. Εμπλουτίζεται το πλαίσιο ένταξης με νέες προβλέψεις για την ουσιαστική ενίσχυση της ενταξιακής εκπαίδευσης και την καλύτερη διασύνδεση των ΚΕΔΑΣΥ με τις σχολικές μονάδες.

Στο σημείο αυτό θα ήθελα να σταθώ ιδιαιτέρως σε μια πολύ σημαντική ρύθμιση. Αναφέρομαι στην επέκταση της δυνατότητας παροχής παράλληλης στήριξης και κατά τη διάρκεια του ολοήμερου σχολείου. Η εμπειρία των σχολικών μονάδων στην περιφέρεια και όχι μόνο, καταδεικνύει ότι η παράλληλη στήριξη δεν μπορεί να εξαντλείται στο βασικό ωρολόγιο πρόγραμμα, καθώς οι ανάγκες των μαθητών με αναπηρία και μαθησιακές δυσκολίες δεν σταματούν στις 13.15΄. Το ότι πλέον λαμβάνεται υπόψη η ολοήμερη λειτουργία είναι μια ουσιαστική και αναγκαία αναβάθμιση.

Παράλληλα θεσμοθετείται μηχανισμός ανατροφοδότησης καλών πρακτικών στα πρότυπα και πειραματικά σχολεία και προχωρά η ενίσχυση του ψηφιακού πληροφοριακού συστήματος της πρωτοβάθμιας και δευτεροβάθμιας εκπαίδευσης με το e-schools με στόχο την ενιαία παρακολούθηση των δεδομένων της σχολικής ζωής. Πρόκειται για εργαλείο που θα ενισχύσει την αποτελεσματικότητα, τη διαφάνεια και την τεκμηριωμένη λήψη αποφάσεων σε όλα τα επίπεδα της διοίκησης των σχολικών μονάδων.

Δεύτερον, για την ανώτατη εκπαίδευση, ενισχύεται η ασφάλεια και η ομαλή λειτουργία των πανεπιστημιακών ιδρυμάτων μέσω της συγκρότησης μονάδων και επιτροπών ασφαλείας και προστασίας, ενώ διαμορφώνεται και ένα νέο αυστηρότερο πειθαρχικό πλαίσιο που εξασφαλίζει την ακαδημαϊκή ελευθερία και την εύρυθμη λειτουργία των ΑΕΙ. Παράλληλα επιταχύνονται διαδικασίες που αφορούν την κατανομή οργανικών θέσεων και την εύρυθμη λειτουργία των πανεπιστημιακών ινστιτούτων και παραρτημάτων.

Τρίτον, στον τομέα του αθλητισμού το νομοσχέδιο επιφέρει ρυθμίσεις για τον ερασιτεχνικό και επαγγελματικό αθλητισμό με στόχο τη διαφάνεια, την καλή διοίκηση αλλά και την πρόληψη της βίας. Εισάγεται η πλατφόρμα ταυτοποίησης κατόχων εισιτηρίων, αναβαθμίζεται ο ρόλος της Επιτροπής Δεοντολογίας, δημιουργείται νέο πλαίσιο για την ασφάλεια και την αθλητική ακεραιότητα.

Επιπλέον, δίνεται έμφαση στον γυναικείο αθλητισμό και τις υποδομές της περιφέρειας με πρόνοιες που δίνουν δυναμική στις αθλητικές και σωματεία σε όλη τη χώρα.

Τέταρτον, στα θέματα επαγγελματικής εκπαίδευσης το υπό συζήτηση σχέδιο νόμου εδραιώνει έναν νέο πιο σύγχρονο και οργανωτικό μηχανισμό για τα Κέντρα Επαγγελματικής Εκπαίδευσης και Κατάρτισης με ρυθμίσεις που ενισχύουν το θεσμικό τους ρόλο, διευρύνουν τις αρμοδιότητες του συμβουλίου τους και θεσπίζουν μηχανισμούς διασύνδεσης με την αγορά εργασίας.

Πέμπτον, για τη Μονή Σινά, μια ρύθμιση ιστορικής, πολιτιστικής και θεσμικής σημασίας η σύσταση νομικού προσώπου δημοσίου δικαίου με έδρα την Ελλάδα για την εκπροσώπηση της ιεράς βασιλικής και αυτόνομης Μονής του Αγίου Θεοβάδιστου Όρους Σινά αποτελεί μια βαθιά συμβολική αλλά και πρακτικά σημαντική ρύθμιση. Η Μονή Σινά από τα αρχαιότερα και πιο σεβάσμια μοναστηριακά ιδρύματα της ορθοδοξίας με αδιάλειπτη παρουσία από τον 6ο αιώνα αποκτά πλέον θεσμική υπόσταση στην ελληνική έννομη τάξη με ξεκάθαρη αποστολή, την υποστήριξη του θρησκευτικού, εκπαιδευτικού και πολιτιστικού της έργου, την προώθηση της ελληνορθόδοξης παράδοσης και της πατερικής γραμματείας, τη διαχείριση, προστασία και ανάδειξη του μοναδικού κειμηλιακού και ιστορικού της πλούτου.

Η θεσμική καταχώριση της παρουσίας της στην Ελλάδα επιτρέπει τη συμμετοχή της Μονής σε ευρωπαϊκά και διεθνή εκπαιδευτικά και πολιτιστικά προγράμματα, τη συνεργασία με ελληνικά πανεπιστήμια και ερευνητικά ιδρύματα, τη φιλοξενία πρακτικής άσκησης φοιτητών σε τομείς όπως η θεολογία, η συντήρηση έργων τέχνης, η αρχαιολογία και η ιστορία, την παροχή υποτροφιών για μεταπτυχιακές και διδακτορικές σπουδές σε αντικείμενα που συνδέονται με την αποστολή της Μονής.

Εν κατακλείδι, κυρίες και κύριοι συνάδελφοι, στις 23 Ιουλίου 2025 δημοσιεύτηκε στο ΦΕΚ η ίδρυση νέων τμημάτων ένταξης σε σχολικές μονάδες, που πλαισιώνουν το έργο των ΚΕΔΑΣΥ, των θεσμών εκείνων που στέκονται δίπλα σε κάθε παιδί με μαθησιακές, αναπτυξιακές ή ψυχοκοινωνικές δυσκολίες. Στην περιφερειακή ενότητα Γρεβενών, την οποία έχω την τιμή να εκπροσωπώ, ιδρύονται νέα τμήματα ένταξης στο 1ο Γενικό Λύκειο Γρεβενών, 7ο και 3ο Δημοτικό Γρεβενών, 1ο και 9ονηπιαγωγείο Γρεβενών και 2ο Νηπιαγωγείο Δεσκάτης. Κύριε Υπουργέ, σας παρακαλώ να δούμε τη δυνατότητα να ενταχθεί το Δημοτικό του Δήμου Δεσκάτης στα τμήματα ένταξης. Είμαι σίγουρος ότι θα το δείτε με προσοχή. Δέκα χρόνια το περιμένουμε.

Γι’ αυτή την πρωτοβουλία οφείλουμε να ευχαριστήσουμε το αρμόδιο Υπουργείο Παιδείας Θρησκευμάτων και Αθλητισμού, που απέδειξε για άλλη μια φορά ότι στέκεται δίπλα στην περιφέρεια, δίπλα στις τοπικές κοινωνίες, δίπλα στους πιο ευάλωτους.

Σας ευχαριστώ και καλό μήνα.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Σταυρόπουλο.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Με τη συναίνεση του Σώματος και ώρα 01.34΄ λύεται η συνεδρίαση για σήμερα Παρασκευή 1η Αυγούστου 2025 και ώρα 09.00΄ ακριβώς το πρωί με πρώτη ομιλήτρια τη Βουλευτή του ΚΚΕ, την κυρία Δάγκα Παρασκευή, με αντικείμενο εργασιών του Σώματος νομοθετική εργασία: Συνέχιση της συζήτησης και ψήφιση επί της αρχής, των άρθρων και των τροπολογιών του  σχεδίου νόμου του Υπουργείου Παιδείας, Θρησκευμάτων και Αθλητισμού: «Σύσταση νομικού προσώπου δημοσίου δικαίου με την επωνυμία "Ελληνορθόδοξη Ιερά Βασιλική Αυτόνομη Μονή του Αγίου και Θεοβάδιστου όρους Σινά στην Ελλάδα", ρυθμίσεις θεμάτων αρμοδιότητας Γενικής Γραμματείας Θρησκευμάτων, ενίσχυση της ασφάλειας στα ανώτατα εκπαιδευτικά ιδρύματα, διατάξεις για τον αθλητισμό, απονομή ισόβιας σύνταξης σε λογοτέχνες και καλλιτέχνες έτους 2025 και λοιπές ρυθμίσεις».

Καλό ξημέρωμα, καλό μήνα, πάντα με υγεία!

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**